|  |  |  |  |  |  |
| --- | --- | --- | --- | --- | --- |
| **בית משפט השלום ברמלה** | | | | | |
| **ת"פ 33898-01-22 מדינת ישראל נ' קרינאוי(עציר)**  **ת"פ 60716-12-22 מדינת ישראל נ' קרינאוי(עציר)** | | | |  | |
| **לפני** | | **כבוד השופטת אילה אורן** | | |
|  | | **המאשימה** | **מדינת ישראל** | |
|  | | **נגד** | | |
|  | | **הנאשם** | **עיסא קרינאוי** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a), [36א(ב)](http://www.nevo.co.il/law/4216/36a.b)

[חוק העונשין, תשל"ז-1977](http://www.nevo.co.il/law/70301): סע' [287(א)](http://www.nevo.co.il/law/70301/287.a)

|  |
| --- |
| **גזר דין** |

**כתבי האישום המתוקנים**

1. הנאשם הודה בעובדות כתב אישום מתוקן שהוגש במסגרת הסדר טיעון דיוני, והורשע בביצוע עשרות עבירות סחר בסמים מסוכנים מסוג הרואין וקוקאין, בגין מכירה של כגרם בכל הזדמנות תמורת 100 ₪, לפי סעיפים [13 ו-19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 (להלן: "פקודת הסמים"), ובעבירה של החזקת סמים מסוכנים מסוג הרואין וקוקאין שלא לצריכה עצמית ברכבו, לפי סעיפים [7(א) ו-(ג)](http://www.nevo.co.il/law/4216/7.a.;7.c) רישא לפקודת הסמים המסוכנים.
2. כתב האישום המתוקן מונה 11 אישומים מהם עולה, כי במועדים הרלוונטיים לכתב האישום התגורר הנאשם בעיר לוד, מכר הרואין וקוקאין ל-10 קונים שונים ב-22הזדמנויות ספציפיות, בין המועדים 1.9.2021 ועד 29.12.2021. בכל הזדמנות מסר הנאשם ללקוחותיו את הסמים הקשים במיקומים שונים אליהם הגיע, לאחר תיאום, ברכב סקודה מ.ר. 35-461-38 (להלן: "הרכב"). כמו כן החזיק הנאשם ברכבו סמים מסוכנים מסוג הרואין במשקל 0.6107 גרם וקוקאין במשקל 3.9748 גרם נטו, שלא לצריכתו העצמית. נוסף לכך הורשע הנאשם בסחר בהרואין וקוקאין בלפחות 50 הזדמנויות נוספות: באישום 5 בתדירות של פעם בשבוע במשך כל התקופה (17 הזדמנויות), באישום 6 בתדירות של 3 פעמים בשבוע החל מ-5.11.2021 ועד תום התקופה (24 הזדמנויות) ובאישום 7 בתדירות של פעם בשבוע למשך חודש (9 הזדמנויות) תמורת 100 ₪, בכל הזדמנות כאשר בשאר האישומים הורשע הנאשם במכירה במספר הזדמנויות לא ידוע.
3. הנאשם צירף את [ת"פ (רחובות) 60716-12-22](http://www.nevo.co.il/case/29254626) בו הודה בעובדות כתב אישום מתוקן, כי הוא השתמש ברכב מאזדה מ.ר. 742-94-302, החזיק סם מסוכן מסוג הרואין שלא לצריכה עצמית במשקל כולל של 1.8 גרם לפי [סעיפים 7(א)](http://www.nevo.co.il/law/4216/7.a) ו-([ג](http://www.nevo.co.il/law/4216/7.c)) רישא ל[פקודת הסמים המסוכנים](http://www.nevo.co.il/law/4216), סחר בסם מסוכן מסוג הרואין בשתי הזדמנויות במשקל של כ-1 גרם בכל הזדמנות תמורת 100 ₪ לפי סעיפים [13 ו-19א](http://www.nevo.co.il/law/4216/13;19.a)לפקודת הסמים המסוכנים, והפרת הוראה חוקית לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), התשל"ז-1977 (להלן: "חוק העונשין"), עת יצא מביתו ברהט בו היה נתון במעצר הבית שהוטל עליו במסגרת [מ"ת 33917-01-22](http://www.nevo.co.il/case/28249125).
4. דיון הטיעונים לעונש נדחה לשם קבלת תסקיר מאת שירות המבחן,וזה המליץ על ענישה קונקרטית ומוחשית לצד טיפול בשב"ס. הצדדים הסכימו כי הנאשם יוכרז "סוחר סמים" וכלי הרכב ישוחררו כפוף להפקדה כספית על סך 8,000 ₪ בעבור כל אחד, תחת חילוטם.

**תסקיר שירות המבחן**

1. שירות המבחן בתסקירו מיום 29.11.2023 פירט את נסיבות חייו של הנאשם, הוא תושב לוד, רווק בן 23, שסיים 12 שנות לימוד, והחל מגיל 15 עבד כדי לסייע לפרנסת משפחתו. הנאשם נעדר הרשעות קודמות, אך מצבו הידרדר כשנתיים קודם, בעת שהיה נעדר מסגרת תעסוקתית וחבר לחברה שולית בסביבת מגוריו. לאחר הגשת כתב האישום בתיק העיקרי, שוחרר הנאשם ממעצר ועמד בצו פיקוח מעצרים מיום 3.4.2022 ועד 20.1.2023. ואולם, במהלך שהייתו בתנאי מעצר בית בעיר רהט הפר הנאשם את התנאים המגבילים וביצע את העבירות בתיק המצורף.
2. שירות המבחן ציין כי הנאשם קיבל אחריות מלאה על מעשיו, הביע תחושות צער וחרטה על התנהגותו הבעייתית החוזרת. מנגד, העריך שירות המבחן כי לנאשם דפוסים שוליים, קושי בוויסות דחפים וחיפוש פתרונות קלים, ולפיכך ציין כי קיים סיכון להישנות התנהגות עוברת חוק מצד הנאשם, והדגיש כי נדרשת מעורבות טיפולית לשם הפחתת הסיכון. בסופו של דבר המליץ שירות המבחן לקחת בחשבון את גילו הצעיר של הנאשם ולהטיל עליו ענישה קונקרטית ומוחשית, שתציב עבורו גבול ברור.

**טיעוני באי כוח הצדדים לעונש**

1. ב"כ המאשימה עוה"ד עדי סעדיה, הפנתה לערכים המוגנים בהם פגע הנאשם במעשיו, הגישה פסיקה לעונש ועתרה לקביעת מתחם עונש הולם במכלול העבירות בהן הורשע הנאשם, הנע בין 4.5 שנות מאסר ל-6.5 שנות מאסר. נטען כי הנאשם ביצע את העבירות בתיק המצורף בעת שהיה במעצר בית לאחר שחרורו בתיק העיקרי. ב"כ המאשימה עמדה על חומרת העבירות, וביצוען באופן שיטתי עד כדי עיסוק, ולכן טענה שיש להשית עליו עונש מרתיע. בהתחשב בהודאת הנאשם, החיסכון בזמן השיפוטי ונסיבות חייו, עתרה המאשימה להטיל עליו 5 שנות מאסר בפועל, מאסר מותנה, קנס בסך 20,000 ₪, פסילה בפועל ופסילה על תנאי של רישיון הנהיגה. עוד ביקשה המאשימה להכריז על הנאשם כעל "סוחר סמים", ולהורות על חילוט הכספים שהופקדו חלף כלי הרכב ששימשו אותו לביצוע העבירות, בהתאם להסכמת הצדדים.
2. באי כוח הנאשם עוה"ד חי אוזן ועוה"ד שוקרי אבו טביק, טענו כי העבירות בתיק העיקרי בוצעו לפני מעלה משנתיים, וכי הנאשם עצור עד תום ההליכים בגין שני התיקים משך תקופה מצטברת של כ-18 חודשים, וכמו כן שהה במעצר באיזוק אלקטרוני במשך כחצי שנה. הסנגורים הפנו לנסיבותיו האישיות המורכבות של הנאשם, ולגילו הצעיר בהיותו בן 23, נעדר עבר פלילי. עוד לקולה טענו כי הנאשם הודה בכתבי אישום שתוקנו משמעותית, חסך זמן שיפוטי רב, והחל טיפול בשירות המבחן מאפריל 2022, ובמהלכו מסר בדיקות שתן נקיות מסמים.
3. ביחס לעבירות שביצע הנאשם טענה ההגנה שמדובר בכ-30 עסקאות, במשקלים נמוכים שאינם עולים על 15 גרם במצטבר, וכי תפקיד הנאשם היה חוליה בשרשרת ההפצה של הסמים ולא תפקיד דומיננטי, כטענת המאשימה. לפיכך עתרה ההגנה לקבוע מתחם עונש הולם הנע בין 24 ל-40 חודשי מאסר בפועל, ולהשית על הנאשם 24 חודשי מאסר בפועל, וקנס מתון.
4. אמו של הנאשם סיפרה כי היא עובדת בבית ספר של ילדים המתמודדים עם מוגבלויות, היא תומכת בבנה, שמעוניין להתחתן ולבנות את חייו.
5. הנאשם בדברו לעונש הביע חרטה על מעשיו, אמר כי ברצונו להשתקם, הבטיח כי הוא לא ישוב על מעשיו וסיפר שמצבו הכלכלי לא טוב.

**דיון והכרעה**

קביעת מתחם העונש ההולם

1. הערכים המוגנים בעבירות סמים נוגעים לבריאות הציבור, ביטחונו ורכושו. בפסיקה רבה עמד בית המשפט העליון על פגיעתם הקשה של עבירות הסמים בבריאות הציבור בשל השפעתם ההרסנית על הגוף והנפש, לצד הסיכון הנובע מצריכתם לביצוע עבירות נלוות כדוגמת רכוש ואלימות ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. לבית המשפט תפקיד במאבק בעבירות סמים קשות, שמתבטא בהטלת ענישה מחמירה. יפים לענייננו דברי כב' השופטת ע' ארבל (כתוארה אז) ברע"פ **6373/06 מדינת ישראל נ' אלנשמי** (6.9.2006):

**"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים אלא גם את הסיכון של שהיה ממושכת מאחורי סורג ובריח"**.

1. הענישה הנוהגת בגין עבירות סחר בסמים קשים, אף בכמויות קטנות ולא כל שכן בעשרות הזדמנויות כבענייננו, נסובה דרך כלל סביב עונשי מאסר בפועל לתקופות ממשיות, בהתחשב בסוג הסמים, מספר הלקוחות ומיהותם, כמות העסקאות, משקל הסמים והתמורה שהתקבלה בעד מכירתם, כנלמד מהפסיקה שלהלן:
2. ברע"פ [3790/23](http://www.nevo.co.il/case/29668337)  **שיינר נ' מדינת ישראל** (28.9.2023), הורשע נאשם על פי הודאתו בסחר בסם מסוכן מסוג קוקאין במשקל כולל של כ-30 גרם, סיוע לסחר של קוקאין במשקל כולל של כ-100 גרם קוקאין, ובהחזקת סם מסוכן שלא לצריכה עצמית. בית המשפט המחוזי בחיפה קבע מתחם עונש כולל הנע בין 30 ל-48 חודשי מאסר בפועל. בהתחשב בתסקיר חיובי ולנוכח נסיבות חייו הקשות של הנאשם, נגזר דינו ל-32 חודשי מאסר, עונש מאסר מותנה הופעל בחופף ומצטבר, כך שסה"כ הוא נדון ל-36 חודשי מאסר בפועל. ערעור שהגיש הנאשם על חומרת העונש נדחה וצוין כי נעשה עמו חסד.
3. ב[רע"פ 4038/22](http://www.nevo.co.il/case/28689487) **פלוני נ' מדינת ישראל** (20.7.2022), הורשע נאשם לאחר שמיעת ראיות בסחר בסם מסוכן מסוג קוקאין ב-10 הזדמנויות עבור שני לקוחות, ובהחזקת סם מסוג קוקאין במשקל 7.4 ג' שלא לצריכה עצמית. בית משפט השלום קבע מתחם עונש הולם כולל הנע בין 30 ל-50 חודשי מאסר בפועל, וגזר על הנאשם 42 חודשי מאסר בפועל, מאסר מותנה וקנס כספי בהתחשב בנסיבות חייו הקשות ועבר פלילי מכביד. ערעור ובקשת רשות ערעור שהגיש הנאשם על הכרעת הדין וגזר הדין נדחו.
4. ב[רע"פ 6871/19](http://www.nevo.co.il/case/26122083) **אבו טאיע נ' מדינת ישראל** (18.11.2019) (פסיקה שהגישה המאשימה), נדחתה בקשת רשות הערעור שהגיש מבקש שהורשע בשתי עבירות של סחר בקוקאין במשקל 20 גרם בכל הזדמנות, לסוכן משטרתי. בית משפט השלום קבע מתחם עונש הולם בגין כל עבירה, הנע בין 12 ל-40 חודשי מאסר בפועל. לאור הודאת הנאשם במיוחס לו, בהתחשב בעברו הפלילי ותסקירים חיוביים נגזר דינו ל-24 חודשי מאסר בפועל.
5. ב[רע"פ 8408/15](http://www.nevo.co.il/case/20787902) **חביב נ' מדינת ישראל** (9.12.2015) (פסיקה שהגישה המאשימה), נדחתה בקשת רשות ערעור שהגיש המבקש לאחר שהורשע על פי הודאתו בשתי עבירות של סחר בסם מסוכן מסוג קוקאין במשקל של למעלה מ-6 גרם, ובעבירה של החזקת 15 גרם קוקאין, שלא לצריכה עצמית. בית משפט השלום קבע כי מתחם העונש ההולם נע בין 8 ל-18 חודשי מאסר, לכל עבירה, וגזר על המבקש 17 חודשי מאסר בפועל, בהתחשב בהליך טיפולי משמעותי שעבר ובנסיבותיו האישיות לרבות עברו הפלילי המכביד.
6. ב[רע"פ 126/15](http://www.nevo.co.il/case/18793360) **חביף נ' מדינת ישראל** (13.1.2015) (פסיקה שהגישה המאשימה), הורשע נאשם על פי הודאתו בסחר בסם קוקאין במשקל 0.3901 גרם, אותו מכר לסוכן משטרתי, ובהזדמנות נוספת מכר לו 0.8179 גרם נטו, ותיווך לאחר סחר בסם במשקל 2.5056 גרם. בית משפט השלום קבע כי מתחם העונש ההולם בגין כל אחד מהמעשים נע בין 8 חודשי מאסר ועד 18 חודשים, וגזר על הנאשם שלחובתו עבר פלילי מכביד 16 חודשי מאסר בפועל, הפעיל במצטבר מאסר על תנאי שהיה תלוי ועומד נגדו, כך שסה"כ נגזרו עליו 20 חודשי מאסר וענישה נלווית. ערעור ובקשת רשות ערעור שהגיש הנאשם נדחו, תוך שצוין שהמתחמים שנקבעו מתונים ואף מקלים.
7. ב[עפ"ג (מרכז-לוד) 20554-04-21](http://www.nevo.co.il/case/27533510) **חואמדה נ' מדינת ישראל** (6.7.2021), נדחה ערעור שהגיש נאשם שהורשע על פי הודאתו בפתח שמיעת ההוכחות, בריבוי עבירות של סחר בקוקאין והרואין במשך כשנה לעשרה קונים שונים ב- 45 הזדמנויות שונות תמורת 100 – 300 ₪ בכל הזדמנות. בית המשפט השלום ברמלה קבע כי מתחם העונש ההולם לכל מכירה נע בין מספר חודשי מאסר ועד 18 חודשים, ומתחם העונש הכולל הנע בין 24 חודשים ועד 60 חודשי מאסר, וגזר על הנאשם 36 חודשי מאסר בפועל בהתחשב בעברו הפלילי המכביד, הודאתו והצורך בהרתעה.
8. ב[עפ"ג (חיפה) 37357-11-19](http://www.nevo.co.il/case/26191532) **מדינת ישראל נ' עראבי** (2.1.2020), הורשע נאשם על פי הודאתו בחמש עבירות של סחר בהרואין לסוכן בתמורה ל-200 ₪ בכל הזדמנות ובחמש עבירות של החזקת סם שלא לצריכה עצמית. בית משפט השלום קבע מתחם עונש הולם כולל הנע בין 9 ל-18 חודשי מאסר בפועל, ונגזרו על הנאשם 10 חודשי מאסר בהתחשב בעברו הפלילי המכביד, הודאתו ומצבו הבריאותי. ערעור שהגישה המאשימה התקבל והעונש הוחמר ל-16 חודשי מאסר בפועל, תוך שהודגש כי ערכאת הערעור לא מיצתה עם הנאשם את הדין, ומתחם הענישה שנקבע מקל.
9. ב[עפ"ג (מרכז-לוד) 41510-05-19](http://www.nevo.co.il/case/25706153) **אבו עליון נ' מדינת ישראל** (25.9.2019), הורשע נאשם על פי הודאתו בתשעה אישומים בעבירות החזקת סם מסוג קוקאין במשל 14.52 גרם, ובשמונה אישומים של סחר בקוקאין והרואין במשך כשנה ל-14 קונים שונים ב-100 הזדמנויות שונות, לפחות, תמורת 100 – 200 ₪ בכל הזדמנות. בית המשפט השלום ברמלה קבע כי מתחם העונש ההולם לכל מכירה נע בין מספר חודשי מאסר ועד 18 חודשים, ולמכלול העבירות מתחם הנע בין 48 ל-96 חודשי מאסר, וגזר על הנאשם 66 חודשי מאסר בפועל בהתחשב בהודאתו, גילו הצעיר, העדר עבר פלילי, תסקירים חיוביים ונסיבות חייו. בהסכמת הצדדים התקבל הערעור והעונש הופחת ל-54 חודשי מאסר בפועל.
10. ב[עפ"ג (מרכז-לוד) 5501-09-17](http://www.nevo.co.il/case/23133293) **סמאדה נ' מדינת ישראל** (6.2.2018) (פסיקה שהגישה המאשימה), הורשע הנאשם לפי הודאת בביצוע שלוש עבירות סחר בסמים מסוג קוקאין, בשלוש הזדמנויות לסוכן משטרתי, במשקלים של כ-10, 23 ו-15 גרם בכל מקרה. בית משפט השלום קבע כי מתחם העונש ההולם נע בין 12 ל-24 חודשי מאסר לכל אירוע, וגזר על הנאשם 35 חודשי מאסר וענישה נלווית. ערעור על חומרת העונש שהגיש הנאשם נדחה, למעט רכיב הקנס שהופחת.
11. בת"פ (רמלה) 40686-07-21 **מדינת ישראל נ' סלאמה** (21.6.2022) הורשעו נאשמים שסחרו בסחר בקוקאין וקשירת קשר. נאשם 1 הורשע בסחר בכ-97 הזדמנויות ל-6 לקוחות ואילו הנאשם 2 הורשע בכ-64 הזדמנויות ל-2 לקוחות כאשר בכל הזדמנות מכר קוקאין בתמורה ל-100 ₪. בית המשפט קבע כי מתחם העונש ההולם לכל הזדמנות נע בין 8 ל-18 חודשי מאסר בפועל וגזר על הנאשם 1 מאסר בפועל למשך 48 חודשים, ועל הנאשם 2 מאסר בפועל למשך 36 חודשים, בהתחשב בהודאתם על אף שניתנה במהלך פרשת התביעה, עברם הפלילי המכביד והחומרה הגלומה בביצוע העבירות.
12. לא מצאתי לקבל את טענת ההגנה כי חלקו של הנאשם פחות בחומרתו משום שהוא שימש כ"שליח", משום שהדבר אינו עולה במפורש מעובדות כתבי האישום המתוקנים בהן הודה. למעלה מזאת, גם אם הנאשם היה חלק משרשרת הפצת הסמים, כפי שטענו באי כוחו, אין בכך בעיניי ללמד על חלקו הפחות בחומרתו בביצוע העבירות. אולי ההפך מכך, משום שריבוי העבירות שביצע מעיד על האינטנסיביות הרבה בה עסק בסחר בסמים, ומכאן על עומק מעורבותו בעולם עברייני קשה זה. בשקלול חומרת העבירות בנסיבותיהן, אני סבורה שהנאשם פגע בערכים המוגנים במידה גבוהה, ובראי בענישה הנוהגת אני קובעת כי **מתחם העונש הכולל** **נע בין 30 ל-50 חודשי מאסר בפועל**.

נסיבות שאינן קשורות בביצוע העבירה

1. הנאשם בן 24 רווק, נעדר עבר פלילי, הודה במיוחס לו, וחסך זמן ניכר מבית המשפט, המאשימה והעדים. אדגיש כי כל אחד משיקולים אלו הוא בעיניי בעל משקל ממשי לקולה בגזירת העונש.
2. תסקיר שירות המבחן עמד על נסיבות חייו המורכבות של הנאשם, שמגיל צעיר יצא לעבוד לשם פרנסת משפחתו, וגם כיום מתמודדת המשפחה עם קשיים כלכליים ואחרים. אמו של הנאשם עושה כל שלאל ידה כדי לסייע לנאשם והדאגה לבנה מובנת.
3. מנגד, תסקיר שירות המבחן עמד על מעורבות הנאשם בחברה שולית מגיל צעיר, ועל סיכון במצבו לביצוע עבירות דומות. כמאה עדים נלמד הסיכון ממעורבותו החוזרת של הנאשם בתיק המצורף בסחר בהרואין בשתי הזדמנויות ביום 18.12.2022 תוך הפרה של התנאים המגבילים בתיק העיקרי ואף שהיה תחת צו פיקוח מעצרים של שירות המבחן תקופה ארוכה, והשתלב בטיפול. לא בכדי המליץ שירות המבחן להטיל על הנאשם ענישה קונקרטית שתציב לו גבול ברור.
4. הנאשם מצוי במעצר עד תום ההליכים תקופה ארוכה בעקבות מעורבותו בעבירות בתיק המצורף, תוך הפרת תנאי השחרור שהוטלו עליו בתיק העיקרי. את עיקר העבירות ביצע לפני למעלה משנתיים, בהיותו צעיר כבן 22.
5. במכלול השיקולים לחומרה וקולה, משזהו מאסרו הראשון של הנאשם שהוא נעדר עבר פלילי, אני סבורה כי נכון לגזור את עונשו בשליש הראשון של מתחם הענישה, לצד ענישה מוחשית נלווית, גם ברכיב הכלכלי.

**אשר על כן, החלטתי לגזור על הנאשם את העונשים שלהלן**:

1. מאסר בפועל למשך 36 חודשים.

את עונש המאסר יישא הנאשם החל מיום מעצרו, ובניכוי כל ימי המעצר בתיקים שבכותרת בהתאם לרישומי שב"ס.

1. מאסר מותנה למשך 8 חודשים, והתנאי הוא כי הנאשם לא יעבור עבירות סמים מסוג פשע, למשך 3 שנים מיום שחרורו ממאסר.
2. מאסר מותנה למשך 3 חודשים, והתנאי הוא כי הנאשם לא יעבור עבירות סמים מסוג עוון או הפרת הוראה חוקית, למשך 3 שנים מיום שחרורו ממאסר.
3. הנאשם ישלם קנס בסך 15,000 ₪ או 150 ימי מאסר תמורתו. הקנס ישולם ב-5 תשלומים שווים ורצופים החל מיום 1.2.2024 ובכל אחד בחודש שלאחריו. לא ישולם תשלום מתשלומי הקנס תעמוד יתרת הקנס לפירעון מיידי.

ככל שקיימת הפקדה בתיק אלו או בתיק קשור אליו, בהסכמת הנאשם, היא תקוזז לטובת הקנס, והיתרה תושב לו כפוף לכל דין, לרבות עיקול. תשלום הקנס ייעשה ישירות לחשבון המרכז לגביית קנסות, אגרות והוצאות ברשות האכיפה והגביה באחת הדרכים הבאות: בכרטיס אשראי באתר המקוון של רשות האכיפה והגבייה (חיפוש בגוגל "תשלום גביית קנסות"): www.eca.gov.il (ניתן לשלם בפריסה של עד 18 תשלומים בהסדר קרדיט). או באמצעות מוקד שירות טלפוני בשרות עצמי (מרכז הגבייה) בטלפון 35592\* או בטלפון 073-2055000. או במזומן בסניפי בנק הדואר, בהצגת תעודת זהות (ללא צורך בשוברים).

1. פסילה על תנאי למשך 12 חודשים, והתנאי הוא כי הנאשם לא יעבור עבירות סמים מסוג פשע למשך שנתיים מיום שחרורו ממאסר.
2. לנוכח העבירות בהן הורשע הנאשם, בהסכמתו, ובהתאם [לסעיף 36א(ב)](http://www.nevo.co.il/law/4216/36a.b) לפקודת הסמים אני מכריזה על הנאשם כ"סוחר סמים".

משהוכרז הנאשם כסוחר סמים אני מורה על חילוט כל סכומי הכסף במזומן, והטלפונים הניידים שנתפסו, לטובת קרן החילוט.

בהסכמת הצדדים כמפורט בדיון מיום 19.7.2023: תחת רכב מזדה מ.ר. 74294302 שהוחזר לבעליו, יחולטו 8,000 ₪ שהופקדו בקופת בית המשפט. תחת רכב סקודה מ.ר. 3546138 שהוחזר לבעלים, יחולטו 8,000 ₪ שהופקדו בקופת בית המשפט – כל זאת לטובת קרן החילוט. בהסכמת הצדדים ככל שהוטלו עיקולים על כלי הרכב, הם יוסרו באחריות המאשימה.

ניתן צו כללי להשמדת המוצגים.

**5129371זכות ערעור לבית המשפט המחוזי מרכז-לוד בתוך 45 ימים**.

**54678313**

**ניתן היום, ז' טבת תשפ"ד, 19 דצמבר 2023, בנוכחות ב"כ המאשימה עוה"ד עדי סעדיה, הנאשם ובאי כוחו חי אוזן ושוקרי אבו טביק.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)