|  |  |
| --- | --- |
| **בית המשפט המחוזי מרכז-לוד** | |
| **ת"פ 54176-01-13 מדינת ישראל נ' רודריגו אינטריאגו (עציר)** |  |

|  |  |  |
| --- | --- | --- |
| בפני | **כב' ה**שופטתורדה מרוז | |
| בעניין: | **מדינת ישראל** |  |
|  | ע"י ב"כ עוה"ד רוני שוהם – פמ"מ | המאשימה |
|  | **נגד** | |
|  | **ויקטור רודריגו אינטריאגו (עציר)** |  |
|  | ע"י ב"כ עוה"ד גלית בש | הנאשם |

|  |
| --- |
| **גזר דין** |

1. הנאשם, אזרח אקוודור, הורשע עפ"י הודייתו בעבירות שעניינן קשירת קשר לפשע, לפי סעיף 499(א)(1) ל[חוק העונשין](http://www.nevo.co.il/law_html/law01/073_002.htm), התשל"ז – 1977 (להלן: "**החוק**") וייבוא סם מסוכן לפי סעיף 13 ל[פקודת הסמים המסוכנים](http://www.nevo.co.il/law_html/law01/P170_001.htm) [נוסח חדש], התשל"ג – 1973 (להלן: "**פקודת הסמים המסוכנים**").
2. מעובדות כתב האישום עולה כי ביום 25.12.12 או בסמוך לכך, באקוודור, קשר הנאשם קשר עם אזרח קולומביה שזהותו אינה ידועה, להעברת מזוודה ובתוכה סם מסוכן מסוג קוקאין לישראל בתמורה לסך 3,000 דולר אמריקאי. במסגרת הקשר נתן האזרח הקולומביאני לנאשם כסף במזומן לצורך רכישת כרטיס טיסה לישראל, אירוח בבית מלון ודמי כיס בסך 865 דולר אמריקאי.
3. ביום 15.1.13 בשעה 18:30 לערך, נחת הנאשם בנמל התעופה בן גוריון בטיסה מאקוודור כשבידיו מזוודה ובתוכה מוטמן סם מסוכן מסוג קוקאין במשקל של 1,142 גרם נטו.

**טיעוני הצדדים לעונש**

1. ב"כ המאשימה, עוה"ד רוני שוהם, עמדה על חומרת העבירות בכלל ובענייננו בפרט, כך לאור כמות הסם הגדולה, סוג הסם – קוקאין, שהינו הסם היקר ביותר והעובדה שהעבירה בוצעה אגב קשירת קשר. התובעת ביקשה לבכר את האינטרס הציבורי שעניינו מיגור תופעת ייבוא סמים מסוכנים על פני נסיבותיו האישיות של הנאשם, הגם שמדובר בנסיבות קשות. כן, טענה כי אין לקבל את טענתו, לפיה כבלדר, חלקו שולי בשרשרת הייבוא שכן זו חוליה בלעדיה אין. לגישתה, הרתעת בלדרים פוטנציאליים עשויה לפגוע בענף "ייבוא" הסמים, שהפך לרחב היקף, בעיקר ממדינות דרום אמריקה. ראוי שמסר יועבר, כי ייבוא סמים לישראל אינו משתלם לנוכח העונש הצפוי.
2. התובעת הציעה מתחם ענישה בין 3 ל – 6 שנות מאסר לאור כמות הסם הגדולה. לשיטתה, הנסיבה היחידה העומדת לזכות הנאשם היא ניסיונו לסייע בחשיפת מעורבים נוספים בייבוא, אך משקלה נמוך. ב"כ המאשימה עתרה בנוסף לחילוט סכום הכסף שנתפס על גוף הנאשם.
3. ב"כ הנאשם, עוה"ד גלית בש, עמדה על נסיבותיו האישיות של הנאשם – יליד 1986, אזרח אקוודור, נעדר עבר פלילי, נשוי ואב ל – 5 ילדים שעובד כנהג (הוגשו אישורים המאמתים את המידע).
4. הסנגורית הטעימה את שיתוף הפעולה של הנאשם עם המשטרה ממועד מעצרו – חרף הסכנה הכרוכה בו. לגישתה, סיוע הנאשם היה מהותי ללכידת האזרח הישראלי אשר הזמין את הסמים לישראל. כן הדגישה את העדר מעורבותו בהליך ייבוא הסם, לבד הבלדרות; לדידה של הסנגורית, הנאשם נוצל ע"י אחרים בשל מצוקתו הכלכלית. לפיכך, לטעמה, אין אינטרס בהרתעת בלדרים, אשר להם אין חלק בארגון ותכנון העבירה, אלא בלכידת העומדים בראש שרשרת הייבוא. הסנגורית ציינה לקולא את משך ההליך על פני 10 חודשים, בשל חומרי חקירה חדשים שהושגו לאורכו. הסנגורית העמידה את מתחם הענישה על 24-40 חודשי מאסר בפועל. לעניין החילוט, ביקשה הסנגורית שלא לחלט את מלוא הסכום שנתפס כדי לאפשר לנאשם דמי מחיה בעת מאסרו.
5. ב"כ הצדדים הפנו כל אחת לפסיקה התומכת בעתירותיהן לעונש.
6. הנאשם פנה לבית המשפט במלים אחרונות וביקש סליחה על מעשיו. הוא הסביר כי מצבו הכלכלי הקשה עמד ברקע מעשהו. הוא ביקש את רחמי בית המשפט על מנת שיוכל לשוב למשפחתו במהרה.

**דיון והכרעה**

1. **הערכים המוגנים שנפגעים ע"י ביצוע עבירות סמים**

על חומרתן של עבירות הסמים בכלל, ועבירת הייבוא בפרט, אין להכביר במלים; השפעתם ההרסנית של הסמים על שלומה, בריאותה וביטחונה של החברה הובילו את בתי המשפט לקחת חלק במיגור נגע הסמים ע"י הטלת עונשי מאסר כבדים ומרתיעים. בעבירות אלו, נסיבותיו האישיות של נאשם נסוגות, לרוב, מפני האינטרס הציבורי. כך נקבע:

"**מתוך מודעות להשפעות הקשות של השימוש בסמים על גופו ועל נפשו של המשתמש – בין השאר, יציאתו של אדם ממעגל החיים הרגיל –ועם התגברות השימוש בסם אמר המחוקק להנחות את בתי-המשפט להחמיר בעונשים המוטלים על סוחרים בסמים. כך קבע המחוקק – והוסיף וקבע – בצד עבירות הסמים עונשים מרביים האמורים לשקף את הצורך הדוחק להביא להדברת הנגע... בעבירות סמים נסוגים השיקולים האישיים של העבריין מפני שיקולי הנזק הקשה שהשימוש בסם מביא על המשתמשים בו...שומה עליו על בית-המשפט לשקול את הפגיעה הקשה בצרכני הסם – צרכנים קיימים וצרכנים פוטנציאליים – לרבות גרירתם לביצוען של עבירות פליליות לצורך מימון הסם.**" ([ע"פ 6029/03](http://www.nevo.co.il/links/psika/?link=עפ%206029/03) **מדינת ישראל נ' שמאי**, נח(2) 734 (2004)).

1. **מתחם הענישה ההולם את הנסיבות דנן**

בענייננו, מדובר בעבירת ייבוא סם מסוג קוקאין, סם "כבד" בכמות נכבדה של 1,142 גרם. אלמלא לכידתו ומעצרו של הנאשם, היה ציבור רחב נפגע בעטיו. העבירה תוכננה, תוזמנה ובוצעה בתמורה לקבלת סכום ראוי, הגם שאין מחלוקת, כי ברקע עמדה מצוקתו הכלכלית הקשה של הנאשם. בהיותו בלדר, הנאשם הינו החוליה החלשה בשרשרת ייבוא הסם, אולם בלעדיו, לא ניתן לייבאו.

העיון בפסיקה העוסקת בעבירות של ייבוא סם, מלמד על קשת עונשים רחבה. במקרים שנסיבותיהם דומות, מתחם הענישה עומד על 30-60 חודשי מאסר בפועל.

1. **קביעת העונש בתוך המתחם**

הנאשם נעדר עבר פלילי וזו לו הסתבכותו הראשונה בפלילים. נסיבותיו האישיות, קרי, היותו תושב זר ומנותק ממשפחתו והוויית חייו באקוודור תיזקפנה לקולא. כך גם שיתוף הפעולה עם המשטרה והסיוע שהעמיד בלכידת שולחיו, כמו גם, הודייתו בהזדמנות הראשונה. עם זאת, בעבירות מסוג דא, נסוגות הנסיבות האישיות מפני האינטרס הציבורי בשל חומרתן. כך, לשיקולי הגמול וההרתעה זכות בכורה, על רקע נפיצותן של עבירות ייבוא סם ממדינות דרום אמריקה.

1. לאור כל האמור לעיל, ולאחר שקלול מכלול השיקולים לחומרא ולקולא, אני גוזרת על הנאשם את העונשים הבאים:
   1. 42 חודשי מאסר בפועל בניכוי ימי מעצרו.
   2. 12 חודשי מאסר על תנאי והתנאי הוא שלא יעבור משך 3 שנים מיום שחרורו עבירת פשע לפי [פקודת הסמים המסוכנים](http://www.nevo.co.il/law_html/law01/P170_001.htm).
   3. אני מורה על חילוט מחצית הסכום שנתפס על גופו של הנאשם (432 דולר אמריקאי יחולטו לטובת הקרן לחילוט סמים והיתרה תועבר לידי הנאשם).

**זכות ערעור לבית המשפט העליון תוך 45 יום.**

ניתן היום, ל' חשון תשע"ד, 3 נובמבר 2013, במעמד הנאשם וב"כ הצדדים.

5129371

|  |
| --- |
| **54678313** |
| **ורדה מרוז, שופטת** |

ורדה מרוז 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)