|  |  |  |
| --- | --- | --- |
| **בית המשפט המחוזי מרכז-לוד** | | |
| **ת"פ 3234-05-13 מדינת ישראל נ' פרלמן(עציר)** |  | **02 ספטמבר 2014** |

|  |  |  |
| --- | --- | --- |
| **לפני כב' השופטת ק. רג'יניאנו** | |  |
| **המאשימה** | **מדינת ישראל** | | |
| **נגד** | | | |
| **הנאשם** | **אלברט פרלמן** | | |

<#3#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ט.](http://www.nevo.co.il/law/70301/40i), [58](http://www.nevo.co.il/law/70301/58), [402(ב)](http://www.nevo.co.il/law/70301/402.b.), [40 יא.](http://www.nevo.co.il/law/70301/40ja), [40 יג(ב)](http://www.nevo.co.il/law/70301/40jc.b.), [499(א)(1)](http://www.nevo.co.il/law/70301/499.a.1.)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a.), [7(ג)](http://www.nevo.co.il/law/4216/7.c.)

**גזר דין**

1. הנאשם הורשע על פי הודאתו, בעבירות של שוד בנסיבות מחמירות, קשירת קשר לפשע והחזקת סמים לצריכה עצמית (עבירות בניגוד [לסעיפים 402(ב)](http://www.nevo.co.il/law/70301/402.b.) ו-[499(א)(1)](http://www.nevo.co.il/law/70301/499.a.1.) ל[חוק העונשין](http://www.nevo.co.il/law/70301), התשל"ז 1977 ועבירה לפי [סעיף 7(א)](http://www.nevo.co.il/law/4216/7.a.) ביחד עם [סעיף 7(ג)](http://www.nevo.co.il/law/4216/7.c.) סיפא ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973, בהתאמה).

2. הודאתו של הנאשם באה בכפוף להסדר טיעון במסגרתו הוגש כתב אישום מתוקן. ב"כ הצדדים הודיעו שהגיעו להסכמה חלקית בעניין העונש, לפיה יעתרו במשותף למאסר בפועל של 34 חודשי מאסר (מיום מעצרו) ומאסר על תנאי. נגד הנאשם תלוי ועומד מאסר על תנאי של 10 חודשים. ב"כ הצדדים הודיעו שלא הגיעו להסכמה לגבי אופן הפעלתו. ב"כ המאשימה תעתור להפעלתו במצטבר לעונש שיוטל בתיק העיקרי וב"כ הנאשם תעתור להפעלתו באופן חופף. לא הייתה הסכמה לעניין הקנס, פיצוי למתלונן ופסילת רישיון הנהיגה.

3. בישיבה ביום 30.7.2014 צירף הנאשם שלושה תיקים נוספים והורשע על פי הודאתו בעבירות הבאות:

ב[ת.פ 12757-12-13](http://www.nevo.co.il/case/10504405) (בית משפט השלום כפר סבא) הורשע בעבירות של העלבת עובד ציבור, היזק לרכוש במזיד ואיומים.

ב[ת.פ 25580-08-13](http://www.nevo.co.il/case/7953695) (בית משפט השלום כפר סבא) הורשע בעבירות של איומים ושיבוש מהלכי משפט.

ב[ת.פ 40830-06-13](http://www.nevo.co.il/case/7683641) (בית משפט השלום פתח תקווה) הורשע בעבירות של החזקת סמים לצריכה עצמית והחזקת נכס חשוד כגנוב.

לא הייתה הסכמה עונשית לגבי התיקים שצורפו והטיעון לגביהם היה פתוח.

4. עובדות כתב האישום המתוקן (להלן: "התיק העיקרי")

ביום 16.4.13 עובר לשעה 02:31, או בסמוך לכך, קשרו הנאשם וציון אברהם (להלן: "ציון") קשר לבצע שוד בתחנת דלק. במסגרת הקשר ולשם קידומו, ביום 16.4.13, בשעה שאינה ידועה למאשימה, אסף הנאשם את ציון על גבי קטנוע אשר אינו בבעלות מי מהם. השניים נסעו לתחנת הדלק "דור אלון" הסמוכה לקיבוץ גבעת השלושה (להלן: "תחנת הדלק") כשקסדות לראשיהם. אותה עת, הייתה תחנת הדלק מאוישת במתדלק בודד (להלן: "המתלונן"), ששהה בחדר העובדים.

בהגיעם לתחנת הדלק ירד ציון מהקטנוע וניגש לחדר העובדים והנאשם המתין לו בסמוך, על גבי הקטנוע, שנשאר מונע. עם כניסתו של ציון לחדר העובדים, הניף ציון לעבר המתלונן חפץ הנחזה להיות אקדח ופקד עליו לשבת על הרצפה. המתלונן כרע על ברכיו וציון דרש ממנו שייתן לו את כל הכסף שברשותו. בתגובה מסר לו המתלונן תיק שנשא על גופו ובו 600 ש"ח. ציון המשיך לחבוט בראשו של המתלונן. המתלונן נשאל אם יש ברשותו כסף נוסף והוא השיב בשלילה. ציון המשיך לחבוט במתלונן ודרש ממנו את מכשיר הטלפון הנייד שברשותו. המתלונן מסר לציון את מכשיר הטלפון הנייד וציון השליך אותו ארצה משנוכח שמדובר במכשיר ישן.

ציון יצא מחדר העובדים והצטרף לנאשם שהמתין על הקטנוע והשניים נמלטו מהמקום, כאשר הנאשם נוהג בקטנוע.

בהמשך, נטשו הנאשם וציון את הקטנוע בפתח תקווה, במקום שאינו ידוע למאשימה, לאחר שציון ניקה אותו במטרה להעלים ממנו טביעות אצבע.

אישום נוסף – בתאריך 19.4.13 החזיק הנאשם בביתו, ללא היתר, 0.45 גרם חשיש לצריכה עצמית.

[ת.פ 12757-12-13](http://www.nevo.co.il/case/10504405)ב-13.8.13 בערב, בעת שהנאשם הוחזק במעצר בכלא "הדרים", העליב הנאשם את הסוהר שערך סיור במקום ופנה אליו במילים " לך, יא הומו". הסוהר השיב לנאשם שישמור על פיו ובתגובה אמר לו הנאשם "תשמור על החור שלך". בעקבות כך הועבר הנאשם לתא השגחה. לאחר שהוכנס פנימה החל הנאשם צועק ומקלל ובהמשך קרע הנאשם במזיד את ציפוי הפלסטיק שבקיר וברצפת התא וגרם לנזק של 24,000 ש"ח.

בתאריך 15.8.13 במהלך סיור שערך סוהר באגף בו שהה הנאשם, ביקש הנאשם מהסוהר שיביא לו סיגריה. הסוהר השיב לו שהוא מנוע מלעשות כן. בתגובה, איים הנאשם על הסוהר במילים "זונה מזדיין שכל המשפחה שלך תקבל מחלות... אם אני עוד פעם נפגש עם הסגן אני חותך אותו בפנים".

[ת.פ 25580-08-13](http://www.nevo.co.il/case/7953695)בתאריך 1.6.13 בעת שהנאשם הוחזק במעצר בכלא "הדרים" בעט הנאשם ממושכות בדלת התא וצעק שהוא מבקש לראות את הקצין התורן ואיים שאם הוא לא יראה אותו, ישרוף את התא. סמל האגף הציע לנאשם לצאת מתאו ולהמתין לקצין התורן. הנאשם ניגש למכשיר הטלויזיה בתא והוציא מתחתיו חפץ מתכתי הנחזה כדוקרן ואיים על סמל האגף במילים " בוא יא בן זונה, אני אחתוך אותך". סמל האגף סגר את דלת התא והזעיק סיוע. בתגובה, רץ הנאשם לשירותים בתא, השליך את החפץ לאסלה ופתח את המים בכוונה להעלימו וזאת בכוונה להכשיל הליך שיפוטי.

[ת.פ 40830-06-13](http://www.nevo.co.il/case/7683641)בתאריך 9.4.13, בפתח תקווה, החזיק הנאשם שלא כדין, סם מסוכן מסוג קנבוס במשקל 1.24 גרם. בתאריך הנ"ל החזיק הנאשם בביתו בפתח תקווה מדפסת דו"חות של עיריית פתח תקווה ששוויה 21,340 ש"ח שיש חשד סביר שנגנבה.

5. במסגרת הראיות לעונש הגישה ב"כ המאשימה את גיליון הרישום הפלילי של הנאשם המלמד כי עברו הפלילי מכביד ביותר ותלויים ועומדים נגדו שני מאסרים על תנאי.

הרשעתו הראשונה של הנאשם בשנת 2006, ב-10 עבירות רכוש ב-7 תיקי משטרה שצירף (גניבות רכב, פריצה לרכב ושבל"ר).

ב-2007 הורשע ב-10 עבירות שעניינן הפרת הוראה חוקית, עבירות אלימות, החזקת סמים שלא לצריכה עצמית, החזקת אגרופן והפרעה לשוטר במילוי תפקידו.

ב-2008 הורשע ב-5 עבירות שעניינן הפרת הוראה חוקית, גניבת רכב, נהיגה פוחזת של רכב, הפרעה לשוטר במילוי תפקידו ונהיגה ללא רישיון נהיגה.

ב-2010 הורשע ב-4 עבירות נגד הרכוש.

הרשעתו האחרונה בספטמבר 2011, בעבירה של קבלת נכסים שהושגו בפשע.

הנאשם נידון לארבע תקופות מאסר המצטברות בסך הכל לתקופה של 44 חודשים.

תלויים ועומדים נגדו שני מאסרים על תנאי. מאסר על תנאי של 10 חודשים שהוא בר הפעלה בתיק העיקרי ומאסר על תנאי ל-7 חודשים בר הפעלה בתיקים שצורפו.

שני המאסרים על תנאי הוטלו ב[ת.פ 51616-01-11](http://www.nevo.co.il/case/4607640) ביום 7.9.11.

6. נגד שותפו של הנאשם, ציון, הוגש כתב אישום נפרד ([ת.פ 3104-05-13](http://www.nevo.co.il/case/6987918) מחוזי מרכז). הוא הורשע על פי הודאתו ונידון ל-42 חודשי מאסר, מאסר על תנאי ופיצוי המתלונן בסך 7,500 ש"ח.

7. טיעוני ב"כ הצדדים לעונש

ב"כ המאשימה ביקשה לגזור דינו של הנאשם בתיק העיקרי ל- 34 חודשי מאסר בפועל כפי שהסכימו ב"כ הצדדים. היא התייחסה בטיעוניה לנסיבות החמורות של ביצוע העבירה, שוד מתדלק בתחנת דלק בשעת לילה מאוחרת, בצוותא, תוך שימוש באלימות ובכלי הנחזה להיות אקדח. לקולא, ציינה חלקו היחסי של הנאשם בביצוע העבירה, ההודאה, לקיחת האחריות והחיסכון בזמן שיפוטי.

ב"כ המאשימה ביקשה להפעיל את המאסר על תנאי במצטבר למאסר שיוטל בתיק זה ולחייב את הנאשם בפיצוי המתלונן בהתחשב בטראומה שנגרמה לו. בנוסף, ביקשה לפסול רישיון הנהיגה של הנאשם בטענה "שהנאשם נהג בקטנוע תוך כדי שהחזיק סמים עליו".

באשר לתיקים שצורפו, נטען שהעבירות בוצעו בעת שהנאשם היה עצור בתיק העיקרי.

ב"כ המאשימה הציעה ב[ת.פ 12757-12-13](http://www.nevo.co.il/case/10504405) באישום הראשון מתחם ענישה של מאסר על תנאי לתקופה קצרה ולגבי עבירת האיומים מתחם ענישה הנע בין מאסר בעבודות שירות

ל-18 חודשי מאסר בפועל.

ב[ת.פ 25580-08-13](http://www.nevo.co.il/case/7953695) הציעה מתחם ענישה הנע בין מאסר בעבודות שירות ל-18 חודשי מאסר בפועל.

ב[ת.פ 40830-06-13](http://www.nevo.co.il/case/7683641) הוצע מתחם ענישה של מספר חודשי מאסר על תנאי.

ב"כ המאשימה ביקשה להפעיל את המאסר על תנאי של 7 חודשים במצטבר לכל עונש שיוטל בתיקים שצורפו.

ב"כ הנאשם שטענה כל מה שניתן היה לטעון למען הנאשם הדגישה בטיעוניה חלקו הקטן יחסית של הנאשם ביחס לשותפו שהיה הדומיננטי, ונדון ל-42 חודשי מאסר. לשיטתה של ב"כ הנאשם, תקופת המאסר בפועל עליה הוסכם במסגרת הסדר הטיעון מצויה ברף הגבוה של הענישה הנוהגת בעבירה כגון זו ולפיכך יהיה זה צודק וראוי להפעיל את המאסר על תנאי בחופף למאסר שיוטל. בנוסף, ביקשה לשקול לקולא לנאשם נסיבותיו האישיות והוסיפה שהוא נמצא כיום בכלא בהליך טיפולי של גמילה מסמים (לא הוצג מסמך לאימות).

באשר לתיקים שצורפו, טענה ב"כ הנאשם שבשים לב לתקופת המאסר הארוכה שתוטל על הנאשם בתיק העיקרי, אין הצדקה להשית תקופת מאסר נוספת על הנאשם ויש להסתפק בענישה מותנית. לחילופין, לחפוף את עונש המאסר למאסר שיוטל בתיק העיקרי.

לעניין הקנס והפסילה טענה שמשלא הוטלו על השותף עונשי פסילה וקנס, אין להחמיר בעונשו של הנאשם יותר מעונשו של השותף.

היא ביקשה להימנע מהטלת פיצוי על הנאשם. לשיטתה, הפיצוי שהשותף חויב בו, סך 7500 ₪ משקף את הנזק הנפשי שנגרם למתלונן ויש להסתפק בו. לחילופין, טענה שאם יחליט בית המשפט לחייב את הנאשם בפיצוי המתלונן, יורה שהפיצוי ישולם בתשלומים החל כחודשיים ממועד שיחרורו מהכלא.

הנאשם אמר דברו אחרון. הוא הביע חרטה על מעשיו והביע רצון להשתקם.

8. דיון והכרעה

דומני כי אין צורך להכביר מילים על חומרתה של עבירת השוד, עליה נכתב רבות. ב[ע"פ 8660/10](http://www.nevo.co.il/case/6248567), **פלוני נ' מדינת ישראל** (מיום 17.5.11) עמד כב' השופט רובינשטיין על חומרתה של העבירה וציין כי העבירה מאגדת בקרבה את הפן האלים עם הפן הרכושי ויש בה איום מובנה לגופו, לכבודו ולקניינו של הקורבן ולזכויותיו החוקתיות הבסיסיות. לפיכך, על פי הכלל, היא מחייבת מאסר מאחורי סורג ובריח. בפסק דין אחר ב[ע"פ 5901/10](http://www.nevo.co.il/case/6038879), **גולקו נ' מדינת ישראל** (שניתן באותו יום 15.5.11) נאמר:

"**כבר נשפכו דיואות רבים על חומרתה של עבירת השודף המצדיקה ככלל עונש מאסר מאחורי סורג ובריח, לא כל שכן כשהיא נעברת בצירוף נשק ובנסיבות חמורות..."**

ובהמשך:

"**...היורד לביטחונם לכבודם ולרכושם של בני אנוש אחרים, דינו מאסר משמעותי**..."

על חומרתה של עבירת השוד המבוצעת בצוותא ולאחר תכנון מוקדם אמר בית המשפט העליון שהיא מצריכה תגובה עונשית חמורה ואפקטיבית כמסר של הגנה על ביטחון הציבור וכמסר חינוכי שייקלט בתודעת הציבור (ראו [ע"פ 3096/05](http://www.nevo.co.il/case/5875603), **מדינת ישראל נ' אורן אבוטבול**, פורסם בנבו). חומרה מיוחדת לעבירה זו כאשר היא מבוצעת באישון לילה כלפי קורבן הנאלץ לעבוד בשעות הלילה, במקום ריק מאנשים, כאשר כל מטרתו לפרנס את עצמו.

הנאשם הורשע בשוד בנסיבות מחמירות, עבירה שהעונש המקסימלי הקבוע בצידה עומד על 20 שנות מאסר. עובדות כתב האישום מדברות בעד עצמן. אין מחלוקת ששותפו של הנאשם היה הדומיננטי מבין השניים. מדובר בעבירה שתוכננה ובוצעה בצוותא כאשר, על פי העובדות, הייתה הגדרת תפקידים. הנאשם לא לקח חלק פעיל בתקיפת המתלונן. תפקידו היה לאבטח הוצאתה לפועל של עבירת השוד ומילוט השותף מהמקום.

בהתחשב בנסיבות הקשורות בביצוע העבירה, אלה המנויות [בסעיף 40ט.](http://www.nevo.co.il/law/70301/40i) ל[חוק העונשין](http://www.nevo.co.il/law/70301) והנסיבות שאינן קשורות בביצוע העבירה אלה המנויות [בסעיף 40 יא.](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), העונש המוצע של 34 חודשי מאסר בפועל בגין התיק העיקרי הוא עונש מאוזן ואינני סבורה שהוא מצוי על הרף העליון של מתחם העונש ההולם, הנע בין שתי שנות מאסר וחצי ל- 4 שנות מאסר.   
מדובר בנאשם שחרף גילו הצעיר (יליד 1989) סיגל לעצמו אורח חיים עברייני. עברו מלמד שאין עליו מורא הדין. בעברו הרשעות בעבירות אלימות, רכוש וסדרי מינהל תקינים. הוא חוזר ומבצע עבירות. מאסרים על תנאי אינם מרתיעים אותו.

באשר להפעלת המאסר על תנאי, על פי הכלל הקבוע [בסעיף 58](http://www.nevo.co.il/law/70301/58) ל[חוק העונשין](http://www.nevo.co.il/law/70301) מאסר על תנאי שהופעל, יצטבר לעונש מאסר שהוטל בשל עבירה נוספת, זולת אם קבע בית המשפט אחרת מטעמים מיוחדים שיירשמו. בנסיבותיו של הנאשם כאשר הוא שב ומבצע עבירות ואפילו חמורות מקודמתן, אין בידי לקבל את בקשת ב"כ הנאשם להפעיל את המאסר על תנאי באופן חופף. לכך יש להוסיף שהמאסר על תנאי הוטל בגין הרשעה בעבירת רכוש (קבלת נכס שהושג בפשע). חרף זאת, המאסר על תנאי יופעל חלקו במצטבר וחלקו בחופף.

מאחר והמניע לביצוע העבירה הוא בצע כסף, הפיצוי למתלונן הוא רכיב עונשי שאין לוותר עליו.

היות והנאשם אמור לרצות תקופת מאסר ארוכה יחסית, החלטתי לא לפסול את רישיון הנהיגה שלו ולהסתפק בפסילה על תנאי.

כמו כן החלטתי להימנע מהטלת קנס.

9. סיכומו של דבר, אני דנה את הנאשם, בתיק העיקרי לעונשים הבאים:

א. 34 חודשי מאסר בפועל .

ב. יופעל המאסר על תנאי של 10 חודשים מיום 7.9.2011 מ[ת.פ 51616-01-11](http://www.nevo.co.il/case/4607640) בית משפט השלום בפתח תקווה.

6 חודשים יופעלו במצטבר למאסר שהוטל בתיק זה והיתרה בחופף.

**סך הכל (בתיק העיקרי) 40 חודשי מאסר בפועל שמניינם מיום מעצרו 19.4.13.**

ג. 12 חודשי מאסר על תנאי למשך 3 שנים שלא יעבור עבירת רכוש או עבירת אלימות מסוג פשע.

ד. 6 חודשי מאסר על תנאי למשך 3 שנים שלא יעבור עבירת רכוש או אלימות מסוג עוון. המאסר על תנאי לא יחול על עבירה של החזקת נכס חשוד כגנוב.

ה. 6 חודשי פסילה על תנאי מלקבל או להחזיק רישיון נהיגה אם יעבור במשך שנתיים מיום שחרורו מהכלא עבירת רכוש או עבירת אלימות שבוצעה תוך שימוש ברכב.

ו. אני מחייבת את הנאשם לפצות את המתלונן בסכום של 4000 ש"ח. הפיצוי יופקד בקופת בית המשפט ב-10 תשלומים תלת חודשיים שווים ורצופים החל מ- 1.11.2014.

לא ישולם תשלום במועדו תעמוד כל יתרת הפיצוי לפירעון מיידי והגבייה תועבר למרכז לגביית קנסות.

10. התיקים שצורפו

חומרתן היתרה של העבירות נושא כתבי האישום ב[ת.פ 12757-12-13](http://www.nevo.co.il/case/10504405) ו-25580-08-13 שהן בוצעו בתוך הכלא, כלפי סוהרים, עובדי ציבור האמונים על אכיפת החוק. מלאכתם של הסוהרים בכלא אינה פשוטה בלשון המעטה, בהתחשב במסגרת בה הם פועלים והאוכלוסייה הנתונה לפיקוחם. החברה ובית המשפט מחויבים לשלומם וביטחונם של הסוהרים ולפיכך אין להקל בדינו של מי שמבצע כלפיהם עבירות ובעיקר כאשר מדובר בעבירות אלימות. לכך יש להוסיף שהנאשם גרם לנזק של ממש לתא ההשגחה, בסכום של 24,000 ₪.

הנאשם גילה דעתו שאין עליו מורא הדין. עבירות כגון אלה הגורמות להפרת הסדר בתוך הכלא מחייבות תגובה עונשית הולמת ומרתיעה. נגד הנאשם תלוי ועומד מאסר של 7 חודשים בעבירת רכוש. מתחמי הענישה שהציעה ב"כ המאשימה הולמים בהתחשב במדיניות הענישה הנוהגת והנסיבות הקשורות בביצוע העבירה.

בהתחשב בנסיבות שאינן קשורות בביצוע העבירה, בעברו המכביד של הנאשם ולהוראה הקבועה [בסעיף 40 יג(ב)](http://www.nevo.co.il/law/70301/40jc.b.) ל[חוק העונשין](http://www.nevo.co.il/law/70301), אני מטילה על הנאשם עונש כולל לכל האירועים נושא כתבי האישום הנ"ל.

לגבי העבירות נושא [ת.פ. 40830-06-13](http://www.nevo.co.il/case/7683641) ניתן להסתפק במאסר על תנאי לתקופה קצרה.

11. סיכומו של דבר, אני מטילה על הנאשם ב[ת.פ 12757-12-13](http://www.nevo.co.il/case/10504405) ו-25580-08-13 את העונשים הבאים:

א. 8 חודשי מאסר בפועל.

ב. יופעל המאסר על תנאי של 7 חודשים מיום 7.9.2011 מ[ת.פ 51616-01-11](http://www.nevo.co.il/case/4607640) (בית משפט השלום פתח תקווה).

3 חודשי מאסר במצטבר למאסר של 8 חודשים והיתרה בחופף.

**סך הכל 11 חודשי מאסר בפועל (בתיקים שצורפו).**

ג. 6 חודשי מאסר על תנאי למשך 3 שנים שלא יעבור עבירת אלימות או עבירה של איומים או עבירה של העלבת עובד ציבור או עבירה של היזק לרכוש במזיד.

תוקפו של המאסר על תנאי מיום גזר הדין.

ד. 3 חודשי מאסר על תנאי למשך שנתיים שלא יעבור עבירה לפי [פקודת הסמים המסוכנים](http://www.nevo.co.il/law/4216).

**המאסר בפועל שהוטל בתיקים שצורפו יצטבר למאסר בתיק העיקרי.**

**סך הכל 51 חודשי מאסר בפועל מיום מעצרו 19.4.2013.**

**זכות ערעור תוך 45 יום.**

<#4#>

**5129371ניתן והודע היום ז' אלול תשע"ד, 02/09/2014 במעמד הנוכחים ב"כ המאשימה עו"ד דודי ענבר ובמעמד הנאשם וב"כ עו"ד אורית חיון.**

|  |
| --- |
| 54678313 |
| **קלרה רג'יניאנו , שופטת** |

ק. רג'יניאנו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)