|  |  |
| --- | --- |
| **בית המשפט המחוזי מרכז-לוד** | |
| **ת"פ 56235-06-13 מדינת ישראל נ' גבריאל ואח'** |  | |

|  |  |  |
| --- | --- | --- |
| לפני | **כב' השופטת ורדה מרוז – סג"נ** | |
| בעניין: | **מדינת ישראל**  ע"י ב"כ עו"ד גלעד ארליך – פמ"מ |  |
|  |  | **המאשימה** |
|  | **נגד** | |
|  | **1. יחזקאל גבריאל**  **2. שבתאי בן משה**  ע"י ב"כ עו"ד ארז מלמד  **3. אלי ששואשווילי**  **4. נאווה גבריאל** |  |
|  |  | **הנאשמים** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [10](http://www.nevo.co.il/law/4216/10)

|  |
| --- |
| **גזר דין בעניינו של נאשם 2** |

**כללי**

1. במסגרת הסדר טיעון, שהושג לאחר שמיעת חלק מהראיות, הודה הנאשם 2 (להלן: "**הנאשם**") בעובדות כתב האישום והורשע בעבירה שעניינה החזקת כלים להכנת סם מסוכן שלא לצריכה עצמית לפי [סעיף 10](http://www.nevo.co.il/law/4216/10) ל[פקודת הסמים המסוכנים](http://www.nevo.co.il/law/4216), התשל"ג – 1973 (להלן: "**פקודת הסמים**").
2. על פי עובדות כתב האישום המתוקן, במועדים הרלבנטיים שימש נ"פ 695527/11 כסוכן משטרתי סמוי שפעל במטרה לרכוש אמל"ח וסמים מסוכנים מעבריינים ברחבי הארץ (להלן: "**הסוכן**"). בנוסף, הופעל שוטר כסוכן סמוי שכונה "יוסי". השניים פעלו בשיתוף ובתיאום (להלן יכונו ביחד: "**הסוכנים**").
3. בכתב האישום ארבעה נאשמים, כנגדם תלויים ועומדים שישה אישומים אשר עיקרם עבירות סחר בסמים וניסיונות ייבוא סמים לישראל. האישום היחיד המיוחס לנאשם בכתב האישום המתוקן הוא האישום השני אשר עפ"י עובדותיו החזיק הנאשם (ביחד עם הנאשם 1 בכתב האישום (להלן: "**הנאשם 1**") במחסן ביתה של חברתו מכונה לייצור כדורי "אקסטזי". ביום 3.2.13 נפגשו הנאשם 1 והסוכנים ותכננו להפיק כדורים באמצעות המכונה. השלושה המתינו לנאשם על מנת שיובילם למכונה ואכן סמוך לשעה 22:00 נסעו ארבעתם למחסן, הנאשם פתח את הדלת וביחד עם הנאשם 1 מסר לסוכנים את המכונה בצירוף חלקיה. יתר פרטי האישום אינם רלוונטיים לנאשם שלפניי ועל כן לא פורטו.

**הסדר הטיעון**

1. על פי הסדר הטיעון עתרו הצדדים במשותף להשית על הנאשם 5 חודשי מאסר שירוצו בעבודות שירות ומהם ינוכו ימי מעצרו (החל מיום 4.6.13 ועד יום 18.6.13), כפוף לקבלת אישור הממונה על עבודות שרות. לעניין רכיבי ענישה אחרים – מאסר מותנה וקנס – אלו הושארו לשיקול דעת בית משפט.

**טיעוני הצדדים לעונש**

1. ב"כ המאשימה, עוה"ד גלעד ארליך, עמד על הטעמים שביסוד הסדר הטיעון ועתר לכבדו. לדבריו, הסדר הטיעון משקף נאמנה את חלקו של הנאשם במדרג העברייני, בהינתן העובדה שבעלי המכונה, לשיטתו ומי שהבטיח את השימוש בה לסוכנים הוא הנאשם 1. כן ציין את הקרבה המשפחתית בין הנאשם לנאשם 1 שהינם בני דודים ומקורבים זה לזה. בנוסף, הטעים את עברו הנקי של הנאשם. בנסיבות אלו, גרס כי עונש של 5 חודשי מאסר שירוצו בעבודות שירות מאזן נכונה בין כלל האינטרסים, לרבות האינטרס הציבורי, ולפיכך ראוי לכבדו.
2. ב"כ הנאשם, עוה"ד ארז מלמד, הצטרף לדברי חברו והדגיש כי הודיית הנאשם לא ניתנה בהזדמנות הראשונה בשל המורכבות הנובעת מקרבתם המשפחתית של הנאשם 1 והנאשם. הוא הוסיף כי הנאשם שהה בתנאים מגבילים ובכלל זה מעצר בית מוחלט חודשים ארוכים בבית אמו. אך בחודש נובמבר 2013 הותר לו לצאת לעבודה ורק לאחר שהודה בעובדות כתב האישום, קרי בחודש נובמבר 2014, בוטלו התנאים המגבילים כליל.
3. הסנגור הטעים כי הנאשם סובל ממצוקה כלכלית קשה מאוד עד כי נאלץ לפנות למרכז לסיוע משפטי על מנת שיסייעו בידו ויכירו בו כפושט רגל. נכון למועד הטיעונים לעונש התהליך עדיין נמשך, כאשר בינתיים משלם הנאשם מדי חודש סך של כ-500 ₪ ללשכת ההוצל"פ. הנאשם עובד בחברה של עבודות חשמל בתפקיד פקידותי ומשתכר סך של 2,200 ₪ מדי חודש. לכך מתווספת קצבה של 1,400 ₪ של המוסד לביטוח לאומי, בשל היותו מוכר כנכה בעל בעיות לבביות. בעברו הלא רחוק של הנאשם ניתוח מעקפים וצנתורים. בנסיבות אלו, ביקש הסנגור להימנע מלהשית על הנאשם קנס. לבסוף גרס כי ההליך הארוך והתקופה הארוכה בה שהה הנאשם בתנאים מגבילים, הבהירו לו הבהר היטב היכן שגה ולכן ביקש להתחשב בו.
4. הנאשם ניצל את זכות המילה האחרונה ועמד על רצונו העז לשקם עצמו. כמו כן ביקש התחשבות בנושא הקנס הכספי.

**דיון והכרעה**

1. העבירה שביצע הנאשם חמורה. לא בכדי נקבע בצדה עונש מאסר בן 20 שנים. במעשיו פגע הנאשם בערך המוגן שעניינו שלום הציבור ובריאותו. בהחזיקו את המכונה לייצור סמים, נתן הנאשם ידו לאפשרות של ייצור סמים מסוכנים מסוג "אקסטזי", על השפעותיו ההרסניות.
2. לצד האמור, שקלתי את טיעוני הצדדים, לרבות העובדה כי מדובר בעבירה יחידה, בנאשם שעברו נקי, אשר בחר להודות בביצוע העבירה והביע חרטה, וכן בהתחשב בחלוף הזמן והתקופה הממושכת בה שהה בתנאים מגבילים. כן נתתי דעתי לכך כי הנאשם, לגרסתו, לא היה הבעלים של המכונה אלא החזיק בה בעבור נאשם 1.
3. בנסיבות אלו, העונש המוצע ע"י הצדדים ראוי ומאזן נכונה בין כלל השיקולים ולפיכך יש לכבדו.
4. לאור כל האמור לעיל, אני גוזרת על הנאשם את העונשים הבאים:
5. 5 חודשי מאסר אשר מהם ינוכו ימי המעצר מיום 5.6.13 ועד יום 18.6.13 שירוצו בעבודות שירות על פי חוות דעת מיום 29.3.15 בבית אבות מלון "פלאס" בנהריה, ובהתאם למפורט בחוות הדעת.
6. 8 חודשי מאסר מותנה למשך 3 שנים, שלא יעבור עבירה מסוג פשע עפ"י [פקודת הסמים המסוכנים](http://www.nevo.co.il/law/4216).
7. קנס בסך 5,000 ₪ או 30 ימי מאסר תמורתו. הקנס ישולם ב – 10 תשלומים שווים ורצופים החל מיום 1.4.15 ובכל ה – 1 לחודש שלאחריו. לא ישולם אחד התשלומים – תעמוד לפירעון היתרה במלואה.

**זכות ערעור לבית המשפט העליון בתוך 45 יום.**

5129371ניתן היום, ט' ניסן תשע"ה, 29 מרץ 2015, במעמד הנאשם וב"כ הצדדים.

|  |
| --- |
| **54678313** |
| **ורדה מרוז, שופטת**  **סג"נ** |

ורדה מרוז 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)