|  |  |
| --- | --- |
| **בית המשפט המחוזי מרכז-לוד** | |
| **ת"פ 607-10-13 מדינת ישראל נ' giraldo arbelaez (עצירה)** |  | |

|  |  |  |
| --- | --- | --- |
| בפני | **כב' ה**שופטתורדה מרוז | |
| בעניין: | **מדינת ישראל** |  |
|  | ע"י ב"כ עוה"ד יניב הרוש – פמ"מ | המאשימה |
|  | **נגד** | |
|  | **Maria Victoria giraldo arbelaez**  ע"י ב"כ עוה"ד גלית בש |  |
|  |  | הנאשמים |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a), [36ח](http://www.nevo.co.il/law/4216/36h)

|  |
| --- |
| **גזר דין** |

1. הנאשמת הורשעה עפ"י הודייתה בעבירה שעניינה ייבוא סם מסוכן לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: "**פקודת הסמים המסוכנים**" או "**הפקודה**") ביחד עם [סעיף 19א](http://www.nevo.co.il/law/4216/19a) לפקודה.
2. הנאשמת אזרחית קולומביה. עפ"י עובדות כתב האישום, בחודש ספטמבר 13' או בסמוך לכך, הציע אדם בשם פרנסיסקו לאדם בשם נסטור רומן ואסקז לופז (להלן: "**נסטור**") לייבא סמים מסוג קוקאין (להלן: **"סם"**) במשקל כולל של כ- 7 ק"ג מקולומביה לישראל בתמורה לתשלום. נסטור הסכים להצעה.
3. בהמשך, תודרך נסטור להציע לאישה מבוגרת המוכרת לו להצטרף אליו בייבוא הסם על מנת שלא יעורר חשד, באשר למטרת כניסתו לישראל. בעקבות זאת, הציע נסטור לנאשמת, ידידתו, כי תתלווה אליו וכן ציין כי אף עליה לייבא 2 ק"ג סם לישראל בתמורה לתשלום. הנאשמת נענתה להצעה.
4. בערבו של יום 15.9.13 מסר נסטור לנאשמת מזוודה ובה סם שעליה לייבא. השניים עשו דרכם מבוגוטה שבקולומביה לישראל.
5. ביום 17.9.13 נחתו השניים בישראל מצוידים במזוודות ובהן מוסלק הסם. במזוודתה של הנאשמת הוסלק סם במשקל של 3.827.91 ק"ג ובמזוודתו של נסטור, במשקל של 3.470.13 ק"ג נטו.
6. בהגיעם לשדה התעופה בן גוריון ולאחר שאספו את מזוודותיהם, נעצרו השניים.
7. על יסוד העובדות המתוארות, הורשע נסטור עפ"י הודייתו בעבירה של ייבוא סם מסוכן מסוג קוקאין במשקל הכולל של כ – 7.29 ק"ג סם מסוג קוקאין ([ת"פ 737-10-13](http://www.nevo.co.il/case/8250440) מחוזי מרכז, כב' הנשיא אברהם טל) ונגזרו עליו 5 שנות מאסר בפועל לצד עונשים נלווים. הנאשמת הורשעה על פי הודאתה, בייבוא סם במשקל של כ – 3.82 ק"ג.

**טיעוני הצדדים לעונש**

1. ב"כ המאשימה, עוה"ד יניב בן הרוש, עמד על הכמות הנכבדה של הסם שייבאה הנאשמת והטעים את הנזק החברתי שעלול היה להיגרם לציבור, אלמלא נתפס הסם, לרבות דרדורם של המכורים לסם לידי פשע. בשים לב למטרה לשמה ביצעה הנאשמת את המעשה, הרצון להרוויח כסף קל, בכמות הסם שיובאה, בתכנון שקדם להבאתו ובחלקה המהותי של הנאשמת בביצוע העבירה – טען התובע כי מתחם הענישה ההולם עומד על 4 – 9.5 שנות מאסר.
2. בתוך המתחם, עתר התובע להשית על הנאשמת את הרף הנמוך של 4 שנות מאסר, זאת בהתחשב בעקרון אחידות הענישה, בנסיבותיה האישיות של הנאשמת, אשר לא יזמה את העבירה, הודתה בביצועה וחסכה מזמנו של בית המשפט. בנוסף, עתר להשית עליה מאסר מותנה ולחלט את הכסף שנתפס ברשותה.
3. ב"כ הנאשמת, עוה"ד גלית בש, עתרה למתחם ענישה שנע בין 33 ל – 48 חודשי מאסר. לשיטתה, יש להעמיד את עונשה של הנאשמת ברף הנמוך שבמתחם, בהתחשב בחלקה המתון בביצוע העבירה אל מול נסטור, אשר יזם את המעשה והציע לנאשמת לחבור אליו, אגב שהגביל את כמות הסם שיהא עליה לייבא ל– 2 ק"ג. בפועל הוסלקה במזוודתה כמות כמעט כפולה, מבלי שהייתה לה שליטה על כך, ללמדך על חולשתה הרבה והיותה נשלטת על ידי אחרים.
4. הסנגורית הטעימה את נסיבותיה האישיות הקשות של הנאשמת, אשר ברקע למעשה עמדה מצוקה כלכלית קשה. הנאשמת ילידת 1956, התפרנסה בקולומביה מממכר מזון בכבישים ותמכה בבעלה שהיה חולה כליות קשה. בעודה נתונה במעצר בישראל, נפטר הבעל (הוגשה תעודת פטירה) מבלי שהיה סיפק בידה להיפרד ממנו, הגם שלמענו ביצעה את העבירה, כדי שיוכל לזכות בטיפול רפואי טוב יותר. ביחס לילדיה - גורלה לא שפר עליה, לנוכח החלטתם לנתק עמה את הקשר עם היוודע להם מעשיה.
5. הסנגורית ביקשה לאבחן את עניינה של הנאשמת מעניינו של נסטור, אשר הורשע בייבוא מלוא כמות הסמים במשקל של כ – 7 ק"ג, בעוד שהנאשמת הורשעה בייבוא של כ – 3.8 ק"ג סם. לדידה, נסטור היה מצוי במעמד גבוה בהיררכיה העבריינית בעוד שלנאשמת כלל לא היה מעמד או זיקה לסוחרי סמים.

**דיון והכרעה**

1. עיקרון ההלימה הוא עיקרון מנחה בענישה. מפניו נסוגות נסיבותיו האישיות של נאשם, אשר נשקלות בשלב השני בלבד, לאחר קביעת מתחם העונש ההולם. בקביעת מתחם הענישה, על בית המשפט לשקול את הערכים המוגנים שנפגעו, ובענייננו, הערך החברתי שנפגע, מידת הפגיעה בו, מדיניות הענישה הנהוגה והנסיבות הקשורות בביצוע העבירה.
2. עבירות הסמים בכלל, ועבירת הייבוא בפרט, מסבות נזק כבד לשלום הציבור ובריאותו, במיוחד לציבור צרכני הסם, אשר נגררים לביצוע עבירות לצורך מימון הסם.
3. לא אחת נפסק, כי יש להחמיר בעונשיהם של בלדרים, חרף מעמדם הנמוך בהיררכיה העבריינית, בשל תפקידם החשוב במערכת הפצת הסמים לחברה (ר' למשל [ע"פ 3820/09](http://www.nevo.co.il/case/5917767) **מדינת ישראל נ' אוחיון** (פורסם בנבו, 6.9.09)) מעבר לדרוש יצוין, כי יבואן הסם ומי ש"מושך בחוטים" לשם סיחורם ועומד בראש ההיררכיה העבריינית, צפוי מטבע הדברים לעונש חמור יותר, במידה ניכרת!
4. שקלתי את הנזק שעלול היה להיגרם לציבור אלמלא נתפס הסם, בהינתן סוגו וכמותו הנכבדה. כן לקחתי בחשבון את התכנון שקדם לביצוע העבירה והתמורה שקיבלה הנאשמת בעבורה, הגם שמצוקה כלכלית עמדה ברקע הדברים.
5. בנסיבות אלו ובהתחשב במדיניות הענישה הנהוגה, אני קובעת כי מתחם הענישה ההולם נע בין 4 ל – 6.5 שנות מאסר.
6. עם כל הצער באשר למצוקתה ונסיבותיה האישיות הקשות, אין באלו, כדי להקל בעונשה באורח ממשי, כפי שעתרה הסנגורית, בהינתן החומרה הרבה שיש במעשיה.
7. בהתחשב בעיקרון האחידות בענישה ובשים לב לעונש שנגזר על נסטור (5 שנות מאסר) בגין ייבוא כמות גדולה יותר של סם, ותוך שקלול נסיבותיה האישיות של הנאשמת, הגעתי לכלל מסקנה כי עתירת המאשימה ל – 4 שנות מאסר הינה הגונה ומאזנת כראוי בין מכלול השיקולים ולפיכך, אני נעתרת לה במלואה.
8. לאור כל האמור לעיל, אני גוזרת על הנאשמת את העונשים הבאים:
   1. 48 חודשי מאסר בפועל בניכוי ימי מעצרה מיום 17.9.13 ועד היום.
   2. 12 חודשי מאסר על תנאי משך 3 שנים מיום שחרורה והתנאי הוא שלא תעבור עבירה מסוג פשע לפי [פקודת הסמים המסוכנים](http://www.nevo.co.il/law/4216).
   3. בהמשך להחלטה קודמת, מתוך הסכום שנתפס ברשות הנאשמת הועברו לידיה 850 דולר לצורכי מחייתה. לפיכך, באשר ליתרה בסך 650 דולר ועוד 27,000 פזוס – אני מורה על חילוטה לטובת הקרן לטיפול בנכסים שחולטו, שהוקמה לפי [סעיף 36ח](http://www.nevo.co.il/law/4216/36h) ל[פקודת הסמים המסוכנים](http://www.nevo.co.il/law/4216).
   4. לבקשת הסנגורית, הגורם אשר מחזיק בחפציה האישיים של הנאשמת ידאג להעבירם לשגרירות קולומביה בישראל.
   5. ניתן בזאת צו להשמדת המוצגים, הסמים והמזוודות.

**זכות ערעור לבית המשפט העליון תוך 45 יום.**

ניתן היום, ז' אלול תשע"ד, 02 ספטמבר 2014, במעמד הנאשמת וב"כ הצדדים.

5129371

|  |
| --- |
| **54678313** |
| **ורדה מרוז, שופטת** |

ורדה מרוז 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)