|  |  |
| --- | --- |
| **בית המשפט המחוזי בתל אביב - יפו** | |
| ת"פ 44352-01-14 מדינת ישראל נ' בן ניסן ואח' | 09 דצמבר 2014 |

|  |  |
| --- | --- |
| **בפני כב' השופט הבכיר צבי גורפינקל** | |
| **ה**מאשימה | **מדינת ישראל** ע"י ב"כ עו"ד אלכסנדרה קרא | |
| **נגד** | | |
| **ה**נאשם | 1.בנאל בן ניסן- בעצמו ע"י ב"כ עו"ד רוני יאיר | |

<#1#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [413ב(א)](http://www.nevo.co.il/law/70301/413b.a), [413ג](http://www.nevo.co.il/law/70301/413c), [413ז'](http://www.nevo.co.il/law/70301/413g), [413ט](http://www.nevo.co.il/law/70301/413i), [413יא](http://www.nevo.co.il/law/70301/413ja), [499(א)(1)](http://www.nevo.co.il/law/70301/499.a.1)

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2(א)](http://www.nevo.co.il/law/74501/2.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג)](http://www.nevo.co.il/law/4216/7.c), [13](http://www.nevo.co.il/law/4216/13), [14](http://www.nevo.co.il/law/4216/14)

|  |
| --- |
| **גזר דין** |

1. בשנת 2013 הופעל שוטר כסוכן סמוי של משטרת ישראל.

במהלך שנת 2013 הרכיב נאשם 3 מתג שהוא כלי פריצה המתחבר לקטנוע ומיועד לעקיפת מערכת ההתנעה של אופנועים וקטנועים, כך שניתן להתניע קטנוע ללא צורך במפתח.

הנאשם 3 מסר את המתג לנאשם 1.

2. במהלך שנת 2013 גנב נאשם 1 בצוותא עם נאשם 3 שני קטנועים תוך שימוש במתג, העביר את הקטנועים לחצר ביתו של נאשם 3 בתל-אביב, ובמהלך התקופה עסקו הנאשמים 1 ו-3, לעיתים בצוותא יחד עם נאשמים 2 ו-4, בפירוק הקטנועים הגנובים, בזיופם ובשינוי זהותם.

3. הנאשמים הרכיבו על גבי השִלדה של קטנוע חוקי את חלקיו של אחד הקטנועים הגנובים, מחקו את מספר השלדה הייחודי שהוטבע על הקטנוע הגנוב והרכיבו על גביו מספר שלדה אותו ניסרו מקטנוע חוקי, הסירו את מספר המנוע המחובר לקטנוע הגנוב והרכיבו במקומו מספר מנוע ששייך לקטנוע חוקי, ובגין זאת יוחסו לנאשם עבירות של החזקת כלי פריצה – לפי [סעיף 413ז'](http://www.nevo.co.il/law/70301/413g) ל[חוק העונשין](http://www.nevo.co.il/law/70301), התשל"ז – 1977, גניבת רכב – עבירה לפי [סעיף 413ב(א)](http://www.nevo.co.il/law/70301/413b.a) לחוק העונשין (שתי עבירות), שינוי זהות של רכב או של חלק רכב – עבירה לפי [סעיף 413ט](http://www.nevo.co.il/law/70301/413i) לחוק העונשין (שתי עבירות) ומסחר ברכב או בחלקים גנובים – עבירה לפי [סעיף 413יא](http://www.nevo.co.il/law/70301/413ja) לחוק העונשין (שתי עבירות) (פרט אישום ראשון).

4. בשנת 2013 לא היה ברשות הנאשם רישיון נהיגה. ביום 27.07.13 בערב גנב הנאשם 1 תוך שימוש במתג קטנוע שחנה בתל-אביב, הסיע את הקטנוע מהמקום ללא רשות הבעלים והחנה את הקטנוע הגנוב בחצר ביתו של נאשם 3. ביום 29.07.13 פירקו הנאשמים 1, 2 ו-3 קטנוע השייך לנאשם 1 וכן פירקו את הקטנוע הגנוב וזייפו את מספר השלדה של הקטנוע הגנוב.

בגין זאת יוחסו לנאשם עבירות של החזקת כלי פריצה, גניבת רכב, שינוי זהות של רכב, מסחר ברכב גנוב, נהיגה ללא רישיון נהיגה – עבירה לפי [סעיף 10(א)](http://www.nevo.co.il/law/5227/10.a) ל[פקודת התעבורה](http://www.nevo.co.il/law/5227) [נוסח חדש] התשכ"א – 1961, נהיגה ללא פוליסת ביטוח – עבירה לפי [סעיף 2(א)](http://www.nevo.co.il/law/74501/2.a) ל[פקודת ביטוח רכב מנועי](http://www.nevo.co.il/law/74501) [נוסח חדש] התש"ל – 1970, ושימוש ברכב ללא רשות – עבירה לפי [סעיף 413ג](http://www.nevo.co.il/law/70301/413c) ל[חוק העונשין](http://www.nevo.co.il/law/70301) (פרט אישום שני).

5. ביום 07.08.13 הציע הנאשם לסוכן כי ימכור לו קטנוע גנוב תמורת 1,000 ₪.

ביום 08.08.13 לאחר חצות, גנב הנאשם באמצעות המתג קטנוע שחנה בתל-אביב, התקשר לסוכן ודיווח לו כי ברשותו קטנוע גנוב והשניים קבעו להיפגש בחניון בתל-אביב כדי לבצע את העסקה. הנאשם נהג בקטנוע הגנוב לעבר החניון, פגש בסוכן ומכר לו את הקטנוע תמורת 1,000 ₪ במזומן. הנאשם הורה לסוכן שידאג להשיב לו את המתג לאחר מכן.

בגין זאת יוחסו לנאשם עבירות של החזקת כלי פריצה, גניבת רכב, מסחר ברכב גנוב, נהיגה ללא רישיון, נהיגה ללא ביטוח ושימוש ברכב ללא רשות (פרט אישום שלישי).

6. ביום 14.08.13 ציין הנאשם בפני הסוכן כי בכוונתו לגנוב קטנוע והציע לו לרכוש אותו ממנו תמורת 1,000 ₪.

ביום 15.08.13 בשעה 03:25 גנב הנאשם באמצעות המתג קטנוע שחנה בתל-אביב, נפגש עם הסוכן ומכר לו את הקטנוע תמורת 1,000 ₪.

בגין זאת יוחסו לנאשם עבירות של החזקת כלי פריצה, גניבת רכב, מסחר ברכב גנוב, נהיגה ללא רישיון, נהיגה ללא ביטוח ושימוש ברכב ללא רשות (פרט אישום רביעי).

7. ביום 20.08.13 נהג נאשם 4 ברכב כשנאשם 1 יושב לצִדו והבחינו בקטנוע ברחוב בתל-אביב. הנאשם 1 גנב, לבקשת נאשם 4, את הקטנוע תוך שימוש במתג, והשניים נמלטו מהמקום כאשר הנאשם נוהג על הקטנוע הגנוב ונאשם 4 נוהג ברכב. השניים הגיעו לחצר, שם החנו את הקטנוע הגנוב, וביום 21.08.13 פירקו הנאשמים 1, 3 ו-4 את הקטנוע הגנוב והרכיבו את חלקיו על שלדת קטנוע שבבעלות הנאשם 4.

בגין זאת יוחסו לנאשם עבירות של החזקת כלי פריצה, גניבת רכב, מסחר ברכב גנוב, נהיגה ללא רישיון, נהיגה ללא ביטוח ושימוש ברכב ללא רשות (פרט אישום חמישי).

8. ביום 24.08.13 גנבו נאשמים 1 ו-2, תוך כדי שימוש במתג, קטנוע שחנה ברמת-גן.

הנאשם 1 התקשר לסוכן ודיווח לו על הימצאות הקטנוע ברשותו. הנאשם 2 נהג בקטנוע לעבר החניון, שם המתין הסוכן, ונאשם 1 רכב על קטנוע אחר. בסמוך לחצות פגשו הנאשמים את הסוכן ומכרו לו את הקטנוע הגנוב תמורת 1,000 ₪.

בגין זאת יוחסו לנאשם עבירות של קשירת קשר לביצוע פשע – לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז – 1977, החזקת כלי פריצה, גניבת רכב, מסחר ברכב גנוב, נהיגה ללא רישיון, נהיגה ללא ביטוח ושימוש ברכב ללא רשות (פרט אישום שישי).

9. ביום 01.09.13 נפגש הסוכן עם נאשמים 1 ו-2 בתחנת דלק, שם עבד נאשם 1, והחזיר לנאשם 2 את המתג שבאמצעותו נגנב הקטנוע כמצוין בפרט האישום השישי.

נאשם 2 ציין בפני הסוכן, כי הוא ונאשם 1 מתכוונים לגנוב בהמשך הערב קטנוע והציע לו לרכוש אותו.

ביום 02.09.13 בחצות, גנבו נאשמים 1 ו-2, תוך שימוש במתג, קטנוע שחנה בתל-אביב. נאשם 1 סיכם עם הסוכן כי יפגוש אותו בחניון, נאשם 2 נהג בקטנוע הגנוב כשנאשם 1 רוכב על קטנוע אחר. השניים פגשו בסוכן ומכרו לו את הקטנוע תמורת 1,000 ₪.

בגין זאת יוחסו לנאשם עבירות של קשירת קשר לביצוע פשע – לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), החזקת כלי פריצה, גניבת רכב, מסחר ברכב גנוב, נהיגה ללא רישיון, נהיגה ללא ביטוח ושימוש ברכב ללא רשות (פרט אישום שביעי).

10. בתאריך 25.06.13 התקשר הנאשם לסוכן והזמינו לביתו בתל-אביב כדי לבצע עסקה של מכירת סם מסוכן מסוג מריחואנה. הסוכן הגיע לכניסה לביתו של הנאשם ופגש בנאשם ובאחרים, הנאשם מסר לסוכן 1.8 גרם סם מריחואנה שקיבל מאדם אחר, והסוכן מסר לו סכום של 200 ₪ במזומן.

כמו כן, מסר הנאשם לאלמוני מריחואנה תמורת 100 ₪.

בגין זאת יוחסו לנאשם עבירות של החזקת סם מסוכן שלא לצריכה עצמית – לפי [סעיף 7(א)](http://www.nevo.co.il/law/4216/7.a)+([ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973, תיווך בסחר בסם מסוכן – עבירה לפי [סעיף 14](http://www.nevo.co.il/law/4216/14) לפקודת הסמים המסוכנים, ועסקה אחרת בסם – עבירה לפי [סעיף 13](http://www.nevo.co.il/law/4216/13) לפקודת הסמים המסוכנים (פרט אישום שמיני).

11. ביום 01.07.13 ביקר הנאשם את הסוכן בביתו, הסוכן שאל אם יש אפשרות לבצע עסקת סם בחשיש, הנאשם 1 התקשר לנאשם 2, השניים שוחחו בקשר לביצוע העסקה. נאשם 1 פנה לסוכן והציע לו לרכוש ממנו חשיש תמורת 650 ₪.

נאשם 1 נסע עם הסוכן לכתובתו של נאשם 2, השלושה נפגשו, למקום הגיע אלמוני על קטנוע, נאשם 2 ניגש לאלמוני וקיבל ממנו סם מסוג חשיש במשקל 9.37 גרם נטו אותו מסר לסוכן, והסוכן מסר לנאשם 2 650 ₪.

בגין זאת יוחסה לנאשם עבירה של תיווך בסחר בסם מסוכן – עבירה לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) (פרט אישום תשיעי).

12. בתאריך 28.07.13 שוחחו הסוכן והנאשם בנוגע לאפשרות לבצע עסקת סם מסוג חשיש. הסוכן אמר כי הוא מעוניין לרכוש סם בשווי של 600 ₪, נאשם 2 התערב בשיחה ואמר שיש רק ב-650 ₪ והסוכן הסכים.

נאשם 2 התקשר לסוכן ושאל אותו אם יש לו כסף, וכשהשיב הסוכן בחיוב הורה לו נאשם 2 להגיע לביתו בתל-אביב. הסוכן הגיע ונאשם 2 מסר לו 8.55 גרם נטו חשיש תמורת 650 ₪.

בגין זאת יוחסה לנאשם 1 עבירה של תיווך בסחר בסם מסוכן – עבירה לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) (פרט אישום עשירי).

13. ביום 15.08.13 התקשר הנאשם לסוכן לביצוע עסקה בין אדם בשם חיים לבין הסוכן. הסוכן הגיע לכתובתו של חיים, שכיוון אותו לבניין מגורים של שניים אחרים, ושלושת אלה מכרו לסוכן, בתיווכו של הנאשם, 20.09 גרם נטו של סם מסוג חשיש תמורת 1,000 ₪ במזומן.

בגין זאת יוחסה לנאשם עבירה של תיווך בסחר בסם מסוכן – עבירה לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) (פרט אישום 11).

14. הנאשם הודה בכל העבירות שיוחסו לו בכתב אישום שתוקן על-ידי התביעה במסגרת הסדר, שבמסגרתו הוסכם כי יתקבל תסקיר של שירות המבחן, אולם לא היה הסדר לעניין העונש.

שירות המבחן ערך תסקיר בעניינו של הנאשם – הוא בן 21, סיים 11 שנות לימוד בבית ספר מקצועי ולא גויס לצבא עקב עבר פלילי. הוא התקשה לתפקד באופן יציב במסגרות לימודיות על רקע הפרעת קשב וריכוז והשתלב בבית ספקר מקצועי, אולם הורחק עקב התנהגות אלימה. לאחר מכן עבד בעבודות מזדמנות. מגיל 17 התחיל להשתמש בחשיש באירועים חברתיים, אולם השימוש הפך ליום יומי בהמשך.

הוריו של הנאשם התגרשו כשהיה בן 3, יש לו עוד ארבעה אחים ואחיות ואמו נישאה בשנית ונולדו לה עוד ארבעה ילדים.

15. לחובתו של הנאשם הרשעה קודמת מבית המשפט לנוער בגין עבירת אלימות והוא השתלב בשירות המבחן לנוער בטיפול קבוצתי בתחום של שליטה בכעסים. שירות המבחן התרשם כי הנאשם אינו בשל ומתקשה לתפקד באופן יציב במסגרות שונות, מאופיין בדפוסי התנהגות בעייתיים ומתקשה לווסת את דחפיו תוך שימוש בחומרים פסיכו-אקטיביים.

לאור ניסיון טיפול כושל בעבר, נמנע שירות המבחן ממתן המלצה טיפולית.

16. במסגרת המעצר בתיק זה, הופנה הנאשם לטיפול ייעודי בתחום ההתמכרות במסגרת היחידה לנפגעי סמים, לאחר מכן הופנה למרכז יום אך טרם השתלב שם עקב היותו במעצר בית. הנאשם פנה לפסיכיאטר פרטי בקשר לתלונות על חרדה ואי-שקט, ועו"ס קליני התרשם מאישיות ילדותית לא בשלה ותלותית. הנאשם נהג להיגרר אחר דמויות כוחניות ולבצע עבירות על החוק.

17. הנאשם טוען כי התפתה להצעת הנאשמים האחרים, לגנוב קטנועים ולהרוויח כסף בקלות וכן כדי להרשימם. הוא לא גילה אמפתיה לפגיעה ברכושם של קרבנות העבירה וטען, כי לא הרוויח דבר מהתיווך בעסקאות הסמים.

שירות המבחן מסכם, כי הנאשם גיבש דפוסי חשיבה והתנהגות עברייניים, שבשילוב עם סביבה חברתית בעייתית מאפשרים לו לבצע עבירות על החוק ולפגוע באחרים. שירות המבחן שקל אפשרות לבוא גם בהמלצה שיקומית, אולם, לנוכח גורמי סיכון והתרשמות מהעמקת מעורבותו של הנאשם בתחום העבריינות, לא נמצא כי ניתן להתקדם בהליך הטיפולי במסגרת היחידה לנפגעי סמים, ולא ניתנה המלצה טיפולית.

עם זאת הומלץ, כי אם יוטל על הנאשם עונש מאסר, לא ימוצה עמו הדין והוא יפנה להליך מיון מוקדם כדי להשתבץ בבית סוהר שבו יקבל מענה טיפולי מותאם לצרכיו. כמו כן, הומלץ על תשלום פיצוי למתלונן.

18. עו"ס קלינית באגף לשירותים חברתיים בעיריית תל-אביב סבורה שטיפול במרכז יום עשוי לתת מענה טיפולי משמעותי לנאשם, ופסיכיאטר מציין כי התחיל לתת טיפול תרופתי לצורך טיפול.

19. העיקרון המנחה בענישה הוא קיומו של יחס הולם בין חומרת מעשה העבירה בנסיבותיו ומידת אשמו של הנאשם, ובין סוג ומידת העונש המוטל.

על בית המשפט לקבוע מתחם עונש הולם למעשה העבירה, תוך התחשבות בערך החברתי שנפגע מביצוע העבירה, במידת הפגיעה, במדיניות הענישה הנהוגה ובנסיבות הקשורות בביצוע העבירה. בשיקולי הענישה יש להתחשב בחשש שהנאשם יחזור ויבצע עבירות או תהיה החמרה בעונשו והרחקתו מהציבור נדרשת כדי להגן על שלום הציבור. כמו כן, ניתן לשקול את הצורך בהרתעת הנאשם או את הצורך בהרתעת הרבים ובמסגרת הנסיבות הקשורות לביצוע העבירה, על בית המשפט להתחשב בתכנון שקדם לביצוע העבירה, בנזק שהיה צפוי להיגרם ובנזק שנגרם בפועל, ביכולתו של הנאשם להבין את מעשיו, וכנגד זאת יש לשקול את הפגיעה של העונש בנאשם ובמשפחתו.

עוד יש להביא בחשבון את נטילת האחריות של הנאשם על מעשיו, שיתוף הפעולה שלו עם רשויות אכיפת החוק ונסיבות חייו.

20. במסגרת טיעוניה לעונש ביקשה התביעה להתחשב בפגיעה ברכוש, כאשר מדובר בסדרת עבירות של גניבת קטנועים וזיופם, והדבר אף הפך ל"מכת מדינה" כאשר הנאשם פעל במסגרת חבורה שתכננה מראש את המעשים ויצרה קשר עם סוכן כדי למכור לו את הקטנועים הגנובים.

התביעה ביקשה לגזור בגין כל פרט אישום מתחם עונש שבין 12 ל-24 חודשים, אולם, מאחר ומדובר בסדרת עבירות שמהווה פרשיה אחת, ביקשה לגזור עונש כולל של 18 חודשי מאסר, ובגין עבירות הסמים ביקשה לקבוע מתחם ענישה שבין 6 ל-12 חודשים וכן לפסול את רישיון הנהיגה של הנאשם.

21. הסנגור הגיש את נסיבות חייו של הנאשם ואת הצורך בשיקומו, והציע מתחם ענישה שבין 6 ל-15 חודשי מאסר, כאשר לאור גילו הצעיר של הנאשם וההמלצות הטיפוליות בעניינו של הפסיכיאטר, העו"ס ושירות המבחן, הציע לגזור עונש שיאפשר לנאשם להשתקם ולהשתלב בחברה כאדם נורמטיבי.

22. אילו דובר באירוע בודד ויחיד, לאור גילו הצעיר של הנאשם, היה מקום להעדיף את האפיק השיקומי על פני האפיק העונשי, אולם, כאשר מדובר בסדרה רצופת עבירות חוזרות ונשנות של חבורה עבריינית שקושרת קשר לגנוב קטנועים ולמכור אותם, תוך זיוף על-ידי הרכבת חלקים גנובים על קטנועים "כשרים", וכאשר מתווספת לכך עבירה של תיווך בסמים, אין אפשרות להימנע מהטלת עונש מאסר ממשי, מה גם ששירות המבחן אינו בא בהמלצה טיפולית.

23. נראה, כי מתחם העונש הראוי בגין העבירות של גניבת הקטנועים, זיופם והמסחר בהן נע בין 12 ל-24 חודשי מאסר ומתחם הענישה בגין עבירות הסמים, כאשר מדובר בתיווך בסחר בלבד והנאשם עצמו לא הואשם בסחר בסמים, נע בין ארבעה ל-12 חודשי מאסר בפועל.

24. מאחר שמדובר במספר עבירות שמהוות פרשיה כוללת אחת, המתייחסות לעבירות הקשורות בגניבת הקטנועים, אני גוזר על הנאשם עונש כולל של 18 חודשי מאסר בפועל.

כמו כן, אני מטיל על הנאשם שנה מאסר על תנאי שלא יעבור תוך שלוש שנים עבירה הקשורה בגניבת רכב או סחר ברכב גנוב או בזיופו.

15. בגין העבירות של נהיגה ללא רישיון נהיגה, אני גוזר על הנאשם שלושה חודשי מאסר בפועל וחמישה חודשי מאסר על תנאי שלא יעבור תוך שלוש שנים עבירה של נהיגה ללא רישיון נהיגה או נהיגה בזמן פסילה.

16. בגין עבירות הסמים, אני גוזר על הנאשם ארבעה חודשי מאסר בפועל וארבעה חודשים מאסר על תנאי, שלא יעבור תוך שלוש שנים עבירה בניגוד ל[פקודת הסמים המסוכנים](http://www.nevo.co.il/law/4216).

17. עונש המאסר בפועל בגין הנהיגה ללא רישיון חופף לעונש המאסר בגין גניבת הקטנועים. העונש בגין עבירות הסמים יופעל כך שחודשיים מתוכו יצטברו לעונש בגין גניבת הקטנועים וחודשיים יהיו חופפים.

סך הכל, על הנאשם לרצות מאסר בפועל לתקופה של 20 חודשים בניכוי תקופת מעצרו מיום 14.01.14-12.03.14.

כמו כן, אני פוסל את הנאשם מלקבל או להחזיק רישיון לנהיגת רכב מנועי מסוג כלשהו למשך שנתיים.

אני מחייב את הנאשם לפצות את כל אחד משבעה בעלי הקטנועים שרכבם נגנב בסכום של 1,000 ₪, זאת עד יום **31.03.15**.

**זכות ערעור תוך 45 יום**.

ניתן היום, י"ז כסלו תשע"ה, 09 דצמבר 2014, במעמד הצדדים.

\_\_\_\_\_\_\_\_\_\_\_\_\_\_\_\_\_\_\_

צבי גורפינקל, שופט בכיר

5129371

54678313

צבי גורפינקל 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)