|  |  |
| --- | --- |
| **בית המשפט המחוזי מרכז-לוד** | |
| ת"פ 22080-10-16 מדינת ישראל נ' לבדב(עציר) |  |

|  |  |  |
| --- | --- | --- |
| **בפני** | **כבוד השופט ד''ר עמי קובו** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **איוון לבדב (עציר)** |  |
|  |  | **הנאשם** |

ב"כ המאשימה: עו"ד מירב פליישר- לוי

ב"כ הנאשם: עו"ד שילה דורפמ

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

רקע

1. הנאשם הורשע בהתאם להודאתו בעובדות כתב האישום המתוקן בעבירת **ייבוא סם מסוכן**, לפי [סעיף 13](http://www.nevo.co.il/law/4216/13) יחד עם [סעיף 19א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 (להלן: "[פקודת הסמים המסוכנים](http://www.nevo.co.il/law/4216)").
2. על-פי המתואר בעובדות כתב האישום המתוקן, ביום 30.6.16 טס הנאשם מישראל לגרמניה ומשם למדינות נוספות באירופה כדי לייבא ארצה סמים מסוכנים. **במהלך שהייתו באירופה, סמוך לאוגוסט 2016, קיבל הנאשם לחזקתו כ- 18 מארזים של סמים מסוג קוקאין במשקל כולל של 104.77 גרם נטו ו- 1337 ריבועי LSD. המחיר המוערך של 1 גרם קוקאין הינו 550 ₪ בממוצע ואילו המחיר המוערך לריבוע LSD הוא 75 ש"ח בממוצע. בתאריך 4.11.16 טס הנאשם מפריז לישראל כשהוא מחביא בתחתוניו 11 אריזות של סמים ואת 7 האריזות הנותרות החדיר לגופו**.
3. הצדדים הגיעו להסדר דיוני, על פיו הודה והורשע הנאשם בכתב האישום המתוקן ללא הסכמה עונשית.

ראיות לעונש

1. עדות אימו של הנאשם, הגב' אירנה לבדב – העידה כי היא סובלת ממחלות שונות והנאשם הוא האדם היחיד שמסייע לה.
2. נ/1 - אישור המוסד לביטוח לאומי בדבר קצבת נכות של 100% לאימו של הנאשם.
3. נ/2 - מכתבים מאת בעלי חברות בהן הועסק הנאשם, כטכנאי בתחום התאורה וההגברה לאורך השנים. מתוך המכתבים עולה כי הנאשם עבד לשביעות רצון מעבידיו וכי עשה את עבודתו לאורך השנים בכישרון רב ויושרה מקצועית.
4. נ/3 - מסמך בדבר חובותיו של הנאשם.

טיעוני הצדדים

1. לטענת ב"כ המאשימה, עו"ד מירב פליישר-לוי, בתיק זה עותרת המאשימה לעונש מאסר ממשי וארוך, מאסר על תנאי וקנס. מתחם העונש הינו בין 3 ל-6 שנות מאסר בפועל. הערכים החברתיים שנפגעו הינם בריאות הציבור כאשר ידוע כי הסמים גורמים לנזקים פיזיים ונפשיים חמורים, פוגעים בתפקוד וגורמים לתלות. ערך נוסף שנפגע הוא שלום הציבור ובטחונו בהיבט הפרטי והציבורי כאשר מדובר במכת מדינה ובתופעה רחבת היקף. הבאת הסמים לישראל גורמת נזקים לחברה כולה, היא פוגעת במרקם המשפחתי, גורמת לאלימות ופוגעת בכלכלת החברה. מידת הפגיעה היא משמעותית נוכח סוג הסם והכמות הגדולה. באשר לנסיבות ביצוע העבירה, הנאשם יצא את הארץ כדי לחזור ארצה עם הסמים. הנאשם הסליק את הסמים על גופו ובתוך גופו ואלמלא פעילות יזומה של רשויות אכיפת החוק– הסם לא היה נתפס. הקושי במניעת העבירה אף הוא מהווה נסיבה לחומרה. הנאשם נמנע מלקשור אחרים לביצוע העבירה ולכן בהעדר ידיעה בדבר מעורבות אחרים, הרי שהוא בעל חלק משמעותי. הנזק שאמור היה להיגרם הינו רב. העובדה שבפועל לא נגרם נזק אינה רלוונטית שכן מדובר בתוצאה של אכיפה ולא של חרטה. הנאשם פעל מתוך בצע כסף, מדובר בכמות שיכול היה לקבל ממכירתה 100,275 ₪. העובדה שהנאשם היה מוכן להחדיר סמים לארץ גם במחיר של פגיעה בבריאותו מעידה על המחויבות לנורמות עברייניות. לאור העובדה שהנאשם הינו אדם צעיר, נעדר עבר פלילי שהודה וחסך זמן שיפוטי, עתרה המאשימה למקם אותו בשליש התחתון של המתחם.
2. לטענת ב"כ הנאשם, עו"ד שילה דורפמן, הנאשם כבן 24, נעדר עבר פלילי שמעולם לא הסתבך עם המשטרה. הנאשם עלה ארצה ב-2001 יחד עם אימו. בגיל 14 עבר למסגרת חוץ ביתית לאור קשריה של אימו עם אדם שלילי. מגיל 15 עזב את הבית באופן סופי ומאז התגלגל הנאשם ברחובות, דאג וכלכל את עצמו. לנאשם לא הייתה יד מכוונת מאז עלייתו ארצה, הוא גדל לבד ללא גבולות או תמיכה כלכלית ונפשית והיה כעלה נידף. על אף זאת הוא התגייס לצבא, עבד בתחום ההגברה והתאורה לשביעות רצון מעבידיו השונים לאורך השנים (נ/2) ולא הסתבך מעולם. הנאשם שוחרר מהצבא בעקבות אי התאמה אחרי שנתיים וחצי. הנאשם לא ידע לנהל את עצמו נכון מבחינה כלכלית והסתבך בחובות. לא מדובר באדם בעל נורמות עברייניות. מכתב האישום הוסרה עבירת קשירת קשר שהיא העבירה החמורה המלמדת על קשרים עבריינים. מתחם העונש הראוי הינו החל מ-24 חודשי מאסר. הנאשם כבר נמצא 8 חודשים במעצר מאחר שלא היה יכול להציג חלופת מעצר, משום שהוא נעדר תמיכה בארץ. נוכח גילו הצעיר, העדר עבר פלילי ואפשרות השיקום שלו, עתרה ב"כ הנאשם להשית על הנאשם עונש מאסר שלא יעלה על 24 חודשים.
3. הנאשם הביע חרטה כנה על מעשיו. תיאר כי מגיל 13 עבד קשה כדי להגיע למעמד המקצועי שאליו הגיע. הוא הסתבך כלכלית ומעד.

דיון - קביעת מתחם העונש ההולם

1. כתב האישום מתאר אירוע אחד, ומכאן שיש לקבוע בגינו **מתחם עונש הולם אחד**.
2. במקרה דנן, **הערך החברתי** אשר נפגע הינו הגנה על הציבור מפני הנזקים הנלווים לשימוש בסמים מסוכנים. נזקי הסמים כוללים נזקים ישירים למכורים לסמים, אשר פעמים רבות נופלים כנטל על החברה, ונזקים עקיפים הנגרמים כתוצאה מביצוע עבירות על ידי המכורים לסמים כדי לממן את רכישתם.
3. רבות נכתב על אודות על נזקי הסחר בסמים והעבירות הנלוות לסחר בסמים. יפים לעניין זה דברי כב' השופט א' שהם ב[ע"פ 3117/12](http://www.nevo.co.il/case/5583030) **ארביב נ' מדינת ישראל** (6.9.12):

"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה".

על החומרה שיש לנקוט כלפי המעורבים בשרשרת הפצת הסם ראו [ע"פ 7044/11](http://www.nevo.co.il/case/5598765) עבד נ' מדינת ישראל (17.6.12):

"על בתי המשפט לנקוט במדיניות ענישה משמעותית כלפי כל המעורבים בשרשרת הפצת הסמים, שכן רק בדרך זו ניתן יהיה לפעול למיגור התופעה. על אף העובדה כי המערערים שימשו כבלדרים, ולא עמדו בראש שרשרת הפצת הסם – הרי שהשיטה העומדת במרכז התופעה נשענת, במידה רבה, על נכונותם של המערערים ושכמותם לבצע את העבירות האמורות... מכאן עולה שמאבק בתופעת ההסתננות וייבוא הסמים לתחומי המדינה מחייב הרתעה אפקטיבית של כלל השותפים למבצעי ההברחה, המודעים לחומרת העבירות הכרוכות במכלול, וזאת באמצעות ענישה משמעותית שתאיין את כדאיות ביצוע המעשים האסורים".

1. בחינת **מידת הפגיעה בערך המוגן** מובילה למסקנה כי הפגיעה בערך המוגן הינה ברף בינוני נוכח סוג הסם קוקאין שהינו מן הקשים שבסמים וכמותו, וכן נוכח כמות הסם מסוג LSD אשר ייבא הנאשם.
2. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד רחב כמפורט להלן:
   1. ב[ע"פ 3249/12](http://www.nevo.co.il/case/5583249) **משה נ' מדינת ישראל** (13.5.13), נדחה ערעורו של נאשם אשר הורשע בייבוא סם מסוכן מסוג קוקאין. הנאשם שב ארצה מחו"ל כשעל גופו ובתוך גופו נמצאו כ- 879 גרם קוקאין. לנאשם נסיבות משפחתיות וכן קושי נפשי. לחובתו הרשעות קודמות ואולם הוא הצליח להשתקם טרם ביצוע העבירות. נדון ל- 4 שנות מאסר בפועל.
   2. ב[ע"פ 4008/11](http://www.nevo.co.il/case/5931190) **גוארדיה נ' מדינת ישראל** (6.3.12), נדחו ערעורם של נאשמים, גבר ואישה אזרחי בוליביה, אשר נשאו בגופם סם מסוג קוקאין. הנאשמת נשאה סם במשקל שלמעלה מ- 800 גרם והנאשם במשקל של 1 ק"ג. הנאשמת אם לארבעה ילדים החיים בארץ מוצאה בעוני. הנאשם הוא אב לשלושה ילדים וסובל מחרפת רעב בארץ מוצאו. הנאשמת נדונה ל- 45 חודשי מאסר בפועל ואילו הנאשם ל- 55 חודשי מאסר בפועל.
   3. ב[ע"פ 3625/11](http://www.nevo.co.il/case/6245080) **פלונית נ' מדינת ישראל** (6.11.12), נדחה ערעורם של נאשמים, גבר ואישה אזרחים זרים, אשר הורשעו בייבוא סם מסוכן. הנאשמים נשאו בגופם סם מסוג קוקאין במשקל כולל של 1,886 גרם. לשני הנאשמים נסיבות חיים קשות. לנאשמת נסיבות רפואיות. נידונו לעונשים של 45 חודשי מאסר בפועל (הנאשמת) ו- 55 חודשי מאסר בפועל (הנאשם).
   4. ב[ע"פ 3022/15](http://www.nevo.co.il/case/20243562) **גרינשפן נ' מדינת ישראל** (7.11.16), התקבל ערעורו של נאשם אשר הורשע בעבירות של יבוא סם מסוכן, החזקת סם מסוכן שלא לצריכה עצמית, וקשירת קשר לביצוע פשע. אל שותפו של הנאשם נשלחה מפנמה מעטפה המכילה 200.8 גרם ברוטו של סם מסוג קוקאין, כשהתקבלה החבילה בביתו של השותף, הגיע הנאשם כדי לאסוף אותה. בית המשפט העליון העמיד את עונשו של הנאשם על 4 שנים חלף 4.5 שנים.
   5. ב[ע"פ 5813/14](http://www.nevo.co.il/case/17948116) **PEDRAZA נ' מדינת ישראל** (13.7.15), נדחה ערעורה של נאשמת אשר הורשעה בייבוא סם. הנאשמת הגיעה ארצה כשעל גופה מוטמן סם מסוג קוקאין במשקל של 660 גרם. נקבע מתחם של 24 עד- 55 חודשי מאסר בפועל. לנאשמת נסיבות חיים קשות. נידונה ל- 45 חודשי מאסר.
   6. ב[ע"פ 3931/13](http://www.nevo.co.il/case/7653052) **באום נ' מדינת ישראל** (10.6.14), נדחה ערעורו של נאשם אשר הורשע בביצוע עבירה של ייבוא סם מסוכן ללא היתר. הנאשם הגיע לישראל כשבגופו 71 קפסולות שהכילו סם מסוכן מסוג קוקאין במשקל כולל של כ-556 גרם נטו. בית המשפט קבע מתחם עונש בין 30 ל-45 חודשי מאסר בפועל. נידון לעונש של 40 חודשי מאסר בפועל.
   7. ב[ת"פ (מח' מרכז) 515-02-11](http://www.nevo.co.il/case/2908604) **מדינת ישראל נ' קויספה** (18.5.11), הורשע נאשם בעבירות של ייבוא סם והחזקת סם מסוג קוקאין. הנאשם ייבא על גופו וכן בתוך גופו סם מסוג קוקאין במשקל כולל של 1,731 גרם, הנאשם צעיר, נעדר עבר פלילי, אזרח זר, נידון ל- 55 חודשי מאסר בפועל.
   8. ב[ת"פ (מח' חי') 56230-11-15](http://www.nevo.co.il/case/20752147)‏ ‏ **מדינת ישראל נ' טימיס** (28.6.16), הורשעה נאשמת, אזרחית ספרד בעבירות של ייבוא סם והחזקת סם שלא לשימוש עצמי. הנאשמת ונאשם נוסף ייבאו בתוך גופם סם מסוג קוקאין במשקל כולל של 1.013 ק"ג ארצה. בית המשפט קבע כי מתחם העונש הינו בין 3 ל-5 שנות מאסר. נדונה ל- 3.5 שנות מאסר בפועל.
   9. ב[ת"פ (מח' מרכז) 34974-04-15](http://www.nevo.co.il/case/20211272) **מדינת ישראל נ' אברג'יל** (31.5.16), הורשע נאשם בעבירות של ייבוא סמים והחזקת סם שלא לצריכה עצמית. הנאשם נכנס ארצה עם כשבמזוודתו 1,787 גרם של סם מסוג MDMA. נידון במסגרת הסדר טיעון ל- 40 חודשי מאסר, מתוכם 36 במצטבר לעונש אחר.
   10. ב[ת"פ (מח' ת"א) 2035-12-09](http://www.nevo.co.il/case/5281261) **מדינת ישראל נ' בוטבול** (9.3.10) הורשע נאשם ביבוא סם מסוכן מסוג קוקאין ובהחזקתו שלא לצריכה עצמית. הנאשם טס ללימה שבפרו, שם רכש 62 גרם נטו קוקאין, ארז אותו ב- 5 כובעונים ובלע אותו. ואז טס עימו חזרה ארצה. נידון לשנתיים וחצי מאסר בפועל.
   11. ב[ת"פ (מח' ת"א) 25903-05-16](http://www.nevo.co.il/case/21697038) **מדינת ישראל נ' לינרס** (14.12.16), הורשעו הנאשמים בעבירות של קשירת קשר לביצוע פשע וייבוא סם מסוכן. הנאשמים העבירו מספרד 593 גרם סם מסוכן מסוג קוקאין אשר נארז ב-60 זרגים, הנאשם בלע 50 זרגים במשקל כולל של 496 גרם והנאשמת החדירה לגופה 10 זרגים במשקל כולל של 97 גרם. הנאשמת נדונה על פי הסדר טיעון ל- 16.5 חודשי מאסר בפועל. באשר לנאשם נקבע מתחם שבין 22 ל- 48 חודשי מאסר והוא נידון ל- 23 חודשי מאסר בפועל.
3. במסגרת **הנסיבות הקשורות בביצוע העבירה** ([סעיף 40 ט'](http://www.nevo.co.il/law/70301/40i) לחוק), יש לתת את הדעת לכך שהנאשם טס מישראל למדינות באירופה כדי לייבא ארצה סמים מסוכנים. במהלך שהייתו באירופה, הוא קיבל לחזקתו כ- 18 מארזים של סמים מסוג קוקאין במשקל כולל של 104.77 גרם נטו ו- 1337 ריבועי LSD. בתאריך 4.11.16 טס הנאשם מפריז לישראל כשהוא מחביא בתחתוניו 11 אריזות של הסמים ואת 7 האריזות הנותרות החדיר לגופו. אין ספק כי למעשיו של הנאשם קדם תכנון וכן כי הנאשם אף בלע חלק מהסמים בכדי להקשות על תפיסתם. אין ספק בדבר הנזק הרב שעשוי היה להיגרם אילו היו מגיעים הסמים לידי סוחרי הסמים ומופצים ברחוב, וזאת לנוכח שני סוגי הסמים וכמותם. הנאשם ביצע את העבירה על רקע קשים כלכליים.
4. בהתאם לתיקון 113 ל[חוק העונשין](http://www.nevo.co.il/law/70301) ([סעיף 40 יג'](http://www.nevo.co.il/law/70301/40jc)), סבורני כי **מתחם העונש ההולם** הינו החל מ- 30 ועד ל- 60 חודשי מאסר בפועל.
5. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא.

גזירת העונש המתאים לנאשם

1. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** ([סעיף 40 יא'](http://www.nevo.co.il/law/70301/40ja)). במסגרת זו מן הראוי לתת את הדעת לכך שהנאשם צעיר יליד 1993, נעדר עבר פלילי אשר תומך ומסייע לאימו שסובלת ממחלות שונות. הטלת עונש מאסר בפועל לתקופה משמעותית תפגע ללא ספק בנאשם ובאימו אשר נעזרת בו. הנאשם ואימו עלו ארצה בגפם בשנת 2001. בגיל 14 הוצא הנאשם למסגרת חוץ ביתית על רקע קשר שניהלה אימו עם אדם אשר פגע בהם. החל מגיל 15 למעשה חי הנאשם לבדו ללא שום תמיכה. במהלך השנים הצליח הנאשם לנהל אורח חיים נורמטיבי ואף השתלב בהצלחה בשוק העבודה ועבד במקומות שונים לשביעות רצון מעבידיו. במרוצת השנים נקלע הנאשם לקשיים כלכלים נוכח התנהלות כלכלית לא נכונה. מצבו הכלכלי הוא אשר הביא אותו לביצוע העבירות בתיק זה. הנאשם הודה במיוחס לו, נטל אחריות על מעשיו והביע חרטה כנה על מעשיו, כמו גם רצון לחזור ולהשתלב בחברה לאחר ריצוי עונשו.
2. עוד יש לתת את הדעת לשיקול הרתעת הרבים בגדרו של המתחם, וזאת בשים לב לפיתוי הכספי לבצע את העבירה מחד גיסא והקושי בגילוייה של העבירה מאידך גיסא.
3. באיזון בין השיקולים השונים, סבורני כי יש לגזור על הנאשם עונש מאסר בפועל בחלקו הנמוך יחסית של המתחם לצד עונשים נלווים. בשים לב לכך שהעבירה בוצעה למטרה כלכלית, סבורני כי יש להטיל על הנאשם אף קנס כספי, תוך התחשבות במצבו הכלכלי ובתקופת המאסר שמוטלת עליו.

**סוף דבר**

1. **אשר על-כן, הנני גוזר על הנאשם את העונשים הבאים**:
   1. **36 חודשי מאסר בפועל** שמניינם מיום מעצרו 4.10.16.
   2. 12 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירת סמים מסוג פשע.
   3. קנס כספי בסך של 5,000 ₪ או 50 ימי מאסר תמורתו. הקנס ישולם ב- 20 תשלומים חודשיים שווים ורצופים, שהראשון שבהם ביום 1.2.20 לא ישולם תשלום כלשהו במועדו, תעמוד היתרה לפירעון מיידי.

לאחר היות גזר הדין חלוט, הסמים יושמדו, בכפוף לכל דין.

זכות ערעור לבית-המשפט העליון תוך 45 ימים.

5129371

54678313ניתן היום, י"ב תמוז תשע"ז, 06 יולי 2017, בנוכחות הצדדים.

5129371

54678313

ד''ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)