|  |  |
| --- | --- |
| **בית המשפט המחוזי מרכז-לוד** | |
| ת"פ 58966-01-18 מדינת ישראל נ' צציק(עציר) |  |

|  |  |  |
| --- | --- | --- |
| בפני | **כבוד השופטת דנה מרשק מרום** | |
| בעניין: | מדינת ישראל – באמצעות פמ"מ וע"י עו"ד שלומי ויזן |  |
|  |  | המאשימה |
|  | **נגד** | |
|  | שרגא צציק (עציר) – הובא וע"י עו"ד אלי כהן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a), [40ט(א)](http://www.nevo.co.il/law/70301/40i.a), [40יא'](http://www.nevo.co.il/law/70301/40ja)

|  |
| --- |
| **גזר דין** |

1. הנאשם הורשע על יסוד הודאתו בעובדות כתב אישום מתוקן, שגובש במסגרת הסדר טיעון, בעבירה של **יבוא סם מסוכן** לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 [להלן: "פקודת הסמים"].

2. מכתב האישום המתוקן עולה, כי ביום 17.12.17 יצא הנאשם מישראל בטיסה לאודסה. ביום 5.1.18 נחת הנאשם בנמל התעופה בן גוריון בטיסה מפריז דרך איסטנבול, והביא עמו במזוודתו, בבטנה נסתרת, 3 חבילות ובהן 30,338 טבליות של סם מסוכן מסוג M.D.M.A במשקל 9.285 ק"ג ברוטו בשווי הנע בין 1.5 מיליון ₪ ל- 3 מיליון ₪.

צוין שהנאשם נשלח על ידי אחר, שזהותו אינה ידועה, והאחר הוא שמימן את הנסיעה והשהייה של הנאשם.

**תסקיר שירות המבחן**

3. מהתסקיר שהוגש בחודש ספטמבר 2018 עולה כי הנאשם רווק בן 24, בן למשפחה המנהלת אורח חיים חרדי, והתגורר טרם מעצרו בבית הוריו בביתר עלית. תיאר, כי בשנים האחרונות היחסים עם בני המשפחה הפכו מורכבים, על רקע העובדה שזנח את אורח החיים החרדי, לאחר תהליך התרחקות הדרגתי שהחל בגיל 17.

הנאשם חשף, כי בהיותו כבן 14 חווה פגיעה מינית ולא שיתף איש בכך, ונראה שגם כיום מתקשה לעבד את הפגיעה, לשוחח עליה ולבחון את השפעתה על חייו. לאחר שמלאו לו 19, חווה דכאון שנמשך כחצי שנה, מבלי שאובחן או טופל. בתקופה זו ביצע נסיון אובדני, הוא לא נזקק לטיפול רפואי, והדבר לא עורר את תשומת לב בני משפחתו.

בגיל 21 עבר לגור בירושלים, עבד בעבודות מזדמנות ובהמשך עבר לעבוד בבית העסק של אמו, וכעבור שנה חזר לגור בבית ההורים.

הנאשם אישר שביצע את העבירה המיוחסת לו והביע חרטה על ביצועה. מסר כי אדם שאינו מכיר באופן ישיר הציע לו לבצע את העבירה בתמורה ל- 5000 ₪ ומימון הטיסות, הוא הסכים בשל הפיתוי הכספי ולא חשב על השלכות מעשיו כלפי הציבור ולאפשרות שייתפס.

בשיחות עמו ועם הוריו עלה כי בתקופה טרם מעצרו, טס הנאשם מספר פעמים לחו"ל, והנאשם הסביר זאת על רקע קשר זוגי שיצר עם צעירה מאוקראינה.

שירות המבחן התרשם, כי ברקע לביצוע העבירה עומדים דפוסי אישיות לא בשלים אשר הביאו לחבירתו לחברה שולית ולמעורבות עבריינית כתוצאה מפיתוי כספי, תוך קושי לחשוב על השלכות מעשיו. נראה כי המעבר בין העולם החרדי לחילוני גרם לכך שהתנתק מהנורמות המקובלות בעולם החרדי, הוא התקשה לגבש עמוד שדרה מוסרי וערכי אחר ומצוי בשלבים ראשונים של גיבוש זהותו ואישיותו. עוד התרשם השירות מהעדר דפוסים עברייניים.

לנוכח חומרת העבירות והיותו עצור, שירות המבחן לא בא בהמלצה טיפולית, אך הומלץ כי בקביעת עונשו של הנאשם יילקחו בחשבון גילו הצעיר והיעדר עבר פלילי.

**ראיות לעונש**

ראיות מטעם ההגנה

4. מר חיים לוין, שכנו של הנאשם, אשר מכיר את הנאשם מיום שנולד, תיאר אותו כאדם טוב ועדין, ממשפחה אצילית, שקל לנצל אותו בשל טוב ליבו.

מר משה דוד צציק, אחיו הבכור של הנאשם, תיאר את דמותו של אחיו באופן דומה – כאדם נעים ונוח, אשר מתנדב לסייע בכל סיטואציה ואף סעד את סב המשפחה. אלא, שטוב ליבו מוביל אותו לכך שקל להשפיע עליו חברתית, לעיתים נגרר אחרי חברה שלילית, ובשנים האחרונות התרחק מאורח החיים של המשפחה.

**טיעוני הצדדים**

5. ב"כ המאשימה טען, כי הנאשם אמנם נשלח על-ידי אחר ושימש כבלדר, אך אין בכך כדי להפחית מחומרת מעשיו. ככלל, חלקם של הבלדרים בעבירות ייבוא הסמים הוא משמעותי ומרכזי, גם כאשר אינם הגורם המממן של עסקת הייבוא.

נסיבות ביצוע העבירה מעידות על תכנון קפדני למדי, שכלל תיאומים עם גורמים שונים, עלומים. הנאשם שהה שבועיים וחצי בחו"ל, נטל מזוודה כשהוא יודע מה יש בתוכה, ולצורך כך טס לאוקראינה ומשם חזרה דרך איסטנבול ופריז. הנאשם לא שפך אור על זהותם של הגורמים האחרים בחקירותיו.

סם ה-MDMA הוא "סם מסיבות" שנוטלים אותו על מנת להעצים את תחושות ההנאה, ומסוכן לא פחות משאר הסמים המסוכנים הנחשבים "קשים".

ב"כ המאשימה ציין, שאינו טוען למתחם ענישה אלא לעונש ראוי של 5 שנות מאסר בפועל, מאסר על תנאי וקנס ממשי, וזאת בעיקר לאור ההיקף הגדול של הסם שיובא לארץ לצד נסיבות חייו של הנאשם המפורטות בתסקיר.

ב"כ המאשימה עתר להכריז על הנאשם כסוחר סמים ולהורות על חילוט הרכוש המפורט בבקשת החילוט (למעט פריטים 4 ו-6 שיוחזרו לנאשם).

6. ב"כ הנאשם טען, כי מדובר בנאשם צעיר, בן 23 בעת ביצוע העבירות, ללא עבר פלילי, בן למשפחה חרדית מירושלים, שעד לגיל הבגרות ניהל אורח חיים חרדי. הנאשם חווה אירוע טראומטי כנער מתבגר אשר טלטל אותו וגרם לו לזנוח את אורח החיים של משפחתו ולפגוע בעצמו. הנאשם חי בבלבול במהלך תקופה ארוכה והיה במצב של דכאון, חי תקופה קצרה לבדו וחזר לעבוד עם אמו ולהתגורר בבית ההורים. הנאשם בחור שקט, שתמיד נמצא בשוליים ולא במרכז העניינים.

הנאשם טס לאוקראינה לפגוש את חברתו, בדרכו חזרה לארץ נחת בפריז על-מנת ליטול את המזוודות, ונתפס בנתב"ג עם הסם. לגישתו, אותו אחר זיהה את החולשה של הנאשם, ומפאת חששו ממנו לא מסר את שמו של האחר. אין כל סימן לכך שהנאשם השתמש או אפילו ידע מה הוא הסם אותו הוא מייבא.

גם אם יש מקום להעניש בלדרים, הרי שחובה לערוך הבחנה בינם לבין בעלי ומפיצי הסם.

בנוסף, סם ה-MDMA אינו נחשב כסם קשה במדרג העליון בו ממוקמים ההרואין והקוקאין, אלא מצוי במדרג נמוך יותר כמו כל סמי המסיבות.

הסניגור היפנה לאמור בתסקיר שירות המבחן ולהתרשמות כי המדובר באדם צעיר נעדר דפוסים עברייניים, אשר לקח אחריות על מעשיו והביע עליהם חרטה.

בהתחשב במכלול הנתונים, כשעסקינן בבחור חלש שנקלע לסיטואציה של ניצול, עתר הסניגור להסתפק בעונש מאסר קצר של שנתיים, אשר יהיה בו כדי לעמוד בעקרון ההלימה לצד נסיבות הנאשם. הסניגור עתר להימנע מהשתת קנס לאור מצבו הכלכלי של הנאשם ומשפחתו, והסכים לחילוט המבוקש המהווה את כל רכושו.

7. לנאשם ניתנה הזדמנות לומר את דברו לבית-המשפט, אך הוא בחר שלא לומר דבר.

**דיון והכרעה**

8. בהתאם להוראות תיקון 113 ל[חוק העונשין](http://www.nevo.co.il/law/70301) [בסעיף 40ג(א)](http://www.nevo.co.il/law/70301/40c.a), לצורך קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

9. הנאשם במעשיו פגע בערך המוגן של הגנה על שלום הציבור ובריאותו מפני הנזקים הנגרמים כתוצאה מהשימוש בסמים, כשהדברים נכונים ביתר שאת לגבי סם ה – MDMA (אקסטזי). על כן, הפגיעה בערך המוגן היא משמעותית על רקע אופי הסם והכמות אותה ייבא הנאשם לישראל.

10. על ההשפעות הקשות של סם ה – MDMA, ראו באתר הרשות למאבק בסמים, אלכוהול ואלימות (<http://www.antidrugs.org.il>):

**"נחשב לסם המסיבות, ונצרך בעיקר על ידי מתבגרים וצעירים, שרבים מהם לא מודעים לסיכונים שבו. החומר שפותח כתרופה פסיכיאטרית נמצא כבר שנים רבות ברשימת החומרים האסורים וממשיך לגבות קורבנות מדי שנה.**..

**אקסטזי, ששמו המדעי הואMDMA , מורכב מחומר כימי שהוא נגזרת של אמפטמין - חומר מעורר, ומשלב תכונות פרמקולוגיות של החומר מסקאלין, הידוע כמעורר הזיות...**

**ניתן לחלק את סכנות השימוש באקסטזי לשני סוגים עיקריים:**

**א. סכנות הנובעות מסוג החומר: אקסטזי הוא תרכובת של חומר מעורר וחומר מעורר הזיות המזיק למערכת העצבים המרכזית ולמערכות הלב והדם, השרירים, הכליות והכבד.**

**ב. סכנות הנובעות מאופן ייצור החומר: אקסטזי מיוצר במעבדות פיראטיות בתנאים לא-היגייניים ועם שאריות כימיות של חומרי זיקוק, ותוספות ותרכובות בלתי ידועות שעלולות להיות מסוכנות מאוד...**

**שחרור מוגבר של נוראדרנלין לסינפסה גורם לעלייה בקצב הדופק, להפרעות בקצב הלב ולעלייה בלחץ הדם, שעשויה לגרום לקרע בכלי דם, לדימום פנימי ולטכיקרדיה (מעל 100 פעימות לב בדקה)...**

**הפעילות המוגברת של השרירים (עוררות) יחד עם פעילות ישירה של החומר על מערכת ויסות החום במוח מובילה לעלייה מוגזמת בחום הגוף (היפרתרמיה), תופעה מסוכנת שמוגברת על ידי הריקוד וההשתוללות במסיבות. במשתמשים שהגיעו לחדרי מיון נמדדו מידות חום של 43 מעלות צלסיוס. עקב החום הגבוה נגרמים התכווצויות ועוויתות שרירים, איבוד נשימה, ומוות במקרים של התמוטטות מערכות הגוף. ההזעה המרובה מסלקת כמויות גדולות של מלחים חיוניים, וביחד עם שתייה מוגברת של מים, גורמת לדילול מסוכן של הדם ולהצטברות מים בגוף...**

**עוררות היתר יכולה לגרום להיפראקטיביות, "התעופפות" של מחשבות וחוסר יכולת להתרכז באופן מועיל, וכן לחוסר שינה. בקרב משתמשים הופיעו תלונות גם על הזיות, דה-פרסונליזציה (הרגשה של היפרדות האני מהגוף), חרדה, תסיסת יתר, והתנהגויות מוזרות או בלתי אחראיות. תחושות וסימנים אלה גורמים לעתים להתקפי פאניקה, לטירוף ואפילו לאירועים פסיכוטיים..."**

11. באשר לנסיבות הקשורות בביצוע העבירה, לפי [סעיף 40ט(א)](http://www.nevo.co.il/law/70301/40i.a) ל[חוק העונשין](http://www.nevo.co.il/law/70301), ייאמר כי בבסיס העבירה מצוי מימד התכנון, כאשר עבירת הייבוא באמצעות מזוודה דרך נתב"ג כורכת בחובה תיאום בין מספר גורמים, טיסות בין ארצות וקשר עם גורמים המממנים את הוצאות הטיסות והשהייה. פן נוסף של התכנון בא לידי ביטוי באופן הבאתם של הסמים, כשהם מוסלקים בתוך מזוודה, בבטנה נסתרת, ארוזים ב - 3 חבילות ובהן 30,338 טבליות סם מסוג M.D.M.A במשקל של יותר מ- 9 ק"ג.

עם זאת, מעובדות כתב-האישום ומטיעוני ב"כ הצדדים עולה חלקו של הנאשם, אשר מעורבותו במערך ההפצה התמצה בתפקידו כבלדר, כאשר אחר הוא ששלח אותו ואף כיסה את הוצאותיו במהלך השהייה בחו"ל, אחר שזהותו לא נודעה עד היום.

בסופו של יום, הסמים נתפסו ולא הופצו, כך שלא נגרם נזק לציבור, אם כי פוטנציאל הנזק היה גבוה מאוד נוכח אופי הסם, כמותו ושוויו.

12. מפסיקת בית-המשפט העליון עולה מסר ברור באשר לצורך לנקוט בענישה משמעותית כלפי כל המעורבים בשרשרת הפצת הסמים, לרבות כלפי הבלדרים המייבאים ומכניסים סמים לישראל:

**"על בתי המשפט לנקוט במדיניות ענישה משמעותית כלפי כל המעורבים בשרשרת הפצת הסמים, שכן רק בדרך זו ניתן יהיה לפעול למיגור התופעה. על אף העובדה כי המערערים שימשו כבלדרים, ולא עמדו בראש שרשרת הפצת הסם – הרי שהשיטה העומדת במרכז התופעה נשענת, במידה רבה, על נכונותם של המערערים ושכמותם לבצע את העבירות האמורות... מכאן עולה שמאבק בתופעת ההסתננות וייבוא הסמים לתחומי המדינה מחייב הרתעה אפקטיבית של כלל השותפים למבצעי ההברחה, המודעים לחומרת העבירות הכרוכות במכלול, וזאת באמצעות ענישה משמעותית שתאיין את כדאיות ביצוע המעשים האסורים."** ([ע"פ 7044/11](http://www.nevo.co.il/case/5598765) **עבד נגד מדינת ישראל** [17.6.12], פסקאות 8 ו – 9).

כן ראו קביעותיו של בית-המשפט העליון בעניינם של מערערים אשר ביצעו, בין השאר, עבירת יבוא של סם מסוג MDMA:

**"בנגע הסמים יש להילחם מלחמה חסרת פשרות בשל נזקיו המיידיים, כמו גם ארוכי הטווח לחברה בישראל, לחוסנה ולאופיה, שלה ושל יחידיה. בהתמודדות עם הפועלים בתחום זה יש להביא להרחקתם של המעורבים מן הציבור בשל פגיעתם הרעה וכן להעברת מסר מרתיע שיעמוד כתמרור אזהרה אל מול הפיתוי שבעשיית רווח קל בתחום הסמים"** ([ע"פ 5104/06](http://www.nevo.co.il/case/5993550) **בנייורישלויל נגד מדינת ישראל** [21.5.07], פסקה 14; להלן: **ע"פ בנייורישלויל**).

13. ב"כ המאשימה הציג עתירה לעונש ראוי מבלי לטעון לעניין מתחם העונש ההולם. גישה זו מעלה את השאלה באשר ליחס הראוי בין הסדר טיעון הכולל עתירה לעונש ראוי (או "הסדר רף") לבין המתווה להבניית ענישה הקבוע בתיקון 113 ל[חוק העונשין](http://www.nevo.co.il/law/70301), כשטרם גובשה הסכמה כללית לכך בפסיקת בית-המשפט העליון (ראו, למשל: [ע"פ 2524/15](http://www.nevo.co.il/case/20181627) **שפרנוביץ נגד מדינת ישראל** [8.9.2016], פסקה 18, 19; [ע"פ 6943/16](http://www.nevo.co.il/case/21479019) **גלקין נגד מדינת ישראל** [28.1.18]). לאור העובדה שאין המדובר ב"הסדר טווח" (כפי שאירע ב**ע"פ גלקין**), וקיומו של פער משמעותי בין עתירות ב"כ הצדדים, לגישתי יש לבחון את הענישה הראויה בהתאם למתווה המלא שנקבע בתיקון 113 ל[חוק העונשין](http://www.nevo.co.il/law/70301), לרבות קביעת מתחם עונש הולם, למרות שב"כ הצדדים לא טענו לעניין זה.

14. מתחם העונש ההולם ייקבע בהתחשב במדיניות הענישה שפורטה לעיל, ובנסיבות ביצוע העבירות, לרבות סוג הסם ומשקלו, תפקידו ומקומו של הנאשם במערך הפצת הסם ואופן הייבוא.

15. עיינתי בפסיקה שהוצגה על-ידי ב"כ הצדדים ובפסיקה נוספת, ולצורך קביעת מתחם העונש ההולם אציין את המרכזיים שבהם:

**ע"פ** **בנייורישלוילי** -המערערים הורשעו, לאחר ניהול הוכחות, בעבירות של קשר לפשע, יבוא סם מסוכן והחזקת סם מסוכן שלא לשימוש עצמי. המערערים קשרו יחד עם אדם נוסף קשר לייבא לישראל סמים תמורת 14,000 אירו. לצורך כך, הזמינו השניים כרטיסי טיסה מבלגיה לישראל, לאותו היום, מערער 2 שילם עבור הכרטיסים, ובהמשך אותו היום הגיעו המערערים אל שדה התעופה בבלגיה כשבידם מזוודה ובה 48,098 כדורי סם מסוג M.D.M.A. השניים עלו על טיסה לישראל, ואמורים היו אמורים למסור את המזוודה בנתב"ג לאדם שלישי שזהותו אינה ידועה, אולם נעצרו קודם לכן. על שני המערערים, אנשים מבוגרים בעלי משפחות, אשר סבלו מבעיות רפואיות וניהלו אורח חיים נורמטיבי, הושת עונש של 7 שנות מאסר בפועל וקנס בסך 20,000 ₪.

ערעור על חומרת העונש נדחה.

[ת"פ (מחוזי מרכז) 28005-09-17](http://www.nevo.co.il/case/22977983) **מדינת ישראל נגד גושקביץ** [26.4.18] (הוגש על-ידי התביעה וההגנה): הנאשמים, נעדרי עבר פלילי, הורשעו על יסוד הודאותיהם בייבוא סם מסוכן ובקשירת קשר לפשע, ותכננו עם אחר לייבא סמים מהולנד לישראל. על-פי התכנון, הנאשמים רכשו את כרטיסי הטיסה ושילמו עברו לינה בבית-מלון בהולנד, ובמהלך שהותם שם, מסר האחר לכל אחד מהנאשמים 3 בקבוקי יין, בתוכם כמות כוללת של כ- 4,250 מ"ל סם מסוג MDMA נוזלי אשר שוויו מעל מיליון ₪. ביום 27.8.17 נחתו הנאשמים בנמל התעופה בן גוריון כשבאמתחתם, כל אחד בתיקו, מארז של שלישיית בקבוקי יין המכיל כמחצית מהכמות הכוללת, במשקל של 2,125 מ"ל. לאור חוות דעת מעבדת סמים של המטה הארצי, העדיף בית המשפט את האפשרות המקלה עם הנאשמים, וקבע ששני ק"ג MDMA נוזלי שווה ערך ל – 6071 טבליות. במסגרת ההסדר, טענה המאשימה לעונש מאסר בפועל בן 66 חודשים בעניינו של נאשם 1, הדומיננטי, ולעונש מאסר בפועל בן 55 חודשים לגבי הנאשם השני. בעניינו של נאשם 1 נקבע מתחם ענישה שנע בין 36 עד 60 חודשים, ובעניינו של נאשם 2 נקבע מתחם ענישה שנע בין 24 ל- 48 חודשי מאסר. על נאשם 1 הושת עונש מאסר בפועל בן 42 חודשים וקנס בסך 15,000 ₪; על נאשם 2 הושת עונש מאסר בפועל בן 30 חודשים וקנס בסך 10,000 ₪.

במסגרת גזר-הדין הנ"ל סקר חברי, כב' השופט קובו, פסיקה נוהגת שהיא רלבנטית גם לעניינו של הנאשם, כדלקמן:

ב[ת"פ (מחוזי מרכז-לוד) 8923-02-16](http://www.nevo.co.il/case/20934799) **מדינת ישראל נ' מזרחי** [30.11.16], הורשע נאשם בעבירות של ייבוא סם והחזקת סם. הנאשם נכנס ארצה כאשר במזוודתו 17,949 טבליות סם מסוג MDMA, אשר שוויו כמיליון ש"ח. הנאשם בעל עבר פלילי ואף ריצה מאסרים בפועל, עם נסיבות אישיות וכלכליות שצוינו. במסגרת הסדר טיעון לאחר הליך גישור טענו הצדדים לעונש מוסכם, והנאשם נידון ל- 54 חודשי מאסר בפועל וקנס בסך 12,000 ש"ח.

ב[ת"פ (מחוזי מרכז-לוד) 29529-07-16](http://www.nevo.co.il/case/21939134) **מדינת ישראל נ' דשוק** [26.2.17] הורשע הנאשם בעבירה של ייבוא סם לישראל. הנאשם חזר ארצה מחו"ל והביא עמו 20,613 טבליות MDMA במשקל של 6.5 ק"ג. הנאשם, שלחובתו הרשעה ישנה מבית-משפט לנוער נדון, במסגרת הליך גישור, ל- 54 חודשי מאסר בפועל וקנס בסך 15,000 ₪.

ב[ת"פ (מחוזי מרכז-לוד) 34974-04-15](http://www.nevo.co.il/case/20211272) **מדינת ישראל נ' אברג'ל** [31.5.16], הורשע נאשם בייבוא סם מסוכן והחזקתו. הנאשם הביא ארצה במזוודה סם מסוכן מסוג MDMA במשקל של 1,787 גרם נטו. הנאשם הודה מיד במשטרה, היה בנתק ממשפחתו, ועברו הפלילי מינורי. הוסכם כי הנאשם בגדר בלדר מינורי, לא המארגן, לא פעל לטובת הבאת הסמים ואף הביע שמחה שהסמים נתפסו ולא סופקו. הצדדים הגיעו להסדר טיעון על פיו נידון הנאשם ל- 40 חודשי מאסר בפועל וקנס בסך 1000 ₪.

ב[ת"פ (מחוזי ירושלים) 7204-08-16](http://www.nevo.co.il/case/21752202) **מדינת ישראל נ' מרלנגון** [18.7.17], הורשע נאשם בעבירות של ייבוא סם מסוכן, החזקת סם מסוכן וכן ניסיון להפיק סמים. הנאשם נעצר בשדה התעופה בישראל כשברשותו מזוודה המכילה 4.7 ק"ג של סמים מסוג MDMA וכן נמצאו בביתו ציוד לגידול קנאביס וסם מסוג קנאביס במשקל 16 גרם. בהתחשב בהסכמות שגובשו ביחס לעונשי המעורבים האחרים, נידון הנאשם ל- 36 חודשי מאסר בפועל.

ב[ת"פ (מחוזי מרכז-לוד) 55287-02-17](http://www.nevo.co.il/case/22273874) **מדינת ישראל נ' אזולאי** [16.1.18], הורשע נאשם בקשירת קשר וייבוא סם מסוכן. במסגרת קשר עם אחר, יצא הנאשם מהארץ לבלגיה, ובהתאם להנחיות שקיבל פגש באחר וקיבל ממנו את הסמים, ולאחר מכן טס חזרה ארצה כשבאמתחתו מזוודה ובה כ-3 ק"ג MDMA. נקבע מתחם עונש הולם שנע בין 30 עד 60 חודשי מאסר בפועל. לזכותו של הנאשם צוין, כי הוא בעל עבר פלילי שאינו משמעותי, נושא את מאסרו הראשון, עם נסיבות חיים מורכבות, ואשר שיתף פעולה עם המשטרה באופן שאיפשר העמדתו לדין של אחר, שחלקו בהפצת הסם משמעותי יותר. הנאשם נדון ל-36 חודשי מאסר בפועל וקנס בסך 5000 ₪.

ב[ת"פ (מחוזי ת"א) 31971-05-13](http://www.nevo.co.il/case/7840965) **מדינת ישראל נ' שויחט** [8.1.14], הורשע נאשם בייבוא סם והחזקתו. הנאשם ייבא ארצה שני בקבוקים בתכולה של 740 מ"ל בכל בקבוק (קרי: 1,480 מ"ל) שהכילו סם מסוכן מסוג MDMA. הנאשם, נעדר עבר פלילי, צעיר שבעניינו הוגש תסקיר חיובי ובו המלצה לטיפול לצד נשיאת מאסר בדרך של עבודות שירות, ביצע את העבירות על רקע חובות שאליהם נקלע. נקבע מתחם עונש הולם שנע בין 24 ל- 36 חודשי מאסר. בשים לב לסיכויי שיקומו כפי שהוערכו על ידי שירות המבחן נידון ל- 25 חודשי מאסר בפועל וקנס בסך 2000 ₪.

ב[ת"פ (מחוזי מרכז-לוד) 47209-08-17](http://www.nevo.co.il/case/22935094) **מדינת ישראל נגד ידען** [6.2.18], הנאשם נכנס לישראל, והביא עמו מזוודה כשבבטנה מוסתרת נמצאו 3 חבילות ובהן 29,198 טבליות סם מסוג M.D.M.A בשווי כולל שנע בין 1.4 ל- 2.6 מיליון ₪. הוצג הסדר טיעון עם עונש מוסכם של 58 חודשי מאסר, כשהוסכם כי העבר הפלילי אינו רלוונטי לעבירות בהן הורשע.

14.פסקי-דין אלו משקפים קשת מקרים רלבנטיים, כאשר לאחר ביצוע אבחנות מתבקשות, ועל רקע עתירת התביעה במסגרת הסדר הטיעון, אני קובעת מתחם עונש הולם אשר נע בין 54 - 90 חודשי מאסר בפועל לצד קנס משמעותי.

15. בעניינו של הנאשם לא נטען ולא הוצג כל שיקול אשר מצדיק חריגה מהמתחם מטעמי שיקום (או מטעמי הגנה על שלום הציבור). על כן, עונשו ייגזר בתוך המתחם ויש להתחשב בנסיבות אשר אינן קשורות בביצוע העבירות, כמפורט [בסעיף 40יא'](http://www.nevo.co.il/law/70301/40ja) ל[חוק העונשין](http://www.nevo.co.il/law/70301).

16. באשר לנסיבות שאינן קשורות לביצוע העבירות, יש לשקול לזכות הנאשם, כי הוא צעיר כבן 24, נעדר עבר פלילי, אשר הודה במיוחס לו וחסך בזמן שיפוטי. להתרשמות שירות המבחן עולה תמונה של אדם חלש, שנגרר לפלילים על רקע דפוסי אישיותו שאינם עברייניים, ונמצא בשלבים ראשונים של גיבוש זהותו לאחר שנטש את אורח החיים החרדי של משפחתו, עליו גדל. בנוסף, לא ניתן להתעלם מהטראומה שחווה כילד, אשר מבססת את טענת ההגנה, כי הנאשם הוא אדם קל לניצול ומצוי בתחתית המערך העברייני של הנסיון לייבא ולהפיץ את הסם המסוכן.

עם זאת, אין מקום לשקול לקולה את הרקע לביצוע העבירה – פיתוי כספי, כאשר קיומה של מצוקה כלכלית או בצע כסף לשמו עולים באופן תדיר כמניע בעניינם של המתפתים לשמש כבלדרים.

17. לאחר ששקלתי את נסיבות ביצוע העבירות, מתחם העונש ההולם שנקבע, וכל השיקולים העומדים לזכותו ולחובתו של הנאשם, הכרעתי היא, כי יש להעמיד את עונשו ברף התחתון של המתחם, ובהתאם אני גוזרת את דינו כדלקמן:

54 חודשי מאסר בפועל, החל מיום מעצרו 5.1.18;

12 חודשי מאסר על תנאי שלא יעבור בתוך 3 שנים מיום שחרורו עבירות סמים מסוג פשע; 4 חודשי מאסר על תנאי שלא יעבור בתוך 3 שנים מיום שחרורו עבירות סמים מסוג עוון.

קנס על סך 10000 ₪ או 2 חודשי מאסר תמורתו, לתשלום עד ליום 1.4.19.

בהעדר מחלוקת, אני מכריזה על הנאשם כסוחר סמים ומורה על חילוט הרכוש המופיע בבקשת החילוט בכתב האישום, למעט פריטים 4 ו- 6 שיוחזרו לנאשם.

**הודעה זכות ערעור לבית-המשפט העליון תוך 45 יום.**

5129371

54678313ניתן היום, י"ד כסלו תשע"ט, 22 נובמבר 2018, במעמד ב"כ הצדדים והנאשם.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דנה מרשק מרום 54678313-/

נוסח מסמך זה כפוף לשינויי ניסוח ועריכה