|  |  |  |
| --- | --- | --- |
| **בתי המשפט** | | |
| **בבית המשפט המחוזי**  **בירושלים** | | **ת"פ 5846-06-18** |
| **בפני: כב' השופט אלכסנדר רון** | **תאריך: כ"ט אייר תשע"ט, 03 יוני 2019** | |

|  |  |  |  |
| --- | --- | --- | --- |
|  | | | |
| **בעניין:** | **מדינת ישראל** | **המאשימה** | |
|  | **נ ג ד** | | |
|  | **דניאל פבלוב** | **הנאשם** | |
| **נוכחים**:  ב"כ המאשימה עו"ד רחל אהרוני זאבי  הנאשם וב"כ עו"ד זילברשלג | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

1. **כתב האישום**

הנאשם, חייל בשירות סדיר בזמן ביצוע העבירה, הורשע על פי הודאתו במסגרת הסדר טיעון, בניסיון לייבוא סם מסוכן; במוקד – 951 גרם קוקאין. לא נמצא טעם לפרט את כל שנכתב בפרק העובדות של כתב האישום, אך בתמצית הדברים, הדרך שנבחרה – חבילה שנשלחה מקולומביה לישראל, עליה נכתב שהיא מכילה חלקי אופנוע. מאחר והחבילה נפסלה ע"י משרד התחבורה והוחזרה לגרמניה, ניתן היה לייחס לנאשם ניסיון ייבוא בלבד, וכאמור, בכך הורשע.

2. **הסדר הטיעון**

הצדדים הגיעו כדי הסדר טיעון, לפיו תסתפק המאשימה בדרישה ל-24 חודשי מאסר בפועל, ונוכח זאת ועל פי [ע"פ 2524/15](http://www.nevo.co.il/case/20181627) **שפרנוביץ' נגד מדינת ישראל**, אף לא נדרש להתייחס לשאלת מתחם הענישה. המאשימה טוענת לתקופת המאסר המרבית בהתאם להסדר הטיעון האמור, ובמוקד דבריה, בפרט, שיקולי ההלימה וההרתעה, תוך דגש על כמות הסם וטיבו – ללא ספק סם מסוכן וקשה, בכמות מסחרית ורבה.

3. **טענות ההגנה**

א. ראשית, טוען הנאשם לקבלת אחריות מלאה למעשיו;

ב. עוד צוין שעל הפרק נאשם שאין לחובתו עבר פלילי קודם מכל סוג שהוא.

ג. הנאשם שהה במעצר לתקופה של 105 ימים ובמעצר בית מפוקח אלקטרונית עוד ארבעה חודשים.

ד. לצד כל האמור, אף הפנה הסנגור את בית המשפט לתסקיר שהוכן בעניינו של הנאשם, ואתייחס אליו בנפרד.

4. **תסקיר שירות המבחן**

במצוות המחוקק אמנע מפירוט האמור בתסקיר, ומקובל גם על המאשימה שהתסקיר חיובי בעיקרו. יש בו כדי ללמד על נאשם שהחל את שירותו הצבאי כחייל מקא"מ (חוות השומר), שעשה מאמץ ומצא את דרכו למרות נסיבות חייו הקשות עד לשירות סדיר בצנחנים. ואכן, צר גם לבית המשפט על כך שמאמץ ניכר שעשה הנאשם מהמקום בו החל את חייו ועד לחטיבת הצנחנים, נקטע בשל הפרשה דנן. גם קצינת המבחן התרשמה מקבלת אחריות ומחרטה מצד הנאשם, כשלהערכתה המניע למעשה היה כספי. לסופו של יום, ממליץ שירות המבחן על מאסר בדרך של עבודות שירות לצד ענישה נלווית וצו מבחן במגמה טיפולית/שיקומית.

5. **פסיקת בתי המשפט**

ככלל, מקובלת עליי עמדת המאשימה שעבירה מן הסוג שעל הפרק טעונה מאסר בפועל לתקופה ממשית, ומקום שנועדו המעשים לייבא לישראל סם מסוג קוקאין בהיקף מסחרי, נקודת המוצא הינה מאסר בפועל ולתקופה משמעותית [ראה, למשל, [ע"פ 3669/14](http://www.nevo.co.il/case/16968058) **גולן נגד מדינת ישראל** (18.12.2016)]. עם זאת, צודק ב"כ הנאשם שניתנו גם בשנים האחרונות, לרבות על ידי מותבים אחרים של בית משפט זה, אף תוך אישור מצד בית המשפט העליון, פסיקות מקלות בהרבה, גם אם בנסיבות חריגות. בולט בכולם גזר דינו של אייל לוי, שהורשע בייבוא 400 גרם קוקאין ובעבירה נוספת של ניסיון ייבוא קוקאין, ואשר למרות עברו הרב ביותר שהסתכם בכ– 10 הרשעות וב-15 שנות מאסר בפועל (במצטבר במסגרת תיקיו השונים לאורך חייו), נדון ע"י בית משפט זה לשישה חודשי מאסר לריצוי בעבודות שירות [[ת.פ. 44404-01-16](http://www.nevo.co.il/case/20902194); גזר דין מיום 1.2.2018]. ויתר על זאת, לאחר שנתקבל חלקית ערעור שהגיש בעצמו, הצטמצם עוד עונשו בבית משפט העליון ל-200 שעות עבודה לתועלת הציבור, לצד צו מבחן [ע"פ 2179/18]. הנימוק לכך התמקד במהלך שיקומי ממשי שעבר אותו אייל לוי. פסק הדין בעניינו בבית המשפט העליון, בהסכמת המדינה, ניתן אך לפני כארבעה חודשים. לשון אחר: גם אם גישת הפסיקה לייבוא סמים קשים בהיקף מסחרי הינה מחמירה, מכירה הפסיקה ביכולת לחרוג לקולא מקום שבו מוצדק הדבר, וקודם שאמשיך, אשוב ואזכיר, שבפרשה דנן על הפרק ניסיון בלבד ובמקרה אחד.

6. **הדיון המסכם**

א. נקודת המוצא לבית משפט זה הינה בהסדר הטיעון אליו הגיעו הצדדים.

ב. ועם כל זאת, מקבץ טיעוני ההגנה עומדים על כנם: מעידה אחת ויחידה, ניסיון שלא הבשיל לעבירה שבוצעה במלואה, קבלת אחריות וחרטה והעדר עבר פלילי קודם.

ג. שירות המבחן שנכנס לעבי הקורה, מצדד בעבודות שירות, והתסקיר מנומק, בין היתר, בנסיבותיו האישיות של הנאשם ובחשש להשלכות השליליות הגלומות כלפיו מתקופת מאסר ממשית מאחורי סורג ובריח.

ד. הנאשם שהה במעצר ממש 105 ימים, וארבעה חודשים נוספים במעצר מפוקח אלקטרונית. מכאן, שגם אם אסתפק במאסר שירוצה בעבודות שירות לתקופה המרבית האפשרית על פי החוק, בפועל, קיבלו שיקולי ההלימה וההרתעה ביטוי נוסף במעצרו הנ"ל על שני שלביו – מעצר מלא ומעצר בית בפיקוח אלקטרוני. זאת, לפרקי זמן משמעותיים.

ה. מעבר לכך, הגיעו הצדדים להסכמות ביחס לרכיבי ענישה נלווים בכללם קנס. באשר נכון אני לקבל את בקשת הנאשם למאסר שירוצה בעבודות שירות, לא אכבד את הסדר הטיעון במישור הקנס, וצודק הדבר, לא רק בשל כך שיש לאזן לחומרה את נכונותי להסתפק בעבודות שירות, אלא בשל הביטוי הנצרך לענישה ראויה דווקא במישור הכלכלי, שהרי מטעמים כספיים בוצעה העבירה.

7. סוף דבר, גוזר אני כדלקמן:-

א. מאסר לתשעה חדשים שירוצה בעבודות שירות מיום 1.8.19;

ב. כמו כן ירצה הנאשם עשרה חדשי מאסר אם יעבור בשנתיים הקרובות עבירה נוספת על [פקודת הסמים המסוכנים](http://www.nevo.co.il/law/4216).

ג. קנס בסך של 20,000 ₪. הקנס יקוזז מכספים מופקדים, וביצוע הפעולה על ידי המזכירות והחזרת היתרה – לא לפני 1.8.19.

ד. צו מבחן ל- 18 חודש.

5129371

**54678313ניתן היום, כ"ט אייר תשע"ט, 03 יוני 2019, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אלכסנדר רון 54678313-/

נוסח מסמך זה כפוף לשינויי ניסוח ועריכה