|  |  |
| --- | --- |
| **בית המשפט המחוזי בחיפה** | |
| ת"פ 26204-04-21 מדינת ישראל נ' אברה(עציר) |  |

|  |  |  |
| --- | --- | --- |
| **בפני כבוד השופט דניאל פיש** | | |
| **המאשימה:** | **מדינת ישראל** |  |
|  |  |  |
|  | **נגד** | |
| **הנאשם:** | **יצחק אבוהיי אברה (עציר)** |  |
|  |  |  |

בשם המאשימה: עו"ד אפרים גולדשטיין

בשם הנאשם: עו"ד רהב אופנהיימר (סנ"צ)

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [29](http://www.nevo.co.il/law/70301/29), [29.א.](http://www.nevo.co.il/law/70301/29.a.), [192](http://www.nevo.co.il/law/70301/192), [407.א.](http://www.nevo.co.il/law/70301/407.a.), [409(א)](http://www.nevo.co.il/law/70301/409.a), [448(א)](http://www.nevo.co.il/law/70301/448.a), [452](http://www.nevo.co.il/law/70301/452)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

|  |
| --- |
| **גזר דין** |

1. הנאשם הודה במסגרת הסדר שלא כלל הסדר אודות העונש, בביצוע עבירות של ניסיון הצתה לפי [סעיף 448(א)](http://www.nevo.co.il/law/70301/448.a) רישא + [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**") ואיומים לפי [סעיף 192](http://www.nevo.co.il/law/70301/192) לחוק.
2. על פי האמור בכתב האישום המתוקן, במועדים הרלוונטיים התגורר הנאשם בבניין דירות בחדרה כאשר המתלונן התגורר באותו בניין. ביום 26.3.21 בשעה 21:45 הגיע הנאשם לדירת המתלונן, בה שהה באותה העת המתלונן יחד עם חבריו ונכנס ושהה שם יחד איתם. במהלך המפגש, לאחר שהמתלונן העיר לנאשם כי הוא מפריז בשתיית אלכוהול, התפתחו דין ודברים בין השניים, והמתלונן ביקש מהנאשם לצאת מהדירה. הנאשם סירב ואיים על המתלונן וחבריו כי הם ערבים וכי הם ימותו. ביום 1.4.21 סמוך לשעה 04:40, הגיע הנאשם סמוך לדלת הכניסה לדירת המתלונן כאשר הוא מחזיק פיסת נייר דולקת והניח אותה על שטיח הכניסה הצמוד לדלת הדירה ונמלט. המתלונן, ששמע נקישות על הדלת, התעורר משנתו והבחין בעשן. הוא כיבה את האש באמצעות מים ששפך מתחת לדלת הכניסה. דלת הכניסה נחרכה והשטיח שהיה מחוץ לדלת נשרף.
3. הנאשם צירף שני תיקים נוספים:

* [**ת"פ 46234-02-18**](http://www.nevo.co.il/case/23656714)– שם הודה הנאשם בניסיון פריצה לבניין שאינו דירת מגורים, עבירה לפי [סעיף 407(א)+29(א)+25](http://www.nevo.co.il/law/70301/407.a.;29.a.;25) ל[חוק העונשין](http://www.nevo.co.il/law/70301); החזקת כלי פריצה, עבירה לפי [סעיף 409(א)](http://www.nevo.co.il/law/70301/409.a) +[29](http://www.nevo.co.il/law/70301/29) לחוק העונשין והיזק לרכוש במזיד, עבירה לפי [סעיף 452](http://www.nevo.co.il/law/70301/452) + [29(א)](http://www.nevo.co.il/law/70301/29.a) לחוק העונשין.
* [**ת"פ 20256-10-20**](http://www.nevo.co.il/case/27059971)– שם הודה הנאשם בגידול שני שתילים של קנביס במשקל של 15 ג' והורשע בגידול, ייצור והכנת סמים עבירה לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

**טיעוני המדינה לעניין העונש**:

1. המאשימה ציינה שהנאשם נעדר הרשעות קודמות, אך צרף שני תיקים נוספים, אחד בגין גידול סמים, שביחס אליו טענה המדינה שצריך לקבוע עונש מאסר קצר ועד 9 חודשי מאסר; ותיק נוסף בגין התפרצות ועבירות נלוות, שביחס אליו טענה המדינה למתחם ענישה בין 12-24 חודשי מאסר בפועל.
2. בנוגע לעבירת ההצתה, נטען למתחם ענישה הולם שבין שנתיים וחצי עד חמש שנות מאסר לצד מאסר אל תנאי ופיצוי למתלונן.
3. נטען שיש למקם את העונש באמצע הרף המוצע, קרוב יותר למחצית השנייה של המתחם.
4. הוזכר שקיים פוטנציאל נזק רב בעבירות הצתה ונטען לקיום תכנון.
5. אוזכרה הפסיקה הבאה:

* [ת"פ 999-08-20](http://www.nevo.co.il/case/26890352) **מדינת ישראל נ' רוסלן פלמרצ'וק** (26.5.21); שם בגין עבירת הצתה בה הצית אדם מזרן בסמוך לדירת מגורים בשעות הלילה המאוחרות, כאשר לא נגרמו נזקים רציניים לרכוש, נקבע מתחם הנע בין 30-48 חודשי מאסר, והוטלו 36 חודשי מאסר בפועל.
* [ע"פ 2939/19](http://www.nevo.co.il/case/25651834) **חי יוסף חלפון נ' מדינת ישראל** (2.2.20); הנאשם שם הורשע בעבירת הצתה, תקיפה סתם, איומים, היזק בזדון והעלבת עובד ציבור, לאחר שהצית באמצעות חומר דליק דירת המתלוננת שהייתה נכה רתוקה לכיסא גלגלים או קביים והביא לשריפה שהתפשטה בכל הדירה שתכולתה נשפרה כליל. לכך, קדמה התפרעות של הנאשם בדירה, גידוף המתלוננת, שפיכת מים עליה והכאתה בבקבוק, וכן איום שישרוף אותה ויעלה אותה באש. כמו כן, בהמשך הנאשם דחף שוטר בתחנת המשטרה. נקבע מתחם הנע בין 3-6 שנות מאסר בפועל. הוטלו 58 חודשי מאסר והופעלו עונשי מאסר על תנאי. הערעור נדחה.
* [ת"פ 42986-01-18](http://www.nevo.co.il/case/23563677) **מדינת ישראל נ' עיסא נגדי** (7.7.21); צוין שבגין עבירת התפרצות מתחם הענישה ההולם נמצא בין מספר חודשי מאסר בפועל לבין למעלה משנת מאסר בגין כל אירוע.
* [רע"פ 4512-15](http://www.nevo.co.il/case/20402486) **אברהם הרוש נ' מדינת ישראל** (6.7.15), שם נקבע מתחם הנע בין של"צ ומאסר מותנה ל-24 חודשי מאסר בפועל בגין הרשעה בעבירות החזקת סם מסוג קנבוס.

**טיעוני ההגנה לעניין העונש**:

1. הוזכר שמדובר בעבירת ניסיון בלבד, ניסיון התפרצות לדירה וניסיון הצתה. נטען שעל אף האמור בחוק כי עונש שיחול על עבירה מושלמת יחול גם על עבירת הניסיון, באופן מעשי נגרם פחות נזק בעבירת הניסיון וצריכה להיות לכך השפעה לעניין העונש.
2. אוזכרה פסיקה כדלקמן:

* [ע"פ 5255/10](http://www.nevo.co.il/case/5949387) **עמי רודוניה נ' מדינת ישראל** (27.3.11); נאשם בעל עבר פלילי שיחד עם אחרים תכנן להצית דירת מגורים על רקע אידיאולוגי. הנאשם ואחרים הצטיידו מראש בגפרורים, ובהמשך חלק מבני החבורה שמרו בחוץ, בעוד המערער יחד עם אחר, הציתו את דלת הכניסה של בית המתלונן. כתוצאה מההצתה נשרפה הדלת ומבואת הכניסה. העבירה בוצעה כאשר המערער היה בצו מבחן. הוא ניהל הוכחות ולא הביע חרטה. הוטלו 10 חודשי מאסר בפועל.
* [ת"פ 4066/09](http://www.nevo.co.il/case/2520160) **מדינת ישראל נ' הדר גולן** (13.4.10); נאשמת הורשעה לאחר ניהול הוכחות בעבירת הצתה והתפרצות לדירה ואיומים. העבירות בוצעו על רקע קנאה כאשר הנאשמת התפרצה לדירת המתלוננת על רקע יחסיה עם בעלה לשעבר והציתה את הספה הממוקמת בסלון. כמו כן, במספר הזדמנויות איימה על המתלוננת. לנאשמת היה עבר פלילי בנוגע לאותה מתלוננת. נגזרו עליה 13 חודשי מאסר בפועל.
* [ת"פ 39535-03-13](http://www.nevo.co.il/case/6850363) **מדינת ישראל נ' עלמיו סרצה** (6.6.13); נאשם שהודה בכתב אישום שכלל שני אישומים: בראשון, כאשר היה שיכור הצית בגדים בסמוך לדלת כניסה בבניין משותף של "עמידר" וגרם לנזק בשווי 50,000 ₪. באישום השני, עת היה תחת השפעת אלכוהול הצית שטיח בו הייתה מגולגלת תחמושת בה החזיק בדירתו, וזאת בסמוך לדירתה של אחת הדיירות בבניין. נקבע מתחם בין 12-36 חודשי מאסר בפועל בגין האירוע כולו והוטלו 14 חודשי מאסר בפועל.
* [ת"פ 5543-06-10](http://www.nevo.co.il/case/4484269) **מדינת ישראל נ' ארטיום טזייב** (9.3.11); נאשם הודה בשלב מוקדם בעבירת הצתה, בכך שעל רקע סכסוך, בשעת לילה, הצית את בית המגורים של המתלונן על ידי שפיכת חומר דליק על דלת הכניסה בעת שהמתלונן ואמו ישנו בבית. כתוצאה מכך נשרפו חלון ורהיטים. הנאשם היה בעל עבר פלילי. נגזרו עליו 15 חודשי מאסר בפועל.

1. נטען שבכל המקרים שלעיל, הנסיבות היו חמורות יותר באופן משמעותי מאשר המקרה דנן, כאשר מרבית הנאשמים היו בעלי עבר פלילי ובמרבית המקרים הורשעו הנאשמים בהצתה של ממש ולא עבירת ניסיון. כן, נטען שמתחם העונש ההולם בגין עבירת הניסיון נע בין 6 חודשי מאסר בפועל ל-12 חודשי מאסר בפועל.
2. באשר לעבירת ניסיון להתפרצות - הוזכר שמדובר בניסיון התפרצות לדוכן פיס בשעת לילה מאוחרת, שאז לא היה כל חשש למפגש עם אדם ששהה במקום.
3. נטען שמתחם הענישה ההולם בגין אישום זה נע בין מאסר מותנה למאסר של חודשים בודדים לריצוי בעבודות שירות.
4. אוזכרו המקרים הבאים:

* [ת"פ 9965-08-16](http://www.nevo.co.il/case/21781360) **מדינת ישראל נ' סעדה** (22.10.17), שם בגין התפרצות מתוכננת למלון הוטלו 3 חודשי מאסר לריצוי בעבודות שירות;
* [ת"פ 9459-04-15](http://www.nevo.co.il/case/20159990) **מדינת ישראל נ' יוסיפוף** (18.6.15) - שם הורשע הנאשם בהתפרצות לדירת מגורים בה שהתה המתלוננת. נקבע מתחם שנע בין 6-12 חודשי מאסר ונגזרו 4 חודשי מאסר בפועל.
* [ת"פ 28431-11-11](http://www.nevo.co.il/case/2803108) **מדינת ישראל נ' ברי** (23.9.14); נאשם שהורשע בעבירת התפרצות למקום מגורים בצוותא, גניבה בצוותא וקשירת קשר לביצוע פשע נידון ל-6 חודשי מאסר בעבודות שירות מתוך שבין 6 חודשי מאסר לבין 18 חודשי מאסר.

1. ביחס לגידול הסמים צוין שמדובר בשני שתילי קנביס בלבד במשקל כולל של 15 ג' וכך נטען שמדובר בגידול למטרה של שימוש עצמי. נטען למתחם ענישה של מאסר מותנה.
2. ביחס לעבירת ההצתה נטען שהמסכת העובדתית של המקרה אפשרה למאשימה להאשים את הנאשם בעבירה קלה באופן משמעותי כגון היזק לרכוש במזיד או שימוש רשלני או פזיז באש. נטען שלא ברור מדוע המאשימה בחרה להאשים את הנאשם בהצתה במקום אחת העבירות האמורות.
3. נטען שבכל זאת החליט הנאשם להודות בניסיון הצתה, מתוך תקווה שבית המשפט יאבחן את המקרה ממקרה הצתה רגיל.
4. נטען שלנאשם הייתה כוונה אך להפחיד את המתלונן ותו לא, טענה שמתחזקת לאור העובדה שהנאשם מתגורר באחת הקומות מעל המתלונן ואילו הייתה שריפה משמעותית גם הוא היה סובל מזה.
5. נטען עוד שהנאשם המתין אחרי שהצית פיסת הנייר עד שראה אור נדלק בדירה ורק אז עלה לדירתו. הודגש שלא נעשה שימוש בחומר דליק.
6. נטען שמדובר במעשה ספונטני ללא תכנון שלא גרם נזק משמעותי. נטען שכל האמור מצביע על כך שלא הייתה כוונה להצית את הדירה. הודגש שהנאשם נעדר עבר פלילי, הודה בהזדמנות הראשונה וחסך זמן שיפוטי משמעותי. הוזכר שהנאשם אדם צעיר כבן 27 בלבד ויש לו בת זוג ושלושה ילדים ועוד ילד נוסף בדרך.
7. נטען שהנאשם נמצא במעצר ממשי מספר חודשים ויש בכך פגיעה משמעותית במשפחתו.
8. הסנגור ביקש לקבוע את עונשו ברף התחתון של המתחמים שפורטו, קרי; בין 8-14 חודשי מאסר.
9. הסנגור הגיש תמונות המתעדות את הנזק שנגרם. כמו כן, אשתו ואימו בקשו להקל בעונשו.

**עמדת הנאשם**:

1. הנאשם סיפר אודות חייו שהוא בן 27, לא סיים תיכון ולמד 10 שנות לימוד בלבד. הוא התנצל על ביצוע העבירות וטען שלא התכוון לבצען ושהיה תחת השפעת אלכוהול וסמים.

**דיון**

1. מדובר בשורת עבירות שנראה שבוצעו ללא תכנון משמעותי.
2. בהסתמך על נסיבות המקרה והפסיקה, מתחם הענישה ההולם בגין עבירת נסיון ההצתה נמצא בין 8 – 20 חודשי מאסר בפועל. בגין עבירת ההתפרצות המתחם ההולם נמצא בין מאסר על תנאי ל-8 חודשי מאסר, ובגין עבירת הסמים מאסר על תנאי ועד לעבודות שירות.
3. מדובר באירועים שונים אך המקרה מתאים לפסיקת עונש כולל.
4. בנסיבות העניין, אני דן את הנאשם לעונשים כדלקמן:

* 10 חודשי מאסר בפועל שמהם תנוכה תקופת מעצרו מיום 1.4.21.
* 6 חודשי מאסר על תנאי משך 3 שנים מיום שחרורו כאשר התנאי יופעל במידה והנאשם יעבור עבירת הצתה או עבירת אלימות – כולל ניסיון – מסוג פשע.
* פיצוי בסך 1,000 ₪ למתלונן בתיק ההצתה.

**5129371זכות ערעור תוך 45 יום**.

54678313

ניתן היום, ז' חשוון תשפ"ב, 13 אוקטובר 2021, בהעדר הצדדים.

5129371

54678313

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)