|  |  |  |  |  |
| --- | --- | --- | --- | --- |
| **בית המשפט המחוזי בבאר שבע** | | | | |
| **לפני כבוד סגן הנשיאה, השופט אליהו ביתן** | | |  | **14 מרץ 2022**  **ת"פ 29918-07-21 מדינת ישראל נ' אלחממדה(עציר)** |
| **בעניין:** | | | | |
| **המאשימה:** | **מדינת ישראל** | | | | |
| **נגד** | | | | | |
| **הנאשם:** | **שאדי אלחממדה (עציר)** | | | | |

<#1#>

נוכחים:

ב"כ המאשימה, עו"ד לימור הילל

הנאשם בהיוועדות חזותית

ב"כ הנאשם, עו"ד שלום פינאה

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

**גזר דין**

1. בטרם שמיעת הראיות, הגיעו הצדדים להסדר טיעון במסגרתו כתב האישום המקורי שהוגש נגד הנאשם תוקן והנאשם הודה בעובדות כתב האישום המתוקן, לפיהן ביום 24.06.21 בשעת ערב הנאשם נסע עם אחר ברכב בו נמצא סם מסוג קוקאין במשקל 180 גרם, אותו הנאשם החזיק, שלא לצריכה עצמית, עבור אחר שזהותו איננה ידועה למאשימה.

2. על יסוד הודאת הנאשם בעובדות כתב האישום המתוקן כאמור, הוא הורשע בעבירה של החזקת סם מסוכן שלא לצריכה עצמית, לפי סעיפים [7(א) ו-(ג)](http://www.nevo.co.il/law/4216/7.a.;7.c) רישא ב[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973.

3. הנאשם צעיר מגיל 21 ובנסיבות חובה לקבל עליו תסקיר של שירות מבחן.

מהתסקיר עולה, שהנאשם בן 21, רווק. ללא עבר פלילי. תיאר כי מנהל אורח חיים תקין. אשר לעבירה, סיפר כי החזיק בסם לצרכי סחר לאחר שקרוב משפחתו הציע לו שכר בתמורה לכך. והוא מבין את הפסול במעשיו. שירות המבחן סקר את גורמי הסיכון והסיכוי של הנאשם. ציין כי הנאשם מתקשה לבחון לעומק את דפוסי התנהגותו המכשילים. ובסופו של דבר נמנע מהמלצה טיפולית על הנאשם.

4. במסגרת הסדר הטיעון, הצדדים המליצו לבית המשפט להטיל על הנאשם 24 חודשי מאסר בפועל; מאסר על תנאי לפי שיקול דעת בית המשפט; וחילוט רכב הנאשם מסוג טויוטה קורולה מ.ר. 46-887-30, בו נמצאו הסמים.

המאשימה טענה שהסדר הטיעון נעוץ בעיקר בקשיים ראייתיים הנוגעים לענייני מודיעין חסויים, מהותיים, שלא ניתן לפרט אודותם. וכן בגילו הצעיר של הנאשם ובנסיבותיו. וביקשה לכבד את ההסדר.

ב"כ הנאשם הצטרף לדברי ב"כ המאשימה. טען כי אמנם העונש המוצע מקל משמעותית עם הנאשם, אך בהתחשב בקושי הראייתי בתחום המידע המודיעיני ועל רקע נתוניו האישיים של הנאשם, הוא סביר ויש לאמצו. והוסיף כי העונש המומלץ כולל רכיב כלכלי של חילוט רכב בשווי של כ – 50,000 ₪, התורם להעברת מסר של הרתעה.

הנאשם הביע צער על מעשיו.

5. **סם הקוקאין הוא מהקשים שבסמים, בשל השפעתו ההרסנית על גופו ונפשו של המשתמש.**

**"הקוקאין הוא אחד הסמים הגורמים להתמכרות החזקה ביותר. בעקבות הפסקת השימוש בקוקאין חלים שינויים ברורים בהתנהגות המשתמש כגון תחושת נמנמת, חוסר שקט, חרדה, דיכאון וירידה בפעילות הגופנית. צרכני קוקאין בשלבי גמילה מעידים על כך שההתמכרות לסם השפיעה על התנהגותם במשך מספר שבועות, ואפילו חודשים, לאחר הפסקת השימוש בו. במקרים רבים דווחו על התפרצויות של התנהגויות היסטריות ופסיכוטיות או התקפי חרדה, דיכאון ופאניקה. לקוקאין ולקראק השפעות מהירות על פעילות המוח והתנהגות המשתמש: ערעור מערכת העצבים המרכזית, ערנות יתר עד לכדי עצבנות וחוסר שקט נפשי, לתחושה של יכולת פיסית מוגברת.**

**משתמשים בקוקאין נוטים להגדיל את המנה שהם צורכים. תופעות כמו כאבי ראש, רעד, עוויתות, תוקפנות, חרדה ופחד הולכות ומתגברות עקב הגדלה תדירה של מנות הסם...". (**[**ע"פ6029/03**](http://www.nevo.co.il/case/5786821) **מדינת ישראל נ' גולן שמאי, פ"ד נח(2), 734 בעמ' 739)**

6. השימוש בסמים הקשים גורם נזקים בריאותיים פיזיים ונפשיים משמעותיים; גורם לתלות; פוגע בתיפקוד; חושף את הציבור לעבירות רכוש ואלימות הקשורות בצורך להשיג מימון לרכישת הסמים; ופוגע ברבדים שונים במשתמש, בסביבתו הקרובה, בקהילה, ובחברה בכללה.

7. החזקת סם לצרכי סחר היא מהחמורות שבעבירות הסמים, שכן היא גורמת ומעצימה נזקים ופגיעות הכרוכים בשימוש בסמים. ומדיניות הענישה לגביה היא של חומרה מובהקת.

8. הלכה למעשה, בתי המשפט מטילים עונשי מאסר הנעים בין 3 ל- 5 שנים על החזקת סם מסוג הרואין או קוקאין במשקל של עשרות גרם.

ב[ע"פ 8820/14](http://www.nevo.co.il/case/18753213) **זוהר שחר נ' מדינת ישראל** (17.05.2015) בית המשפט העליון סקר פסיקה רלוונטית וציין מפורשות כי **רמת הענישה שנקבעה בפסיקה כשמדובר בהחזקת סם מסוג הרואין או קוקאין, שלא לצריכה עצמית, בכמות של עשרות גרמים, נעה בין 3 ל-5 שנות מאסר**. ואישר עונש של **3 שנות מאסר** על החזקת **112 גרם קוקאין ו- 3.7 גרם חשיש.**

9. בעבירות של החזקת סם שלא לצריכה עצמית, סוג הסם ומשקלו הם המרכיבים המרכזיים המשפיעים על סוג ומידת העונש. ובעבירות החמורות בכלל, ובהן עבירות הסמים החמורות, הבכורה ניתנת לשיקולי הגמול וההרתעה בעוד נסיבות הנאשם מקבלות משקל משני.

באספקלריה זו, העונש הראוי למעשה של החזקת קוקאין במשקל 180 גרם לצרכי סחר, הינו חמור מזה שהוצע על ידי הצדדים.

10. אולם, הודאת הנאשם ניתנה במסגרת הסדר טיעון הכולל הסכמה לענין העונש; וברקע הסדר הטיעון קשיים מתחום המודיעין, שחזקה על התביעה שנתנה להם משקל הולם; ההקלה הגלומה בעונש המוצע על ידי הצדדים מידתית וסבירה; והכלל הוא שבית המשפט מכבד הסדרי טיעון. על כן מצאתי לנכון לקבל את המלצת הצדדים לעונש.

11. נוכח האמור, אני דן את הנאשם לעונשים הבאים:

א. 24 חודשי מאסר בפועל, מיום מעצרו.

ב. 12 חודשי מאסר על תנאי למשך 3 שנים מיום שחרורו מהמאסר, שלא יעבור עבירת סמים שהיא פשע.

ג. רכב מסוג טויוטה קורולה מ.ר. 46-887-30 השייך לנאשם, יחולט לטובת המדינה.

זכות ערעור תוך 45 יום.

<#3#>

**ניתנה והודעה היום י"א אדר ב' תשפ"ב, 14/03/2022 במעמד הנוכחים.**

5129371

|  |
| --- |
| 54678313 |
| **אליהו ביתן, שופט**  **סגן הנשיאה** |

אליהו ביתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)