|  |  |
| --- | --- |
| **בית המשפט המחוזי מרכז-לוד** | |
| ת"פ 7271-08-21 מדינת ישראל נ' בבייב(עציר) |  |

|  |  |  |
| --- | --- | --- |
| בפני | **כבוד השופט חגי טרסי** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **אליהו בבייב (עציר)  ע"י ב"כ עו"ד טלי חזום** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25)

|  |
| --- |
| **גזר דין** |

**כתב האישום:**

הנאשם הורשע, על-פי הודאתו, במסגרת הסדר טיעון, בכתב אישום מתוקן בו יוחסה לו עבירה של **ניסיון להחזקת סם מסוכן שלא לצריכה עצמית** - עבירה על [סעיף 7(א)](http://www.nevo.co.il/law/4216/7.a) + [(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**הפקודה**") ביחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), תשל"ז – 1977 (להלן: "**החוק**").

על-פי עובדות כתב האישום המתוקן, עובר ובסמוך לחודש יוני 2021 הוזמן לארץ משלוח מדרום אפריקה שהכיל 292 יחידות סם מסוכן מסוג מתאמפטאמין ("METHAMPHETAMINE"), במשקל כולל של כ-2,964 גרם נטו, אשר הוסלקו בתוך מסגרות של תמונות (להלן: "**המשלוח**"), המשלוח היה ממוען למשתלת הסחלב בראשון לציון. ביום 20.6.21, בשעות הצהריים, או בסמוך לכך, הגיע הנאשם ללשכת המסחר בנמל התעופה בן-גוריון (להלן: "**נתב"ג**") על מנת לאסוף את המשלוח. הנאשם פגש בנציג הלשכה ולאחר שנשאל אודות מען המשלוח טען שהוא ממהר ועזב את נתב"ג. למחרת, ביום 21.6.21, בשעות הצהריים, הגיע הנאשם ללשכה בנתב"ג, והציג לנציג הלשכה ייפוי כוח מזויף מטעם משתלת הסחלב, במטרה לקבל לידיו את המשלוח. לאחר מכן, שילם הנאשם עבור שחרור משלוח מהמכס, אולם נאמר לו על ידי נציגי הלשכה שהמשלוח צריך לעבור בדיקה פיזית במכס בטרם ניתן יהיה להעבירו לידיו, והנאשם עזב את המקום. למחרת, ביום 22.6.19, בשעה 15:30 לערך, הגיע הנאשם למשרדי המכס בנתב"ג ולבקשת הבודק במכס הציג לו הנאשם את ייפוי הכוח המזויף. במהלך בדיקת תכולת המשלוח, הבחין הבודק בממצאים מהם עלה חשד שבמשלוח חומר החשוד כסם מסוכן. לאור זאת ביקש הבודק מהנאשם לחכות מחוץ לאולם הבדיקה על מנת שיוכל להשלים את הבדיקה, אולם הנאשם יצא מאולם הבדיקה ונמלט בריצה מנתב"ג. במעשיו אלו ניסה הנאשם להחזיק בסם מסוכן שלא לצריכה עצמית, ללא היתר כדין.

במסגרת ההסדר תוקן כתב האישום, אך לא גובשו הסכמות נוספות, וכל אחד מהצדדים טען לעונש על פי ראות עיניו.

**טיעוני הצדדים**

בטיעוניו לעונש עמד ב"כ המאשימה על החומרה היתרה שבמעשיו של הנאשם. המדובר, לדבריו, במי שניסה להחזיק סם מסוכן בהיקף נכבד, תוך פגיעה בערכים המוגנים העומדים בבסיס העבירות, דהיינו שמירה על שלומו, בטחונו ובריאותו של הציבור. התובע הפנה לנסיבות ביצוע העבירה, כאשר הנאשם הגיע מספר פעמים לנתב"ג ואף השתמש בייפוי כוח מזויף על מנת להשיג את הסם, ומדובר בכמות גדולה של כ-3 ק"ג סם מסוג מתאמפטאמין המספיקה לאלפי מנות. לנוכח נסיבות אלו טען כי מידת הפגיעה בערכים המוגנים היא גבוהה. עוד ציין כי כתב האישום תוקן מעבירה של ייבוא סם לעבירה של ניסיון החזקה לאור קשים ראייתיים, אך מעובדות כתב האישום עולה שמדובר בעבירה חמורה המצדיקה ענישה מרתיעה, וזאת נוכח פוטנציאל הנזק שקיים במעשי הנאשם. ב"כ המאשימה ציין כי התקשה למצוא פסיקה דומה לנסיבות תיק זה וכי לרוב במקרים אלו מורשעים הנאשמים בעבירת ייבוא, לכן הפנה לפסיקה ממנה ביקש להסיק לענייננו בהבחנות הנדרשות, ועתר למתחם ענישה הנע בין 24 ל-48 חודשי מאסר.

באשר לנסיבות שאינן קשורות לביצוע העבירה, ציין כי מדובר בנאשם שנטל אחריות וחסך זמן ציבורי. מנגד, לחובתו עבר פלילי מכביד הכולל 8 הרשעות קודמות בעבירות רכוש, אלימות וסמים, לרבות ריצוי מאסרים מאחורי סורג ובריח. בנוסף לחובתו מאסר על תנאי בר הפעלה בן 12 חודשים, בגין גזר דין קודם בו הורשע בעבירות סחר בסמים, כאשר הנאשם ביצע את מעשיו אף בתיק הקודם כששני מאסרים מותנים תלויים ועומדים נגדו. לפיכך, ביקש ב"כ המאשימה למקם את עונשו של הנאשם באמצע מתחם הענישה ולהפעיל את המאסר המותנה במצטבר, זאת לצד מאסר מותנה, קנס, פסילה ופסילה על תנאי.

הסנגורית המלומדת, עוה"ד חזום, הדגישה בפתח דבריה כי לאור קשיים ראייתיים תוקן כתב האישום מעבירת ייבוא לעבירה של ניסיון החזקה, והנאשם שיתף פעולה, לקח אחריות והודה בעבירה המיוחסת לו. עוד ציינה כי כתב האישום אינו מייחס לנאשם ידיעה על כך שהמסמך מזויף ומשלא יוחסה לו עבירה של שימוש במסמך מזויף, אין לתת לנתון זה משקל. בנוסף, טענה כי כשהנאשם הגיע לאסוף את החבילה הוא הזדהה בשמו והציג את תעודת הזהות שלו, כך שלא היה ניסיון להסתיר את זהותו, ומשטרת ישראל ידעה את זהותו ביום ביצוע העבירה ובכל זאת הוציאה צו מעצר רק לאחר חודש ימים. באשר לנסיבות ביצוע העבירה, ציינה כי הנאשם לא הורשע בקשירת קשר, כי לעבירה לא קדם תכנון מקדים וכי הנאשם חזר פעמיים לאסוף את החבילה, דבר אשר לטעמה מצביע על הלך רוחו. מדובר היה בהחזקה לפרק זמן מאוד קצר, רק על מנת לבצע את המשיכה מהדואר. בנוגע לפוטנציאל הנזק הדגישה כי הוא אכן קיים, אך יש לזכור כי הסם נתפס על ידי הרשויות ויש לתת לכך משקל.

באת כוח הנאשם ציינה, בדומה לב"כ המאשימה, כי התקשתה למצוא פסיקה רלוונטית, והפנתה לפסיקה בעבירות ייבוא, בה נקבע רף תחתון של 16/18 חודשי מאסר, ומכאן ביקשה להסיק כי בעבירות ניסיון החזקה המתחם יכול ויתחיל מעבודות שירות. לבסוף, עתרה למתחם ענישה המתחיל במספר חודשי עבודות שירות ומסתיים במאסר למשך שנה וחצי. הסנגורית המלומדת טענה כי נסיבותיו האישיות והמשפחתיות של הנאשם קשות ומורכבות, כי הוא סובל מבעיות רפואיות, לרבות עיוורון בעין אחת, וכי ניתן ללמוד מרישומו הפלילי כי ביצע את העבירה על רקע שימוש בסמים. לגבי המאסר המותנה התלוי ועומד לחובתו, ביקשה כי יופעל מרביתו בחופף. לעניין הקנס, ביקשה שלא להטיל קנס ולהסתפק בהתחייבות, זאת עקב כך שלנאשם לא היה צפוי רווח משמעותי ממעשיו. לדבריה, מדובר במי שמצבו הכלכלי קשה והוא סמוך על שולחנה של אמו, נכה הסובלת מאפילפסיה, המתפרנסת מטיפול בקשישה ומרוויחה פחות משכר המינימום.

לבסוף, שמעתי גם את דברי הנאשם עצמו, אשר הביע חרטה על מעשיו, וציין כי שיתף פעולה מתחילתו של ההליך וכי תפקד רק בתור שליח. עוד ציין כי יעבור טיפול.

**דיון והכרעה**

רבות כבר נכתב על פגיעתן הקשה של עבירות הסמים בערכים חברתיים מרכזיים ובהם הצורך בהגנה על שלום הציבור, על בריאותו, על ביטחונו האישי ועל רכושו. על עצמת הפגיעה בערכים חברתיים אלה, אגב עבירות הייבוא הרבות, ועל והיקפה הנרחב עמד ביהמ"ש העליון ב[ע"פ 1635/14](http://www.nevo.co.il/case/13022249) **יהודה נ' מ"י** (21.8.14) באומרו:

**"כידוע, השימוש בסם מסוכן אינו פוגע במשתמש לבדו, כי אם בבני משפחתו ובזרים לו, בסביבתו הקרובה והרחוקה, וסופה של השפעתו המחריבה להתפרס על פני החברה בכללותה. הנה כי כן, מעגלי ההרס הקשורים בשימוש בסמים מסוכנים ובייבואם מתרחבים והולכים, כמעגליה של אבן הפוגעת במים מורעלים**."

ההלכה הפסוקה עמדה על ההכרח להיאבק בנגע הסמים ועל הצורך להעביר מסר מרתיע ובלתי מתפשר, בין היתר על-ידי הטלת עונשים מחמירים, איש איש על פי חלקו ומעמדו בשרשרת הפקת והפצת הסם, לרבות אלו שחלקם במעשים מתמצה בהחזקתו של הסם. על תפקידו זה של בית המשפט, כחלק ממערכת כוללת של מאבק בתופעה רחבה זו, שנזקיה חמורים, עמד בית המשפט העליון לא פעם, ויפים בהקשר זה דבריה של כב' השופטת פרוקצ'יה ב[ע"פ 211/09](http://www.nevo.co.il/case/5698919) **אזולאי נ' מ"י** (22.6.2010):

**"על חומרתה המופלגת של עבירת החזקת סמים מסוכנים שלא לצריכה עצמית אין צורך להכביר מילים, ולא כל שכן כך הוא כאשר מדובר בכמות כה גדולה של סמים מסוג זה. הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד. מזה זמן רב, מדגישים בתי המשפט בפסיקתם את חשיבות הערך הענישתי בעבירות סמים כאחד הכלים החשובים בפעילות לביעורו של נגע הסמים. ההחמרה בענישה בגין עבירות סמים משרתת את מטרות הגמול וההרתעה, שהן היעדים העיקריים של הענישה בתחום הסמים."**

**מידת הפגיעה בערכים המוגנים במקרה שלפני הינה ממשית**. כתב האישום תוקן אמנם לקולה והנאשם לא הורשע במעורבות במעשים בשלב ייבוא הסם, אלא רק בכך שניסה לקבל לידיו את חבילת הסם לאחר הגעתה ארצה. עם זאת, לא ניתן להתעלם מהחומרה הכרוכה בכך שבמעשיו פעל הנאשם למעשה להשלים את פעולת הייבוא, על ידי איסוף משלוח הסם מנתב"ג, כך שגם אם חלקו באופרציה הכוללת היה מצומצם באופן יחסי, הרי שהפונקציה שמילא הייתה הכרחית להשלמת שרשרת הייבוא. הנאשם אף הפגין במעשיו נחישות להשלים את המוטל עליו ולצורך כך התייצב בנתב"ג 3 פעמים, יום אחר יום, שילם עבור שחרור המשלוח מהמכס ואף הצטייד בייפוי כוח מזויף והציג אותו בפני נציגי לשכת הסחר והמכס. עוד יש להדגיש לחומרה את סוג הסם, מתאמפטאמין, ואת הכמות הגדולה של הסם, כ-3 ק"ג, העולה אלפי מונים על הכמות של 0.2 גרם, הקבועה בפקודה ככזו המעידה על החזקה שלא לשימוש עצמי בלבד. מדובר אפוא בכמות אדירה של סם, שיכולה הייתה לשמש להפקת אלפי מנות, ואף הייתה מחולקת בפועל לכ- 3,000 יחידות, ופוטנציאל הנזק שהיה גלום בה היה רב ביותר.

באשר **לענישה הנוהגת** הפנו הצדדים כאמור בעיקר למקרים בהם הורשעו הנאשמים בנסיבות דומות בעבירות ייבוא סם ולא בהחזקה או ניסיון החזקה גרידא. מעניין לציין כי בחלק מהמקרים הגישו שני הצדדים את אותו פסק דין ממש וביקשו להסתמך עליו, כל אחד על פי נקודת מבטו. מכל מקום, לצד סקירתם של פסקי הדין הללו, אדרש לביצוע ההתאמות המתחייבות מתיקון כתב האישום ומההרשעה בעבירה קלה מעט יותר מעבירת הייבוא, על אף שנסיבותיה מצויות ברף המחמיר, באשר הנאשם שימש חוליה הכרחית בשרשרת השלמת פעולת הייבוא והחדרת הסם לייעדו בארץ.

ב"כ המאשימה הגיש את [רע"פ 3569/20](http://www.nevo.co.il/case/26728182) **אלטאראוס נ' מ"י** (7.6.20), שם נדון עניינו של מערער, שהורשע לאחר ניהול הוכחות, בעבירות של ייבוא סם וקשירת קשר לפשע. המערער, אזרח הפיליפינים שעבד בשגרירות הפיליפינים בישראל, יצר קשר עם אחר לשם ייבוא סם מסוג מתאמפטאמין. אותו אחר שלח ארצה חבילה שהכילה כ-**50 גרם** מהסם, והמערער נתפס בעת שניסה לקבל את החבילה במשרדי חברת השילוח. בית משפט השלום קבע **מתחם ענישה הנע בין 18 ל-36 חודשי מאסר** והשית על הנאשם **22 חודשי** מאסר בפועל. בית המשפט המחוזי ובית המשפט העליון קבעו שהעונש ראוי והולם ודחו את הערעורים. תשומת הלב תופנה לכך שכמות הסם במקרה שלפני גדולה עשרות מונים מזו שבמקרה הנ"ל, ומנגד לכך שחלקו של המערער הנ"ל באופרציה היה משמעותי יותר, ועל כן הוא אף הורשע בעבירת הייבוא, ולא רק בניסיון לשחרר את חבילת הסם מהמכס.

הסנגורית, מצידה, הפנתה ל[ע"פ 4659/12](http://www.nevo.co.il/case/5587855) **סיריפונג נ' מ"י** (22.10.12), שם הורשע נאשם, על פי הודאתו, בעבירות של ייבוא סמים מסוכנים וקשירת קשר לביצוע פשע, לאחר שקשר קשר עם אחר לייבא סם מסוג מתאמפטאמין מתאילנד לישראל. במסגרת הקשר מסר לאחר את פרטי תא הדואר שלו ובהמשך נשלחה חבילה לישראל, ובה **1084 כדורים** של הסם. החבילה נתפסה במשרדי המכס בנמל התעופה. הצדדים הגיעו להסדר טיעון במסגרתו תגביל המאשימה את עתירתה העונשית ל-24 חודשי מאסר בפועל, ואילו ההגנה תטען לעונש כרצונה. על הנאשם, צעיר, אזרח תאילנד, ללא עבר פלילי, הוטלו **18 חודשי מאסר בפועל**. בית המשפט העליון דחה את הערעור על חומרת העונש.

שני הצדדים גם יחד הפנו ל[ע"פ 4536/21](http://www.nevo.co.il/case/27742715) **פרץ נ' מ"**י (4.11.21), שם נדחה ערעור על חומרת העונש שהוטל על נאשם שהורשע, על פי הודאתו, בעבירות של קשירת קשר לביצוע פשע וייבוא סם מסוכן בצוותא חדא. הנאשם ואדם נוסף קשרו קשר לייבא לישראל סמים ממקסיקו באמצעות הדואר, ובהתאם לכך נשלחה ממקסיקו חבילה שמוענה לנאשם, שהכילה 19 פסלונים בהם הוסלק סם מסוג מתאמפטאמין, במשקל כולל של **1.865 ק"ג** נטו. החבילה נתפסה על ידי רשות המכס. בית המשפט המחוזי קבע **מתחם ענישה הנע בין 21 ל-48 חודשי מאסר בפועל**, ועל רקע שיקולי שיקום ואחידות ענישה חרג מעט לקולה מהמתחם והטיל על הנאשם **16 חודשי מאסר**. גם לגבי מקרה זה ראוי להדגיש כי כמות הסם הייתה נמוכה משמעותית מהמקרה שלפני, ומנגד את מעורבותו של המערער במעשים עוד בשלב קשירת הקשר הראשונית ולאורך תהליך הייבוא כולו.

שני הצדדים הפנו גם ל[ת"פ (מרכז) 25859-10-19](http://www.nevo.co.il/case/26109770) **מ"י נ' מרזוקי** (14.10.21) (להלן: "**עניין מרזוקי**"), וביקשו להסתמך עליו ועל הפסיקה המאוזכרת בו. באותו מקרה הורשע הנאשם, על פי הודאתו, בעבירות של יבוא סם מסוכן ושיבוש מהלכי משפט. הנאשם הציע לאחר לייבא סם מסוג מתאמפטאמין מתאילנד תמורת תשלום. האחר הביא את הסם במשקל של **כ-2.9 ק"ג** ונעצר בביקורת במכס, כאשר הנאשם עמד עמו בקשר לאורך כל נסיעתו ואף היה אמור לאסוף אותו מנתב"ג. בנוסף, על רקע עיסוקו במתן שרותי תרגום למשטרת ישראל, הוזמן הנאשם לשמש כמתורגמן לשפה התאית בחקירתו של האחר. הנאשם נכח במספר חקירות ודיונים של האחר כאשר הוא מסתיר את מעורבותו במקרה ונחשף לחומרים בתיק. בית המשפט קבע **מתחם ענישה הנע בין 28 ל-40 חודשי מאסר** והשית על הנאשם, נעדר עבר פלילי, **28 חודשים**. ראוי להדגיש כי ערעור שהוגש על חומרת העונש ([ע"פ 7757/21](http://www.nevo.co.il/case/28092391)) טרם נדון, ועל כן אין מדובר בענישה חלוטה. בנוסף, על אף שכמות הסם דומה לענייננו, אין חולק כי מעשיו של מרזוקי, הן בהיבט של המעורבות בייבוא והן בהיבט השיבוש, חמורים יותר מאלו של הנאשם שלפני. להשלמת התמונה אציין כי על האחר **בעניין מרזוקי**, אותו נתין זר ששימש כבלדר, והביא בפועל את הסם ארצה, הוטלו בהסכמה **26 חודשי** **מאסר בפועל**, לאחר שהודה והורשע בעבירה של ייבוא סם, הכול כאמור ב[ת"פ (מרכז) 25840-10-19](http://www.nevo.co.il/case/26109773) **מ"י נ' סורינטה** (8.9.20),

עוד הפנה כל אחד מהצדדים לפסיקה של בתי המשפט המחוזיים. התביעה הפנתה ל[ת"פ (ב"ש) 27948-05-11](http://www.nevo.co.il/case/2796493) **מ"י נ' לונג** (2.12.12), שם הורשע הנאשם, אזרח תאילנד שעבד בישראל, בקשירת קשר לפשע ובייבוא של **991 טבליות** של סם מסוג מתאמפטאמין, מתאילנד לישראל באמצעות הדואר. נקבע **מתחם ענישה הנע בין 24 ל-36 חודשי מאסר** בפועל והושת עונש של **30 חודשי מאסר** בפועל. עוד הפנתה המאשימה ל[ת"פ (ב"ש) 6008-12-16](http://www.nevo.co.il/case/21712542) **מ"י נ' SATSANA** (25.5.17), שם גזר בית המשפט על נתין זר, ללא עבר פלילי, שהורשע בהחזקת 126 גרם מתאמפטאמין ובתיווך בסחר ב-10 גרם סם מאותו סוג, עונש של **30 חודשי מאסר** בפועל. ההגנה הפנתה ל[ת"פ (ת"א) 39924-02-16](http://www.nevo.co.il/case/20974694) **מ"י נ' ANOG** (9.8.16), בו הורשעה נאשמת, על פי הודאתה, בקשירת קשר לפשע, ייבוא סם ושהייה בלתי חוקית. הנאשמת, אזרחית הפיליפינים, קשרה קשר עם אחרים לייבא מהפיליפינים סם מסוכן, ייבאה סם מסוג מתאמפטאמין במשקל של **116 גרם** **וב-6 הזדמנויות נוספות** ייבאה באמצעות הדואר סם מסוג ובכמות בלתי ידועים. בית המשפט המחוזי קבע **מתחם ענישה הנע בין 12 ל-40 חודשי** **מאסר** בפועל, וגזר על הנאשמת, ללא עבר פלילי, **18 חודשי** **מאסר**.

בשים לב לערכים החברתיים החשובים שנפגעו כתוצאה ממעשיו של הנאשם ,לעצמת הפגיעה בערכים אלה, למכלול הנסיבות הקשורות בביצוע העבירה, ולפסיקה הנוהגת, בהתאמות ובשינויים המתחייבים לנוכח טיב העבירה בה הורשע ומעמדו באופרציה העבריינית, אני סבור כי **מתחם העונש ההולם את מעשיו של הנאשם נע בין 16 ל-36 חודשי מאסר בפועל, לצד מאסר על תנאי וקנס כספי משמעותי.**

משנקבע מתחם העונש ההולם למעשיו של הנאשם יש לאתר את העונש המתאים בגדר המתחם, בהתאם למכלול הנסיבות שאינן קשורות לביצוע העבירה, אלא נוגעות יותר לנאשם עצמו, לעברו ולדפוסיו. בתוך כך יש לקחת בחשבון לקולה את העובדה כי מדובר בבחור צעיר כבן 27, אשר הודה בעובדות כתב האישום המתוקן, לקח אחריות וחסך זמן ציבורי יקר. לדברי באת כוחו נסיבותיו האישיות והמשפחתיות אינן פשוטות כלל ועיקר, מצבו הרפואי אינו שפיר וביסוד הסתבכותו הנוכחית עומדת התמכרותו הפעילה לסמים. אבהיר כי בהיעדר תסקיר מטעם שירות המבחן, אשר לא התבקש כלל מטעם ההגנה, ובהעדר אסמכתאות כלשהן בכתובים, יש להתייחס לטענה אחרונה זו בזהירות, אך מכל מקום ניתן לסכם ולומר כי יהיה המניע אשר יהיה, הרי שלא חל בהיבט זה כל שינוי או הליך טיפולי מפחית מסוכנות המצדיק התחשבות, ואילו כוחן של נסיבות אישיות מוגבל כאשר מדובר במעורבות בביצוע עבירות סמים חמורות.

בצד המחמיר, אין מנוס מלהזכיר את עברו הפלילי של הנאשם, אשר על אף גילו הצעיר כבר צבר לחובתו בעשור האחרון 8 הרשעות קודמות במגוון עבירות אלימות וסמים, ואף נשא בשל כך מספר תקופות מאסר קצרות מאחורי סורג ובריח. מאסרים מותנים שהוטלו עליו בעבר לא הרתיעו אותו מפני ביצוע עבירות דומות, וגם הפעם תלוי ועומד לחובתו מאסר מותנה בן 12 חודשים, מגזר דין שניתן במאי 2019 ובו הורשע, בין היתר, בעבירה של סחר בסמים.

בשים לב לנתונים אלה, כמו גם לצרכי ההרתעה ולהעדרו של אופק טיפולי מפחית מסוכנות, ראוי יהיה למקם את עונשו של הנאשם קרוב יותר למרכז המתחם מאשר לתחתיתו. כמו כן, למעט ההודאה ונטילת האחריות לא מצאתי הצדקה של ממש לסטות מהכלל לפיו יופעל מאסר מותנה, ככלל, באופן מצטבר לעונש שהושת, ואם בכל זאת מצאתי לחפוף חלק מסוים מהתנאי שיופעל, הרי זה מתוך התקווה כי זו הפעם ינצל הנאשם את תקופת המאסר הממושכת על מנת לעבור הליך טיפולי ולשנות מדרכיו. בהיבט הכספי, אין מנוס מהשתת קנס בעבירות מעין אלה, שהמוטיבציה הכלכלית טבועה בהם, אך הקנס יהיה מתון באופן יחסי בשים לב לטענות שנשמעו בדבר מצבו הכלכלי של הנאשם ולנוכח תקופת המאסר הממשית בה יישא.

**לאור כל האמור לעיל אני גוזר על הנאשם את העונשים הבאים:**

1. 22 חודשי מאסר בפועל.
2. אני מורה על הפעלת מאסר מותנה בן 12 חודשים שהוטל על הנאשם ב[ת"פ 56000-02-19](http://www.nevo.co.il/case/25477853), חלקו בחופף וחלקו במצטבר, כך שבסך הכול יישא הנאשם 30 חודשי מאסר בפועל מיום המעצר - 22.7.21.
3. 12 חודשי מאסר על תנאי, והתנאי הוא כי במשך 3 שנים מיום שחרורו מהמאסר לא יעבור הנאשם כל עבירת סמים מסוג פשע.
4. 6 חודשי מאסר על תנאי, והתנאי הוא כי במשך 3 שנים מיום שחרורו מהמאסר לא יעבור הנאשם כל עבירת סמים מסוג עוון.
5. קנס בסך 7,500 ₪ או 75 ימי מאסר תמורתו. הקנס ישולם ב-10 תשלומים חודשיים, שווים ורצופים, החל מיום 15.7.22.

**הסמים יושמדו**

**זכות ערעור בתוך 45 ימים.**

**5129371**

**54678313**

**ניתנה היום, כ"ה ניסן תשפ"ב, 26 אפריל 2022, במעמד הצדדים.**

חגי טרסי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)