|  |  |
| --- | --- |
| **בית המשפט המחוזי בירושלים** | |
| ת"פ 68782-10-21 מדינת ישראל נ' גבר(עציר) |  |

|  |  |  |
| --- | --- | --- |
| **לפני** | **כבוד השופט אברהם רובין** | |
| **בעניין:** | **המאשימה** | **מדינת ישראל** |
|  | **נגד** | |
|  | **הנאשם** | **יוסף ג'בר ת.ז. xxxxxxxxx** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [402(א)](http://www.nevo.co.il/law/70301/402.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

1. **העבירות בהן הורשע הנאשם**

הנאשם הורשע, על יסוד הודאתו בעובדות כתב אישום מתוקן במסגרת הסדר טיעון, בביצוע עבירה של סיוע לשוד – עבירה לפי [סעיפים 402(א)](http://www.nevo.co.il/law/70301/402.a) ו-[31](http://www.nevo.co.il/law/70301/31) ל[חוק העונשין](http://www.nevo.co.il/law/70301), התשל"ז – 1977, ובעבירה של החזקת סמים לצריכה עצמית – עבירה לפי סעיפים [7(א) ו-7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973.

1. על פי האמור בכתב האישום, ביום 10.10.21 קשרו הנאשם ושניים אחרים – מחמוד אברהים וג'מאל אברהים – קשר לגנוב סמים מסוכנים מסוג קנבוס. לצורך קידום הקשר הזמין הנאשם באמצעות יישומון טלגראס 6 שקיות סמים מסוג קנביס רפואי במשקל של 10 גרם כל שקית. בהמשך לכך שוחחו הנאשם ושותפו מחמוד עם עידן עזרא, שהיה אמור לספק את הסם, וקבעו להיפגש עמו בנווה אילן לצורך ביצוע העסקה, כאשר מטרתם של הנאשם ושותפיו הייתה לגנוב ממנו את הסמים. לקראת הפגישה הצטיידו הנאשם ושותפיו, בין היתר בגז מדמיע ובמכשיר קשר.

בסמוך לשעה 19:40 הגיעו עידן ועמו אדם נוסף בשם דולב עזרא למקום המפגש בנווה אילן כשברשותם הסמים. מחמוד נכנס לרכבם של עידן ודולב והתיישב במושב האחורי. ג'מאל והנאשם תצפתו בסמוך לרכב. מחמוד ביקש לראות את שקיות הסם, ואז הציג עצמו בכזב כשוטר ועשה את עצמו מדבר במכשיר הקשר כדי להזעיק את האחרים. לאחר מכן אחז מחמוד בצווארו של עידן, הורה לו לא לזוז, התכופף לפנים, כיבה את מנוע הרכב ונטל את מפתחות הרכב. בשלב זה זינקו הנאשם וג'מאל לרכב על מנת לסייע למחמוד לברוח כשעמו הסמים. ג'מאל פתח את דלת נהג הרכב, הכה את עידן שישב בכיסא הנהג מספר פעמים בראשו, וריסס לעברו גז מדמיע. כמו כן נטל ג'מאל מעידן את הטלפונים הסלולריים שהיו ברשותו כדי שזה לא יוכל להזעיק משטרה. באותה עת הנאשם זינק על דולב שישב בכיסא הנוסע ליד הנהג, סגר בכוח את דלת הרכב והורה לו בצעקות לשבת. דולב דחף את דלת הרכב בכוח, דחף גם את הנאשם שניסה לעצור אותו, וברח מהמקום.

בזמן שהנאשם וג'מאל נאבקו עם עידן ודולב התכופף מחמוד לרצפת הרכב, נטל שתי חבילות סם ויצא מהרכב. לאחר שעידן ודולב ברחו מהמקום שב מחמוד לרכב ונטל ממנו חבילת סם שלישית.

אחר הדברים האלה ברחו הנאשם ושותפיו מהמקום וחילקו ביניהם את שללם, כך שכל אחד קיבל חבילת סם במשקל של כ- 10 גרם.

1. **הסדר הטיעון**

בתחילה הודיעו הצדדים כי הגיעו להסדר טיעון פתוח במסגרתו יודה הנאשם בעובדות כתב האישום המתוקן וכל צד יהיה חופשי בטיעוניו לעונש. בהמשך לכך הנאשם הודה במיוחס לו ונקבע מועד לשמיעת הטיעונים לעונש. ואולם, לעת שמיעת הטיעונים לעונש ציינו הצדדים כי ביום 24.5.22 נגזר דינו של ג'מאל במסגרת [ת"פ 68754-10-21](http://www.nevo.co.il/case/28046251) והוטל עליו עונש של שנת מאסר אחת בניכוי ימי מעצרו. לנוכח התפתחות זו הסכימו הצדדים כי ככל שהמאשימה תודיע שאין בכוונתה לערער על גזר דינו של ג'מאל הרי שמוסכם כי ייגזר על הנאשם שלפניי עונש זהה, בכפוף לבקשתו של הנאשם שלפניי להוסיף יום אחד לעונש המוסכם, בקשה שהמאשימה השאירה לשיקול דעת בית המשפט. בהמשך לאמור הודיעה המאשימה כי החליטה שלא להגיש ערעור על גזר דינו של ג'מאל, ומכאן שיש הסכמה בין הצדדים על עונשו של הנאשם.

1. **טיעוני הצדדים לעונש**

במסגרת הטיעונים לעונש הגיש בא כוח המאשימה גיליון הרשעות קודמות של הנאשם, הכולל הרשעה אחת בעבירות של נהיגה פוחזת וזיוף סימני זיהוי של רכב, בגינה נגזר על הנאשם עונש של 4 חודשי מאסר בפועל.

ב"כ המאשימה עמד בטיעוניו על הנסיבות לחומרה הקשורות בביצוע העבירה, ביניהן התכנון המוקדם, ההצטיידות בגז מדמיע ובמכשיר קשר, וביצוע העבירה בחבורה. ב"כ המאשימה טען כי בנסיבות העניין מתחם העונש ההולם נע בין 1.5 ל- 2.5 שנות מאסר, זאת בהינתן שהנאשם הורשע בסיוע לשוד ולא בעבירת שוד, וכי יש למקם את עונשו של הנאשם בשליש התחתון של המתחם.

ב"כ הנאשם טען כי יש להביא בחשבון שקורבנות העבירה לא היו אנשים תמימים אלא מי שעסקו בסחר בסמים. ב"כ הנאשם הוסיף וטען כי התכנון המקורי של הנאשם ושותפיו היה "לעקוץ" את קורבנות העבירה ללא שימוש באלימות, וכי השימוש באלימות נעשה רק בניסיון לחמוק מקורבנות העבירה. ב"כ הנאשם טען כי חלקו של הנאשם באירועים היה נמוך מחלקם של שותפיו. ב"כ הנאשם טען כי יש לזקוף לזכות הנאשם את הודאתו במיוחס לו.

1. **דברי הנאשם**

הנאשם מסר כי הוא מצטער על מעשהו, וכי הוא מתנצל. הנאשם ביקש כי בית המשפט יסתפק בעונש החופף את תקופת מעצרו, והצהיר כי הוא לא ישוב עוד לבצע עבירות.

1. **דיון והכרעה**

לאחר ששמעתי את טיעוני הצדדים, ולאחר שעיינתי בכל מה שהוגש אני סבור כי העונש המוסכם סביר וראוי ועל כן בכוונתי לאמץ את הסדר הטיעון אליו הגיעו הצדדים.

בכל הנוגע לנסיבות הקשורות בביצוע העבירה, לערכים המוגנים לענישה הנוהגת ולמתחם העונש ההולם, אין לי אלא להצטרף בהסכמה מלאה לאמור בגזר הדין אשר ניתן בעניינו של השותף ג'מאל אברהים ב[ת"פ 68754-10-21](http://www.nevo.co.il/case/28046251). לפיכך יש לקרוא את גזר הדין בעניינו של ג'מאל כאילו הוא חלק מגזר הדין בעניינו של הנאשם שלפניי.

אשר לנסיבות שאינן קשורות לביצוע העבירה, יש להביא בחשבון את הודאתו של הנאשם שחסכה מזמנה של המאשימה ומזמנו של בית המשפט. עברו הפלילי של הנאשם גם הוא איננו מכביד במיוחד.

לנוכח כל האמור אני סבור כי הסדר הטיעון סביר ומאוזן, וכי הוא נותן משקל ראוי לשיקולי הענישה השונים.

1. אשר על כן אני גוזר על הנאשם את העונשים שלהלן:
2. 12 חודשים ויום אחד של מאסר בפועל, בניכוי ימי מעצרו של הנאשם לפי רישומי שב"ס.
3. 9 חודשי מאסר על תנאי אותם ירצה הנאשם בפועל אם בתוך שנתיים מיום שחרורו מהכלא יבצע הנאשם עבירת אלימות מסוג פשע או עבירת רכוש מסוג פשע.
4. 4 חודשי מאסר על תנאי אותם ירצה הנאשם בפועל אם בתוך שנתיים מיום שחרורו מהכלא הוא יבצע עבירת אלימות מסוג עוון או עבירת רכוש מסוג עוון.
5. 2 חודשי מאסר על תנאי אותם ירצה הנאשם בפועל אם בתוך שנתיים מיום שחרורו מהכלא הוא יבצע עבירת סמים.

**הודע לנאשם על זכותו לערער לבית המשפט העליון בתוך 45 יום מהיום.**

5129371

**54678313**

**ניתן היום, ח' תמוז תשפ"ב, 07 יולי 2022, בנוכחות הצדדים.**

אברהם רובין 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)