|  |  |
| --- | --- |
| **בית המשפט המחוזי בירושלים** | |
| ת"פ 4488-05-22 מדינת ישראל נ' Phetrratphan ט ....9177568(עציר) |  |

|  |  |
| --- | --- |
| **לפני כב' השופטת חנה מרים לומפ** | |
| **המאשימה** | **מדינת ישראל**  באמצעות פרקליטות מחוז ירושלים (פלילי)  על ידי ב"כ עו"ד חני שפירא | |
| **נגד** | | |
| **הנאשם** | **Supahtem Phetrratphan ט ........, דרכון .....**  על ידי ב"כ עו"ד גולן מאירי | |

<#2#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ב'](http://www.nevo.co.il/law/70301/40b)

|  |
| --- |
| **גזר דין** |

**רקע**

1. הנאשם הורשע על פי הודאתו, במסגרת הסדר טיעון, בכתב אישום מתוקן, בעבירות כדלהלן: בתשע עבירות של סחר בסם מסוכן לפי [סעיף 13](http://www.nevo.co.il/law/4216/13) בצירוף [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 (להלן: **"הפקודה"**), ועבירה של ייבוא סם מסוכן לפי [סעיף 13](http://www.nevo.co.il/law/4216/13) בצירוף [סעיף 19א](http://www.nevo.co.il/law/4216/19a) לפקודה, בצירוף ועבירה של החזקת סם מסוכן שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [(ג)](http://www.nevo.co.il/law/4216/7.c) לפקודה.
2. במסגרת הסדר הטיעון לא היתה הסכמה לעניין העונש וכל צד נותר חופשי בטיעוניו. ב"כ הנאשם לא ביקש לקבל תסקיר שירות מבחן בעניינו של הנאשם.
3. כתב האישום המתוקן מגולל בתוכו שני אישומים: על פי עובדות האישום הראשון, הנאשם הינו אזרח תאילנד, ועובד כחקלאי במושב פצאל, הנמצא בישראל מכוח אשרת עבודה החל מיום 8.3.17.
4. עובר ליום 1.9.21 קשר הנאשם קשר עם אחר או אחרים, שזהותו או זהותם אינה ידועה למאשימה, לייבא סמים מסוג מתמאמפאמין (להלן: **"מת"**) מתאילנד, באמצעות העברת חבילות סמים שישלחו לישראל באמצעות הדואר. בדרך שאינה ידועה במדויק למאשימה, ביום 1.9.21 נשלחה לנאשם חבילה מתאילנד המכילה כ-790 גרם סמים מסוג מת'. החבילה הכילה שקיות קטנות הנחזות להיות שקיות של משקה ויטמינים, אולם בפועל כל שקית הכילה סם מסוכן מסוג מת' בתצורת אבקה (להלן: **"החבילה"**).
5. ביום 12.10.22 הועברה החבילה על ידי דואר ישראל לישוב פצאל, ונאספה על ידי הנאשם. בביתו, רוקן הנאשם את החבילה, שקל את הסמים, תיעד אותם ושלח את התמונות לאחר שזהותו אינה ידועה למאשימה. מתוך חבילת הסמים שקיבל הנאשם, סחר הנאשם בלפחות שלושה גרם אותם מכר בסך 1,000 ₪ לגרם.
6. במעשיו המתוארים לעיל, ייבא הנאשם לישראל, בצוותא חדא עם אחר, סם מסוכן מסוג מתאמפטאמין, וכן סחר הנאשם בסם מאותו הסוג.
7. על פי עובדות כתב האישום השני, במשך כ-8 חודשים עובר להגשת כתב האישום, נהג הנאשם לסחור בסמים מסוג מת' אותם מכר במחיר של כ-1,000 ₪ לגרם, אותם מכר לאחרים שזהותם אינם ידועה למאשימה.
8. במשך התקופה הנ"ל, מכר הנאשם לפחות כ-2-3 גרם של סם מסוג מת' לאנשים שונים כל חודש בתמורה ל-1,000 ₪ לגרם. בנוסף, עובר ליום 13.4.22, החזיק הנאשם בביתו שבישוב פצאל, שקית קטנה המכילה 0.5632 גרם של סם מסוג מת' בתצורת אבקה.
9. במעשיו המתוארים לעיל, סחר הנאשם בסם מסוכן מסוג מתאמפטאמין, והחזיק סם מסוכן מסוג מאותו הסוג שלא לצריכה עצמית.

**טיעוני הצדדים לעונש**

1. המאשימה הדגישה את הפגיעה החמורה בערכים החברתיים המוגנים בעבירות הסמים בכלל, ועל מידת הפגיעה בהם במקרה דנן, לאור הכמות של פי 4,000 מהכמות שנחשבת לצריכה עצמית. עוד הדגישה, כי הנאשם גם סחר בסם, בתשעה מועדים שונים, בתמורה לבצע כסף, והחזיק בסם שלא לצריכה עצמית. ב"כ המאשימה ציינה, כי מדובר בסם שאינו מיוצר בישראל, ושער הכניסה לשימוש בו הוא באמצעות יבוא, והנאשם הוא העבריין המרכזי בתיק זה. ב"כ המאשימה עתרה לקביעת מתחם עונש הולם אחד לשני האישומים. עמדה על מדיניות הענישה הנוהגת, וביקשה, להחמיר בענישה, בשים לב לכמות הסמים ולסוגם, ולכך שהנאשם גם סחר בהם בפועל, ועתרה לקביעת מתחם עונש הולם הנע בין 50 ל-75 חודשי מאסר והגישה פסיקה לתמיכה לטענותיה. אשר לעונש המתאים- ציינה את הודאת הנאשם, את לקיחת האחריות והחיסכון בזמן השיפוטי, את העובדה שהוא נעדר עבר פלילי, ואת הקושי במאסר נוכח העובדה שאין מדובר באזרח ישראלי, ומנגד הדגישה את הצורך בהרתעת היחיד והרבים, ואת העובדה שניצל את אשרת העבודה לצורך ביצוע העבירה. ב"כ המאשימה עתרה להטיל על הנאשם עונש הממוקם בשליש התחתון של המתחם, אך לא בתחתיתו, ובנוסף להטיל עליו מאסר על תנאי וקנס. לעניין האחר, זהותו אינה ידועה, הנאשם לא מסר פרטים לגביו, ולכן הדין מוצע רק לגביו. בנוסף, ביקשה להכריז עליו כסוחר סמים ולחלט סך 3,810 ₪ שנתפסו בעת מעצרו.

1. מנגד, סבר ב"כ הנאשם, כי מתחם העונש ההולם צריך לנוע בין 12 חודשי מאסר בפועל ל-42 חודשי מאסר בפועל והגיש פסיקה לתמיכה בטענותיו. ב"כ הנאשם ציין, כי הנאשם כבן 30, מתפרנס מחקלאות במושב פצאל, בתנאים לא פשוטים, כך שברי שלא חי חיי רווחה, אלא מדובר באדם קשה יום המתפרנס מעמל כפיו. הנאשם אינו נשוי, בת זוגתו מתגוררת בתאילנד, משפחת מוצאו מונה זוג הורים ושבעה אחים שהקטן שבהם בן 10. בעקבות המצב הכלכלי שם, הגיע לארץ, התנתק ממשפחתו, ובחמש שנות עבודתו בישראל ביקר את משפחתו פעם אחת. הנאשם נעדר עבר פלילי, והודה במיוחס לו עוד בשלב החקירה, ושיתף פעולה בחקירתו, מסר את שמו של מי שסיפק לו את הסמים, אך לא ידע למסור פרטים מעבר לכך. בנוסף, לקח אחריות למעשיו וחסך בזמן שיפוטי משמעותי. עוד ציין, כי לאחר שהנאשם ישוחרר יש להניח, כי יגורש מהארץ. בנוסף, הדגיש כי כאזרח זר, אין לו אופק שיקומי טיפולי, תנאי מאסרו צפויים להיות קשים יותר, בהיעדר תמיכת בני המשפחה בקנטינה ובביקורים, ולא יאושרו לו חופשות.
2. אשר לשימוש בסם הפנה ב"כ הנאשם לדו"ח שהוגש לכנסת בנושא שימוש בסם "יאבה" בקרב תאילנדים העובדים בחקלאות (נ/1). לדבריו, הפועלים משתמשים בסם על מנת להמריצם נוכח עבודתם הקשה, שעות ארוכות בתנאים פיזיים קשים, ויש לראות נסיבות אלה כנסיבות מקלות. מה גם שהשימוש בסם נרחב מאוד בתאילנד, ובעבר אף היה חוקי במשך שנים רבות. על כן עתר למקם את עונשו בחלק התחתון של המתחם.
3. הנאשם בדבריו האחרונים הביע צער על מעשיו. בנוסף, הדגיש את הקושי הרב שחש בחודשים בהם הוא עצור, כאשר הוא אינו בקשר עם משפחתו. עוד הוסיף, כי הוא חש בדידות בשל אי יכולתו לשוחח עם האסירים האחרים בשפתם. הנאשם שב והגיש עד כמה המאסר קשה לו.

**דיון והכרעה**

**מתחם העונש ההולם**

1. מצאתי כי במקרה שלפניי, יש לקבוע מתחם עונש הולם אחד לשני האישומים, וזאת מאחר שמדובר במסכת עבריינית אחת, והאירועים עוסקים בעבירות סמים שבוצעו בסמיכות ובאותו פרק זמן, מאותו רקע ומתוך אותו מניע, כאשר האינטרס החברתי המוגן הוא זהה, וזאת בהתאם למבחן הקשר הענייני ההדוק שנקבע בפסיקה. בנסיבות אלה, מתחם העונש ההולם יביא לידי ביטוי את העובדה שמדובר בריבוי מעשים ובריבוי עבירות.

1. בהתאם [לסעיף 40ב'](http://www.nevo.co.il/law/70301/40b) לחוק העיקרון המנחה בענישה הוא הלימה, קרי: יחס הולם בין חומרת מעשה העבירה ונסיבותיו ומידת אשמו של הנאשם, לבין סוג ומידת העונש המוטל עליו. בקביעת מתחם העונש ההולם, על בית המשפט להתחשב בערך החברתי שנפגע, במידת הפגיעה בו, במדיניות הענישה הנהוגה ובנסיבות הקשורות לביצוע העבירה.
2. עבירות הסמים בכללותן פוגעות בערכים של הגנה על בריאות הציבור, על ביטחונו ועל שלומו הפיזי והנפשי מפני הנזקים הישירים והעקיפים הנגרמים עקב השימוש בסמים. הפסיקה אף מדגישה את הצורך בענישה מחמירה ומרתיעה בעבירות של סחר בסמים, בין היתר, בשל הפיתוי לעשיית רווחים קלים מביצוען.
3. רבות נאמר על חומרתן של עבירות הסמים, בהן נדחות הנסיבות האישיות מפני האינטרס הציבורי, וכי על בית המשפט להילחם בתופעה הקשה של נגע הסמים, ולהרתיע את היחיד והרבים מפני עבירות אלה, כך למשל נפסק ב[ע"פ 1987/15](http://www.nevo.co.il/case/20131420) **דרורי נ' מדינת ישראל** (17.8.15): **"על חומרתן של עבירות סחר והפצה של סמים מסוכנים ועל הצורך להיאבק בהן באמצעות ענישה משמעותית ומרתיעה עמד בית משפט זה לא אחת, תוך הדגשה שבעבירות אלה יש ליתן משקל ממשי לשיקול ההרתעתי אל מול השיקולים האישיים".**
4. כך גם הדברים שנאמרו מפי בית המשפט העליון ב[ע"פ 4522/18](http://www.nevo.co.il/case/24287803) **מדינת ישראל נגד אסאבן** (1.11.18) בהתייחסו לעבירות סחר בסמים לחומרתן ולנזקיהן, יפים לעניינינו: "**בית משפט זה עמד פעמים רבות על חומרתן של עבירות הסמים, ובפרט עבירת הסחר בסמים. חומרה זו נובעת, בין היתר, מנזקיהם הקשים של הסמים – במיוחד כך לגבי סמים המוגדרים 'קשים' – הן למשתמשים, הן לסביבתם (**[**ע"פ 7952/15**](http://www.nevo.co.il/case/20683594) **מדינת ישראל נ' שץ [פורסם בנבו] (15.2.2016) (להלן: עניין שץ);** [**ע"פ 4998/95**](http://www.nevo.co.il/case/5988308) **מדינת ישראל נ' גומז-קרדוסו, פ"ד נא(3) 769 (1997)). לפיכך נפסק לא אחת כי עבירות אלו מחייבות מענה החלטי על דרך של ענישה מחמירה ומרתיעה (ראו** [**ע"פ 8988/16**](http://www.nevo.co.il/case/21644133) **בן סימון נ' מדינת ישראל, [פורסם בנבו] פסקה 10 (8.3.2017);** [**ע"פ 5953/13**](http://www.nevo.co.il/case/7980171) **מדינת ישראל נ' דוידי, [פורסם בנבו] פסקה 17 (6.7.2014) (להלן: עניין דוידי)). כבר צוין כי הענישה בעבירות סמים מאופיינת בשונות רבה, נוכח "האינדיבידואליות בענישה והייחודיות של המקרים השונים" (**[**ע"פ 3931/13**](http://www.nevo.co.il/case/7653052) **באום נ' מדינת ישראל, [פורסם בנבו] פסקה 13 (10.6.2014) (להלן: עניין באום)) במסגרת זו יש ליחס משקל גם לסוג הסם ולכמותו".**
5. ב[ע"פ 7757/21](http://www.nevo.co.il/case/28092391) **מרזוקי נ' מדינת ישראל** (24.05.22), הדגיש בית המשפט העליון את חומרתה של עבירת יבוא סמים, וכלשונו: **"לא אחת הדגיש בית משפט זה את החומרה היתרה שנלווית לעבירות סמים ובפרט לעבירות שעניינן יבוא והפצת סמים מסוכנים. זאת, שכן בעבירות אלו יש כדי לסכן את שלום הציבור ולהרחיב את מעגל המשתמשים בסמים והמכורים להם (ראו למשל:** [**ע"פ 667/21**](http://www.nevo.co.il/case/27365570) **מדינת ישראל נ' בן פורת, פסקה 18 [פורסם בנבו] (10.3.2021)). כן נקבע בפסיקה, כי יש להטיל ענישה מחמירה ומרתיעה על מבצעי עבירות סמים, מתוך מטרה לתמוך במאבק למיגורן (ראו למשל:** [**ע"פ 8048/19**](http://www.nevo.co.il/case/26246488) **פיצ'חדזה נ' מדינת ישראל, פסקה 11 [פורסם בנבו] (4.6.2020)). "**
6. כפי שציינה ב"כ המאשימה, בישראל אין ייצור מקומי של סם מתאמפטמין, והוא מיובא אליה ממדינות אחרות. מכאן, שיבוא הסם לישראל הוא הבסיס ליצירת השוק לסם זה.
7. כפי שעולה ממסמך נ/1 אותו הגיש ב"כ הנאשם, מתאמפטמין הוא סם ממריץ וממכר. השפעותיו לטווח הקצר הם ערנות ופעילות פיזית מוגברת. לצד זאת, יש לו תופעות לוואי של עליה בלחץ הדם, הפרעות בקצב הלב, שבץ מוחי, ופגיעה בתפקודי הריאות והכליות. כמו כן, שימוש בו עלול להוביל לאלימות, דיכאון, עצבנות, ולהזיות.

1. אשר לנסיבות ביצוע העבירות- עובדות כתב האישום מלמדות שמעשי הנאשם בוצעו תוך תכנון מוקדם ובחבורה. הנאשם הוא זה שייבא את הסמים, והוא זה אשר קיבל אותם בישראל, וחלקו בביצוע העבירות מרכזי. הנאשם ייבא את הסמים במטרה לסחור בהם בישראל, וכך גם עשה בפועל בתשעה מועדים שונים. עם זאת, החלק הארי של הסם לא נתפס בביתו של הנאשם והוא אינו מואשם בסחר בו, כך שלא ידוע מה עלה בגורלו. הנאשם ביצע את העבירות בהיותו תושב זר השוהה בישראל באשרת עבודה. המניע לביצוע העבירה היה בצע כסף. בהתחשב בטיב הסם המדובר, שהוא במדרג חומרה בינוני, ומנגד, לאור כך שמדובר בסם במשקל של כ-790 גרם, המספיק להכנת לאלפי מנות סם, הרי שמעשי הנאשם פגעו בערכים החברתיים במידה משמעותית. בנוסף לכך, הורשע הנאשם בתשע עבירות של סחר בסם מסוכן, בכך שסחר במשך 8 חודשים בסם זה בתשעה מועדים שונים, וכן החזיק בכמות של סם שאינה לצריכה עצמית.
2. הענישה הנוהגת ביחס לעבירות בגינן הורשע הנאשם, משתנה ממקרה למקרה והיא תלויה בסוג הסם, בכמות שיובאה, בגובה התמורה שהתקבלה בעדו, מחלקו של הנאשם במסכת העבריינית הכוללת, בהישנות המקרים ובנסיבותיו האישיות של הנאשם, כפי שניתן ללמוד פסקי הדין וגזרי הדין שלהלן:
   1. ב[ת"פ 65963-10-21](http://www.nevo.co.il/case/28043015) **מדינת ישראל נ' סאלי** (10.07.22), הורשע הנאשם בעבירות של ייבוא סם מסוכן וניסיון להחזקת סם מסוכן שלא לצריכה עצמית. הנאשם, אזרח תאילנד אשר החזיק באשרת עבודה בישראל, ייבא סם מסוכן מסוג מתאמפטאמין מתאילנד לישראל, במטרה לסחור בו בישראל, וביצע זאת על ידי הזמנת הסם מתאילנד בדואר ישראל. משקל הסם עמד על 415 גרם. הסם נתפס בהגיעו למכס והועבר לידי משטרת ישראל. בית המשפט המחוזי קבע, כי מתחם העונש ההולם נע בין 24 ל-48 חודשי מאסר בפועל וגזר על הנאשם 30 חודשי מאסר בפועל, מאסר על תנאי וקנס בסך 7,500 ₪. ערעור על חומרת העונש שהוגש לאחרונה לבית המשפט העליון ב[ע"פ 5918/22](http://www.nevo.co.il/case/28920874), **סאלי נ' מדינת ישראל** (2.1.23), נדחה. בית המשפט העליון הדגיש, כי לא שוכנע שמתחם העונש ההולם שנקבע, כאמור, סוטה ממתחם הענישה המקובל והראוי בנסיבות העניין. כמו כן הדגיש, כי בית משפט המחוזי לקח בחשבון בעת גזירת עונשו של המערער את נסיבותיו האישיות, את העובדה שכאזרח זר הוא אינו דובר עברית וללא קרובי משפחה בישראל, ועל כן המאסר קשה יותר לריצוי, ונתן לשיקולים אלה את המשקל הראוי.
   2. ב[ע"פ 7757/21](http://www.nevo.co.il/case/28092391) **מרזוקי נ' מדינת ישראל** (24.05.22) נדון עניינו של אזרח ישראל יליד תאילנד, שעסק במתן שירותי תרגום לשפה התאית למשטרת ישראל. המערער הורשע בעבירות של ייבוא סם מסוכן ושיבוש מהלכי משפט, בכך שייבא באמצעות עובד זר תאילנדי סם מסוכן מסוג מתאמפטמין במשקל של 2.975 ק"ג. בעניינו התקבל תסקיר שירות מבחן חיובי ומצבו הרפואי לא היה שפיר. בית המשפט המחוזי קבע מתחם עונש הולם הנע בין 28 ל- 40 חודשי מאסר, וגזר עליו 28 חודשי מאסר בפועל, מאסר מותנה, קנס בסך 10,000 ₪, וחולט סך למעלה מ-20,000 ₪. הערעור על חומרת העונש נדחה.
   3. ב[ע"פ 4536/21](http://www.nevo.co.il/case/27742715) **פרץ נ' מדינת ישראל** (4.11.21), נדון עניינו של מי שהורשע בעבירות של קשירת קשר לביצוע פשע וייבוא סם מסוכן ביחד עם אחר, בכך שקשר קשר לייבא לישראל סמים ממקסיקו לישראל באמצעות הדואר. בהתאם לכך נשלחה ממקסיקו חבילה שמוענה למערער, בה הוסתר סם מסוג מתאמפטאמין במשקל כולל של 1.865 ק"ג. החבילה נתפסה על ידי רשות המכס. בית המשפט המחוזי קבע מתחם עונש הולם הנע בין 21 ל-48 חודשי מאסר בפועל, ועל רקע שיקולי שיקום ואחידות ענישה חרג לקולה מהמתחם, והטיל עליו 16 חודשי מאסר ועונשים נלווים, ובהם קנס בסך 7,500 ₪. הערעור על חומרת העונש נדחה.
   4. ב[ע"פ 4838/20](http://www.nevo.co.il/case/26845111) **אברמסון נ' מ"י** (15.8.21), נדון עניינה של מי שהורשעה בעבירות של קשירת קשר, ייבוא סמים, החזקה וניסיון להחזקת סם מסוכן שלא לצריכה עצמית ושימוש במסמך מזויף, בכך שקשרה עם אחרים לייבא סמים מהולנד לישראל, תוך שסוכם כי הסמים ישלחו אל המערערת בדואר. לצורך שליחת 3 חבילות המכילות סם עשתה שימוש בשם בדוי ובטלפון מבצעי, וכן לצורך איסוף החבילות מהדואר עשתה שימוש בתעודת זהות מזויפת עם השם הבדוי. שלוש החבילות הכילו בסך הכל 3,018 טבליות MDMA, 302.22 ג' MDMA ו- 98.33 ג' MDMA. בדירה בה התגוררה נמצאו סמים נוספים. בית המשפט המחוזי קבע מתחם עונש הולם הנע בין 24 ל-60 חודשי מאסר. על המערערת הושת עונש של 24 חודשי מאסר. הערעור על חומרת העונש נדחה.
   5. ב[רע"פ 3569/20](http://www.nevo.co.il/case/26728182) **אלטאראוס נ' מדינת ישראל** (7.06.20), נדון עניינו של אזרח הפיליפינים עובד שגרירות הפיליפינים בישראל, אשר הורשע בעבירות של ייבוא סם וקשירת קשר לביצוע פשע, בכך שיצר קשר עם אחר לשם ייבוא סם מסוג מתאמפטאמין. אותו אחר שלח ארצה חבילה שהכילה כ-50 גרם מהסם, והמבקש נתפס בעת שניסה לקבל את החבילה במשרדי החברת אשר ביצעה את המשלוח. בית משפט השלום קבע מתחם עונש הולם הנע בין 18 ל-36 חודשי מאסר, והשית עליו 22 חודשי מאסר בפועל ועונשים נלווים, ובהם קנס בסך 7,500 ₪. בית המשפט המחוזי ובית המשפט העליון קבעו שהעונש ראוי ודחו את הערעור ואת הבקשה על חומרת העונש.
   6. ב[ע"פ 1901/19](http://www.nevo.co.il/case/25535302) **שמעון אסולין נ' מ"י** (31.5.20), נדון עניינו של מי שהורשע בביצוע עבירות של ייבוא סם מסוכן, קשירת קשר לביצוע פשע, והחזקת סם מסוכן שלא לצריכה עצמית, בכך שהוא ואחר קשרו קשר לייבא סם מסוכן מסוג MDMA מגרמניה באמצעות דואר ישראל. המערער הזמין באמצעות פרטי הזהות של האחר חבילה המכילה כ-10 ק"ג של טבליות, ואסף את החבילה באמצעות תעודת זהות של האחר מסניף הדואר. במסגרת הסדר הטיעון הוסכם בין הצדדים, כי המדינה תעתור לעונש מאסר בפועל של 60 חודשים בעוד שהנאשם יטען לעונש באופן חופשי. בית המשפט המחוזי קבע מתחם עונש הולם הנע בין 54 ל-90 חודשי מאסר בפועל, והטיל על המערער, נעדר עבר פלילי, 54 חודשי מאסר בפועל לצד מאסרים מותנים וקנס בסך 10,000 ₪. הערעור על חומרת העונש נדחה, בשים לב לחומרת המעשים.
   7. ב[ת"פ 15059-08-20](http://www.nevo.co.il/case/26906034) **מדינת ישראל נ' מספר** (6.12.21), נדון עניינו של מי שקשר קשר עם אחר לייבא סמים מסוכנים מסוג מתמפטאמין מהפיליפינים לישראל. הסמים, במשקל 99.49 גרם, הוסתרו בקלסר דפי פחם, ונשלחו לכתובתו של הנאשם בישראל. הסם נתפס בהגיעו למכס. בית המשפט קבע, כי מתחם העונש ההולם נע בין 15 ל-42 חודשי מאסר בפועל, וגזר על הנאשם 15 חודשי מאסר בפועל מאסר מותנה, וקנס בסך 2,000 ₪.
   8. ב[ת"פ 5775-02-18](http://www.nevo.co.il/case/28744028) **מדינת ישראל נ' תורג'מן** (1.11.18), נדון עניינו של מי שהורשע בעבירות של סיוע לייבוא סם מסוכן, החזקת סם מסוכן וזיוף מסמך בנסיבות מחמירות. הנאשם סייע לאחר להזמין, תחת שם מזויף ולכתובת בעיר דימונה, חבילה ובה הוטמנו 8,363 כדורי סם מסוכן מסוג MDMA. כשהגיעה החבילה לסניף הדואר, ביקש הנאשם מנהג מונית לאסוף את החבילה מהדואר תחת ייפוי כוח מזויף, ותמורת תשלום. נהג המונית אסף את החבילה והעביר אותה לנאשם. בית המשפט קבע כי מעשי הנאשם היו מתוכננים, וחלקו בעבירות, על אף שתרם תרומה של ממש להוצאתן לפועל, אינו העיקרי וקבע מתחם עונש הולם הנע בין 2.5 ל-5 שנות מאסר בפועל. הנאשם, בעל עבר פלילי והושת עליו עונש של 36 חודשי מאסר בפועל.
3. בהינתן הערכים החברתיים המוגנים שנפגעו כתוצאה מביצוע העבירות, ובהינתן הנסיבות הקשורות בביצוע העבירה, שהן במדרג חומרה גבוה, ובחלקו המרכזי של הנאשם בביצוען, ובהתחשב במדיניות הענישה הנוהגת, כאשר במקרה דנן מדובר בכמות גבוהה של סם שיובא, ובמי שסחר בו לאורך תקופה, ובמספר רב של מועדים, אני קובעת כי מתחם העונש ההולם נע בין 4 ל-8 שנות מאסר בפועל, וקנס הנע בין 5,000 ל-15,000 ₪.

**העונש המתאים**

1. לקולה שקלתי, כי הנאשם אזרח זר שאינו דובר את השפה העברית, שאין לו קרובי משפחה בישראל, על כן מטבע הדברים מאסרו כרוך בקשיים מיוחדים, מעבר לקושי במאסר שיש לכל אדם. בנוסף, הנאשם שוהה במעצר מזה 9 חודשים, וידוע כי תנאיי מעצר קשים מתנאיי מאסר. עוד שקלתי את הפגיעה שתגרם לנאשם ולמשפחתו כתוצאה ממאסרו, את לקיחת האחריות של הנאשם, את החיסכון בזמן שיפוטי, את שיתוף הפעולה שלו עם הרשויות עוד בשלב החקירה, את העובדה שזו הסתבכותו הראשונה והיחידה בפלילים, שזהו לו מאסרו הראשון, ואת העובדה שבתום מאסרו, ככל הנראה, הוא יגורש מישראל.
2. מנגד, לחומרה שקלתי את הצורך בהרתעת היחיד והרבים, נוכח פוטנציאל הנזק החמור הטמון בעבירות אלה, הקלות שבביצוען, והקושי בחשיפתן, וכן בהתחשב בכך שבעניינו של הנאשם אין אופק שיקומי טיפולי.
3. בהתחשב בנסיבות לחומרה ולקולה, החלטתי להטיל על הנאשם עונש בחלק התחתון של מתחם העונש ההולם, אך לא בתחתיתו.
4. אשר על כן, הנני גוזרת על הנאשם את העונשים כדלהלן:
   1. 54 חודשי מאסר בפועל, אשר ירוצו מיום מעצרו 13.4.22.
   2. 12 חודשי מאסר, הנאשם לא ירצה עונש זה, אלא אם יעבור בתוך 3 שנים מיום שחרורו מהמאסר על כל עבירת סמים מסוג פשע.
   3. 5129371 קנס כספי בסך של 10,000 ₪ או חודשיים מאסר תמורתו.

54678313

* 1. אני מכריזה על הנאשם כסוחר סמים, ומורה על חילוט סך 3,810 ₪ שנתפסו בעת מעצרו.

**זכות ערעור לבית המשפט העליון תוך 45 יום מהיום.**

**ניתן היום, ב' שבט תשפ"ג, 24 ינואר 2023, במעמד ב"כ הצדדים והנאשם.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

חנה מרים לומפ 54678313-/

נוסח מסמך זה כפוף לשינויי ניסוח ועריכה