|  |  |  |  |
| --- | --- | --- | --- |
| **בית המשפט המחוזי מרכז-לוד** | | | |
| ת"פ 4658-07-22 מדינת ישראל נ' קולנגייב | | |  |
| לפני | **כבוד השופטת מרב גרינברג** | | | |
| בעניין: | **המאשימה** | **מדינת ישראל**  **ע"י ב"כ עוה"ד גבי פאר** | | |
|  | **נגד** | | | |
|  | **הנאשם** | **בן קולנגייב**  **ע"י ב"כ עוה"ד יצחק איצקוביץ** | | |

כתבי עת:

[מרדכי בן דרור, "בית המשפט העליון - מבנה חדש והערכות חדשה", המשפט, א (תשנ"ג) 15](http://www.nevo.co.il/safrut/book/974)

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [400](http://www.nevo.co.il/law/70301/400)

|  |
| --- |
| **גזר דין** |

1. הנאשם הורשע, במסגרת הסדר דיוני, בעובדות כתב אישום מתוקן בעבירות **ייצור, הכנה והפקה** לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216), התשל"ג-1973 (להלן: "הפקודה"); **החזקת כלים המשמשים להכנת סם מסוכן** לפי [סעיף 10](http://www.nevo.co.il/law/4216/10) לפקודה ו**נטילת חשמל** לפי [סעיף 400](http://www.nevo.co.il/law/70301/400) ל[חוק העונשין](http://www.nevo.co.il/law/70301), התשל"ז-1977.
2. כמפורט בעובדות כתב האישום המתוקן, עובר לתאריך 5.1.22 תכנן הנאשם לרכוש דירה ולגדל בה סם מסוכן. לצורך כך שוחח עם מתווך ובעל דירת קוטג' בת שתי קומות בעיר רחובות, וטען בכזב בפניהם כי הדירה מיועדת לו ולאשתו. בהתאם לחוזה השכירות, שכר הנאשם את הדירה החל מיום 5.1.22 עד ליום 14.1.23, ושילם במעמד חתימת החוזה את מלוא התמורה בסך 78,000 ₪ במזומן. במועד שכירת הדירה או בסמוך לאחריו הקים הנאשם בחמישה מחדרי הדירה מעבדה לגידול סם מסוכן מסוג קנבוס וציידה בציוד רב, בין היתר, מזגנים, מנורות, שנאים, מאווררים ומשאבות מים. עוד ביצע לשם תפעול המעבדה חיבור פיראטי למערכת החשמל שגרם לכך שלוח החשמל לא היה מוגן מפני עומס יתר. ביום 12.6.22 נוצר קצר באחד מרכיבי החשמל של המזגן החיצוני שחיבר הנאשם באופן פיראטי, כתוצאה מכך פרצה שריפה, עשן רב ונזק לציוד המעבדה והדירה, שני מנועי מזגנים נשרפו, נגרם נזק לפרגולה, לקירות ולדלת היציאה לפרגולה. כוחות כיבוי אש ומשטרה שהוזעקו למקום נאלצו לפנות את כלל דיירי הבניין עד לכיבוי השריפה. **ביום 12.6.22 נתפס בדירה קנבוס בשלבי גידול והפקה שונים, 343 שתילים וסם במשקל 172.18 ק"ג נטו**. **במהלך התקופה בה פעלה המעבדה, נטל הנאשם שלא כדין מחברת החשמל, חשמל בשווי 69,010.88 ₪.**
3. ביום 20.2.23 הציגו הצדדים הסדר דיוני, לפיו יודה ויורשע בעובדות כתב אישום מתוקן ויופנה לתסקיר שירות המבחן ללא הסכמות עונשיות.

**תסקיר שירות המבחן**

1. הנאשם, בן 24, נשוי ואב לתינוקת, אשתו מצויה בהריון מתקדם, עובד בחנות צעצועים. במשפחת מוצאו, אביו ריצה בעבר מאסרים בארץ ובחו"ל בגין עבירות סמים, הנאשם תיאר קשר קרוב עמו. הוריו התגרשו לפני כשנתיים, אחותו התאומה מהווה גורם תמיכה משמעותי בחייו. הנאשם סיים 12 שנות לימוד, לא גויס בצבא על רקע פלילי לאחר שהסתבך לראשונה עם החוק בגיל 18 בעבירת נשק והטרדת עד בגינה ונדון למאסר בן 11 חודשים.

מזה כארבע שנים מצוי בקשר זוגי עם אשתו, כיום היא אינה עובדת ומגדלת את בתם הבכורה, תיאר מערכת יחסים תקינה ואוהבת. עוד שיתף כי היה עצור בזמן לידת בתו הבכורה ולא פגש אותה בשלושת החודשים הראשונים לחייה, וביטא לחץ ומועקה סביב האפשרות מריצוי עונש מאסר בסמוך ללידת בתו השניה. הנאשם תיאר את אבהותו כגורם משמעותי ומדרבן בחייו.

**באשר לשימוש בסמים**, בהיותו נער צרך קנאביס וסמי מסיבות כגון אקסטזי. בתקופה זו היה בקשר עם היחידה העירונית לטיפול בהתמכרויות בתיווך גורמי בית הספר, עם סיום לימודיו שב לצרוך קנאביס על בסיס יום יומי עד למעצרו הנוכחי. לדבריו מאז מעצרו בתיק התנקה משימוש בסמים בכוחות עצמו, בדיקת שתן שמסר נמצאה נקיה.

**באשר לביצוע העבירה,** תיאר כי החליט לגדל קנאביס במטרה לרווח קל ומהיר. לדבריו גדל בסביבה שולית מילדות, סיגל דפוסי חשיבה עבריינים וביצע בחירות אימפולסיביות הממוקדות בצרכיו באותו עת.

**בהיבט הטיפולי,** במסגרת צו פיקוח מעצרים השתלב בקבוצת עצורי בית, הגיע בקביעות ונענה לכללים אך התקשה להעמיק בשיח אודות דפוסיו ומוקדי הסיכון במצבו. עוד הופנה לקבוצת עבריינות הטרוגנית, הנועדה לסייע למשתתפים בפורקן, אוורור רגשות, בחינת דפוסים ועיבוד חוויות מורכבות.

לסיכום העריך שירות המבחן כי תנאי גדילתו ומעורבות אביו בפלילים גרמו להתדרדרות במצבו ולשימוש בסמים. לצד זאת, עם נישואיו ולידת בתו נראה כי החל בהליך פנימי של הפקת לקחים ומפתח תובנות בדבר השלכות מעשיו על משפחתו, הולדת בתו עיצבה מחדש את דימויו העצמי ותחושת מסוגלותו לקיים אורח חיים תפקודי ונורמטיבי, על כן בא בהמלצה לבכר את האפיק השיקומי ולהשית עליו עבודות שירות וצו מבחן למשך שנה במהלכו ישולב בקבוצה הטיפולית.

**תמצית הטיעונים לעונש**

1. המאשימה, באמצעות ב"כ עו"ד תרם, עמדה על הערכים החברתיים שנפגעו, ובהם הנזק לציבור והפגיעה בשלומו וביטחונו. עוד עמדה על הצורך להיאבק בתופעת גידול הסמים והפצתם באמצעות ענישה משמעותית ומרתיעה, ועל נסיבות העבירה שבוצעה ממניע כלכלי וכללו תכנון מוקדם. עוד ציינה לחומרה את היקף המעבדה, ציודה בציוד רב ערך, משך התקופה בה הופעלה ותוצאות השריפה שהובילה לגילוי המעבדה. לפיכך, סבורה שמידת הפגיעה בערכים המוגנים היא ברף הבינוני ועתרה למתחם ענישה הנע בין 40-65 חודשי מאסר. באשר לנסיבות שאינן קשורות לביצוע העבירה, ציינה לקולא את הודאת הנאשם וחסכון בזמן שיפוטי, ומנגד את עברו הפלילי. תסקיר בעיקרו חיובי אך לשיטתה המלצתו הסופית אינה תואמת את תוכנו מאחר שהוא לא עבר הליך טיפולי משמעותי. על כן עתרה למקמו בשליש התחתון של המתחם לצד מאסר על תנאי, פיצוי לחברת החשמל, חילוט כמפורט בכתב האישום וקנס מכביד שלא יפחת מסכום של 100,000 ₪.

1. ב"כ הנאשם, עו"ד איצקוביץ, עתר לאמץ את המלצות שירות המבחן במלואן, וטען כי נסיבות העבירה מצדיקות מתחם מתון יותר מזה שעתרה לו המאשימה, הנע בין 48-18 חודשי מאסר. עוד עמד על תסקירו החיובי, על נכונותו הפנימית של הנאשם להשתלב בהליכי טיפול והפחתה שחלה בסיכון הנשקף ממנו להתנהגות עוברת חוק. ב"כ הנאשם הוסיף שהנאשם עבר כברת דרך, נישא ועובד באופן מסודר, וביקש לגזור עליו עבודות שירות, להסתפק בקנס מתון ולהמנע מתשלום פיצוי לחברת החשמל.

הצדדים הגישו פסיקה התומכת בעתירתם העונשית.

עוד שמעתי את **אשת הנאשם, ורוניקה**, שהעידה על אופיו הטוב, על כך שעוזר לה ומסור לעבודתו וביקשה ליתן לו הזדמנות ולא לגזור עליו עונש מאסר.

**הנאשם בדברו האחרון** תיאר שעובר שינוי חיובי מקצה לקצה בחייו, עובד מבוקר ועד לילה, דואג למשפחתו ומשתדל לקיים אורח חיים נורמטיבי.

**דיון והכרעה**

**מתחם העונש ההולם**

1. מעשיו של הנאשם חמורים ופגעו מוחשית בערכים המוגנים של בריאות הציבור, שלומו, ביטחונו וחשיפתו לנזקים ישירים ועקיפים הנגרמים כתוצאה מגידול סמים בהיקף כה נרחב. פסיקת בית המשפט העליון עמדה לא אחת על הצורך במיגור עבירות גידול סמים במעבדות ייעודיות ועל פוטנציאל הנזק הטמון בה **"בית משפט זה עמד לא אחת על חומרתן של עבירות הסמים והדגיש כי יש צורך בהטלת ענישה ממשית אשר תרתיע עבריינים פוטנציאליים מביצוען. זאת, בין היתר במטרה למגר את מעבדות הסמים הפועלות במדינה, המתפשטות כאש בשדה קוצים. רמת ענישה זו, כפי שמשתקפת במדיניות הענישה הנוהגת, אף יש בה כדי להביע מסר חד וברור כי ניסיונות להקמת מיזמים מן הסוג כבמקרה דנן, אינן בעלות תוחלת כלכלית"** ([ע"פ 4387/20](http://www.nevo.co.il/case/26797877) **מדינת ישראל נ' טל דרור** (2.8.2021)**;** [ע"פ 8048/19](http://www.nevo.co.il/case/26246488) **פיצ'חדזה נ' מדינת ישראל,** פסקאות 51–53 (4.6.2020); [ע"פ 2596/18](http://www.nevo.co.il/case/23827604) **זנזורי נ' מדינת ישראל** (12.8.2018);[ע"פ 6299/20](http://www.nevo.co.il/case/26991436) **חן נ' מדינת ישראל** (4.2.2021)).

עוד מורה הפסיקה, כי בעבירות גידול סם בהיקף שומה עלינו למגר את התופעה בשל הפגיעה העקיפה הנגרמת לציבור כולו ([ע"פ 2139/22](http://www.nevo.co.il/case/28437031) **שלום ג'אנח נ' מדינת ישראל** (14.07.2022):

**"בית משפט זה עמד לא אחת על חומרתן של עבירות הסמים, בשל הפגיעה הישירה בצרכני הסמים ובשל הפגיעה העקיפה הנגרמת לציבור כולו. אין להסכים עם מציאות שבה פונים אזרחים מן השורה לשמש כחוליה בשרשרת אספקת הסמים וזאת כדי לגרוף רווח כלכלי "מהיר וקל", ההזדמנות "העסקית" קורצת לאלו שבמצוקה, והם נענים לה אף מתוך מודעות לאיסור שבמעשים, לנזק שייגרם כתוצאה מכך ולמחיר אותו ישלמו היה וייתפסו בעבירתם."**

1. בענייננו, **נסיבות מעשיו של הנאשם חמורות. הוא המבצע הבלעדי של העבירות, הקים ותפעל מעבדת סמים בדירה ייעודית ששכר בה גידל קנבוס במשקל גבוה של 172 ק"ג**, **הכל למען רווח כלכלי קל ומהיר**. הנאשם תכנן את ביצוע העבירה מבעוד מועד, הציג מצג כזב בנוגע למטרת השכרת הדירה, צייד בעצמו את הדירה ציוד רב בהשקעה כספית גבוהה, שילם סכום נכבד מראש עבור שכר דירה, הקים מעבדת קנבוס בחמישה חדרי גידול שונים וגידל סמים בהיקף נכבד. עוד ביצע חיבורים פיראטיים במערכת החשמל ובדרך זו נטל חשמל שלא כדין בשווי של כ-69,000 ₪.
2. במעשיו יצר הנאשם סיכון רב לרכוש ולנפש, חלקו התממש כשנוצר קצר באחד מרכיבי החשמל ופרצה שריפה שגרמה לנזק רב בדירה ובהלה רבה בקרב דיירי הבניין שפונו על ידי כוחות ההצלה שהוזעקו למקום ועלולה הייתה לגרום נזק לגוף ונפש. תשלום דמי שכירות מראש לתקופה ארוכה מלמד שהתכוון להמשיך במעשיו אלמלא פרצה השריפה וקטעה את תכניותיו. המעשים בוצעו ממניע כלכלי ולצורך גריפת רווח כספי קל בתמורה לסמים שגידל.
3. בהינתן האמור, חלקו הבלעדי בביצוע העבירה, הקמה ותפעול מעבדה וגידול סם בהיקף נכבד והתלקחות שריפה כתוצאה מחיבור פיראטי לחשמל, מצאתי כי מידת הפגיעה בערכים המוגנים היא **ברף הגבוה**. בצד זאת לא הוצגה אינדיקציה שמכר סמים שגידל.

**מדיניות הענישה הנוהגת**

1. בחינת מדיניות הענישה הנוהגת מעלה כי בעבירות גידול סם במעבדות בהיקפים דומים מוטלים על פי רב עונשי מאסר שאינם קצרים. עוד מורה הפסיקה, כי בעבירות גידול סם יינתן משקל בכורה לאינטרס הציבורי והרתעת הרבים על פני נסיבותיו של הנאשם ([ע"פ 2194/14](http://www.nevo.co.il/case/13070717) **בן שמעון נ' מדינת ישראל** (10.9.2014)).

ב[ע"פ 238/23](http://www.nevo.co.il/case/29287032) **יונה נ' מדינת ישראל** (28.6.23) נדון עניינו של נאשם שהקים מעבדה לגידול קנבוס, בה נתפס סם במשקל **113.42** ק"ג. בית המשפט המחוזי קבע מתחם הנע בין 50-25 חודשי מאסר. הנאשם, לחובתו עבר פלילי רלוונטי, נסיבות חייו מורכבות, נדון למאסר [בן 25 חודשים. בית המשפט העליון](http://www.nevo.co.il/safrut/book/974)  קיבל חלקית את ערעורו ובהתחשב בנכונותו לשיקום העמיד עונשו על 21 חודשים;

ב[ע"פ 1282/22](http://www.nevo.co.il/case/28330554) **אבו קרינאת נ' מדינת ישראל** (21.9.22) נדון עניינו של נאשם שהורשע בגידול קנבוס במשקל של 135 ק"ג, בנוסף החזיק יותר מ-2.8 ק"ג סמים במחסן. נקבע מתחם ענישה הנע בין 60-40 חודשי מאסר. הנאשם הודה, ללא עבר פלילי ובעל נסיבות אישיות מורכבות נדון למאסר בן 42 חודשים. ערעורו התקבל באופן חלקי וכדי לדרבנו להמשיך בהליך טיפולי הופחת עונשו ל -36 חודשי מאסר;

ב[ע"פ 2596/18](http://www.nevo.co.il/case/23827604) **זנזורי** **נ' מדינת ישראל** (12.8.18), נדון ערעור הנאשם וערעור שכנגד, בגין הרשעתו בעבירות קשירת קשר לפשע, שיבוש מהלכי משפט, וייצור והכנת סמים במעבדה שהקים, יחד עם אחרים, בה נתפס קנבוס במשקל **137.6** ק"ג. בית המשפט המחוזי קבע מתחם ענישה הנע בין 56-36 חודשי מאסר. הנאשם נדון ל-26 חודשי מאסר תוך סטייה מהמתחם מטעמי שיקום. בית המשפט העליון דחה את שני הערעורים;

ב[ע"פ 8224/17](http://www.nevo.co.il/case/24344644) **פרץ נ' מדינת ישראל** (21.6.18) נדון ערעור נאשם שהקים מחסן והקים בו מעבדה לגידול סם קנבוס, בה נתפסו סמים במשקל של **170** ק"ג. נקבע מתחם ענישה הנע בין 48-30 חודשי מאסר. הנאשם, גילו מבוגר, ללא עבר, מצבן הרפואי של בנות משפחתו מורכב, נדון למאסר בן 36 חודשים. הנאשם חזר מערעורו לאחר שנשמעו הערות בית המשפט העליון;

ב[ע"פ 5093/17](http://www.nevo.co.il/case/22791245) **בקשט נ' מדינת ישראל** (1.1.18) קיבל בית המשפט העליון את ערעורם של שני נאשמים, ללא עבר פלילי, שהורשעו בעבירות ייצור והכנת סם קנבוס במעבדה שהקימו, בה נתפסו שתילים במשקל של **131** ק"ג. בית המשפט המחוזי קבע מתחם ענישה הנע בין 48-30 חודשי מאסר. בית המשפט העליון הקל בעונשם מטעמי שיקום, והעמיד אותם על 28 חודשים, חלף 34 שקבע בית המשפט המחוזי, ו-24 חודשי מאסר, חלף 30;

ב[ת"פ (מח' מרכז) 10812-12-21](http://www.nevo.co.il/case/28153507) **מדינת ישראל נ' ישראל** (גזר דיני מיום 12.6.23) הורשע הנאשם בעבירת גידול במעבדה שהוקמה על ידי אחרים, בהיקף של **200** ק"ג סם קנבוס. בנוסף האחרים נטלו חשמל, בהסכמת הנאשם, בשווי 131,000 ₪. נקבע מתחם הנע בין 60-28 חודשי מאסר. הנאשם, בעל הרשעה ישנה בעבירת איומים, ביצע העבירה על רקע כלכלי לצורך תשלום חובות, תסקירו חיובי אך לא עבר הליך טיפולי משמעותי. נדון למאסר בן 28 חודשים (ערעור הגנה נדחה נוכח הערות בית המשפט העליון במעמד הדיון, [ע"פ 5460/23](http://www.nevo.co.il/case/29843280) מיום 3.4.24);

בת"פ (מח' י-ם) [13048-04-21](http://www.nevo.co.il/case/29816549)  **מדינת ישראל נ' שרף** (20.1.2022) נדון נאשם שהורשע בהקמת מעבדה לגידול קנבוס בה גידל יחד עם אחרים כ-**200** ק"ג נטו סם וגנב חשמל בשווי של 364,040 ₪. עוד הוסכם שהנאשם אינו בעל המעבדה אלא עבד בה חודשים ספורים תמורת משכורת. נקבע מתחם ענישה הנע בין 48-24 חודשי מאסר. הנאשם, בן 65, לחובתו עבר פלילי רלוונטי, מנהל אורח חיים לא יציב, שרוי במצוקה כלכלית נדון למאסר בן 28 חודשים;

ב[ת"פ (מח'-ת"א) 37495-01-20](http://www.nevo.co.il/case/26366928) **מדינת ישראל נ' מנחם** (16.11.21) הורשע נאשם בעבירת ייצור והכנת סם קנבוס במעבדה שהקים, ובנטילת חשמל שלא כדין. במעבדה נמצא סם במשקל כולל של **120** ק"ג נטו. בית המשפט קבע מתחם ענישה הנע בין 54-30 חודשי מאסר. הנאשם, בעל עבר פלילי, נדון למאסר בן 20 חודשים תוך סטייה מהמתחם מטעמי שיקום, והפעלת מאסר על תנאי בן 5 חודשים בחופף לו;

1. אשר על כן, לאחר שבחנתי את נסיבות מעשי הנאשם והסיכון שהתממש, מידת הפגיעה בערכים המוגנים ומדיניות הענישה הנוהגת, אני קובעת מתחם ענישה הנע בין **30-58 חודשי מאסר**.

**גזירת העונש המתאים לנאשם**

1. הנאשם צעיר בן 25, גדל בנסיבות חיים מורכבות, החל מתקופת נערותו קיים אורח חיים שולי הכולל שגרת שימוש בסמים. לנאשם הרשעה בעבירת נשק בגינה ריצה מאסר בפועל, על רקע זה לא גויס לשירות צבאי, בחירתו להקים מעבדה לגידול סמים ממניע כלכלי נובעת, כך גם לדבריו, מדפוסי חשיבה עברייניים ושוליים. הנאשם אמנם לא שולב בהליכי טיפול משמעותיים למעט קבוצה ראשונית לעצורי מעצר בית ולעוברי חוק, עם זאת ניכר כי מאז ששוחרר ממעצרו חלה התמתנות במצבו בכל מישורי חייו, הוא נישא, אב לתינוקת ומצפה לילד שני ועובד באופן מסודר. הוא נטל אחריות על מעשיו, מגלה תובנה לבחירותיו הפסולות ועושה מאמץ לתיקון דרכיו. עוד נטען כי נקי תקופה ממושכת מסמים, בדיקת שתן שמסר העידה על ניקיונו.
2. יש בכל אלו כדי ללמד על הפחתה במסוכנות הנאשם אך אין בכוחם כדי לשמש בסיס לקבוע כי מדובר במקרה שיקום מובהק המאפשר חריגה לקולא ממתחם הענישה עד כדי המנעות ממאסר ואימוץ המלצות התסקיר במלואן. הנאשם לא שולב בהליכי טיפול ייעודיים ועניינו אינו שונה מעניינם של מגדלי הסם רבים ואחרים, רובם אנשים נורמטיביים ונעדרי עבר פלילי. בשים לב לכך שהענישה בעבירות סמים צריכה לבטא שיקולי גמול והרתעה, ושיקול השיקום, חרף חשיבותו הרבה לנאשם וסביבתו אינו עומד לבדו, עלינו לנקוט זהירות רבה בהפעלת חריג השיקום "**אחרת, נמצא כי החריג מרוקן מתוכן את הכלל** ([ע"פ 126/22](http://www.nevo.co.il/case/28226828), **פלוני נ' מדינת ישראל**, פס' 16 27.4.22). עוד יצוין, כי בניגוד למקרים אחרים, הנאשם אף לא פרע את חובו לחברת החשמל (ראו [ע"פ 126/22](http://www.nevo.co.il/case/28226828)). **לפיכך אני דוחה את עתירת ההגנה להסתפק בענישה שיקומית בדרך של עבודות שירות.**

אכן, כפי שעולה מאסופת הפסיקה שהגישה ההגנה, מצויים בפסיקה מקרים לא מעטים שבהם נגזרו על מגדלי סמים עונשים שלא כללו מאסר אך לרב מדובר בנאשמים נעדרי עבר פלילי שעברו הליך טיפול עמוק ומשמעותי, וזאת בשונה מהנאשם שבפניי ([ת"פ (מח' מרכז) 686-05-21](http://www.nevo.co.il/case/27586867) **מדינת ישראל נ' סופיוב**; [ת"פ(מח' מרכז) 31559-08-20](http://www.nevo.co.il/case/26925331) **מדינת ישראל נ' בוזגלו**;[ת"פ (מח' מרכז) 51797-01-21](http://www.nevo.co.il/case/27355740) **מדינת ישראל נ' יוסף** ).

1. עם זאת מצאתי במכלול נסיבות הנאשם, התרשמותי כי מגלה מוטיבציה כנה לשיקום חייו והתייצבות אורח חייו וכן בשל הפגיעה שעלול להסב עונש מאסר ממושך למשפחתו הצעירה, כדי לשמש טעמים טובים למיקומו בתחתית המתחם (חרף עברו הפלילי) ואף לחריגה קלה לקולא ממתחם הענישה. באשר לרכיבים הכלכליים, עתירת המאשימה לקנס גבוה מוצדקת וזאת נוכח היקף הגידול וההשקעה הכלכלית בהקמת המעבדה, אתן משקל גם למצבו הכלכלי של הנאשם. עוד אשית עליו פיצוי חלקי לחברת החשמל.
2. **אשר על כן, אני גוזרת על הנאשם את העונשים הבאים:**
3. **24 חודשי מאסר** בניכוי ימי מעצרו 26.6.22-15.12.22.
4. 12 חודשי מאסר על תנאי, לבל יעבור הנאשם במשך 3 שנים מהיום עבירת סמים מסוג פשע החל מיום שחרורו ממאסר.
5. 6 חודשי מאסר על תנאי, לבל יעבור הנאשם במשך 3 שנים מהיום עבירת סמים מסוג עוון או עבירה של גניבת חשמל החל מיום שחרורו ממאסר.
6. קנס בסך 15,000 ₪ או 45 ימי מאסר. הקנס ישולם בשישה תשלומים שווים ורצופים החל מיום 2.6.24.
7. פיצוי בסך 30,000 ₪ לחברת החשמל. הפיצוי ישולם ב-50 תשלומים שווים ורצופים החל מיום 1.9.24 בהתאם לפרטים שתעביר המאשימה למזכירות בית המשפט.
8. הנאשם יתייצב לריצוי עונשו ביום 12.5.24 עד השעה 10:00 בבית מעצר הדרים. לצורך הבטחת התייצבותו יעמדו הערבויות הכספיות שנקבעו בהליך המעצר הנלווה. עם כניסתו למאסר יושבו למפקיד. יוצא צו עיכוב יציאה מהארץ.
9. הרכוש המפורט בסעיף 5 לעובדות כתב האישום המתוקן יחולט.

**הסמים – להשמדה. צו כללי למוצגים.**

**זכות ערעור לבית המשפט העליון תוך 45 יום.**

5129371

**54678313**

**ניתן היום, כ"ט אדר ב' תשפ"ד, 08 אפריל 2024, במעמד הצדדים.**

מרב גרינברג 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)