|  |  |  |  |
| --- | --- | --- | --- |
| **בית המשפט המחוזי מרכז-לוד** | | | |
| ת"פ 21471-09-22 מדינת ישראל נ' איסקוב | | |  |
| לפני | **כבוד השופטת מרב גרינברג** | | | |
| בעניין: | **המאשימה** | **מדינת ישראל ע"י ב"כ עוה"ד יעל תרם** | | |
|  | **נגד** | | | |
|  | **הנאשם** | **נתן איסקוב**  **ע"י ב"כ עוה"ד זאב אלוני** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

1. הנאשם הורשע, במסגרת הסדר דיוני, בעובדות כתב אישום מתוקן בעבירות ייצור, הכנה והפקה של סם מסוכן,לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "הפקודה") והחזקת סם שלא לצריכה עצמית,לפי [סעיף 7(א)](http://www.nevo.co.il/law/4216/7.a) ו-([ג](http://www.nevo.co.il/law/4216/7.c)) רישא לפקודה.
2. כמפורט בעובדות כתב האישום המתוקן, החל מיום 26.12.21 שכרו הנאשם ורעייתו דירת מגורים בת שישה חדרים בפתח תקווה. השניים התגוררו בדירה במשך כחודשיים, לאחר מכן עזבה אשת הנאשם את הדירה. במהלך תקופת השכירות, בחודש מרץ 2022, הוקמה בדירה מעבדה לגידול סם מסוג קנבוס, על ידי הנאשם או אחרים שזהותם אינה ידועה (להלן: "המעבדה"). לצורך גידול הסם, צייד הנאשם או האחרים את המעבדה בציוד בהיקף נרחב, של אדניות, שנאים, מפוחים, מזגנים, רפלקטורים, פילטרים, מאווררים ומשטחים. **ביום 1.9.22 נתפסו במעבדה 287 שתילי קנבוס במשקל כולל של 67.1 ק"ג.**
3. ביום 28.11.22 הציגו הצדדים הסדר דיוני, לפיו יודה ויורשע הנאשם בעובדות כתב אישום מתוקן, ויופנה לשירות המבחן לעריכת תסקיר, ללא הסכמות עונשיות.

**תסקירי שירות המבחן**

1. על פי התסקיר הראשון (30.5.23), הנאשם, בן 33, נשוי ואב לתינוק ופעוטה. לנאשם בת בכורה בת 13 מקשר זוגי קודם, עמה לא מצוי בקשר, עלה ארצה מאוזבקיסטן בהיותו בן 9, חווה קשיי התאקלמות ובתקופת נערותו חבר לחברה שולית, צרך סמים ונהג באלימות. הנאשם שוחרר משירות צבאי בתום שנה וחצי על רקע שימוש בסמים. מבחינה תעסוקתית, הועסק לאורך חייו באופן קבוע בתחום מערכות כיבוי אש. לפני כשנתיים עבר תאונת עבודה בה נפצע באופן משמעותי בידו, מאז עבר שני ניתוחים לצורך שיקום היד וצפוי לעבור ניתוח נוסף, מטופל במשככי כאבים אופיאטיים. לחובת הנאשם שתי הרשעות קודמות מהשנים 2013 ו-2018 בגין ביצוע אלימות מתחום הרכוש והאלימות בגינן נדון למאסר על תנאי, עבודות שירות וצו מבחן. עוד תיאר שימוש בסמים ואלכוהול לאורך השנים, כיום נמנע משימוש בחומרים ממכרים לאחר טיפולי גמילה שעבר. הנאשם הוזמן לארבע בדיקות שתן, מתוכן הגיע לשתיים, בבדיקה אחת נמצאו שרידים לחומרים אופיאטיים ובשניה לחומרים בנזודיאזפינים, לטענתו נטל טרם הבדיקה משככי כאבים וכדורי שינה.

**הנאשם לוקח אחריות על ביצוע העבירות**, מביע חרטה ומכיר בחומרת מעשיו, לדבריו היה נתון באותה עת בקשיים כלכליים משמעותיים וצבר חובות לגורמים שוליים. בחלוף הזמן התקשה לעמוד בהחזר חובותיו, לטענתו התבקש לתפעל את מעבדת הסמים בתמורה למחיקת החוב והסכים בלית ברירה.

**אשר להליך הטיפולי**, במסגרת צו פיקוח מעצרים שולב הנאשם בקבוצה לעצורי בית, הגיע לרוב המפגשים בקביעות ולקח חלק בשיח הקבוצתי, אך ניכר כי התקשה לגלות גמישות מחשבתית והתבוננות עצמית מעמיקה. בצד זאת, הביע הכרה לבעייתיות במצבו וביטא רצון להיעזר בטיפול בתחום העבריינות לצורך עריכת שינוי בתחומו.

שירות המבחן התרשם כי ברקע נסיבות ילדותו אימץ הנאשם דפוסי התנהגות שוליים ועברייניים, הסתבך עם החוק והתדרדר לשימוש בסמים. על אף מאמציו לשמור על תפקוד תעסוקתי ומשפחתי, עודנו נעדר כלים ומיומנות להתמודדות עם מצבי דחק. בנסיבות האמורות הוערך כי ללא מענה טיפולי מותאם קיים סיכון להישנות ביצוע עבירות. לאור נכונותו להמשיך באפיק הטיפולי, בא שירות המבחן בהמלצה לצו מבחן ועבודות שירות.

1. על פי התסקיר השני (31.10.23), במהלך תקופת הדחייה, בחודש אוגוסט 2023, השתלב הנאשם בקבוצה טיפולית ייעודית בשירות המבחן למניעת רצידיביזם. הנאשם שיתף פעולה, השתתף בשיח הקבוצתי וניכרו מאמציו להשתלב בקבוצה. בשיחות פרטניות הביע שביעות רצונו מהקשר הטיפולי, ביטא נכונות להמשיכו והדגיש מאמציו לקיים אורח חיים נורמטיבי. עוד זומן לשמונה בדיקות שתן, הגיע לשש מתוכן שנמצאו כולן נקיות. במקרים שלא הגיע לבדיקות, עדכן מראש. שירות המבחן העריך כי השתלבותו בטיפול מהווה גורם מפחית סיכון במצבו. בנסיבות האמורות, חזר על המלצתו לצו מבחן ומאסר בדרך של עבודות שירות.

**תמצית הטיעונים לעונש**

1. ב"כ המאשימה, עו"ד גלעם, עמד על הערכים החברתיים שנפגעו, ובהם הנזק לציבור והפגיעה בשלומו ובריאותו. לפיכך, עתר בנסיבות ביצוע העבירה למתחם ענישה הנע בין 48-24 חודשי מאסר. לטענת ב"כ המאשימה, הנאשם מעורה בעולם העברייני מזה שנים רבות ולא עבר הליך טיפולי משמעותי המצדיק חריגה מהמתחם. לפיכך עתר למקמו בשליש התחתון של המתחם לצד ענישה נלווית.
2. ב"כ הנאשם, עו"ד זאב אלוני, עתר לאמץ את המלצות שירות המבחן, לטענתו הנאשם תפעל מעבדת סם שהוקמה וצויידה ע"י אחרים. עוד ביקש ליתן משקל לכך שמדובר בגידול סמים קלים ולכך שהסם לא הופץ. לדבריו, הנאשם עשה כל שלאל ידו לתקן את דרכיו, שילם את חובו לחברת החשמל (הוצג אישור נ/1) ודאג להשבת הדירה לקדמותה. כן נטען שהרשעותיו הקודמות ישנות ואינן מלמדות על דפוסים עברייניים וכיום הנאשם מקפיד על ניהול אורח חיים תקין ומפרנס את משפחתו.
3. עוד העידו בפניי אשתו ואמו של הנאשם, הגב' קטרינה ורוזה איסקוב, שתיהן סיפרו על מאמציו של הנאשם לחזור לדרך הישר, על הקשר המיוחד שלו לילדיו, במיוחד לבתו וכי בשנים האחרונות מחלק את זמנו בין עבודתו לביתו וביקשו להימנע משליחתו למאסר ממש כדי שיוכל להיות קרוב למשפחתו.
4. **הנאשם בדברו האחרון** סיפר כי ביצע את העבירה לאחר שנקלע לחובות והיה נתון לאיומים, למד את הלקח והבטיח שלא יסתבך בשנית. הנאשם הביע את חששו הרב מפני שליחתו למאסר וביקש לא להרחיק אותו ממשפחתו.

**דיון והכרעה**

**מתחם העונש ההולם**

1. על ההליך שבפני חלים עקרונות הבניית שיקול הדעת השיפוטי בענישה בהתאם להוראות תיקון 113 לחוק. ע"פ הוראות אלו, העיקרון המנחה בענישה הינו עקרון ההלימה שפירושו קיומו של יחס הולם בין חומרת מעשה העבירה בנסיבותיו ובמידת אשמו של הנאשם ובין סוג ומידת העונש המוטל עליו. בדרכו של עקרון זה, על בית המשפט לקבוע מתחם עונש הולם למעשה העבירה, תוך שהוא מתחשב בערך החברתי המוגן שנפגע ומידת הפגיעה בו, במדיניות הענישה הנהוגה ובנסיבותיה הקונקרטיות של העבירה. בשלב הבא, לאחר שנקבע מתחם העונש, ובית המשפט לא מצא מקום לחרוג ממנו לקולא או לחומרא, נקבע העונש הראוי תוך התחשבות בנסיבות העושה.
2. מעשיו של הנאשם חמורים ופגעו בערכים המוגנים של בריאות הציבור, שלומו וביטחונו, וחשיפתו לנזקים ישירים ועקיפים הנגרמים כתוצאה מגידול סמים בהיקף נרחב. בית המשפט העליון הדגיש בפסיקותיו את חומרתן הרבה של עבירות הסמים, בדגש על עבירות גידול סם קנאביס ואת שכיחותה של תופעת המעבדות לגידול סם והחשיבות במיגורה:

"**הלכה מושרשת היא שבעבירות של ייצור והפקת סם מסוכן בכמות משמעותית, על הענישה להיות מחמירה ומרתיעה. עבירות כאלו מעוררות צורך בהטלת ענישה ממשית אשר תרתיע עבריינים פוטנציאליים מביצוען. זאת, בין היתר במטרה למגר את מעבדות הסמים הפועלות במדינה, המתפשטות כאש בשדה קוצים"** ([ע"פ 126/22](http://www.nevo.co.il/case/28226828) **מדינת ישראל נ' פלוני** (27.4.2022); [ע"פ 2596/18](http://www.nevo.co.il/case/23827604) **זנזורי נ' מדינת ישראל** (12.8.2018); [ע"פ 5807/17](http://www.nevo.co.il/case/22841413) **משה דרחי נ' מדינת ישראל** (18.6.2018)); [עפ"ג (מח'-מרכז) 27388-03-20](http://www.nevo.co.il/case/26535850) **מדינת ישראל נ' סויסה** (14.12.2020). עוד מורה הפסיקה, כי בעבירות גידול סם בהיקף נרחב שומה עלינו לבכר את האינטרס הציבורי והרתעת הרבים על פני נסיבותיו של הנאשם ([ע"פ 2194/14](http://www.nevo.co.il/case/13070717) **בן שמעון נ' מדינת ישראל** (10.9.2014)).

1. מדרג חומרתה של עבירת הגידול נקבע בהתאם לנסיבותיה, כך בין היתר ייבחנו מידת התכנון המוקדם, היקף השתילים, כמות ומשקל הסמים שגדלו והכלים והמשאבים שהושקעו בגידול ([ע"פ 8988/16](http://www.nevo.co.il/case/21644133) **בן סימון נ' מדינת ישראל** (8.3.2017)). **בענייננו**, הנאשם נטל חלק מרכזי בביצוע העבירות. המעבדה מוקמה בדירה בת שישה חדרים ששכר ותחילה התגורר בה עם משפחתו, המעבדה הוקמה וצוידה על ידו או על ידי אחרים, בידיעתו. בתקופת פעילותה של המעבדה, כחצי שנה, היה אחראי על תפעולה, גידול צמחי הקנבוס והשקייתם, משקלם הכולל בעת התפיסה עמד על 67 ק"ג. מדובר בעבירות שבוצעו בתכנון מוקפד, בתקופת פעילות המעבדה הקדיש הנאשם את זמנו לתפעולה. ברקע מעשיו עמדו הסתבכותו הכלכלית וצבירת חובות רבים לגורמים שוליים. כעולה מתסקירו, הנאשם לא הצליח לעמוד בהחזר חובותיו ונענה להצעה לגידול הסם, פתרון קל ועברייני בכדי להסיר מעליו את לחצי בעלי החוב ולצורך פרעון חובותיו. מידת פגיעת מעשיו בערכים המוגנים היא ברף **הבינוני-** בהקשר זה נתתי דעתי לתקופת פעילות המעבדה, חלקו היחסי, משקל הסם והמניע להקמתה.

**מדיניות הענישה הנוהגת**

1. בחינת מדיניות הענישה הנוהגת בעבירות גידול סם קנבוס במעבדה במשקל דומה מעלה כי מנעד הענישה כולל ברובו עונשי מאסר הנעים בין 22-48 חודשי מאסר:

ב[ע"פ 3398/22](http://www.nevo.co.il/case/28623297) **גמליאל נ' מדינת ישראל** (17.7.2022) נדחה ערעורו של נאשם, שגידל במעבדה שהקים סם קנבוס במשקל של כ-**65** ק"ג נטו, ונטל חשמל שלא כדין בשווי של כ-21,000 ₪. בית המשפט המחוזי קבע מתחם ענישה הנע בין 48-22 חודשי מאסר בפועל. בהתחשב בגילו הצעיר והיעדר עבר פלילי נדון למאסר בן 22 חודשים;

ב[ע"פ 5807/17](http://www.nevo.co.il/case/22841413) **משה דרחי נ' מדינת ישראל** (18.6.2020) נדחה ערעורו של נאשם, שגידל במעבדה שהקים סם במשקל של כ-**77** ק"ג נטו. בית המשפט המחוזי קבע מתחם ענישה הנע בין 48-24 חודשי מאסר, נדון למאסר בן 30 חודשים;

ב[ע"פ 871/20](http://www.nevo.co.il/case/26418332) **אברג'יל נ' מדינת ישראל** (30.3.2020) נדחה ערעורו של נאשם שגידל במעבדה סם במשקל **80** ק"ג, לחובתו עבר פלילי כבד שהתיישן, נדון למאסר בן 26 חודשים;

ב[ע"פ 126/22](http://www.nevo.co.il/case/28226828) **מדינת ישראל נ' פלוני** (27.4.2022) קיבל בית המשפט העליון את ערעור המדינה בעניין נאשם שהקים מעבדה בה נתפסו 286 שתילים במשקל של כ-**63** ק"ג נטו, וגנב חשמל בשווי של למעלה מ-70,000 ₪. כתוצאה ממעשיו נגרם נזק לארון החשמל. בית המשפט המחוזי קבע מתחם ענישה הנע בין 48-18 חודשי מאסר, וגזר עונשו ל-9 חודשי עבודות שירות תוך סטייה מהמתחם מטעמי שיקום. בית המשפט העליון החמיר עונשו והעמידו על 18 חודשי מאסר בפועל מאחר שלא שוכנע שמדובר בנאשם משוקם;

ב[ת"פ (מח' מרכז) 67338-02-20](http://www.nevo.co.il/case/26498302) **תומר בימרו נ' מדינת ישראל** (23.2.2022) הורשע נאשם בעבירות ייצור והכנת סם קנבוס במעבדה שהקים ובנטילת חשמל, במעבדה נמצא סם במשקל כולל של **82.81** ק"ג. נקבע מתחם ענישה הנע בין 48-24 חודשי מאסר בפועל. הנאשם, בן 29, בעל עבר פלילי לא מכביד, מצוי בהליך טיפולי בשלביו הראשוניים, נדון למאסר בן 24 חודשים;

ב[ת"פ (מח' מרכז) 25458-11-18](http://www.nevo.co.il/case/25135813) **מדינת ישראל נ' ארז אליאב** (19.9.2019) הורשע נאשם, בעל עבר פלילי לא מכביד, בעבירות ייצור והכנת סם קנבוס במעבדה שהקים, ובנטילת חשמל בשווי רב, במעבדה נמצאו 768 שתילי קנבוס במשקל כולל של **80.3** ק"ג. בית המשפט קבע מתחם ענישה הנע בין 46-22 חודשי מאסר, הנאשם נדון למאסר בן 25 חודשים.

ב[ת"פ (מח' מרכז) 17677-04-17](http://www.nevo.co.il/case/22527622) **מדינת ישראל נ' דוכן** (2.11.2017) הורשע נאשם בעבירות ייצור והכנת סם קנבוס במעבדה שהקים ובנטילת חשמל, במעבדה נמצאו 235 עציצי קנבוס בגדלים שונים ועלי קנבוס מיובשים, בכמות כוללת של **72.8** ק"ג. בית המשפט קבע מתחם ענישה הנע בין 46-22 חודשי מאסר, לחובת הנאשם הרשעה אחת ישנה בעבירות סמים ונשק, נדון למאסר בן 27 חודשים;

ב[ת"פ (מח' מרכז) 45480-02-19](http://www.nevo.co.il/case/25464716) **מדינת ישראל נ' סויסה** (22.1.2020) הורשע נאשם בעבירות ייצור והכנת סם קנבוס במעבדה שהקים ובהחזקת סם שלא לצריכה עצמית, במעבדה נמצא סם במשקל **79.9** ק"ג. בית המשפט קבע מתחם ענישה הנע בין 46-22 חודשי מאסר, והשית על הנאשם, בעל עבר פלילי, נדון למאסר בן 30 חודשים, הופעל עונש מאסר מותנה במצטבר כך שירצה סך הכל 36 חודשי מאסר;

ב[ת"פ (מח' מרכז) 20197-01-22](http://www.nevo.co.il/case/28235161) **מדינת ישראל נ' ערגי** (גזר דיני מיום 10.9.23) הורשע נאשם בעבירת גידול קנבוס במשקל של **61 ק"ג**, קבעתי מתחם הנע בין 46-22 חודשים. הנאשם צעיר ללא עבר, ביצע המעשים על רקע חובות כספיים. נדון למאסר בן 22 חודשים (ערעור ההגנה תלוי ועומד [ע"פ 7556/23](http://www.nevo.co.il/case/30156946)).

ב[ת"פ (מח' מרכז) 33916-02-22](http://www.nevo.co.il/case/28318636) **מדינת ישראל נ' יחיא** (גזר דיני מיום 29.3.23) הורשע נאשם בעבירת גידול קנבוס במשקל של **72.44 ק"ג**, קבעתי מתחם הנע בין 46-20 חודשי מאסר. הנאשם, ללא עבר, נשוי ואב לארבעה קטינים, הגיע מיוזמתו להסדר השבת סכום הגזל לחברת החשמל, תוך מתן משקל משמעותי לפגיעת העונש במשפחתו ובעיקר בילדיו הקטנים, נדון למאסר בן 16 חודשים (ערעור ההגנה תלוי ועומד [ע"פ 3363/23](http://www.nevo.co.il/case/29627711));

אשר על כן, לאחר שבחנתי את נסיבות מעשי הנאשם, לרבות חלקו, מידת הפגיעה בערכים המוגנים ומדיניות הענישה הנוהגת, אני קובעת מתחם ענישה הנע בין **46-22 חודשי מאסר** **בפועל**.

**האם יש מקום להעתר לבקשת ההגנה ולאמץ את המלצת שירות המבחן?**

1. הנאשם שלפני בן 33, לחובתו שתי הרשעות קודמות מהשנים 2013 ו-2018 בעבירות רכוש ואלימות (הפרעה לשוטר), בגינן נדון לעונשים של עבודות שירות, צו מבחן וענישה נלווית. ילדותו לא הייתה קלה, עלייתו ארצה בגיל צעיר לוותה בקשיי הסתגלות רבים, אלו, לצד חינוך נוקשה במשפחת מוצאו, הובילוהו לחבור לחברה שולית, מעורבות פלילית והתדרדרות לסמים – במשך כעשור צרך הנאשם באינטנסיביות קנביס וסמים קשים יותר מסוג קוקאין ואקסטזי באופן מזדמן. בגיל 25 עבר הליך גמילה ביחידה לטיפול בהתמכרויות במסגרת שירות המבחן ומאז נקי מסמים. נראה שמאז השלמת הליכי הגמילה חל שינוי לטובה בהתנהלותו בכל מישורי חייו, הנאשם עבד באופן מסודר בתחום מערכות גילוי אש, נישא והוא אב לשני ילדים, משקיע את רב עתותיו בעבודתו ובגידול ילדיו. בצד זאת צבר חובות כבדים לגורמים שוליים והתקשה להחזירם. בחירתו לפתור את בעיותיו הכלכליות בדרך עבריינית ופסולה מלמדת, כפי שהתרשם גם שירות המבחן, כי עודנו נעדר כלים ומיומנות להתמודדות עם מצבי משבר ודחק.
2. הליכי הטיפול בהם שולב הנאשם הפחיתו ממסוכנותו אך אין מדובר בהליך שיקום משמעותי ונסיבותיו אינן מצדיקות סטייה כה חריגה ממתחם הענישה והמנעות מהטלת מאסר ממש ([ע"פ 6637/17](http://www.nevo.co.il/case/22938500) **קרנדל נ' מדינת ישראל** (18.4.2018)). עניינו של הנאשם אף שונה מהמקרים שאליהם הפנתה ההגנה, רובם מקרי שיקום מובהקים ויוצאי דופן שהצדיקו הסתפקות בענישה שיקומית ([ע"פ 8713/21](http://www.nevo.co.il/case/28187752) **בן חמו נ' מדינת ישראל** (7.6.22); [ע"פ 3378/21](http://www.nevo.co.il/case/27624179) **אליהו נ' מדינת ישראל** (5.7.21); ת"פ (מח' מרכז) **מדינת ישראל נ' סופיוב** (גזר דיני מיום 28.11.22)).

עניינו של הנאשם שבפנינו מזכיר בנסיבותיו את המקרה שנדון ב[ע"פ 126/22](http://www.nevo.co.il/case/28226828). שם נדון נאשם בעבירת גידול סם במשקל 63 ק"ג לעונש שיקומי של עבודות שירות. בית המשפט התחשב בתסקירו החיובי, פרעון החוב לחברת החשמל ושיתוף הפעולה עם גורמי הטיפול. בית המשפט העליון קיבל את ערעור המדינה, החמיר בעונשו והעמידו על 18 חודשי מאסר. בית המשפט פסק, כי "**בשים לב לצורך בענישה מחמירה ומרתיעה בעבירות סמים; לנסיבות המקרה החמורות בענייננו; לזהירות הנדרשת בהפעלת סעיף 40ד(א) ל**[**חוק העונשין**](http://www.nevo.co.il/law/70301)**, ולהעדר אינדיקציות ברורות לשינוי עמוק ומובהק בדפוסי החשיבה של המשיב, לא שוכנעתי כי שיקולי שיקום מצדיקים במקרה זה סטייה כה חדה – הן ממתחם הענישה והן ממדיניות הענישה הנוהגת**"

ולגופו של מקרה, נקבע כי "**סיכויי שיקום טובים, שניתן שיתעצמו אם ימשיך בתהליך", כפי שהעריך שירות המבחן, אינם מצדיקים בנסיבות המקרה שלפנינו חריגה ממתחם הענישה. כך, אף פריעת החוב לחברת חשמל, לקיחת אחריות על המעשים והעדר עבר פלילי – נשקלים במסגרת מתחם העונש ופועלים לטובת המשיב, ואינם מצדיקים בהכרח סטייה ממתחם הענישה**" ([ע"פ 126/22](http://www.nevo.co.il/case/28226828) **פלוני נ'** **מדינת ישראל**, פס' 17,18 (27.4.22)).

1. בצד זאת התרשמתי כי הנאשם מכיר בחומרת מעשיו ומשלם מחירים משפחתיים ונפשיים כבדים נוכח הסתבכותו, הנאשם למד את לקחו וגם בכך יש להפחית ממידת הסיכון כי יהיה מעורב בהתנהגות עוברת חוק בשנית. עוד נראה כי מתאמץ לכפר על טעותו, הוא פנה מיוזמתו ושילם את מלוא החוב לחברת החשמל (בגובה 20,000 ₪, נ/1), ותיקן את הנזקים שנגרמו בדירה (נ/2). הנאשם היה עצור במעצר ממש מעל חודש, ושהה מספר חודשים בתנאי איזוק.
2. בנסיבות אלו, תוך מתן משקל לשיקולי הרתעת הרבים, אין בידי לקבל את עתירת ההגנה והמלצת שירות המבחן להסתפק בענישה שאינה כוללת מאסר ממש. עם זאת, אתן משקל למאמצי הנאשם לתקן את דרכיו ולהפחתת הסיכון הנשקף ממנו. עוד אתחשב בפגיעה שעלול עונש מאסר ממושך לגרום למשפחתו וילדיו ואגזור עליו עונש הנמוך ממתחם הענישה בצד ענישה נלווית לרבות קנס ([ע"פ 5515/22](http://www.nevo.co.il/case/28872038) **אנריקז נ' מדינת ישראל** (27.3.23)).
3. אשר על כן, אני גוזרת על הנאשם את העונשים הבאים:
4. **16 חודשי מאסר** בניכוי ימי מעצרו 4.9.22 –19.10.22.
5. 8 חודשי מאסר על תנאי, לבל יעבור הנאשם במשך 3 שנים מהיום עבירת סמים מסוג פשע.
6. קנס בסך 10,000 ₪ או 45 ימי מאסר תמורתו. הקנס ישולם ב-20 תשלומים חודשיים שווים ורצופים החל מיום 1.4.24.
7. הנאשם יתייצב לריצוי מאסרו ביום 3.3.24 עד השעה 10:00 בבית מעצר הדרים. להבטחת התייצבותו תעמודנה הערבויות הכספיות שנחתמו בתיק המעצר הנלווה. הערבויות יושבו למפקיד לאחר מכן.

**הסמים – להשמדה. ציוד המעבדה – לחילוט/השמדה.**

**צו כללי למוצגים.**

**5129371זכות ערעור לבית המשפט העליון תוך 45 יום.**

**54678313**

**ניתן היום, ה' שבט תשפ"ד, 15 ינואר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מרב גרינברג 54678313-/

נוסח מסמך זה כפוף לשינויי ניסוח ועריכה