|  |  |
| --- | --- |
| **בית המשפט המחוזי מרכז-לוד** | |
| ת"פ 69612-01-23 מדינת ישראל נ' צארום |  |

|  |  |  |
| --- | --- | --- |
| לפני | **כבוד השופטת מרב גרינברג** | |
| בעניין: | **המאשימה** | **מדינת ישראל**  באמצעות עו"ד גבי פאר, פמ"מ (פלילי) |
|  | **נגד** | |
|  | **הנאשם** | **ריבי צארום**  על-ידי בא-כוחו עו"ד יצחק איצקוביץ |
|  |  |  |

כתבי עת:

[מרדכי בן דרור, "בית המשפט העליון - מבנה חדש והערכות חדשה", המשפט, א (תשנ"ג) 15](http://www.nevo.co.il/safrut/book/974)

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

[חוק העונשין, תשל"ז-1977](http://www.nevo.co.il/law/70301): סע' [400](http://www.nevo.co.il/law/70301/400)

|  |
| --- |
| **גזר דין** |

1. ביום 12.6.23 הורשע הנאשם במסגרת הסדר דיוני, על פי הודאתו, בעובדות כתב האישום בעבירת **ייצור, הכנה והפקה של סם מסוכן**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) התשל"ג-1973; ובעבירה של **גניבת חשמל**, לפי [סעיף 400](http://www.nevo.co.il/law/70301/400) ל[חוק העונשין](http://www.nevo.co.il/law/70301), התשל"ז-1977. הצדדים לא הגיעו להסכמה עונשית, והנאשם הופנה לתסקיר שירות המבחן.

1. כמפורט בעובדות האישום המתוקן, עובר ליום 10.10.22 החליט הנאשם להקים מעבדת קנאביס וחיפש מקום מתאים להקמתה. במועד זה שכר הנאשם מאדם אחר דירה בעיר ראשל"צ, וזאת למשך שנה תמורת סכום של 3,000 ₪ בחודש. הנאשם הקים את המעבדה וצייד אותה, בשלושה חדרי שינה, בציוד רב שכלל מנורות, שנאים, מפוחים ומאווררים. הנאשם שתל באדניות המעבדה מאות שתילי קנאביס. כמו כן, הוא ביצע שינויים במערכת החשמל בדירה על מנת למנוע קריאה של צריכת החשמל ותשלום עבורו. החיבור גרם לכך שלוח החשמל לא היה מוגן מפני עומס יתר והיווה סכנה בטיחותית חמורה לשוהים בדירה ולדיירי הבניין. **ביום 9.1.23 נתפס במעבדה סם קנאביס במשקל כולל של 88.22 ק"ג**, בנוסף לציוד דלעיל. במהלך התקופה נטל הנאשם ללא רשות חשמל מרשת החשמל בשווי של כ-21,000 ₪.

**תסקירי שירות המבחן**

1. הנאשם יליד 2003, נעדר הרשעות קודמות, הוריו התגרשו שהיה כבן 15, הנאשם חווה באופן קשה את עזיבת אביו הבית, הוא מתגורר בבית אמו, ובבעלותו חברת משלוחי מזון. מקורותיו עולה כי גדל בסביבה נורמטיבית, סיים 12 שנות לימוד, בעל תעודת בגרות מלאה, מגיל צעיר עבד על מנת לממן את הוצאותיו. הנאשם התגייס לסיירת גולני, סבל מהתקפי חרדה במהלך השירות וקיבל הקלה בתנאי השירות לצורך סיוע להוריו בפרנסה, לנוכח מעצרו שוחרר מהשירות. הנאשם צרך קנאביס מגיל 15, בנסיבות חברתיות, תחילה באופן ספורדי ובהמשך באופן יומיומי. בשנת 2022 קיבל היתר לשימוש בקנאביס רפואי, לאחר שהיה מעורב בתאונת דרכים וסבל מכאבי גב. לאחר שבוע של מעצר מטלטל שוחרר למעצר בית מלא, והיה נתון בפיקוח מעצרים, הוא השתתף במשך שבעה חודשים בקבוצה טיפולית, אך התקשה ליצור קשרי אמון ולקחת חלק פעיל בשיח וחווה חוסר שייכות.

ביחס לעבירה, הנאשם הודה והביע חרטה על מעשיו, לצד אשמה ובושה. תיאר כי חווה ירידה בדימוי העצמי במהלך שירותו הצבאי, עוד תיאר חבירה לחברה שולית וקבלת החלטות שגויות להשגת רווח קל אך התקשה לבחון בביקורתיות את בחירותיו. הנאשם ביטא הבנה ראשונית לתלות בסמים ומוטיבציה ראשונית להפסקת שימוש. במרץ 2024 שולב ביחידה להתמכרויות, תחילה בדיקות שתן העלו שרידי קנאביס, ומאפריל 2024 שומר על ניקיון. שירות המבחן התרשם כי הנאשם אינו בעל דפוסים שוליים מושרשים, ומוקד הסיכון נעוץ בעיקר בשימוש בסם. לנאשם משפחה תומכת המבטאת דאגה ורצון לסייע לו. הנאשם הופנה לתסקיר משלים.

1. מתסקירו המשלים (מיום 6.8.24) עולה שינוי משמעותי במידת התגייסותו לטיפול ונכונותו הטיפולית, הנאשם שומר על ניקיון מסמים ולא פנה לחדש את ההיתר לאחר שפג תוקפו. הנאשם חווה תסמיני הגמילה וביניהם קשיי שינה, עצבנות וחוסר תיאבון, הוא מקבל מענה לכאבי הגב מהם סובל ברפואה משלימה, במקום שימוש בסם, ודיווח על הקלה בתדירות ובעוצמת הכאב. הנאשם חווה שינוי חיובי בתפקודו התעסוקתי והאישי וביטא מוטיבציה כנה לבחינת המחירים של ההתמכרות לקנאביס- נסיגה תפקודית, קושי בקיום קשרים חברתיים ומיעוט שאיפות עתידיות. הוא אימץ אורח חיים בריא הכולל שמירה על תזונה מאוזנת ועיסוק בספורט. גם אמו דיווחה על שינוי באורח חייו ובהתנהלותו, מאמץ לניקיון מסמים, ניתוק קשריו השוליים, עבודה יציבה ושגרת יום תקינה, סיוע במטלות וקשר קרוב עם בני המשפחה. האם סיפרה כי לאחר מעצרו של הנאשם הוא הרבה להתבודד ולהסתגר ולאחרונה ועם הפסקת השימוש בקנאביס חזר לתפקוד ויוזם פעילויות חברתיות. הנאשם מבין שבבסיס לביצוע העבירה התמכרותו, בחירותיו הלקויות, אימפולסיביות וקושי בבחינת ההשלכות והסיכונים, הוא ממשיך למסור בדיקות נקיות ונמצא בשלבים ראשוניים של טיפול פרטני ביחידה להתמכרויות בעירו.
2. בתסקירו הסופי (מיום 13.8.24) בא שירות המבחן בהמלצה שיקומית. הנאשם משתף פעולה באופן מלא עם גורמי הטיפול במשך תקופה ממושכת. ניחן במוטיבציה פנימית, יציבות תעסוקתית וניתק את קשריו השוליים, במשך תקופה מתמקד בשיקום חייו. לפיכך המליץ שירות המבחן להעדיף את האפיק השיקומי ולגזור על הנאשם מאסר לרצוי בעבודות שירות ברף הנמוך על מנת לאזן בין הרתעה קונקרטית לבין שגרת חייו הכוללת תעסוקה וטיפול, לצד צו מבחן.

**תמצית טיעוני הצדדים**

1. **ב"כ המאשימה**, עו"ד איריס פיקר, עתרה להעמיד את מתחם העונש על 24-48 חודשים ולהשית על הנאשם עונש המצוי בשליש בתחתון, לצד מאסר מותנה וקנס בסך עשרות אלפי שקלים. ב"כ המאשימה תיארה את נסיבות ביצוע העבירה, לשיטתה הפגיעה בערכים המוגנים ברף הבינוני בהתחשב בכך שהמעבדה פעלה במשך כשלושה חודשים. הודגש כי הנאשם פעל לבדו, מתוך מניע כספי, השקיע בציוד לשלושה חדרים וגנב חשמל בסכום גבוה. ב"כ המאשימה עמדה על הצורך בהרתעה בשל כך שהקמת מעבדות לגידול סם הפכה למכת מדינה, ועל כך שגם צעירים אחרי צבא מסוגו של הנאשם, נורמטיביים, מקימים מעבדות לצורך הפקת רווח. לטענתה הנאשם אינו מכור לסמים, נמצא זמן רב ב"טרום טיפול" ולא עבר טיפול אמיתי.
2. **ב"כ הנאשם**, עו"ד יצחק איצקוביץ, עתר להטיל על הנאשם עונש לריצוי בעבודות שירות, המצוי לשיטתו ברף התחתון של מתחם העונש, והדגיש את נסיבותיו האישיות של הנאשם. בעת ביצוע העבירות היה הנאשם כבן 19, לקח אחריות מלאה על מעשיו, הביע חרטה וחסך בזמן שיפוטי. ב"כ הנאשם הפנה לתסקירי שירות המבחן וציין כי הנאשם גדל ללא דמות אב, והיה צריך להתמודד עם דימוי עצמי נמוך ועם קושי משפחתי. מעצרו של הנאשם היווה מכה קשה לנאשם ולמשפחתו אשר חוו תחושת כישלון. הנאשם היה מכור לסמים, שינה את דרכו וכיום נמצא במקום שונה. הנאשם הקים עסק, הוא יציב תעסוקתית, ניתק קשרים שוליים ואינו צריך להתפרנס מסמים או ממעשים שוליים אחרים. אף שההליך הטיפולי החל בשלב מאוחר, הנאשם עשה כברת דרך והוא בעל סיכוי ויכולת לשיקום, ומאסר מאחורי סורג ובריח עלול לגרום לרגרסיה במצבו. הנאשם שילם את חובו לחברת החשמל (הוגש אישור תשלום- נ/1).

הצדדים הגישו אסופת פסיקה לתמיכה בעתירתם העונשית.

1. **אמו של הנאשם** שיתפה בקשיים שחוותה לאחר מעצרו של בנה, המשפחה נרתמה לסייע לנאשם והיום היא חשה שהרוויחה "ילד אחר". עוד הביעה חשש מפני השלכות של שהייה בכלא על הדרך שעשה. **הנאשם** מסר בדבריו כי עבר הליך שיקומי, ובזכותו הפסיק להשתמש בסם ורוצה לחיות חיים אחרים. הנאשם הביע צער על מעשיו ושמחה על הסיוע שמקבל משירות המבחן.

**דיון והכרעה**

**מתחם העונש ההולם**

1. על ההליך שבפני חלים עקרונות הבניית שיקול הדעת השיפוטי בענישה בהתאם להוראות תיקון 113 לחוק. ע"פ הוראות אלו, העיקרון המנחה בענישה הינו עקרון ההלימה שפירושו קיומו של יחס הולם בין חומרת מעשה העבירה בנסיבותיו ובמידת אשמו של הנאשם ובין סוג ומידת העונש המוטל עליו. בדרכו של עקרון זה, על בית המשפט לקבוע מתחם עונש הולם למעשה העבירה, תוך שהוא מתחשב בערך החברתי המוגן שנפגע ומידת הפגיעה בו, במדיניות הענישה הנהוגה ובנסיבותיה הקונקרטיות של העבירה. בשלב הבא, לאחר שנקבע מתחם העונש, ובית המשפט לא מצא מקום לחרוג ממנו לקולא או לחומרא, נקבע העונש הראוי תוך התחשבות בנסיבות העושה.
2. מעשי הנאשם פגעו פגיעה ממשית בערכים המוגנים של בריאות הציבור, שלומו, ביטחונו וחשיפתו לנזקים ישירים ועקיפים הנגרמים כתוצאה מגידול סמים בהיקף כה נרחב. "**הלכה מושרשת היא שבעבירות של ייצור והפקת סם מסוכן בכמות משמעותית, על הענישה להיות מחמירה ומרתיעה. עבירות כאלו מעוררות צורך בהטלת ענישה ממשית אשר תרתיע עבריינים פוטנציאליים מביצוען. זאת, בין היתר במטרה למגר את מעבדות הסמים הפועלות במדינה, המתפשטות כאש בשדה קוצים**" [[ע"פ 126/22](http://www.nevo.co.il/case/28226828) **מדינת ישראל נ' פלוני** (27.4.2022); [ע"פ 2596/18](http://www.nevo.co.il/case/23827604) **זנזורי נ' מדינת ישראל** (12.8.2018); [ע"פ 5807/17](http://www.nevo.co.il/case/22841413) **דרחי נ' מדינת ישראל** (18.6.2018); [עפ"ג (מרכז) 27388-03-20](http://www.nevo.co.il/case/26535850) **מדינת ישראל נ' סויסה** (14.12.2020)].
3. עוד מורה הפסיקה, כי בעבירות גידול סם בהיקף נרחב שומה עלינו לבכר את האינטרס הציבורי והרתעת הרבים על פני נסיבותיו של הנאשם ([ע"פ 2194/14](http://www.nevo.co.il/case/13070717) **בן שמעון נ' מדינת ישראל** (10.9.2014)), וכי דינו של מי שייבחר בקיצורי דרך, ויגדל סמים לצורך רווח כלכלי, סופו שישלם מחיר כבד היה וייתפס בעבירתו. עמד על כך כב' הש' אלרון ב[ע"פ 2139/22](http://www.nevo.co.il/case/28437031) **ג'נאח נ' מדינת ישראל** (14.7.2022):

"**אין להסכים עם מציאות שבה פונים אזרחים מן השורה לשמש כחוליה בשרשרת אספקת הסמים וזאת כדי לגרוף רווח כלכלי "מהיר וקל". ההזדמנות "העסקית" קורצת לאלו שבמצוקה, והם נענים לה אף מתוך מודעות לאיסור שבמעשים, לנזק שייגרם כתוצאה מכך ולמחיר אותו ישלמו היה וייתפסו בעבירתם. משכך, יש צורך בענישה ממשית ואפקטיבית אשר תרתיע עבריינים פוטנציאליים מביצוע עבירות סמים. כך, ענישה מתאימה תעביר את המסר כי ניסיונות הקמת מעבדות סמים בהיקף נרחב – אינן בעלות תוחלת כלכלית**".

1. מדרג חומרתה של עבירת הגידול נקבע בהתאם לנסיבותיה, כך בין היתר ייבחנו מידת התכנון המוקדם, היקף השתילים, כמות ומשקל הסמים שגדלו והכלים והמשאבים שהושקעו בגידול [[ע"פ 8988/16](http://www.nevo.co.il/case/21644133) **בן סימון נ' מדינת ישראל** (8.3.2017)]. **בענייננו** כתב האישום מייחס לנאשם שכירת דירה ייעודית, רכישת ציוד, הקמת מעבדה וביצוע חיבור פיראטי לחשמל באופן בלעדי וללא מעורבות של גורמים נוספים. מעשיו של הנאשם מעידים על מעורבות בעולם הסמים, תכנון ומלמדים על תעוזה רבה. הנאשם שכר את הדירה למשך שנה וגידל סמים במשקל כולל של כ-88 ק"ג בשלושה חדרים, מעשיו הופסקו לאחר שלושה חודשים בשל פעילות המשטרה. הסם גודל לצורך הפצה וסחר, ואלמלא פעילות המשטרה היה מופץ וגורם נזק רב, הן למשתמשי הסם והן לסביבתם ולציבור בכללותו. עם זאת, אין אינדקציה שהנאשם היה אמור להיות מעורב במכירת הסם. הנאשם ביצע את העבירה לצורך השגת רווח כלכלי קל ומהיר. לנוכח האמור, מידת הפגיעה של מעשיו בערכים המוגנים היא ברף **הבינוני**.

מדיניות הענישה הנוהגת

1. בחינת מדיניות הענישה הנוהגת מלמדת כי מנעד הענישה בעבירות גידול סם במעבדות בהיקפים דומים כולל ברובו עונשי מאסר שאינם קצרים, גם מקום בו מדובר בנאשמים צעירים נטולי עבר פלילי.

ב[ע"פ 126/22](http://www.nevo.co.il/case/28226828) **מדינת ישראל נ' פלוני** (27.4.2022) קיבל בית המשפט העליון את ערעור המדינה בעניין נאשם שהקים מעבדה בה נתפסו 286 שתילים במשקל של כ-**63** ק"ג נטו, וגנב חשמל בשווי של למעלה מ-70,000 ₪. כתוצאה ממעשיו נגרם נזק לארון החשמל. בית המשפט המחוזי קבע מתחם ענישה הנע בין 48-18 חודשי מאסר, וגזר עונשו ל-9 חודשי עבודות שירות תוך סטייה מהמתחם מטעמי שיקום. בית המשפט העליון החמיר עונשו והעמידו על 18 חודשי מאסר בפועל מאחר שלא שוכנע שמדובר בנאשם שעבר הליך שיקום משמעותי;

ב[ע"פ 6489/20](http://www.nevo.co.il/case/27011466) **פוקלונסקי נ' מדינת ישראל** (8.4.2021) נדחה ערעור נאשם שהורשע בהקמת מעבדה, גידול קנבוס במשקל של**100** ק"ג, החזקת סם שלא לצריכה עצמית והחזקת כלים. בית המשפט המחוזי קבע מתחם ענישה הנע בין 48-24 חודשי מאסר. בהתחשב בעברו הפלילי בעבירות דומות נדון למאסר בן 33 חודשים;

ב[ע"פ 5807/17](http://www.nevo.co.il/case/22841413) **דרחי נ' מדינת ישראל** (18.6.2020) נדחה ערעורו של נאשם, שגידל במעבדה שהקים סם במשקל של כ-**77** ק"ג נטו. בית המשפט המחוזי קבע מתחם ענישה הנע בין 48-24 חודשי מאסר, נדון למאסר בן 30 חודשים;

ב[ע"פ 863/18](http://www.nevo.co.il/case/23602844) **סבן נ' מדינת ישראל (**15.11.2018) התקבל ערעור בעניינו נאשם בעל עבר פלילי שהקים, יחד עם אחרים, מעבדה בה גידלו 283 שתילי קנבוס במשקל כולל של **92** ק"ג. בית המשפט המחוזי קבע מתחם ענישה הנע בין 52-28 חודשי מאסר וגזר עליו 42 חודשי מאסר. עונשו הופחת והועמד על 36 חודשי מאסר מטעמים של אחידות ענישה ותסקירים חיוביים;

ב[ת"פ (מח' מרכז) 67338-02-20](http://www.nevo.co.il/case/26498302) **בימרו נ' מדינת ישראל** (23.2.2022) הורשע נאשם בעבירות ייצור והכנת סם קנבוס במעבדה שהקים ובנטילת חשמל, במעבדה נמצא סם במשקל כולל של **82.81** ק"ג. נקבע מתחם ענישה הנע בין 48-24 חודשי מאסר בפועל. הנאשם, בן 29, בעל עבר פלילי לא מכביד, מצוי בהליך טיפולי בשלביו הראשוניים, נדון למאסר בן 24 חודשים;

ב[ת"פ (מח' ב"ש) 34787-05-20](http://www.nevo.co.il/case/26674071) **מדינת ישראל נ' אדרי** (11.4.2021) הורשע נאשם נעדר עבר פלילי, בכך שיחד עם אחרים הקים מעבדה וגידל בה 207 שתילי קנאביס במשקל כולל של **83** ק"ג, ובנטילת חשמל שלא כדין. בית המשפט קבע מתחם ענישה הנע בין 48-26 חודשי מאסר וגזר על הנאשם 30 חודשים.

ב[ת"פ (מח'-ת"א) 45012-03-20](http://www.nevo.co.il/case/26559538) מדינת ישראל נ' חן (2.8.2020) הורשע נאשם, ללא עבר פלילי, בעבירות ייצור והכנת סם קנבוס במעבדה שהקים ובנטילת חשמל שלא כדין, במעבדה נתפסו כ-660 שתילי קנבוס במשקל כולל של **90** ק"ג. בית המשפט המחוזי קבע מתחם ענישה הנע בין 54-29 חודשי מאסר ומיקם עונשו בתחתיתו. (ערעור שהגיש הנאשם נמחק בהמלצת בית המשפט, [ע"פ 6299/20](http://www.nevo.co.il/case/26991436) **חן נ' מדינת ישראל** (4.2.2021));

ב[ת"פ (מח' מרכז) 25458-11-18](http://www.nevo.co.il/case/25135813) **מדינת ישראל נ' ארז אליאב** (19.9.2019) הורשע נאשם, בעל עבר פלילי לא מכביד, בעבירות ייצור והכנת סם קנבוס במעבדה שהקים, ובנטילת חשמל בשווי רב, במעבדה נמצאו 768 שתילי קנבוס במשקל כולל של **80.3** ק"ג. בית המשפט קבע מתחם ענישה הנע בין 46-22 חודשי מאסר, הנאשם נדון למאסר בן 25 חודשים.

1. **לאחר שבחנתי את נסיבות מעשי הנאשם, מידת הפגיעה בערכים המוגנים ומדיניות הענישה הנוהגת, אני קובעת מתחם ענישה הנע בין 48-24 חודשי מאסר**. ענישה שאינה כוללת מאסר ממש תבוא אך במקרי שיקום ובחריגה ממתחם הענישה בנסיבות אלו.

**גזירת עונשו של הנאשם**

1. ב"כ הנאשם עתר בטיעוניו לאמץ את המלצת שירות המבחן לענישה שיקומית הכוללת עבודות שירות וצו מבחן. המאשימה מנגד סבורה שהנאשם לא עבר הליכי שיקום משמעותיים המאפשרים חריגה ממתחם העונש לקולא מטעמי שיקום.
2. על דרך הכלל מגדלי הסמים אינם עבריינים בעלי עבר מכביד אלא אנשים שניהלו אורח חיים תקין ובחרו בפתרון עברייני וקל לצורך הפקת רווח כספי, תסקיריהם חיוביים ונושאים המלצה טיפולית. **לפיכך, עלינו לברור בזהירות בין המקרים החריגים, בבחינת יוצא מן הכלל לבין אלו שבהם נקבע סיכוי לשיקום אך הוא אינו מצדיק בהכרח חריגה ממתחם הענישה משיקולי שיקום והמנעות מהטלת עונש מאסר**.
3. הנאשם שבפניי צעיר, ללא עבר פלילי, נסיבות משפחתו מורכבות. הנאשם החל להשתמש בסמים מגיל 15, בהמשך, בעקבות פציעה מתאונה בה היה מעורב, קיבל אישור לשימוש בקנאביס רפואי. את העבירה ביצע בגיל 19, בעודו חייל, כשברקע מעורבות בעולם הסמים. הנאשם שולב תחילה בקבוצה טיפולית במסגרת פיקוח מעצרים אך לא הצליח להתרם מהטיפול, בהמשך, בעיקר ביוזמתו, חלה התייצבות ניכרת בכל מישורי חייו, הנאשם פעל לשיקומו, עובד באופן מסודר, התנתק מחברה שולית, הפסיק להשתמש בסמים חרף אישור לעשות כן, מקיים שגרת יום תקינה וקשר קרוב עם בני משפחתו. הנאשם יוזם פעילויות, משתף במצבו את גורמי הטיפול ושולב ביחידה למניעת התמכרויות בעירו. עוד חל שינוי לטובה ברמת התובנה ולקיחת האחריות על מעשיו, הנאשם מודע לבחירותיו השגויות, נראה כי מעצרו הקצר בתיק טלטל אותו והיה לו אפקט מרתיע. שירות המבחן התרשם כי הנאשם מונע ממוטיבציה פנימית, ממוקד בשיקום חייו וחלה הפחתה בסיכון הנשקף ממנו להישנות התנהגות עוברת חוק.
4. **לאחר שבחנתי את כלל נסיבות הנאשם והמלצות התסקיר מצאתי כי מדובר בנאשם המצוי בהליך שיקומי משמעותי, בעל סיכויי שיקום גבוהים ויש בכל אלו כדי להוות בסיס נאות לסטייה מרף הענישה שנקבע מכח סעיף 40ד(א) לחוק ולהמנעות מהטלת עונש מאסר.**  הנאשם צעיר, עברו נקי, הנאשם אמנם לא ביצע את העבירה בה הורשע על רקע התמכרותי מובהק אלא מתוך שילוב של מעורבות בעולם הסמים ורצון בכסף קל, עם זאת אינו בעל דפוסים עברייניים, הורתע מההליך המשפטי ובעיקר מזה תקופה מגלה מוטיבציה טיפולית ופועל גם מיוזמתו לשקם את מצבו, הנאשם משולב בהליכי טיפול ביחידה להתמכרויות וכך ימשיך לעשות במשך תקופת הפיקוח. **נקיונו מסמים, התייצבות אורח חייו, ניתוק מחברה שולית בצירוף תמיכת המשפחה וליווי של גורמי הטיפול מהווים בסיס איתן לקביעה כי חלה הפחתה ניכרת ברמת הסיכון הנשקף מהנאשם להישנות התנהגות עובר חוק**, אף מדבריו ובדברי אמו לעונש ניכר שלמד את לקחו וחל שינוי משמעותי במצבו. עוד נתתי משקל לכך שהנאשם פעל מיוזמתו לתשלום חובו לחברת החשמל (נ/1).
5. עניינו של הנאשם מזכיר עד מאד מקרים אחרים, חלקם נדונו בבית משפט זה, שבהם עברו נאשמים בעבירות סם הליכי שיקום משמעותיים שאפשרו חריגה ממתחם הענישה והמנעות ממאסר: [ע"פ 3363/23](http://www.nevo.co.il/case/29627711) **יחיא נ' מדינת ישראל** (30.7.2024), בתיק זה, שנדון לפניי, הורשע נאשם בגידול סם בהיקף של 72 ק"ג, הנאשם, שלא השתמש בסם באופן אינטנסיבי וביצע את מעשיו ממניע כלכלי מובהק עבר הליכי טיפול, נגזר עליו מאסר בן 16 חודשים בחריגה חלקית לקולא מטעמי שיקום. בית המשפט העליון קיבל את ערעורו, קבע שהליכי שיקומו יוצאי דופן והעמיד את עונשו על תשעה חודשי עבודות שירות; [ע"פ 3378/21](http://www.nevo.co.il/case/27624179) **אליהו נ' מדינת ישראל** (4.5.2021) קיבל בית המשפט העליון את ערעורו של נאשם נעדר עבר פלילי, שהורשע בהכנת וייצור סם קנבוס במעבדה שהקים, בה נתפסו שתילים במשקל 54 ק"ג ובגניבת חשמל, שנדון לעונש שיקומי בן 10 חודשי מאסר. בית המשפט העליון הלך צעד נוסף לקראתו, הקל בעונש והעמידו על 9 חודשים שירוצה בדרך של עבודות שירות; ב[ע"פ 6162/21](http://www.nevo.co.il/case/27922147) **ניסים אזיזוב נ' מדינת ישראל** (10.4.2022), התקבל ערעורו של נאשם שנדון בגין הקמת מעבדה לגידול קנבוס בה נתפסו 255 שתילים במשקל של 70 ק"ג וגניבת חשמל, למאסר [בן 28 חודשים. בית המשפט העליון](http://www.nevo.co.il/safrut/book/974)  התחשב בהליך גמילה שעבר ונסיבותיו החריגות והמיר את עונש המאסר ל-9 חודשי מאסר שירוצה בעבודות שירות; ב[ת"פ (מח-מרכז) 30039-04-20](http://www.nevo.co.il/case/26619911) **מדינת ישראל נ' זלצברג** (16.11.2021), הורשע נאשם שהקים יחד עם אחרים מעבדה לגידול קנבוס, בה נמצאו 700 שתילים ושיחי סם במשקל 95ק"ג. נקבע מתחם הנע בין 46-20 חודשי מאסר, הנאשם, ששולב בטיפול מוצלח לגמילה מסמים והימורים, נדון לענישה שיקומית בדמות 9 חודשי עבודות שירות. לא הוגש ערעור; ב[ת"פ (מח-מרכז) 8843-02-15](http://www.nevo.co.il/case/20008867) **מדינת ישראל נ' בוז'רנו** (6.4.2017), הורשע נאשם שהקים יחד עם אחרים מעבדה לגידול קנבוס, בה נמצאו 283 שתילים במשקל של 92 ק"ג. בית המשפט קבע מתחם ענישה הנע בין 52-28 חודשי מאסר והסתפק משיקולי שיקום בענישה של 6 חודשי מאסר שירוצו בדרך של עבודות שירות. לא הוגש ערעור; במקרה נוסף הורשע נאשם בייצור והכנת סמים במעבדה לגידול קנבוס במשקל שיא של 102.7 ק"ג, ובגניבת חשמל בשווי רב. נקבע מתחם ענישה הנע בין 29-49 חודשי מאסר, שעבר בהצלחה טיפול גמילה מסמים והימורים. ראו גם [ת"פ 51797-01-21](http://www.nevo.co.il/case/27355740) (מח- מרכז) **מדינת ישראל נ' יוסף** (27.6.2022).[ת"פ (מח- מרכז) 20638-04-22](http://www.nevo.co.il/case/28515221) **מדינת ישראל נ' שפירא;** [ת"פ (מח- מרכז) 686-05-21](http://www.nevo.co.il/case/27586867) **מדינת ישראל נ' סופיוב.**
6. **סיכומם של דברים**, על יסוד כל אלו, מצאתי לאמץ את המלצת שירות המבחן, ליתן מעמד בכורה לשיקול השיקומי ולגזור על הנאשם עונש ההולם את סיכויי שיקומו, עוד שוכנעתי שענישה בדרך של מאסר ממש עשויה לפגוע פגיעה ממשית בהליך שיקומו. **לפיכך אני גוזרת על הנאשם עונש מאסר בדרך עבודות שירות ברף מירבי, קנס ומעמידה אותו בפיקוח שירות המבחן**.
7. אשר על כן, אני גוזרת על הנאשם את העונשים הבאים:
8. **9 חודשי מאסר בפועל שירוצו בדרך של עבודות שירות**. הנאשם יבצע את העבודות במכללת אברוצקי בראשון לציון, החל מיום 18.12.24 בטווח השעות שייקבע ע"י הממונה. במועד זה יתייצב עד השעה 8:00 במשרדי הממונה כמפורט בחוות הדעת.
9. הנאשם מוזהר כי אם לא ישתף פעולה עם הממונה ניתן להמיר את העבודות במאסר ממש.
10. 12 חודשי מאסר על תנאי, לבל יעבור הנאשם במשך 3 שנים מהיום עבירת סמים מסוג פשע.
11. צו מבחן לתקופה של 12 חודשים החל מהיום. הנאשם מוזהר בחובת שיתוף פעולה וכי אם לא יעשה כן, ניתן יהיה לבטל את הצו ולגזור עליו עונש אחר תחתיו.
12. קנס בסך 10,000 ₪ או 45 ימי מאסר תמורתו. הקנס ישולם ב-10 תשלומים חודשיים שווים ורצופים החל מיום 1.1.25

**עותק מהחלטתי יועבר לממונה על עבודות השירות ולשירות המבחן.**

הסמים יושמדו. צו כללי למוצגים לשק"ד קצין משטרה. חילוט-כמבוקש.

**5129371זכות ערעור לבית המשפט העליון תוך 45 יום.**

**54678313**

**ניתן היום, י"ז חשוון תשפ"ה, 18 נובמבר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מרב גרינברג 54678313-/

נוסח מסמך זה כפוף לשינויי ניסוח ועריכה