|  |  |
| --- | --- |
| **בית המשפט המחוזי בחיפה** | |
| ת"פ 58193-03-23 מדינת ישראל נ' מזרחי |  |

|  |  |  |
| --- | --- | --- |
| לפני | **כבוד השופט דניאל פיש** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **בר יוחאי מזרחי** |

בשם המאשימה: עו"ד מיכאל יפרח

בשם הנאשם: עו"ד יוני דדון

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ב](http://www.nevo.co.il/law/4216/7.b), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [400](http://www.nevo.co.il/law/70301/400)

|  |
| --- |
| **גזר דין** |

1. הנאשם הורשע על פי הודאתו בכתב האישום בעבירות של ייצור הכנה והפקה לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 (להלן: **"פקודת הסמים")**, החזקת סם שלא לצריכה עצמית לפי [סעיף 7 (א) + (ב)](http://www.nevo.co.il/law/4216/7.a.;7.b) רישא לפקודת הסמים המסוכנים, החזקת כלים לפי [סעיף 10](http://www.nevo.co.il/law/4216/10) רישא לפקודת הסמים המסוכנים ונטילת חשמל לפי [סעיף 400](http://www.nevo.co.il/law/70301/400) ל[חוק העונשין](http://www.nevo.co.il/law/70301), תשל"ז (1977), (להלן: **"חוק העונשין"**).

2. על פי עובדות כתב האישום, הנאשם גידל בבית ששכר למשך שנתיים סם מסוכן מסוג קנבוס. עד לתאריך 16.03.2023 גידל הנאשם והחזיק את סם הקנבוס שלא לשימוש עצמי וללא היתר ורישיון מאת המנהל. כן החזיק ציוד וכלים לצורך גידול הקנבוס, לרבות 102 מנורות, 102 שנאי חשמל, 7 מזגנים, 10 מאווררים, 33 מזגני לחות, 8 בלוני חמצן, 5 משאבות מים, 4 שקים של דשן ו-3 מדי לחות.

בנוסף, לצורך גידול הקנבוס, הנאשם נטל וצרך חשמל במזיד ומרמה באמצעות חיבור ישיר של הבית למתקני חברת החשמל, שלא דרך מונה החשמל ועקף את החיבור התקני של חברת החשמל בעלות כוללת של 65,048.76 ₪ מבלי שהיה זכאי לכך תוך יצירת סיכון ובאופן שעלול היה לגרום להתחשמלות או שריפה.

לאמור, הנאשם החזיק בבית 354 שתילי קנבוס במשקל כולל של 197.4 ק"ג, כל זאת שלא לשימוש עצמי, ללא היתר וללא רישיון.

**תסקיר שירות המבחן:**

3. בעניינו של הנאשם הוגשו 3 תסקירים במהלך ניהול התיק:

ביום 16.05.2024, הוגש תסקיר בעניינו של הנאשם בו תואר שהוא בן 44, נעדר עבר פלילי, היה נשוי בשנית ואב לשלושה ילדים, התקיים מקצבת נכות מטעם המוסד לביטוח לאומי והתמודד עם הפרעת דחק פוסט טראומטית, הפרעת אישיות גבולית והפרעות חרדה. בהתחשב במכלול הנסיבות, ובפרט נוכח התמכרותו הפעילה של הנדון לחומרים פסיכואקטיביים והחמרה במצבו הנפשי, שירות המבחן ביקש מבית המשפט לדחות את הדיון בעניינו בשלושה חודשים על מנת לאפשר את שילובו בטיפול במחלקה להתמכרויות בקרית אתא, אשר החל ביום 07.05.2024.

על פי תסקיר משלים שהוגש מיום 11.09.2024, במהלך תקופת הדחיה, החל הנאשם בהליך טיפולי במרכז "דרכי" בקרית אתא, במסגרתו השתלב בטיפול קבוצתי ופרטני, ושם הביע נכונות לבחון הפסקת השימוש בקנאביס והתליית רישיון האחזקה. על פי דיווחי הגורמים המטפלים, הנאשם הפגין מוטיבציה לשינוי אך התמודד עם קשיים משמעותיים במערכות יחסים, זהות ודימוי עצמי. במישור הרפואי-נפשי, המשיך הנאשם בטיפול ומעקב פסיכיאטרי. מתוך שבע בדיקות שתן אליהן זומן, התייצב לחמש. בבדיקה האחרונה מיום 09.09.2024 נמצאו שרידי קנאביס, בנזודיאזפינים וקוקאין.

שירות המבחן התרשם כי ההליך המשפטי הוביל את הנאשם להכרה בקשיי תפקודו והפסדיו, אך עדיין ניכרה אצלו עמדה קורבנית וקושי להתייחס לאלמנט התכנון במעשיו. לאור האמור, ובשל היות התהליך הטיפולי בראשיתו ושיתוף הפעולה האמביוולנטי, המליץ שירות המבחן על דחיית הדיון בשלושה חודשים נוספים. זאת לצורך המשך מעקב.

על פי התסקיר המשלים מיום 10.12.2024, אשר הוגש בהמשך לתסקירים קודמים, הנאשם המשיך בתקופת הדחיה בהליך הטיפולי במרכז "דרכי" בקרית אתא. התסקיר התבסס על שיחות עם הנאשם, דיווחים מגורמי הטיפול, מידע פסיכיאטרי ותוצאות בדיקות שתן. הנאשם התמיד בטיפול הפרטני והתמסר לתהליך הטיפולי. העבודה הטיפולית התמקדה בבניית ביטחון פנימי והתמודדות עם פחדים ותחושות איום מהסביבה. הנאשם הביע נכונות לשינוי, לרבות בחינת גמילה יזומה מקנאביס אותו צרך בהתוויה רפואית. אף שלא המשיך בטיפול הקבוצתי במרכז, השתלב בקבוצות ACA והפיק מהן תועלת משמעותית.

בתחום בדיקות השתן, הנאשם התייצב בעקביות ל-10 בדיקות. התוצאות העידו על נוכחות קנאביס באישור רפואי. בדיקה מיום 07.10.2024 העידה על נוכחות קוקאין, אולם בבדיקות מאוחרות יותר לא נמצאו שרידי הסם. במישור התעסוקתי, הנאשם השתלב בעבודה במטבח פיצרייה, דבר אשר תרם לשיפור מצבו הכלכלי והדימוי העצמי שלו.

בהתייחסותו לעבירות נשוא הדיון, הנאשם זנח את העמדה הקורבנית בה החזיק ולקח אחריות מלאה על מעשיו ובחירותיו. נוכח התמורה החיובית בהתנהלותו של הנאשם והתקדמותו בהליך הטיפולי, המליץ שירות המבחן על הטלת צו מבחן למשך 18 חודשים, הומלץ להוסיף ענישה הרתעתית בדמות עבודות שירות ברף הגבוה ומאסר מותנה. שירות המבחן סבר כי הטלת מאסר בפועל עלולה לקטוע את התהליך הטיפולי ולהוות גורם סיכון להישנות עבירות בעתיד.

**טיעוני המאשימה:**

4. המדינה טענה למתחם שנע בין 36 – 60 חודשי מאסר בפועל בהתבסס על הפסיקה הבאה:

* [ת"פ (ב"ש) 8988-11-22](http://www.nevo.co.il/case/29106652) **מדינת ישראל נ' סהר סבה** (4.4.23); שם בגין עבירות סמים דומות נקבע מתחם שבין 30 – 54 חודשים והוטלו 34 חודשים;
* [ת"פ 3750-08-20](http://www.nevo.co.il/case/26893291) **מדינת ישראל נ' עופר אנרייקז** (9.6.22); שם בגין עבירות דומות נקבע מתחם שבין 36 – 60 חודשי מאסר והוטלו 50 חודשי מאסר.
* [ת"פ (חי') 36724-02-20](http://www.nevo.co.il/case/26459302) **מדינת ישראל נ' אבוטבול ליגאי** (22.4.21); שם בגין עבירות דומות נקבע מתחם שבין 30 – 50 חודשי מאסר והוטלו 24 חודשי מאסר בפועל.

אוזכרו עוד מספר גזרי דין עם עונשים דומים.

5. המדינה טענה שבמקרה זה יש לפסוק עונש ברף התחתון של המתחם המוצע על ידה ולפסול בפועל את רישיון הנהיגה של הנאשם ולחלט את הרכוש שפורט בכתב האישום.

**טיעוני הסנגור:**

6. הסנגור טען שאומנם לפי מדיניות הענישה יש לפסוק מאסר של ממש ([ת"פ 20638-04-22](http://www.nevo.co.il/case/28515221) **מדינת ישראל נ' שפירא** (25.3.24)), שם נקבע מתחם שבין 27 – 55 חודשי מאסר; [ת"פ 31559-08-20](http://www.nevo.co.il/case/26925331) **מדינת ישראל נ' בוזגלו**, שם נקבע מתחם שבין 45 – 66 חודשי מאסר בפועל לנאשם 1 ולנאשם אחר בין 20 – 36 חודשי מאסר בפועל; [ת"פ 36475-04-22](http://www.nevo.co.il/case/28544856) **מדינת ישראל נ' פישלר** שם נקבע מתחם שבין 30 – 54 חודשי מאסר בפועל).

**עמדת הנאשם**:

7. הנאשם התנצל על ביצוע העבירה וטען שהוא עבר דרך ארוכה לקראת שיקום מוצלח וביקש הזדמנות לסיים את השיקום.

**דיון והכרעה:**

8. הערכים המוגנים שנפגעו היו ההגנה מפני נזקי השימוש בסמים ושמירה על המרקם החברתי ושלטון החוק. במקרה זה מדובר בהתארגנות משמעותית וגידול שהינו בבחינה היקף "תעשייתי" משך כמעט שנתיים. מכל מקום, לאור היקף הגידול וכמויות הסמים, הפגיעה בערכים המוגנים יכלה להיות משמעותית אם כי לא הוכח כי הסמים הופצו בפועל. הנאשם היה צריך להיות מודע לפסול במעשיו ולהימנע מהם.

9. מדיניות הענישה בעניין גידול קנאביס בהיקפים בהם גידל הנאשם, מביאה אותי לקבוע מתחם ענישה החל מ- 24 חודשים ועד ל-55 חודשים, כפי שעולה מהפסיקה שהוגשה.

10. אולם, במקרה דנן לאחר שעיינתי בתסקירים ושמעתי את טענות הצדדים, לא מצאתי סיבה שלא לאמץ את המלצת שירות המבחן ולהעדיף את הנתיב השיקומי בו החל הנאשם כאשר התסקירים מפרטים הליך שיקומי המצטייר כמוביל לשינוי חיובי ומשמעותי אצל הנאשם.

11. אשר על כן הנני מטיל ענישה כדלקמן:

- 9 חודשי מאסר בפועל לריצוי בעבודת שירות בהתאם לחוות דעת הממונה.

- 12 חודשי מאסר על תנאי משך 3 שנים כאשר התנאי יופעל במידה והנאשם עובר אחת מהעבירות בהן הורשע.

- צו מבחן משך 18 חודשים בהתאם לתכנית שירות המבחן כשר הנאשם הוזהר ביחס לתוצאות של הפרת תנאים המבחן.

ניתן בזה צו לחילוט הרכוש המפורט בכתב האישום.

**5129371**

**54678313זכות ערעור תוך 45 יום**

**ניתן היום, י"ג טבת תשפ"ה, 13 ינואר 2025, בהעדר הצדדים.**

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)