|  |  |
| --- | --- |
| **בית המשפט המחוזי בחיפה** | |
| ת"פ 11090-07-23 מדינת ישראל נ' אבשלומוב(עציר) |  |

|  |  |  |
| --- | --- | --- |
| לפני | **כבוד השופט דניאל פיש** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **רועי אבשלומוב (עציר)** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a)(א), [7](http://www.nevo.co.il/law/4216/7.c)(ג)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [275](http://www.nevo.co.il/law/70301/275)

|  |
| --- |
| **גזר דין** |

1. הנאשם הורשע על פי הודאתו בעבירות של ניסיון להחזקת סם מסוכן שלא לצריכה עצמית לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 + [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), תשל"ז- 1977 (להלן: "**החוק**"); החזקת סם מסוכן שלא לצריכה עצמית לפי [סעיף 7(א)](http://www.nevo.co.il/law/4216/7.a) + [(ג)](http://www.nevo.co.il/law/4216/7.c) רישא לפקודת הסמים המסוכנים; הפרעה לשוטר במילוי תפקידו לפי [סעיף 275](http://www.nevo.co.il/law/70301/275) לחוק.

2. על פי עובדות כתב האישום המתוקן ,עובר לתאריך 18.5.23 נשלחה חבילה מגרמניה עם שמות בדויים ומספרי טלפון לקשירת קשר השייכים לנאשם, כאשר בחבילה היה סם מסוג קטמין במשל 1.967 ק"ג. הסם היה מוחבא בצד בקבוק פלסטיק בשקית ממתקים. החבילה אותרה ונתפסה ע"י המשטרה והחלף הסם בסם דמי והועבר לנקודת החלוקה של הדואר. בתאריך 6.6.23 קיבל הנאשם שיחת טלפון והגיע לאסוף את החבילה לאחר שהזדהה בשם בדוי. מיד לאחר מכן הגיעו שוטרים לביתו והוא בתגובה קפץ מהחלון על מנת להפריע לשוטרים בביצוע תפקידם, שכתוצאה מהקפיצה נשברו רגליו. בחיפוש בדירה אותרה החבילה ובנוסף נתפס סם קנביס במשקל 69.87 ג'.

**טיעוני המדינה לעניין העונש**

3. המדינה חזרה והדגישה את חומרתן הרבה של עבירות הסמים והצורך להיאבק בהן באמצעות ענישה מרתיעה ([ע"פ 2681/15](http://www.nevo.co.il/case/20205876) **בן שיטרית נ' מ"י** (14.2.16)).

4. נטען שנפגעו הערכים החברתיים המוגנים של החובה להגן על בריאותו ושלומו של הציבור והצורך למנוע פגיעה ונזק לחברה.

5. נטען לקיום תכנון משמעותי לצורך ביצוע העבירה בכל הקשור למשלוח החבילה ומסירת הפרטים של הנאשם לצורך זה. כמו כן הודגש המשקל הגבוה של כמות הסם.

6. נטען שהנאשם נושא באחריות בלעדית לביצוע העבירה והיה עליו, בייחוד לאור המניע הכלכלי שביסוד העבירה, להימנע ממנה.

7. באשר למדיניות הענישה, אוזכרו המקרים הבאים:

* [ע"פ 1932/15](http://www.nevo.co.il/case/20118363) **בן סעדון נ' מדינת ישראל** (17.4.16); נדחה ערעורו של נאשם שנידון ל-42 חודשי מאסר בפועל בגין החזקת סמים מסוכנים מסוג MDMA (446 כדורים, כל כדור 1 ג') וכמות נוספת של סמים נוספים ושני משקלים אלקטרונים. הנאשם היה בעל עבר פלילי מכביד.
* [ע"פ 2279/15](http://www.nevo.co.il/case/20151395) **ודים בורוחוב נ' מדינת ישראל** (31.1.16); נאשם שהורשע בשני אישומים, החזקת סמים לצריכה עצמית והחזקת סם שלא לצריכה עצמית, כאשר בביתו נמצאו 293 טבליות MDMA, מעל 50 ג' קוקאין, ו-17.6 ג' חשיש ומשקל אלקטרוני. נקבע מתחם ענישה שבין 24 – 48 חודשי מאסר בפועל והוטלו 28 חודשי מאסר בפועל. הערעור נדחה.
* [ת"פ 43983-05-19](http://www.nevo.co.il/case/25708829) **מדינת ישראל נ' אופיר ראובן** (19.3.20); נאשם שהחזיק ברכב 314.46 ג' סם מסוכן מסוג MDMA שלא לצרכיה עצמית והחזיק כלים וסמים לצריכה עצמית בנוסף. נקבע מתחם ענישה שבין 18 – 42 חודשי מאסר ונגזרו עליו 18 חודשי מאסר.
* [ת"פ 37153-03-20](http://www.nevo.co.il/case/26548479) **מדינת ישראל נ' מרק נירמן** (180.5.22); דובר בנאשם שבמהלך חיפוש בבית נתפסו סמים מסוגים שונים מוסלקים: 20.33 ג' סם מסוכן מסוג MDMA ו-44.94 ג' סם מסוכן מסוג קטמין. נקבע מתחם ענישה שבין 20 – 40 חודשי מאסר בפועל ונגזרו 23 חודשי מאסר.

8. נטען למתחם עונש הולם שבין 24 – 48 חודשי מאסר בפועל, כאשר המדינה עתרה לפסיקת עונש בתחתית המתחם.

9. באשר לנסיבות שאינן קשורות לביצוע העבירה, צוין שהנאשם נעדר עבר פלילי, הודה במעשים המיוחסים לו וזכה לתסקיר חיובי.

10. כמו כן נתבקש לפסול רישיון הנהיגה של הנאשם לתקופה של 12 חודשים ופסילה על תנאי ועונשים נלווים.

**טענות הנאשם לעניין העונש**

11. נטען שמדובר בנאשם צעיר, שחסך מזמנו של בית המשפט והודה בשלבים המוקדמים של ההליך לאחר שינוי מהותי בכתב האישום. נטען שהנאשם לקח אחריות והביע חרטה.

12. נטען שהסם קטמין נחשב לפחות חמור מאשר סמים קשים אחרים. פורט שהנאשם ביצע את העבירה על רקע חובות והפעלת לחץ עליו מהסביבה.

13. נטען שבהתאם לתסקיר הנאשם נוקט במהלכי שיקום מוצלחים במסגרת כליאתו.

14. הוזכר שהנאשם עבר ניתוח קשה ברגליו והיה רתוק לכיסא גלגלים משך תקופה משמעותית.

15. אוזכרה פסיקה כדלקמן:

* [ע"פ 2038/21](http://www.nevo.co.il/case/27494822) **אלזס נ' מדינת ישראל** (11.5.22); בגין יבוא מזוודה שהכילה 13,189 טבליות MDMA הוטלו על נאשם 18 חודשי מאסר שבערעור הועמדו על 11 חודשים.
* [ע"פ 7757/21](http://www.nevo.co.il/case/28092391) **מרקוזי נ' מדינת ישראל** (24.5.22); המערער שכנע עובד תאילנדי ליבא סם מתאילנד לישראל בכמות של 2.975 ק"ג סם מסוג מתאמפטמיין. הוטלו עליו בערכאה הדיונית 28 חודשי מאסר בפועל והערעור על חומרת העונש נדחה.
* ת"פ 37908-02-19 **מדינת ישראל נ' ויינברג** (11.2.21); נאשם שקשר קשר עם אחרים ליבוא סם מסוג MDMA במשקל 4.966 ג' מאודסה לישראל. נקבע מתחם ענישה שמתחיל ב-24 חודשי מאסר ובגין שיקולי שיקום נגזרו 340 שעות של"צ.

**תסקיר שירות המבחן**

16. בתסקיר פורט שהנאשם בן 23, שטרם מעצרו התגורר בבית אמו בחיפה ועבד באופן מזדמן. הוא סיים 9 שנות לימוד, לא שירת שירות צבאי והתחבר לגורמי שוליים. צוין שאין לחובתו הרשעות קודמות, אולם צוין שימוש אינטנסיבי בסמים. צוין שבמהלך מעצרו חל שינוי בתפישותיו של הנאשם והוא מבין כיום את דפוסי התמכרותו ומשתף פעולה עם גורמי הטיפול בכלא ולוקח אחריות על מעשיו. לאור סיכוי לא מבוטל להישנות עבירות בעתיד הומלץ על ענישה מוחשית והרתעתית. עם זאת, לאור שיתוף הפעולה עם גורמי הטיפול, הומלץ על שילובו בקהילה טיפולית בכלא חרמון.

**עמדת הנאשם**

17. הנאשם הביע חרטה ולקח אחריות מלאה על מעשיו וטען שהיום הוא נמצא בדרך אחרת ורוצה לטפל בעצמו.

**דיון**

18. הנאשם עצור מיום 6.6.23.

19. אין צורך להכביר מלים על חומרת עבירות הסמים והנזקים שנגרמים לחברה כתוצאה מהפצתם והשימוש בהם.

20. נפגעו הערכים המוגנים של שמירה על שלום הציבור והסדר החברתי.

21. העבירות דנן מגלות רכיב של תכנון משמעותי והנאשם נושא באחריות בלעדית לביצוען, כאשר הוא היווה חלק משרשרת השגת הסם ואספקתו.

22. בהתחשב באמור ובהתחשב בפסיקה המנחה, מתחם העונש ההולם נמצא בין 18 – 40 חודשי מאסר.

23. במקרה דנן יש להתחשב בגילו הצעיר של הנאשם, בקבלת האחריות מצדו ובמהלכים שהוא נוקט לשיקום.

24. אני פוסק עונשים כדלקמן:

* 24 חודשי מאסר בפועל, שמהם תנוכה תקופת מעצרו מיום 6.6.23;
* מאסר על תנאי של 10 חודשים למשך 3 שנים מיום שחרורו, כאשר התנאי יחול במידה והנאשם יבצע עבירות סמים שלא לצריכה עצמית מסוג פשע;
* קנס בסך 2,500 ₪, לתשלום עד ליום 31.12.24.
* פסילת רישיון הנהיגה למשך 12 חודשים מיום שחרורו.

כמו כן הנני מורה על השמדת הסם.

**לאור האמור בתסקיר אבקש מרשויות שב"ס לשקול את שילובו של הנאשם בתכניות שיקום בהתאם לאמור בתסקיר.**

**5129371**

54678313זכות ערעור תוך 45 יום הודעה לנאשם

**ניתן היום, י"ג סיוון תשפ"ד, 19 יוני 2024, בהעדר הצדדים.**

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)