|  |  |  |
| --- | --- | --- |
| **בית המשפט המחוזי בבאר שבע** | | |
| **לפני כבוד השופט הבכיר, אליהו ביתן** |  | **19/09/2024**  **ת"פ 13839-12-23 מדינת ישראל נ' פשייב(עציר)** |

|  |  |
| --- | --- |
| **בעניין:** | |
| **המאשימה:** | **מדינת ישראל** | |
| **נגד** | | |
| **הנאשם:** | **אריאל פשייב (עציר)** | |

<#1#>

נוכחים:

ב"כ המאשימה, עו"ד גאל נבון

הנאשם ובאת-כוחו, עו"ד אור בן שאנן

<#5#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [448](http://www.nevo.co.il/law/70301/448.a) (א)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

**גזר דין**

1. טרם שמיעת הראיות בתיק, הגיעו הצדדים להסדר טיעון במסגרתו הוגש נגד הנאשם כתב אישום מתוקן והנאשם הודה בעובדותיו, שאלה הם עיקריהן:

בין הנאשם לבין א.ק. (להלן: "המתלוננת") אין היכרות מוקדמת. עובר ליום ה- 23.11.23, מסיבה שאינה ידועה למאשימה, הנאשם החליט להצית את ביתה של המתלוננת. ביום 23.11.23 בחצות הלילה הנאשם נסע במונית מאופקים לאשדוד ובמהלך כל הנסיעה הוא שוחח בטלפון עם אחר שזהותו אינה ידועה למאשימה. בהגיעם לאשדוד, הנאשם ירד מהמונית ונהג המונית המתין לו. בהמשך, הנהג הסיע את הנאשם לתחנת דלק באשדוד, שם לבקשת הנאשם מילאו עבורו בנזין בבקבוק, ולאחר מכן הנאשם חזר למונית וביקש מהנהג להסיעו לכתובת מסוימת באשדוד. כשהגיעו למקום, הנאשם יצא מהמונית עם בקבוק הבנזין והורה לנהג המונית להמתין לו. בהמשך הנאשם פגש בשכנתה של המתלוננת ושאל אותה לכתובתה של המתלוננת, והיא השיבה לו שאינה יודעת. לאחר מכן, הנאשם קיבל שיחת טלפון בה נמסרה לו כתובתה של המתלוננת, והוא עלה לדירתה, הצית את דלת הדירה באמצעות הבנזין, ברח מהמקום, עלה למונית ונסע בחזרה לאופקים. השכנה של המתלוננת, שהבחינה בבריחת הנאשם, התקשרה אל המתלוננת והעירה אותה משנתה, והמתלוננת התקשרה למשטרה, ובמהלך השיחה הריחה את ריח השריפה וגילתה שדלת דירתה הוצתה. כתוצאה מההצתה, החלק התחתון של דלת הכניסה מצידה החיצוני ניזוק, נגרמו סימני פיח על הקירות שמעל הדלת ונזקי אש בחלק התחתון בצד הפנימי של הדלת, ועל רצפת המדרגות נמשך "שביל" של סימני פיח וחומר שרוף מדלת הכניסה ועד למרכז חדר המדרגות. עלות הנזק הוערכה בסך כולל של 3,600 ₪.

ביום 24.11.23 בסמוך לשעה 14:30, שוטרים הגיעו לעצור את הנאשם בכתובת בה שהה באותה העת, ובמהלך חיפוש בדירה נתפס בארון בגדים סם מסוכן מסוג קוקאין במשקל כולל של 0.63 גרם, ובמדרגות סמוכות נתפס סם מסוכן מסוג חשיש במשקל כולל של 48.21 גרם נטו.

2. על יסוד הודאת הנאשם בעובדות כתב האישום המתוקן, כאמור, הוא הורשע בעבירת הצתה, לפי [סעיף 448 (א)](http://www.nevo.co.il/law/70301/448.a) רישא ב[חוק העונשין](http://www.nevo.co.il/law/70301) התשל"ז- 1977 ובעבירה של החזקת סם שלא לצריכה עצמית, לפי [סעיף 7 (א) ו- (ג)](http://www.nevo.co.il/law/4216/7.a.;7.c) ב[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

3. במסגרת הסדר הטיעון, הצדדים ציינו כי ההסכמה ביניהם כוללת גם התייחסות לרכיב הענישה אך בשל כוונת הנאשם להשתלב במסגרת טיפולית הם ביקשו לבחון את התקדמותו בהליך הטיפולי בטרם הצגת ההסכמות ביניהם בנושא העונש.

4. הנאשם נקלט בקהילה טיפולית ביום 15.05.24 וכבר למחרת עזב את הקהילה על דעת עצמו. ובהמשך הוא נעצר עד תום ההליכים המשפטיים.

5. שירות המבחן הגיש תסקיר על המערער בו צוינו בין היתר הדברים הבאים: הנאשם בן 23, רווק, ללא ילדים. אינו עובד. שוחרר ממאסר כחודשיים טרם ביצוע העבירה. ניהל אורח חיים שולי והתמכרותי. נסיבות חייו קשות ועל רקען, בילדותו הוא שהה במסגרות חוץ ביתיות. לנאשם עבר פלילי והוא ריצה עונשי מאסר. תואר שימוש התמכרותי בסמים.

אשר לעבירות, הנאשם מודה בביצוען ולוקח עליהן אחריות. שירות המבחן התרשם שלמערער דפוסים עברייניים ושקיים סיכון משמעותי להישנות עבירות. והמליץ להטיל עליו ענישה משמעותית.

6. בדיון היום, הצדדים הסכימו להמליץ לבית המשפט במשותף להטיל על הנאשם 3 שנות מאסר בפועל, מאסר על תנאי, קנס ופיצוי. והוסכם שהצדדים יטענו באופן חופשי בנוגע לאופן הפעלת שני המאסרים המותנים ברי ההפעלה התלויים ועומדים נגד הנאשם.

7. ב"כ המאשימה טען שהנאשם ביצע את העבירה כאן זמן קצר לאחר ששוחרר ממאסר קודם. וביקש להטיל על הנאשם מאסר בהתאם להמלצת הצדדים ובנוסף לכך להפעיל את שני המאסרים המותנים התלויים נגד הנאשם, האחד בן 6 חודשים בגין כל עבירת סמים, מ[ת"פ 20700-06-21](http://www.nevo.co.il/case/27691352) של בית משפט השלום נתניה, והשני בן 12 חודשים בגין עבירת פשע, מ[ת"פ 7000-09-21](http://www.nevo.co.il/case/27914755) של בית משפט השלום באר שבע, באופן ש- 8 חודשים מתוכם ירוצו במצטבר למאסר כאן.

8. ב"כ הנאשם הצטרפה לבקשה לכבד את המלצת הצדדים לעונש המאסר בתיק זה וביקשה שהמאסרים על תנאי יופעלו באופן ש- 6 חודשים מהם ירוצו במצטבר לעונש כאן, תוך הפניה לתסקיר שירות המבחן ולנסיבותיו הקשות של הנאשם.

9. הנאשם הביע צער על מעשיו וסיפר שהתנאים בקהילה הטיפולית היו קשים מאד והוא לא יכל להסתגל אליהם.

10. הסכנה הכרוכה בשליחת אש בדלת דירה בבניין מגורים, רבה וחמורה עד מאוד. כאן, ההצתה בוצעה בשעת לילה מאוחרת בה האנשים נמים את שנתם, בעת שהמתלוננת ישנה בדירה. בנסיבות כאלה לוקח זמן עד שמזהים את ההצתה ובפרק זמן זה האש יכולה להתפשט ועשן עלול להצטבר, לחדור לדירות מגורים ולמלא את החללים המשותפים מחוץ לדירות, ואז הסכנה לפגיעות גוף ורכוש גדולה ותהליך ההשתלטות על האש ופינוי הדיירים קשה ומורכב. העובדה שבמקרה זה שכנתה של המתלוננת העירה אותה משנתה ובסופו של דבר לא נגרם נזק משמעותי, אינה צריכה להקהות מחומרת המעשה ולמסך את סכנתו. באותה מידה האירוע יכל להסתיים באסון נורא.

11. מעשה הנאשם היה מתוכנן וקדמה לו היערכות, הגעה מרחוק בשעת לילה והצטיידות בבנזין.

12. חומרת המעשה וסכנת החיים הכרוכה בו, מצדיקות הטלת עונש מאסר לתקופה משמעותית.

13. התיאור המופיע בכתב האישום ודברים שהנאשם אמר בשירות המבחן תומכים בהנחה שהנאשם נשלח על ידי אחרים לביצוע המעשה, מבלי שהנאשם עצמו הכיר את המתלוננת או היה לו סכסוך כלשהו איתה. נתון זה פועל מצד אחד לחומרה, שכן הוא מלמד על חוסר גבולות ואי מורא דין ועל נכונות לבצע עבירה חמורה כנגד תמורה, והדבר תומך בהערכה על מסוכנות להישנות מעשים דומים. ומנגד, התיאור מתכתב עם טענת הנאשם בשירות המבחן על הסתבכותו עם גורמים עבריינים שבמסגרתה הוא נדרש לבצע את המעשה והוא עשה מה שעשה תחת אותו אילוץ.

14. החזקת הסמים - מסוג קוקאין וקנבוס, מבטאת פן נוסף בהוויית שגרת חיי הנאשם ומוסיפה לדאגות מפני הישנות עבירות.

15. עונש המאסר שהצדדים ממליצים להטיל על הנאשם משקלל באופן סביר את נתוני החומרה הנוגעים למעשי העבירות בנסיבותיהם ואת מידת אשמו של הנאשם, תוך מתן משקל מתאים להודאת הנאשם, לנסיבות חייו של הנאשם ולשיקולי שיקומו. ובנסיבות יש לקבל את המלצת הצדדים.

16. נגד הנאשם תלויים ועומדים שני מאסרים על תנאי. הראשון, מ[ת.פ. 7000-09-21](http://www.nevo.co.il/case/27914755) של בית משפט השלום באר-שבע, בו הנאשם הורשע בעבירות של התפרצות לבית מגורים לביצוע עבירה, גניבה, והחזקת סכין, וביום 29.6.22 דינו נגזר בין היתר ל- 12 חודשי מאסר על תנאי ל- 3 שנים מיום שחרורו מהמאסר "שלא יעבור עבירה מסוג פשע בניגוד ל[חוק העונשין](http://www.nevo.co.il/law/70301) תשל"ז-1977, פרק י"א". והשני, מ[ת.פ. 20700-06-21](http://www.nevo.co.il/case/27691352) של בית משפט השלום נתניה, בו הנאשם הורשע בעבירה של החזקת סמים שלא לצריכה עצמית, אותם פלט מגופו בבית המעצר, וביום 12 יולי 2022 דינו נגזר בין היתר ל- 6 חודשי מאסר על תנאי למשך 3 שנים שלא יעבור על עבירה מפקודת הסמים.

17. בהתחשב בעבירות עליהן הנאשם נתן את הדין ב[ת.פ. 7000-09-21](http://www.nevo.co.il/case/27914755), שאינן דומות לעבירות כאן, ובהתחשב בהגדרה הרחבה מאוד שנקבעה לעבירות המפעילות את התנאי, בפער הקטן יחסית בין עמדות התביעה להגנה בענין זה, ובהינתן תקופת המאסר שעל הנאשם לשאת, נראה לי שיש להורות על חפיפת תקופות המאסר כהצעת ההגנה.

18. נוכח האמור, אני מטיל על הנאשם את העונשים הבאים :

1.3 שנות מאסר בפועל, מיום מעצרו.

2. הפעלת המאסרים המותנים מ[ת"פ 20700-06-21](http://www.nevo.co.il/case/27691352) של בית משפט השלום בנתניה ומ[ת"פ 7000-09-21](http://www.nevo.co.il/case/27914755) של בית המשפט השלום בבאר שבע. הנאשם ישא את תקופות המאסר בחפיפה חלקית כך ששישה חודשים מתוך תקופות המאסר על תנאי שהופעלו ירוצו במצטבר לעונש המאסר כאן, והיתרה תהיה בחופף לו. ובסה"כ הנאשם ישא 42 חודשי מאסר בפועל בניכוי ימי מעצרו.

3. 12 חודשי מאסר על תנאי למשך 3 שנים מיום שחרורו מהמאסר שלא יעבור עבירת הצתה.

4. פיצוי למתלוננת בסך 4,000 ₪.

זכות ערעור תוך 45 יום מהיום .

<#4#>

**5129371ניתנה והודעה היום ט"ז אלול תשפ"ד, 19/09/2024 במעמד הנוכחים.**

|  |
| --- |
| 54678313 |
| **אליהו ביתן, שופט בכיר** |

אליהו ביתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)