|  |  |
| --- | --- |
| **בית המשפט המחוזי בבאר שבע** | |
| ת"פ 75514-07-24 מדינת ישראל נ' בקר(עציר) | 20.2.25 |

|  |  |  |
| --- | --- | --- |
| **לפני כב' הנשיא, השופט בני שגיא** | | |
| **המאשימה:** | **מדינת ישראל**  ע"י ב"כ עו"ד גאל נבון | |
|  |  |  |
|  | **נגד** | |
| **הנאשמים:** | **אריק בקר (עציר)**  ע"י ב"כ עו"ד צפריר יגור | |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a.c)(א)(ג), [13](http://www.nevo.co.il/law/4216/13)

|  |
| --- |
| **גזר דין** |

כללי

1. הנאשם הורשע על יסוד הודאתו בעבירות של ייבוא סם מסוכן, לפי [סעיף 13](http://www.nevo.co.il/law/4216/13) ל[פקודת הסמים](http://www.nevo.co.il/law/4216); והחזקת סמים מסוכנים שלא לצריכה עצמית, לפי [סעיף 7(א)(ג)](http://www.nevo.co.il/law/4216/7.a.c) רישא לפקודת הסמים.

הסדר הטיעון שגובש בין הצדדים כלל את תיקונו של כתב האישום. כן הוסכם כי התביעה תטען לעונש ראוי של 7 שנות מאסר ורכיבי ענישה נוספים, בעוד ההגנה תטען באופן חופשי ביחס לכל רכיבי הענישה.

עובדות כתב האישום המתוקן

2. על פי עובדות כתב האישום המתוקן, עובר ליום 29.6.24, קשר הנאשם קשר עם אדם שזהותו אינה ידועה למאשימה, לביצוע עבירת פשע – ייבוא סמים מסוכנים מסוג קטמין ו- MDMA.

במסגרת הקשר ולשם קידומו, ביום 29.6.24 הזמין הנאשם מבית אימו בבאר שבע כרטיס טיסה לשדה התעופה "אורלי" בצרפת. ביום 1.7.24 יצא הנאשם מישראל דרך נמל התעופה בן גוריון ושהה מחוץ לארץ עד ליום 4.7.24.

בתאריך שאינו ידוע במדויק למאשימה, במהלך שהותו בחו"ל כמפורט לעיל, הנאשם קיבל לידיו, באופן שאינו ידוע במדויק למאשימה, מזוודה עם דופן כפולה, ובתוכה שלוש שקיות וואקום שהכילו כ-3.4 ק"ג סם מסוג קטמין וכן סם מסוג MDMA במשקל של כ-9.5 ק"ג.

ביום 4.7.24 הגיע הנאשם, בטיסה שיצאה מפריז חזרה לישראל, והוביל את המזוודה עם הסמים לישראל. בהגיעו לנתב"ג במועד הנ"ל, לקח הנאשם את המזוודה עם הסמים ממסוע חלוקת הכבודה בנתב"ג וניסה לעזוב את המקום כשהוא מחזיק במזוודה, אך נעצר על ידי משטרת ישראל בעקבות בדיקת המזוודה במכס ואיתור הסמים.

ראיות וטיעוני הצדדים לעונש

3. ב"כ התביעה, עו"ד גאל נבון, עמדה בטיעוניה על חומרת מעשיו של הנאשם, על עוצמת הפגיעה בערכים המוגנים, על נסיבות ביצוע העבירה, ומדיניות הענישה הנוהגת. התביעה ציינה כי בתי המשפט, ובפרט ביהמ"ש העליון, עמדו על הנזק החמור שגורם כל מי שלוקח חלק בשרשרת הפצת סם מסוכן, ההשפעות השליליות על החברה והנזק הטמון בהן.

עוד ציינה התביעה כי לקחה בחשבון את העובדה שהנאשם הודה במסגרת הסדר טיעון, חסך זמן שיפוטי יקר ולקח אחריות על מעשיו. כן לקחה בחשבון את נסיבותיו האישיות ואת מצבו הכלכלי והמשפחתי המורכב, במובן זה שהוא דר רחוב. יחד עם זאת, ציינה התביעה את החשיבות ביצירת האיזון הראוי בין נסיבות המקרה לבין הגנה על האינטרס הציבורי, ובפרט שלום הציבור ובטחונו. התביעה הדגישה את חשיבותו של העברת מסר ברור ומרתיע לפיו בית המשפט נוקט ביד קשה, גם כלפי מי שביצע את עבירות הסמים בהיותו "בלדר" או ללא עבר פלילי בעבירות סמים.

בהינתן האמור, ומדיניות הענישה הנוהגת אליה הפנתה, סברה התביעה כי יש להשית על הנאשם עונש של 7 שנות מאסר בפועל, בנוסף לרכיבים נלווים וקנס משמעותי.

4. אימו של הנאשם, הגב' אנה בקר, העידה בשלב העונש.

גב' בקר תיארה כי התגרשה בשל מערכת יחסים אלימה עת היה הנאשם בן 16 ומאז השקיעה רבות על מנת להביא להצלחת שלושת ילדיה. האם התייחסה למורכבות ולקשיים שהובילו לעזיבת הנאשם את הבית. גב' בקר תיארה את השינוי שחל בנאשם מיום המעצר, בשיחות עמו ובמידת ההבנה שהחל לגלות ביחס לצער שגרם לה ולמשפחתו. היא הכירה בטעות שעשה בנה, ציינה כי היא מוכנה לעזור בשיקומו וביקשה מבית המשפט להתחשב בגזירת העונש ולתת לו הזדמנות על מנת לסייע לו לשקם את חייו ולנהל חיים נורמטיביים.

5. ב"כ הנאשם, עו"ד צפריר יגור, עמד על נסיבות חייו האישיות של הנאשם, בן 32, אשר מגיל צעיר, לאחר שאימו עברה מערכת גירושים קשה, החל להידרדר והתמכר לסמים ולהימורים ובשנים האחרונות הוא התגורר ברחובות. הסניגור התייחס לכך שהנאשם סובל מבעיות נפשיות ופסיכיאטריות ועברו הפלילי לא מכביד ולא נוגע לעבירות סמים. כמו כן, תיאר כי מצבו הנפשי והכלכלי הרעוע של הנאשם הובילו אותו לעשיית טעות חמורה, כאשר נוצל והסכים לבצע את העבירה, לדבריו, תמורת 10,000 ₪. הסניגור טען כי הנאשם הודה בביצוע העבירה בהזדמנות הראשונה ובכך חסך זמן ציבורי יקר. כן טען כי הנאשם עבר כברת דרך ארוכה ומטלטלת מיום מעצרו, כאשר במהלך המעצר הותקף על ידי עצור אחר שנשך לו את האוזן, וזו תהיה עבורו צלקת לכל החיים. הסניגור תיאר כי הנאשם לראשונה מזה 15 שנים נקי מסמים כבר מספר חודשים, עושה דרך במעצר, התחיל את דרכו ב"צוללת", משם עבר לתא השגחה וכעת נמצא באגף 1 כאסיר עבודה, שם הוא מתקדם בצורה משמעותית וחיובית, מתפקד, משתף פעולה ועושה כל שביכולתו על מנת לשנות את דרכיו. עוד תיאר הסניגור כי צילומי הווידאו של הנאשם בעת ביצוע העבירה פורסמו בערוצי התקשורת, עוד בטרם היה מיוצג, וגם לכך יש משמעות בהקשר לסבל הנפשי שהוא ומשפחתו חוו.

הסניגור טען, כי מתחם הענישה הראוי בתיק זה צריך לנוע בין 30 ל- 46 חודשים וסבר כי יש מקום למקמו בתחתית המתחם באופן שיאפשר לו לשקם את חייו.

6. הנאשם בדבריו אמר: "**אני מתנצל, גם בפני המשפחה שלי. לא ידעתי להבדיל בין טוב לרע. הייתי במצב הכי שפל שהיה לי בחיים. אני כבר חצי שנה לא נוגע בשום דבר, צר לי רק על המשפחה שלי. אני עובד במעצר, קם כל יום, משתתף בקבוצות. אני עובד במפעל מחוץ לאוהלי קידר, משפץ ארוניות, נעליים של צבא, קסדות. כל מה שיש אני עושה, אני משתלב בכל מקום ואמשיך לעשות מה שצריך**."

דיון והכרעה

7. לצורך קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

8. דומה שאין צורך להרחיב אודות ההשלכות הבריאותיות והחברתיות הנובעות משימוש בסמים, ועל החומרה הייתרה הקיימת בעבירה של יבוא סם מסוכן, וראה בהקשר זה [ע"פ 3249/12](http://www.nevo.co.il/case/5583249) **בנאום נ' מדינת ישראל** (13.5.2013). הנאשם פגע פגיעה ניכרת בערך המוגן של הגנה על שלום הציבור ובריאותו מפני הנזקים הנגרמים כתוצאה משימוש בסמים, בפרט כאשר מדובר על סמים מסוג קטמין ו- MDMA בכמות משמעותית של 12.9 ק"ג.

באשר לנסיבות הקשורות בביצוע העבירה, אציין כי בבסיס עבירת הייבוא, כפי שתוארה בכתב האישום המתוקן עולה מימד של תכנון מראש. פן אחד של התכנון בא לידי ביטוי ברכישת כרטיסי הטיסה ובמעורבותו של אדם נוסף לצורך ביצוע העבירה. פן נוסף מתבטא באופן הבאתם של הסמים, כאשר הם מוסלקים בתוך מזוודה בעלת דופן כפול, ארוזים בשקיות וואקום ובהן כמות משמעותית של סמים: 3.4 ק"ג קטמין ו-9.5 ק"ג MDMA.

לצד האמור, מכלל הנתונים עולה כי מעורבותו של הנאשם בשרשרת הפצת הסם התמצתה בתפקידו כבלדר, מסקנה המתיישבת גם עם נתוניו המוחלשים של הנאשם והעובדה כי באותה תקופה היה דר רחוב. בנוסף, יש להתחשב בכך שבסופו של יום, הסמים נתפסו ולא הופצו כך שפוטנציאל הנזק לא התממש.

9. ביחס למדיניות הענישה הנוהגת ראיתי להפנות לפסקי הדין הבאים:

[ע"פ 3006/23](http://www.nevo.co.il/case/29591310) **רם נ' מדינת ישראל** (13.12.2023) - הנאשם הורשע בייבוא 26,656 טבליות MDMA שהוטמנו בתוך תחתית כפולה במזוודתו. עוד הורשע באיומים והטרדה באמצעות מתקן בזק. נקבע **מתחם הנע בין 78-48 חודשי מאסר**. הנאשם עבר הליך גמילה מוצלח, שירות המבחן המליץ בעניינו על ענישה הכוללת צו של"צ וצו מבחן. המאשימה אימצה את המלצת שירות המבחן לענישה שיקומית ועתרה למאסר בדרך של עבודות שירות. הנאשם נדון לששה חודשי מאסר לריצוי בדרך של עבודות שירות. ערעור הגנה נדחה.

[ע"פ 6497/19](http://www.nevo.co.il/case/26086266) **אורן נ' מדינת ישראל** (1.6.2020) - נדונו שלושה נאשמים בעבירות של ייבוא סם מסוג MDMA במשקל של מעל 10 ק"ג. בעניין הנאשם המרכזי שניהל את פלטפורמת הייבוא נקבע מתחם הנע בין 4.5 ל-7 שנות מאסר, בית המשפט המחוזי מצא לחרוג מהמתחם משיקולי שיקום וגזר עליו 42 חודשי מאסר. ערעור שהוגש לבית המשפט העליון נדחה, תוך שבית המשפט הביע את התרשמותו מהתהליך הטיפולי שעבר המערער.

[ע"פ 1901/19](http://www.nevo.co.il/case/25535302) **אסולין נ' מדינת ישראל** (31.5.2020) - **נקבע מתחם הנע בין 54 ל-90 חודשי מאסר**, וזאת בגין ייבוא 10 ק"ג של סם מסוכן מסוג MDMA והחזקת סם מסוכן שלא לצריכה עצמית. הנאשם, ללא עבר פלילי נידון ל- 54 חודשי מאסר.

[ת"פ 41833-08-23](http://www.nevo.co.il/case/29944352) **מדינת ישראל נ' בן יאיר** (30.4.2024) – הנאשם הורשע על יסוד הודאתו במסגרת הסדר טיעון בביצוע עבירה של ייבוא סם מסוכן, בכך שטס לישראל מגרמניה כשברשותו מזוודה בעלת דופן כפולה ובה סם מסוכן מסוג קטמין במשקל של 11.4 ק"ג. בית המשפט קבע **מתחם שנע בין 3 ל-7 שנים** וגזר עליו עונש של 38 חודשי מאסר.

[ת"פ 63413-01-22](http://www.nevo.co.il/case/28278897) **מדינת ישראל נ' בנימוב** (10.9.2023) - הנאשם הורשע בייבוא 23,900 טבליות סם מסוגMDMA מוסלקים בתוך מזוודה. על פי עובדות כתב האישום שימש הנאשם כבלדר. **נקבע מתחם הנע בין 7-4 שנים**. בהתחשב בגילו הצעיר, העדר עבר, ניהול אורח חיים תקין עד להסתבכותו בעבירה, תסקירו חיובי אך נעדר המלצה טיפולית, נדון למאסר בן 45 חודשים תוך שבית המשפט מציין כי יחרוג חריגה קלה מהמתחם כדי לעודד את הנאשם ולדרבן אותו להמשיך בדרכו החיובית.

[ת"פ 37958-02-19](http://www.nevo.co.il/case/25455685) **מדינת ישראל נ' וינברג** (11.2.2021) - הנאשם הורשע על יסוד הודאתו במסגרת הסדר טיעון בביצוע עבירה של ייבוא סם מסוכן, בכך שקשר קשר עם אחרים, נסע לאודסה וקיבל שם סם מסוכן מסוג MDMA במשקל נטו של 4,966 גרם והעביר אותו לישראל כשהוא מוסלק בתוך מזוודה. בית המשפט קבע **מתחם שנע בין 24 ל-40 חודשי מאסר** וחרג מהמתחם מטעמי שיקום, תוך העמדת העונש על 6 חודשי מאסר על תנאי.

[ת"פ 46786-04-18](http://www.nevo.co.il/case/23889476) **מדינת ישראל נ' יבלנוב** (14.11.2019) - הנאשם הורשע על יסוד הודאתו בכתב אישום מתוקן, שלא במסגרת הסדר טיעון, בעבירות של קשירת קשר לפשע, יבוא סם מסוכן בצוותא חדא והחזקת סם מסוכן לצריכה עצמית. על פי עובדות כתב האישום המתוקן, בין הנאשם לאברהם קשר על רקע מכירת סמים שמכר אברהם לנאשם, על רקע זה נוצר לנאשם חוב כספי לאברהם. על מנת למחוק את החוב הסכים הנאשם לייבא סמים מאירופה לישראל, במסגרת זו קיבל כספים שיועדו למימון הליך היבוא, והכניס לארץ במזוודה בעלת דופן כפולה 31,243 טבליות של סם מסוכן מסוג MDMA (10.9 ק"ג). בית המשפט המחוזי קבע בעניינו **מתחם הנע בין 48 ל-78 חודשי מאסר** וגזר עליו 20 חודשי מאסר, תוך חריגה מטעמי שיקום.

[ת"פ 58966-01-18](http://www.nevo.co.il/case/23580083) **מדינת ישראל נ' צציק** (22.11.2018) - שם נקבע מתחם הנע בין 54 חודשי מאסר ל-90 חודשי מאסר, וזאת בגין עבירת ייבוא של סם מסוכן מסוג MDMA במשקל 9.2 ק"ג.

10. לאור כל האמור, ובהתחשב בערכים המוגנים שנפגעו כתוצאה מביצוע העבירות, במידת הפגיעה בהם, במדיניות הענישה הנהוגה ובנסיבות הקשורות בביצוע העבירה, ראיתי לקבוע מתחם עונש הולם הנע בין 56 חודשי מאסר ועד 88 חודשי מאסר.

העונש המתאים לנאשם

11. בקביעת מיקומו של הנאשם בתוך מתחם העונש שנקבע, ראיתי להתייחס למאפיינים הבאים:

**הודאה וקבלת אחריות** - הנאשם קיבל אחריות על מעשיו והודה בביצוע העבירה בשלב מוקדם של ההליך, בכך חסך בזמן ציבורי יקר. יש בנתון זה כדי להשפיע לקולא על מיקומו של הנאשם במתחם הענישה.

**עבר פלילי** - לחובתו של הנאשם שתי הרשעות. האחת משנת 2017 בעבירות של סחיטה בכח ומתן שוחד, בגינן נידון למאסר בפועל לתקופה של 6 חודשים, השנייה משנת 2014 בעבירות של הפרעה לשוטר במילוי תפקידו, התנהגות פרועה במקום ציבורי, ואיומים, בגינן נדון למאסר בפועל לתקופה של חודש. מדובר בעבר פלילי ישן יחסית ולא מכביד, ומשכך, לנתון זה השפעה מועטה על מיקומו של הנאשם במתחם הענישה.

**נסיבותיו האישיות של הנאשם** – נתתי משקל לנסיבותיו האישיות, הכלכליות והמשפחתיות המורכבות של הנאשם, אשר טרם ביצוע העבירות היה דר רחוב. כמו כן נתתי דעתי גם לרצון ולמוטיבציה שהביע לשינוי דפוסיו והרגליו ולהתנהלותו החיובית במהלך תקופת המעצר, שיש בהם כדי להתיישב עם רצונו להשתקם.

**מצב רפואי**  - אין חולק כי בהיותו נתון במעצר נחשף הנאשם לאירוע אלימות חמור במסגרתו ננשכה אוזנו על ידי אסיר אחר, באופן ובנסיבות שלא ניתן היה לחברה מחדש. הגם שלא הוגשו מסמכים רפואיים בעניין, מצאתי טעם בטענת הסניגור לפיה די במראה עיניים על מנת להצדיק התחשבות מסוימת בנתון זה, גם אם אינה רבה.

12. לאור כל האמור לעיל, ראיתי לגזור על הנאשם את העונשים הבאים:

א. 58 חודשי מאסר לריצוי בפועל, החל מיום מאסרו לפי רישומי שב"ס.

ב. 8 חודשי מאסר על תנאי, אולם הנאשם לא יישא עונש זה אלא אם יעבור עבירה על פקודת הסמים מסוג פשע תוך 3 שנים מיום שחרורו.

ג. קנס בסך 6,000 ₪ או 30 ימי מאסר תמורתו, אשר ישולם ב-10 תשלומים חודשיים שווים החל מיום 1.4.25 ועד לסיום התשלומים.

תשומת לב שב"ס לבקשת הנאשם להשתלב בהליך טיפולי במסגרת ריצוי המאסר בהתאם למצבו.

ניתן צו כללי למוצגים לשיקול דעת קצין משטרה ו/או התביעה.

זכות ערעור כחוק.

ניתן היום, כ"ב שבט תשפ"ה, 20 פברואר 2025, במעמד הצדדים.

|  |
| --- |
|  |
| **בני שגיא, שופט**  **נשיא (בפועל)** |

5129371

54678313

בני שגיא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)