|  |  |
| --- | --- |
| **בית המשפט המחוזי בתל אביב -יפו** | |
| **ת"פ 3170-10-24 מדינת ישראל נ' עמאר** | **27 מרץ 2025** |

|  |  |
| --- | --- |
| **לפני כבוד השופט שמואל מלמד** | |
| **המאשימה** | **מדינת ישראל**  על-ידי ב"כ עו"ד לילך כץ | |
| **נגד** | | |
| **הנאשם** | **טל עמאר ת"ז xxxxxxxxxx**  על-ידי ב"כ עו"ד רענן עמוסי ועו"ד מורן סעדון | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a)

**גזר דין**

1. ביום 3.3.25 ב"כ המאשימה הגישה לבית המשפט כתב אשום מתוקן, והנאשם הודה בעובדותיו.

2. על יסוד הודאת הנאשם בעובדות כתב האישום המתוקן, הורשע בעבירה של החזקת סם שלא לצריכה עצמית, עבירה לפי סעיף [7(א)](http://www.nevo.co.il/law/4216/7.a)+[(ג)](http://www.nevo.co.il/law/4216/7.c) רישא לפקודת הסמים. והוכרז סוחר סמים.

עובדות כתב האישום המתוקן

3 על פי עובדות כתב האישום המתוקן - ביום 17.09.24 בשעה 14:41 לערך, החזיק הנאשם בדירה, ברחוב הגבעולים 17 בתל אביב (להלן: "הבית") בחדר השינה, שקית המכילה 500 גרם נטו של סם מסוכן מסוג METHAMPHETAMINE, שלא לצריכתו העצמית, וללא היתר כדין או רישיון מאת המנהל.

בנוסף, החזיק הנאשם בביתו שקיות חלוקה ומזומן בסך של 138,869 ₪ ו- 10,400 דולר מוסלקים במקומות שונים בבית.

METHAMPHETAMINE הוא סם מסוכן כהגדרתו ב[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

במעשיו המתוארים לעיל, החזיק הנאשם סם מסוכן שלא לצריכתו העצמית, ללא היתר או רישיון מהמנהל.

טיעוני הצדדים לעונש

4. **ב"כ המאשימה** הציגה גיליון הרשעות קודמות וכן גזר דין מתיק [ת"פ 25752-10-20](http://www.nevo.co.il/case/27068091). טענה כי כתב האישום תוקן בנוגע לכמות הסמים בשל קשיים ראייתיים מסוימים, וכתב האישום המתוקן מייחס לנאשם עבירה של החזקת 500 גרם סם מסוכן. עוד ציינה כי בדירה נמצא סכום כסף משמעותי שהוסכם על חילוטו.

ב"כ המאשימה טענה כי מהרשעתו הקודמת של הנאשם ניתן להתרשם שהעבירה בה הורשע, של מתן אמצעים לביצוע פשע, אינה משקפת במלואה את מעורבותו של הנאשם. היא הדגישה כי מדובר במעורבות בהקשר לחבילה של סם מסוכן מאותו סוג, וכי אז נגזר על הנאשם מאסר שירוצה בעבודות שירות. כעת הנאשם מעורב בשנית והורשע בעבירה המפורטת בהכרעת הדין, של החזקת סם בכמות של 500 גרם. ב"כ המאשימה הגישה לעיון בית המשפט אסופת פסיקה ממנה ביקשה ללמוד על מתחם הענישה.

ב"כ המאשימה טענה כי הנאשם הודה ובכך חסך מזמנו השיפוטי של בית המשפט, אך יחד עם זאת, לא ניתן למקם את הנאשם ברף התחתון בשל מעורבותו בתיק הקודם. לכן, עתרה למתחם ענישה של 30 עד 50 חודשי מאסר, וביקשה להשית על הנאשם עונש שלא יפחת מ-36 חודשי מאסר.

ב"כ המאשימה טענה בנוגע לחילוט כי סכום החילוט המקורי היה גבוה יותר, והוא תוקן גם כן בשל קשיים ראייתיים. היא הדגישה כי החילוט אינו חלק משיקול הענישה לגבי אורך תקופת המאסר בפועל, אלא נועד להוציא את הרווח הבלתי חוקי, שכן מדובר בסכום כסף שהושג מעסקת סמים, והמדינה מחלטת אותו כדין.

5. **ב"כ הנאשם** טען בדיון כי הנאשם הודה ולקח אחריות על מעשהו, במסגרתו החזיק סם במשקל 500 גרם. באשר למתחם הענישה, טען כי קשה למצוא פסיקה מתאימה לעבירות החזקת סם שלא לצריכה עצמית, שכן בדרך כלל עבירות אלה קשורות בייבוא סמים.

ב"כ הנאשם טען כי עבירות הייבוא נמצאות ברף החומרה הגבוה ביותר, ולאחריהן עבירות סחר והפצה, ולבסוף עבירת החזקת סם שלא לצריכה עצמית. הוא ציין כי במהלך הגישור הוסכם שמדובר בהחזקת סם מדרג ביניים.

ב"כ הנאשם הפנה לפסיקה וטען כי במקרה זה מדובר בעבירה של החזקת סם שלא לצריכה עצמית, ללא עבירות נלוות. הוא טען כי בהתאם לפסיקה שהציג לבית המשפט, בעבירות חמורות יותר שרובן ייבוא, מתחם הענישה יכול להתחיל מ-12 חודשי מאסר ועד 24 חודשי מאסר.

ב"כ הנאשם טען כי הנאשם לקח אחריות, וכי המתחם אליו עותרת המאשימה הוא חסר בסיס משפטי. הוא ציין כי לנאשם שתי הרשעות קודמות בגינן ריצה מאסר בעבודות שירות, וכי הנאשם בן 33, נמצא בזוגיות מזה שלוש שנים ולזוג יש בן משותף כבן שנה. הוא הדגיש כי נסיבות חייו של הנאשם קשות, וכי מדובר במאסר ראשון שהוא ירצה בחייו.

ב"כ הנאשם טען כי סכום הכסף שנתפס, הקרוב ל-180,000 ש"ח, הוא משמעותי, וכי בפסיקה אין סכומים המתקרבים לסכום זה. לכן, ביקש ב"כ הנאשם למקם את הנאשם בתחתית המתחם, ולכל היותר סמוך לרף התחתון, כך שעונשו יעמוד על 15 חודשי מאסר.

דיון והכרעה

6. הערך החברתי שנפגע הוא הצורך בשמירה על הציבור מפני פגיעתם של הסמים המסוכנים בגוף ובנפש. הגנה על הביטחון הציבורי כתוצאה מהנזק הנלווה מעבירות הסמים, גם מבחינת הרעות הכלכליות שנגרמות למי שמתמכר, העבירות החברתיות והעבירות הנלוות בדרך כלל לעבירות מעין אלה נזקים ישירים ועקיפים של עבירות הסמים. מדיניות הענישה הקשורה בהחזקת הסם מסוגו של הסם בו החזיק הנאשם, ראוי לומר כי מדיניות הענישה שתובא מתייחסת לעבירות החזקה של סם מתאמפטמין. פסיקה שהצדדים הגישו המתייחסת ליבוא או לסמים אחרים לא נלקחו בחשבון בהתייחס למתחם.

7. מדיניות הענישה הנוהגת

[ת"פ 68905-01-24](http://www.nevo.co.il/case/30395300) (מחוזי ב"ש) **מדינת ישראל נ' VAN PHIN** (16.07.24) החל ממועד שאינו ידוע במדויק החזיקו הנאשמים ביחידת המגורים בסם מסוכן מסוג METHAMPHETAMINE (להלן: "הסם") במשקל כולל של כ-50.4927 גרם, ללא היתר כדין. בחדר בו התגורר נאשם 1 החזיקו הנאשמים על הרצפה בסם במשקל של כ-48.35 גרם. בנוסף, החזיקו הנאשמים על שידה שהייתה בחדר בסם במשקל של כ-2.1427 גרם כשהוא מחולק לשתי שקיות, וכן החזיקו בחדר שקיות חלוקה ומשקלים. **נקבע מתחם העונש ההולם בין 15 ל-30 חודשי מאסר**. נגזר 17 חודשי מאסר וענישה נלוות.

[ת"פ (מחוזי מרכז) 7271-08-21](http://www.nevo.co.il/case/27832681) **מדינת ישראל נ' בבייב** (26.4.2022) - הנאשם הורשע בניסיון החזקת סם שלא לצריכה עצמית בכך שניסה לאסוף משלוח של 292 יחידות סם מסוג מתאמפטמין במשקל כולל של כ-3 ק"ג. בית המשפט המחוזי **קבע מתחם ענישה הנע בין 16 ל-36 חודשי מאסר**, והשית על הנאשם עונש של 22 חודשי מאסר בפועל. הופעל תנאי של 12 חודשים סה"כ נדון ל30 חודשי מאסר.

[ת"פ 2022-07-21](http://www.nevo.co.il/case/27752308) **מדינת ישראל נ' Saesong** (11.11.21) בתאריך מסוים נשלחה חבילה לארץ על ידי אחר, כאשר עליה כתוב שמו של הנאשם כמכותב, ומספר טלפון של אחר. חבילה זו הכילה 498.62 גרם נטו של סם מסוכן מסוג מטאמפטאמין אשר הוסלקו בארבעה גזעי עץ חלולים שהיו בחבילה. עת הגיעה החבילה עם הסם ארצה, אותרה על ידי חוקרי המכס והועברה למשטרה, במסגרת פעילות משטרתית הועברה אל סניף דואר עבור הנאשם או עבור אחר, לאחר שהמשטרה יצרה קשר עם מעבידו של הנאשם וביקשה ממנו להביא את הנאשם לסניף הדואר, הגיע הנאשם אל סניף הדואר ואסף את החבילה עם הסם עבורו, או עבור אחר. יד ובסמוך נעצר הנאשם, כשברשותו חבילה עם הסם ובחיפוש על גופו נמצאה קופסת פלסטיק ובה 21 יחידות פלסטיק סגורות שהכילו סם מסוכן במשקל נטו כ- 0.7938 גרם. מכל האמור, במעשים המתוארים לעיל החזיק הנאשם עבורו או עבור אחר בסם מסוכן מסוג מטאמפטאמין במשקל 499.4 גרם נטו. הנאשם הורשע **במסגרת הסדר סגור ונדון למאסר בפועל לתקופה של 18 חודשים.**

[ת"פ (מחוזי ב"ש) 16749-02-21](http://www.nevo.co.il/case/27385631) **מדינת ישראל נ' SAESONG** (16.3.2021) - הנאשם, אזרח תאילנד, הורשע על יסוד הודאתו בעבירות של ניסיון להחזקת סם מסוכן שלא לצריכה עצמית מסוג מתאמפטמין במשקל של 802.63 גרם והחזקת סם מסוכן שלא לצריכה עצמית של סם מסוג מתאמפטמין במשקל של 21.38 גרם. **במסגרת הסדר עונשי סגור, הוטל עליו עונש של 33 חודשי מאסר בפועל.**

[ת"פ (מחוזי חיפה) 802-01-20](http://www.nevo.co.il/case/26323304) **מדינת ישראל נ' להב** (28.01.2021) - הנאשם הורשע בהחזקת 111.81 גרם מתאמפטמין, 0.93 גרם MDMA, 2 פטריות פסילוצין, ו-2.31 גרם חשיש שלא לצריכה עצמית לצד החזקת כלים. בית המשפט המחוזי **קבע מתחם שנע בין 12 ל-36 חודשי מאסר** והטיל על הנאשם עונש של 9 חודשי מאסר לריצוי בעבודות שירות מטעמי שיקום.

[ת"פ (מחוזי ב"ש) 58605-05-19](http://www.nevo.co.il/case/25726064) **מדינת ישראל נ' TRAN** (2.1.2020) - הנאשם הורשע על יסוד הודאתו במסגרת הסדר טיעון בהחזקת 140 גרם מתאמפטמין, מחולק וארוז בתוך שקיות, תוך ששהה בישראל שלא כדין. ביחס לעבירת ההחזקה, **קבע בית המשפט המחוזי מתחם ענישה הנע בין 18 ל-36 חודשי מאסר**, והטיל על הנאשם עונש של 24 חודשי מאסר בפועל.

[ת"פ (מחוזי ב"ש) 48706-05-19](http://www.nevo.co.il/case/25714227) **מדינת ישראל נ' קאמיליו** (10.11.2019) - הנאשם, תושב תאילנד העובד בישראל, הורשע בהחזקת סם מסוכן מסוג מתאמפטמין במשקל 300 גרם, באמצעות אחר, **ונדון במסגרת "הסדר טיעון סגור" ל- 24 חודשי מאסר בפועל**.

[ת"פ 35984-03-19](http://www.nevo.co.il/case/25541125) **מדינת ישראל נ' NGUYEN THI BICH THUY** (10.9.2019) - נאשמת שהחזיקה סם מסוכן מסוג מתאמפטמין במשקל 90 גרם, והורשעה בהחזקת סם שלא לצריכה עצמית. **במסגרת של הסדר טיעון שכלל הסכמה לעונש, הוטלו עליה 11 חודשי מאסר בפועל**.

קביעת מתחם הענישה

8. בהתאם [לסעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301), התשל"ז-1977, בית המשפט יקבע מתחם עונש הולם למעשה העבירה שביצע הנאשם, בהתאם לעיקרון המנחה. לשם כך, יתחשב בית המשפט בערך החברתי שנפגע מביצוע העבירה, במידת הפגיעה בו, במדיניות הענישה הנהוגה ובנסיבות הקשורות בביצוע העבירה.

חומרת העבירה במקרה זה מתבטאת בכמות הסם. מדובר בכמות סם גדולה, ולכך יש לצרף את תפיסת הכספים, המעידה על החזקה לצורך הפצה ולא לשימוש אישי של הנאשם.

המאשימה עתרה למתחם ענישה של 30 עד 50 חודשי מאסר, בעוד שהסנגור עתר למתחם של 12 עד 24 חודשי מאסר. אני סבור כי המאשימה מעריכה את המתחם ביתר, בהתחשב בכך שמדובר בעבירת החזקה ולא ביבוא או סחר בסם. מנגד, ההגנה מעריכה את המתחם בחסר, בהתחשב בכמות הסם. בנסיבות אלו, אני סבור כי מתחם העונש ההולם בגין האירוע הוא 20 עד 40 חודשי מאסר.

הנסיבות לחומרא

9. מדובר בהחזקה של 500 גרם נטו של סם מסוכן. בנוסף, יש להתייחס לתפיסת סכום כסף משמעותי, דבר המעיד על החזקת הסם לצורך הפצה. לנאשם שתי הרשעות קודמות: האחת משנת 2020 בגין עבירות אלימות משנת 2016, שבגינה נדון לשלושה חודשי עבודות שירות וענישה נלווית. בנוסף, לנאשם הרשעה משנת 2021 בגין עבירה משנת 2020. יצוין כי הנאשם הורשע בעבירה של מתן אמצעים לביצוע פשע, שבגינה נדון לשישה חודשי עבודות שירות. המאשימה הגישה לעיון בית המשפט את כתב האישום וגזר הדין ב[ת"פ 25752-10-20](http://www.nevo.co.il/case/27068091) בהקשר להרשעה זו. מכתב האישום, בו הודה הנאשם, עולה כי הוא הגיע למקום איסוף הסם ושימש כמתורגמן עבור נאשמים אחרים לקבלת סם מסוג מתאמפטמין. הנאשם תאם את הגעת החבילה ונכח במקום איסופה. קשה לקבוע כי הנאשם למד את לקחו מההרשעה הקודמת, שכן הוא חזר לבצע עבירה של החזקת סם בכמות גדולה.

הנסיבות לקולא

10. כפי שתיאר בא כוח הנאשם את נסיבותיו האישיות של הנאשם, מדובר בנאשם בן 33, המנהל זוגיות יציבה מזה שלוש שנים. לבני הזוג ילד משותף כבן שנה. בא כוח הנאשם פירט את הרקע המשפחתי ואת נסיבות חייו הקשות של הנאשם, אשר נזנח על ידי הוריו ונאלץ להתמודד עם קשיים הישרדותיים. יש לתת לכך משקל מסוים בגזירת הדין, במטרה שהנאשם יצא ממאסר ויחל בהליך שיקומי, על מנת שלא יחזור להסתבך בפלילים, וזאת לטובת גידולו של בנו המשותף.

בנוסף, יש לתת משקל לאיזון הענישה. מידת החילוט במקרה זה היא משמעותית. אמנם, חילוט אינו עונש במובן הקלאסי של המילה, לאור ההצדקה לחילוט כהוצאת "בלעו של גזלן מפיו". עם זאת, לא ניתן להתעלם מההיבט הכולל של העונש, הכולל חילוט כספים, במיוחד כאשר מדובר בעבירות סמים ולא בעבירות שיש להן נפגע עבירה מוגדר. למעשה, בעבירות מסוג זה, החילוט מהווה תפיסה של רווחי הסם. התוצאה העונשית של חילוט הכסף במקרה זה היא שהנאשם לא הפיק רווח מביצוע העבירה ואולם אין ניזוק מלבד הנאשם.

בנסיבות אלו, יש חשיבות לחילוט ולהיבטיו העונשיים, שכן הנאשם לא יצא נשכר מביצוע העבירה, אלא סיכן את עצמו והתוצאה היא עונש מאסר. לכן, לחילוט במקרה הנוכחי יש מסר עונשי, ובית המשפט נדרש לשקלל את החילוט באיזון הענישה הכולל. במקרה הנוכחי, מדובר בסכום כסף משמעותי, ולכן יש מקום להתחשב בכך ביתר רכיבי הענישה. יש לתת משקל גם לכך שמדובר בעונש מאסר מאחורי סורג ובריח לראשונה בחייו של הנאשם. המאסרים הקודמים שבהם נדון הנאשם רוצו בדרך של עבודות שירות.

11. בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בעניינו יש לתת משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדו הצדדים בטיעוניהם; הודאתו המצביעה על נטילת אחריות; עברו פלילי של הנאשם.

12. **לאחר ששמעתי את הצדדים בהתחשב בטיעוניהם, על פי כל השיקולים הצריכים לגזר הדין אני קובע כי אלה העונשים שאני משית על הנאשם:**

א.אני דן את הנאשם לעונש מאסר למשך 22 חודשים החל מיום מעצרו - 17.09.24.

ב. אני דן את הנאשם למאסר למשך 9חודשים וזאת על תנאי למשך שלוש שנים מיום שחרורו, והתנאי הוא שלא יעבור את העבירה בה הורשע.

ג. במסגרת הכרעת הדין הוכרז הנאשם סוחר סמים, בנסיבות אלו אני מורה על חילוט 138,869 ₪ ו- 10,400 $.

**זכות ערעור לבית המשפט העליון, תוך 45 יום מהיום.**

**ניתן צו למוצגים לשיקול דעת קצין משטרה ו/או התביעה.**

**המרשם הפלילי הושב לידיה הנאמנות של התביעה.**

**ניתן היום כ"ז אדר תשפ"ה, 27/03/2025 במעמד הצדדים.**

5129371

|  |
| --- |
| 54678313 |
| **שמואל מלמד, שופט** |

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שמואל מלמד 54678313-/

נוסח מסמך זה כפוף לשינויי ניסוח ועריכה