|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 41105-10-10 מדינת ישראל נ' אלמגרבי** |  | **03 דצמבר 2014** |

|  |  |  |
| --- | --- | --- |
| **בפני כב' ה**שופטת יעל פרדלסקי |  |  |

|  |  |
| --- | --- |
| **המאשימה** | מדינת ישראל |
| **נגד** | |
| **ה**נאשם | מוסטפה אלמגרבי |

נוכחים:

ב"כ המאשימה – עו"ד מורן מיודובניק

ב"כ הנאשם – עו"ד מחאג'נה, ס"צ

הנאשם - בעצמו

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א](http://www.nevo.co.il/law/4216/7.a), [7(א)+(ג)סיפא](http://www.nevo.co.il/law/4216/7.a.+.c.ojqa), [(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [384](http://www.nevo.co.il/law/70301/384), [406(ב)+](http://www.nevo.co.il/law/70301/406.b), [407(א)+](http://www.nevo.co.il/law/70301/407.a)

**גזר דין**

1. ביום 1.12.10 הציגו ב"כ הצדדים הסדר דיוני לפיו, הנאשם יודה בעובדות כתב האישום, יורשע, ויופנה לקבלת תסקיר שירות המבחן, שיבחן הארכת המאסרים על תנאי התלויים כנגד הנאשם. עוד הוסכם כי המאשימה תשקול עמדתה לאחר קבלת התסקיר.
2. מעובדות כתב האישום בהן הודה הנאשם עולה, כי ביום 13.2.10, בשעה 20:40 או בסמוך לכך , ברחוב בני ברק 20 בתל אביב, החזיק הנאשם בסם מסוכן מסוג קוקאין במשקל 0.2238 גרם נטו לצריכה עצמית ושלא כדין.
3. במסגרת ההסדר הדיוני הורשע הנאשם על פי הודאתו בביצוע עבירה של החזקת סם מסוכן לצריכה עצמית, עבירה לפי [סעיף 7(א)+(ג)סיפא](http://www.nevo.co.il/law/4216/7.a.+.c.ojqa) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**הפקודה**") והופנה לקבלת תסקיר שירות מבחן בטרם הטיעונים לעונש.
4. הטיעונים לעונש נדחו מספר רב של פעמים בשל חילופי סנגורים, בשל אי התייצבות הנאשם לדיונים ועל מנת לאפשר לנאשם לצרף תיקים ולהשתלב בהליך גמילה מסמים והליך טיפולי במסגרת שירות מבחן.
5. ביום 19.6.13 צירף הנאשם [תיק פלילי 23484-02-11](http://www.nevo.co.il/case/2735287), [תיק פלילי 2295-08-09](http://www.nevo.co.il/case/4353806), [תיק פלילי 17553-06-09](http://www.nevo.co.il/case/5874202) ופ.א 7208/07 (תחנת לוד).
6. על יסוד הודאתו של הנאשם בכל המיוחס לו בתיקים הפליליים שצירף ובתיק המב"ד שצירף הורשע הנאשם בהכרעת דין נוספת בביצוע 3 עבירות של החזקת סם מסוכן לצריכה עצמית, עבירה לפי [סעיף 7(א](http://www.nevo.co.il/law/4216/7.a))+[(ג)](http://www.nevo.co.il/law/4216/7.c)סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973 (להלן: **"הפקודה"**). בנוסף, הורשע הנאשם בביצוע 2 עבירות של סיוע להתפרצות למקום מגורים בכוונה לגנוב, עבירה לפי [סעיף 406(ב)+](http://www.nevo.co.il/law/70301/406.b) [31](http://www.nevo.co.il/law/70301/31) ל[חוק העונשין](http://www.nevo.co.il/law/70301) התשל"ז-1977 להלן: "**החוק**"), בביצוע עבירה של סיוע לפריצה לבניין שאינו מגורים, עבירה לפי [סעיף 407(א)+](http://www.nevo.co.il/law/70301/407.a) [31](http://www.nevo.co.il/law/70301/31) לחוק ובביצוע 2 עבירות גניבה, עבירה לפי [סעיף 384](http://www.nevo.co.il/law/70301/384) לחוק.
7. מעובדות כתב האישום ב[ת"פ 23484-02-11](http://www.nevo.co.il/case/2735287) בהן הודה הנאשם עולה, כי ביום 22.7.10 בשעה 5:45 לערך, ברחוב הר ציון 106 בתל אביב, החזיק הנאשם בסם מסוכן מסוג קוקאין במשקל 0.1695 גרם נטו לצריכה עצמית ושלא כדין.

מעובדות כתב האישום ב[ת"פ 2295-08-09](http://www.nevo.co.il/case/4353806) בהן הודה הנאשם עולה, כי ביום 29.10.07 בשעה 18:15 לערך, ברחוב הפין 1 בתל אביב, החזיק הנאשם בסם מסוכן מסוג הרואין במשקל 0.0931 גרם נטו לצריכתו העצמית ושלא כדין.

בפ.א 7208/07 (תחנת לוד) הודה הנאשם כי ביום 29.5.07 החזיק בסם מסוכן לצריכה עצמית שלא כדין.

מעובדות האישום הראשון לכתב האישום המתוקן ב[ת"פ 17553-06-09](http://www.nevo.co.il/case/5874202) בהן הודה הנאשם עולה, כי כחודש לערך עובר לתאריך 18.7.06, במועד שאינו ידוע למאשימה, התפרץ הנאשם בצוותא עם אחר (להלן: "**האחר**"), לדירת הוריו של האחר (להלן: "**הדירה**"), הנמצאת ברחוב הרב קוק בבאר יעקב וכן למחסן הנמצא בסמוך לדירה, על ידי כך שהנאשם פתח את תריסי מרפסת הדירה והאחר נכנס לתוך הדירה. בנוסף, הנאשם פרץ את דלת המחסן באמצעות מוט ברזל והאחר נכנס לפנים המחסן. באותן נסיבות גנבו הנאשם והאחר מהדירה גנרטור ומהמחסן מכשיר קנטים.

מעובדות האישום השני לכתב האישום המתוקן ב[ת"פ 17553-06-09](http://www.nevo.co.il/case/5874202) עולה, כי ביום 13.7.06 סייע הנאשם לאחר להתפרץ לדירה, בכך שהאחר נכנס לפנים הדירה דרך חלון חדר השינה, והנאשם המתין מחוץ לדירה כשבכוונתו להזהיר את האחר. באותן נסיבות גנבו הנאשם והאחר 2 פאקטים שהכילו קופסאות סיגריות ומכסחת דשא.

1. מתסקיר שירות המבחן מיום 12.7.11, אשר מטעמי צנעת הפרט לא אפרטו עולה, כי הנאשם נשוי ואב לקטינים. הנאשם סיים 12 שנות לימוד במגמת מכונאות רכב וגילה חוסר יציבות תעסוקתית. לאור התרשמות שירות המבחן כי הנאשם בעל רקע של התמכרות רבת שנים לסמים ואורח חיים שולי, אשר נוקט לראשונה בצעדים לקידום שיקומו, ולאור העובדה כי 3 חודשים מטופל ביחידה העירונית לנפגעי סמים ברמלה, המליץ שירות מבחן לנקוט בהליך שיקומי ולהאריך את 2 המאסרים על תנאי התלויים כנגד הנאשם וכן להעמיד את הנאשם בפיקוח שירות המבחן.

מתסקירי שירות המבחן המשלימים אשר מטעמי צנעת הפרט לא אפרטם עולה, כי הנאשם ניתק קשר עם היחידה לטיפול בנפגעי סמים ועם שירות המבחן. לאור העובדה שהנאשם לא הצליח לגייס כוחות ולערוך גמילה משמעותית מסמים, סבר שירות מבחן כי אין יעילות בהמשך מעורבותם. שירות מבחן חזר מהמלצתו להעמיד את הנאשם בצו פיקוח ולהאריך את המאסרים על תנאי התלויים כנגדו.

1. בנוסף הפניתי את הנאשם לקבלת חוות דעת מטעם הממונה על עבודות שירות ממנה עולה כי הנאשם, לאור העדר שיתוף פעולה, אינו מתאים לבצע עבודות שירות.
2. ב"כ המאשימה הגישה גיליון הרשעות קודמות של הנאשם, פס"ד מת"פ שלום ת"א 3335/09 פס"ד מתיק פלילי שלום רמלה 3135/08 ופס"ד מת"פ שלום ת"א8775/07 וכן את ההתחייבות עליה חתם הנאשם בתיק פלילי שלום תל אביב 8775/07, וטענה בטיעוניה לעונש, כי הנאשם הודה והורשע בעבירות של החזקת סם מסוכן לצריכה עצמית, מדובר בסמים מסוכנים מסוג קוקאין והרואין וכן הורשע בביצוע עבירות של סיוע להתפרצות וגניבה.

העבירות אותן ביצע הנאשם פגעו בערכים המוגנים של הגנה על שלום הציבור ושמירה על רכוש הציבור.

מתחם הענש ההולם עבור כל אחת מעבירות הסמים בגינם הורשע הנאשם נע בין מאסר על תנאי ל- 8 חודשי מאסר בפועל, בגין עבירת ההתפרצות לדירה, נע המתחם בין 12 חודשי מאסר ל- 24 חודשי מאסר, בגין עבירת ההתפרצות למחסן בין 8 חודשי מאסר ל- 20 חודשי מאסר.

עוד טענה, כי הנאשם צבר לחובתו 9 הרשעות קודמות בעבירות רכוש וסמים, בגינם אף תלויים כנגדו מאסרים מותנים בני 4 ו-5 חודשים והתחייבות בסך 1,000 ₪ ועתרה להטיל על הנאשם מאסרים בפועל ברף העליון של מתחמי הענישה , להפעיל את המאסרים על תנאי במצטבר לעונש המאסר, וכן להפעיל את ההתחייבות עליה חתם הנאשם. בנוסף עתרה להטיל על הנאשם מאסר על תנאי, קנס, פסילת רישיון נהיגה בפועל ועל תנאי, ופיצוי לבעלי הדירה והמחסן שנפרצו.

1. ב"כ הנאשם הגיש אסופת מסמכים וטען בטיעוניו לעונש, כי הנאשם הורשע בעבירות של החזקת סמים לצריכה עצמית, המשקפות אורח חיים התמכרותי ממנו סובל הנאשם, ולא ניתן להתעלם מהדרך אותה עשה הנאשם כפי שמתוארת בתסקיר הראשון להיגמל מהסמים.

לעניין עבירות הרכוש טען, כי מדובר בסיוע לביצוע עבירות רכוש כאשר מי שביצע את העבירות הוא הבן של בעלי הדירה והמחסן ותפקיד הנאשם התמצא בשמירה בלבד ובנסיבות אלו מתחם העונש נע ממאסר על תנאי ועד למאסר בפועל.

עוד טען כי הנאשם בן 40, נשוי ואב לארבעה ילדים, כשלאחרונה נולדו לו תאומים, הנאשם סובל מבעיות רפואיות שונות עקב התמכרותו, הנאשם משנת 2011 ועד ליום הטיעונים לעונש פנה לגורמים שונים כדי לקבל טיפול לענין גמילתו מסמים, הנאשם לא הגיע למפגשים עם שירות המבחן, אולם לטענתו נקי מסמים תקופה ממושכת.

בהתחשב בכלל הנתונים, ובעובדה כי המאסרים על תנאי התלויים כנגד הנאשם הינם בגין עבירות סמים, עתר להאריך את המאסרים על תנאי או לחילופין להפעיל את המאסרים על תנאי בחופף זה לזה ולהטיל על הנאשם מאסר בפועל שירוצה בעבודות שירות.

1. הנאשם עתר לבי משפט להתחשב בו, וציין כי עשה הכל ביוזמתו על מנת להיגמל, ופנה להליכי גמילה שלא דרך שירות מבחן ושהוא מעוניין להשתלב בחברה באופן נורמטיבי ולגדל את ילדיו.
2. הנאשם הורשע על פי הודאתו בביצוע 4 עבירות של החזקת סם מסוכן לצריכה עצמית שלא כדין מסוג "קוקאין" ו"הרואין", בביצוע 2 עבירות של סיוע להתפרצות למקום מגורים בכוונה לגנוב, בביצוע סיוע לפריצה לבניין שאינו מגורים, ובביצוע 2 עבירות של גניבה.

הערך המוגן שנפגע כתוצאה מביצוע העבירות של החזקת סם מסוכן לצריכה עצמית עניינו הגנה על הפרט ועל הציבור מנזקים שנגרמים כתוצאה משימוש בסמים מסוכנים.

הערך המוגן שנפגע כתוצאה מביצוע עבירות הרכוש שביצע הנאשם, עניינו שמירה על רכוש הציבור ובפרט הגנה על הפרט שלא יכנסו לביתו או חצריו ללא רשות ויגזלו ממנו את קניינו.

לטעמי מתחם העונש ההולם לכל אחת מהעבירות בגינן הורשע הנאשם ב[ת"פ 41105-10-10](http://www.nevo.co.il/case/4216871), [ת"פ 2295-08-09](http://www.nevo.co.il/case/4353806), [ת"פ 23484-01-11](http://www.nevo.co.il/case/2735289), ופ"א 7208/07 (תחנת לוד) שעניינם החזקת סם מסוכן לצריכה עצמית, כשלנגד עיניי נסיבות ביצוע העבירות, לרבות סוג הסם המסוכן ומשקל הסם המסוכן נע בין מאסר על תנאי לבין מספר חודשי מאסר בפועל.

מתחם העונש ההולם בגין האישום הראשון ב[ת"פ 17553-06-09](http://www.nevo.co.il/case/5874202) כשלנגד עיניי מדיניות הפסיקה ועובדות כתב אישום המתוקן, נע בין מספר חודשי מאסר בפועל ל - 10 חודשי מאסר בפועל.

מתחם העונש ההולם בגין האישום השני ב[ת"פ 17553-06-09](http://www.nevo.co.il/case/5874202) כשלנגד עיניי מדיניות הפסיקה ועובדות כתב אישום המתוקן, נע בין מספר חודשי מאסר בפועל לבין 8 חודשי מאסר בפועל.

1. לטעמי, ראוי לגזור על נאשם העורך צירוף תיקים, עונש כולל ולפיכך החלטתי לגזור על הנאשם עונש כולל.
2. בבואי לגזור את דינו של הנאשם, עמדו לנגד עיניי בנוסף למתחם העונש ההולם, גיליון הרשעותיו הקודמות של הנאשם ממנו עולה, כי לנאשם הרשעות קודמות לרבות בעבירות סמים ורכוש, בגינן נדון בין היתר לעונשי מאסר בפועל ומאסרים על תנאי, אשר לא הרתיעו את הנאשם מלשוב ולבצע עבירות, טיעוני ב"כ הצדדים, דברי הנאשם, תסקירי שירות מבחן, הודאת הנאשם, החיסכון בזמן שיפוטי, חלוף הזמן, הפגיעה בנאשם ובמשפחתו באם אגזור על הנאשם עונש של מאסר בפועל ונסיבותיו האישיות של הנאשם לרבות מאמציו להשתלב בהליך גמילה שלא באמצעות שירות המבחן.
3. לאחר ששקלתי את טיעוני ב"כ הצדדים, את דברי הנאשם ועיינתי בפסיקה ובתסקירי שירות המבחן, כשלנגד עיני תיקון 113ל[חוק העונשין](http://www.nevo.co.il/law/70301) החלטתי לגזור על הנאשם את העונשים הבאים:
   1. 4חודשי מאסר בפועל.
   2. אני מפעילה את 4 חודשי המאסר על תנאי חב ההפעלה מתיק פלילי שלום תל אביב 3335/09 מהם חודשיים במצטבר לעונש המאסר שגזרתי על הנאשם וחודשיים בחופף לעונש המאסר שגזרתי על הנאשם.
   3. אני מפעילה את 5 חודשי המאסר על תנאי חב ההפעלה מתיק פלילי שלום רמלה 3135/08 מהם 3 חודשים במצטבר לעונש המאסר שגזרתי על הנאשם וחודשיים בחופף לעונש המאסר שגזרתי על הנאשם.

**סך הכל ירצה הנאשם 9 חודשי מאסר בפועל. באם ישב ריצה הנאשם מעצר בגין התיקים שצירף, יקוזזו ימי המעצר מהמאסר.**

* 1. 5 חודשי מאסר על תנאי לתקופה של 3 שנים, והתנאי הוא שלא יעבור על כל עבירה על פי [פקודת הסמים המסוכנים](http://www.nevo.co.il/law/4216) ועל כל עבירת רכוש.
  2. אני מחלטת את ההתחייבות בסך 1,000 ש"ח שהוטלה על הנאשם בת"פ שלום ת"א 8775/07. הנאשם ישלם את ההתחייבות לא יאוחר מיום 1/3/15.
  3. הנאשם יחתום היום על התחייבות לא יאוחר מהיום בשעה 17:00 בסך 1,000 ש"ח להימנע במשך שנתיים, מלעבור על העבירות בהן הורשע. לא תיחתם ההתחייבות יאסר ליומיים.
  4. 2 חודשי פסילת רישיון נהיגה בפועל מיום שחרורו מלקבל או להחזיק רישיון נהיגה.

**אני מורה על השמדת הסמים.**

**זכות ערעור לבית המשפט המחוזי תוך 45 ימים.**

**מזכירות תשלח עותק של גזר הדין לשירות המבחן ולממונה על עבודות שירות.**

**ניתנה והודעה היום** י"א כסלו תשע"ה**,** 03/12/2014 **במעמד הנוכחים.**

|  |
| --- |
|  |
| **יעל פרדלסקי , שופטת** |

**החלטה**

עפ"י העקרונות שהותוו בפסיקה, מצאתי לעכב את ביצוע עונש המאסר עד ליום 15.1.15 על מנת לאפשר לנאשם להגיש ערעור בתנאים כדלקמן:

א. הפקדת מזומן בסך 5,000 ₪.

ב. הנאשם יחתום על ערבות עצמית בסך 10,000 ₪

ג. תיחתם ערבות צד ג' בסך 20,000 ₪ על ידי ערב אחד או מס' ערבי צד ג'. והתחייבות העצמית וערבות צד ג', יבטיחו התייצבותו של הנאשם במועד 16.1.15 או בכל מועד נדחה אחר שיקבע בהחלטה אחרת.

אני מעכבת את יציאתו מן הארץ של הנאשם עד תום ההליכים המשפטיים בתיק או עד להתייצבותו לשם ריצוי מאסרו.

באם יש ברשותו דרכון, יופקד הדרכון במזכירות ביהמ"ש השלום בתל אביב לא יאוחר מיום 5.12.14 שעה 11:00. לא תומצאנה ערבויות אלה, תוצא פקודת מאסר כנגד הנאשם.

הנאשם יתייצב למאסר בימ"ר ניצן ביום 15.1.15 עד השעה 10:00, אוב במתקן כליאה אחר, על פי החלטת שב"ס, כשברשותו תעודת זהות.

על הנאשם לתאם את כניסתו למאסר, כולל האפשרות למיון מוקדם, עם ענף אבחון ומיון של שב"ס, טלפונים: 08-9787377, 08-9787336.

**ניתנה והודעה היום** י"א כסלו תשע"ה**,** 03/12/2014 **במעמד הנוכחים.**

|  |
| --- |
|  |
| **יעל פרדלסקי , שופטת** |

**החלטה**

לאחר שאקבל את ימי המעצר שהנאשם נדון עליהם, אקזז אותם בהחלטה מימי המאסר שהטלתי על הנאשם.

**ניתנה והודעה היום** י"א כסלו תשע"ה**,** 03/12/2014 **במעמד הנוכחים.**

|  |
| --- |
|  |
| **יעל פרדלסקי , שופטת** |

**החלטה**

באם יופקד היום מזומן או תיחתמנה ערבויות צד ג' ע"י ערבים המתאימים להנחיות המזכירות, תינתן אורכה להפקדת המזומן או להמצאת ערבויות צד ג' עד ליום 5.12.14 שעה 11:00.

**אני מאפשרת לנאשם 5 שיחות טלפון על חשבון המדינה.**

<#11#>

5129371

|  |
| --- |
| **54678313ניתנה והודעה היום י"א כסלו תשע"ה, 03/12/2014 במעמד הנוכחים.** |
| **יעל פרדלסקי , שופטת** |

יעל פרדלסקי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)