|  |  |  |
| --- | --- | --- |
| **בית משפט השלום בראשון לציון** | | |
| **ת.פ 29901-05-11 מדינת ישראל נ' יהושע ת.פ 30896-05-11**  **ת.פ 25603-11-13** |  | **23 ינואר 2018** |

|  |  |
| --- | --- |
| **בפני כב' השופטת הבכירה, שירלי דקל נוה** | |
| **המאשימה** | **מדינת ישראל** | |
| **נגד** | | |
| **הנאשם** | **עמנואל יהושע** | |

<#2#>

נוכחים:

ב"כ המאשימה: עו"ד יעל גבעוני

הנאשם וב"כ: עו"ד גיל פידל

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הורשע, על פי הודאתו, ובמסגרת הסדר בין הצדדים בכתב האישום בתיק העיקרי ובשני תיקים נוספים שצורפו, והכל כפי שיפורט להלן:

על פי כתב האישום המתוקן בתיק העיקרי, ביום 25/10/2010 איים הנאשם על שכנו. לפיכך הורשע הנאשם בעבירת איומים.

על פי האישום הראשון בכתב האישום ב-[ת.פ 30896-05-11](http://www.nevo.co.il/case/2836972), ביום 30/04/2010 התקשר הנאשם מספר רב של פעמים לגרושתו וגידף אותה. מיד בהמשך, הגיע הנאשם לבית גרושתו, כשהוא תחת השפעת אלכוהול, והיא ביקשה ממנו לעזוב את המקום. בתגובה, הנאשם דחף את גרושתו בשביל הכניסה לבית והתיישב בחצר הבית, והמשיך לגדף את אותה. לפיכך הורשע הנאשם בעבירות של תקיפת בת זוג והסגת גבול.

על פי עובדות האישום שני, ביום 6/5/2010 התקשר הנאשם אל גרושתו ואיים עליה כי ימחק אותה מעל פני האדמה, יעשה אותה אפס ויילחם איתה בבית המשפט על הילדים.

על פי כתב האישום ב-[ת.פ 25605-11-13](http://www.nevo.co.il/case/10478061), ביום 01/05/2013 הגיעו שוטרים לביתו של חברו של הנאשם, ראובן יפת, אשר העלה בפניהם חשד כי הנאשם זרק לחדרו בקבוק בירה וגרם נזק לתריסי החדר.

בהמשך לאמור, לאחר ששוטרים נכנסו לניידת במטרה לחזור לתחנה, הם הבחינו בנאשם מגיע ברכב למקום, ובנסיבות אלו יצא אחד השוטרים מהניידת והתקדם לעברו של הנאשם. השוטר הבחין כי הנאשם מסתיר את ידו מאחורי גבו, ומבין אצבעותיו מבצבצת קובייה שחורה שהכילה סם מסוכן מסוג חשיש במשקל 0.54 גרם נטו. לפיכך הורשע הנאשם בעבירות של הפרעה לשוטר במילוי תפקידו והחזקה/שימוש בסמים לצריכה עצמית.

הדיונים המשפטיים בתיקים של הנאשם נמשכו זמן רב מאוד. עוד בדיון שהתקיים ביום 29/10/2013 הודה הנאשם בעבירות המיוחסות לו בתיק העיקרי וב-[ת.פ 30896-05-11](http://www.nevo.co.il/case/2836972). הוסכם בין הצדדים כי הנאשם יישלח בטרם טיעונים לעונש לקבלת תסקיר מטעם שירות המבחן, כשבאותו שלב לא הייתה הסכמה עונשית בין הצדדים.

על פי התסקיר מיום 10/2/2014 הנאשם גרוש ואב לשני ילדים בגילאים 9 ו-11, מתגורר לדבריו בבית נטוש, סמוך לבית אמו.

הנאשם מסר כי מזה כעשר שנים אינו עובד, ומתקיים מקצבת הבטחת הכנסה.

הנאשם שלל כי הפעיל אלימות כלפי גרושתו, הכחיש את האלימות בתיק שצורף וכן בתיק בגינו נשפט למאסר בשנת 2007 בעבירות אלימות כלפי גרושתו. הנאשם מסר כי אינו נמצא בקשר עם ילדיו, וקיים נגדו צו הרחקה מהמתלוננת ומילדיו. על פי אבחון פסיכיאטרי משנת 2007, הנאשם סובל מהפרעת אישיות בצירוף קווים אנטיסוציאליים, וכי גילה תלות לאורך השנים באלכוהול והשתמש בסמים. הנאשם מסר כי הוא טופל בעבר בעמותת "אפשר" ואינו צורך אלכוהול כיום. בבדיקת שתן שמסר הנאשם לאיתור שרידי סם נמצאו שרידי סם מסוג חשיש. הנאשם הכחיש כי צרך את הסם.

שירות המבחן נפגש במתלוננת, שתיארה את התנהלות הנאשם כלפיה בזמן נישואיהם, וגם לאחר שהתגרשו וציינה כי הסדרי הראיה בין הנאשם לבין הילדים הופסקו עקב העובדה שהגיע שתוי למרכז קשר. נוכח עמדת הנאשם, נטייתו להרחיק את עצמו מהאשמה ומהאחריות למעשיו, והתרשמות שירות המבחן מאובססיביות ותלות במתלוננת, ובהעדר מודעות מצד הנאשם לחומרת מצבו, לבעיותיו ולדפוסי ההתנהגות האלימים, שירות המבחן התרשם כי קיים סיכון גבוה להישנות התנהגות אלימה בעתיד, ולכן המליץ להטיל על הנאשם ענישה בעלת גבולות ברורים שתמחיש לו את הבעייתיות שבהתנהגותו.

בדיון שהתקיים ביום 25/2/2014 נענה בית המשפט לבקשת ב"כ הנאשם ושלח את הנאשם לקבלת חוות דעת מטעם הפסיכיאטר המחוזי. בהמשך, הנאשם לא התייצב לבדיקה ובית המשפט נענה לבקשת ב"כ הנאשם ונתן לנאשם הזדמנות נוספת להתייצב בפני הפסיכיאטר המחוזי, אך הוא לא ניצל הזדמנות זו, ועל כן נדחו הדיונים מפעם לפעם. בתאריכים 8/7/2014, 20/1/2015, 21/4/2015, 7/7/2015, 16/11/2015.

ביום 24/11/2015 התקבלה חוות דעת פסיכיאטרית בעניינו של הנאשם, המפרטת את הרקע הכללי ותולדות חייו של הנאשם.

על פי חוות הדעת, ידוע על שימוש לרעה באלכוהול וסמים מזה שנים רבות. הנאשם אובחן כסובל מהפרעת הסתגלות, הפרעת אישיות ושימוש לרעה בסמים ובחומרים פסיכו-אקטיביים.

הנאשם נמצא אחראי למעשיו בעת האירועים נשוא כתבי האישום וכשיר לעמוד לדין.

בדיון שהתקיים ביום 21/12/2015 נשלח הנאשם שוב לקבלת תסקיר מטעם שירות המבחן. בדיון שהתקיים ביום 29/3/2016 הנאשם לא התייצב וב"כ מסר כי אין לו קשר עם הנאשם.

בתסקיר המשלים מיום 6/7/2016 ציין שירות המבחן כי בדומה למפגשיו הקודמים עם הנאשם, גם בעת הנוכחית, התקשה לערוך עמו שיחה מעמיקה אודות מצבו, כאשר הנאשם התייחס לדפוסיו ולקשייו באופן השלכתי תוך צמצום, טשטוש והפחתה מחומרת מצבו הנפשי, ההתמכרותי והמשפטי.

גם ביחסו של הנאשם לתיקים המצורפים, התרשם שירות המבחן כי הנאשם אינו לוקח אחריות ונוטה להשליך את הנסיבות על סביבתו. הנאשם מטשטש ממצבו ההתמכרותי, שולל שימוש בסמים בתקופת האבחון, וזאת בפער לשתי בדיקות שתן נוספות עדכניות שמסר לשירות המבחן בהן נמצאו שרידי סם מסוג קנביס. בשיחת טלפון עם שירות המבחן, הנאשם הביע מוכנות ראשונית להשתלב במסגרת טיפולית ומסר שבכוונתו להפסיק לצרוך סמים. שירות המבחן ציין את ספקנותו באשר ליכולתו של הנאשם להתחייב ולהשתלב במסגרת טיפולית תואמת לצרכיו, אך לאור מצבו המורכב המליץ על דחיה בת חודשיים, ובית המשפט נענה להמלצה זו.

על פי התסקיר המשלים מיום 10/11/2016, במהלך תקופת הדחיה הופנה הנאשם לאבחון ביחידה העירונית לנפגעי סמים. בראשית התקופה ההתרשמות הייתה מהתייצבות מסוימת במצבו של הנאשם, כשמסר בדיקות שתן נקיות והתמיד בעבודתו, אך עם זאת המשיך לצרוך אלכוהול.

לאחר שתי פגישות ביחידה לנפגעי סמים, הופסק הטיפול ביוזמת היחידה, לאחר שהנאשם הגיע כשהוא שרוי בגילופין, התנהל באופן תוקפני ונהג באלימות מילולית כלפי צוות היחידה. לאחר קבלת דיווח זה, שירות המבחן שוחח עם הנאשם והוא השליך את האחריות על גורמי הטיפול ביחידה לנפגעי סמים ונקט גישה קורבנית. שירות המבחן חזר בפני הנאשם על המלצתו כי הוא ישתלב במסגרת קהילה לגמילה מהתמכרויות, אך הנאשם התנגד לכך. לאור האמור, שירות המבחן חזר והמליץ על ענישה קונקרטית מציבת גבול.

בדיון שהתקיים ביום 15/11/2016 ב"כ הנאשם טען כי הנאשם נקי מסמים ואלכוהול, עובד בעבודה מסודרת, נמצא בקשר תקין עם גרושתו וביקש דחיה נוספת לקבלת תסקיר משלים. בית המשפט באופן חריג נענה לבקשה זו ודחה שוב את הדיון לקבלת תסקיר משלים.

על פי התסקיר מיום 14/3/2017, במהלך תקופת הדחיה יצר שירות המבחן קשר עם הנאשם במטרה לזמנו לשיחה. הנאשם דיבר בתוקפנות, השליך את האחריות על מצבו האישי והמשפטי על שירות המבחן וסירב להגיע לשיחה. בהעדר שתוף פעולה וניתוק הקשר עם שירות המבחן, לא יכול היה שירות המבחן להמליץ על ענישה שיקומית וחזר על ההמלצה בתסקיריו הקודמים.

בדיון שהתקיים ביום 20/3/2017 הנאשם לא התייצב והוצא נגדו צו הבאה.

בדיון הנדחה ביום 22/6/2017 לא התייצב ב"כ הנאשם. באותו דיון טען הנאשם כי הוא נמצא בקשר עם גורמי הטיפול בעמותת "אפשר" והובהר לו כי הוא רשאי להציג בפני בית המשפט מכתב מעמותת "אפשר" המעיד על הטיפול אותו הוא מקבל, והדיון נדחה בהעדר ב"כ הנאשם.

בדיון שהתקיים ביום 20/07/2017 ביקש ב"כ הנאשם לתת לנאשם הזדמנות נוספת ואחרונה, לאחר שהציג בפני ב"כ המאשימה מכתב מעמותת "אפשר", לפיו הנאשם פנה לקבלת טיפול לעמותת "אפשר". לנוכח הסכמת ב"כ המאשימה ואף שבית המשפט סבר שהשלב הטיפולי הוא "מעט מידי ומאוחר מידי", נענה לבקשה ודחה את הדיון לקבלת תסקיר משלים.

על פי התסקיר המשלים מיום 13/12/2017, הנאשם מסר לשירות המבחן שהליך האבחון בעמותת "אפשר" נקטע מסיבות שאינן ברורות לו, הפחית מחומרת מצבו האישי וטשטש את קשייו.

הנאשם חזר והביע התנגדות להשתלב במסגרת סגורה כקהילה טיפולית והכחיש מצבו ההתמכרותי.

רק סמוך לכתיבת התסקיר המשלים, הנאשם יצר קשר והביע נכונות לקבל את המלצת שירות המבחן להשתלב בקהילה טיפולית, שירות המבחן התרשם כי הנאשם אינו מכיר בקשייו ודפוסיו האלימים וההתמכרותיים ונכונותו לטיפול נובעת מחרדה מתוצאות ההליך המשפטי, ולפיכך לא היה בידו להמליץ על ענישה שיקומית, אלא על ענישה קונקרטית שייתכן ותסייע לנאשם לערוך שינוי בחייו.

בדיון שהתקיים ביום 19/12/2017 לא התייצבו הנאשם ובא כוחו, והוצא נגד הנאשם צו הבאה.

בדיון שהתקיים היום הודיעו הצדדים על הסדר, לפיו הם עתרו במשותף להשית על הנאשם 10 חודשי מאסר בפועל, תוך שהמאסרים על תנאי התלויים ועומדים נגד הנאשם יופעלו בחופף לעונש זה, מאסר על תנאי ופיצוי למתלוננים, בתיק העיקרי ובתיק שצורף.

ב"כ המאשימה הפנתה לגיליון הרישום הפלילי של הנאשם, המונה 3 הרשעות קודמות, בעבירות אלימות, כליאת שווא, איומים, היזק לרכוש במזיד, רכישת/החזקת נשק שלא כדין ועבירות סמים. במסגרת הרשעתו האחרונה של הנאשם, הוטל עליו מאסר בפועל בן 9 חודשים וכן הוטלו עליו שני מאסרים על תנאי למשך 3 חודשים ו-10 חודשים.

ב"כ המאשימה ציינה כי כתבי האישום תוקנו לקולא והנאשם הודה במיוחס לו. ב"כ המאשימה הפנתה לתסקירים הרבים שהוגשו בעניינו של הנאשם, ולהמלצת שירות המבחן להטלת ענישה קונקרטית.

ב"כ הנאשם ציין כי העבירות בתיקים עליהם נותן היום הנאשם את הדין הן ישנות, כיום הנאשם נקי מסמים והצליח להיגמל מהסמים ומהאלכוהול באופן עצמאי וביקש להתחשב במצבו הנפשי של הנאשם ולכבד את הסדר הטיעון.

הנאשם ביקש מבית המשפט הזדמנות נוספת לפנות לטיפול.

לאחר ששקלתי את כל הנסיבות הצריכות לעניין ואת טיעוני הצדדים, ובהם גילו של הנאשם, נסיבות חייו, מצבו הנפשי, עברו הפלילי, התיקונים בכתבי האישום, חלוף הזמן מאז ביצוע העבירות, הודאתו של הנאשם, האמור בתסקירי שרות המבחן והכללים בדבר כיבוד הסדרי טיעון, אני מוצאת לנכון לכבד את הסדר הטיעון וגוזרת על הנאשם את העונשים הבאים:

א) 10 חודשי מאסר בפועל.

אני מורה על הפעלת המאסרים על תנאי בני 3 חודשים ו-10 חודשים, שהוטלו על הנאשם במסגרת גזר הדין מיום 25/6/2007 ב-פ' 2412/07 של בית משפט השלום בראשון לציון, וזאת בחופף זה לזה ובחופף למאסר בפועל.

סה"כ ירצה הנאשם 10 חודשי מאסר בפועל.

ב) מאסר על תנאי למשך 6 חודשים, והנאשם לא יישא בעונש זה אלא אם כן יעבור בתוך שלוש שנים מהיום עבירת אלימות עבירות מסוג פשע.

מאסר על תנאי למשך 3 חודשים, והנאשם לא יישא בעונש זה אלא אם כן יעבור בתוך שלוש שנים מהיום עבירת אלימות מסוג עוון ו/או איומים ו/או כל עבירה על [פקודת הסמים המסוכנים](http://www.nevo.co.il/law/4216) ו/או הפרעה לשוטר במילוי תפקידו ו/או הסגת גבול.

ג) פיצוי בסך כולל של 1,000 ₪ שישולם כפי שיפורט להלן – ב-ת.פ 2901-05-11 לעדי תביעה 2,3 (כל אחד 250 ש"ח), וב-[ת.פ 30896-05-11](http://www.nevo.co.il/case/2836972) סך של 500 ש"ח לעדת תביעה 1.

הנאשם יפקיד את הפיצוי בסך של 1,000 ש"ח בקופת בית המשפט עד ליום 1/2/18, והוא יועבר על ידי המזכירות כמפורט לעיל.

**הנאשם יפנה למזכירות בית-המשפט לקבלת שוברים לתשלום הפיצוי.**

**אני מורה על השמדת הסמים.**

**זכות ערעור לבית המשפט מחוזי מרכז – לוד תוך 45 ימים מהיום.**

<#4#>

**ניתן והודע היום ז' שבט תשע"ח, 23/01/2018 במעמד הנוכחים.**

|  |
| --- |
|  |
| **שירלי דקל נוה, שופטת בכירה** |

**ב"כ הנאשם:**

אבקש להשיב את הכספים שהופקדו במסגרת צווי ההבאה וכן בהסכמה לדחות את תחילת הריצוי ל – 1.3.2018. הנאשם מצהיר כי אין לו דרכון.

**ב"כ המאשימה:**

אסכים בתנאים של צו עיכוב יציאה מן הארץ.

<#5#>

**החלטה**

לבקשת הנאשם, אני מעכבת את ריצוי המאסר בפועל עד יום 01.03.2018.

במועד הנ"ל על הנאשם להתייצב בבית מעצר הדרים עד השעה 10:00 או על פי החלטת שב"ס, כשברשותו תעודת זהות או דרכון.

על הנאשם לתאם את הכניסה למאסר, כולל האפשרות למיון מוקדם, עם ענף אבחון ומיון של שב"ס, טלפונים: 08-9787336, 08-9787377.

להבטחת התייצבות הנאשם לריצוי המאסר, ישמשו הכספים שהופקדו במסגרת צווי הבאה, ולאחר שיתקבל אישור על התייצבות הנאשם לריצוי המאסר הם יוחזרו למפקיד וזאת באין מניעה חוקית לרבות עיקולים.

כמו כן, ניתן בזאת צו עיכוב יציאה מן הארץ נגד הנאשם במשך שנה מהיום.

**המזכירות תשלח העתק ההחלטה למשטרת הגבולות**.

<#6#>

**5129371ניתנה והודעה היום ז' שבט תשע"ח, 23/01/2018 במעמד הנוכחים.**

|  |
| --- |
| 54678313 |
| **שירלי דקל נוה, שופטת בכירה** |

הוקלד על ידי ליאת אבזו

שירלי דקל נוה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)