|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 9665-12-11 מדינת ישראל נ' דוויאת** |  | **07 ינואר 2014** |

|  |  |  |
| --- | --- | --- |
| **בפני כב' ה**שופטת הדסה נאור |  |  |

|  |  |
| --- | --- |
| **ה**מאשימה | מדינת ישראל |
| **נגד** | |
| **ה**נאשם | טארק דוויאת |

<#1#>

נוכחים:

ב"כ המאשימה עו"ד רעות בן משה

הנאשם בעצמו

ב"כ הנאשם עו"ד אלעד רט

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d)

**במסמך זה הושמטו פרוטוקולים**

**גזר דין**

**הנאשם הורשע על פי הודאתו בעבירה של פריצה לבניין שאינו דירה וגניבה, על כך שבתאריך 17.2.09 סמוך לשעה 4:30 פרץ בצוותא חדא עם אחרים לחנות פקטורי 54 בנמל תל אביב, בכך שאחד האחרים ניפץ את זכוכית הכניסה למקום בפטיש ואחרים נכנסו למקום, שעה שהוא חיכה להם ברכב. האחרים נסעו ונטלו מהמקום רכוש רב הכולל ביגוד מסוגים שונים, העמיסו את הרכוש הגנוב לרכב שהיה נהוג על ידי הנאשם והוא נסע מהמקום.**

**אין מחלוקת לגבי הערכים המוגנים שנפגעו ממעשיו של הנאשם, בהם שמירה והגנה על רכושו של האחר, ופגיעה בנכסיו.**

**בהתחשב בנסיבות המקרה ובמדיניות הענישה הנוהגת, הציעה המאשימה לקבוע כי מתחם הענישה נע בין 10 חודשים ל-30 חודשי מאסר בפועל, ואילו ב"כ הנאשם סבר שמתחם הענישה יכול להיקבע החל בעונש של מאסר על תנאי, ולכל היותר בתקופת מאסר קצרה שניתן לרצותה בעבודות שירות.**

**במסגרת ההסכמות אליהן הגיעו הצדדים, הופנה הנאשם לקבלת תסקיר בו התבקש שירות המבחן לבחון את נסיבות חייו ואת השינויים שעבר בתקופה האחרונה.**

**שני תסקירים הונחו לפניי, מהם ניתן ללמוד על נסיבות חייו של הנאשם, על העובדה כי כבר בהיותו כבן 20 החל להשתמש לסירוגין בסמים מסוג חשיש, כשבמהלך אותה תקופה אף ביצע עבירות פליליות ולחובתו רשומות 4 הרשעות קודמות בעבירות רכוש ובעבירות אל** [**פקודת הסמים המסוכנים**](http://www.nevo.co.il/law/4216)**.**

**עם זאת, עולה מהתסקיר שהנאשם כיום מביע רצון ומוטיבציה לערוך שינוי בחייו, וכי בתאריך 31.1.13, במסגרת גזר דין שניתן בעניינו בבית המשפט השלום לתעבורה בירושלים, הועמד בפיקוח שירות המבחן, משתף פעולה בקבוצה הטיפולית של נהיגה בשכרות וניכרת מוטיבציה לעריכת שינוי חיובי ומהותי בחייו.**

**בתסקיר הראשון ציין שירות המבחן שהנאשם מקבל אחריות חלקית למעורבותו בביצוע העבירות עליהן הוא נותן את הדין היום, ניסה להמעיט מחלקו ולהשליך את האחריות על שותפיו לעבירה. עם זאת, סבר שירות המבחן כי לאור העובדה שהנאשם עומד בתנאי הטיפול שנקבעו עבורו ולאור התרשמותו שההליכים המשפטיים שננקטים נגדו מהוים עבורו עונש מוחשי, הוא הפיק לקחים ושומר על יציבות במקום עבודה – קיים חשש שמאסר בפועל עלול לגרום לנסיגה והידרדרות במצבו ולחזק דפוסים שליליים אצלו. לפיכך המליץ על מאסר בעבודות שירות לצד מאסר על תנאי משמעותי.**

**בתסקיר השני שב שירות המבחן על התרשמותו מהמוטיבציה לטיפול של הנאשם ולשינוי בדפוסי התנהגותו הבעייתיים. לפיכך שב גם על המלצתו.**

**חרף המלצת שירו המבחן, עמדה המאשימה על עתירתה להטלת מאסר בפועל, כשלטעמה העונש הראוי עומד ברף הגבוה של מתחם הענישה שהציעה ולצד זה ביקשה להטיל עליו מאסר על תנאי, קנס ופיצוי.**

**ב"כ הנאשם, אף הוא ביקש שלא לאמץ את המלצות שירות המבחן וביקש שהענישה לא תכלול רכיב של מאסר בפועל, אף לא בעבודות שירות, ולהסתפק במאסר על תנאי בלבד, בין אם כעונש המצוי ברף התחתון של מתחם הענישה ובין אם במסגרת** [**סעיף 40ד**](http://www.nevo.co.il/law/70301/40d) **ל**[**חוק העונשין**](http://www.nevo.co.il/law/70301)**, המאפשר לבית המשפט לחרוג לקולא ממתחם הענישה, אם יקבע בית המשפט שהרף התחתון במתחם הענישה כולל רכיב של מאסר בפועל.**

**בטיעוניו הצביע ב"כ הנאשם על מס' גורמים שלטענתו מצדיקים את עתירתו, ואלו הם: ראשית, חלקו של הנאשם בביצוע העבירה, כשחבריו שפרצו בפועל וגנבו את הרכוש לא נתפסו ולא נתנו את הדין, כל הרכוש שנגנב הוחזר כך שלא נגרם כל נזק, חלף זמן רב מאז ביצוע העבירה – כשכתב האישום עצמו הוגש רק בחלוף כ- 3 שנים מאז ביצוע העבירות, הנאשם חסך מזמנו של בית המשפט ומזמנה של התביעה כשבחר להודות ולקחת אחריות על מעשיו, עברו הפלילי אינו מכביד, הוא יכול היה לצרף תיק זה לתיק שהתנהל בבית משפט השלום לתעבורה בירושלים כשעונשו לא היה משתנה באופן משמעותי, נסיבות חייו מורכבות כמפורט בתסקיר, בשנתיים האחרונות הוא עלה על מסלול חיים נורמטיבי, הוא עובד כיום בעבודה מסודרת, נולדו לו 3 ילדים ושירות המבחן מדבר על הרצון והמוטיבציה שלו לערוך שינוי בחייו – ומכאן ששליחתו למאסר גם בעבודות שירות לאחר תקופה ממושכת יכולה להיות הרסנית עבורו.**

**דומני כי לא ניתן להפריד בין חלקם של מי שפרץ בפועל לבית העסק לבין מי שהמתין להם על מנת למלט את הרכוש הגנוב, ובכך אינני רואה נסיבה מקלה.**

**עם זאת, יש משקל נכבד לכל יתר טיעוני ב"כ הנאשם.**

**מתחם הענישה בנסיבות המקרה, בהתחשב באופי הפעולה שכללה התארגנות של מס' חברים לצורך ביצוע העבירה, האופן שבו בוצעה הפריצה, הגניבה וכמות הסחורה שנגנבה – ובהתאם למדיניות הענישה הנוהגת, המקובלת והרצויה, מתחם הענישה שהוצע על ידי המאשימה מקובל עליי.**

**עם זאת, בהתחשב בדרך החיובית ובהליך השיקומי אותו עובר הנאשם, ניתן לקבוע את עונשו בחריגה לקולא ממתחם העונש ההולם, בהתחשב באפשרות של ממש לשיקומו.**

**אלא שלטעמי אותה חריגה אינה מגיעה כדי הימנעות מהטלת מאסר בפועל בכלל, אך ראיתי לנכון לקבל בעניינו של הנאשם חוות דעת הממונה על עבודות השירות, על מנת לשקול אפשרות להמיר את תקופת המאסר בפועל שתוטל עליו בדרך של עבודות שירות.**

**כאן עליי להדגיש שאף שהממונה מצא בסופו של דבר להמליץ לפנים משורת הדין על ריצוי המאסר בפועל בדרך של עבודות שירות, למדתי מחוות הדעת המסכמת של הממונה על עבודות השירות, כי נסיונות קודמים במסגרת זו, לא עמדו באופן מלא בדרישות הממונה.**

**מצאתי אם כן לנכון להזהיר את הנאשם עוד בטרם אגזור את דינו, שעליו לבצע את העבודות שהוטלו עליו במסגרת עבודות שירות, על פי הנחיות שתינתנה לו על ידי הממונה במקום, וכל הפרה שלהן כולל אי התייצבות או איחור תגרום להפסקה מנהלית של עבודות השירות ולריצוי העונש מאחורי סורג ובריח.**

**בשוקלי את נסיבות המקרה ואת טיעוני הצדדים, אני מטילה על הנאשם את העונשים הבאים:**

**1. מאסר בפועל למשך 5 חודשים בעבודות שירות בבית הזקנים קריית מנחם בירושלים, בהיקף של 5 ימים בשבוע, 8.5 שעות עבודה יומיות.**

**תחילת בצוע עבודות השירות בתאריך 29.4.14.**

**במועד זה בשעה 8:00 יתייצב הנאשם בפני הממונה על עבודות השירות במפקדת מחוז דרום, לצורך קליטה והצבה.**

**המזכירות תעביר לממונה על עבודות השירות העתק החלטה זו.**

**הממונה ידווח לבית המשפט עם תום ביצוען של העבודות.**

**מודע בזאת לנאשם כי במקום נערכת ביקורת.**

**אי עמידה בביקורת עלולה להביא להפסקת עבודות השירות והמרתן במתקן כליאה. אם ישנה הנאשם את כתובתו, עליו להודיע על כך לממונה על עבודות השירות.**

**2. מאסר על תנאי למשך 6 חודשים והתנאי הוא שהנאשם לא יעבור את העבירה בה הורשע במשך 3 שנים מהיום.**

**3. הנאשם ישלם קנס בסך 2000 ש"ח או 30 ימי מאסר תמורתו.**

**הקנס ישולם ב-5 תשלומים שווים ורצופים בסך 400 ₪ כ"א, החל בתאריך 15.2.14 ובכל 15 בחודש שלאחריו.**

**אי עמידה באחד התשלומים תביא לפרעון מיידי של הקנס כולו.**

**4. ניתן בזה צו מבחן למשך שנה מהיום.**

**הנאשם מוזהר שאם לא ימלא אחר הצו מכל בחינה שהיא או יעבור עבירה נוספת, יהיה צפוי לעונש על העבירה שבגללה ניתן הצו.**

**המזכירות תמציא עותק מגזר הדין לשירות המבחן, שיגיש לבית המשפט דו"ח ביניים בתום ששת חודשי המבחן הראשונים.**

**הרכוש שנתפס יוחזר לבעליו ובהיעדר בעלים יחולט לטובת אוצר המדינה או יושמד.**

**זכות ערעור תוך 45 יום.**

**<#5#>**

5129371

|  |
| --- |
| **54678313ניתנה והודעה היום ו' שבט תשע"ד, 07/01/2014 במעמד הנוכחים.** |
| הדסהנאור**,** שופטת |

אליה

הדסה נאור 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)