|  |  |
| --- | --- |
| **בית משפט השלום בקריית גת - בשבתו בבימ"ש אשקלון** | |
| ת"פ 36469-02-12 מדינת ישראל נ' אלקימוביץ |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  |  | המאשימה |
|  | **נגד** | |
|  | דמיטרי אלקימוביץ |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

רקע

1. הנאשם הורשע על פי הודאתו בעבירות של גידול סמים מסוכנים והחזקה בסמים לצריכה עצמית, בניגוד [לסעיפים 6](http://www.nevo.co.il/law/4216/6) ו- [7(א)](http://www.nevo.co.il/law/4216/7.a)+[7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216), (נוסח חדש) התשל"ג-1973.

על פי עובדות כתב האישום המתוקן ביום 19.6.11 גידל הנאשם בביתו, בעציצים, 12 שתילים של סם מסוכן מסוג קנבוס, במשקל כולל של 900 גר' נטו וזאת ללא רישיון כדין. באותה עת החזיק הנאשם בביתו שקית ובה זרעי קנבוס, לשימושו העצמי וללא רישיון או היתר מאת המנהל.

הסדר הטיעון

1. **ביום 6.7.14 הוצג לראשונה הסדר עונשי בתיק זה, במסגרתו תוקן כתב האישום כך שיוחסו לנאשם עבירות של גידול סמים במשקל כולל של 400 גרם וכן עבירות של החזקת סמים לצריכה עצמית ושלא לצריכה עצמית. באותה עת הוצג הסדר לפיו הצדדים יעתרו במשותף לענישה בדמות 6 חודשי מאסר בעבודות שירות, פסילת רשיון למשך 8 חודשים, מאסרים מותנים וקנס.**
2. **בדיון ביום 2.2.17 הודיעו הצדדים בהסכמה על חזרה מהסדר הטיעון ועל הגשת כתב אישום מתוקן בשנית, כך שכמות הסם שגידל הנאשם עמדה על 900 גרם, אך נמחקה העבירה של החזקת סם שלא לצריכה עצמית. באותה עת הודיעו הצדדים כי אין הסכמה עונשית. המאשימה לא התנגדה להפניית הנאשם לשירות המבחן אך הבהירה כי עמדתה למאסר בפועל.**

תסקיר שירות המבחן

1. **ביום 16.10.17 התקבל תסקיר שירות המבחן.** שירות המבחן סקר באריכות את הרקע האישי, המשפחתי והעברייני של הנאשם. הנאשם בן 49, עלה לארץ מרוסיה, גרוש ואב לילד בגיר, אינו עובד ומתגורר בבית הוריו. **מחליף מקומות עבודה לעתים קרובות בשל סכסוכים אישיים. מתנדב בקבוצה של עולי חבר העמים ומסייע בתרגום מאמרים לשפה הרוסית, הורחק מהקבוצה בשל חיכוכים אישיים. מזה 20 שנה סובל מבעיות בריאות קשות והחל להשתמש בסמים כמשכך כאבים. זו היתה הסיבה לביצוע העבירות בתיק זה. לאחר ביצוע העבירות, קיבל הנאשם אישור מהרשויות לשימוש בגראס רפואי. שירות המבחן התרשם כי הנאשם בעל תפיסות נוקשות, מגיב בתוקפנות. שירות המבחן התרשם כי הנאשם מחזיק בעמדה הדוגלת בשימוש בסם ולכן קיים סיכון להישנות העבירות. שירות המבחן סבר כי נכון יהיה לשלב הנאשם בהליך טיפולי פסיכיאטרי כמענה ראשוני. הנאשם הביע התנגדות לבחון דפוסי התנהגותו ולשתף פעולה בהליך טיפולי מכל סוג. לפיכך נמנע שירות המבחן מהמלצה טיפולית והמליץ על הטלת ענישה מוחשית בדמות מאסר שירוצה בעבודות שירות.**

חוות דעת הממונה על עבודות השירות

1. ביום 23.11.14 התקבלה חוות דעת הממונה על עבודות השירות לפיה הנאשם לא נמצא כשיר לביצוע עבודות שירות בשל מצבו הבריאותי (הנאשם סובל מבעיות אורתופדיות ונוירולוגיות קשות וכן בעיות פסיכיאטריות).
2. ביום 15.5.16 התקבלה חוות דעת נוספת מאת הממונה על עבודות השירות אשר קבע כי הנאשם אינו כשיר לעבודות שירות

טיעוני הצדדים

1. ב"כ המאשימה הפנתה לחומרת העבירות, לערכים החברתיים שנפגעו, טענה כי הפגיעה בערך המוגן היא ברף הבינוני, הפנתה למדיניות הענישה הנוהגת וטענה כי עבירת הגידול אינו מבדילה בין גידול לצריכה עצמית לבין גידול שלא לצריכה עצמית ב"כ המאשימה הגישה רישומו הפלילי של הנאשם, הפנתה להמלצת שירות המבחן להטיל על הנאשם עונש מוחשי בדמות מאסר בעבודות שירות, בשל חוסר היכולת לבצע עבודות שירות עתרה למאסר בפועל, ברף התחתון של המתחם, מאסר על תנאי, פסילה בפועל ופסילה על תנאי.
2. ב"כ הנאשם טען גידול הסמים לצריכה עצמית לאור מצבו הרפואי של הנאשם. לדבריו הנאשם סובל מכאבי ראש וגב כרוניים, בזמנו נטל מורפיום וכשהחל מתמכר, הנאשם הפסיק את הטיפול במורפיום והחל לגדל סמים בכדי להפיג את כאביו. לדבריו הגם שמשקל כל הצמח מגיע לכדי 900 גר', ניתן להשתמש רק בפריחה הנקבית ולכן מבחינה איכותית כמות הסם קטנה בהרבה. הנאשם פתח בהליך לקבלת רישיון לשימוש בקנביס רפואי וחודשים ספורים לאחר ביצוע העבירה, קיבל הנאשם אישור רפואי לשימוש בקנביס ומאז מחזיק באישור (האישור הוצג לבית המשפט). לדבריו למעלה מ - 6 שנים לא נפתחו כנגד הנאשם תיקים שעניינם סמים. ב"כ הנאשם הפנה לחלוף הזמן. טען ששירות המבחן חרג מהמנדט שניתן לו עת התמקד בתסקיר ביחסיו עם הוריו , יחסים שאינם רלוונטיים לעבירות עליהן נותן את הדין. טען שמתחם העונש ההולם בנסיבות המיוחדות נע ממאסר מותנה ושגם אם בית המשפט יקבע כי המתחם מתחיל ממאסר, לאור הנסיבות החריגות ומשיקולי צדק יש הצדקה לחרוג מהמתחם. ביקש להסתפק בענישה צופה פני עתיד, הגיש פסיקה התומכת בטיעוניו.
3. הנאשם אף הוא ביקש לומר דברים. הנאשם הצטער, ציין שלא היתה לו ברירה, כי ביקש להפסיק לקחת מורפיום לצורך הקלה בכאבים, ולקח שנה עד שקיבל אישור רפואי כדין. ציין שעלה לארץ בריא, והכאבים החלו בשנת 1996 בעקבות טיפול רפואי רשלני שקיבל. מאז סובל מכאבים בגב התחתון, צוואר וכאבי ראש.

דיון

מתחם העונש ההולם

1. הערך החברתי **אשר נפגע בעבירת גידול הסמים הינו ההגנה מפני הנזקים הישירים והעקיפים אשר נגרמים עקב הגידול והשימוש בסמים.**

**על חומרת העבירה של גידול סמים ראו** [**ע"פ(חיפה) 42358-10-14 גיא נ' מדינת ישראל**](http://www.nevo.co.il/case/18119161)**:**

**"דומה שמעבדות הסם הפכו למכת מדינה. נראה שהקלות שבגידול הסם, הביטחון היחסי באי חשיפת העבירה כאשר מדובר בפעילות בתוך תחומי הבית והפוטנציאל הגלום בה, משמשים קרקע נוחה להפיכתה לנפוצה. נפיצות העבירה מחייבת אמירה ברורה ונורמטיבית של בתי משפט העוסקים בתחום זה".**

**ראו גם** [**ע"פ (חיפה) 41827-08-10**](http://www.nevo.co.il/case/4213217)פרידמן נ' מדינת ישראל**:**

**"על בית המשפט להחמיר עם המגדלים על מנת לצקת תוכן לתכלית החקיקה שאינה מבחינה בין גידול לצריכה עצמית לגידול שאינו לצריכה עצמית".**

הרציונל העומד מאחורי העבירה של איסור גידול סמים מסוכנים הוא למנוע הכנסת סם חדש למערכת ההפצה הכוללת, שכן אין לדעת לאן יגיע הסם ומה ייעודו. מטעם זה, לא הבחין המחוקק בין גידול סם לצריכה עצמית לבין גידול סם שלא לצריכה עצמית, בניגוד להבחנה הקיימת בשימוש והחזקה של סמים.

**ראו דברי כב' הש' ברלינר ב**[**ע"פ 170/07**](http://www.nevo.co.il/case/5681787)מטיס נ' מדינת ישראל **ביחס לשימוש עצמי בסמים מסוג קנאביס וחשיש:**

**"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".**

1. מידת הפגיעה בערך המוגן **בעבירת גידול הסמים הינה ברף הבינוני בשים לב לכמות הסם שגידל הנאשם: 12 שתילי קנבוס במשקל כולל של** 900 **גרם.** מידת הפגיעה בערך המוגן **באשר לעבירת החזקת הסמים לשימוש עצמי היא ברף הנמוך.**
2. **באשר לנסיבות ביצוע העבירה,** לקחתי בחשבון כי הנאשם גידל את הסמים בביתו, את דבריו כי גידל הסם לשימושו העצמי לאור מצבו הרפואי. נתתי דעתי לכך כי גידל 12 שתילים וכי המשקל הכולל 900 גרם. נתתי דעתי לדברי ב"כ הנאשם כי הגם שהמשקל הכולל של השתילים הוא 900 גרם הרי שמשקל החומר בו ניתן להשתמש קטן בהרבה . נתתי דעתי שתקופה קצרה לאחר ביצוע העבירות (עוד בשנת 2011) קיבל הנאשם אישור לגראס רפואי, עקב מצבו הבריאותי, אישור שחודש מעת לעת ועדיין בתוקף.
3. **בחינת** מדיניות הענישה הנוהגת **מעלה כי מידת הענישה משתנה בהתאם לכמות הסם, כמות השתילים, דרך הגידול, שלב הגידול, נסיבות אישיות ועוד. במקרים דומים (מבחינת היקף גידול הסם) הוטלו על נאשמים עונשים הנעים ממאסר מותנה ועד לתקופות מאסר של מספר חודשים. במקרים חריגים אף נמנעו מהרשעה.**

**למקרים דומים ראו:**

* [רע"פ 314/16](https://www.nevo.co.il/psika_html/elyon/16003140-i03.htm)  **בן צבי נ' מדינת ישראל** (פורסם בנבו, 22.2.16), הנאשם גידל זרעי קנבוס במשקל של 2.5 ק"ג בדירה ששכר. הנאשם נדון בבית משפט קמא ל- 6 חודשי מאסר בעבודות שירות. בית המשפט המחוזי החמיר בעונשו והעמיד המאסר על 10 חוד' מאסר בפועל. ערעור בבית המשפט העליון נדחה.
* [רע"פ 8237/15](https://www.nevo.co.il/psika_html/elyon/15082370-i01.htm)  **בן זקן נ' מדינת ישראל** (פורסם בנבו, 2.12.15), הנאשם גידל בחורשה שבעיר יבנה כ- 26 שתיליקנבוס במשקל 8.4 ק"ג. נדון ל- 7 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [רע"פ 1787/15 **עמר נ' מדינת ישראל**](https://www.nevo.co.il/psika_html/elyon/15017870-i02.htm) (פורסם בנבו, 24.3.15), הנאשם גידל בביתו 9 שתילי קנבוס במשקל 4.380 גר' ונתפסו כלי מעבדה רבים. נגזרו 8 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [רע"פ 7005/14](https://www.nevo.co.il/psika_html/elyon/14070050-i02.htm) **דגן נ' מדינת ישראל** (פורסם בנבו, 30.11.14), הנאשם גידל במעבדה בביתו קנבוס במשקל כולל של 2.721 גר' לצריכה עצמית ובנוסף החזיק קנבוס במשקל 3.3 גר' לצריכה עצמית. נגזרו 10 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [עפ"ג (מחוזי י-ם) 7138-04-17](https://www.nevo.co.il/psika_html/mechozi/ME-17-04-7138-190.htm) **יזרעאלי נ' מדינת ישראל** (פורסם בנבו, 8.11.17), הנאשם גידל במעבדה שיצר במחסן שבנה, 25 שתילי קנבוס במשקל 526 גר' ו-99 שתילי קנבוס במשקל 29 גר' והחזיק בנוסף סם מסוג קנבוס בצנצנות במשקל 7 גר'. הנאשם נדון ל-6 חודשי מאסר בעבודות שירות לצד ענישה נלווית. ערעורו בבית המשפט המחוזי נדחה.
* [עפ"ג (חיפה) 43046-12-15](http://www.nevo.co.il/case/20811885) **גולדברג נגד מדינת ישראל** (פורסם בנבו, 24.1.16), הנאשם גידל בחצר ביתו 36 שתילי קנביס, במשקל 525.05 גרם נטו. כמו כן, הנאשם החזיק שתיל, ככל הנראה לצורך יבוש, על דלת מחסן בחצר, במשקל 12.60 גרם והחזיק בביתו סם מסוג קנביס במשקל 12.28 גרם. בית משפט קמא גזר 5 חודשי מאסר בפועל, כולל הפעלת מאסר מותנה. בית המשפט המחוזי המיר המאסר לריצוי בעבודות שירות.
* [עפ"ג (מחוזי ת"א) 42358-10-14 **גיא נ' מדינת ישראל**](https://www.nevo.co.il/psika_html/mechozi/ME-14-10-42358-416.htm) (פורסם בנבו, 18.2.15), הנאשם גידל בביתו קנבוס במשקל 5.5 ק"ג וחשיש במשקל 1.4 גר' ונמצאו כלי מעבדה. נגזרו 8 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה.
* [ת"פ (י-ם) 5119-09-13](https://www.nevo.co.il/psika_html/shalom/SH-13-09-5119-643.htm) **מדינת ישראל נ' לישנר** (פורסם בנבו, 6.5.15), הנאשם גידל בדירתו 18 שתילי קנבוס במשקל 246.47 גר' נטו (מס' עציצים לא צוין) בנוסף החזיק חשיש לצריכה עצמית. במשקל 2.5 גר' נטו וכן כלי מעבדה. הנאשם נדון למאסר על תנאי, של"צ וצו מבחן.
* [ת"פ (ראשל"צ) 44091-11-15](https://www.nevo.co.il/psika_html/shalom/SH-15-11-44091-659.htm)**מדינת ישראל נ' ראובני** (פורסם בנבו, 17.5.16), הנאשם גידל בביתו 3 עציצי קנבוס במשקל 132.10 גר' נטו. נגזרו 6 חוד' מאסר בפועל לריצוי בעבודות שירות, מאסר על תנאי, צו מבחן וענישה נלווית.
* [ת"פ (שלום רמ') 47820-11-15](https://www.nevo.co.il/psika_html/shalom/SH-15-11-47820-18.htm) **מדינת ישראל נ' שיינר** (פורסם בנבו, 3.10.17), נאשם 1 גידל, יחד עם בת זוגו, שתיל קנבוס במשקל 57.70 גר' והחזיק בסם מסוג קנבוס במשקל כולל של 224.098 גר' בחדרים שונים בבית. הנאשם נעדר רישום פלילי בעבירות סמים. הנאשם נדון למאסר על תנאי לצד ענישה נלווית.

**למקרים דומים שהסתיימו ללא הרשעה, ראו למשל:** [עפ"ג (חיפה) 28110-10-15 **מדינת ישראל נ' דוד;**](https://www.nevo.co.il/psika_html/mechozi/ME-15-10-28110-519.htm) [ת"פ (ק"ג) 53716-03-15](http://www.nevo.co.il/case/20145219) **מדינת ישראל נ' זגורי**. [ת"פ (בי"ש) 10816-02-15](https://www.nevo.co.il/psika_html/shalom/SH-15-02-10816-529.htm) **מדינת ישראל נ' אברהם**. [ת"פ (ק"ג) 35384-05-14 **מדינת ישראל נ' עטיה**](https://www.nevo.co.il/psika_html/shalom/SH-14-05-35384-731.htm). [ת"פ (פ"ת) 9748-10-13](https://www.nevo.co.il/psika_html/shalom/SH-13-10-9748-94.htm) **מדינת ישראל נ'** **קחלון**. [ת"פ (ת"א) 23797-03-14](https://www.nevo.co.il/psika_html/shalom/SH-14-03-23797-981.htm) **מדינת ישראל נ' אביב**. [ת"פ (טבריה) 13365-08-13](https://www.nevo.co.il/psika_html/shalom/SH-13-08-13365-666.htm) **מדינת ישראל נ' טל;**. [ת"פ (אילת) 25749-03-13](https://www.nevo.co.il/psika_html/shalom/SH-13-03-25749-976.htm) **מדינת ישראל נ' דובזנקו**;[ת"פ (ב"ש) 2746-09](https://www.nevo.co.il/psika_html/shalom/SH-09-2746-115.htm) מדינת ישראל **נ' ספורטס;** [ת"פ (טב') 1886-10-07](https://www.nevo.co.il/psika_html/shalom/SH-07-10-1886.htm) **מדינת** **ישראל נ'** **אלינגולד;** [ת"פ(ת"א) 8905/08](http://www.nevo.co.il/case/2376276) **מדינת ישראל נ' אילת**; [ת"פ(ת"א) 8153-08](http://www.nevo.co.il/case/2522650) **מ.י. מדור תביעות פלילי ת"א נ' סאלאם**; ( [ת"פ (פ"ת) 2262/07 **מדינת ישראל נ'**](https://www.nevo.co.il/psika_html/shalom/s07002262-153.htm) **קרואני**;

**בחינת** מדיניות הענישה הנוהגתבעבירה של החזקה/שימוש בסמים לצריכה עצמית **מעלה כי במקרים דומים (מבחינת כמות וסוג הסם) הוטלו על נאשמים עונשים הנעים ממאסר מותנה ועד לתקופות מאסר קצרות שיכול וירוצו בעבודות שירות. ישנם מקרים שאף נמנעו מהרשעה.**

**ראו למשל:** [ת"פ (י-ם) 16926-04-16](https://www.nevo.co.il/psika_html/shalom/SH-16-04-16926-902.htm) **מדינת ישראל נ' כף**; [ת"פ (רמלה) 4001-11-12](https://www.nevo.co.il/psika_html/shalom/SH-12-11-4001-360.htm) **מדינת ישראל נ' צפירה**; [ת"פ (ק"ג) 52394-10-14](https://www.nevo.co.il/psika_html/shalom/SH-14-10-52394-860.htm) **מדינת ישראל נ' ברדה**.

1. לאור כל המפורט לעיל אני קובעת כי **מתחם העונש ההולם** לעבירות בנסיבות המיוחדות והחריגות שלפני, לאחר ששוכנעתי כי הגידול נעשה לשימושו העצמי של הנאשם, על רקע מצבו הרפואי, ושבסמוך לאחר מכן קיבל רישיון רפואי לשימוש בגראס, נע ממאסר על תנאי ועד למאסר של שנה.
2. בעניינו של הנאשם אין הצדקה לחרוג לקולה או לחומרה ממתחם העונש ההולם.

**גזירת עונשו של הנאשם בתוך מתחם העונש ההולם**

1. בבואי לגזור את עונשו של הנאשם בתוך מתחם העונש ההולם:

* זקפתי לזכותו של הנאשם את העובדה שבחר להודות ולקחת אחריות על מעשיו.
* זקפתי לחובתו את הרשעותיו הקודמות. הנאשם יליד 1968 לחובתו 2 הרשעות קודמות, האחרונה משנת 2013. אין לנאשם כל הרשעה קודמת בעבירות על [פקודת הסמים המסוכנים](http://www.nevo.co.il/law/4216).
* לקחתי בחשבון את חלוף הזמן ממועד ביצוע העבירות (למעלה מ-6 שנים). הגם שלא מצאתי ליתן משקל רב לחלוף הזמן, בשים לב לכך שמרבית הדחיות בתיק זה נעוצות בהתנהלות הנאשם, לרבות בשל אי התייצבותו לדיונים, הרי שהעובדה כי מאז ביצוע העבירות חלפו שנים רבות ולא נפתחו תיקים נוספים בעבירות על פקודת הסמים, מלמדת כי הסיכון להישנות העבירות עליהן נותן את הדין הוא נמוך.
* לקחתי בחשבון את נסיבותיו האישיות של הנאשם, את העובדה שהנאשם סובל מכאבי ראש גב וצוואר, כאבים אשר בעטיים קיבל אישור רפואי לגראס, אישור שמתחדש מעת לעת ובתוקף מזה כ- 6 שנים. לקחתי בחשבון שהנאשם אינו עובד בשל מצבו הרפואי ומתקיים מקצבה ומתגורר עם הוריו המבוגרים.
* לקחתי בחשבון כי בשל מצבו הרפואי של הנאשם, אינו כשיר לריצוי מאסר בדרך של עבודות שירות.
* לקחתי בחשבון את התרשמות שירות המבחן כי לנאשם תפיסת עולם הדוגלת בשימוש בסם וכי קיים סיכון להישנות עבירות. כאמור, השנים שחלפו מוכיחות כי למרות הסיכון, הנאשם לא שב לבצע עבירות מסוג זה.
* לקחתי בחשבון את הערכת שירות המבחן כי היה נכון לשלב את הנאשם בהליך טיפולי, בין היתר לבחון דפוסי התנהגותו במישור החברתי והמשפחתי, וכי הנאשם אינו מעוניין להשתלב בהליך שכזה.
* לקחתי בחשבון את המלצתו העונשית של שירות המבחן להטיל על הנאשם ענישה בדמות מאסר שירוצה בדרך של עבודות שירות.

1. כאמור, המלצתו העונשית של שירות המבחן אינה בת ביצוע בנסיבות תיק זה, שכן לאור מצבו הבריאותי של הנאשם (ולא רק בשל השימוש בסמים), קבע הממונה על עבודות השירות כי הנאשם אינו כשיר טוטאלית לביצוע מאסר בעבודות שירות.
2. הגם שהנאשם לא השכיל לנצל את ההזדמנות שניתנה לו ולא השתלב בהליך טיפולי שהוצע לו, לא מצאתי כי בנסיבות תיק זה יש בכך כדי להצדיק השתת מאסר בפועל. כאמור הנאשם בתיק זה אינו עומד לדין בגין עבירות כלפי הוריו או עבירות התנהגות כלפי הסביבה, אלא בגין עבירות על פקודת הסמים, עבירות אותן ביצע על רקע מצבו הרפואי.
3. על כן, בשים לב למכלול הנתונים שפורטו לעיל, יגזר עונשו של הנאשם ברף התחתון של המתחם בכל הנוגע לרכיב המאסר.

**עונשו של הנאשם**

1. לפיכך, מצאתי לנכון ולמידתי להטיל על הנאשם את העונשים הבאים:

א. מאסר על תנאי בן 6 חודשים שלא יעבור עבירות מסוג פשע על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ב. מאסר על תנאי בן חודש שלא יעבור עבירות מסוג עוון על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ב. קנס בסך 2500 ₪ או 25 ימי מאסר תמורתו.

הקנס ישולם ב- 10 תשלומים שווים ורצופים החל מיום 1.1.18.

ד. הנאשם יחתום על התחייבות כספית בסך 3,000 ₪ להימנע מביצוע עבירה בה הורשע והכל תוך שנתיים מהיום.

ההתחייבות תחתם במזכירות בית משפט עוד היום. לא יחתום הנאשם כאמור, יאסר למשך 15 יום.

ה. פסילה בפועל מקבל או מהחזיק רשיון נהיגה לתקופה של 3 חודשים.

הפסילה בפועל תחל היום.

**מוסבר לנאשם שהוא חייב להפקיד את רשיון הנהיגה במזכירות בית המשפט**. לא יופקד הרשיון, הוא יחשב כפסול מלנהוג מהיום אך הפסילה לא תימנה ולכן לא תסתיים.

ו. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973.

ככל שיש מוצגים יושמדו בכפוף לחלוף תקופת הערעור.

**זכות ערעור כחוק**

**5129371ניתנה והודעה היום א' כסלו תשע"ח, 19/11/2017 במעמד הנוכחים.**

54678313

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)