|  |  |
| --- | --- |
| **בית משפט השלום בכפר סבא** | |
| ת"פ 47430-02-12 מדינת ישראל נ' אל גרבלי | 3 אפריל 2013 |

|  |  |
| --- | --- |
|  | |
| בפני | **כב' ה**שופטתדנה מרשק מרום | |
|  | מדינת ישראל ע"י עו"ד צדיק וינוביץ' |  |
|  |  | המאשימה |
|  | **נגד** | |
|  | משה ארמנד אל גרבלי בעצמו וע"י עו"ד כשכאש |  |
|  |  | הנאשם |

|  |
| --- |
| **גזר דין** |

1. הנאשם הורשע על יסוד הודאתו, במסגרת הסדר חלקי, בביצוע עבירות של החזקת סם שלא לצריכה עצמית לפי סעיף 7(א)(ג) רישא ל[פקודת הסמים המסוכנים](http://www.nevo.co.il/law_html/law01/P170_001.htm) [נוסח חדש], התשל"ג – 1973 [להלן: פקודת הסמים] ואספקת סם לפי סעיף 13 לפקודת הסמים. כתב-האישום מתאר אירועים שהתרחשו במהלך חודש פברואר 2012, בעת שהנאשם שימש כמורה תורני לעצורים באגף 8 בכלא רימונים. בעקבות פנייה של אחד העצורים אליו, יצר אחר קשר עם הנאשם ביום 19.2.12 וביקש להעביר לנאשם חפצים עבור אותו עצור. הנאשם נפגש עם האחר בבית-קפה בנתניה, והאחר העביר לנאשם שקית ניילון שהכילה חשיש במשקל של 4.86 גרם במטרה להעביר את השקית לעצור. למחרת, נתפס הנאשם בכניסתו לכלא כשהשקית ברשותו.

2. במסגרת ההסדר, נשלח הנאשם לקבלת תסקיר בעניינו. התסקיר מיום 31.1.13 מתאר את נסיבותיו האישיות והמשפחתיות של הנאשם, שהינו כבן 51, נשוי בשלישית ואב לשני ילדים, הצעיר סובל ממחלת לב ולפני מספר חודשים עבר צנתור. הנאשם חזר בתשובה לפני כ – 20 שנה ומאז מנהל אורח חיים דתי, כשעל רקע בעיות בריאות שונות התקיים במשך שנים מקצבת נכות וממשכורתה של אשתו ונהג לבלות את הימים בלימודים בישיבות שונות עד להשתלבותו בעבודה בבית-המעצר.

הנאשם לקח אחריות מלאה על ביצוע העבירה ותיאר, כי במסגרת הקשר עם העצורים התקשה לסרב לבקשותיהם להעביר עבורם דברים, וכן תיאר מצוקה כלכלית של משפחתו באותה התקופה. כיום חש בושה ואכזבה מכך שפגע במערכת בה עבד ובאמון שניתן בו ותיאר תחושת הקלה שנתפס מאחר וחשש שמצבו היה מתדרדר.

על רקע מצוקתו האישית ובעקבות ביצוע העבירה פנה הנאשם מיוזמתו, לפני כשנה, למטפלת פרטית, עימה משתף הוא פעולה באופן מלא ומגיע לשיחות שבועיות חרף קשייו הכלכליים.

קצינת המבחן התרשמה, כי לצד תפקוד תקין במשפחתו, קיימים קשיים רגשיים הבאים לידי ביטוי בדימוי עצמי נמוך, צורך בתחושת שייכות וקבלה מצד הסובבים אותו, וקושי להתמודד במצבים חברתיים מורכבים. עוד התרשמה, כי אין המדובר באדם בעל דפוסי התנהגות שוליים, כשהטיפול הפרטי מסייע לו בקשיים עימם מתמודד.

לאור כל האמור לעיל, ממליצה קצינת המבחן להטיל צו מבחן למשך שנה לצד ענישה חינוכית של של"צ בהיקף של 250 שעות.

3. ב"כ המאשימה הדגישה את חומרת העבירות אותן ביצע הנאשם, אשר ניצל את תפקידו ואת האמון שניתן בו, והפך לחלק משרשרת הפצת הסם. עם זאת ציינה, כי המדובר בנאשם ללא עבר פלילי והפנתה לתכנים החיוביים המופיעים בתסקיר. באיזון בין כל האינטרסים, עותרת ב"כ המאשימה להטיל על הנאשם עונש של מאסר שירוצה בדרך של עבודות שירות, מאסר על תנאי, קנס ופסילה על תנאי.

יצויין, כי הנאשם נשלח לממונה על עבודות השירות לאחר שמיעת הטיעונים לעונש ונמצא, כי הוא כשיר לרצות את עונשו בדרך זו.

4. הסניגורית ניסתה לשכנע כי יש מקום לאמץ את המלצת שירות המבחן. הדגישה את הלחץ האישי בו היה נתון הנאשם, העובדה שפנה לטפול מיוזמתו ושיתוף הפעולה המלא שלו עם רשויות אכיפה החוק למרות הסיכון לו ולמשפחתו. כן הזכירה, כי הנאשם סובל מבעיות בריאותיות וכיום בנו הקטן סובל מבעיה קרדיולוגית, וכן תיארה את הבושה שחש לאחר שהמקרה נחשף בקרב משפחתו ובקהילת מקום מגוריו. פירטה, כי הנאשם היה במעצר מיום 20.2.12 – 26.2.12, ולאחר מכן שהה בתנאי "מעצר בית מלא" במשך כארבעה חודשים ללא כל הפרות. לטעמה, האינטרס הציבורי לא ייפגע באם תוטל הנאשם ענישה חינוכית של של"צ בהיקף גבוה לצד צו מבחן לו זקוק הנאשם.

5. בדברו לבית-המשפט, מסר הנאשם כי הוא מצטער על מעשיו, מביע חרטה על ביצועם וכי הפסיד את מקור הפרנסה שלו.

6. ייאמר כבר, כי לטעמי עמדת המאשימה מתונה מאד ומגולמת בה התחשבות רבה בנאשם.

זאת, נוכח חומרת התנהלותו של הנאשם, אשר ביצע המעשים לצורך החדרת סם לעצור בכלא, והכל תוך ניצול תפקידו, הגישה החופשית שלו אל ומחוץ לכותלי בית-הסוהר והאמון שניתן בו. צודקת ב"כ המאשימה, כי בתי-המשפט מצווים לשרש את התופעה של החדרת סם לכלא באמצעות השתת ענישה חמורה ומכאיבה, שכן יש בה כדי להפר את הסדר בין כותלי בית הסוהר ולגרום לחברה לנזקים בלתי הפיכים. על כן, לא אחמיר מעבר לשנדרשתי על-ידי התביעה, ואולם כאמור, חסד רב עשתה המאשימה עם הנאשם ואין מקום לשקול השתת ענישה חינוכית-טיפולית בלבד, כפי שעתרה ההגנה, גם אם העתירה מבוססת על המלצת שירות המבחן.

7. אל מול חומרת העבירות עומדות נסיבות אישיות ומשפחתיות לא קלות של הנאשם, אשר נאלץ להתמודד עם לחצים, בעיות בריאות שלו ושל בנו הצעיר ועם קשיים כלכליים. עוד יש לציין לזכותו כי לקח אחריות מלאה על מעשיו ועל מצבו באמצעות פניה מיוזמתו למטפלת פרטית. כן נותנת אני אמון בדבריו כי הוא ניזוק מחשיפת הפרשה וכי חש בושה רבה על מעשיו. כמו-כן, איני מתעלמת מהתקופה בה הוגבלה חירותו במעצר של ממש ובתנאים מגבילים למשך כארבעה חודשים. עם זאת, בסופו של יום, ערכה ב"כ המאשימה את האיזון הראוי בין מכלול השיקולים והאינטרסים בעצם העובדה שאינה עותרת לשלוח את הנאשם אל מאחורי סורג ובריח.

8. על כן הכרעתי היא, כי יש מקום להטיל מאסר שירוצה בעבודות שירות לצד מבחן וענישה הרתעתית וכספית, ובהתאם גוזרת על הנאשם את העונשים הבאים:

מאסר בפועל של 6 חודשים אשר ירוצו בדרך של עבודות שירות.

עבודות השירות יבוצעו ב"שווים" עמותה לשיקום תעסוקתי, בימים ובשעות המפורטים בחוות-הדעת מיום 21.3.13 והחל מיום 23.6.13. במועד זה, על הנאשם להתייצב עד השעה 8:00 במפקדת מחוז מרכז, יחידת עבודות השירות.

מובהר לנאשם, כי עליו לעדכן את משרד הממונה בכל שינוי, אם יחול, בכתובת מגוריו. כמו-כן, עליו לעמוד בתנאי הפיקוח ובביקורות הפתע. מובהר, כי כל הפרה בעבודות השירות תביא להפסקה מנהלית וריצוי העונש במאסר ממש.

מאסר על תנאי של 8 חודשים למשך 3 שנים מהיום, שלא יעבור עבירות סמים מסוג פשע; מאסר על תנאי של 4 חודשים למשך 3 שנים מהיום, שלא יעבור עבירות סמים מסוג עוון.

קנס בסך 4000₪, או 40 ימי מאסר תמורתו. הקנס ישולם ב-8 תשלומים חודשיים, שווים ורצופים של 500 ₪ כל אחד, החל מיום 1.5.13 בכל ראשון לחודש שלאחריו. לא שולם תשלום אחד במועדו – תעמוד כל היתרה לפרעון מיידי. תשלום ראשון של הקנס יקוזז מפקדון על סך 500 ₪ בתיק המ"ת, ככל שזה קיים.

ניתן צו מבחן למשך שנה מהיום, לצורך מעקב אחר המשך הטיפול הפרטי.

הוסבר לנאשם כי אם לא יעמוד בתנאי הפיקוח ניתן יהיה להחזירו לביהמ"ש ולהוסיף על עונשו.

משום עיכוב ביצוע המאסר (בעבודות שירות), ערבות עצמית אשר נחתמה בתיק המ"ת תשמש מעתה כבטוחה להתייצבות הנאשם לריצוי והשלמת עבודות השירות; בנוסף, תיאסר יציאת הנאשם מהארץ עד לתום ביצוע העבודות.

**הודעה זכות ערעור לבית-המשפט המחוזי בתוך 45 יום.**

**המזכירות תשלח העתק מגזר הדין לממונה על עבודות השירות.**

5129371

54678313ניתן היום, 3 אפריל 2013, במעמד הנוכחים.

5129371

דנה מרשק מרום 54678313-/

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)