|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 11439-03-12 מדינת ישראל נ' חודצקי** |  | **06 ספטמבר 2017** |

|  |  |
| --- | --- |
| **פ"א מהסבה 429716/2011 לב ת"א ירקון**  **פ"א מהסבה 477115/2011 לב ת"א ירקון**  **פ"א מהסבה 527099/2011 יפתח**  **פ"א מהסבה 18730/2012 יפתח** | |
|  | |
| **לפני כבוד השופט שמואל מלמד** | |
| **המאשימה** | **מדינת ישראל** | |
| **נגד** | | |
| **הנאשם** | **מיכאל חודצקי** **ת.ז. xxxxxxxxxx** | |

<#1#>

**נוכחים**:

**ב"כ המאשימה עו"ד הדר פרשר, עו"ד שרון אדרי**

**ב"כ הנאשם עו"ד שי אורן**

**הנאשם – בעצמו**

**במסמך זה הושמטו פרוטוקול**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [51 ב(ב)](http://www.nevo.co.il/law/70301/51b.b), [287 (א)](http://www.nevo.co.il/law/70301/287.a), [384](http://www.nevo.co.il/law/70301/384), [413](http://www.nevo.co.il/law/70301/413)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

**י**

**ם**

**גזר דין**

ביום 8.7.15 הנאשם הודה והורשע בעובדות כתב האישום המתוקן בתיק העיקרי וכן ערך צירוף של תיקים, כדלהלן: [ת"פ 7230-04-13](http://www.nevo.co.il/case/6867822), [ת"פ 2180-03-12](http://www.nevo.co.il/case/4582969), [ת"פ 57199-01-15](http://www.nevo.co.il/case/18851274). ביום 22.11.16 הנאשם הודה והורשע בתיק צירוף נוסף [ת"פ 42094-05-16](http://www.nevo.co.il/case/21956257).

[**ת"פ 11439-03-12**](http://www.nevo.co.il/case/4697032) על יסוד הודאתו הורשע הנאשם במיוחס לו בכתב האישום המתוקן בחמישה אירועים של גניבה, עבירה לפי [סעיף 384](http://www.nevo.co.il/law/70301/384) ל[חוק העונשין](http://www.nevo.co.il/law/70301), התשל"ז-1977.

בהתאם לעובדות כתב האישום, **אישום ראשון**, ביום 19.11.11 נכנס הנאשם לחנות "ריקושט" בקניון פתח תקווה וגנב ארבעה מעילים בשווי 1,600 ₪, בכך שהכניסם לשקית שנשא עימו שדופנה מצופה נייר כסף וזאת על מנת לנטרל את הזמזמים ויצא את קו הקופות מבלי לשלם עבורם. **אישום שני**, ביום 19.11.11 נכנס הנאשם לחנות "קסטרו" וגנב ארבעה מעילים בשווי 2,400 ₪, בכך שהכניסם לשקית שנשא עימו שדופנה מצופה נייר כסף וזאת על מנת לנטרל את הזמזמים ויצא את קו הקופות מבלי לשלם עבורם. **אישום שלישי**, ביום 17.10.11 נכנס הנאשם לחנות "קסטרו" וגנב מעיל בשווי 1,099 ₪, בכך שהכניסו לשקית שנשא עימו שדופנה מצופה נייר כסף שנועדה לנטרל את הזמזמים ויצא את קו הקופות מבלי לשלם עבורם. **אישום רביעי**, ביום 18.02.12 נכנס הנאשם אל חנות "נאוטיקה" וגנב פרטי ביגוד שונים בסך 2,200 ₪ בכך שהכניסם אל תוך שקית בעלת מילוי כפול שהכין מראש אשר נועדה לנטרל את פעולת זמזמי ההתרעה ויצא מהמקום כשהבגדים ברשותו. **אישום חמישי**, ביום 23.1.12 נכנס הנאשם אל חנות "בילבונג" וניסה לגנוב מכנסי ג'ינס ופרטי לבוש שונים בסך כולל של 2,399.2 ₪ בכך שנכנס עם הפריטים לתא ההלבשה ושם הכניס את הפריטים לתיק בעל דופן המצופה נייר אלומיניום, והמתין לשעת כושר שיוכל לצאת מהחנות, אך נתפס על ידי מאבטחי הקניון עוד טרם יציאתו עם הפריטים מהחנות. ביום 22.1.12 גנב הנאשם פריטי לבוש מחנות לציוד ספורט במרכז המסחרי בחולון, לרבות שלוש חולצות נייק לבנות. הנאשם נהג למכור את הפריטים הגנובים לבעלי דוכנים בתחנה המרכזית בתל אביב.

[**ת"פ 7230-04-13**](http://www.nevo.co.il/case/6867822), הנאשם הורשע בעבירה של החזקת נכס החשוד כגנוב, עבירה לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301), התשל"ז – 1977; בעבירה של החזקת סם מסוכן לצריכה עצמית, עבירה לפי [סעיף 7 (א) + (ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973.

בהתאם לעובדות, ביום 22.12.11 החזיק הנאשם ביחד עם אחר ברכבו פרטי לבוש החשודים כגנובים כמפורט להלן: נעלי "אדידס", מכנסי "נייק", מעיל רוח "נייק", חולצה שחורה "קסטרו", סוודר "פייר קרדין", סוודר "מקס מורטי", חולצה שחורה "פרפל", חולצה אפורה "למברגק", חולצה אפורה "נייק", חולצה שחורה "ורסצה", ז'קט "קנט קול", ז'קט עור "זנגה", ז'קט "ביליארד", סוודר "רנואר", וסט "טי קולקשיין" ותיק מחשב. באותן הנסיבות, החזיק הנאשם סם מסוג הירואין במשקל של 0.3308 גרם נטו לצריכה עצמית.

[**ת"פ 2180-03-12**](http://www.nevo.co.il/case/4582969) הנאשם הורשע בעבירה של גניבה, עבירה לפי [סעיף 384](http://www.nevo.co.il/law/70301/384) ל[חוק העונשין](http://www.nevo.co.il/law/70301), התשל"ז – 1977.

בהתאם לעובדות, ביום 8.12.11 נכנס הנאשם לסעיף "זארה" בקניון רחובות, וגנב שני מעילים בשווי כולל של 1,048 ₪ בכך שנשא ונטל אותם במרמה, הניח אותם בתיקו ויצא את החנות מבלי לשלם עבורם.

[**ת"פ 57199-01-15**](http://www.nevo.co.il/case/18851274) הנאשם הורשע בעבירה גניבה, לפי [סעיף 384](http://www.nevo.co.il/law/70301/384) ל[חוק העונשין](http://www.nevo.co.il/law/70301) התשל"ז – 1977 (שלושה אישומים).

בהתאם לעובדות כתב האישום, **אישום 1,** בתאריך 08.01.15 הנאשם גנב מחנות שני בשמים מסוג "גוסי קוטור" ו"אופריה לאישה" בשווי כולל של 1,335.95 ₪, בכך שנטל אותם והכניסם לתיק שהיה עמו ובו נייר כסף המנטרל התראות בדבר גניבה. בהמשך לאותן נסיבות, הנאשם מכר את הבשמים לאחר בסכום של 200 ₪. **אישום 2**, בתאריך 09.01.15 הנאשם גנב מחנות שני בשמים מסוג "דולצ'ה גבאנה אינטנס" ו"אופורחה אינטנס" בשווי כולל של 1,318 ₪, בכך שנטל אותם והכניסם לתיק שהיה עמו ובו נייר כסף המנטרל התראות בדבר גניבה. הנאשם נתפס בכף מחוץ לחנות על ידי קצין הביטחון של החנות. **אישום 3**, בתאריך 24.01.15 הנאשם גנב מחנות חולצה בשווי 274.5 ₪, בכך שנטל אותה והכניסה לתיק שהיה עמו ובו נייר כסף המנטרל התראות בדבר גניבה. הנאשם נתפס בכף מחוץ לחנות על ידי שוטר שהיה במקום.

הנאשם התקבל לתוכנית בית משפט לסמים, שמטרתה לרתום את הנאשם להליך שיקומי טיפולי במסגרת שירות המבחן, אך הוצא ממסגרת זו ביום 22.11.16.

**תיק צירוף** [**ת"פ 42094-05-16**](http://www.nevo.co.il/case/21956257)הנאשם הורשע על סמך הודאתו בעבירה של הפרת הוראה חוקית, לפי [סעיף 287 (א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301) התשל"ז – 1977.

בהתאם לעובדות כתב האישום ביום 27.5.15 במסגרת [מ"ת 57230-01-15](http://www.nevo.co.il/case/18851312) ניתנה החלטת בימ"ש לפיה על הנאשם לשהות במעצר בית מלא כשהוא יכול לצאת לעבוד בין השעות 07:00 -17:00 בליווי ובפיקוח של המעסיק וכן יכול לצאת בין השעות 20:00- 21:00 למפגשי NA באשקלון בליווי ופיקוח. (להלן: "ההוראה החוקית"). ביום 15.8.15, בת"א , הפר הנאשם את ההוראה החורית שבך שיצא ממעצר הבית ושהה במקום ללא ליווי ופיקוח.

**תסקיר ראשון:**

בעניינו של הנאשם התקבל תסקיר שירות מבחן לפיו, הנאשם בן 46, נולד וגדל באוקראינה, עלה ארצה בהיותו בן 30, גרוש ואב לילדה. לדבריו, בחלוף שבועיים מתחילת עבודתו עבר תאנת עבודה, ברם טרם הציג מסמכים המעידים על כך. הנאשם סיים 12 שנות לימוד וכן לימודי מקצוע בתחום הנגרות והטבחות בארץ מוצאו, במקביל לתפקודו, תיאר כי במהלך שנות התבגרותו ניהל קשרים חברתיים שוליים, החל בצריכת סמים והיה מעורב באירועים אלימים לעיתים קרובות. הנאשם תיאר כי עלייתו ארצה לוותה בקשיי התאקלמות, מבחינת השתלבות בעבודה ורכישת השפה. נוכח קושי הנאשם בשמירה על רצף תעסוקתי, צבר חובות כלכליים אשר השפיעו על האווירה בבית ועל דינאמיקת מערכת היחסים בינו לבין אשתו. בשל הרקע המתואר, העמיקה התמכרותו לסמים והחל במעורבות שולית. על רקע אורח חיים זה נדון לעונש מאסר, במהלכו חווה גירושים, כמו כן למרות ניסיונות טיפול, התקשה להסתייע באופן משמעותי בגורמים מקצועיים ולערוך שיוני ממשי במצבו ובחייו.

בהתייחסות שירות המבחן לעבירות הנדונות, הנאשם לקח אחריות על מעשיו והסביר כי ברקע ניהול אורח התמכרותי ארוך שנים, ממן את השימוש בסם בדרך זו בתקופה בה נעדר מקורות הכנסה. שירות המבחן התרשם מאשם בעל דפוסי חשיבה התמכרותיים ועברייניים, גילה קושי בהצבת גבולות שעמדו גם בבסיס ביצוע העבירות הנוכחיות. בדיעבד, הנאשם הצליח לגלות אמפתיה לנזקים ולפגיעות שנגרמו בעקבות התנהגותו בפרט בכל הקשור לעבירות הגניבה. בעיתוי הנוכחי, הנאשם הביע רצון לבחינה מעמיקה של בחירותיו בחיים והשלכותיהן ברבדים השונים, ובפועל אף התחיל לעשות כן במסגרת ההליך הטיפולי בו משולב כיום, ביחידה לטיפול נפגעי סמים בתל אביב, מחודש מרץ 2015 מוסר בדיקות שתן ומשולב בקבוצה טיפולית ובשיחות עם עו"ס ביחידה העירונית להתמכרויות. מאינפורמציה ששירות המבחן קיבל מגורמי היחידה עלה, שהנאשם משקיע מאמצים רבים בשמירה על ניקיון מסמים ובשיתוף פעולה עם התהליך הטיפולי, מגיע כנדרש ומביע מוטיבציה לשוב לדרך הישר ולשקם את חייו. עוד נמסר, כי צפויה להתקיים בעניינו וועדת אבחון לגבי התוכנית הטיפולית המתאימה עבורו, כאשר שילובו בטיפול אינטנסיבי יותר, במסגרת מרכז יום.

להערכת שירות המבחן, הנאשם התקשה לפתח אלטרנטיבות התמודדות תקינות עם קשיים רגשיים ועם מצבי חיים משבריים ובזמנים בהם חווה מצוקה חוזר לשימוש וצריכה אינטנסיבית של סמים ולהתנהלות עבריינית לתורך מימון התמכרותו, אולם ההערכה כי במידה ויעבור הנאשם תהליך משמעותי של שיקום וגמילה מסמים, במהלכו תינתן התייחסות מעמיקה לדפוסיו העבריינים, הסיכון במצבו להישנות ביצוע עבירות נוספות על החוק עשוי לפחות.

שירות המבחן הפנה את הנאשם לבדיקת התאמתו לתכנית "בית משפט לסמים", אשר נמצא מתאים להשתלב בתכנית זו, כאמור בהתאם לתכנית הטיפולית שתגובש לו במסגרת הוועדה שתערך ביחידה לטיפול בנפגעי סמים בתל אביב.

שירות המבחן המליץ על העברת עניינו לבית משפט לענייני סמים, וכן הנאשם יהיה נתון אחר מעקב של שירות המבחן, בשיתוף הפעולה שלו והתמדתו בטיפול.

**תסקיר שני:**

במהלך תקופת הדחייה ניסיונות ליצור קשר עם הנאשם מצד שירות המבחן העלו חרס ומהעובדת הסוציאלית המטפלת בו ביחידה להתמכרויות בתל אביב נמסר כי הנאשם חזר לשימוש בסמים, על רקע קשיים בריאותיים עמם התמודד לאחרונה. עוד עלה כי הנאשם פנה לגורמי טיפול בבקשה לשלבו במחלקה אשפוזית לגמילה פיזית מסמים, אולם שולל אפשרות להשתלב לאחר מכן במסגרת קהילה טיפולית וכיום נבדקת אפשרות לשלב את הנאשם במסגרת לטיפול גמילה פיזית מסמים. שירות המבחן העריך כי לנוכח הנסיגה המשמעותית שחלה בתפקודו בחודשיים האחרונים, עלתה רמת הסיכון להישנות ביצוע עבירות על החוק.

**תסקיר שלישי:**

ביום 3.9.15 הנאשם נקלט באשפוזית "הדרך" לצורך גמילה פיזית מחומרים ממכרים. התרשמות גורמי הטיפול וכן התרשמות שירות המבחן הינה כי בשלב זה זקוק למסגרת הדוקה, בעלת גבולות ברורים. יש חשיבות להמשיך ללוות את הנאשם במסגרת התוכנית הנוכחית. לפיכך, ביקש שירות המבחן לשוב ולדווח עוד ששה שבועות.

**תסקיר רביעי:**

לאור חזרתו של הנאשם לשימוש בסמים, גורמי הטיפול ביחידה סברו כי הינו זקוק לטיפול אינטנסיבי יותר. לאחר שהשלים את הבדיקות הרפואיות הדרושות, ביום 03.09.15 נקלט הנאשם באשפוזית "הדרך" לצורך גמילה פיזית מחומרים ממכרים. לאחר כשבוע, עקב החמרה במצבו הבריאותי, עקב נמק שהתפתח בכף ידו, רופא האשפוזית הורה להפנותו ליבת החולים בדחיפות. מסיבות שאינן ברורות לשירות המבחן, הטיפולי הרפואי בעניינו התעכב ובזמן זה הנאשם חזר להשתמש בסמים. בהמשך לאמור, אושפז הנאשם בבית חולים ,בלינסון". לאחר שחרורו מבית החולים ביום 21.09.15, חזר הנאשם לאשפוזית "הדרך", אולם לאחר כשבוע בשל התדרדרות חוזרת במצבו הבריאותי, נשלח בשנית לבית החולים ועבר ניתוח באחת מאצבעותיו. מיום 06.10.15 חזר הנאשם להתגורר בבית אמו באשקלון ולדבריו, מצליח לשמור על ניקיון מסמים. עוד מסר כי בשל הקושי לממן את נסיעותיו לאזור המרכז, לא חזר בשלב זה לטיפול ביחידה ועל כן אין בידי שירות המבחן אינדיקציה לגבי ניקונו בעת הנוכחית. כיום מביע הנאשם רצון להשתלב בטיפול בקבילת "הדרך", אולם שירות המבחן ציין כי מבירור ראשוני שנערך, ייתכן כי מצבו הרפואי הנוכחי לא יתאים למסגרת זו בשלב זה, כיוון שאינה נותנת מענה מקיף לסובלים מבעיות בריאותיות כמו של הנאשם. הנאשם הביע נכונות לבחון שילובו בקהילה טיפולית אחרת אשר תוכל לקבלו תוך מענה למצבו הבריאותי. שירות המבחן שב והעריך כי ישנה חשיבות להמשך ליווי הנאשם במסגרת התוכנית הנוכחית, זאת על מנת לסייע לו בהשתלבות בטיפול ההולם את מצבו, לדרבנו לכך ובאופן זה לקדם הפחתה מרמת הסיכון להישנות עבירות נוספות בעתיד. שירות המבחן הודיע כי במידה ובית המשפט יאמץ את המלצתו, ימשיך ללוות את הנאשם ולבחון אפשרות לשלבו במסגרת טיפולית בקהילה התואמת את צרכיו ומצבו הרפואי.

**תסקיר חמישי:**

מתסקיר משלים שהתקבל בעניינו של הנאשם עולה כי, מאז הדיון האחרון חלה התדרדרות ניכרת בשיתוף הפעולה עם שירות המבחן, המתאפיינת באי הגעתו לפגישה שנקבעה עמו ואי התייצבותו למתן בדיקות שתן. כמו כן שירות המבחן ערך ניסיונות לשילוב הנאשם בקהילה טיפולית לגמילה מסמים המיועדת לאנשים בעלי תחלואה כפולה, אולם גם כאן נתקל השירות באי שיתוף פעולה מצדו. מיום 25.10.15 הנאשם ניתק כל קשר עם השירות, וכל הניסיונות לאתרו לא צלחו. נראה כי כיום, בין היתר בשל מצבו הרפואי המורכב, מתקשה הנאשם להיעזר בגורמי הטיפול בהתמודדות עם קשייו ולמצוא את הכוחות לערכית שינוי במצבו. לאור האמור, שירות המבחן לא מצא תועלת להמשך ניהול עניינו במסגרת בית משפט סמים והמליץ על הפסקת השתתפותו בתוכנית.

**תסקיר שישי:**

בעניינו של הנאשם התקבל תסקיר משלים לפיו, במהלך תקופת הדחייה הנוכחית ניסה שירות המבחן לתאם פגישה עם הנאשם ללא הצלחה. שירות המבחן ניסה ליצור עם הנאשם קשר טלפוני גם דרך בא כוחו אולם כל הניסיונות לא צלחו. לאור האמור, בהעדר שיתוף פעולה מצד הנאשם, כאשר מצבו אינו ברור והוא אינו מצליח לגייס כוחות להשתלב בתהליך השיקום, וכלל הנראה מצוי במצב סיכון לביצוע עבירות נוספות, המליץ שירות המבחן על ענישה קונקרטית ומוחשית לצורך מצמצום הסיכון במצבו.

**תסקיר שביעי:**

בעניינו של הנאשם התקבל תסקיר מיום 20.11.16 לפיו במסגרת תקופת הדחייה הנוכחית, שירות המבחן נפגש עם הנאשם וקיבל מידע ממסגרת הגמילה "אשפוזית" בה נקלט ביום 21.4.16. שירות המבחן התרשם מהתייצבות במצבו ההתמכרותי של הנאשם. לפני ארבע חודשים וחצי סיים את הטיפול ב"אשפוזית" וכיום גר בבית אמו באשקלון, אינו עובד, ומצוי מזה כשנה במעצר בית מחמש אחר הצהריים, בפיקוח אמו ובתו. לדבריו משתתף בקבוצות לעזרה עצמית N.A על בסיס יומי. שירות המבחן התרשם כי בעיתוי הנוכחי הנאשם מגלה מודעות למצבו ההתמכרותי ולקשייו וער לגורמי ומצבי סיכון, וכן הביע נכונות להשתלב במסגרת טיפולית התואמת את צרכיו. לדבריו יצר קשר עם היחידה לנפגעי סמים באשקלון ומסר שם חמש בדיקות שתן לאיתור שרידי סם שנמצאו לדבריו נקיות משרידי סם, ועתיד להיפגש ביום 17.11.16 עם עו"ס היחידה (לא עלה בידי שירות המבחן לשוחח עם גורמי הטיפול עד למועד הגשת התסקיר). הובהר לנאשם כי להערכת שירות המבחן הוא זקוק בעיתוי הנוכחי למסגרת גמילה סגורה כדוגמת קהילה. סוכם עם הנאשם כי ישתלב בתהליך אבחון ביחידה העירונית ולאחר קבלת המסקנות, תתקבל החלטה באשר למסגרת המתאימה ביותר למצבו. לאור שיתוף הפעולה עם השירות בעיתוי הנוכחי, ונכונותו של הנאשם להשתלב במסגרת טיפולים לגמילה מחומרים פסיכואקטיביים, שירות המבחן ממליץ על דחייה של שלושה חודשים.

**תסקיר שמיני:**

בעניינו של הנאשם התקבל תסקיר מיום 2.2.17 לפיו עולה כי במהלך תקופת הדחיה, נקלט הנאשם ביחידה לנפגעי סמים אשקלון ביום 31.10.16 . מדיווח גורמי הטיפול ביחידה עולה כי מאז מוסר בדיקות שתן נקיות בתדירות של פעמיים בשבוע. בתאריך 17.11.16 החל להגיע לשיחות פרטניות בתדירות של פעם בשבוע. עוד עולה, כי הנאשם משתף מעולמו הפנימי ומתחבר למניעים התוך נפשיים למעשיו. כמו כן, מעלה קשיים עמם מתמודד ונראה כי מגויס לטיפול ולתהליך ההחלמה הנוכחי, וכן, בעל פוטנציאל ומוטיבציה לשמור על כך לאורך זמן, כשניכר כי נהנה מהניקיון ומכיר ביתרונותיו. עוד עולה כי טרם התכנסה וועדת האבחון ביחידה שמטרתה לבנות תכנית טיפולית ארוכת טווח בעניינו. לאור האמור, נוכח שיתוף הפעולה של הנאשם עם שירות המבחן ועם גורמי הטיפול ביחידה ולצורך סיום הליך האבחון ביחידה לנפגעי סמים הומלץ על דחיה נוספת בת שלושה חודשים.

**תסקיר תשיעי :**

בעניינו של הנאשם התקבל תסקיר מיום 16/5/2017 לפיו עולה כי במהלך תקופת הדחייה, הנאשם נקלט ביחידה בתאריך 30/10/2016, כשמאז מוסר בדיקות שתן, שנמצאו נקיות משרידי סם, בתדירות של פעמיים בשבוע, ומתאריך 17/11/2016 מגיע לשיחות פרטניות בתדירות של אחת לשבוע.

עוד עולה כי הנאשם מקפיד על הגעה רציפה וקבועה לשיחות, וכי בוועדת אבחון שהתקיימה בחודש מרס 2017, נקבעו לנאשם יעדים טיפוליים, שהינם, עבודה על דפוסי דחיינות וריצוי, והצבת גבולות בעבודה ובחייו האישיים. כמו כן, הנאשם משתף מעולמו הפנימי ומתחבר למניעים התוך נפשיים למעשיו, וכן מזהה את מצבי הסיכון שהובילו אותו בעבר לשימוש, וכיום לומד דרכי התמודדות חדשות. בנוסף, כחלק מלקיחת האחריות על מעשיו, החל הנאשם לטפל בחובותיו מול ביטוח לאומי וההוצאה לפועל. כמו כן, מקפיד להגיע לקבוצות לעזרה עצמית (N.Aׂׂ (, וכן משתתף בקבוצת צעדים. התרשמות גורמי הטיפול ביחידה היא, כי הנאשם מחויב לטיפול ולתהליך ההחלמה הנוכחי ונתרם ממנו. להערכת שירות המבחן השתלבות הנאשם בתהליך גמילה ושיקום כמתואר, וסיומו בהצלחה, יש בו כדי להפחית הסיכון להישנות עבירות דומות. שירות המבחן התרשם כי חל שיפור במידת יכולתו של הנאשם להתמיד בטיפול ולנהל אורח חיים ללא שימוש בסם.

לאור האמור לעיל, נוכח שיתוף פעולה של הנאשם עם שרות המבחן ועם גורמי הטיפול ביחידה, כשניכר כי בעיתוי הנוכחי, משקיע משאביו בתהליך השינוי באורחות חייו, מפגין מוטיבציה גבוהה להמשיך ולבסס את ניקיונו ולשמר הישגיו הטיפוליים עד כה, כשבמקביל מביע רצון להמשיך לבסס מודעות ביחס לדפוסיו ההתמכרותיים, ולפתח מודעותו למצבי סיכון, ולדרכים אדפטיביות להתמודדות עם המציאות היומיומית, הומלץ על ענישה שיקומית בדרך של צו מבחן למשך שנה, בכפוף להמשך הטיפול ביחידה לנפגעי סמים, באשקלון, לצד מע"ת.

**טיעוני הצדדים לעונש**

ב"כ המאשימה הגישה רישום פלילי וכן מאסר על תנאי בר הפעלה. הפנתה לעבירות בהן הורשע הנאשם וחומרתן. ערך המוגן מדובר בהגנה על רכוש הציבור וכן שמירה על שלטון החוק וכן שמירה על הציבור מפני הסמים. המתחם בעבירות הגניבה הם ממאסר על תנאי ועד מספר חודשים לריצוי בפועל. עבירת הסמים המתחם ממאסר על תנאי ועד 8 חודשי מאסר בפועל והפרה – ממאסר על תנאי ועד מספר חודשי מאסר בפועל. הפנתה לעברו של הנאשם שהוא מכביד לעמדת התביעה. חלק מהעבירות נשוא ההרשעות דנן ביצע הנאשם שעונש מאסר על תנאי בן חודשיים תלוי ועומד כנגדו לא היה בכך כדי להרתיעו וכמו גם מאסרים קודמים אותם ריצה. הפנתה לאמור בתסקירי שירות המבחן. לדעת התביעה מרבית התסקירים היו שלילים רק בשני התסקירים האחרונים החל שינוי, לדעת התביעה מצוי כיום הנאשם בתחילת הליך הטיפולי ובהתחלת ההתמדה. שירות המבחן המליץ על צו מבחן למשך שנה ומאסר על תנאי, התביעה התנגדה להמלצה זו, שנוגדת את האינטרס הציבורי וכן חומרת מעשיו של הנאשם שגרם עוול למתלוננים רבים. בנוסף, הפנייה לעברו של הנאשם ואת מאסר על תנאי וכן את הפרת הוראה חוקית בכדי להבין שזה הנאשם שיש למצות איתו את הדין. התביעה עתרה מאסר ברף הנמוך של המתחם, מאסר על תנאי, הפעלה במצטבר של המאסר על תנאי, קנס, פסילה בפועל ועל תנאי.

ב"כ הנאשם טענה כי הנאשם מרבית חייו היה מכור לסמים. הוא ביצע את כל העבירות כדי לקנות סמים. הפנתה לחלוף הזמן המשמעותי מאז ביצוע העבירות. הנאשם במהלך ניהול ההליכים נפצע ובשל כך הוצא מבית המשפט לסמים. כבר משנת 2014 היו התסקירים חיוביים. מדובר במי שעשה דרך ונלחם על הניקיון שלו וכמעט הפסיד באותה מלחמה כאשר היה בעיצומו של הליך וההידרדרות לסמים אירעה בגלל תאונת עבודה וכריתת אצבע אשר הוא התעקש שלא לקבל חומרים משככים ולכן באה ההידרדרות וכאשר הוא התפכח הוא הלך לאשפוזית. בסופו של יום הגיע שירות המבחן בהמלצה על סיום ההליכים בצו מבחן באופן טיפולי. לא מדובר בבחור צעיר, אלא אדם מבוגר אשר מרבית שנות החיים היה בבתי סוהר ומכור לסמים ובמהלך תקופה ארוכה הוא נקי מסמים והוא חיי בזוגיות ועובד. ביקשה מבית המשפט לאמץ את המלצות התסקיר ולהפנות אותו לפן הטיפולי. ענישה צופה פני עתיד תסייע ותמנע הידרדרות עתידית. הנאשם היה עצור במשך חודש ב[ת"פ 57199-01-15](http://www.nevo.co.il/case/18851274).

**דיון**

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה. אני מקבל את מתחימי הענישה שהציגה התביעה כראויים במקרה זה.

מצבו של הנאשם מעורר דאגה. הנאשם נרתם להליך שיקומי, ברם מעד וחזר להשתמש בסם, כאמור בתסקיר שירות המבחן. הנאשם עשה ניסיון נוסף להליך טיפולי אולם גם הליך זה כשל והנאשם ניתק את הקשר עם שירות המבחן. בתסקיר שהתקבל בעניינו של הנאשם מחודש נובמבר 2016, דיווח שירות המבחן על שינוי בגישתו של הנאשם והוא החל הליך טיפולי מחודש. מאז דיווחי שירות המבחן על התקדמות במצבו ובהליך הטיפולי אותו הוא עובר. בנסיבות אלו, בית המשפט סבור כי המלצת שירות המבחן היא ראויה, כאשר לא מדובר בריבוי עבירות. יצוין כי המתחמים שהציגה התביעה ואומצו על ידי בית המשפט כולם מתחילים ממאסר על תנאי. יש לציין כי נראה שהעברות אותן מבצע הנאשם אינן מן העבירות החמורות בספר החוקים. אך, הן עבירות הפוגעות בצורה קשה בביטחון האישי של האוכלוסיה ומעודדת את תעשיית השימוש בסם. בנוסף יש לזכור כי מדובר בריבוי עבירות ועל כך צריכה לבוא תגובה עונשית הולמת. נוכח ריבוי העבירות הנאשם הורשע בשישה כתבי אישום באחד עשר אישומים, בית המשפט סבור בנסיבות אלו אין מנוס מהטלת עונש מאסר שירוצה בעבודות שירות.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות; צירוף התיקים אותו ערך הנאשם; האמור בתסקירי שירות המבחן והמלצות שירות המבחן בקשר עם הנאשם.

**לאחר ששמעתי את הצדדים בהתחשב בטיעוניהם, בנסיבות המקרה והעניין ועל פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. אני דן את הנאשם לעונש מאסר למשך 3 חודשים.
2. הנני מורה על הפעלת עונש של מאסר למשך חודשיים, כפי שנפסק על תנאי בבימ"ש השלום בקרית גת, בתאריך 03.11.13, תיק מס' [57405-05-13](http://www.nevo.co.il/case/7024907), לריצוי באופן מצטבר.
3. סה"כ ירצה הנאשם מאסר למשך **5** חודשים, לריצוי בדרך של עבודות שירות, אני מטיל על הנאשם ביצוען של העבודות המפורטות בחוות דעתו של הממונה על עבודות השירות, עלפי הוראות [סעיף 51 ב(ב)](http://www.nevo.co.il/law/70301/51b.b) ל[חוק העונשין](http://www.nevo.co.il/law/70301), התשל"ז-1977.

הנאשם יבצע את עבודות השירות בגן לאומי אשקלון וזאת במשך חמישה ימים בשבוע, 8.5 שעות עבודה ביום בערבי חג וחוה"מ יועסק כנהוג במקום העבודה, וגם אם לא עבד באותו יום, בין אם מסיבותיו ובין אם משום שהמקום סגור, יחויב ביום עבודה מלא.

תחילתן של ביצוע העבודות ביום 19/10/17,שעה 08:00 והן תהיינה בפיקוח מפקח אחראי רס"ב בוקובזה אלון טלפון 0506077453.

על הנאשם להתייצב לפני מפקח על עבודות השירות לצורך קליטה והצבה בתאריך תחילת העבודה, בשעה 08:00, במפקדת מחוז דרום, יחידת עבודות שירות, ת"ד 741, באר שבע.

אני מודיע לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות על פי הנחיות המפקח, עלול להביא להפסקתן ולכליאה במתקן כליאה.

בית המשפט מזהיר את הנאשם, כי מדובר בתנאי העסקה קפדניים וכל חריגה מכללים אלו יש בה כדי להפסיק את עבודות השירות ורצוי יתרת העונש במאסר בפועל.

**המזכירות תעביר הודעה על גזר הדין לממונה על עבודת השירות.**

1. אני דן את הנאשם למאסר למשך 4חודשים וזאת על תנאי למשך שלוש שנים. התנאי הוא שלא יעבור את העבירה של גניבה.
2. אני דן את הנאשם למאסר למשך 2חודשים וזאת על תנאי למשך שנתיים. התנאי הוא שלא יעבור את העבירה של החזקת רכוש החשוד כגנוב או עבירה של החזקת סם לצריכה עצמית.
3. הנאשם יחתום על התחייבות כספית על סך 1,000 **₪** שלא יעבור עבירה דומה לעבירה בה הורשע והתנאי הוא למשך 3 שנים מהיום. היה ולא יחתום הנאשם על התחייבות זו בתוך 7 ימים, ייאסר למשך שבוע.
4. הנני פוסל את הנאשם מלקבל או מלהחזיק רישיון נהיגה לתקופה של 3 חודשים וזאת על תנאי למשך 3 שנים.
5. אני מעמיד את הנאשם בצו מבחן למשך 12 חודשים. בית המשפט מסביר לנאשם ומזהיר את הנאשם שאם לא ימלא אחרי הצו מכל בחינה שהיא או יעבור עבירה נוספת יהיה צפוי לעונש על העבירה שבגללה ניתן הצו.

הנאשם הביע את נכונותו למלא אחר הוראות הצו.

**המזכירות תשלח פרוטוקול הדיון לשירות המבחן.**

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

**ככל שהופקד פיקדון בתיק על-ידי הנאשם, יש להחזירו לידיו או לגורם אחר לפי בקשת הנאשם, בהיעדר מניעה על-פי דין.**

**המרשם הפלילי הושב לידיה הנאמנות של התביעה**

<#3#>

**ניתנה והודעה היום ט"ו אלול תשע"ז, 06/09/2017 במעמד הנוכחים.**

|  |
| --- |
|  |
| **שמואל מלמד , שופט** |

<#4#>

**החלטה**

מורה על ניכוי ימי מעצר אותם ריצה הנאשם בתיקים שצרף וזאת על פי רישומי שב"ס.

<#5#>

**5129371ניתנה והודעה היום ט"ו אלול תשע"ז, 06/09/2017 במעמד הנוכחים.**

|  |
| --- |
| 54678313 |
| **שמואל מלמד , שופט** |

5129371

512937154678313

54678313שמואל מלמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)