|  |  |
| --- | --- |
| **בית משפט השלום בירושלים** | |
| ת"פ 19965-05-12 מדינת ישראל נ' לוי(עציר) | 13 פברואר 2013 |

|  |  |  |
| --- | --- | --- |
| בפני | **כב' ה**שופטתחנה מרים לומפ | |
| בעניין: | מדינת ישראל |  |
|  |  | המאשימה |
|  | **נגד** | |
|  | אברהם לוי (עציר) |  |
|  |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ג'](http://www.nevo.co.il/law/70301/40c), [40ט'](http://www.nevo.co.il/law/70301/40i), [40יג](http://www.nevo.co.il/law/70301/40jc), [40יג(ב)](http://www.nevo.co.il/law/70301/40jc.b), [499](http://www.nevo.co.il/law/70301/499)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**כתב אישום**

1. הנאשם הורשע בעקבות הסדר טיעון בכתב אישום מתוקן לפיו קשר קשר ביחד עם אחרים להבאת סמים ממרכז הארץ לירושלים, כאשר אחר בשם חגי העביר את הסמים מאזור המרכז לירושלים באמצעות שליח. משלוח הסמים הגיע לירושלים לאחר שהועברו כספים בין המעורבים ולאחר תיאום בין הנאשם לבין חגי.

באישום הראשון הואשם הנאשם בכך שבמהלך החודשים מרץ ואפריל 2012 הפקיד אחר בשם ישראל כהן בשם הנאשם סכומים שונים בבנק הדואר לחשבון השייך לחגי. סך כל ההפקדות 24,500 ₪ אשר הופקדו בארבעה מועדים שונים. לאחר שהופקדו ההפקדות העביר הנאשם את מספרי האסמכתא לחגי. זה יצר קשר עם נהג מונית וביקש העברת חבילה לירושלים.

ביום 20/4/12 בסמוך לחצות, לאחר תיאומים טלפוניים בין הנאשם לחגי הגיע השליח לרחוב ברזיל בירושלים ומסר לאחר 32 פלטות חשיש במשקל של 3.165 קילוגרם. משלוח זה היה מיועד לנאשם לשם הפצה ומכירת הסם בין לקוחות שונים ברחבי ירושלים. במעשיו אלו הורשע הנאשם בעבירות של סחר בסמים וקשירת קשר לביצוע פשע.

עוד הורשע הנאשם באישום השני בכך שבמהלך חודש מרץ 2012 קשר קִשר עם חגי במטרה להעביר משלוחים של סם לירושלים.

בתאריך 7/3/12 יצר חגי קשר עם השליח וביקש שיעביר חבילה לאזור ירושלים. לאחר תיאומים טלפוניים בין הנאשם, חגי ומעורבים נוספים הגיע שליח לרח' הסביון בירושלים ומסר לאחר חבילה שהכילה 9 פלטות של סם מסוג חשיש. משלוח הסם הועבר לירושלים לצורך מכירתו והפצתו בין סוחרי סמים ולקוחות שונים בעיר.

גם באישום זה הורשע הנאשם בעבירות של סחר בסמים וקשירת קשר לביצוע פשע.

באישום השלישי הורשע הנאשם בעבירה של סחר בסמים ובכך שבמהלך חודש נובמבר 2011 ברח' הסביון בירושלים מכר לאל רם ויצמן סם מסוג חשיש בתמורה ל-1,000 ₪. הנאשם קיבל את התשלום עבור הסם בעוד שאת הסם קיבל מאחר בשם יוחאי סוויסה.

**טענות הצדדים**

הצדדים הסכימו במסגרת הסדר הטיעון על תיקון כתב האישום כאשר כל אחד מהצדדים יטען לעונש באופן חופשי.

1. ב"כ המאשימה ביקש שבית המשפט יקבע מתחם עונש גבוה יותר מהמקובל בעבירות סחר רגילות נוכח נסיבות כתב האישום המתוקן, וכן ביקש כי בית המשפט יטיל על הנאשם עונש של 6 שנות מאסר ומאסר מותנה. ב"כ המאשימה הדגיש את חומרת העבירות, את מיקומו הגבוה של הנאשם בשרשרת הפצת הסם, שכן מדובר במפיץ עיקרי שמעביר את הסם לסוחרי משנה באזור ירושלים. כמו כן הדגיש את כמות הסם הגדולה שנתפסה, אשר חולקה ל-32 פלטות חשיש והכל ביצע הנאשם שעה שמאסר על תנאי של שלושה חודשים מ[ת"פ 40219-02-11](http://www.nevo.co.il/case/4988879) תלוי ועומד כנגדו ולמרות שכבר נדון בעבר לעונשי מאסר ממושכים בשל עבירות דומות.

ב"כ המאשימה הדגיש כי יש להבדיל בין הנאשם לבין מעורב אחר בפרשה בשם חגי, אשר נדון בבית המשפט בראשון לציון לעונש של 32 חודשי מאסר והגיש לעיונו של בית המשפט הן את כתב האישום בו הורשע חגי והן את הרישום הפלילי שלו.

ב"כ המאשימה טוען כי יש לאבחן ביניהם שכן חלקו של הנאשם בפרשה רב יותר וכן עברו הפלילי בתחום עבירות הסמים הוא כבד יותר.

1. ב"כ הנאשם ביקשה כי העונש שהוטל על חגי ינחה את בית המשפט בבואו לגזור את דינו של הנאשם שכן מדובר במעורבים שהורשעו במסגרת אותה פרשה ואין להפלות ביניהם. ב"כ הנאשם ציינה כי חגי נדון ל-20 חודשי מאסר ויתרת 12 החודשים הצטברו ממאסר על תנאי שהופעל כנגדו. עוד ציינה ב"כ הנאשם כי עבירת הסחר האחרונה שבגינה הורשע הנאשם בוצעה לפני כ-12 שנים. עוד הדגישה את לקיחת האחריות של הנאשם, את העובדה שביצע את העבירות בשל התמכרותו לסמים וכדי לממן את צריכת הסם, והוסיפה כי הנאשם הודה בהזדמנות ראשונה ללא הסדר טיעון וחסך זמן שיפוטי משמעותי שכן מדובר בתיק מורכב בו עשרות עדים.
2. הנאשם סיפר לבית המשפט כי הוא משתמש בסמים מגיל 14. הוא חי ללא אביו בשל סכסוך בין הוריו. הנאשם טען כי הוא סבל מדיכאונות וכי סחר בסמים כדי לממן את הסם. לטענת הנאשם מאז מעצרו הוא אינו משתמש בסמים וביקש מבית המשפט לתת לו הזדמנות להתחיל בדרך חדשה. עוד מסר הנאשם כי הוא לא ישוב להשתמש בסמים וביקש מבית המשפט להתחשב בו.

**תסקיר שירות המבחן**

1. מתסקיר שירות המבחן עולה כי הנאשם בן 37, רווק המתגורר בבית אמו ועבד באופן מזדמן באיסוף ומכירת ברזל. קצינת המבחן ציינה כי הנאשם מנהל אורח חיים עברייני התמכרותי ונוכח הקשיים אותם עבר בימי חייו מצא מזור בסם כמקור להרגעה ומפלט מהכאב. בתסקיר מפורטות נסיבותיו האישיות והמשפחתיות של הנאשם אשר אינן פשוטות.

עוד עולה מהתסקיר כי הנאשם נשר ממסגרות לימודיות ועל רקע עברו הפלילי אף לא גוייס לצבא. הנאשם הסתבך בפלילים הן כנער והן כבגיר ונדון מספר פעמים לעונשי מאסר.

באשר לביצוע העבירה, מסרה קצינת המבחן כי הנאשם לוקח אחריות למעשיו אולם הוא מתקשה להבין את חומרת מעשיו והשלכותיהם על החברה.

שירות המבחן ציין כי לטענת הנאשם הוא נקי מסמים ומאחר שהוא עצור הוא לא שולב בקבוצות טיפוליות בשב"ס.

נוכח כוחותיו הדלים של הנאשם וחוסר היכולת להתמודד, שירות המבחן לא בא בהמלצה טיפולית בעניינו של הנאשם והעריך כי אם ירצה הנאשם לעבור הליך של גמילה וטיפול יוכל להשתלב במסגרות הטיפול של שב"ס.

**מתחם העונש ההולם**

6. רק לאחרונה ב[ע"פ 6747/11](http://www.nevo.co.il/case/5585052) **מדינת ישראל** נ' **מערוף אבו רקיק** ([טרם פורסם] מיום 3.1.13) חזר בית משפט העליון על החומרה הטמונה בעבירות הקשורות בסמים והנזק הרב אשר הן גורמות לחברה. בית המשפט העליון הפנה לקביעה שנקבעה ב[ע"פ 211/09](http://www.nevo.co.il/case/5698919) **אזולאי נ' מדינת ישראל** ([פורסם בנבו], 22.6.2010):

**"הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד" (שם, בפיסקה 10, וראו גם,** [**ע"פ 9482/09**](http://www.nevo.co.il/case/5726579) **ביטון נ' מדינת ישראל ([פורסם בנבו], 24.7.2011);** [**ע"פ 5765/10**](http://www.nevo.co.il/case/6076151) **פלוני נ' מדינת ישראל ([פורסם בנבו], 5.6.2011);** [**ע"פ 3570/09**](http://www.nevo.co.il/case/5903534) **אבו עמרה נ' מדינת ישראל ([פורסם בנבו], 3.5.2010)).**

עמדת בית המשפט העליון וכן העובדה שהמחוקק קבע לצד עבירת סחר בסמים עונש מאסר של 20 שנה מלמד על כך כי מדובר בערך חברתי ממעלה ראשונה. במקרה שבפני כתב האישום הוגש בבית משפט השלום ולכן העונש הקבוע לצד כל אחת מעבירות הסחר הוא עד 7 שנות מאסר, אולם גם כך מדובר במדרג החומרה הגבוה ביותר בבית משפט השלום.

סעיף [40ג'](http://www.nevo.co.il/law/70301/40c) ל[חוק העונשין](http://www.nevo.co.il/law/70301) קובע כי בקביעת מתחם העונש ההולם על בית המשפט להתחשב גם בנסיבות הקשורות בביצוע העבירה בהתאם לסעיף [40ט'](http://www.nevo.co.il/law/70301/40i) לחוק העונשין.

**מתחם העונש ההולם לאישומים 1 ו-2**

ראשית אציין כי בהתאם [לסעיף 40י"ג](http://www.nevo.co.il/law/70301/40jc) אני רואה באישומים 1 ו-2 אירוע אחד שכן מדובר באותם מעורבים ובעבירות שבוצעו בתוך כחודש ובנסיבות דומות.

אשר לנסיבות המפורטות באישומים 1 ו-2, המדובר בעבירות שבוצעו תוך קשירת קשר ותכנון מוקדם. חלקו היחסי של הנאשם בביצוע העבירות הוא מרכזי. העבירות בוצעו ביחד עם מעורבים נוספים ובתחכום. כמו כן יש להתחשב בכך שמדובר בכמויות סם גדולות ביותר, בסכומי כסף גבוהים ומדובר במעשים חוזרים ונשנים. יודגש כי הנאשם הינו חוליה מרכזית בשרשרת הפצת הסם וכמויות הסמים אותם רצה להפיץ מספיקות למאות מנות.

בהתחשב בכל אלה אני קובעת כי מתחם העונש ההולם הוא בין עשרים חודשי מאסר ועד לשבע שנות מאסר.

**מתחם העונש ההולם לאישום 3**

מנסיבות האישום השלישי עולה כי הנאשם סחר במהלך חודש נובמבר 2011 בסם מסוג חשיש בתמורה ל-1,000 ₪. מתחם העונש ההולם אירוע זה הינו בין 6 חודשי מאסר ועד   
ל-18 חודשי מאסר.

**העונש המתאים**

7. מצאתי בהתאם [לסעיף 40י"ג(ב)](http://www.nevo.co.il/law/70301/40jc.b) ל[חוק העונשין](http://www.nevo.co.il/law/70301) לגזור על הנאשם בשל כל אחד מהאירועים עונש כולל.

לחומרה, אשקול את חומרת העבירות, את העובדה שהנאשם חזר על המעשים בשלושה מועדים שונים, את כמויות הסם הגדולות ביותר, ואת סכומי הכסף הגבוהים אשר קיבל בתמורה לעסקאות הסמים.

עוד אשקול לחומרה את הצורך להגן על הציבור מפניו של הנאשם שכן כל עוד הוא משתמש בסמים יש חשש ממשי שיחזור ויבצע את העבירות. כמו כן ניתן ללמוד על הצורך להגן על הציבור מפניו של הנאשם, מעברו הפלילי המשמעותי של הנאשם אשר נדון בעבר מספר פעמים בשל עבירות דומות לעונשי מאסר ממושכים ולמרות זאת חזר לסורו וכן ביצע את המעשים שעה שמאסר על תנאי תלוי ועומד כנגדו.

טענתו של הנאשם כי כיום הוא נקי מסמים אכן מעודדת אך עיון בגיליון הרשעותיו של הנאשם מלמד כי יש חשש ממשי שעם שחרורו ובהעדר הליך גמילה משמעותי ישוב לסורו.

עוד יש להתחשב בעבירות מסוג זה בצורך בהרתעת הנאשם וכן בצורך בהרתעת הרבים ולעניין זה יפים דבריו של בית המשפט העליון על הצורך במלחמה בתופעה ובמיגורה, תוך הטלת עונשים מרתיעים:

ב[רע"פ 6373/06 מדינת ישראל נגד עווד אלנשמי](http://www.nevo.co.il/case/6062217)  ([טרם פורסם] מיום 6.9.2006)- נקבע כי:

**"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים אלא גם את הסיכון של שהיה ממושכת מאחורי סורג ובריח."**

וכן נקבע ב[ע"פ 6029/03](http://www.nevo.co.il/case/5786821) **מדינת ישראל** נגד **גולן שמאי,** נח (2) 734 כדלקמן:

**"מתוך מודעות להשפעות הקשות של השימוש בסמים על גופו ועל נפשו של המשתמש – בין השאר, יציאתו של אדם ממעגל החיים הרגיל – ועם התגברות השימוש בסם אמר המחוקק להנחות את בתי-המשפט להחמיר בעונשים המוטלים על סוחרים בסמים. כך קבע המחוקק – והוסיף וקבע – בצד עבירות הסמים עונשים מרביים האמורים לשקף את הצורך הדוחק להביא להדברת הנגע. בתחילה נקבע עונשם המרבי של סוחרי סמים כמערערים לעשר שנות מאסר, ובשנת 1979 הוחמר העונש והועמד על חמש-עשרה שנות מאסר. המחוקק לא אמר די, ובשנת 1989 הוסיף והחמיר בעונש בהעמידו אותו על עשרים שנות מאסר. וכהוראת סעיף 19א ל**[**פקודת הסמים המסוכנים**](http://www.nevo.co.il/law/4216) **[נוסח חדש], תשל"ג-1973 – כן הוא הדין כיום...בתי-המשפט עשו כהנחיית המחוקק והחמירו בעונשים הנגזרים על סוחרי סמים. מלחמת חורמה כונתה המלחמה בסוחרי הסמים, מלחמה ללא פשרות, והיא כמלחמת ישראל בעמלק."**

8. לקולא אשקול את העובדה שהנאשם ביצע את העבירות על רקע התמכרותו לסמים ולא רק לשם בצע כסף. את העובדה כי הנאשם לקח אחריות למעשיו וחסך זמן שיפוטי משמעותי ביותר שכן בתיק זה היו אמורים להישמע 57 עדים. כמו כן יש להתחשב בנסיבות חייו הקשות של הנאשם אשר הייתה להם השפעה על ביצוע מעשי העבירה וכן בהתחשב בכך שהנאשם יליד 1975 אשר טרם הקים משפחה והצהיר בפני בית המשפט כי הוא מתכוון לשנות מדרכו ולפתוח דף חדש עוד אתחשב בכך שהנאשם מאז שנת 2001 לא נדון לעונש של מאסר.

9. אשר לעונש שהוטל בעניינו של חגי, מעורב אחר בפרשה. חגי נדון לעונש של 32 חודשים הכוללים מאסר על תנאי של 12 חודשים וכן לקנס בסך של 25,000 ש"ח. חגי הודה בעבירות בהן הודה הנאשם באישומים 1 ו-2 וכן הורשע בכתב אישום נוסף שאינו קשור בנאשם, בעבירה של סיוע לעסקה אחרת, אשר העונש הקבוע בחוק בגינה הוא מחצית מהעונש הקבוע למי שביצע את העבירה עצמה. חגי צעיר לימים וזו הרשעתו הראשונה בעבירות מסוג פשע על פי פקודת הסמים. על כן בבואי לגזור את עונשו של הנאשם התחשבתי גם בעונש שהוטל על חגי ובשיקולי שוויון בענישה, אך כאמור הנאשם הורשע בעבירה נוספת שאינה קשורה בחגי והיא חמורה יותר מהעבירה הנוספת שהורשע בה חגי וכן יש להבחין בין נסיבותיהם האישיות השונות.

10. כאשר אני שוקלת את הנסיבות לחומרה ולקולא ובשים לב לכך שבית המשפט העליון קבע כי בעבירות של סחר בסמים יש לתת משקל בכורה לשיקולי גמול והרתעה כפי שנקבע, בין היתר, ב[ע"פ 9482/09](http://www.nevo.co.il/case/5726579) ‏**שמעון ביטון** נגד **מדינת ישראל** ([טרם פורסם] מיום 24.7.11)

**"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה".**

החלטתי להטיל על הנאשם את העונשים כדלקמן:

א. 42 חודשי מאסר מיום מעצרו 20.4.12.

ב. אני מפעילה את המאסר של 3 חודשים על תנאי מ[ת"פ 40219-02-11](http://www.nevo.co.il/case/4988879) של בימ"ש שלום ירושלים בחופף, כך שירצה בסך הכל 42 חודשי מאסר.

ג. קנס בסך 30,000 ₪ או שלושה חודשי מאסר תמורתו. הקנס ישולם ב-30 תשלומים שווים ורצופים החל מהראשון לחודש שלאחר שחרורו של הנאשם ממאסרו. לא ישולם תשלום במועדו או במלואו תעמוד יתרת הקנס לפירעון מיידי.

ד. 18 חודשי מאסר. הנאשם לא ירצה עונש זה אלא אם יעבור בתוך שנתיים מיום שחרורו על כל עבירת סמים מסוג פשע.

ה. 3 חודשי מאסר. הנאשם לא ירצה עונש זה אלא אם יעבור בתוך שנתיים מהיום על כל עבירת סמים מסוג עוון.

ו. 8 חודשי מאסר. הנאשם לא ירצה עונש זה אלא אם יעבור בתוך שנתיים מיום שחרורו על עבירה של קשירת קשר לפשע לפי [סעיף 499](http://www.nevo.co.il/law/70301/499) ל[חוק העונשין](http://www.nevo.co.il/law/70301) התשל"ז -1977.

ז. ניתן צו להשמדת המוצגים.

11. בשולי פסק הדין אוסיף כי תקוותי היא שהנאשם ישכיל לנצל את הזמן שנותר לו בין כתלי בית הסוהר לצורך השתלבות בתכנית גמילה כדי שאכן יוכל לעזוב את אורח החיים בו היה שרוי עד למעצרו ולעלות על דרך הישר.

**זכות ערעור לבית המשפט המחוזי בירושלים בתוך 45 יום.**

5129371

54678313ניתן היום, ג' אדר תשע"ג, 13 פברואר 2013, במעמד ב"כ הצדדים והנאשם.

חנה מרים לומפ 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן