|  |  |
| --- | --- |
| **בית משפט השלום בירושלים** | |
| **ת"פ 49123-05-12 מדינת ישראל נ' סילבר** |  |

|  |  |  |
| --- | --- | --- |
| **בפני** | **כב' השופט אביטל חן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **עמוס דב סילבר** |  |
|  |  | **הנאשמים** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג.](http://www.nevo.co.il/law/4216/7.c.), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 ג(א)](http://www.nevo.co.il/law/70301/40c.a.)

מיני-רציו:

\* ביהמ"ש גזר את דינו של נאשם שהורשע בעבירה של ייצור, הכנה והפקה של סם, בעבירה של החזקה ושימוש לצריכה עצמית ובעבירה של סחר בסם. ביהמ"ש הטיל על הנאשם 3 חודשי מאסר בפועל ומאסר על תנאי.

\* עונשין – ענישה – מדיניות ענישה: עבירות סמים

.

הנאשם הורשע בעבירה של ייצור, הכנה והפקה של סם, בעבירה של החזקה ושימוש לצריכה עצמית ובעבירה של סחר בסם.

.

בית המשפט גזר את דינו של הנאשם, בקובעו כדלקמן:

בהתאם להוראת [סעיף 40 ג(א)](http://www.nevo.co.il/law/70301/40c.a.) ל[חוק העונשין](http://www.nevo.co.il/law/70301), יש לקבוע את מתחם הענישה ההולם בהתאם לעקרון ההלימה, תוך התחשבות בערך החברתי שנפגע, במידת הפגיעה בו, בנסיבות הקשורות בבצוע העבירה ובמדיניות הענישה הנוהגת. אחריותו של הנאשם נקבעה ב-3 עבירות שונות, שאינן חלק ממסכת אירועים אחת, ולפיכך יש לגזור עונש נפרד לכל אחת מן העבירות.

באשר לעבירה של גידול סם מסוכן בה הורשע הנאשם - מתחם הענישה ההולם בגין עבירה זו במקרה דנן נע בין מאסר מותנה לבין 6 חודשי מאסר, אפשר לריצוי בעבודות שירות; באשר לעבירת החזקה ושימוש לצריכה עצמית - מתחם העונש ההולם במקרה דנן נע בין מאסר מותנה לבין 5 חודשי מאסר; באשר לעבירת הסחר בסם – מתחם הענישה ההולם נע בין מאסר מותנה לבין מאסר בפועל למספר בודד של חודשים, שאפשר שירוצה בדרך של עבודות שירות.

ביהמ"ש היה מוכן לשקול השתת מאסר לריצוי בעבודות שירות והורה על הפנייתו של הנאשם לממונה. בחוות דעת הממונה צוין כי בדיקת השתן של הנאשם מצביעה על שימוש בחשיש/מריחואנה וכי לא ניתן להשימו לריצוי עונש בדרך של עבודות שירות. אשר על כן, לא היה מנוס אלא להורות על עונש מאסר לריצוי מאחורי סורג ובריח.

|  |
| --- |
| **גזר דין** |

הנאשם הורשע בעבירה של ייצור, הכנה והפקה של סם, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (להלן: **"הפקודה"**), עבירה של החזקה ושימוש לצריכה עצמית, לפי [סעיפים 7(א)+(ג)](http://www.nevo.co.il/law/4216/7.a.;7.c.) סיפא לפקודה ועבירה של סחר בסם, לפי [סעיפים 13](http://www.nevo.co.il/law/4216/13) +[19א](http://www.nevo.co.il/law/4216/19a) לפקודה.

**עובדות כתב האישום**

**על פי עובדות אישום מס' 1**, בתאריך 20.5.12 בשעה 17:30 או בסמוך לכך, בביתו שבנווה אילן (להלן: **"הבית"**) גידל הנאשם עציץ של סם מסוכן מסוג קנביס (להלן: **"עציץ הסם"**) במשקל כולל של 50.91 גרם נטו שהינו סם מסוכן.

הנאשם גידל את עציץ הסם במשך כחודשיים עובר למועד הנ"ל. לצורך גידול עציץ הסם, החזיק הנאשם בביתו מנורות, ספקי כוח, גלי דישון ומאוורר.

באותן הנסיבות, ובנוסף לאמור לעיל, בעת החיפוש בבית החזיק הנאשם סמים מסוג חשיש שהינו סם מסוכן לפי הפקודה, לצריכתו העצמית. בנוסף, נתפסו בבית כלים המשמשים לעישון.

**על פי עובדות אישום מס' 2**, במועד שאינו ידוע במדויק למאשימה, אך לפני כשבועיים עובר למועד המתואר באישום 1, בסמוך לביתו, מכר האשם ליוסף ליינוונד (להלן: **"יוסף"**) תמורת כ-100 ₪ סם מסוג חשיש, במשקל שאינו ידוע למאשימה.

כמו כן, כבמועד שאינו ידוע במדויק למאשימה, אך כחודש עובר למועד המתואר באישום 1, בסמוך לביתו, מכר הנאשם ליוסף תמורת כ- 100 ₪ סם מסוג חשיש שהוא סם מסוכן לפי הפקודה, במשקל שאינו ידוע למאשימה.

**טיעוני הצדדים לעונש**

בטיעוניו לעונש מתייחס התובע לחומרת העבירות שביצע הנאשם ולעובדה שאינו מעונין בהליך טיפולי וממשיך בסורו בנימוקים אידאולוגיים, מהם ניתן ללמוד כי אינו חפץ בשינוי ופועל במודע נגד החוק.

בנסיבות הענין מבקשת התביעה להטיל על הנאשם מאסר בפועל למשך שנה, בצירוף מאסר מותנה, פסילת רישיון נהיגה ופסילה מותנית.

מנגד, מציין הסנגור כי הנאשם הינו ממובילי המאבק להכרה בסם הקנאביס כסם חוקי וכי עמדתה המחמירה של המאשימה באה כעונש על מאבקו זה.

כן מציין כי הנאשם נעדר עבר פלילי וכי הרקע להתחלת השימוש בסם הינו טראומה שעבר בעת שירותו הצבאי.

בנסיבות הענין, מבקש הסנגור להסתפק ב-10 הימים בהם שהה הנאשם במעצר.

**תסקיר שירות המבחן**

הנאשם בן 27, גרוש, ללא ילדים. תושב נווה אילן, נולד בצפת למשפחה חרדית המונה זוג הורים ו-7 ילדים, שעלתה לארץ מארצות הברית בשנת 1982.

הנאשם למד במסגרות חרדיות עד גיל 15 שנה, אז החליט לחזור בשאלה, עזב את בית הוריו, עבר להתגורר בירושלים ועבד כמוכר בקיוסק.

הנאשם שירת בצבא שירות מלא כלוחם ביחידת נחשון בשטחים, ותיאר את שירותו הצבאי כתקופה חשובה בחייו, שמחד היתה מלווה בחוויות קשות של שירות בשטחים והחיכוך עם האוכלוסייה המקומית ומאידך, כפרק וכהתנסות אשר חישלה את אישיותו וגיבשה אותה.

לאחר שחרורו מהצבא, עבד הנאשם בעבודות שונות, ובמקביל, השלים בגרויות. טרם מעצרו בתיק זה, עבד הנאשם כמדריך ומטפל בצהרונים ביישובים מסביב לירושלים.

הנאשם נישא בשנת 2009 ולדבריו, התגרש כעבור שנתיים בעקבות בעיות בזוגיות.

הנאשם תיאר מערכת יחסים מורכבת עם משפחתו על רקע החלטתו לעזוב את הבית ולחזור בשאלה בהיותו נער. במהלך ההליך המשפטי שהה הנאשם במעצר בית בבית הוריו בצפת וזו היתה חזרתו הראשונה להתגורר בבית הוריו, מאז שעזב את הבית. הנאשם תיאר את יחסיו עם בני משפחתו כקונקרטיים, תוך שהקפיד לכבד את אורח החיים החרדי שלהם.

מהיסטוריית חייו של הנאשם, עולה כי מגיל 16 הוא מעשן סמים מסוג קנאביס ומריחואנה.

במהלך שירותו הצבאי המשיך בשימוש הוא ציין כי לאורך ה-12 שנים האחרונות, לא עשה הפסקה בצריכת הסמים והשימוש שלו בהם הינו על בסיס יומי. לדבריו, הסמים מספקים לו תחושת רגיעה ומסייעים לו להתאזן נפשית.

על אף השימוש היומי הממושך בסמים, הנאשם אינו חווה עצמו כמכור לסם. הנאשם מתייחס לסמים כחלק בלתי נפרד מחייו, אינו רואה בשימוש בסמים בעיה תפקודית או כעניין המפריע לו בחיי היום יום. לדבריו, הוא גידל סמים בכדי להימנע ממגע עם סוחרי סמים וההשלכות השליליות שיכולות להיות לכך עליו.

לפי חוות הדעת שניתנה לגביו, ממכון מ.רנ.א לנוירו – פסיכיאטריה, עולה כי הנאשם סובל מהפרעה פוסט טראומטית ממושכת, עקב אירועים קשים שעבר במהלך שירותו הצבאי ובחייו האישיים. בעבר השתלב בטיפול קצר במרכז רפואי לבריאות הנפש ומחוות הדעת עולה כי מצבו הנפשי כיום הינו יציב.

הנאשם פנה לפסיכיאטר במכון הנ"ל, לשם קבלת רישיון לשימוש בקנאביס רפואי והעניין שלו נשקל. לפי התרשמות הפסיכיאטר, ד"ר איליה רזניק, אין עדות לדיכאון או פסיכוזה אצל הנאשם כיום, אך הוא סובל מחרדה ומנדודי שינה קשים, לצד התגברות תחושות פוסט טראומתיות.

הומלץ על המשך טיפול פסיכיאטרי אמבולטורי לצד הפנייה למכון במעבדת שינה.

לנאשם הוצע על ידי שירות המבחן לבדוק אפשרות הכנת תכנית טיפולית עבורו בתחום הסמים, אך הוא ביטא חוסר רצון לכך, טען כי אינו רואה עצמו מצליח לתפקד ולהתאזן נפשית, ללא צריכה קבועה של סמים. בד בבד, חזר הנאשם והדגיש את רצונו להיאבק כדי לקבל רישיון לשימוש בקנאביס רפואי ממשרד הבריאות.

המלצת שירות המבחן

לפי התרשמות שירות המבחן, הנאשם מכור לסמים ורואה בהם כחלק בלתי נפרד מחייו ומתפקודו. מדובר בתלות כרונית עד כדי חוסר יכולת מצדו לראות עצמו כמי שמסוגל להתאזן נפשית בלעדיהם.

עם זאת, לא נמצאו מאפיינים עברייניים מושרשים היכולים לשקף התנהלות של אדם הסוחר בסמים, ולפיכך, סבור שירות המבחן כי רמת הסיכון הקיימת אצל הנאשם הינה יותר של פגיעה עצמית ונזק הנלווה לשימוש מתמשך בסמים.

בהעדר רצון לשיקום, נעדר שירות המבחן המלצה טיפולית בעניינו של הנאשם.

**דיון וגזירת דין**

**מתחמי הענישה ההולמים**

בהתאם להוראת [סעיף 40 ג(א)](http://www.nevo.co.il/law/70301/40c.a.) ל[חוק העונשין](http://www.nevo.co.il/law/70301), יש לקבוע את מתחם הענישה ההולם בהתאם לעקרון ההלימה, תוך התחשבות בערך החברתי שנפגע, במידת הפגיעה בו, בנסיבות הקשורות בבצוע העבירה ובמדיניות הענישה הנוהגת.

אחריותו של הנאשם נקבעה ב-3 עבירות שונות, שאינן חלק ממסכת אירועים אחת, ולפיכך יש לגזור עונש נפרד לכל אחת מן העבירות.

הערך החברתי המוגן בעבירות הסמים השונות הינו החובה להגן על שלמות בריאותו ושלומו הפיסי והנפשי של הציבור. רבות נאמר על הנזק שנגרם כתוצאה משימוש בסמים וסחר בהם או בעבירות אחרות הקשורות לסמים, הן למשתמשים בסמים והן לחברה בכללותה.

ב[**ע"פ 966/94**](http://www.nevo.co.il/case/17932979) **אלי אמזלג נ' מדינת ישראל** [פורסם בנבו] נפסק על ידי בית המשפט העליון:

**"נגע הסמים אוכל באוכלוסיה שלנו בכל פה; והחברה הכריזה עליו מלחמת חורמה ומצפה שהענשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא-לשימש-עצמי - קרי: למשולבים במערך ההפצה - מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים;**

**עבירת ייצור והפקה של סם**

על חומרת העבירה של גידול סם מסוכן בה הורשע הנאשם, ניתן ללמוד מן העונש המקסימלי הקבוע בצדה (20 שנות מאסר).

[בסעיף 6](http://www.nevo.co.il/law/4216/6) לפקודת הסמים נמנית עבירת הגידול "בנשימה אחת" עם עבירות של ייצור סם מסוכן, הפקתו ומיצויו, כאשר הרציונל העומד מאחורי העבירה הינו למנוע הכנסת סם חדש למערכת הפצת הסם הכוללת, שכן אין לדעת לאן "יתגלגל" הסם ומה ייעודו. מטעם זה, לא הבחין המחוקק בין גידול סם לצריכה עצמית לבין גידול סם שלא לצריכה עצמית, הבחנה הקיימת בשימוש והחזקה של סמים. (ראה: [**ע"פ(מח-חיפה) 41827-08-10**](http://www.nevo.co.il/case/4213217) **פרידמן נגד מדינת ישראל** [פורסם בנבו])

במקרה שבפני, מדובר בסם מסוג קנביס, המוגדר כסם קל, מבין הסמים הקיימים והכמות שגידל הנאשם אינה גדולה. עם זאת, יש ליתן את הדעת לנזק הפוטציאלי הטמון בעבירה ואת הרקע לביצועה. מכלול הדברים מוביל למסקנה כי מידת הפגיעה בערך המוגן הינה בינונית.

בחינת הפסיקה הנוהגת מעלה כי במקרים דומים הוטלו עונשים הנעים בין מאסר מותנה למאסר בפועל, לעיתים לריצוי בעבודות שירות. בענין זה אני מפנה ל[**ת"פ 11284-07-12**](http://www.nevo.co.il/case/3834525) **מדינת ישראל נגד ליאור לוי**, [פורסם בנבו] בו רוכזו פסקי דין, בהם הורשעו נאשמים בעבירה של ייצור, הכנה והפקה של סם מסוכן ועבירות נלוות:

**"...**

**ב**[**ת.פ. (ת"א) 24322-05-12**](http://www.nevo.co.il/case/5314067) **מדינת ישראל נ' נובק** [פורסם בנבו] **(18.3.2013) הורשע נאשם בהפקת סם במחסן ביתו, לצד החזקת סם לשימוש עצמי. בית המשפט דחה את בקשתו לביטול הרשעתו וקבע מתחם עונש הולם שנע בין מאסר מותנה ועד לשישה חודשי מאסר.**

**הסנגור הגיש אסופת פסיקה רחבה שבמסגרתה ענישה מקלה ברף של של"צ או מאסר מותנה ואף נמנעה מעונש פסילה בפועל. מרבית פסיקה זו אכן היתה במקרים של העדר עבר פלילי [כפי עניינינו].**

**מנגד, במחוזנו, מצאנו כי ב**[**ת.פ. (ב"ש) 9942-11-11**](http://www.nevo.co.il/case/3799398) **מדינת ישראל נ' אפשטיין** [פורסם בנבו] **(9.9.2012) גזר בית המשפט על נאשם שהורשע בעבירות דומות ובהחזקת סם לעונש של 5 חודשי מאסר בעבודות שירות, לצד עיצומים נוספים.**

**ב**[**ע"פ (חי') 41827-08-10**](http://www.nevo.co.il/case/4213217) **פרידמן נ' מדינת ישראל** [פורסם בנבו] **(30.12.2010) אישר בית המשפט המחוזי עונש של חמישה חודשי עבודות שירות וענישה נוספת שאינה עיקרית, בגין עבירות דומות של החזקת סם לשימוש עצמי וגידול שתילי קנבוס.**

**ב**[**עפ"ג (ב"ש) 24944-08-12**](http://www.nevo.co.il/case/5938763) **רובינשטיין נ' מדינת ישראל** [פורסם בנבו] **(12.6.2013) נדון ערעורו של נאשם שייבא זרעי קנבוס מחו"ל וגידל קנבוס בדירתו. בית משפט השלום באילת גזר עליו עונש של 9 חודשי מאסר. במסגרת הליך הערעור הפחית בית המשפט המחוזי את עונשו ל- 7 חודשי מאסר, וזאת אגב ניתוח פסיקה ענפה מתחום עבירות הסמים הדומות.**

**ב**[**ע"פ 856/02**](http://www.nevo.co.il/case/5731123) **מדינת ישראל נ' שמואל** [פורסם בנבו] **(11.3.2002) נדון עניינו של נאשם שגידל והחזיק שתילי קנבוס רבים. בית המשפט המחוזי גזר עליו עונש של שישה חודשים בדרך של עבודות שירות ובבית המשפט העליון הוחמר עונשו ל- 18 חודשי מאסר בפועל, בין היתר תוך התייחסות גם לעברו הפלילי.**

**ב**[**ע"פ (י-ם) 1987-04-10**](http://www.nevo.co.il/case/4804940) **מדינת ישראל נ' אלוני** [פורסם בנבו] **(28.6.2010) נדון עניינו של נאשם שגידל מספר רב של לשתילים (כ- 2,600 שתילים צעירים ובוגרים). בבית משפט השלום נגזר עליו עונש של שישה חודשי מאסר לריצוי בדרך של עבודות שירות. בית המשפט המחוזי קבע כי מדובר בעונש המקל ביותר עם הנאשם, למעבר למידה הנכונה, וגזר דינו לתשעה חודשי מאסר בפועל, לצד עיצומים נוספים, בקבעו כי –**

**"סבורים אנו, אפוא, כי יש צורך להחמיר עם עבריינים המגדלים סמים בחצרותיהם. כך הם פני הדברים לגבי עבריינים בעלי עבר פלילי וכך הם פני הדברים גם כלפי מי שזו לו הרשעה ראשונה. נזכיר את הידוע, כי עבירות הסמים חמורות הן בעיקר נוכח הנזק הרב שהן גורמות לציבור ולחברה, ואיש לא יחלוק על כך כי במלחמה סיזיפית זו שומה על בית המשפט לתרום את חלקו בדרך של הכבדה בהטלת עונשים מרתיעים."**

**ב**[**ת.פ. (כ"ס) 2045/09**](http://www.nevo.co.il/case/2379653) **מדינת ישראל נ' עדוי** [פורסם בנבו] **(21.3.2010) נדון נאשם שגידל בחצר ביתו 25 שתילי קנבוס והחזיק סם נוסף בביתו לשימושו העצמי. בית המשפט גזר עליו עונש של 26 חודשי מאסר בפועל, תוך הבאה בחשבון של עברו הפלילי.**

**על אף העונש המרבי הקבוע ב**[**פקודת הסמים המסוכנים**](http://www.nevo.co.il/law/4216)**, ניתן לומר כי עמדתם העונשית של בתי המשפט נעה בין מאסר מותנה ועד לחודשי מאסר רבים. כל מקרה ונסיבותיו, אולם עיקר הפסיקה היא אכן במנעד שבין מאסר מותנה ועד ל- 10 חודשי מאסר בפועל...."**

ב[ת"פ 11284-07-12](http://www.nevo.co.il/case/3834525) הנ"ל, הורשע הנאשם במסגרת הסדר טיעון בעבירה של ייצור, הכנה והפקה של סם מסוכן ובעבירה של החזקת חצרים לשם שימוש והכנה של סם, בכך שבנה באחד מחדרי ביתו חממה ובה גידל 17 שתילי קנביס. בית המשפט השית על הנאשם 4 חודשי מאסר לריצוי בעבודות שירות בצירוף עונשים נלווים.

**בחינת הפגיעה בערך המוגן, מדיניות הענישה הנוהגת ובנסיבות הקשורות בביצוע העבירה אני קובע כי מתחם הענישה ההולם בגין עבירה של גידול סם במקרה שבפני נע בין מאסר מותנה לבין 6 חודשי מאסר, אפשר לריצוי בעבודות שירות.**

**עבירת החזקה ושימוש לצריכה עצמית**

כאמור, בתי-המשפט חזרו על הצורך להשית ענישה מחמירה ומרתיעה בגין עבירות הסמים השונות. כב' השופטת ברלינר התייחסה ב[ע"פ 170/07](http://www.nevo.co.il/case/5681787) **מטיס נ' מדינת ישראל** [פורסם בנבו] (2007) ספציפית לשימוש עצמי בסמים מסוג קנאביס וחשיש:

**"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".**

**עיון בפסיקה מעלה כי טווח הענישה המקובל בעבירה זו שביצע הנאשם, בנסיבות דומות נע בין מאסר מותנה בלויית עונשים נוספים לבין מאסר בפועל שירוצה בעבודות שירות:**

**ב**[**רע"פ 6138/09**](http://www.nevo.co.il/case/6051623) **איליה פרדזב נ' מדינת ישראל** [פורסם בנבו] (2.8.2009)**,** בית המשפט העליון דחה ערעורו שלנאשםשהורשע בביצוע מספר עבירות של החזקת סם מסוכן לצריכה עצמית ונדון ל-8 חודשי מאסר, 12 חודשי מאסר על תנאי, קנס כספי ע"ס 2,500 ₪ ונפסל מלקבל או להחזיק רישיון נהיגה למשך שנתיים.

**ב**[**ת"פ (מחוזי-פ"ת) 32746-11-09**](http://www.nevo.co.il/case/4914678) **מדינת ישראל נ' ביטון ואח'** [פורסם בנבו] (16.5.2010) בית המשפט השית על נאשם, נעדר עבר פלילי, שהורשע בהחזקת קנבוס במשקל כ-18 גרם, מאסר החופף את תקופת מעצרו חודשיים ושבוע, 6 חודשי מאסר על תנאי בגין עבירות סמים מסוג עוון ו-12 חודשי מאסר על תנאי בגין עבירות סמים מסוג פשע. עונש דומה הוטל במסגרת אותו תיק על נאשם אחר, בעל עבר פלילי ישן.

**ב**[**תפ (בית שמש) 50810-12-10**](http://www.nevo.co.il/case/5607304) **מדינת ישראל נ' גבריאל בראונשטיין** [פורסם בנבו] (5.3.2012)נדון עניינו של נאשם בעל עבר פלילי שהודה בביצוע עבירת החזקת בסמים לצריכה עצמית בכך שהחזיק 0.3 גרם חשיש. בית המשפט הפעיל מאסר מותנה בן 6 חודשים שהוטל על הנאשם בתיק אחר, ובגין ביצוע העבירה הנדונה הטיל עליו 5 חודשי מאסר על תנאי.

**ב**[**תפ (עכו) 4864-05-11**](http://www.nevo.co.il/case/2903544) **מדינת ישראל נ' נסר גבריס** [פורסם בנבו] (18.1.2012)הורשע נאשם על סמך הודאתו בהחזקת סמים לצריכה עצמית בכך שהחזיק ב-3.99 גרם חשיש. הוטלו על הנאשם 3 חודשי מאסר על תנאי והתחייבות כספית ע"ס 1,000 ₪.

**ב**[**תפ (כפר סבא) 2207/09**](http://www.nevo.co.il/case/2444506) **מדינת ישראל נ' מוחמד סמארה בן איוב** [פורסם בנבו] (20.11.2011) הורשע נאשם, בעל עבר פלילי, בהחזקת סמים לשימוש עצמי בכך שהחזיק 0.20 גרם חשיש. הוטלו עליו חודשיים מאסר בעבודות שירות והופעל מאסר על תנאי בן חודשיים בחופף.

במסגרת בחינת הנסיבות הקשורות בעבירה יש לתת את הדעת לכך שכמות הסם שנמצאה אצל הנאשם אינה מבוטלת, אם כי מדובר בסוג סם הנחשב ל"קל" מבין הסמים הקיימים.

**נוכח מידת הפגיעה בערך המוגן, הנסיבות הקשורות בביצוע העבירה ומדיניות הענישה הנוהגת, אני סבור כי מתחם העונש ההולם במקרה שבפני נע בין מאסר מותנה לבין 5 חודשי מאסר.**

**עבירת הסחר בסם -**

ב[**ע"פ 211/09**](http://www.nevo.co.il/case/5698919) **אזולאי נגד מדינת ישראל** [פורסם בנבו] שנה וחזר בית המשפט על חומרת עבירת סחר בסמים, הנזק שטמון בעבירות אלו והצורך בענישה מרתיעה, תוך הפניה ל**:**

**"הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד"**

אשר לנסיבות ביצוע העבירות במקרה שבפני, ב-2 הזדמנויות שונות מכר הנאשם לפלוני סם מסוג חשיש. אין לדעת מכתב האישום באיזו כמות מדובר, אך ניתן ללמוד מן התמורה שהתקבלה עבורם, 100 ₪ לעסקה, כי מדובר בכמויות קטנות. כמו כן, מדובר בסם מסוג חשיש שאינו נמנה על הסמים המוגדרים כסמים קשים.

בחינת הענישה הנוהגת מעלה כי בגין עבירה של סחר בסם, בנסיבות דומות למקרה שבפני נגזר עונש שנע בין מאסר מותנה ועד עונשי מאסר משמעותיים לריצוי מאחורי סורג ובריח.

בעניין זה אפנה לפסק דינו של כב' השופט ד"ר עמי קובו, אשר ב[**ת"פ (רמלה) 48125-05-11**](http://www.nevo.co.il/case/4517523) [פורסם בנבו] ריכז שורה של פסקי דין, בהם הורשעו נאשמים בעבירות סחר בסם, בנסיבות דומות למקרה דנן:

ב[**ת"פ (ת"א) 52916-07-10**](http://www.nevo.co.il/case/4521236) **מדינת ישראל** **נ' פוקס** [פורסם בנבו] (7.6.12) הורשעו נאשמים בעבירת סחר בסם מסוג חשיש לסוכן משטרתי במשקל של 18 גרם תמורת 400 ₪ (נאשם 1) ו- 8 גרם תמורת 200 ₪ (נאשם 2). נאשמים היו ללא עבר פלילי. בחלוף זמן של 4 שנים הושתו עליהם עונשי מאסר על תנאי וקנס.

ב[**ת"פ (ת"א) 26101-05-10**](http://www.nevo.co.il/case/4504224) **מדינת ישראל נ' קוצמקין** [פורסם בנבו] (26.12.11), הורשע הנאשם בביצוע שלוש עבירות של סחר בסם מסוכן. הנאשם מכר חשיש במשקל 20 גרם בכל מכירה. על הנאשם הושת מאסר על תנאי.

ב[**ת"פ (י-ם) 7350/08**](http://www.nevo.co.il/case/2389826) **מדינת ישראל נ' סיני** [פורסם בנבו] (28.6.12), במסגרת הסדר טיעון הודה הנאשם בביצוע עבירה של החזקת סם מסוכן שלא לצריכה עצמית, שימוש בסם והספקת סם. בנוסף צרף שני תיקים שעניינם עבירות של גידול סמים מסוכנים, החזקת נכס החשוד כגנוב, ועבירה של יצוא והספקת סמים מסוכנים. התסקיר בעניינו נמצא חיובי והנאשם נעדר עבר פלילי. התיק הסתיים באי הרשעה ובשל"צ.

ב[**ת"פ (רמ') 3981-10-09**](http://www.nevo.co.il/case/4414373) **מדינת ישראל נ' אבו צבייח** [פורסם בנבו] (4.7.10), הנאשם הורשע בעבירה של הספקת סם מסוכן והושתו עליו ארבעה חודשי מאסר בפועל בדרך של עבודות שירות, מאסר על תנאי וקנס.

ב[**ת"פ (רמ') 51261-05-11**](http://www.nevo.co.il/case/4409477) **מדינת ישראל נ' אלטורי** [פורסם בנבו] (מיום 13.6.12), הנאשם הורשע בהתאם להודאתו בסחר בסם לסוכנת משטרתית. סם מסוג חשיש במשקל של 4.48 גרם בתמורה ל- 300 ₪. על הנאשם הושתו חמישה חדשי עבודות שירות וקנס בסך 7,500 ₪.

ב[**ת"פ (י-ם) 3607/06**](http://www.nevo.co.il/case/1522671) **מדינת ישראל נ' סמיניאן** [פורסם בנבו] (מיום 24.1.08) נאשם הורשע בסחר בסך לסוכן משטרתי. סם מסוג חשיש במשקל של 3 גרם תמורת 200 ₪ וסם במשקל של 6 גרם תמורת 400 ₪. על הנאשם הושתו שישה חודשי מאסר בפועל בדרך של עבודות שירות.

ב[**ת"פ (ראשל"צ) 8227/09**](http://www.nevo.co.il/case/2389002) **מדינת ישראל נ' גיאן** [פורסם בנבו] (מיום 14.11.11), הנאשם הורשע על-פי הודאתו בסחר בסם מסוכן מסוג חשיש בשני מקרים תמורת סך של 200 ₪ ו- 500 ₪ ובהחזקת סם לצריכה עצמית. נגזרו על הנאשם חמישה חודשי מאסר לריצוי בדרך של עבודות שירות לצד קנס כספי.

ב[**עפ"ג (מרכז) 27465-01-10**](http://www.nevo.co.il/case/3538851) **מדינת ישראל מחמוד חוסני נ' מ"י** [פורסם בנבו] (3.3.10), הורשע המערער בעבירות של סחר בסם מסוכן והחזקה שלא לצריכה עצמית. על הנאשם הושתו שישה חודשי מאסר בפועל.

ב[**ת"פ (רמ') 2240/08**](http://www.nevo.co.il/case/2518484) **מדינת ישראל נ' סוס** [פורסם בנבו] (21.12.08), הורשע הנאשם בעבירה של סיוע לסחר בסם מסוכן והושתו עליו שמונה חודשי מאסר בפועל ומאסר מותנה.

ב[**ת"פ (רמ') 48094-05-11**](http://www.nevo.co.il/case/2938862) **מדינת ישראל נ' בן ארי** [פורסם בנבו] (5.7.11), הורשע הנאשם בעבירה של הספקת סמים מסוכנים, הנאשם נעדר עבר פלילי. במסגרת הסדר הושתו על הנאשם שמונה חודשי מאסר בפועל, מאסר מותנה וקנס.

ב[**ת"פ (רמ') 50325-05-11**](http://www.nevo.co.il/case/5598216) **מדינת ישראל נ' ראמי** [פורסם בנבו] (10.1.12), הנאשם הורשע בעבירה של סיוע לסחר בסם מסוכן, הפרת הוראה חוקית ואיומים. על הנאשם הושתו שבעה חודשי מאסר בפועל ומאסר מותנה.

**בהתחשב בנסיבות המקרה שבפני, בערכים המוגנים ובמדיניות הענישה הנוהגת, אני סבור כי מתחם הענישה ההולם לעבירת הסחר בסם בה הורשע הנאשם נעה בין מאסר מותנה לבין מאסר בפועל למספר בודד של חודשים, שאפשר שירוצה בדרך של עבודות שירות.**

**גזירת העונש המתאים**

במסגרת גזר הדין יש לקבוע מה העונש הראוי לנאשם הספציפי, לשם כך יש לבחון את הנסיבות שאינן קשורות בביצוע העבירה, עליהן ניתן ללמוד מטיעוני הצדדים ומתסקיר שירות המבחן.

כאמור בתסקיר, הנאשם בן 27 שנה, נעדר עבר פלילי, שירת בצה"ל שירות מלא כלוחם.

לאורך השנים נותק הקשר בין הנאשם לבין משפחתו, נוכח החלטת הנאשם לחזור בשאלה ולנטוש את אורח החיים החרדי.

הנאשם משתמש בסמים מגיל צעיר, ולדבריו, לאורך 12 השנים האחרונות הינו עושה שימוש יומיומי בסם.

הנאשם אינו מבין את הפסול שבשימוש בסמים ואת עובדת היותו מכור לסם, ואינו רואה בשימוש בעיה בתפקודו הכללי.

אני ער לנימוקיו של הנאשם, בדבר רצון להימנע ממגע עם סוחרי סמים, ואת מאבקיו האידאולוגיים להסדרה חוקית של השימוש בסם הקנאביס, אך אין באלו כדי להקהות מחומרת מעשיו ולהקל בעונשו.

נתתי דעתי לכך הנאשם סובל מהפרעה פוסט טראומטית, בשל אירועים שחווה בעת שירותו הצבאי וכן להתרשמות שירות המבחן דבר העדר דפוסים עברייניים. כן לקחתי בחשבון כי הנאשם שהה במעצר 10 ימים ומעצר בית למשך תקופה בת כ-10 חודשים.

הייתי מוכן לשקול השתת מאסר לריצוי בעבודות שירות והוריתי על הפנייתו של הנאשם לממונה.

בחוות דעת הממונה שהוגשה לבית המשפט צוין כי הנאשם **"אינו עובד ולא עבד מימיו. חי מהצומח בשדות. הנ"ל מציין כי מעשן קנביס באופן רציף מזה זמן רב. לדבריו, אין בכוונתו להפסיק. בדיקת השתן מצביעה על שימוש בחשיש/מריחואנה. לאור האמור לא נוכל להשימו לריצוי עונש בדרך של ע"ש"**

בנסיבות הענין, אין מנוס אלא להורות על עונש מאסר לריצוי מאחורי סורג ובריח.

**לפיכך, אני דן את הנאשם לעונשים הבאים:**

1. 3 חודשי מאסר ויום בניכוי 11 ימי מעצרו בתיק שבפני. עונש המאסר יחושב מהיום.

2. 6 חודשי מאסר, וזאת על תנאי, למשך 3 שנים מהיום, היה ויבצע עבירות של ייצור הכנה והפקה של סם ו/או עבירה של סחר בסם.

3. 30 ימי מאסר, וזאת על תנאי, למשך 3 שנים מהיום, היה ויבצע עבירה של שימוש והחזקה עצמית של סם.

5129371

54678313ניתן היום, 3/9/14 בנוכחות הצדדים.

אביטל חן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)