|  |  |
| --- | --- |
| **בית משפט השלום ברחובות** | |
| ת"פ 8575-05-12 מדינת ישראל נ' מנזר ואח'  ת"פ 31112/04/12  ת"פ 48898/02/13 |  |

|  |  |  |
| --- | --- | --- |
| **בפני** | **כב' הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **רמי מנזר** |  |
|  |  | **הנאשם** |

**נוכחים:**

**ב"כ המאשימה עו"ד מיקי ברגר**

**ב"כ הנאשם עו"ד אורן שי**

**הנאשם בעצמו**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [37א(א1)](http://www.nevo.co.il/law/4216/37a.a1)

|  |
| --- |
| **גזר דין** |

**גזר דין זה מתייחס לשלושת התיקים שבכותרת, אותם צרף הנאשם.**

**בתיק 8575/05/12 הורשע הנאשם על פי הודאתו בעבירות של החזקת סמים לצריכה עצמית והפרעה לשוטר.**

**בתאריך 2/8/11 הבחינו שוטרים בנאשם ובנאשם אחר שדינו הופרד, ומשהנאשמים הבחינו בשוטרים, השליך הנאשם סם מסוכן חשיש במשקל 1.46 גרם אשר אחז בידו אל מתחת לרכב****.**

**בתיק 31112/04/12 הורשע הנאשם בעבירה של החזקת סם לצריכה עצמית בכך שבתאריך 19/5/11 החזיק בעסק אשר ברשותו בסם מסוכן מסוג חשיש במשקל של 0.73 גרם נטו ובסם מסוכן מסוג מתאדון בכמות של 2.70 מ"ל.**

**בתיק 48898/02/13 הורשע הנאשם בעבירות של פציעה בנסיבות מחמירות, החזקת סכין ואיומים.**

**בתאריך 17/2/13 נכנס הנאשם למועדון חברים ברחוב הרצל בגדרה והחל להתווכח עם הנוכחים. המתלונן שצפה במקום בטלויזיה ביקש מהנאשם כי יחדל להרעיש ובין השניים החל דין ודברים. הנאשם אמר למתלונן" חכה פה שתי דקות ו נראה אם אתה גבר" ויצא מן המועדון. הוא חזר מיד כאשר צעק למתלונן שייצא החוצה על מנת לראות אם הוא גבר. המתלונן נשאר לשבת במועדון.**

**הנאשם עזב את המקום ולאחר מספר דקות שב אליו כשהוא אוחז בידו חפץ הנחזה להיות אקדח ועשה בו תנועת דריכה ו"שקשוק" של נשק. הנוכחים במקום נמלטו. הנאשם יצא מן המועדון ואחריו יצא המתלונן ואחז בזרועו של הנאשם ובמתניו על מנת שלא יוציא את האקדח. משלא הבחין באקדח, התרחק מהנאשם. הנאשם הוציא סכין יפני ובאמצעותו דקר את המתלונן בבטנו. הוא הניף את הסכין לעברו של המתלונן, שבמהלך ניסיון ההתגוננות מפני הנאשם נחתך בזרועו השמאלית ובאגודל ידו הימנית .**

**כתוצאה ממעשי הנאשם נגרמו למתלונן חתך באזור הצוואר, חתך באזור הבטן וחתך בזרוע . המתלונן פונה לבית החולים באמצעות אמבולנס ומהלך הטיפול הרפואי בו נתפרו החתכים.**

**התביעה הדגישה את הערכים המוגנים אשר נפגעו כתוצאה ממעשיו של הנאשם. באשר לעבירות הסמים, הרי ידוע כי הסמים הורסים כל חלקה טובה בחברה.**

**לטעמה של התביעה מידת הפגיעה בערכים אלה במעשיו של הנאשם היא נמוכה עד בינונית בהתחשב בסוג הסם ובכמויות.**

**באשר לתיקו האחר של הנאשם, הרי שהפגיעה בערכים המוגנים היא פגיעה בשלמות הגוף ומדובר בפגיעה משמעותית, בהתחשב בסוג הנשק בו הצטייד הנאשם ומיקום הדקירות בגופו של המתלונן.**

**התביעה הדגישה כי לא מדובר בהתלהטות יצרים רגעית, אלא בעבירה מתוכננת בהתחשב ביציאתו של הנאשם מן המועדון וחזרתו לאחר מכן. כן ציינה כי מדובר בחתכים שנגרמו למתלונן במקומות כאלה בגופו שהיה בכך כדי לסכן את חייו וכי היה במעשיו של הנאשם לגרום לנזק ממשי ומשמעותי, ובפועל אכן נגרם כזה. ועוד הדגישה כי יש לשקול לחומרה את החפץ באמצעותו נעברה העבירה.**

**לאור כל אלה ולאור פסיקה שהציגה לבית המשפט עתרה המאשימה למתחמי הענישה הבאים:**

**בתיק 48898/02/13 24-60 חודשי מאסר בפועל, מאסר מותנה, קנס ופיצוי למתלונן.**

**בכל אחד מן התיקים האחרים מתחם ענישה הנע בין מאסר על תנאי וצו של"צ למספר חודשי מאסר בפועל, קנס ופסילת רישיון נהיגה בפועל ועל תנאי.**

**התביעה ציינה לזכותו של הנאשם את הודאתו באשמה ואת החיסכון שהיה בכך בזמן שיפוטי ובהעדתם של העדים, וכן הפנתה לאמור בתסקיר שירות המבחן.**

**עוד ציינה התביעה את עברו הפלילי של הנאשם וכן את העובדה כי אף את העבירות דנן, ביצע בעוד עונש מאסר תלוי ועומד נגדו.**

**התביעה ערה להמלצת שירות המבחן , אך לטעמה זהו אך שיקול אחד במכלול השיקולים שעל בית המשפט לשקול ואין לקבל המלצה זו. ולטעמה אף בהליך גמילה אין לראות חזות הכל והסתמכה בכך על פסיקתו של ביהמ"ש העליון, הקובעת כי בעבירות מעין אלה אשר פשו למרבה הצער בחברה, ואשר יש צורך למגרן, גוברים האינטרסים הציבוריים על פני נסיבותיו של הנאשם, לרבות שיקולי השיקום.**

**התביעה עתרה להטיל על הנאשם 28 חודשי מאסר בפועל, להפעיל נגדו עונש מאסר מותנה בן 4 חודשים במצטבר, מאסר על תנאי, קנס בסך 5000 ₪, פיצוי לקורבן העבירה, פסילת רישיון נהיגה בפועל לתקופה שלא תפחת משנתיים(על פי** [**סעיף 37א(א1)**](http://www.nevo.co.il/law/4216/37a.a1) **לפקודת הסמים ופסילת רישיון נהיגה על תנאי.**

**ב"כ הנאשם פתח את טיעוניו בכך שהנאשם בחר להודות בכל שלושת התיקים שהיו תלויים ועומדים בעניינו.**

**ב"כ הנאשם ער לכך מדובר כי בעונש מאסר מותנה שהוא חב הפעלה, כיוון שהוארך בהזדמנות קודמת, אלא שלטעמו ניתן להאריכו שוב ובלבד שהנאשם עבר הליך טיפולי מתאים.**

**ב"כ הנאשם תאר בהרחבה רבה כיצד עשה הנאשם מאמצים ניכרים מאז נעצר על מנת לעבור טיפול גמילה ועל מנת שיוכל להיכנס לטיפול כזה היה עליו תחילה, במהלך מעצרו ובכוחות עצמו, להפסיק ליטול סמים, תחליפי סם וכדורים שונים שנהג ליטול. לאחר מכן ובהוראת בית המשפט הועבר לקהילה טיפולית ובמשך כ-13 חודשים שהה בטיפול אינטנסיבי, כפי שבא לידי ביטוי בתסקירי שירות המבחן.**

**ב"כ הנאשם ער לחומרתה של עבירת הפציעה וציין כי אותה עת היה הנאשם מכור לחומרים פסיכואקטיביים והדבר בא לידי ביטוי בהתנהגותו האלימה.**

**ב"כ הנאשם תאר את רקעו המשפחתי והאישי הקשה מאוד של הנאשם אשר אף הביאו לשימוש בסמים וציין כי עברו הפלילי הוא בשל השימוש האינטנסיבי בסמים שעשה לאורך כל השנים. למרות שהנאשם עשה ניסיונות גמילה גם בעבר, הוא מעולם לא הגיע למצב בו הוא נמצא כעת, דהיינו תקופה כה ארוכה של טיפול בקהילה והצלחה בטיפול. הנאשם לא סיים למעשה את הטיפול ועתיד לשהות בהוסטל כשלב שני שלו במשך מספר חודשים.**

**בשלב זה של טיעוניו של ב"כ הנאשם הופסקו וביהמ"ש הפנה את הנאשם אל שירות המבחן על מנת שימשיך ויעקוב אחר השתלבותו בהליך הטיפולי ויעביר לביהמ"ש תסקיר משלים.**

**התסקיר הראשון בעניינו של הנאשם ניתן לאחר שהופנה אל הקהילה הטיפולית "אילנות" ובטרם נפגש עימו שירות המבחן.**

**דיווח שהתקבל מן הקהילה העלה כי הוא משתף פעולה ועבר שינוי חיובי וכי הוא מבטא מוטיבציה פנימית כנה לשינוי אורח חייו ההתמכרותי. נתבקשה ארכה על מנת להמשיך ולעקוב אחר השתלבותו בטיפול.**

**בתסקיר השני ציין שירות המבחן כי הנאשם מייחס את העבירות בהן הורשע לאורח החיים העברייני שניהל לאורך שנים רבות, ובאשר לעבירת האלימות, תאר התנהגות אימפולסיבית מצידו על רקע עלבון וכעס במהלך ויכוח על רקע הימורים שהסלים.**

**הנאשם גילה חרטה עמוקה, כך על פי שירות המבחן, וכן התייחס לתוצאות מעשיו והשלכותיהם על ילדיו ומבקש לשנות דרכי חייו ומערכת היחסים עם הילדים. הוא מודע לקשיים שהובילו אותו להתנהגות זו ועושה מאמצים לשינוי דפוסי ההתנהגות בטיפול אותו הוא עובר.**

**גורמי הקהילה דיווחו כי הנאשם עובר הליך משמעותי ומודע להשלכות אורח חייו השולי וההתמכרותי, עליו, על ילדיו ועל סביבתו. הוא התגבר על קשייו ומשתלב בחיי הקהילה, לרבות נטילת תפקידים אחראיים בניהולה. הוא עבר שינוי מהותי, אך עליו לעבור עוד דרך ארוכה בשינוי דפוסי החשיבה וההתנהגות וזקוק למערכת תומכת. ההתרשמות היא כי הוא בעל מוטיבציה כנה ואמיתית להמשך ההליך.**

**שירות המבחן העריך כי רמת הסיכון הנשקפת מהנאשם לעתיד לבוא היא בינונית. ולצד זאת קיימים סיכויי שיקום לאור כל המתואר לעיל. שירות המבחן המליץ להותיר את ההליכים המשפטיים בתוקף עד לסיום הליכי הטיפול בקהילה.**

**לאחר מתן ארכה נוספת צויין בתסקיר השלישי כי הנאשם מתנהל באורח חיובי ונוטל חלק פעיל בטיפול ובנוסף לכך עובד במשרה מלאה. שוקם תפקודו ההורי והוא מצוי בקשר קבוע עם ילדיו.**

**שירות המבחן מציין כי הוא ער לחומרת העבירות ולמסוכנות, אך לאור הדיווחים מגורמי הטיפול הרי שהנאשם עושה תהליך שיקומי משמעותי ומגלה מחויבות ואחריות לעתידו ולאור שיקומו והשתלבותו בעבודה, המליץ שירות המבחן על הטלת עונש מאסר בדרך של עבודות שירות והארכת המאסר המותנה, התלוי ועומד נגדו בגין עבירות הסמים.**

**התסקיר האחרון התקבל כאמור, לאחר הפניית הנאשם אל שירות המבחן במהלך הטיעונים לעונש.**

**התסקיר נכתב זמן קצר מאוד בטרם אמור היה הנאשם לסיים את שהותו בהוסטל במסגרת הטיפול והוא חיפש מקום מגורים.**

**גורמי הטיפול התרשמו כי הנאשם עבר תהליך משמעותי ורכש מיומנויות להתמודד עם מצבים מורכבים, בהם נהג להגיב בעבר באלימות ובכעס.**

**שירות המבחן סבור, מלבי להתעלם מחומרת העבירות, כי מאסר בפועל בעיתוי כזה עלול לפגוע בהליך השיקום הארוך והמשמעותי אותו עבר הנאשם מזה כשנה וחצי ועלול לגרום להתדרדרות חוזרת לעבריינות.**

**לאחר קבלת תסקיר זה, חזרה המאשימה על טיעוניה לעונש.**

**ב"כ הנאשם חזר והדגיש את אפשרותו של בית המשפט לסטות ממתחמי ענישה כאשר הוא שוקל שיקולי שיקום ביקש לקבל את המלצות שירות המבחן.**

**מעשיו של הנאשם חמורים ובמיוחד אלה נשוא תיק 48898/02/13.**

**הנאשם הוא שנכנס למועדון והחל בויכוח עם הנוכחים במקום ואף יזם את הויכוח האלים עם המתלונן. בהתנהגותו הטיל אימה על הנוכחים, עד כי נמלטו מן המקום. דעתו של הנאשם לא נתקררה והוא הוציא סכין שהיה ברשותו, ובכך יש לראות חומרה יתירה, ובאמצעותה דקר ופצע את המתלונן, כך שנגרמו לו חבלות של ממש שהצריכו טיפול רפואי.**

**ואכן אך בנס הסתיים האירוע בתוצאות אלה ולא בתוצאות חמורות הרבה יותר.**

**הנאשם נקט אלימות ממשית ובוטה תוך שימוש בנשק קר, בשל ויכוח, שהוא עצמו יזם וללא רקע של ממש. מדובר בהתנהגות אלימה, שלמרבה הצער פשטה במחוזותינו ויש לעקרה משורש ולמגרה.**

**מתחם הענישה הראוי למעשים אלה נע בין 14-40 חודשי מאסר בפועל.**

**אין להקל ראש גם בעבירות של החזקת הסמים בהם הורשע הנאשם בתיקים האחרים. גם אם אין המדובר בכמויות גדולות של סמים, הרי שנזקם של הסמים לחברה כולה ולפרט הוא גדול וידועה הלכת בית המשפט העליון כי יש לענוש בשל כך כל חוליה וחוליה בשרשרת הפצת הסם והחזקתו.**

**מתחם הענישה שהציגה התביעה באשר לעבירות אלה ראוי ונכון.**

**מגיליון המרשם הפלילי של הנאשם עולה כי הוא יליד שנת 1973 וצבר לחובתו 10 הרשעות קודמות וגמר דין וזאת בין השנים 1991 – 2009. הרשעתו האחרונה של הנאשם היא משנת 2009, כאמור, בשל עבירה לפי פקודת הסמים ובגינה תלוי ועומד נגדו עונש מאסר מותנה חב הפעלה בענייננו.**

**עינינו הרואות כי את העבירות של החזקת הסמים חזר הנאשם וביצע בעוד עונש מאסר מותנה היה תלוי ועומד נגדו ולא היה בכך כדי להרתיעו.**

**ואכן לאור כל האמור לעיל וברגיל היה מקום להעתר לעתירתה של התביעה ולהטיל על הנאשם עונש מאסר לריצוי בפועל ממושך ומכביד, אלא שמאז העבירות שעניינן החזקת סם חלפו כשלוש שנים וחצי ובאשר לתיק האחר חלפו כמעט כשנתיים ימים ואף לכך יש ליתן משקל, מה עוד שבמהלכה של תקופה זו עבר הנאשם כברת דרך ארוכה לשינוי אורחות חייו ואף עשה חיל בכך, כעולה מתסקירי שירות המבחן.**

**מסתבר כי הנאשם עבר הליך שיקומי ארוך ומועיל באשר להתמכרותו לסמים וכן עבר שינוי משמעותי בדפוסי התנהגותו במישורים אחרים וכיום מתפקד היטב הן במישור התעסוקתי והן במישור המשפחתי. משהנאשם שינה את אורחות חייו ועושה מאמצים ניכרים לתפקד באורח נורמטיבי ולעלות על דרך חדשה הרי שהשמתו מאחורי סורג ובריח אך תחזירו לאחור ותביא להדרדרות במצבו ואף בכך יש אינטרס ציבורי לא מועט כלל ועיקר.**

**ועל כן ומתוך שיקולי שיקום ולאחר שהנאשם עבר טיפול גמילה מוצלח, מצאתי לחרוג באופן ניכר ממתחמי הענישה הנזכרים לעיל, משמצאתי כי במקרה זה ראוי להעדיפם.**

**אני גוזרת על הנאשם בגין העבירות בהן הורשע בתיק 48898/02/13 -**

**שישה חודשי מאסר לריצוי בפועל שירוצו בדרך של עבודות שירות, כפי שהתווה הממונה על עבודות השירות בחוות דעתו מיום 12/1/15.**

**שמונה חודשי מאסר על תנאי למשך שלוש שנים לבל יעבור עבירה כלשהי שעניינה אלימות או איומים וארבעה חודשי מאסר על תנאי למשך שלוש שנים לבל יעבור עבירה של החזקת סכין.**

**אני מטילה על הנאשם קנס בסכום של 750 ₪ או 5 ימי מאסר תמורתו.**

**הקנס ישולם בשלושה תשלומים חודשיים שווים ורצופים, שהראשון בהם ביום 1/3/15 והבאים אחריו בכל ראשון לחודש שלאחר מכן. לא ישולם תשלום במועדו יעמוד כל הסכום לפרעון מיידי.**

**אני מחייבת את הנאשם בתשלום פיצוי למתלונן, עד תביעה 1 בתיק זה, בסכום של 3,000 ₪. הסכום יופקד בקופת ביהמ"ש לטובתו של המתלונן בשבעה תשלומים חודשיים שווים ורצופים, שהראשון בהם ביום 1/3/15 והבאים אחריו בכל ראשון לחודש שלאחר מכן. לא ישולם תשלום במועדו יעמוד כל הסכום לפרעון מיידי.**

**הנאשם יתייצב לתחילת ריצוי עונשו ביום 12/4/15 בשעה 8.00 ביחידה לעבודות שירות במפקדת מחוז דרום בבאר שבע.**

**מובהר לנאשם כי עליו לעמוד בכל תנאי עבודות השירות ובכל ביקורות הפתע שייערכו בהן. כל הפרה של תנאי מתנאי עבודות השירות תביא להפסקתן המינהלית ולריצוי העונש בכליאה ממשית.**

**באשר לעבירות נשוא תיקים 8575/05/12 ו- 31112/04/12 אני גוזרת על הנאשם את העונשים הכוללים הבאים –**

**אני מורה על הארכת עונש מאסר מותנה בן שמונה חודשים מתיק 1336/09 של בית משפט השלום ברחובות בשנתיים מהיום.**

**אני גוזרת על הנאשם קנס בסכום 1,500 ₪ או 10 ימי מאסר תמורתו.**

**הקנס ישולם בחמישה תשלומים חודשיים שווים ורצופים, שהראשון בהם ביום 1/5/15 והבאים אחריו בכל ראשון לחודש שלאחר מכן. לא ישולם תשלום במועדו יעמוד כל הסכום לפרעון מיידי.**

**אני מורה כי הנאשם ייפסל מלקבל ומלהחזיק רישיון נהיגה לתקופה של ארבעה חודשים בפועל שמניינם מהיום, תוך שהנאשם הצהיר כי אין ברשותו רישיון נהיגה.**

**כן אני מורה כי הנאשם ייפסל מלקבל ומלהחזיק רישיון נהיגה לתקופה של שישה חודשים ואלה יהיו על תנאי למשך שלוש שנים לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216)**.**

**סמים ומוצגים נוספים שנתפסו במהלך החקירה – יושמדו.**

**זכות ערעור כחוק.**

**5129371**

**54678313ניתן היום, א' שבט תשע"ה, 21 ינואר 2015, במעמד הצדדים.**

הה עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)