|  |  |
| --- | --- |
| **בית משפט השלום בפתח תקווה** | |
|  |  |
| **ת"פ 15560-06-12 מדינת ישראל נ' מרדכי** | |

|  |  |  |
| --- | --- | --- |
|  | | |
| **בפני** | **כב' ה**שופטתניצה מימון שעשוע | | |
| המאשימה | | מדינת ישראל | |
| **נגד** | | | |
| הנאשם | | **שלום מרדכי ע"י ב"כ עו"ד צבי ותורי** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [10](http://www.nevo.co.il/law/4216/10), [19](http://www.nevo.co.il/law/4216/19)

|  |
| --- |
| **גזר – דין** |

הנאשם הורשע על פי הודאתו בעבירות של גידול סם מסוכן, החזקה ושימוש שלא לצריכה עצמית והחזקת כלים להכנת סם, כמפורט בכתב האישום.

בהתאם לכתב האישום ביום 5.6.12, במסגרת חיפוש שבוצע בהתאם לצו חיפוש כדין בביתו של הנאשם, נתפסו על גג ביתו 210 שתילים של סם מסוכן במשקל כולל של 902 גרם נטו.

כמו כן נתפס בחדר השינה סם מסוכן מסוג חשיש בתפזורת, במשקל שאינו ידוע למאשימה, וכן ניירות לליפוף סיגריות המשמשות לצריכת סמים.

בנוסף, נתפס מעל הארון בחדר השינה 17 גרם של סם מסוכן מסוג חשיש וכן שלוש שקיות ובהן זרעים של סם מסוכן מסוג קנבוס, במשקל שאינו ידוע למאשימה.

ביום 1.7.12 הודה הנאשם בעובדות כתב האישום והורשע בעבירות של גידול סם מסוכן, עבירה לפי [סעיף 6](http://www.nevo.co.il/law/4216/6) רישא [וסעיף 19](http://www.nevo.co.il/law/4216/19) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973, וכן בעבירה של החזקת סם שלא לצריכה עצמית בלבד, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) רישא לפקודת הסמים המסוכנים, וכן בעבירה של החזקת כלים המשמשים להכנת סם, עבירה לפי [סעיף 10](http://www.nevo.co.il/law/4216/10) לפקודת הסמים המסוכנים.

בטרם מתן גזר הדין הופנה הנאשם לקבלת תסקיר שירות המבחן.

**תסקיר שירות המבחן**

בהתאם לאמור בתסקיר, הנאשם כבן 39, יליד הארץ, נשוי ואב ל-3 ילדים בגילאים 7-10. במהלך חייו עסק הנאשם בעבודות מזדמנות. הנאשם לומד בכולל בת"א במשך 11 שנים וזאת בהתאם למכתב המלצה שניתן מראש הכולל. במסגרת לימודיו בכולל עובד בו בטבחות וניקיון.

הנאשם מסר כי משנת 2006 סובל מכאבים מתמשכים ודלקות פרקים בידו והציג אישורים רפואיים משנים אלו.

מתולדותיו של הנאשם עולה כי הנאשם סיים 8 שנות לימוד, לאחר מכן עסק בעבודות מזדמנות. התנדב לשירות צבאי חלקי, על אף ששוחרר מצה"ל.

הנאשם מסר כי בעקבות משבר כלכלי שעבר לפני כ- 20 שנה החליט לחזור בתשובה, ומקיים מאז אורח חיים דתי-חרדי.

הנאשם נשוי כ-11 שנים ואשתו עובדת כמנקה וקופאית בסופר.

באשר להתמכרותו לסמים, מסר הנאשם כי בעקבות כאבים שהופיעו במפרק ידו, פנה לקבלת טיפול רפואי, ובמהלך השנים לא נמצא מקור לכאביו ומשככי הכאבים לא השפיעו על הכאב. לאור זאת פנה הנאשם לצריכת הסם, לאחר שניסה לעשן מעט סמים דרך מכר שלו המקבל מריחואנה רפואית. הנאשם מסר כי השימוש הפך ליומיומי, ואולם כיום מעשן לעיתים רחוקות.

הנאשם שלל צורך בטיפול, שכן לדבריו, יכול להפסיק בצורה עצמאית. נמסרו 2 בדיקות שתן, באחת נמצאו שרידי סם, והשניה היתה נקיה.

הנאשם לקח אחריות על ביצוע העבירות, ולדבריו גידל והחזיק את הסמים לשימוש עצמי בלבד, בכדי לחסוך את העלות היקרה הכרוכה ברכישת סמי רחוב.

הנאשם תאר כי חווה משבר בעקבות ההליכים המשטרתיים והמשפטיים ומסר כי נאלץ לעזוב את הישוב בו התגורר עם משפחתו לאחר שהוצמד אליו חותם שלילי.

התרשמות קצינת המבחן היתה כי הנאשם צורך סמים על רקע כאביו, ונוטה להעניק להתמכרות הסברים רציונאליים וסיבתיים, כך שאינו מכיר בבעיית התמכרותו. כמו כן שלל, כאמור, צורך בטיפול.

לאור האמור לעיל לא ניתנה המלצה טיפולית בעניינו של הנאשם.

**הטיעונים לעונש**

ב"כ המאשימה טען כי הנאשם הורשע בעבירות חמורות ביותר, כאשר מהתסקיר עולה שהרקע לביצוען הוא טיפול בכאבים מהם סבל ואשר לא נמצא להם פתרון.

ב"כ המאשימה טען כי בהודעתו בחקירה, הנאשם העלה גרסה שונה במקצת, כאשר טען כי פחד לבצע את הבדיקות הכרוכות בבירור סיבת הכאב.

נטען כי לא מדובר באדם שרצה לטפל בבעיותיו, אלא בטרוניות לא מציאותיות.

ב"כ המאשימה התייחס לחומרת העבירות ולכך שהנאשם גידל את הסמים בביתו ליד משפחתו.

נטען כי אמנם הנאשם הינו נעדר עבר פלילי, אך במסגרת הענישה יש לבצע איזונים של השיקולים השונים, ובמקרה זה, לנוכח חומרת העבירות, האינטרס האישי של הנאשם נדחק בפני האינטרס הציבורי.

ב"כ המאשימה הפנה לתסקיר שה"מ, בו טוען הנאשם כי לא היה מודע לחומרת העבירה.

נטען כי גישה זו אינה סבירה, בפרט בהתייחס לנאשם ששרת בצבא, ואף עובד בעבודות מזדמנות, ובמצב זה קשה לקבל את טענתו כי לא היה מודע לבעייתיות שבשימוש בסמים ובגידולם.

בנסיבות אלה, ובהתייחס לפסיקה במקרים דומים, עתר ב"כ המאשימה להשאיר את ההרשעה על כנה ולגזור על הנאשם מאסר בפועל, מאסר על תנאי, פסילה בפועל, פסילה על תנאי וקנס.

ב"כ הנאשם טען כי אין מחלוקת על כך שהנאשם החל בשימוש בסמים לנוכח מצב רפואי קשה ממנו סבל.

נטען כי הנאשם סבל במשך 6 שנים מכאבי מפרקים, ולא נמצאה סיבה רפואית לכאביו, כך שהבין שבעייתו הינה חשוכת מרפא.

ב"כ הנאשם הציג מסמכים רפואיים בהקשר זה.

ב"כ הנאשם מציין כי הנאשם נמצא כבר כ-11 שנים בישיבה, שם הוא לומד ועובד, ובמצב זה לא היה למודע לחומרת המעשים.

נטען כי הנאשם מבין היום שעשה טעות, מתחרט על מעשיו ולא יחזור לבצע שוב עבירות מעין אלה.

כן נטען כי מצבו הרפואי בא על פתרונו, וכי כל הקשר שלו לסמים נבע ממצבו הרפואי ומכך שמכר הציג בפניו את האפשרות הזו כדרך להתמודד עם כאביו.

המצב זה נטען כי לא ניתן לראות בנאשם כקשור לשרשרת הסם במובן המקובל, והוא אינו בעל רקע עברייני או קשר לעולם זה.

בנסיבות אלה נטען כי יש להקל בעונשו של הנאשם ואין למצות עימו את הדין.

ב"כ הנאשם הפנה לפסיקה מקלה במקרים דומים, כך ב[ת"פ (שלום י-ם) 10257/08 מד"י נ' שלומי אורן](http://www.nevo.co.il/case/2393152)  נגזרו על הנאשם 60 ימי מאסר.

ב[עפ"ג (מרכז) 53504-01-11](http://www.nevo.co.il/case/5633505) **אדם אלון נ' מד"י** ביטל בית משפט המחוזי את הרשעתו של הנאשם והטיל עליו עונש של של"צ, פיקוח והתחייבות, וזאת כאשר נמצאו ברכבו יותר מ- 8 ק"ג של סם.

כמו כן נטען כי מצבו הכלכלי של הנאשם הינו קשה ביותר ובפרט כאשר הוא מצוי מזה חצי השנה במעצר בית כמעט מלא.

ב"כ הנאשם הציג תדפיס חשבון בנק, ומסמכים מההוצל"פ.

לאור כל האמור לעיל נטען כי להקל עם הנאשם ולהתחשב במכלול הנסיבות שפורטו.

בסיום דיון זה הוחלט לשלוח את הנאשם לקבלת חוות דעת הממונה על העבודות שירות.

**חוות דעת הממונה על עבודות שירות**

בהתאם לאמור בחוות הדעת, הנאשם התבקש כחלק מתהליך בדיקת התאמתו לעבודות שירות, למסור דגימת שתן לאיתור סמים.

הסוהר הדוגם גילה בין מבושיו כוסית וצינורית, שנועדו לתת בדגימה שתן שאינו שלו.

צוין, כי שירות המבחן רואה בחומרה רבה נסיון זיוף זה, המצביע על חוסר אמינותו של נאשם ועל נסיון להסתרת שימוש פעיל בסם, במטרה להונות את המערכת.

כן צוין כי שימוש פעיל בסמים אינו מאפשר השמתו לריצוי עונש בעבודות שירות.

בדיון שהתקיים ביום 12.3.13 השלימו ב"כ הצדדים את טיעוניהם לעונש.

מטעם הנאשם העיד הרב שמחה יעקובוב כעד אופי.

הרב העיד הוא מכיר את הנאשם מזה 12 שנה והדגיש שהופתע כאשר גילה אודות ההליכים הפליליים כנגד הנאשם. בהתאם לעדותו הנאשם הינו אדם יוצר ובונה, הלוקח חלק בישיבה גם כחלק מהלומדים וגם בהכנת אוכל לאברכים. הרב העיד עוד כי לנאשם הישגים לימודיים טובים במסגרת הלימוד, ומדובר בבחור יצרני שיש לעזור לו ולשקמו.

כן העידה אשתו של הנאשם.

בהתאם לעדותה המצב בבית הינו קשה, שכן מדובר במשפחה בעלת 5 נפשות, בהם ילדים קטנים ותינוקות, ומאז שהנאשם נתפס אין פרנסה בבית והמצב קשה מאוד. במצב זה ביקשה אשתו של הנאשם את התחשבותו של בית המשפט בגזר הדין.

הנאשם טען בפני בית המשפט כי הוא הופנה לטיפולים רבים בבעייתו, והובן כי הבעיה נגרמה כתוצאה מעבודתו בניקיון עם מים קרים במשך 10 שנים. הנאשם טען כי הוא מחפש טיפול שכן כיום המחלה חזרה והוא סובל מכאבים קשים, ולדבריו משתמש לפעמים בקנבוס כדי להרגיע את הכאב.

ב"כ המאשימה חזר על טענותיו לחומרת המעשים בהתחשב בכמות הגדולה של הסם וטען כי לאור חוות הדעת השלילית שהתקבלה מהממונה על עבודות שירות, יש לגזור על הנאשם עונש של מאסר בפועל ושאר הרכיבים שהתבקשו.

ב"כ הנאשם טען כי הנאשם כבר זמן רב נקי, אך היו לו מעידות ועל כן נכשל אצל הממונה על עבודות שירות. נטען כי אף בהתייחס לכך שהנאשם נכשל אצל הממונה על עבודות שירות יש מקום להתחשב בנאשם, לאור העובדה שהנאשם הינו המפרנס העיקרי של משפחתו, וכן בהתחשב בכך שהנאשם נמצא כבר במשך 8 חודשים במעצר בית כמעט מלא.

**דיון**

בשיקולי החומרא עומדים הכמות הגדולה של הסם, והמשך השימוש בסם באופן לא חוקי גם במהלך ההליך המשפטי, כפי שעולה מהתסקיר ומנסיונו של הנאשם להטעות את הממונה על עבודות שירות ולמסור דגימת שתן שאינה שלו.

בשיקולי הקולא עומדים העבר הנקי, נטילת האחריות וחסכון הזמן השיפוטי, נסיבותיו הרפואיות של הנאשם והכאבים מהם הוא סובל באופן כרוני, שהיו הרקע לתחילת השימוש בסם. כמו כן יש לציין כי לא נמצאו בביתו של הנאשם ראיות ואינדיקציות לעיסוק מסחרי בסם. כמו כן אני לוקחת בחשבון את הסנקציה של מעצר הבית הממושך בו היה הנאשם נתון.

לאחר ששקלתי טיעוני הצדדים לחומרא ולקולא, אני גוזרת על הנאשם 4 חודשי מאסר בפועל, בניכוי ימי מעצרו.

8 חודשי מאסר על תנאי למשך שלוש שנים, שלא יעבור עבירה מסוג פשע על פקודת הסמים.

3 חודשי מאסר על תנאי למשך שלוש שנים, שלא יעבור עבירה מסוג עוון על פקודת הסמים.

קנס בסך 1,500 ₪ או שבועיים מאסר תמורתו. הקנס יקוזז מתוך ההפקדה בתיק.

3 חודשי פסילה על תנאי למשך שלוש שנים, שלא יעבור עבירה על פקודת הסמים.

ניתן צו להשמדת המוצגים.

הנאשם יתייצב לריצוי המאסר ביום 10.4.13 שעה 8:30 בבית המעצר הדרים.

ניתן היום, י"ג ניסן תשע"ג, 24 מרץ 2013, במעמד הצדדים.

5129371

54678313

ניצה מימון שעשוע 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן