|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 20764-07-12 מדינת ישראל נ' כץ(עציר)** |  | **29 נובמבר 2016** |

|  |  |  |
| --- | --- | --- |
| **לפני כב' ה**שופטת תרצה שחם קינן |  |  |

|  |  |
| --- | --- |
| **המאשימה** | מדינת ישראל |
| **נגד** | |
| **ה**נאשמים | **גבריאל כץ (עציר)** |

<#1#>

נוכחים:

ב"כ המאשימה: עו"ד אנה גולנהירש

ב"כ הנאשם: עו"ד סואלחי

הנאשם בעצמו

**במסמך זה הושמטו פרוטוקולים**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [186 (א)](http://www.nevo.co.il/law/70301/186.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c)

**גזר דין**

**כתב האישום**

1. ביום 15.10.13 הורשע הנאשם על פי הודאתו בכתב אישום מתוקן בעבירה של החזקת סכין שלא כדין, לפי סעיף [186 (א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), תשל"ז – 1977 וכן בעבירה של החזקת סם מסוכן לצריכה עצמית, לפי [סעיף 7 (א)](http://www.nevo.co.il/law/4216/7.a) + [(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג - 1973.

1. בעובדות כתב האישום המתוקן נטען כי ביום 24.9.11 בשעה 01:10 או בסמוך לשעה זו, נהג הנאשם באופנוע בעל מס' רישוי 7715473 לאורך רחוב ביאליק ברמת גן עד שנעצר על-ידי המשטרה, סמוך לצומת עם רחוב יהודית. הנאשם נהג באופנוע הנ"ל ללא רישיון נהיגה וללא תעודת ביטוח נהיגה, המכסה את נהיגתו. בנסיבות אלה, נמצאה בארגז מתחת למושב הנהג סכין אותה החזיק הנאשם שלא למטרה כשרה. כמו כן, החזיק הנאשם 2 כדורי סם מסוכן מסוג MDMA ו – 1.4123 גרם נטו סם מסוכן מסוג חשיש מעורב עם טבק, וזאת לצריכתו העצמית, ללא היתר בדין וללא רישיון מאת המנהל.
2. בגין עבירות התעבורה נדון הנאשם בביהמ"ש לתעבורה.

**תסקיר שירות מבחן**

1. בעניינו של הנאשם הוגשו מספר תסקירים מטעם שירות המבחן, מהם עולה דמותו של אדם הנזקק לקשר טיפולי, אשר התקשה לעמוד בדרישות שנלוו לקשר עם שירות המבחן. נכון להיום, לאחר שהנאשם התמיד להגיע לשירות המבחן בשלושת החודשים האחרונים, ממליץ שירות המבחן להעמיד את הנאשם במבחן ולהטיל עליו עונש מאסר מותנה. מהתסקיר עולה כי הנאשם סובל מבעיות רפואיות וכי עבר כברת דרך משמעותית בקשר עם שירות המבחן.
2. בתסקירו האחרון המליץ שירות המבחן על העמדתו של הנאשם במבחן במשך שנה והסביר כי בשנה האחרונה מצליח הנאשם להיעזר בשירות המבחן, בעיקר בהסדרת ענייניו אל מול הרשויות.

**חוות דעתו של הממונה על עבודות השירות**

1. מחוות דעתו של הממונה על עבודות השירות עולה כי הנאשם לא התייצב בפני הממונה.

**טיעוני הצדדים בתמצית**

1. ב"כ המאשימה התייחס להגנה הנדרשת על שלום הציבור מפני תופעת הסכינאות ומפני נגע הסמים. באשר למתחם הענישה הנוהגת, טען ב"כ המאשימה כי בעבירה של החזקת הסכין, נע מתחם העונש בין 6 חודשי מאסר אותם ניתן לרצות בעבודות שירות ל – 12 חודשי מאסר בפועל ולגבי עבירת הסמים טען כי המתחם נע בין הטלת עונש מאסר על תנאי ועד 6 חודשי מאסר בפועל. עוד טען כי במשך הזמן בו מתנהל המשפט שיתף הנאשם פעולה רק באופן חלקי עם שירות המבחן וביקש לזקוף את חלוף הזמן לחובת הנאשם, מאחר ולא התייצב לחמישה דיונים. ב"כ המאשימה עתר לגזור על הנשם מאסר בפועל אשר יכול וירוצה בדרך של עבודות שירות וכן, מאסר על תנאי, קנס, פסילת רישיון נהיגה למשך שנתיים וכן פסילת רישיון נהיגה על תנאי.
2. ב"כ הנאשם טען כי מדובר בעבירות משנת 2011 וכי הנאשם הודה בכתב האישום המתוקן וחסך זמן שיפוטי יקר. עוד טען, כי תסקירי שירות המבחן משקפים נסיבות חיים קשות וחריגות של הנאשם.

**דיון והכרעה**

1. הנאשם הורשע על פי הודאתו בהחזקת סכין ובהחזקת סם לצריכה עצמית. בכל הנוגע לעבירת התעבורה נדון הנאשם כאמור לעיל, בבית המשפט לתעבורה בתל אביב, שם נגזר עונשו לפסילה מלקבל ולהחזיק רישיון נהיגה למשך 5 חודשים וכן, הוטלו עליו קנס ופסילה מותנית של רישיון הנהיגה.

**מתחם הענישה**

1. כתב האישום מתאר סדרה של מעשים אותם יש לראות לטעמי כאירוע אחד וזאת בהתאם למבחן הקשר ההדוק כפי שנקבע **ב**[**ע"פ 4910/13**](http://www.nevo.co.il/case/13093721)**, אחמד בני ג'אבר נ' מדינת ישראל** (29.10.14)**.**
2. הערך החברתי המוגן שנפגע כתוצאה מביצוע העבירה עניינו פגיעה בשלומו ובטחונו של הציבור, העונש הקבוע לצידה של העבירה של החזקת סכין הוא חמש שנות מאסר.

1. בחינת מדיניות הענישה הנוהגת בתיקי החזקת סכין במקרים דומים למקרה הנדון לפניי, מעלה כי בתי המשפט נוהגים להטיל קשת רחבה של עונשים, החל מהטלת צו של"צ וכלה בהטלת עונשי מאסר בפועל, הכל בהתאם לנסיבות ביצוע העבירה, לנסיבותיו האישיות של הנאשם, קבלת אחריות על ביצוע העבירות וכיו"ב (ראו [**רע"פ 2932/08**](http://www.nevo.co.il/case/5865972) **מרגאן נ' מדינת ישראל** [12.06.08], [**רע"פ 5127/09**](http://www.nevo.co.il/case/5995351) **יפקח נ' מדינת ישראל** [19.07.09], [**רע"פ 3446/10**](http://www.nevo.co.il/case/5896402) **סאלח עבד אל חלים נ' מדינת ישראל** [06.04.11], [**רע"פ 2968/12**](http://www.nevo.co.il/case/5581570) **אלזיד נ' מדינת ישראל** [06.05.12], [**רע"פ 1490/12**](http://www.nevo.co.il/case/5576278) **אבו גוש נ' מדינת ישראל** [15.07.12], [עפ"ג 42613-01-16](http://www.nevo.co.il/case/20900140) **איברהים נ' מדינת ישראל** [6.6.16]) כמו כן ראו פסק דינו של בימ"ש השלום בקריות ב[ת"פ 2743-05-14](http://www.nevo.co.il/case/16903587) ולפסק הדין שניתן בערעור ב[עפ"ג (חי) 47321-07-14](http://www.nevo.co.il/case/17085623).
2. בשים לב לעקרון ההלימה; בהתחשב בעוצמת הפגיעה בערכים המוגנים; בשים לב לנסיבות ביצוע העבירה; ובהתחשב בענישה הנוהגת; אני סבורה כי מתחם העונש ההולם בנסיבות המקרה שלפניי נע בין הטלת עונש מאסר מותנה ועד למספר חודשי מאסר אשר יכול וירוצו בעבודות שירות.

**העונש המתאים**

1. בבואי לגזור את דינו של הנאשם, לקחתי בגדר שיקולי את הודאתו בעובדות כתב-האישום המתוקן, את האמור בתסקירי שירות המבחן, את עברו הפלילי וכן, את חלוף הזמן במהלכו לא נפתחו כנגד הנאשם תיקים חדשים.
2. בנסיבות בהן נמצאו בדיקות השתן אותן מסר הנאשם, נקיות, ונוכח העובדה כי הנאשם נדון בביהמ"ש לתעבורה בגין עבירת התעבורה אותה עבר ביום האירוע וכי אינו מורשה לנהיגה, לא מצאתי לנכון לפסול את הנאשם מלקבל רישיון נהיגה.

**סוף דבר**

לאור כל האמור אני גוזרת על הנאשם את העונשים הבאים:

1. 3 חודשי מאסר על תנאי למשך שלוש שנים. התנאי הוא שלא יעבור אחת העבירות בהן הורשע.
2. אני מעמידה את הנאשם בפיקוח שירות מבחן לתקופה של 12 חודשים.

**מובהר בזאת לנאשם כי ככל שלא ימלא אחר צו המבחן, ניתן יהיה להפקיע את הצו ולשוב ולגזור את דינו.**

1. הנאשם ישלם קנס בסך 750 **₪** או 5 ימי מאסר תמורתו. הקנס ישולם ב-3 תשלומים שווים ורצופים על סך 250 ש"ח כל אחד, כשהראשון בהם ישולם לא יאוחר מיום 25.12.2016 ובכל 25 לחודש שלאחריו. לא ישולם אחד התשלומים במועדו יועמד הקנס לפירעון מידי.
2. הנאשם יחתום על התחייבות בסך 1,500 ₪, לא יאוחר מהיום בשעה 14:00 להימנע במשך שנתיים מלעבור על העבירות בהן הורשע, לא תחתם ההתחייבות, הנאשם יאסר ליומיים.

**במידה וקיימים בתיק המשטרה מוצגים הרי שהם יושמדו, יחולטו, יושבו לבעליהם הכל על פי שיקול הדעת של קצין החקירות.**

**המזכירות תשלח עותק של גזר הדין לממונה על עבודות שירות ולשירות המבחן.**

**זכות ערעור תוך 45 יום לביהמ"ש המחוזי.**

<#5#>

**5129371ניתנה והודעה היום כ"ח חשוון תשע"ז, 29/11/2016 במעמד הנוכחים.**

|  |
| --- |
| 54678313 |
| **תרצה שחם קינן , שופטת** |

51293715129371

5467831354678313

תרצה שחם קינן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)