|  |  |
| --- | --- |
| **בית משפט השלום ברמלה** | |
| ת"פ 9346-07-12 מדינת ישראל נ' עבד אל האדי 24394-12-14; 51135-11-13 |  |

|  |  |  |
| --- | --- | --- |
| בפני | **כב' השופט ד"ר עמי קובו, סגן הנשיאה** | |
| בעניין: | מדינת ישראל |  |
|  |  | המאשימה |
|  | **נגד** | |
|  | אמיר עבד אל האדי |  |
|  |  | הנאשם |

ב"כ המאשימה: עו"ד עמיחי רווה

ב"כ הנאשם: עו"ד שוקרי אבו טביק

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ט](http://www.nevo.co.il/law/70301/40i), [186(א)](http://www.nevo.co.il/law/70301/186.a), [287(א)](http://www.nevo.co.il/law/70301/287.a), [40יא](http://www.nevo.co.il/law/70301/40ja), [40יג](http://www.nevo.co.il/law/70301/40jc)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

רקע

1. הנאשם הורשע בהתאם להודאתו בעובדות כתב האישום ב[ת"פ 9346-07-12](http://www.nevo.co.il/case/3832583) (להלן: "התיק העיקרי") בעבירת **הפרת הוראה חוקית**, לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301) התשל"ז – 1977 (להלן: "החוק")
2. בנוסף, הורשע הנאשם בהתאם להודאתו בעבודות כתב האישום ב[ת"פ 24394-12-14](http://www.nevo.co.il/case/18726301) (להלן: "התיק המצורף הראשון") בעבירות כדלקמן:
   1. **גידול, יצור והכנת סמים מסוכנים**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973 (להלן: "פקודת הסמים").
   2. **החזקת סמים שלא לצריכה עצמית**, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) רישא לפקודת הסמים.
3. כמו כן, הורשע הנאשם בהתאם להודאתו בעבודות כתב האישום ב[ת"פ 51135-11-13](http://www.nevo.co.il/case/11341430) (להלן: "התיק המצורף השני") בעבירות כדלקמן:
   1. **החזקת סכין למטרה לא כשרה**, לפי סעיף [186(א)](http://www.nevo.co.il/law/70301/186.a) לחוק.
   2. **החזקת סמים לצריכה עצמית**, לפי [סעיף 7(א)](http://www.nevo.co.il/law/4216/7.a) יחד עם סעיף [7(ג)](http://www.nevo.co.il/law/4216/7.c) סיפא לפקודת הסמים.
4. על-פי המתואר בעובדות כתב האישום בתיק העיקרי, **בתאריכים 30.6.12, 2.7.12 ו- 3.7.12 הפר הנאשם הוראה חוקית בכך שעזב את מקום מעצר הבית בו הורה בית המשפט כי עליו לשהות**.   
   על פי המתואר בעובדות כתב האישום בתיק המצורף השני, בתאריך 13.7.14 שכר הנאשם דירה בבניין מגורים. **בין המועדים 13.7.14-26.11.14 הקים הנאשם, יחד עם אחר, מעבדה לגידול סמים מסוג קנאבוס בחדר בדירה**, וציידו אותה במערכת קירור, תאורה, שקי דשן, צינורות השקיה לעציצי הקנבוס וציפוי אלומיניום העוטף את קירות החדר. **לאחר הקמת המעבדה גידלו הנאשם והאחר את שתילי הקנבוס בצוותא. באותן נסיבות החזיקו הנאשם והאחר ב- 1.1 ק"ג קנבוס בעציצים במעבדה**.   
   על פי המתואר בעובדות כתב האישום בתיק המצורף השני, בתאריך 19.1.13 **החזיק הנאשם יחד עם אחר בסכין** מתחת למושב הנוסע ברכבו של האחר. בנוסף **החזיק הנאשם בכיס מכנסיו בסם מסוכן מסוג חשיש במשקל 0.53 גרם נטו**.
5. הצדדים הגיעו להסדר דיוני, לפיו תחילה הודה הנאשם והורשע בתיק העיקרי בלבד והצדדים הצהירו כי יעתרו במשותף סה"כ לשלושה חודשי מאסר בעבודות שירות. אולם בהמשך צירף הנאשם כאמור שני תיקים נוספים בהם הודה והורשע מבלי שהיה הסדר בין הצדדים לעניין העתירה לעונש.

טיעוני הצדדים

1. לטענת ב"כ המאשימה, עוה"ד עמיחי רווה ורוני מרקוביץ, הנאשם יליד 1992, לחובתו הרשעות קודמות, האחרונה שבהן משנת 2010 בגין החזקת סם שלא לצריכה עצמית בגינה נידון ל- 5 חודשי מאסר. הנאשם הורשע בשלושה כתבי אישום, מדובר בעבירות חמורות. מתחם הענישה בעבירות של גידול סמים הינו בין 6 חודשים ל- 24 חודשי מאסר. מתחם העונש באשר לעבירת החזקת הסכין הינו בין 6 חודשים ל- 12 חודשי מאסר. ב"כ המאשימה עתרו להשית על הנאשם עונש מאסר בן 30 חודשים, מאסר על תנאי וקנס.
2. לטענת ב"כ הנאשם, עו"ד שוקרי אבו טביק, באשר לעבירות הפרת הוראה חוקית וכן החזקת הסכין והסם לשימוש עצמי ניתן להסתפק בענישה צופה פני עתיד. עניינו של התיק העיקרי הינו הפרת תנאים מגבילים שבהם היה נתון הנאשם בגין תיק שבסופו של יום נגנז על ידי המאשימה. הנאשם שהה בתנאים האלו מעל 30 ימים ולבסוף, כאמור התיק נגנז. באשר לעבירת החזקת הסכין, הנאשם הודה בעבירה אולם הסכין נמצאה ברכב שאינו בבעלות ולא הייתה לו ידיעה ממשית לגבי הסכין. באשר להחזקת הסמים לצריכה עצמית, מדובר בכמות מזערית. לגבי עבירת גידול וייצור סמים מסוכנים מתחם הענישה נמוך מהמתחם לו טוענת המאשימה והוא נע בין 6 ל- 10 חודשים. נוכח העובדה כי הנאשם כבר עצור מיום 26.11.14 וכן אף היה עצור חודש נוסף בתיק שנגנז עתר ב"כ הנאשם להסתפק בתקופת המעצר בה שהה הנאשם.
3. הנאשם הביע חרטה על מעשיו.

דיון

1. כתבי האישום מתארים כל אחד מהם אירוע אחד, ומכאן שיש לקבוע **מתחם עונש הולם אחד בגין כל אחד משלושת האירועים**.

קביעת מתחם העונש ההולם

1. קביעת מתחם העונש ההולם למעשה העבירה נעשית בהתאם לעקרון ההלימה. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.
2. במקרה דנן, **הערך החברתי** אשר נפגע בגין הפרת הוראה חוקית הינו שמירה על סדרי החוק והמשפט. **הערך החברתי** אשר נפגע בגין החזקת הסכין הינו שמירה על גופו של אדם ובטחונו, **והערך החברתי** אשר נפגע בגין עבירות הסמים הינו ההגנה מפני הנזקים הישירים והעקיפים אשר נגרמים עקב השימוש בסמים.
3. בחינת **מידת הפגיעה בערך המוגן בתיק העיקרי** הינה ברף נמוך. הנאשם הפר את תנאי שחרורו שלוש פעמים בכך ששהה מחוץ למקום בו היה עליו להיות על פי החלטת בית המשפט. בהקשר זה יש לתת את הדעת לכך שהתיק שבגינו היה הנאשם נתון בתנאים אלו בסופו של יום נגנז. **מידת הפגיעה בערך המוגן באשר לתיק המצורף הראשון** הינה ברף בינוני וזאת נוכח העובדה כי הנאשם הקים יחד עם אחר מעבדה לגידול סמים תוך שהם עושים שימוש באמצעים כגון מערכת קירור, תאורה, ציפוי אלומיניום העוטף את קערות החדר ושקי דשן, המלמדים על התארגנות ותכנון. באותה מעבדה החזיקו מעל לקילו של קנבוס בעציצים. **מידת הפגיעה באשר לתיק המצורף השני** הינה ברף נמוך יחסית כאשר הנאשם החזיק ברכב, יחד עם אחר, סכין מתחת למושב וכן החזיק בכיסו סם מסוג חשיש במשקל 0.53 גרם לשימוש עצמי.
4. בחינת **מדיניות הענישה הנוהגת** מעלה כי במקרים דומים בהם הורשעו נאשמים בעבירה של גידול סמים הוטלו על נאשמים עונשים במנעד רחב כמפורט להלן:
   1. ב[רע"פ 6987/13](http://www.nevo.co.il/case/8291661) **אברמוב נ' מדינת ישראל** (21.10.13) דחה בית-המשפט העליון בקשת רשות ערעור של נאשם, אשר הורשע לפי הודאתו בעבירות של גידול סמים ובעבירות נלוות, לאחר שגידל בדירה שתילי קנבוס במשקל (נטו) של כעשרה ק"ג, ונדון לעונש של 12 חודשי מאסר בפועל, קנס בסך 7,500 ₪ ועונשים נוספים. נקבע מתחם שבין 6 ל- 24 חודשי מאסר בפועל.
   2. ב[רע"פ 7675/13](http://www.nevo.co.il/case/10459111) **סעפין נ' מדינת ישראל** (26.1.14) דחה בית-המשפט העליון בקשת רשות ערעור של נאשם, אשר הורשע בעבירות של ייצור, הכנה והפקה של סמים (גידול), החזקה שלא לצריכה עצמית, והחזקה לצריכה עצמית, ונדון ל- 11 חודשי מאסר בפועל, וקנס בסך 8,500 ₪. לנאשם היה רישיון להחזקת סם מסוכן עד 120 גרם. החזיק בסם במשקל של 307 גרם, וגידל שיח קנביס במשקל של 11.3 גרם. נקבע מתחם שבין 8 ל- 24 חודשים.
   3. ב[רע"פ 7005/14](http://www.nevo.co.il/case/18107527) **דגן נ' מדינת ישראל** (30.11.14) דחה בית-המשפט העליון בקשת רשות ערעור של נאשם אשר הורשע בעבירת גידול סמים ונדון ל- 10 חודשי מאסר בפועל. הנאשם גידל סם מסוג קנבוס במשקל של 2,721 גרם.
   4. ב[עפ"ג (מח' ת"א) 17155-07-10](http://www.nevo.co.il/case/4773189) **מדינת ישראל נ' נסים** (1.11.10) התקבל ערעור המדינה על עונשו של נאשם שהורשע בגידול של שתילי קנבוס במשקל של למעלה מ- 11 ק"ג. עונשו של נאשם 1 הועמד על 9 חודשי מאסר (חלף 6 חודשים). עונשו של נאשם 2 נותר על כנו (6 חודשי עבודות שירות).
   5. ב[ת"פ (מח' מרכז) 2456-07-10](http://www.nevo.co.il/case/4855721) **מדינת ישראל נ' תבל** (8.5.11) הורשע נאשם על-פי הודאתו בעבירות של ייצור, הכנה והפקת סמים מסוכנים ועבירות נוספות. כתב האישום הוגש כנגד ארבעה נאשמים, כאשר גזר הדין מתייחס לנאשם 3 בלבד. הנאשם גידל סם מסוג קנאבוס בכמות העולה על 8.9 ק"ג. נידון ל- 8 חודשי מאסר בפועל, קנס בסך 10,000 ₪ ועונשים נוספים.
   6. בעפ"ג (מח' מרכז) **עזריה נ' מדינת ישראל** (21.12.10) הקל בית-המשפט בעונשו של נאשם שהורשע בעבירה של גידול שתילי סם מסוג קנבוס במעבדה במשקל של 1.180 ק"ג, וכן בהחזקת סם מסוג חשיש במשקל 277 גרם ו"חגיגת" במשקל 94 גרם. בית-המשפט המחוזי העמיד את עונשו על 6 חודשי עבודות שירות (חלף 9 חודשים), לצד קנס בסך 7,500 ₪.
   7. ב[ת"פ (ק"ג) 62268-10-13](http://www.nevo.co.il/case/8477253) **מדינת ישראל נ' אליהו** (30.11.14) הורשע נאשם בגידול במעמדה של סם מסוג קנבוס במשקל 10.9 ק"ג, ונדון ל- 10 חודשי מאסר בפועל, לצד קנס בסך 5,000 ₪.
   8. ב[ת"פ (ת"א) 27605-04-11](http://www.nevo.co.il/case/2791796) **מדינת ישראל נ' סבג** (13.2.14) הורשע נאשם בגידול במעבדה של סם מסוג קנבוס במשקל של 3.6 ק"ג, וכן בהחזקה של 462 גרם סם מסוג קנבוס, ונדון ל- 6 חודשי מאסר בפועל לריצוי מאחורי סורג ובריח (ערעור נדחה).
   9. ב[ת"פ (כפ"ס) 32330-10-10](http://www.nevo.co.il/case/4661373) **מדינת ישראל נ' ענבר** (8.1.12) הורשע הנאשם על-פי הודאתו בביצוע עבירות שעניינן גידול, שימוש והחזקה של סמים מסוכנים, במשקל של 4.65 ק"ג (נטו). נידון למאסר בפועל של 6 חודשים בדרך של עבודות שירות, מאסר על תנאי וקנס בסך 5,000 ₪.
5. בחינת **מדיניות הענישה הנוהגת** מעלה כי במקרים דומים של החזקת סכין הוטלו על נאשמים עונשים במנעד רחב כמפורט להלן:
   1. ב[רע"פ 322/15](http://www.nevo.co.il/case/19999565) **ג'אנח נ' מדינת ישראל** (22.1.15), נדחתה בקשת רשות ערעור של נאשם אשר הורשע בהחזקת סכין למטרה לא כשרה והחזקת סם מסוכן שלא לשימוש עצמי. הנאשם החזיק בכיסו סכין, שעה שהובהל לבית החולים לאחר שנדקר. כמו כן צירף תיק נוסף בו החזיק בביתו סם מסוג חשיש (כ- 400 גרם). בית המשפט קבע כי מתחם העונש בעבירת החזקת הסכין הינו בין 6 חודשי מאסר לבין 12 חודשי מאסר. הנאשם נידון ל- 12 חודשי מאסר בפועל וכן להפעלת מאסר על תנאי בן 6 חודשים במצטבר, סה"כ נידון ל-18 חודשי מאסר בפועל.
   2. ב[עפ"ג (מח' ת"א) 56424-10-10](http://www.nevo.co.il/case/5096319) **מדינת ישראל נ' מסארווה** (4.4.11), התקבל ערעור המדינה בעניינו של נאשם אשר הורשע בהחזקת סכין למטרה לא כשרה. הנאשם בעל עבר פלילי משמעותי אך ישן, נשוי ואב לחמישה ילדים. הערעור התקבל והנאשם נידון ל-4 חודשי עבודות שירות.
   3. ב[ת"פ (נת') 31145-11-10](http://www.nevo.co.il/case/4904127) **מדינת ישראל נ' עודה** (12.7.11) החזיק הנאשם ברכבו סכין, ונדון למאסר על תנאי וקנס.
6. במסגרת **הנסיבות הקשורות בביצוע העבירה** (סעיף [40ט](http://www.nevo.co.il/law/70301/40i)' לחוק), יש ליתן את הדעת לשיקולים הבאים:
   1. **התכנון שקדם לביצוע העבירה;** באשר לעבירת גידול, ייצור והכנת סמים אשר בתיק המצורף הראשון, הנאשם הקים, בתוך דירה ששכר, מעבדה ובה מערכת קירור, תאורה, שקי דשן, צינורות השקיה לעציצי הקנבוס וציפוי אלומיניום העוטף את קירות החדר. אין ספק כי קדם לכך תכנון.
   2. **הנזק שהיה צפוי להיגרם מביצוע העבירה;** באשר לעבירת החזקת הסכין, בעבירה זו טמון הפוטנציאל כי החזקת הסכין תביא לשימוש בו.באשר לעבירתגידול, ייצור והכנת סמים, פוטנציאל הנזק הינו בהגעתם של הסמים אל המשתמשים בסמים.
   3. **חלקו היחסי של הנאשם בביצוע העבירה ומידת ההשפעה של האחר על הנאשם בביצוע העבירה;** בשני התיקים המצורפים ביצע הנאשם את המעשים יחד עם אחר. באשר לעבירת הסכין, הסכין הוחזקה תחת מושב הנוסע שליד הנהג בו ישב הנאשם, ברם מדובר על רכב אשר אינו שייך לנאשם אלא לאחר. באשר לכתב האישום בתיק המצורף שעניינו גידול, ייצור והכנת סמים, עולה מכתב האישום כי היה זה הנאשם אשר שכר את הדירה בה הוקמה מעבדת הסמים.
7. בהתאם לתיקון 113 ל[חוק העונשין](http://www.nevo.co.il/law/70301) (סעיף [40יג](http://www.nevo.co.il/law/70301/40jc)'), סבורני כי **מתחם העונש ההולם** בתיק העיקרי (הפרת הוראה חוקית) הינו החל ממאסר על תנאי ועד ל-6 חודשי מאסר שיכול וירוצו בעבודות שירות. מתחם העונש ההולם בגין התיק המצורף הראשון (גידול סמים) הינו החל מ- 6 חודשי מאסר שיכול וירוצו בעבודות שירות ועד ל- 24 חודשי מאסר. מתחם העונש ההולם בתיק המצורף השני (החזקת סכין והחזקת סם לצריכה עצמית) הינו החל ממאסר על תנאי ל- 9 חודשי מאסר בפועל.
8. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא.

גזירת העונש המתאים לנאשם

1. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** (סעיף [40יא](http://www.nevo.co.il/law/70301/40ja)'). במסגרת זו מן הראוי ליתן את הדעת לנסיבות הבאות:
   1. **הפגיעה של העונש בנאשם, לרבות בשל גילו**; הנאשם יליד 1992, עונש מאסר מאחורי סורג ובריח יפגע בו ללא ספק.
   2. **נטילת האחריות של הנאשם על מעשיו, וחזרתו למוטב או מאמציו לחזור למוטב**; הנאשם הודה ונטל אחריות על מעשיו.
   3. **עברו הפלילי של הנאשם או העדרו**; לנאשם שלוש הרשעות קודמות בעבירות של גניבת רכב, פריצה לרכב בכוונה לגנוב, הפרת הוראה חוקית, בריחה ממשמורת חוקית, סחר בסמים, שימוש בסמים שלא לצריכה עצמית, התנהגות פרועה במקום ציבורי, תקיפת שוטר, הפרעה לשוטר, העלבת עובד ציבור, תקיפה הגורמת חבלה של ממש. הנאשם ריצה שלושה מאסרים, שניים מהם מאחורי סורג ובריח.
   4. **חלוף הזמן**; בכל הנוגע לתיק העיקרי, הרי שהפרת ההוראה החוקית בוצעה בשנת 2012. בכל הנוגע לתיק המצורף השני, הרי שהחזקת הסכין והסם לצריכה עצמית בוצעו בשנת 2013.
   5. עוד יש ליתן את הדעת לכך שהנאשם נמצא תקופה ארוכה במעצר וכן כי הנאשם היה נתון במעצר ולאחר מכן בתנאים מגבילים בגין תיק שבסופו של יום נגנז מבלי שהוגש בו כתב אישום.
2. עוד יש ליתן את הדעת לשיקול **הרתעת היחיד** בגדרו של המתחם, וזאת בשים לב עברו הפלילי של הנאשם, על אף גילו הצעיר, וכן לעובדה כי כבר ריצה מספר מאסרים, בהם גם מאסרים מאחורי סורג ובריח, וכי ביצע את המעשים שעה שתלוי ועומד נגדו מאסר על תנאי. כן יש לתת את הדעת לשיקול **הרתעת הרבים** בגדרו של המתחם וזאת נוכח פוטנציאל הפגיעה שקיים בעבירות מסוג זה.
3. באיזון בין השיקולים השונים, סבורני כי יש לגזור על הנאשם עונש מאסר מאחורי סורג ובריח בגדרי המתחמים, הפעלת המע"ת ועונשים נלווים.

**הקנס הכספי**

1. באשר לעבירת גידול, ייצור והכנת סמים מסוכנים ברי כי המדובר בעבירה שמטרתה רווח כלכלי ועל כן ראוי להשית קנס כספי תוך התחשבות במצבו הכלכלי של הנאשם.

**עונשי המאסר על תנאי**

1. ב[ענ"פ 12016-12-09](http://www.nevo.co.il/case/5812148) **עבד אל האדי נ' מדינת ישראל** (1.6.10) קיבל בית-המשפט המחוזי את ערעורו של הנאשם, והורה כי מתוך עשרת חודשי המאסר שהוטלו על הנאשם, שבעה יהיו בפועל, והיתרה (קרי: שלושה חודשים) תהיה על תנאי לשלוש שנים לבל יעבור הנאשם אחת העבירות שבהן הורשע. באותו תיק הורשע הנאשם אף בעבירה של הפרת הוראה חוקית. מכאן שהעבירה של הפרת הוראה חוקית ב[ת"פ 9346-07-12](http://www.nevo.co.il/case/3832583), אשר בוצעה ביום 28.6.12, מפעילה את התנאי.
2. ב[ת"פ 31742-09-10](http://www.nevo.co.il/case/5377950) **מדינת ישראל נ' עבד אל האדי** (27.12.10) הורשע הנאשם בעבירה של החזקת סמים שלא לצריכה עצמית, והוטל עליו, בין היתר, עונש מאסר על תנאי של שלושה חודשים, לבל יעבור כל עבירה מסוג עוון לפי פקודת הסמים במשך שלוש שנים מיום שחרורו מן המאסר. מכאן שהעבירה של החזקת סמים לצריכה עצמית ב[ת"פ 51135-11-13](http://www.nevo.co.il/case/11341430), אשר בוצעה ביום 19.1.13, מפעילה את התנאי.
3. סבורני כי יש להפעיל את עונשי המאסר על תנאי במצטבר לעונש שמוטל בגין התיקים הנוכחיים, ואולם בשים לב לכך שהפעלת התנאים הינה בגין העבירות הפחות חמורות שביצע הנאשם בתיקים הללו, הרי שיש להפעיל את התנאים בחופף זה לזה.

**סוף דבר**

1. **אשר על-כן, הנני גוזר על הנאשם את העונשים הבאים**:
   1. בגין [ת"פ 24394-12-14](http://www.nevo.co.il/case/18726301) – 10 חודשי מאסר בפועל שמניינם מיום מעצרו, 26.11.14.
   2. בגין [ת"פ 9346-07-12](http://www.nevo.co.il/case/3832583) – חודש מאסר בפועל.
   3. בגין [ת"פ 51135-11-13](http://www.nevo.co.il/case/11341430) – חודש מאסר בפועל.
   4. הפעלת מאסר על תנאי בן 3 חודשים מתיק [ענ"פ (מח' מרכז-לוד) 12016-12-09](http://www.nevo.co.il/case/5812148) עבד אל האדי נ' מדינת ישראל (1.6.10).
   5. הפעלת מאסר על תנאי בן 3 חודשים אשר הוטל על הנאשם ב[ת"פ (רמ') 31742-09-10](http://www.nevo.co.il/case/5377950) מדינת ישראל נ' עבד אל האדי (27.12.10).
   6. העונשים ב[ת"פ 9346-07-12](http://www.nevo.co.il/case/3832583) ו[ת"פ 51135-11-13](http://www.nevo.co.il/case/11341430) ירוצו בחופף זה לזה, ובמצטבר לעונש שמוטל בגין [ת"פ 24394-12-14](http://www.nevo.co.il/case/18726301) (סה"כ 11 חודשים בגין תיקים אלה). המאסרים על תנאי יופעלו בחופף זה לזה, ובמצטבר לעונש שמוטל בגין תיק זה, כך **שסך הכל ירצה הנאשם 14 חודשי מאסר בפועל**, מיום מעצרו.
   7. 12 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירה מסוג פשע לפי פקודת הסמים.
   8. 4 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירה מסוג עוון לפי פקודת הסמים, הפרת הוראה חוקית או החזקת סכין.
   9. קנס כספי בסך של 8,500 ₪ או 85 ימי מאסר תמורתו. הקנס ישולם ב- 10 תשלומים חודשיים שווים ורצופים, שהראשון שבהם ביום 1.1.16. לא ישולם תשלום כלשהו במועדו, תעמוד היתרה לפירעון מיידי.

זכות ערעור לבית-המשפט המחוזי תוך 45 ימים.

5129371

54678313ניתן היום, ח' אייר תשע"ה, 27 אפריל 2015, בהעדר הצדדים.

ד"ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)