|  |  |  |
| --- | --- | --- |
| **בית משפט השלום ברחובות** | | |
| **ת"פ 19487-10-12 מדינת ישראל נ' סורג'יק** |  | **01 יולי 2014** |

|  |  |
| --- | --- |
| **בפני כב' ה**שופטת אפרת פינק | |
| **ה**מאשימה | מדינת ישראל | |
| **נגד** | | |
| **ה**נאשם | סרגיי סורג'יק | |

<#2#>

נוכחים:

ב"כ המאשימה עו"ד אביטל פורטנוי   
הנאשם בעצמו   
ב"כ הנאשם עו"ד עזרא יצחקי

**<#3#>**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ג](http://www.nevo.co.il/law/70301/40c), [40ט](http://www.nevo.co.il/law/70301/40i), [40יא](http://www.nevo.co.il/law/70301/40ja)

**גזר דין**

**מבוא**

1. נגד הנאשם הוגש כתב אישום המייחס לו עבירה של החזקת סם לצריכה עצמית לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן – "**פקודת הסמים המסוכנים**").
2. לפי שיוחס לנאשם בכתב האישום, ביום 23.4.2012, סמוך לשעה 9:25, בבית משפט השלום ברחובות, החזיק על גופו סם מסוכן מסוג AM2201 במשקל 0.74 גרם נטו, וזאת מבלי שהיו בידו היתר לכך בדין או ברשיון מאת המנהל.
3. הנאשם כפר במיוחס לו בכתב האישום וטען שלא ידע שמדובר בסם. הנאשם טען, כי מדובר בחומר, אשר הפך לסם אסור 18 ימים לפני האירוע נשוא כתב האישום וכאשר רכש אותו טרם הוגדר כסם אסור.
4. בהכרעת דיני מיום 13.3.14 הרשעתי את הנאשם בעבירה שיוחסה לו בכתב האישום.

**טענות הצדדים לעונש**

1. בטיעוניה לעונש טענה באת כוח התביעה, כי מתחם העונש ההולם בעבירות מהסוג בה הורשע הנאשם נע בין עבודות שירות לתועלת הציבור או מאסר על תנאי לבין מאסר שיכול וירוצה בעבודות שירות. לטענתה, הערך החברתי שנפגע מביצוע העבירה, הוא ביעור נגע הסמים שהפך למכת מדינה הפוגעת בכל רבדי החברה. באשר למקרה שלפנינו טענה באת כוח התביעה, כי לנאשם יש שתי הרשעות קודמות, ובנוסף לא לקח אחריות על מעשיו וניהל את התיק, מכאן שהעונש ההולם הוא מאסר על תנאי, קנס משמעותי, פסילה בפועל ופסילה על תנאי.
2. בטיעוניו לעונש טען בא כוח הנאשם, כי בתי המשפט נוהגים להטיל על עבירות מהסוג בה הורשע הנאשם מאסר על תנאי או עבודות שירות לתועלת הציבור כאשר יש תסקיר הממליץ על כך. כמו כן טען, כי אין לזקוף לחובתו של הנאשם את ניהול התיק, כאשר טענתו המרכזית היתה שיש לבטל את האישום מן הצדק משום שהחומר הפך לסם אסור רק זמן קצר לפני שבוצעה העבירה ומבלי שידע שמדובר בסם אסור. עוד טען, כי עברו הפלילי של הנאשם אינו מכביד כלל ועיקר. הנאשם נשוי מזה כשנה, עובד ומתעתד לעשות רשיון נהיגה. בא כוח הנאשם ביקש להקל עם הנאשם משום שהחומר הפך לסם אסור רק 18 ימים לפני ביצוע העבירה.

**דיון**

1. נפתח בקביעת מתחם העונש ההולם. בקביעת מתחם העונש ההולם את מעשה העבירה שביצע הנאשם יתחשב בית המשפט **בערך החברתי** שנפגע מביצוע העבירה, **במידת הפגיעה בו**, **במדיניות הענישה** הנהוגה **ובנסיבות הקשורות בביצוע העבירה** ([סעיף 40ג](http://www.nevo.co.il/law/70301/40c) ל[חוק העונשין](http://www.nevo.co.il/law/70301)).
2. בבסיס העבירה של החזקת סם לצריכה עצמית עומד **הערך החברתי** של מניעת שימוש בסם, לאור השפעתו הממכרת והשלכת השימוש בסם על הפרט והחברה.
3. **מידת הפגיעה** בערך המוגן העומד בבסיס העבירה של החזקת סם לצריכה עצמית, היא נמוכה, וזאת בשל הנסיבות שבהן בוצעה העבירה, כפי שיפורטו להלן.
4. **מדיניות הענישה** המקובלת והנוהגת בעבירה של החזקת סם לצריכה עצמית, כאשר מדובר בכמות קטנה ביותר של סמים קלים, עומדת על מנעד הנע בין עבודות שירות לתועלת הציבור לבין מאסר לתקופה קצרה שיכול וירוצה בעבודות שירות (ראו, לדוגמא: [ת"פ (ת"א) 18193-01-11](http://www.nevo.co.il/case/3582735) **מדינת ישראל נ' כהן** (8.8.13); [ת"פ (פ"ת) 23710-03-13](http://www.nevo.co.il/case/6827241) **מדינת ישראל נ' וולדוג** (29.9.13)).
5. **לקחתי בחשבון את הנסיבות הבאות הקשורות בביצוע העבירה** ([סעיף 40ט](http://www.nevo.co.il/law/70301/40i) ל[חוק העונשין](http://www.nevo.co.il/law/70301)): המדובר בכמות קטנה ביותר של סמים קלים ומכאן שהנזק שהיה צפוי להיגרם מביצוע העבירה הוא קטן; בפועל לא נגרם כל נזק משום שהסם נתפס; הנאשם ביצע את העבירה משום שלא ידע שהחומר הוגדר כסם מסוכן זמן קצר לפני ביצוע העבירה.
6. הגדרת החומר כסם מסוכן זמן קצר בלבד לפני ביצוע העבירה מהווה נסיבה הקשורה בביצוע העבירה. נסיבה זו ניתן גם להגדירה כסוג של "הגנה מן הצדק" שיש בה כדי להביא להקלה עם הנאשם בשלב גזר הדין (ראו: [ת"פ (י-ם) 1784/06](http://www.nevo.co.il/links/psika/?link=תפ%201784/06) **מדינת ישראל נ' אמר** (6.2.08); [ת"פ (ת"א) 7770-08](http://www.nevo.co.il/links/psika/?NEWPROC=תפ&NEWPARTA=7770&NEWPARTC=08) **מדינת ישראל מדור תביעות פלילי ת"א נ' צור** (22.10.09)).
7. לאור האמור, נסיבות ביצוע העבירה אינן מן החמורות כלל ועיקר.
8. אני קובעת כי מתחם הענישה, בהתאם לערך החברתי, מידת הפגיעה בו, מדיניות הענישה הנוהגת, ונסיבות המעשה, ובייחוד הפיכתו של החומר לסם מסוכן זמן קצר לפני ביצוע העבירה, נע בין עבודות שירות לתועלת הציבור לבין מאסר על תנאי.
9. באשר לעונש ההולם בתוך המתחם לקחתי בחשבון את **הנסיבות הבאות שאינן קשורות בביצוע העבירה** ([סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)): הנאשם הוא צעיר בגילו; הנאשם אמנם לא נטל אחריות על מעשיו אולם ניהול התיק התמקד בכך שלא ידע שמדובר בחומר שהפך להיות סם זמן קצר לפני ביצוע העבירה; לנאשם עבר פלילי, אם כי עבר פלילי שאינו מכביד כלל ועיקר.
10. הנסיבות שאינן קשורות לביצוע העבירה נוטות, אפוא, לקולא בתוך מתחם הענישה.
11. בהתחשב בנסיבות הייחודיות של התיק, ובייחוד לאור הפיכת הסם לחומר למסוכן זמן קצר בלבד לפני ביצוע העבירה, אין אני מוצאת מקום להטיל על הנאשם קנס, פסילה של רשיון נהיגה בפועל ועל תנאי.
12. לפיכך, ובהיעדר המלצה טיפולית בתיק שלפניי, אני גוזרת על הנאשם את העונשים הבאים:

א. מאסר על תנאי לתקופה של 3 חודשים, והתנאי הוא שלא יעבור תוך 24 חודשים מהיום כל עבירה לפי [פקודת הסמים המסוכנים](http://www.nevo.co.il/law/4216);

ב. הנאשם יחתום על התחייבות בסכום של 2,000 ₪ להימנע מלעבור את העבירה בה הורשע תוך 24 חודשים מהיום. לא יחתום על התחייבות, כאמור, יאסר ל-7 ימים.

**זכות ערעור כחוק תוך 45 ימים.**

<#4#>

**5129371ניתנה והודעה היום ג' תמוז תשע"ד, 01/07/2014 במעמד הנוכחים.**

|  |
| --- |
| 54678313 |
| אפרתפינק**,** שופטת |

קלדנית: טובה.

5129371הוקלד על ידי איילת סוסן

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אפרת פינק 54678313-/