|  |  |  |
| --- | --- | --- |
| **בית משפט השלום בראשון לציון** | | |
| **ת"פ 46819-10-12 מדינת ישראל נ' פרסול** |  | **24 מרץ 2014** |

|  |  |
| --- | --- |
| **בפני כב' סגן הנשיאה, השופט אברהם הימן** | |
| **ה**מאשימה | מדינת ישראל | |
| **נגד** | | |
| **ה**נאשם | רואי פרסול | |

<#1#>

**נוכחים:**

**ב"כ המאשימה עו"ד עירית גלר**

**הנאשם וב"כ עו"ד ירון פורר**

**במסמך זה הושמטו פרוטוקולים**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [413](http://www.nevo.co.il/law/70301/413)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

שאלה ראשונה שיש לתת עליה הדעת היא האם בין הצדדים מצוי הסדר הטיעון שבלשון השגורה בפינו בימים אלה "סגור". אני מציג שאלה זו בפתח הדברים לפי שלדעתי בהתאם לתיקון 113 ל[חוק העונשין](http://www.nevo.co.il/law/70301) הרי שככל שמוצג לבית המשפט הסדר טיעון (סגור) משמע כל רכיבי העונש מוסכמים בין הצדדים וככל שבית המשפט מקבל ההסדר ואיננו דוחה אותו ממילא אין צורך ללכת אחר אותו מתווה שנקבע בתיקון.

על פי המוסכם בין הצדדים וכעולה מתוך טיעוני הצדדים כל אשר מוסכם בינהם מבחינת עונש המאסר הוא הגבלת תקופת מאסר לו עותרת התביעה והגבלה לדרך ריצוי המאסר דהיינו בעבודות שרות. התביעה הגבילה עצמה לעונש של 6 חודשי מאסר אשר ירוצו בעבודות שרות בכפוף לחוות דעת הממונה על עבודות שרות בשב"ס.

מאידך אתה אומר כי הנאשם חופשי בטיעוניו, משום כך אני סבור שיש ללכת אחר המתווה שנקבע בתיקון 113 ל[חוק העונשין](http://www.nevo.co.il/law/70301). וכאן המקום לציין תוך הדגשה העבירות בהן הורשע הנאשם ואלה אשר העונש עליהן שנוי במחלוקת.

הנאשם הורשע על פי הודייתו בעבירה של החזקת סם שלא לשימוש עצמי. מדובר בארבעה סוגי סמים שונים כפי המפורט בכתב האישום ובין היתר למעלה מ- 17 גרם קנביס ו- 55 גרם חשיש.

כאן המקום לשאול מה הוא מתחם העונש ההולם לעבירה זו. העונש הקבוע בחוק לעבירה של החזקת סם שלא לשימוש עצמי הוא 20 שנות מאסר. אין ספק בכך שמדובר באחד העונשים החמורים ביותר המצויים עלי ספר חוקים. מדיניות הענישה בעבירות סמים מסוג פשע, לרבות החזקת סם שלא לשימוש עצמי, הפגיעה הקשה בחברה בעקבות הפצת סם ושימוש סם בקרב האוכלוסיה ויתר השיקולים הרלוונטים בבחינת הנסיבות הקשורות לעבירה, הם המביאים לקביעת מתחם עונש הולם.

מתחם העונש ההולם הוא מאסר. יש ושהמאסר בנסיבות הקשורות בעבירה שאינן מן החמורות, שיהיה קצר כמו גם מאסר שירוצה בעבודות שרות. יש שבנסיבות חמורות יהא זה מאסר לחודשים מספר או מספר רב של חודשים לנוכח חומרת העבירות.

מתוך כך עולה השאלה מה הוא עונשו של הנאשם בתוך המתחם. ברור הוא שאינני מקבל עתירת ב"כ הנאשם להשית על הנאשם עונש של מאסר על תנאי ובתוך כך אני דוחה המלצת שרות המבחן להמנע מהשתת מאסר גם כזה שירוצה בעבודות שרות. ושוב אחזור על אשר קבעתי לעיל, העונש ההולם הוא מאסר.

האם קיימות נסיבות שיש בהן כדי להקל עם הנאשם מעבר למתחם העונש? עיון בתיקון 113 ל[חוק העונשין](http://www.nevo.co.il/law/70301) מגלה שהדרך היחידה לחרוג לקולא ממתחם עונש הולם הוא על פי מרכיב השיקום. כאן המקום לעיין עיין היטב באמור בתסקיר שרות המבחן. שלא כדרכי אחזור על דבר אחד בלבד מתוך התסקיר. מתוך התסקיר עולה כי נוכח העובדה שהנאשם אינו מעוניין להמשיך בהליך טיפולי, חושש שרות המבחן כי הנאשם מצוי עדיין בסיכון לחזור למעגל הסמים ומודעותו לסיכונים אלה היא חלקית. לא התעלמתי ששרות המבחן המליץ להמנע מהשתת עונש מאסר וזאת מהסיבה האחת בלבד שלא לפגוע בתעסוקתו.

אינני סבור כי האמור בתסקיר שרות המבחן מבטא שיקום כפי שיש צורך כשבא בית המשפט לחרוג לקולא ממתחם הענישה. יתרה מזו גם אם היה בכך מרכיב של שיקום הרי לנוכח חומרת העבירה אינני מוצא כי העונש הראוי וההולם במקרה זה יהיה מאסר על תנאי בצירוף עונשים נוספים, אלא כאמור עונש מאסר שירוצה בעבודות שרות.

הנסיבות המפורטות בתסקיר שרות המבחן לפיהם מצא שרות המבחן להקל עם הנאשם לדעתי, רלוונטיות הן לאורך תקופת המאסר וככל שאני מאזן בין השיקולים השונים אני מוצא שיש לקבוע עונש מאסר לתקופה קצרה מזו לה עתרה התביעה.

בשולי גזר הדין מצאתי להפנות תשומת הלב כי ביום 26/2/2004 נדון הנאשם למאסר לתקופה של 6 חודשים בעבודות שרות בגין עבירות סמים מסוג פשע, יש בכך כדי נסיבות שאינן קשורות בעבירה כדי להשפיע על עונש בתוך המתחם.

עוד מצאתי לציין כי ככל שפורטו נסיבות אישיות של הנאשם שאינן קשורות בביצוע עבירה אזי גם בעניינם נסיבות אלה ישפיעו על העונש בתוך המתחם. אני עושה בכך שימוש כמפורט להלן בעונש מאסר קצר יותר מזה אשר לו עתרה התביעה.

אלה העונשים שאני גוזר על הנאשם:

3 חודשי מאסר בפועל.

עונש המאסר ירוצה בעבודות שרות כפי חוות הדעת הממונה על עבודות שרות בשב"ס שעותק ממנה נמסר לנאשם, הוא יודע פרטיה, לרבות ובמיוחד תחילת העבודה.

על פי חוות הדעת תחילת ריצוי העונש הוא 23/4/2014 – אני מקבל בקשת הנאשם לדחות מועד התחילה על מנת שיעלה בידו לסדר ענייניו לצורך תחילת ריצוי העונש ולפיכך אני קובע כי תחילת ריצוי עונש עבודות השרות הוא ביום 1/6/2014.

5 חודשי מאסר על תנאי והתנאי הוא שבמשך שלוש שנים מהיום לא יעבור הנאשם עבירה על [פקודת הסמים המסוכנים](http://www.nevo.co.il/law/4216) מסוג עוון וכן עבירה של זיוף.

7 חודשי מאסר על תנאי והתנאי הוא שבמשך שלוש שנים מהיום לא יעבור הנאשם עבירה על [פקודת הסמים המסוכנים](http://www.nevo.co.il/law/4216) מסוג פשע.

אני פוסל את הנאשם מלקבל או להחזיק רישיון נהיגה לרכב מנועי, פסילה על תנאי, התנאי הוא אם יעבור הנאשם עבירה לפי פקודת הסמים במשך שלוש שנים מהיום, יפסל מלקבל או להחזיק רשיון נהיגה כאמור למשך 12 חודשים.

[**ת.פ. 35016-04-13**](http://www.nevo.co.il/case/7875083)באשר לעונשו של הנאשם על פי הסכמת הצדדים ובעניין זה בתיק זה מדובר בהסדר "סגור" שאני מקבלו, הריני גוזר על הנאשם העונשים כדלקמן:

5 חודשי מאסר על תנאי והתנאי הוא שבמשך שלוש שנים מהיום לא יעבור הנאשם עבירה נגד הרכוש למעט עבירה לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301) החזקת נכס החשוד כגנוב, לרבות עבירה של אלימות כלפי גוף אדם.

קנס בסך 400 ₪ או שבוע מאסר תמורתו.

הקנס ישולם עד ליום 1/5/2014.

המוצגים:

סם, שני סכינים וכסף מזוייף – יושמדו.

ציוד צה"ל – יוחזר לצה"ל.

טלפון ומשקלים אלקטרוניים – יחולטו.

**על המזכירות לשלוח העתק הפרוטוקול לשרות המבחן.**

זכות ערעור תוך 45 יום מהיום.

<#3#>

**5129371ניתנה והודעה היום כ"ב אדר ב תשע"ד, 24/03/2014 במעמד הנוכחים.**

|  |
| --- |
| 54678313 |
| אברהםהימן**,** סגן נשיאה |

הוקלד על ידי יפעת מינאי

אברהם הימן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)