|  |  |
| --- | --- |
| **בית משפט השלום בתל אביב - יפו** | |
|  |  |
| **ת"פ 55565-10-12 מדינת ישראל נ' עוואד**    תיק חיצוני: 34932/2011 דן | |

|  |  |  |
| --- | --- | --- |
| **בפני** | **כבוד ה**שופטשמואל מלמד | |
| מאשימה | | מדינת ישראל |
| **נגד** | | |
| נאשמים | | אסלאם עוואד |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [29](http://www.nevo.co.il/law/70301/29), [51 ב(ב)](http://www.nevo.co.il/law/70301/51b.b), [275](http://www.nevo.co.il/law/70301/275), [287(א)](http://www.nevo.co.il/law/70301/287.a), [413ב](http://www.nevo.co.il/law/70301/413b), [413ב(א)](http://www.nevo.co.il/law/70301/413b.a), [413ו](http://www.nevo.co.il/law/70301/413f), [413ז](http://www.nevo.co.il/law/70301/413g), [441](http://www.nevo.co.il/law/70301/441), [452](http://www.nevo.co.il/law/70301/452), [499(א)(1)](http://www.nevo.co.il/law/70301/499.a.1)

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a), [38(1)](http://www.nevo.co.il/law/5227/38.1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

**ההסדר וכתבי האישום**

ביום 21.01.15 הגיעו הצדדים להסדר לפיו הנאשם הודה והורשע בעובדות כתב האישום המתוקן, צרף תיק נוסף [ת"פ 38699-08-14](http://www.nevo.co.il/case/17986132) בו הורשע, אין הסכמה עונשית.

נוכח הודאתו הורשע הנאשם, בכתב האישום המתוקן בת"פ 5556-10-12 בעבירה של גניבת רכב לפי [סעיף 413ב](http://www.nevo.co.il/law/70301/413b) ל[חוק העונשין](http://www.nevo.co.il/law/70301) התשל"ז – 1977; היזק לרכוש בזדון, לפי [סעיף 452](http://www.nevo.co.il/law/70301/452) לחוק העונשין התשל"ז – 1977; נהיגה ללא רישיון נהיגה עבירה לפי [סעיף 10(א)](http://www.nevo.co.il/law/5227/10.a) + [38(1)](http://www.nevo.co.il/law/5227/38.1) ל[פקודת התעבורה](http://www.nevo.co.il/law/5227) [נוסח חדש] התשכ"א-1961.

ב[ת"פ 38699-08-14](http://www.nevo.co.il/case/17986132) עבירה של החזקת סם לצריכה עצמית, לפי [סעיף 7 (א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973

על פי עובדות כתב האישום המתוקן, בין התאריכים 24.01.11 ועד 25.01.11 גנב הנאשם מונית השייכת למתלונן, בכך ששבר את חלון הרכב הקדמי בצדו של הנהג, ונכנס לרכב. באותן הנסיבות נהג הנאשם ברכב ונסע עמו לכיוון רמאללה, כשאין ברשותו רישיון נהיגה בתוקף. בהמשך נתפס בכף במחסום משטרתי, לאחר שנתקבל דיווח מחברת "איתורן" בגין גניבת הרכב. במעשיו המתוארים לעיל גרם הנאשם להיזק בזדון, בכך ששבר את חלון הרכב הקדמי בצד הנהג, וכן את מתג ההנעה של הרכב.

ב[ת"פ 38699-08-14](http://www.nevo.co.il/case/17986132) בתיק המצורף, בתאריך 30.09.13 החזיק הנאשם בסם מסוכן מסוג חשיש במשקל 0.35 ו- 3.88 גרם נטו לצריכתו העצמית.

**תסקיר שירות המבחן**

בעניינו של הנאשם התקבל תסקיר שירות המבחן, לפיו, הנאשם בן 23, רווק ומתגורר עם משפחתו בעטרות. עובד מזה כשנתיים בחנות בגדים בבעלות קרוב משפחתו.הנאשם מסר כי התחבר לחברה שולית בגיל צעיר, והושפע לרעה מחבריו. הנאשם נושא אחריות כלכלית כבדה ושירות המבחן התרשם מפער בין אחריותו כמפרנס העיקרי בביתו לבין חוסר בשלותו ובגרותו המנטלית. הנאשם הדגיש את רצונו לפרנס את משפחתו ולעזור להוריו עם אחיו הצעירים, מהתרשמות שירות המבחן בעבר מהנאשם, עלה כל מדובר בבחור צעיר בעל חשיבה ילדותית, קונקרטית ודלה.

הנאשם ערך צירוף תיקים בעבר ונדון לשישה עשר חודשי מאסר בפועל ומאסר מותנה, על צירוף תיקי עבירות רבות שביצע בשנים 2011-2012 הנאשם הביע תסכולו מכך שהעבירות נשואות דיון זה, משנת 2011 לא צורפו למשפטו הקודם, וכי עלול לשלם מחיר כבד עקב עובדה זו. באשר לעבירת הסמים, הנאשם מכחיש כי הסמים היו שייכים לו, ומסר כי מעולם לא התנסה בעישון סמים מסוג כלשהו. מסר הנאשם בדיקת שתן בשרות המבחן, שנמצאה נקייה משרידי סם. ביחס לעבירה בתיק העיקרי, הסביר כי חבר לחבורה שולית, לא ידע כי הם בעלי עבר פלילי, נסע עימם לבילוי בתל אביב, במהלך הבילוי שתה אלכוהול, לדבריו לראשונה בחייו, ובהמשך ביקש ממנו חברו להסיע רכב חזרה לביתו בעטרות. הנאשם מכחיש כי פרץ בעצמו לרכב או הזיק לו, ומודה בעבירה ללא רישיון נהיגה.

כן, מסר כי לא היה מודע לכך שהרכב גנוב. מתקשה בבחינת חלקו במיוחס לו, ונוטה למיקוד שליטה חיצוני בכל הנוגע להתנהגותו עוברת החוק. עסוק בתחושת קורבנות על העמדתו לדין בעבירות שבוצעו לפני שריצה את עונש המאסר, ונמנע בבחינת החלקים בו שהביאו אותו למצב זה.

הנאשם כאמור, ריצה עונש מאסר אותו סיים לפגי כשנתיים, מיד אחריו נפתח לו תיק בתחום הסמים ומאז לא נפתחו לו תיקים נוספים, כמו כן מסר בדיקה נקייה משרידי סם בשרותנו, כיום מפרנס את משפחתו ומביע שאיפה להימנעות מעבירות נוספות שירות המבחן התרשם כי ההליך הפלילי בכלל, והמאסר שריצה בפרט, מהווים עבורו גורמים מרתיעים ומציבה גבול יחד עם זאת, בשל יחסו המטשטש והממעיט לעבירות, וחוסר יכולתו להתחבר לחלקו בהתנהגות עוברת החוק, שירות המבחן לא באה בהמלצה טיפולית. שירות המבחן המליץ להטיל על הנאשם מאסר קצר שירוצה בעבודות שירות שיהווה ענישה מרתיעה מחד, אך תאפשר לו המשך עבודתו ופרנסת משפחתו מאידך.

**טיעוני הצדדים לעונש**

**ב"כ המאשימה:**

ב"כ המאשימה טענה לעונש, לחומרת העבירה, לעניין הערכים המוגנים והמתחם בעבירות מסוג זה אשר נע בין 12 חודשי מאסר בפועל ל- 24 חודשי מאסר בפועל ולעבירת הסמים המאסר נע בין מאסר על תנאי למספר חודשי מאסר. כמו כן, הוגש גיליון הרשעות של הנאשם. לטענת ב"כ המאשימה הנאשם הפסיק לצבור לעצמו עבירות רכוש אותם ביצע לאחר עבירה נשוא תיק זה והוא בחר שלא לצרף תיק זה לתיק נשוא התיק, כמו כן הפנתה לתסקיר שירות המבחן בו מצוין כי הנאשם אינו לוקח אחריות ואין המלצה טיפולית בעניינו ועל כן יש למקם את המתחם ברף האמצעי מאסר, מאסר על תנאי, קנס ופיצוי למתלונן.

**ב"כ הנאשם:**

ב"כ הנאשם טען לעונש והפנה לתסקיר שירות המבחן והמלצותיו בו מצוין כי הנאשם אמנם מצמצם את חלקו אך הוא אכן לוקח אחריות על המעשים. לעניין עבירת הסמים טען ב"כ הנאשם כי מדובר בעבירה מאוד ישנה והרף שהציגה ב"כ המאשימה אינו נכון שכן, הנאשם ביצע עונש מאסר בפועל ומאז לא ביצע עבירה נוספת ועובד בצורה סדירה ומפרנס את משפחתו והוא לא מעורב בפלילים, וכי יש לאפשר לנאשם להמשיך בדרך שלו, לעבוד ולא לחזור לעניין הפלילי.

**מדיניות הענישה הנוהגת בעבירות של גניבת רכב.**

[**רע"פ 1108/15**](http://www.nevo.co.il/case/20028740) **מחמוד שעאבנה נ' מדינת ישראל** (24.02.15). על פי עובדות כתב האישום, הגיע המבקש יחד עם אדם נוסף, לחניון של סופר-מרקט גדול. השניים הגיעו למקום ברכבו של המבקש, והסתובבו ברגל בין המכוניות. האחר ניגש לרכב שחנה במקום, וכעבור מספר רגעים נכנס לרכב ונסע אל מחוץ לחניון, כשהמבקש מתצפת ומכוון אותו אל עבר היציאה. באישום השני החזיק המבקש ברכבו מפתח גלגלים, מספריים מאולתרות, מספריים, וכפפות, ללא הסבר סביר לכך. הורשע בעבירה של גניבת רכב, והחזקת כלי פריצה. נקבע מתחם העונש ההולם בשל מעשה זה הוא בין 8 ל- 24 חודשי מאסר. נדון ל- 14 חודשי מאסר, לריצוי בפועל מאסר על תנאי ופיצוי למתלונן. הערעור נדחה בבית המשפט המחוזי ובבית המשפט העליון.

**[ת"פ (נתניה) 10983-12-10](http://www.nevo.co.il/case/4690659) מדינת ישראל נ' אבו סנינה** (09.09.13) על פי עובדות כתב האישום, פרץ הנאשם ביחד עם אחר לרכב בישוב כפר חיים. השניים שברו את חלון הרכב ולאחר שנכנסו לתוכו שברו את מתג ההתנעה והניעו את הרכב באמצעות החוטים. בהמשך, נתקלו בעובדי חברת איתורן ואז נטשו את הרכב וברחו. נדון ל- 6 חודשי מאסר בע"ש, מע"ת ופיצוי.

[**ת"פ (ת"א) 57279-01-12**](http://www.nevo.co.il/case/5656519) **מדינת ישראל נ' כהן ואח'** (26.06.13) לפי האישום הראשון, ביקש הנאשם 1 את סיועו של הנאשם 2 בגניבתו של קטנוע השייך למתלונן שהשאיר את מפתח הקטנוע במתג ההתנעה והשניים גנבו את הקטנוע בצוותא. לפי האישום השני, סייע הנאשם 1 לאחר לגנוב קטנוע, בכך שפנה לאותו אחר והציע לו לגנוב את הקטנוע ממקום חנייתו ואכן הגניבה בוצעה. לפי האישום הרביעי, סייע הנאשם 2 לאחר לגנוב קטנוע, בכך שהגיע למקום וסייע לאחר בביצוע הגניבה. בית המשפט קבע מתחם ענישה לגבי כל אירוע של גניבת קטנוע, לרבות סיוע לגניבתו, נע בין מאסר על-תנאי ועד שמונה חודשי מאסר. נאשם 1 נדון ל- 3 חודשי מאסר בעבודות שירות. הנאשם 2 נדון ל-6 חודשי מאסר בעבודות שירות. שניהם נדונו בנוסף ענישה נלוות.

[**ת"פ (רמ) 51688-06-12**](http://www.nevo.co.il/case/4465825) **מדינת ישראל נ' חאמד** (14.11.13) על פי עובדות כתב האישום, בעת שעזב נהג הרכב את הרכב למספר דקות כשהוא מונע, הבחין הנאשם ברכב, התקרב אליו כשהוא מתכופף, פתח את דלת הנהג ונמלט עם הרכב מן המקום, כשהנהג אוחז בחלקו האחורי של הרכב. בשלב מאוחר יותר אותר הנאשם ונעצר כשהוא נוהג ברכב על כביש 443 לכיוון מזרח. נדון ל- 5 חודשי מאסר בדרך של עבודות שירות, מאסר על תנאי, קנס ומבחן למשך שנה.

הערך המוגן, מדובר בפגיעה קשה ברכוש הציבור, שכן מדובר בנכסים יקרים ופגעה בניידות של הציבור. בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה. סבורני כי מתחם העונש ההולם בגין הארוע בתיק העיקרי הוא מאסר שירוצה בע"ש ועד 24 חודשי מאסר. לגבי התיק המצורף מתחם הענישה עומד על מאסר על תנאי ועד ל- 6 חודשי מאסר.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות; עברו הפלילי של הנאשם.

בתאריך 14.02.13 הנאשם הורשע ונדון ב[ת.פ. 35443-08-11](http://www.nevo.co.il/case/4941450) כתב אישום מתוקן בארבעה אירועים שונים בעבירות כדלקמן:

* 1. האירוע הראשון (אישום שלישי)- עבירה של סיוע לניסיון לגנוב רכב בצוותא לפי [סעיף 413ב+](http://www.nevo.co.il/law/70301/413b) [25](http://www.nevo.co.il/law/70301/25)+ [29](http://www.nevo.co.il/law/70301/29)  ל[חוק העונשין](http://www.nevo.co.il/law/70301), התשל"ז – 1977 (להלן – החוק). בהתאם לעובדות בהן הודה, ביום 5.8.11, ניסו הנאשם ובשאר חמאד (להלן- בשאר) לגנוב רכב מסוג רובר דיפנדר, כאשר הנאשם נכנס לרכב בעוד בשאר מנחה אותו באמצעות הטלפון באשר למערכת האזעקה והאיתורן.
  2. האירוע השני (אישום רביעי) - עבירה של סיוע לניסיון גניבת רכב בצוותא לפי [סעיף 413ב](http://www.nevo.co.il/law/70301/413b) + [25](http://www.nevo.co.il/law/70301/25) + [29](http://www.nevo.co.il/law/70301/29) לחוק. בהתאם לעובדות בהן הודה, ביום 8.8.11, בסמוך לשעה 18:40, התפרץ הנאשם, יחד עם מוחמד עליאן (להלן- מוחמד) לרכב ניסן, לאחר שבשאר הנחה את הנאשם כיצד לנטרל את האזעקה, הניעו ונסע ממקום חנייתו.
  3. האירוע השלישי (אישום חמישי)- עבירות של קשירת קשר לפשע לפי [סעיף 499(א)(1)](http://www.nevo.co.il/law/70301/499.a.1) לחוק, פריצה לרכב בצוותא לפי [סעיף 413ו](http://www.nevo.co.il/law/70301/413f) + [29](http://www.nevo.co.il/law/70301/29) לחוק, ניסיון גניבת רכב בצוותא לפי [סעיף 413ב](http://www.nevo.co.il/law/70301/413b) + [25](http://www.nevo.co.il/law/70301/25) + 29 לחוק, והחזקת מכשירי פריצה בצוותא לפי [סעיף 413ז](http://www.nevo.co.il/law/70301/413g) + [29](http://www.nevo.co.il/law/70301/29) לחוק. בהתאם לעובדות בהן הודה, החל מיום 10.8.11, קשרו הנאשם, בשאר ופיראס מסק (להלן- פיראס), קשר לגנוב רכב. בהמשך, ביום 11.8.11, בסמוך לשעה 03:00, הגיעו הנאשם, חמאד, פיראס וקטין לחניון בתל אביב, שם התפרצו הנאשם ובשאר לרכב מסוג גולף, כאשר פתחו את מכסה המנוע, נטרלו את האזעקה, והניעו את הרכב באמצעות מחשב ומכשירי פריצה נוספים שהביאו עימם למקום. הנאשם והאחרים נתפסו על ידי המשטרה בטרם הספיקו לגנוב את הרכב.
  4. האירוע הרביעי (תיק 15777-06-12 - התיק שצורף)- עבירות של גניבת רכב לפי [סעיף 413ב(א)](http://www.nevo.co.il/law/70301/413b.a) לחוק, הפרעה לשוטר לפי [סעיף 275](http://www.nevo.co.il/law/70301/275) לחוק, התחזות כאדם אחר לפי [סעיף 441](http://www.nevo.co.il/law/70301/441) רישא לחוק, והפרת הוראה חוקית לפי [סעיף 287(א)](http://www.nevo.co.il/law/70301/287.a) לחוק. בהתאם לעובדות בהן הודה, ביום 4.6.12, בסמוך לשעה 15:05, ברחוב פרנקפורטר בירושלים, גנב הנאשם, יחד עם חאלד קרקי (להלן- חאלד) ואחר, רכב מסוג מיצובישי כאשר הנאשם נהג ברכב, חאלד יושב לצידו והאחר נוהג ברכב המזדה באמצעותו הגיעו השלושה למקום, לאחר שסיכמו קודם לכן לגנוב כלי רכב בירושלים. בהמשך, לאחר ששוטרים ביקשו לבדוק את הנאשם שעצר ברמזור, נמלטו הנאשם וחאלד מהמקום עד שנתפסו על ידי הבלשים מטרים ספורים משם. בתחנת המשטרה, הציג עצמו הנאשם בכזב בפני השוטרים כאדם אחר, הן בעל פה והן באמצעות הצגת תעודת זהות של האחר, שדומה חזותית לנאשם. כל זאת ביצע הנאשם, שעה שהיה אמור לשהות במעצר בית מלא בהתאם להחלטה שניתנה במסגרת הליכי המעצר בתיק העיקרי.

הנאשם נדון בתיק זה ל- 16 חודשי מאסר בפועל ומאסר על תנאי. הבאתי את הדברים כד לראות כי העברה אותה ביצע הנאשם בתיק הנוכחי קודם לעבירות בהן הורשע בתיק האחר. עוד יצויין כי הנסיבות שניתן להתרשם דומות ועוסקות בגניבת רכבים. בנסיבות אלו נראה כי הנאשם יכול היה לצרף את התיק הנוכחי לתיק האחר שם הנאשם נדון בגין 4 אירועים ל- 16 חודשי מאסר, כאמור כאשר בית המשפט ער לעובדה כי בחלק מהאירועים בהם הורשע הנאשם בסיוע או ניסיון גניבת רכב.

אציין כי כתב האישום בתיק העיקרי הוגש רק ביום 22.10.12, כאשר העבירה בוצעה ב- 24.01.11 ודיון ראשון נערך ביום 10.06.13 לאחר שהנאשם היה כבר אסיר. נוכח העובדה כי הנאשם יכול היה לצרף תיק. התיקונים שנערכו בתיק אינם מהותיים אני סבור כי לא ניתן להתעלם במסגרת שיקולי הענישה כי הנאשם ריצה עונש משמעותי ויכול היה לצרף תיק זה לתיק האחר. בנסיבות אלו אני סבור כי ניתן להסתפק בעונש שירוצה בע"ש.

**לאחר ששמעתי את הצדדים בהתחשב בטיעוניהם, על פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. אני דן את הנאשם למאסר למשך שלושה חודשים, אני מטיל על הנאשם ביצוען של העבודות המפורטות בחוות דעתו של הממונה על עבודות השירות, עלֿֿפי הוראות [סעיף 51 ב(ב)](http://www.nevo.co.il/law/70301/51b.b) ל[חוק העונשין](http://www.nevo.co.il/law/70301), התשל"ז-1977.

הנאשם יבצע את עבודות השירות במרכז הירושלמי לרכיבה טיפולית וזאת במשך חמישה ימים בשבוע, 8.5 שעות עבודה ביום בערבי חג וחוה"מ יועסק כנהוג במקום העבודה, וגם אם לא עבד באותו יום, בין אם מסיבותיו ובין אם משום שהמקום סגור, יחויב ביום עבודה מלא.

תחילתן של ביצוע העבודות ביום 04.11.15, שעה 08:00 והן תהיינה בפיקוח מפקח אחראי רס"ב אסרף יהודה טלפון 0506075813.

על הנאשם להתייצב לפני מפקח על עבודות השירות לצורך קליטה והצבה בתאריך תחילת העבודה, בשעה 08:00, במפקדת מחוז דרום, יחידת עבודות שירות, ת"ד 741, רמלה (טל': 9787060ֿ08).

אני מודיע לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות על פי הנחיות המפקח, עלול להביא להפסקתן ולכליאה במתקן כליאה.

בית המשפט מזהיר את הנאשם, כי מדובר בתנאי העסקה קפדניים וכל חריגה מכללים אלו יש בה כדי להפסיק את עבודות השירות ורצוי יתרת העונש במאסר בפועל.

**המזכירות תעביר הודעה על גזר הדין לממונה על עבודת השירות.**

1. אני דן את הנאשם למאסר למשך 8חודשים וזאת על תנאי למשך שלוש שנים. התנאי הוא שלא יעבור עבירת רכוש מסוג פשע.
2. אני דן את הנאשם למאסר למשך **3** חודשים וזאת על תנאי למשך שלוש שנים. התנאי הוא שלא יעבור עבירה על פי הוראות [פקודת הסמים המסוכנים](http://www.nevo.co.il/law/4216).

1. הנאשם ישלם קנס בסך 750 **₪** או 7 ימי מאסר תמורתם.

הקנס ישולם עד ליום 01.12.15.

1. הנני פוסל את הנאשם מלקבל או מלהחזיק רישיון נהיגה לתקופה של 3 חודשים וזאת על תנאי למשך 3 שנים.

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

**ככל שהופקד פיקדון בתיק על-ידי הנאשם ובהיעדר מניעה על-פי דין, הקנס יקוזז מהפיקדון ואת היתרה יש להחזירו לידיו או לגורם אחר לפי בקשת הנאשם.**

הנאשם יפנה למזכירות ביהמ"ש לקבלת שובר תשלום קנס.

5129371ניתנה היום, א' חשוון תשע"ו, 14 אוקטובר 2015, בנוכחות הצדדים.

54678313

שמואל מלמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)