|  |  |  |
| --- | --- | --- |
| **בית משפט השלום בחדרה** | | |
| **ת"פ 3220-11-12 מדינת ישראל נ' כסאב(עציר)** |  | **05 מרץ 2013** |

|  |  |  |
| --- | --- | --- |
| **בפני כב' סגן הנשיא, השופט אביהו גופמן** |  | 3253-11-12 |

|  |  |
| --- | --- |
| **ה**מאשימה | מדינת ישראל |
| **נגד** | |
| **ה**נאשם | ראגי כסאב (עציר) |

<#2#>

נוכחים:

ב"כ המאשימה: עו"ד גלית טגרט

הנאשם: בעצמו –מובא באמצעות שב"ס

ב"כ הנאשם: עו"ד ליעד ידין – סניגוריה ציבורית

|  |
| --- |
| **במסמך זה הושמטו פרוטוקולים**  **גזר דין** |

1. ע"פ כתב האישום, בתאריך 25.7.12 אסף הסוכן המשטרתי את מוחמד מרעי (להלן: "המתווך") מביתו והמתווך יצר קשר עם הנאשם וקבע מפגש בין הסוכן לנאשם, ורק עקב דרישת הנאשם לקבל כסף טרם מסירת הסם, העיסקה לא יצאה לפועל.

בתאריך 30.7.12 ע"פ סיכום בין הסוכן למתווך, הסוכן אסף את המתווך ונסע עימו למקום המפגש שם הנאשם מסר לסוכן שקית עם 63 טבליות MDMA תמורת סכום של 2,200 ₪. משספר הסוכן את הסם, התברר כי סופקו רק 63 טבליות במקום 100 עליהם סוכם כאשר רק 48 מהן הכילו סם מסוכן.

ע"פ כתב האישום המדובר בסחר בסם מסוכן. הנאשם מואשם בעבירות סחר ואספקת סמים מסוכנים – עבירה על סעיף 13 +19 א' לפקודת הסמים.

2. בתאריך 23.12.12 הודה הנאשם בעובדות כתב האישום והורשע בעבירה המיוחסת לו בכתב האישום.

3. ב"כ המאשימה, בטיעוניו לעונש, מפנה לעובדות כתב האישום ולחומרת המעשים אותם עשה הנאשם. כן מתייחס ב"כ המאשימה למתחם הענישה והעקרונות הגלומים בתיקון 113 כאשר הוא מציב את מתחם הענישה בין 24 ל- 36 חודשי מאסר.

ב"כ המאשימה מדגיש את הערך החברתי שנפגע ומפנה לפסיקה לגבי חומרת העבירה ומדיניות הענישה בעבירה מסוג זה תוך אבחון פסקי הדין.

בהמשך הוא מציין כי לנאשם הרשעות קודמות בעבירות אלימות ועבירות ע"פ פקודת הסמים ולמעשה הפשע אצלו הפך לדרך חיים. נגד הנאשם תלוי ועומד מאסר על תנאי של 4 חודשים בגין החזקת סם, כאשר עברו הפלילי מהווה שיקול לעניין חריגה מעבר למתחם הענישה.

בסופו של דבר, עותר ב"כ המאשימה להטלת מאסר בפועל משמעותי, הפעלת התנאי במצטבר, פסילת רישיון הנהיגה וקנס גבוה.

4. ב"כ הנאשם, בטיעוניו לעונש, מציין כי המדובר בעבירה אחת של אספקת 48 כדורי MDMA . הנאשם, לדבריו, אינו סוחר אלא משתמש בסם ואין לו עבירות סחר במסגרת עברו הפלילי. כן הוא מפנה לנסיבות חייו הקשות.

לדבריו, הנאשם הסתבך בחובות כבדים כאשר כל רווחיו בגין העיסקה היו אמורים לעמוד סכום של על 200 ₪. ב"כ הנאשם מציג אסופת פסיקה לגבי מתחם הענישה וטוען שמתחם הענישה הנטען ע"י המאשימה אין בו ממש, כאשר לעיתים בעבירות דומות גם נפסקו עבודות של"צ ללא מאסר בפועל.

ב"כ הנאשם מוסיף שהנאשם עובר תהליך שיקום אשר נראה כמוצלח וכיום הוא משמש כתומך, התנהגותו ללא רבב וסיכוי השיקום גבוהים. הנאשם גם לקח אחריות והביע בגרות.

ב"כ הנאשם עותר להשתת מאסר של מספר חודשים כאשר חלק מהמאסר המותנה יוטל בחופף ובאשר לקנס, הוא טוען כי הנאשם במצב כלכלי קשה ולא יכול לשלם קנס.

הנאשם עצור מיום 28.10.12.

5. אין חולק על כך כי נגע הסמים הוא חמור ועל ביהמ"ש לעשות ככל יכולתו להילחם בנגע זה. גם אם נסיבות המקרה אינן מן החמורות, הרי נפסק לא פעם שגם סמים קלים מובילים את המשתמשים להתמכרות לסמים קשים יותר. גם צויין בעבר שמכירת סם לסוכן משטרתי מצביעה על מוטיבציה ורווח כספי שכן אין מדובר במכירת סם לחוג "מכריו" של הסוחר בסם, אלא לאדם שאין לו היכרות משמעותית עימו.

מכל מקום, חומרת העבירה המיוחסת לנאשם הינה ברורה מאליה ואין מקום להכביר מילים מעבר למה שצויין לעיל כאשר למדיניות הענישה בעבירות כגון דא.

יחד עם זאת, בסופו של דבר, הענישה היא אינדיבידואלית וכל מקרה ומקרה לגופו.

במקרה זה המדובר במכירה של כ – 64 כדורי אקסטזי (מתוך 48 בהן היה סם מסוכן).

לנאשם נסיבות חיים לא קלות ובחר לעבור תהליך שיקום במסגרת מעצרו ונראה שאכן הליך השיקום משיג את מטרתו וכיום הוא משמש כתומך. הנאשם אף צירף מכתב בו הוא מביע רצונו בשינוי אורחות חייו ולפצות את משפחתו ע"י חזרה לדרך הישר.

6. לאחר ששקלתי את חומרת העבירה ונסיבותיה ומול זאת נסיבותיו האישיות, חרטתו, סיכויי השיקום ושאר השיקולים הרלוונטים, אני גוזר על הנאשם את העונשים הבאים:

א. אני דן את הנאשם ל – 6 חודשי מאסר בפועל אשר יחושבו מיום מעצרו – 28.10.12.

ב. אני מורה על הפעלת עונש המאסר על תנאי של 4 חודשים שהוטל על הנאשם ב[ת.פ. 41885-02-10](http://www.nevo.co.il/links/psika/?NEWPROC=תפ&NEWPARTA=41885&NEWPARTB=02&NEWPARTC=10) וזאת במצטבר לעונש שהוטל עליו בגין הרשעתו בתיק זה, סה"כ ירצה הנאשם 10 חודשי מאסר בפועל מיום מעצרו.

ג. מאסר על תנאי לתקופה של 6 חודשים והתנאי הוא שהנאשם לא יעבור במשך 3 שנים מיום שחרורו עבירות ע"פ פקודת הסמים למעט החזקת סם לשימוש עצמי ויורשע בהם בין בתקופת התנאי ובין לאחריו.

ד. תשלום קנס בסכום 4,000 ש"ח או 40 ימי מאסר תחתיו.

הקנס ישולם ב - 10 תשלומים חודשיים, שווים ורצופים של 400 ₪ , החל מיום 1.10.13 ובכל 1 לחודש שלאחריו.

ה. אני פוסל את הנאשם מלקבל ו/או להחזיק רישיון נהיגה למשך שנה וזאת על תנאי למשך 3 שנים והתנאי הוא שלא יעבור עבירה ע"פ פקודת הסמים לרבות שימוש עצמי וזאת ע"פ סמכותי ע"פ סעיף 37 א' ל[פקודת הסמים המסוכנים](http://www.nevo.co.il/law_html/law01/P170_001.htm).

ו. ניתן צו להשמדת המוצגים.

**הודעה והוסברה זכות הערעור תוך 45 יום מהיום**.

#3#>

אביהו גופמן 54678313

5129371

|  |
| --- |
| **54678313ניתנה והודעה היום כ"ג אדר תשע"ג, 05/03/2013 במעמד הנוכחים.** |
| **אביהו גופמן, שופט**  **סגן נשיא** |

הוקלד על ידי תמי גיבלי

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)