|  |  |  |
| --- | --- | --- |
| **בית משפט השלום בנצרת** | | |
| **ת"פ52417-01-13מדינת ישראל נ' שיבלי(עציר)** |  | **08 אוקטובר 2013** |

|  |  |
| --- | --- |
|  | **52453-01-13** |

|  |  |
| --- | --- |
| **בפני כב' השופט חנא סבאג – סגן נשיא.** | |
| **המאשימה** | **מדינת ישראל** | |
| **נגד** | | |
| **הנאשם** | **ראני שיבלי (עציר)** | |

<#2#>

נוכחים:

מטעם המאשימה: מתמחה מר נדב גרינוולד מפמ"צ

הנאשם: הובא

מטעם הנאשם: עו"ד ארגוב ארצי

<#6#

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [30](http://www.nevo.co.il/law/70301/30), [40ב](http://www.nevo.co.il/law/70301/40b), [40ג(א)](http://www.nevo.co.il/law/70301/40c.a), [274](http://www.nevo.co.il/law/70301/274), [40יא](http://www.nevo.co.il/law/70301/40ja), [499(א)(1)](http://www.nevo.co.il/law/70301/499.a.1)

>

**גזר דין**

**כתב האישום**

הנאשם ראני בן חאלד שיבלי (להלן: "**הנאשם**") הורשע על פי הודאתו, במסגרת הסדר טיעון, בכתב אישום המייחס לו ששה עשר אישומים שבכל אחד מהם עבירות של סחר בסם מסוכן, עבירה לפי [סעיף 13](http://www.nevo.co.il/law/4216/13) [וסעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: "**פקודת הסמים")**, החזקת סמים שלא לצריכה עצמית, עבירה לפי סעיף [7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא לפקודת הסמים (להלן: "**החזקת סמים שלא לצריכה עצמית**") וקשירת קשר לפשע, עבירה לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) תשל"ז – 1977 (להלן: "**החוק**"), וכן בשני אישומים נוספים, אישום שבעה עשר המייחס לו עבירה של החזקת סמים שלא לצריכה עצמית, ואישום שמונה עשר המייחס לו עבירה של שידול לתקיפת שוטר בנסיבות מחמירות, עבירה לפי [סעיף 274](http://www.nevo.co.il/law/70301/274) + [30](http://www.nevo.co.il/law/70301/30) לחוק העונשין.

מעובדות ששה עשר האישומים הראשונים עולה כי בתאריכים שונים במהלך שנת 2012 קשר הנאשם קשר עם אחרים (להלן: "**האחרים**") למכור להם סמים מסוכנים חלקם מסוג חשיש וחלקם סוגו אינו ידוע ולשם מימוש הקשר הגיע הנאשם לנקודות מפגש שונות כשהוא מחזיק את הסם שלא לצריכה עצמית ומכר את הסם לאחרים.

מעובדות אישום שבעה עשר ושמונה עשר, עולה כי ביום 10/12/2012 החזיק הנאשם כמות גדולה של סם מסוכן מסוג חשיש שלא לצריכה עצמית וביום 9/1/2013 עת שהה הנאשם בבית עסק בכניסה לכפר שיבלי (להלן: בית העסק") יחד עם כעשרה אנשים נוספים, הגיעו לבית העסק שוטרים על מנת לעצור את הנאשם ובמהלך מעצרו התקהלו אנשים האחרים והנאשם צעק לעברם וביקש מהם להתגבר על השוטרים ולשחררו ממעצר.

**טיעוני הצדדים לעונש**

במסגרת טיעוניה לעונש, ביקשה המאשימה להדגיש את חומרת מעשיו של הנאשם, ובפרט את העובדה כי הוא הודה והורשע במספר רב של מקרי סחר בסם מסוכן.

לטענת המאשימה, על עונשו של הנאשם להיות מרתיע, מאחר ורק באמצעות ענישה מחמירה ומרתיעה, ניתן יהיה להקטין את מימדי התופעה. לשם כך ביקשה לגזור על הנאשם עונשי מאסר בפועל לתקופה ממושכות, מאסר על תנאי, קנס, ופיצוי כספי מלא למתלוננים.

בקביעת מתחם העונש ההולם הדגישה המאשימה את חומרת המעשים בצד מהות העושה תוך שהיא סבורה כי המתחם ההולם בגין עבירת סחר בסמים מסוכנים נע בין 6 חודשי מאסר בפועל ועד 12 חודשי מאסר בפועל בגין כל עסקת סחר, יחד עם זאת הוסיפה המאשימה וטענה כי היא תעתור רק ל- 4 שנות מאסר לאור ההסדר אליו הגיעו הצדדים.

במישור העושה ציינה המאשימה כי המדובר בנאשם שאומנם לחובתו עבר פלילי אחד במסגרתו הוטל עליו עונש מאסר שירוצה בעבודות שירות, אך כפי שעולה מהתסקיר הוא ריצה את חלקו במאסר בפועל.

במישור המעשים ציינה המאשימה כי בתי משפט על כל הערכאות עמדו על חומרת עבירות הסחר הפוגעות באורח אנוש בחברה כולה כשלרוב הופך המשתמש לנטל על החברה כתוצאה מביצוע עבירות להשגת כסף למימון השימוש וכן בעבירות המבוצעות אף לאחר השימוש כתוצאה מהשימוש. לגישתה על בית המשפט להטיל עונשים חמורים ומרתיעים כשמדובר בעבירות סחר בסמים.

הסנגור ביקש שלא למצות את הדין עם הנאשם ולנהוג בו במידת הרחמים. כך בעיקר בשל הודאת הנאשם חסכון זמן שיפוטי. עוד ביקש הסנגור להתחשב בנסיבותיו האישיות של הנאשם כפי שאלה עולים מהתסקיר וליתן לו את ההזדמנות להשתקם.

לסיכום ונוכח מכלול השיקולים שפירט, ביקש הסנגור להקל עם הנאשם להסתפק בתקופת מעצרו בת 9 חודשים.

**תסקיר**

בעניינו של הנאשם הוגש תסקיר, ממנו עולה כי הנאשם כבן 23 רווק שהמתגורר טרם מעצרו בבית אמו בכפר שיבלי .

ביחסו לעבירות נשוא כתבי האישום, עולה מהתסקיר כי הנאשם לוקח אחריות על מעשיו והוא ציין בפני קצינת המבחן כי ביצע את העבירות כדי להשיג כסף מהיר וקל ללא שחשב על השלכות מעשיו והוסיף כי מעצרו הממושך חידד עבורו את חומרת התנהגותו וסייע לו להפנים את הלקח ממעשיו.

הנאשם הביע בפני קצינת המבחן נזקקות טיפולית והיא התרשמה כי הוא מבטא מוטיבציה ראשונית להשתלב בהליך טיפולי במסגרת שב"ס. קצינת המבחן העריכה כי ללא התערבות טיפולית קיים סיכון להישנות ההתנהגות פורצת גבולות מצידו בעתיד.

לסיכום לאור מאפייניו, גילו הצעיר ומעורבותו החוזרת בפלילים סברה כי יש להטיל עליו ענישה המציבה גבול ברור להתנהגותו עוברת החוק וכן לשקול להמליץ בפני שב"ס שיבוצו בתוכנית טיפולית במסגרת מאסרו.

**דיון והכרעה**

בסעיף [40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301) נקבע כי מתחם העונש ההולם את מעשי העבירות שביצע הנאשם, יקבע בהתאם לעיקרון המנחה הקבוע בסעיף [40ב](http://www.nevo.co.il/law/70301/40b) לחוק, תוך התחשבות בחומרת העבירה קרי הערך החברתי שנפגע מביצוע העבירות, ומידת הפגיעה בו, במדיניות הענישה הנהוגה ובנסיבות הקשורות בביצוע העבירות.

**חומרת העבירות**

אין צורך להרחיב את הדיבור על חומרתן של עבירות הסמים וביתר שאת כאשר מדובר בריבוי עבירות לפי [סעיפים 13](http://www.nevo.co.il/law/4216/13) ו- [7](http://www.nevo.co.il/law/4216/7) ל[פקודת הסמים המסוכנים](http://www.nevo.co.il/law/4216) שעניינם סחר בסמים מסוכנים והחזקת סמים שלא לצריכה עצמית .

סחר בסמים מסוכנים לרבות אחזקת כמויות סם שלא לצריכה עצמית, שלרוב נועדה למסחר או העברה לאחרים, הפכו לצערנו ל"מקצוע" נפוץ בחברה. הנזק הגדול והתוצאות ההרסניות הגלומות בסחר בסמים, מסוכנים לבריאותה ולביטחונה של החברה ופרטיה והנה בבחינת מגפה, ממאירה, הרסנית ומדבקת. בית המשפט העליון חזר והדגיש כי סחר בסמים מסוכנים הינה בבחינת "מכת מדינה" חמורה שפשטה לאורך השנים במגמה עולה בחברתנו.

ראה בעניין זה [ע"פ 11220/03](http://www.nevo.co.il/case/6241434) פלוני נ' מדינת ישראל (ניתן ביום 6/7/2005) שם נאמר בין היתר כדלקמן:

" **בית משפט זה עמד פעמים רבות על נגע הסמים אשר פשט בחברה, והפך למכת מדינה. על בתי המשפט מוטל לפעול כפי יכולתם למיגור הנגע, זאת באמצעות הטלת עונשים מחמירים ומרתיעים..**".

לעניין זה את הדברים שקבע כב' השופט חשין (כתוארו דאז) ב[ע"פ 6029/03](http://www.nevo.co.il/case/5786821) מדינת ישראל נ' גולן שמאי:

**" מלחמת חורמה כונתה המלחמה בסוחרי הסמים, מלחמה ללא פשרות, והיא כמלחמת ישראל בעמלק...."**

בענייננו, חמורים הם פני הדברים עוד יותר, לאור העובדה כי הנאשם הורשע בששה עשר מקרי סחר בסמים, ולא רק בהחזקתם שלא לצריכה עצמית ובעת מעצרו לא היסס לשדל אחרים לתקוף שוטרים ולסייע בשחרורו.

**מדיניות הענישה**

כידוע, סוחרי הסמים הם מן העבריינים הקשים ביותר שיודעת החברה, משום שנזקיהם לא ישירים בלבד, אלא מקרינים על הציבור כולו.הדברים אמורים גם לגבי סוחרים בכמויות קטנות, משום שכל חוליה בשרשרת הפצת הסם יש בה משום נזק שאין החברה יכולה לסבלו והאינטרס הציבורי קורא להילחם בתופעה זו בדרך של ענישה מחמירה ומשמעותית וזאת כדי לדכא הישנותם של מעשים מעין אלה הפוגעים בבריאות הציבור וביטחונו.

לשם מיגור תופעת הסחר בסמים והחזקתו, ראוי שגם בית המשפט ירתם למלחמה בה. זאת יעשה באמצעות נקיטת מדיניות ענישה מחמירה הן כנגד ספקי הסם ומפיציו, הן כנגד מגדלי ויבואני הסם והן כנגד הבלדרים, אשר תרתיע גם עבריינים בפוטנציה המחפשים לעשות רווחים קלים, תוך נטילת סיכונים, שאינם גבוהים מכורח הנסיבות והמסכנים אחרים שעלולים להימכר לסם. בנסיבות אלו, יש להעדיף באופן ברור את האינטרס הציבורי של תגמול והרתעה, כמו גם הגנה על הציבור ועל פרטים מתוכו, על זה האישי של הנאשמים.

רבות נכתב על נגע הסמים, ועל החשיבות בענישה מחמירה הן של ספקי הסם ומפיציו, הן של מגדלי ויבואני הסם, והן של הבלדרים המתפתים להצעות מפתות לרווחים קלים, תוך שהם פוגעים בכלל הציבור. בעניין זה יפים הדברים שנאמרו מפי השופט קדמי בע"פ 966/94**אמזלג נ' מדינת ישראל**, פורסם בנבו:

**"נגע הסמים אוכל באוכלוסיה שלנו בכל פה; והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע.**

**עונש הולם למחזיקי סמים שלא לשימוש עצמי - קרי: למשולבים במערך ההפצה מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידיהטלת עונשים חמורים"**

יפים הדברים שנקבעו ברע"פ [211/09](http://www.nevo.co.il/case/5698919)  - אזולאי נ' מ"י (22.6.10)

"**הענישה בעבירות מסוג זה נועדה, קודם כל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאלים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד. מזה זמן רב, מדגישים בתי המשפט בפסיקתם את חשיבות הערך הענישתי בעבירות סמים כאחד הכלים החשובים בפעילות לביעורו של נגע הסמים. ההחמרה בענישה בגין עבירות סמים משרתת את מטרות הגמול וההרתעה, שהן היעדים העיקריים של הענישה בתחום הסמים**".

בחינת הפסיקה בעבירות של סחר בסמים מסוכנים כגון אלה המיוחסים לנאשם מעלה קשת רחבה של עונשים, החל 21 חודשי מאסר לריצוי בפועל ועד למאסר של 5 שנים וזאת בגין מספר מקרים שונים.

ראה בעניין זה [רע"פ 7996/12](http://www.nevo.co.il/case/5605484) יוסף נ' מדינת ישראל (23.1.13) ; [ת"פ 16600-11-11](http://www.nevo.co.il/case/3566606) מדינת ישראל נ' איבגי (מיום 25.10.12); [ת"פ 16540-11-11](http://www.nevo.co.il/case/3535924) מדינת ישראל נ' מימון (מיום 25.6.12) ; ת"פ 1392/09 מדינת ישראל נ' אזמה (מיום 14.12.09) ; [עפ"ג 15100-10-09](http://www.nevo.co.il/case/4744984) פלח נ' מדינת ישראל (16.2.10); [עפ"ג 19741-11-11](http://www.nevo.co.il/case/3613154) בראנץ' נ' מדינת ישראל (11.12.11) ; [ת"פ 18886-11-11](http://www.nevo.co.il/case/3602674) מדינת ישראל נ' אבו אלעסל ; [עפ"ג 10098-12-10](http://www.nevo.co.il/case/4678195) עזרא נ' מדינת ישראל (7.3.11).

**נסיבות הקשורות בביצוע העבירה**

נסיבות ביצוע העבירות המיוחסות לנאשם הינן מן החמורות ביתר כשלחומרה הנודעת ככלל לעבירות הסמים בכלל, מתווספות במקרה הנוכחי, ריבוי המקרים בהם מכר הנאשם סמים לאחרים. עסקינן בששה עשר מקרים של החזקת סמים שלא לצריכה עצמית, קשירת קשר וסחר באותם סמים מסוכנים בכמויות שונות. ואם לא די בכך, הנאשם בבוא השוטרים לעצרו, לא היסס לשדל אחרים אשר נכחו יחד איתו לתקוף את השוטרים ולשחררו ממעצר.

נוכח האמור, מצאתי איפוא כי מתחם הענישה ההולם בענייננו בגין כל אישום מהאישום הראשון ועד האישום הששה עשר הינו מאסר בפועל הנע בין 3 חודשים ועד 9 חודשים של מאסר בפועל, וקנס בסך 500 ₪ עד 3,000 ₪, בגין האישום מספר 17 מצאתי כי המתחם ההולם הינו מ- 6 חודשי מאסר בפועל ועד 24 חודשי מאסר וקנס בין 2,000 ל- 10,000 ש"ח ובגין האישום האחרון מצאתי כי מתחם העונש ההולם הינו ממאסר על תנאי ועד 8 חודשי מאסר בפועל, וקנס בין 500 ל 2,000 ₪.

**העונש המתאים**

כקבוע בסעיף [40יא](http://www.nevo.co.il/law/70301/40ja) לחוק, בגזירת העונש המתאים לנאשם יש מקום להתחשב בנסיבותיו האישיות אשר אינן קשורות בביצוע העבירות ושיש בהם כדי להשפיע על גזר דינו. נסיבות אלו נלמדות מטיעוני הצדדים.

בטיעוניו לעונש ביקש בא כוח הנאשם להקל עם הנאשם ולזקוף לזכותו את שיתוף הפעולה, את הודאתו והבעת החרטה להתחשב בנסיבות חייו הקשות וברצונו לעבור הליך שיקומי שיאפשר הפחתה בעונשו ויאזן את ההיבט העונשי שיוטל על הנאשם.

דומני, כי אין מקום לתת את מלוא המשקל לנסיבות ולטיעונים אליהן מפנה בא כוח הנאשם. אומנם בצד סוג, טיב וחומרת העבירות המיוחסות לנאשם, ישנם שיקולי ענישה רבים ומגוונים אך בסופו של יום בגזירת הדין אמון בית המשפט על איזון האינטרסים השונים. מחד עומד בפני בית המשפט הצורך בהרתעת הרבים דוגמת הנאשם, ובשמירה על אינטרס הציבור, מאידך עומדות נסיבותיו האישיות של הנאשם הספציפי.

יחד עם זאת איזון שיקולים מתחייב זה אל לו להתפרש כצעד המחייב את בית המשפט להעדיף את נסיבותיו האישיות של הנאשם ורצונו להשתקם, על פני האינטרס הציבורי הדורש הרחקתו של עבריין הסם מהחברה בה פגע ויפגע, כפי שציינתי לעיל הנאשם הורשע בששה עשר מקרי סחר בסמים.

יפים גם הדברים שנאמרו ב[ע"פ 2073/04](http://www.nevo.co.il/case/5809453) **זאב אמדורסקי נ' מ"י,** פורסם בנבו, בעניין רמת הענישה על אף שדברים אלו נאמרו ביחס לסם ההירואין, אך הם יפים גם לענייננו בשינויים המחויבים שכן המאבק בהפצת הסמים כולל גם את הפצתו של סם מסוג חשיש או סם אחר:

**"בשלב מתן גזר הדין- ניצב העבריין בפני בית המשפט. עולמו, בעיותיו, קשייו ומשפחתו, כולם נפרשים בהרחבה. התמונה באשר לכל אלה ברורה, לעתים קרובות קשה, וההתחשבות בה מתבקשת ואנושית. אלא שאסור לה לתמונה זו שתתפוס את מלוא המסך. העונש חייב להיות מוכתב גם על-ידי אותה שורה אינסופית של קורבנות אנונימיים שירכשו את מנות הסם שיובאו, גם לאלה חיים, בעיות, משפחות, וגם הם צריכים להיזכר ולמצוא את מקומם בשיקולי הענישה".**

נכון אמנם כי שיקומו של נאשם והשבתו לחיק החברה כאיש נורמטיבי אף היא בבחינת הגשמת אינטרס ציבורי חשוב. בעניין זה יפים דברי כב' השופטת נ' מוניץ בת"פ (נצרת) 1031/05 מדינת ישראל נ' עוואודה, תק-מח 2005(4), 5377, 5382:

**"גם המסר של הושטת יד לעבריין המגלה רצינות והתמדה בניסיון להנתק מעולם הפשע, הוא מסר חשוב לחברה כולה, בבחינת אינטרס ציבורי חשוב בשיקום העבריין. יש לשדר מסר ולפיו מי שמתמיד בהליך השיקומי יזכה לעזרה."**

אלא שלא כך הוא המצב בענייננו, הנאשם אומנם הביע נזקקות טיפולית ותסקיר שירות המבחן מבהיר זאת באופן מפורש, יחד עם זאת אין בהצהרותיו של הנאשם ובהמלצות שירות המבחן כדי להביא לחריגה ממתחם העונש, לאור חומרת המעשה ובמיוחד לאור ריבוי המקרים. הנאשם אם אכן חפץ בשיקומו יוכל לעבור הליך שיקומי כזה או אחר במסגרת בית הסוהר ואף לאחר שחרורו.

לסיכום, בנסיבות התיק שבנדון לרבות חומרת העבירות, חומרת הנסיבות הקשורות בביצוען, הענישה הנוהגת והנסיבות שאינן קשורות בביצוע העבירה לא מצאתי כל שיקול המצדיק חריגה ממתחם העונש שנקבע על ידי.

**לאור כל האמור הנני גוזר על הנאשם את העונשים הבאים:**

אני מטיל על הנאשם קנס בסך של 10,000 ₪ או 50 ימי מאסר תמורתו.

הקנס ישולם ב-20 תשלומים שווים ורצופים. תשלום ראשון בעוד חודש.

הנאשם ידאג בעצמו לקחת שוברים ממזכירות בית המשפט.

אני מטיל על הנאשם מאסר על תנאי של 10 חודשים למשך 3 שנים שלא יעבור על העבירות בהן הורשע.

**אני מטיל על הנאשם מאסר בפועל של 32 חודשים החל מיום מעצרו, 9.1.13.**

אני מטיל על הנאשם פסילה על תנאי של 6 חודשים למשך שנתיים.

אני מטיל על הנאשם פסילה בפועל של 12 חודשים מלקבל או להחזיק רשיון נהיגה.

**זכות ערעור תוך 45 יום מהיום בבית משפט המחוזי בנצרת.**

<#3#>

**5129371ניתנה והודעה היום ד' חשון תשע"ד, 08/10/2013 במעמד הנוכחים.**

|  |
| --- |
| 54678313 |
| **חנאסבאג, סגן נשיא** |

הוקלד על ידי שרה וקנין

חנא סבאג 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן