|  |  |
| --- | --- |
| **בית משפט השלום ברחובות** | |
| ת"פ 20615-02-13 מדינת ישראל נ' לרמן |  |

|  |  |  |
| --- | --- | --- |
| **בפני** | **כב' הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **גנדי לרמן** |  |
|  |  | **הנאשם** |

**נוכחים:**

**ב"כ המאשימה עו"ד מיקי ברגר**

**ב"כ הנאשם עו"ד זאב וישניא**

**הנאשם בעצמו**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**על פי הודאתו הורשע הנאשם בעבירות של גידול סמים מסוכנים והחזקת סמים שלא לצריכה עצמית.**

**בתאריך 25/5/11 נתבצע חיפוש בביתו של הנאשם ובמהלכו נמצאו בבית סמים כדלקמן:**

**בכף ידו של הנאשם -4.53 גרם סם מסוג קנבוס**

**במגירה בסלון - 0.11 גרם סם מסוג קנבוס**

**במקרר - 49.19 גרם סם מסוג קנבוס**

**כמו כן גידל הנאשם בביתו שתיל של סם מסוכן מסוג קנבוס במשקל 89.07 גרם.**

**התביעה ציינה כי מדובר בעבירות חמורות וכי הפגיעה בערכים המוגנים היא משמעותית. לטעמה מתחם הענישה הראוי נע בין 6-12 חודשי מאסר בפועל . התביעה הציגה את ההסדר עם הנאשם , דהיינו, היה ותסקיר שירות המבחן בעניינו יהיה חיובי, תעתור לעונש של שישה חודשי מאסר בעבודות שירות, ומאחר שהוגש תסקיר חיובי בעניינו של הנאשם, זהו הוענש לו עותרת המאשימה, בצד עונש מאסר מותנה, , קנס ופסילת רישיון נהיגה בפועל ועל תנאי.**

**ב"כ הנאשם הדגיש כי מדובר במעשים שבוצעו לפני כשלוש וחצי שנים ועל כן לטעמו, עתירתה של התביעה אינה עולה בקנה אחד עם עובדה זו.**

**הנאשם, כך טען, מתפקד באורח נורמטיבי, עובד לפרנסתו ונקי מסמים. לדברי בא כוחו של הנאשם, הרי שהטלת עונש בעבודת שירות תפגע בפרנסת המשפחה בעוד שהמלצת שירות המבחן להטלת של"צ בהיקף ניכר אך תשרת את האינטרס הציבורי.**

**ב"כ הנאשם הציג פסיקה מקלה, עליה סמך טיעוניו וביקש לאמץ את המלצות שירות המבחן.**

**בתסקיר שירות המבחן נסקר רקעו של הנאשם כמי ששירת שירות צבאי מלא ומאז עובד באופן רצוף לשביעות רצון מעסיקיו. הנאשם נשוי ותפקודו תקין.**

**הנאשם תאר שימוש בחשיש החל משחרורו מצה"ל ולאחר מכן הפך השימוש לאינטנסיבי יותר. העבירה בוצעה בתקופה בה נהג לעשות שימוש בסם מדי יום. ההחלטה לגדל סמים נבעה משיקולים כלכליים בלבד.**

**הנאשם קיבל אחריות על ביצוע העבירות ומבין המשמעות של מעשיו. הוא ציין כי מאז נפתחה החקירה אינו עושה עוד שימוש בסמים . בדיקות שתן שביצע נמצאו נקיות מסמים. הוא הביע חששו מההשלכות של הרשעה בפלילים על עתידו.**

**שירות המבחן התרשם כי הסיכון הנשקף בעתיד לביצוע עבירות דומות מצד הנאשם הוא נמוך.**

**שירות המבחן ער להסדר הטיעון ולעתירתה של התביעה, ברם הוא סבור כי הטלת עונש בדרך של עבודות שירות עלולה לפגוע בנאשם ובסיכויי השיקום שלו. שירות המבחן המליץ על הטלת של"צ.**

**הפגיעה בערכים המוגנים במעשיו של הנאשם נדונה לא אחת בהלכות בתי המשפט על ערכאותיהם השונות. הנזק של תופעת הסמים, בין בשימוש בסם, בין בהחזקתו, גידולו, הפצתו, הספקתו וכיו"ב הוא רב ביותר, הן לחברה כולה והן לפרט, הן מבחינה גופנית ואף מבחינה כלכלית, כמו גם מבחינה חברתית ותרומתה של תופעה זו לפשיעה ועוד ועוד.**

**על כן, נקבע לא אחת כי יש להחמיר בענישה באשר לכל חוליה וחוליה בשרשרת החזקת הסם והפצתו.**

**הנאשם החזיק בכמות סמים שאינה כמות הנחשבת לצריכה עצמית ויתר על כן, אף גידל בביתו סמים בכמות שאינה מבוטלת כלל ועיקר העולה באופן ניכר על הכמות לצריכה עצמית.**

**מתחם הענישה הראוי למעשים אלה נע בין של"צ לשמונה חודשי מאסר בפועל.**

**הנאשם נעדר עבר פלילי מסוג כלשהו, מתפקד לאורך השנים באורח נורמטיבי לחלוטין, למעט הסתבכותו זו. אמנם הנאשם נהג לעשות שימוש בסמים בעבר, אך אינו עושה כך עוד. המעשים בוצעו לפני למעלה משלוש שנים וחצי ויש ליתן לחלוף הזמן משקל נכבד מאוד. הנאשם נטל אחריות על המעשים , מבין את משמעותם ונראה כי למד את לקחו והפנים את השלכות המעשים.**

**בנסיבות אלה מצאתי לקבל את המלצות שירות המבחן ולהסתפק ברף הענישה הנמוך.**

**אני גוזרת על הנאשם שישה חודשי מאסר על תנאי למשך שלוש שנים לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216)**.**

**אני מטילה על הנאשם צו של"צ בהיקף של 300 שעות.**

**אני מטילה על הנאשם קנס בסכום של 1,500 ₪ או 10 ימי מאסר תמורתו.**

**הקנס ישולם בשלושה תשלומים חודשיים שווים ורצופים שהראשון בהם ביום 1/3/15 והבאים אחריו בכל ראשון לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**סמים שנתפסו במהלך החקירה – יושמדו.**

**זכות ערעור כחוק.**

**5129371**

**54678313ניתן היום, ו' שבט תשע"ה, 26 ינואר 2015, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עינת רון 54678313-/

נוסח מסמך זה כפוף לשינויי ניסוח ועריכה