|  |  |
| --- | --- |
| **בית משפט השלום בתל אביב - יפו** | |
| ת"פ 45180-02-13 מדינת ישראל נ' פלוני |  |

|  |  |  |
| --- | --- | --- |
| בפני | **כבוד ה**שופטעידו דרויאן | |
| בעניין: | **מדינת ישראל**  ע"י ב"כ עו"ד רעות בר טוב |  |
|  |  | **המאשימה** |
|  | **נגד** | |
|  | **פלוני** |  |
|  | ע"י ב"כ עו"ד איתן כבריאן | **הנאשם** |
| חקיקה שאוזכרה:  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13)  [פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [47(א)](http://www.nevo.co.il/law/74918/47.a)  [חוק העונשין, תשל"ז-1977](http://www.nevo.co.il/law/70301): סע' [452](http://www.nevo.co.il/law/70301/452)    **גזר דין** | | |

במסגרת הסדר טיעון דיוני, ללא הסכמה עונשית, הודה הנאשם ביום 15.1.14 והורשע בכתב אישום מתוקן וכן בתיקים נוספים שצרף, בעבירות הבאות[[1]](#footnote-1):

1. בתיק דנן, [ת"פ 45180-02-13](http://www.nevo.co.il/case/6793477): סחר בסם מסוכן לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216) [שלוש עבירות].
2. ב[ת"פ (ק. שמונה) 21791-12-12](http://www.nevo.co.il/case/4097092)[[2]](#footnote-2): החזקת סם מסוכן שלא לצריכה עצמית לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) רישא לפקודה הנ"ל.
3. ב[ת"פ (ת"א) 1444-11-13](http://www.nevo.co.il/case/8479617): החזקת סם מסוכן לצריכה עצמית לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) סיפא לפקודה הנ"ל.
4. ב[ת"פ (ת"א) 46725-03-13](http://www.nevo.co.il/case/6858937):
   1. החזקת סם מסוכן לצריכה עצמית לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) סיפא לפקודה הנ"ל;
   2. שימוש באיומים כדי למנוע מעצר לפי [סעיף 47(א)](http://www.nevo.co.il/law/74918/47.a) ל[פקודת סדר הדין הפלילי (מעצר וחיפוש)](http://www.nevo.co.il/law/74918) [נוסח משולב] תשכ"ט-1969;
   3. היזק לרכוש במזיד, לפי [סעיף 452](http://www.nevo.co.il/law/70301/452) ל[חוק העונשין](http://www.nevo.co.il/law/70301) הנ"ל;

בהחלטה משלימה להכרעת הדין נקבע בהסכמה כי הנאשם הנו "סוחר סמים" וחולטו סכום של 10,000 ₪ וטלפון נייד, שנתפסו מחזקת הנאשם במהלך החקירה.

הנאשם הופנה לשירות המבחן, והדיון נדחה מעת לעת בהסכמה (תוך שהתביעה מזכירה עמדתה העונשית למאסר בפועל ולהפעלת המאסרים המותנים). הוגשו שישה תסקירים, שהאחרון שבהם מיום 21.3.16.

**מעשי הנאשם:**

1. ב-24.7.09, בבית אמו גב' פלוני, תקף הנאשם את אמו, משך בשיערה וסטר לה פעמיים. הנאשם השתולל בדירה, הפך שולחן ושבר אגרטלים. משהגיעו שוטרים למקום ובקשו לעכבו לחקירה, השתולל הנאשם, התנגד למעצרו, רץ לחלון באמרו שיקפוץ החוצה, וניסה לנשוך את ידו של שוטר שניסה לאזקו. אותה עת החזיק הנאשם 0.58 גרם נטו חשיש לצריכה עצמית (46725-03-13). *המאשימה לא ביקשה להרשיע הנאשם בעבירת התקיפה*.[[3]](#footnote-3)
2. ב-14.7.12, יחד עם שתי אחרות, החזיק הנאשם ברכב שחנה בחניון, 43 גלולות LSD שלא לצריכה עצמית, כשהסם הוחזק על גופו יחד עם 10,000 ₪ במזומן (21791-12-12).
3. ב-27.8.12 מכר הנאשם לסוכן משטרתי, בתיווך אחֵר ולאחר תיאום טלפוני, 0.7284 גרם נטו MDMA תמורת 400 ₪ (45180-02-13, אישום ראשון).
4. ב-5.9.12 מכר הנאשם לסוכן הנ"ל, לאחר תיאום טלפוני, 10 בולי LSD תמורת 600 ₪ (45180-02-13, אישום שני).
5. ב-21.9.12 בשעה 02:00 במועדון בתל-אביב, מכר הנאשם לסוכן הנ"ל, 0.8952 גרם נטו MDMA וכן 5 בולים של חומר שנחזה ל-LSD תמורת 550 ₪ (45180-02-13, אישום שלישי).
6. ב-14.12.12 הפר הנאשם צו הגנה שהוצא לבקשת אמו ונכנס לדירת האם (1444-11-13).
7. ב-17.1.13 החזיק הנאשם 0.4121 גרם נטו חשיש לצריכה עצמית (1444-11-13).

**קביעת מתחמי העונש ההולמים בעבירות הסמים:**

1. שלוש פעמים מכר הנאשם לסוכן סמים המסווגים כ"קלים" – LSD ו-MDMA – כשבפעם האחרונה מכר גם חומר שטיבו לא הוברר ובגינו לא הואשם הנאשם. התמורה שהתקבלה בכל עסקה לא היתה גבוהה, 400 עד 600 ₪. מכירות אלו בוצעו בצורה מתוכננת, אחת מהן אף במועדון, ובאופן חוזר המלמד על היות הנאשם מנוסה וקבוע בתחום הסחר בסמים.
2. פעם אחת החזיק הנאשם כמות משמעותית של LSD, 43 גלולות אותן החזיק שלא לצריכה עצמית, בנסיבות המלמדות במובהק על כוונת הפצה. בנסיבות אלו, יש לראות בעבירה זו "עבירה אחות" לעבירת הסחר, ולקבוע מתחם זהה בעניינה כבעניין עבירות הסחר.
3. אין צורך להוסיף ולו טיפה לדלי המלא לעניין חומרת הפגיעה בערכים מהותיים, שנגרמה במעשיו של הנאשם, ולעניין פוטנציאל הנזק שבהחזקת ה-LSD להפצה. מטרת מעשיו של הנאשם היתה כלכלית במובהק, ולו למימון התמכרותו לסמים.
4. עיון בפסיקה הנוהגת לעניין סחר בסמים מסוג MDMA ו-LSD, שלא סווגו כסמים "קשים", מעלה כי מתחם העונש ההולם לאירוע של סחר בכמות משמעותית, על-ידי מי שעוסק בסחר בסמים, הינו בין מאסר שניתן לרצותו בעבודות שירות לבין 12 חודשי מאסר בפועל כעונש עיקרי (וראו למשל דיון מפורט ב[עפ"ג 59106-03-14](http://www.nevo.co.il/case/13090102) **מ.י. נ' פלוני** (2014), וכן [ת"פ 48167-02-13](http://www.nevo.co.il/case/6603238) **מ.י. נ' סימן טוב** (2014)). אאמץ מתחם זה ההולם גם את ענייננו, הן לגבי עבירות הסחר והן לגבי עבירת ההחזקה שלא לצריכה עצמית.
5. התביעה הגישה לעיוני את ענייניהם של שני נאשמים נוספים בפרשה זו, שמכרו אף-הם סמים לאותו סוכן משטרתי, וביקשה לגזור גזירה שווה בינם לבין הנאשם דכאן; אלא, שההבדל בינם לבין הנאשם דכאן הוא מהותי – אותם נאשמים הורשעו בעבירות הנוגעות לסם "קשה" מסוג קוקאין – ואין מקום להשוואה המתבקשת ([רע"פ 189/15](http://www.nevo.co.il/case/19994719) **כהן נ' מ.י.** (2015) ורע"פ [126/14](http://www.nevo.co.il/case/18793360) **חביף נ' מ.י.** (2015)).
6. להחזקתן של כמויות קטנות של חשיש לצריכה עצמית לא יינתן משקל מהותי לעונש ולא יקבעו מתחמים נפרדים.

**קביעת מתחם העונש ההולם בגין האירוע מיום 24.7.09:**

1. התביעה הודיעה כי אינה מבקשת להרשיע את הנאשם בעבירת התקיפה, וענייננו אפוא באירוע של השתוללות הנאשם שהובילה לנזק לרכוש בדירה, לרבות התנגדות למעצר.
2. התביעה המליצה על מתחם עונשי בין מאסר מותנה לבין שישה חודשי מאסר, כעונש עיקרי, ומתחם זה אכן הולם את הסיבות האירוע.

**נסיבות שאינן קשורות בעבירות:**

1. הנאשם, יליד 1980, כבן 36 כיום, גרוש ואב לילדה כבת 15, עובד בחנות ירקות. מוצא הנאשם בסביבה ובמשפחה בה רווחה עבריינות, לרבות עבריינות סמים, הוא סיים תשע שנות לימוד ולא גויס לצה"ל, עקב עברו הפלילי. לאורך השנים עבד הנאשם בחנות הפיצוחים של משפחתו.
2. לחובת הנאשם עבר פלילי מכביד בעבירות אלימות, סמים ועוד, שתחילתו עוד בנעוריו וכשהרשעה אחרונה, משנת 2010, נגעה להחזקת סם לצריכה עצמית בשנת 2007. הנאשם גם ריצה עונשי מאסר. נגד הנאשם שני מאסרים מותנים:
   1. מאסר מותנה בן 4 חודשים, שניתן להפעילו בגין עבירה של היזק בזדון לרכוש, שהוטל ביום 13.5.07 בת"פ (ראשל"צ) 1722/07 (תע/2);
   2. מאסר מותנה בן 6 חודשים, שחובה להפעילו בגין עבירות הסמים, שהוטל ביום 4.5.10 בת"פ (ראשל"צ) 3179/09 (תע/3);
3. כאמור, בעניינו של הנאשם הוגשו שישה תסקירים ה"מכסים" תקופה בת למעלה משלוש שנים בתיק זה, ממעצרו של הנאשם בשנת 2013 ועד היום, וזאת בנוסף על היכרות קודמת וכמעט-רציפה עם הנאשם כבר משנת 2007. שירות המבחן היה ספקן באשר ליכולתו ורצונו של הנאשם להשתלב בטיפול ולהפיק ממנו תועלת, ולאורך התקופה חזר והציע להמשיך במעקב אחרי הנאשם, עד לתסקיר החמישי. בנסיבות אלו של היכרות מעמיקה וממושכת, יש לתת לתסקיר משקל נכבד.
4. מהתסקירים עולים הנתונים הבאים:

תחילה לא גילה הנאשם תובנה למהות מעשיו ומצבו, וברורה היתה מעורבותו העמוקה בעולם הסם. הנאשם לא גילה מוטיבציה אמיתית לשינוי או להפסקת השימוש בסמים. על-אף ספקנותו של שירות המבחן, שוחרר הנאשם ממעצרו ביולי 2013 ושולב בקהילה טיפולית סגורה. הנאשם הורחק מהקהילה, אך לאחר תהליך של גמילה פיזית מסמים שולב בהוסטל של קהילת "רטורנו" במארס 2014. ביוני 2014 הורחק הנאשם מההוסטל בשל אי-עמידה בכלליו, אך הצליח לשמור על ניקיון מסמים ושולב בטיפול ביחידה עירונית לנפגעי סמים. הנאשם שב וכשל בשימוש בסמים, עבר פעם נוספת גמילה פיזית, ובנובמבר 2014 שולב בטיפול במרכז יום לנפגעי סמים ברחובות לצד הקשר עם היחידה העירונית. מאותה עת ועד היום – שנה וחצי – מתמיד הנאשם בטיפול, הוא נקי מסמים, ולא הוגשו בעניינו כתבי אישום חדשים. במהלכה של תקופה זו בלטו המוטיבציה הגבוהה של הנאשם, רמת המחויבות שלו לטיפול, ונטילת האחריות ביתר תחומי החיים, כגון חידוש והידוק הקשר עם בתו, יציאה לעבודה, ופעולותיו להסדרת חובותיו. מטפליו של הנאשם ושירות המבחן התרשמו עמוקות מהצלחת הטיפול בנאשם ומהשינוי הכן והמתמיד בו, והשירות סיכם תסקירו האחרון בהמלצה לעונש שיקומי של של"צ ומבחן.

1. ענייננו אפוא במקרה חריג של הצלחה שיקומית מוכחת (והשוו [ע"פ 779/15](http://www.nevo.co.il/case/20009419) **פלוני נ' מ.י.** (2015)). אמנם, לא תמה הדרך – ולעולם לא תמה הדרך – אך רמת המוטיבציה של הנאשם והתמדתו בניקיונו מסמים, מחויבותו הפורה לטיפול ונטילת האחריות שלו על חייו, מצדיקים אימוץ חלקי של המלצת שירות המבחן, באופן זה שלא יוטל על הנאשם עונש מאסר בפועל, שיעצור ויכשיל את מאמצי השיקום.
2. עוד יש להוסיף את חלוף הזמן הרב מאז ביצוע העבירות, זמן שנוצל לתהליך השיקום.
3. עם-זאת, חומרת מעשיו החוזרים של הנאשם אינה מאפשרת אימוץ מלא של המלצת השירות, אלא רק הסרת האיום של מאסר בכליאה והמרתו בעבודות שירות – בכך יבוא ערך השיקום לביטוי הולם, תוך מתן מקום גם לשיקול הגמול הראוי.
4. לתוצאה זו ניתן להגיע בשתי דרכים: החרגה מוצדקת של עונשו של הנאשם ממתחמי העונש שקבעתי, מטעמי שיקום; או קביעת עונשו של הנאשם בתחתית המתחמים והטלת העונש כאחד, תוך חפיפת העונשים – ובדרך זו אבחר.
5. באשר למאסרים המותנים: מטעמי השיקום וחלוף הזמן, יופעלו אלו בחפיפה שלמה זה לזה ולעונש שיוטל.
6. מחמת מצבו הכלכלי של הנאשם ותקופת עבודות השירות, לא אחייבו בקנס; לנוכח ניקיונו מסמים, אמנע מפסילה בפועל מלנהוג, ואף אאריך את תקופת הפסילה המותנית שהושתה על הנאשם.

**סוף-דבר, אני גוזר על הנאשם את העונשים הבאים:**

א. 6 חודשי מאסר שירוצו בעבודות שירות, החל מיום 12.9.16 בבית אבות "משען" בחולון. הנאשם מוזהר כי אי-ציות להוראות הממונה על עבודות השירות, או הממונים במקום העבודה, יוביל להפסקת העבודות ולהמשך ריצוי המאסר בכליאה. גילוי עקבות סם בבדיקת סמים או ניסיון לשבש תוצאת בדיקה יובילו אף-הם להמשך ריצוי המאסר בכליאה. תשומת-לב הנאשם להוראות בחוות הדעת.

ב. אני מפעיל בחפיפה מלאה לעונש אותו הטלתי וזה לזה את המאסרים המותנים שהוטלו ביום 13.5.07 בת"פ (ראשל"צ) 1722/07 וביום 4.5.10 בת"פ (ראשל"צ) 3179/09, כך שהנאשם ירצה בסך הכל 6 חודשי מאסר בעבודות שירות, כמפורט לעיל.

ב. מאסר על-תנאי בן 6 חודשים למשך שנתיים מהיום, שלא יעבור עבירת סמים שהנה פשע.

ג. מאסר על-תנאי בן 3 חודשים למשך שנתיים מהיום, שלא יעבור עבירת סמים שהנה עוון, או עבירת אלימות לרבות איומים, או עבירה של היזק לרכוש במזיד.

ד. אני מאריך בשנה מהיום את הפסילה המותנית בת 6 חודשים שהוטלה ביום 4.5.10 בת"פ (ראשל"צ) 3179/09.

ה. אני מורה על חילוט סכום של 10,000 ₪ וטלפון נייד, שנתפסו מחזקת הנאשם במהלך החקירה, וסכום הכסף יועבר לזכות קרן הסמים (לפי החלטה מיום 14.4.16).

ו אני מעמיד את הנאשם ב"מבחן סמים" למשך שנה וחצי מהיום, ומזהיר אותו כי אי-ציות או הימנעות משיתוף פעולה עם שירות המבחן, יובילו להשבת התיק לבית המשפט ולגזירת עונש חלופי נוסף.

**הוראות נלוות:**

א. מוצגים: סמים יושמדו. כל מוצג אחר שלא הוריתי לחלטו או להשמידו, פרט לכסף, יועבר להכרעה פרטנית של קצין משטרה;

ב. עותקי גזר הדין יועברו לממונה על עבודות השירות ולשירות המבחן;

זכות ערעור תוך 45 יום מהיום לבית המשפט המחוזי.

5129371

54678313ניתן היום, כ"ט אייר תשע"ו, 06 יוני 2016, במעמד הצדדים.

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עידו דרויאן 54678313-/

1. לפי תיקון בהסכמה מיום 4.4.16; [↑](#footnote-ref-1)
2. צוין בטעות – שתוקנה – כ[ת"פ 38879-11-12](http://www.nevo.co.il/case/4054419); [↑](#footnote-ref-2)
3. הודעת התביעה, ע' 16 לפרוט' 4.4.16; [↑](#footnote-ref-3)