|  |  |
| --- | --- |
| **בית משפט השלום בתל אביב - יפו** | |
|  |  |
| **ת"פ 46903-02-13 מדינת ישראל נ' דדון**    תיק חיצוני: 465650/2012 יפתח | |

|  |  |  |
| --- | --- | --- |
| **בפני** | **כבוד ה**שופטשמואל מלמד | |
| מאשימה | | מדינת ישראל – ע"י עו"ד הוד ועו"ד אפלבוים |
| **נגד** | | |
| נאשם | | ניסים ניר דדון – ע"י עו"ד פרידמן |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [14](http://www.nevo.co.il/law/4216/14)

[חוק העונשין, תשל"ז-1977](http://www.nevo.co.il/law/70301): סע' [413](http://www.nevo.co.il/law/70301/413)

|  |
| --- |
| **גזר דין** |

**כתב האישום וההסדר:**

ביום 06.10.15 הגיעו הצדדים להסדר לפיו, הנאשם הודה והורשע בעובוד כתב האישום המתוקן, וצירף את [ת.פ 45448-06-15](http://www.nevo.co.il/case/20373974). נהאשם נשלח לעריכת תסקיר שירות מבחן בטרם הטיעונים לעונש. עמדתה המאשימה למאסר בפועל ואילו הסנגור יעתור לעונש בדמות צו של"צ.

נוכח הודאתו, הורשע הנאשם בעבודות כתב האישום המתוקן בתיק העיקרי ובתיק הצירוף כדלקמן:

**ב**[**ת.פ 46903-02-13**](http://www.nevo.co.il/case/6582002) **(תיק עיקרי) -** בעבירה של תיווך בסם מסוכן, לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973.

**ב**[**ת.פ 45448-06-15**](http://www.nevo.co.il/case/20373974) **(תיק צירוף) -** בעבירה של החזקת רכוש חשוד כגנוב, לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301) התשל"ז – 1977.

על פי עובדות כתב האישום המתוקן, ב[ת.פ 46903-02-13](http://www.nevo.co.il/case/6582002), בתאריך 18.05.12, תיווך הנאשם בעסקת סמים, בכך שניהל מספר שיחות טלפון עם סוכן סמוי שהופעל על ידי המשטרה, במטרה להוציא אל הפועל עסקת סמים. בהמשך לאמור, ניהל הנאשם מספר שיחות עם אחר, במהלכן סיכם עמו, כי יבצע עסקת סמים עם הסמוי. בהמשך לאמור לעיל, ביצע הסוכן הסמוי עסקת סמים עם האחר, בתיווכו של הנאשם, בכך שקנה ממנו סם מסוכן מסוג חשיש במשקל 48.62 גרם נטו, בתמורה ל-1,000 ₪.

על פי עובדות כתב האישום, ב[ת.פ 45448-06-15](http://www.nevo.co.il/case/20373974), בתאריך 29.10.12, החזיק הנאשם שקית ובה 42 שעונים החשודים כגנובים, כשאין בידו הסבר סביר כי השיג חזקה בהם כדין.

**תסקיר שירות מבחן:**

בעניינו של הנאשם התקבל תסקיר שירות מבחן לפיו, הנאשם, בן 31, נשוי. שירת שירות צבאי חלקי למשך שנתיים ושחורר עקב פציעה ברגלו. הנאשם חווה ילדות מורכבת, רקע כלכלי רעוע בביתו, נחשף מגיל צעיר לשימוש בסמים ע"י שני הוריו ולאלימות מילולית בניהם. מעיון בגיליון רישומו הפלילי עולה כי לא קיימות לחובתו הרשעות קודמות. בהתייחסות הנאשם לעבירה נשוא הדיון הנוכחי, הנאשם לקח אחריות חלקית על המיוחס לו. לדבריו לא היה מודע לעובדה כי מדובר בתיווך בעסקי סמים. במסגרת האבחון מצא שירות המבחן בבדיקת שתן שנלקחה כי הנאשם נקי משימוש בסמים. שירות המבחן התרשם כי הנאשם יכול להיענות באופן מקדם לסמכות ולהיעזר בהכוונה על מנת להעמיק הבנתו ביחס לבחירותיו ודרכי התנהלותו ובכך להפחית את הסיכון להישנות עבירות בעתיד. כמו כן, הערכת שירות המבחן היא כי לנאשם יכולת לתקשורת טובה, עורך מאמצים לתפקוד נורמטיבי, בעל יכולת למלא את תפקידיו כמפרנס, להשתלב בעבודה יציבה, מפגין כוחות ומוטיבציה להמשך תפקוד תקין ונכון להיעזר בשרות המבחן במטרה לשינוי בדפוס התנהגותו. שירות המבחן התרשם כי נוכח העובדה כי מדובר בעבירה ראשונה, היותו מפרנס עיקרי, אב לשני ילדים הממתי לילד נוסף, שליחתו למאסר ולו בעבודות שירות עלולה לפגוע בעמל רב משמר חייו. לאור האמור, המלצת שירות המבחן היא העמדת הנאשם בצו מבחן למשך שנה, לצד הטלת עונש של"צ בהיקף של 340 שעות ומע"ת.

**טיעוני הצדדים:**

ב"כ המאשימה הנאשם ללא עבר, עמדת המאשימה לאור חומרת העבירה הינה לעונש מאסר. הערך המוגן הוא הגנה על הציבור והשלכה של עבירות הסמים על הציבור. מתחם העונש של 6 חודשי מאסר שיכול וירוצו בעבודות שירות ועד 14 חודשי מאסר.

המאשימה עתרה לרף האמצעי, בשל חלוף הזמן והודאת הנאשם.

ב"כ הנאשם הפנה לאמור בתסקיר שירות מבחן, לנסיבותיו האישיות של הנאשם. ב"כ הנאשם הפנה לכך שמדובר במי שאין לו עבר פלילי. ב"כ הנאשם הפנה לכך שהנאשם מתפקד בצורה נורמטיבית. מפרנס 2 ילדים מאימהות שונות. ב"כ הנאשם הפנה לנסיבות אישיות קשות של הנאשם במסגרת משפחתו. בנסיבות אלו עתר ב"כ הנאשם לאמץ את המלצת שירות המבחן, להפחית משעות השל"צ.

**דיון והכרעה:**

לעניין המתחם, אציין כי מתחם הענישה בעבירת התיווך הוא רחב ביותר והוא קשור לא אחת בתרומת העבריין למעשה, סוג הסם וכמותו. לעניין זה ראה:

[**ת"פ (ת"א) 33985-01-13**](http://www.nevo.co.il/case/4585059) **מדינת ישראל נ' שפרנסקי(עציר) ואח'** נקבע מתחם בין מאסר על תנאי, לבין 4 חודשי מאסר.

[**תפ (כ"ס) 16209-03-13**](http://www.nevo.co.il/case/6731660)**‏ ‏ מדינת ישראל נ' פאדי גאבר** נע בין 6 חודשי מאסר לריצוי בדרך של עבודות שירות ועד ל-12 חודשי מאסר בפועל.

[**תפ (נת') 58167-11-10**](http://www.nevo.co.il/case/5103092)**‏ ‏ מדינת ישראל נ' אמיר וייס** נע בין עונשי מאסר של חודשים בודדים במקרים של תיווך בכמויות קטנות וכלה ב- 24 חודשים כאשר מדובר בתיווך בכמויות גדולות ובמספר עסקאות

[**תפ (י-ם) 60476-05-13**](http://www.nevo.co.il/case/7028305)**‏ ‏ מדינת ישראל נ' שלמה אברמס** עבירת התיווך בכל אחד מן האישומים נע מ- 8 עד 18 חודשי מאסר בפועל.

[**תפ (י-ם) 25379-05-14**](http://www.nevo.co.il/case/16931247)**‏ ‏ מדינת ישראל נ' מוחמד טוויל** בגין העבירה של תיווך לעסקה בסם נע ממאסר קצר בפועל ועד 10 חודשי מאסר בפועל.

[**תפ (י-ם) 61235-05-13**](http://www.nevo.co.il/case/7029235)**‏ ‏ מדינת ישראל נ' בן מיאלניק** נע מ- 6 ועד 18 חודשי מאסר בפועל.

[**ת"פ (ראשל"צ) 34303-01-11**](http://www.nevo.co.il/case/4929773) **מדינת ישראל נ' יגאל אדם מסיקה** נע מ- 6 ועד 18 חודשי מאסר בפועל.

[**ת"פ (רמ') 33804-01-12**](http://www.nevo.co.il/case/4922786) **מדינת ישראל נ' חביב עזרן** מתחם שבין 6 חודשי מאסר בפועל לבין 12 חודשי מאסר בפועל.

[**תפ (כ"ס) 43556-03-14**](http://www.nevo.co.il/case/13072295)**‏ ‏ מדינת ישראל שלוחת תביעות כפר-סבא נ' בסאם גאבר** מתחם העונש ההולם בנסיבות ביצוע העבירה שבפנינו הוא בין מספר חודשי מאסר ל-12 חודשי מאסר בפועל, לצד מאסר על תנאי וקנס כספי.

[**תפ (י-ם) 30494-12-11**](http://www.nevo.co.il/case/2831513)**‏ ‏ מדינת ישראל נ' איתן לנקסנר** מתחם העונש ההולם הוא בין מאסר קצר שירוצה בעבודות שירות ועד ל- 8 חודשי מאסר.

[**תפ (ת"א) 59586-01-14**](http://www.nevo.co.il/case/11280470) **מדינת ישראל נ' אברהם קקון** מתחם עונש הולם בין שישה חודשי מאסר בפועל לבין 12 חודשי מאסר בפועל.

[**תפ (רמ') 29090-08-15**](http://www.nevo.co.il/case/20510264) **פרקליטות מחוז מרכז נ' אביבה זרביב** בתיק העיקרי הינו החל מחודשיים מאסר בעבודות שירות ועד ל- 14 חודשי מאסר בפועל.

[**ת"פ (ב"ש) 47378-06-15**](http://www.nevo.co.il/case/20376129) **מדינת ישראל נ' דניאל רובינוב** נע בין מאסר קצר ועד 12 חודשים מאסר בפועל.

[**ת"פ 13378-04-14**](http://www.nevo.co.il/case/13106209) **(באר שבע) מדינת ישראל נ' זוהיר אבו רמשה,** מתחם של 6-16 חודשי מאסר.

[**תפ (רח') 13289-03-15**](http://www.nevo.co.il/case/20075002)**‏ ‏ מדינת ישראל נ' תומר רעד** נע בין מאסר על תנאי, לצד ענישה נלווית, ובין מאסר בפועל לתקופה של 6 חודשים, שיכול וירוצה בדרך של עבודות שירות.

[**תפ (רמ') 33125-01-14**](http://www.nevo.co.il/case/11252981)**‏ ‏ מדינת ישראל פרקליטות מחוז מרכז נ' 13 - שאלתיאל קריטי** נע בין 6 ועד 12 חודשי מאסר בפועל.

[**תפ (י-ם) 446-05-14**](http://www.nevo.co.il/case/16900963)**‏ ‏ מדינת ישראל נ' יוחאי סויסה** נע ממספר חודשי מאסר בפועל ועד 12 חודשי מאסר בפועל.

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה. סבורני כי מתחם העונש ההולם בגין הארוע בתיק העיקרי מע"ת + של"צ ועד ל12 חודשי מאסר, באירוע בתיק המצורף מאסר על תנאי ועד 3 חודשי מאסר.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות; היותו נעדר עבר פלילי.

**נוכח האמור בתסקיר השירות, העובדה כי הנאשם למרות נסיבות אישיות מורכבות כאמור בתסקיר, מתפקד, הנאשם מפרנס את משפחתו כאשר מאז ביצוע העבירה של תיווך בסם בחלוף כמעט 4 שנים לא הורשע מעולם בעבירה, בית המשפט סבור כי יש לקבל את המלצת שירות המבחן ולאפשר שיקומו של הנאשם.**

**לאחר ששמעתי את הצדדים בהתחשב בטיעוניהם, בנסיבות המקרה והעניין ועל פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. אני דן את הנאשם למאסר למשך **8** חודשים וזאת על תנאי למשך שלוש שנים. התנאי הוא שלא יעבור עבירה על פי הוראות [פקודת הסמים המסוכנים](http://www.nevo.co.il/law/4216) מסוג פשע.
2. אני דן את הנאשם למאסר למשך חודשיים וזאת על תנאי למשך שלוש שנים. התנאי הוא שלא יעבור את עבירת רכוש מסוג עוון.
3. הנאשם ישלם קנס בסך 2,000 **₪** או 20 ימי מאסר תמורתם. הקנס ישולם ב- 10 תשלומים שווים ורציפים החל מיום 01.06.16. אי תשלום מתשלום שיעורי הקנס יעמיד את הקנס לפרעון מידי.
4. אני מעמיד את הנאשם בצו מבחן למשך 12 חודשים. בית המשפט מסביר לנאשם ומזהיר את הנאשם שאם לא ימלא אחרי הצו מכל בחינה שהיא או יעבור עבירה נוספת יהיה צפוי לעונש על העבירה שבגללה ניתן הצו.

הנאשם הביע את נכונותו למלא אחר הוראות הצו.

1. אני מורה לנאשם לבצע 300 שעות שרות לטובת הציבור על פי התוכנית שתוכן ע"י שירות המבחן.

בית המשפט מסביר לנאשם ומזהיר את הנאשם, שאם לא ימלא אחרי צו השל"צ מכל בחינה שהיא או יעבור עבירה נוספת, בית המשפט יהיה רשאי לבטל את צו השל"צ ולשפוט אותו מחדש, לרבות הטלת עונש נוסף על העבירה שבגינה ניתן הצו.

הנאשם הביע את נכונותו למלא אחר הוראות הצו.

שירות המבחן יכין תוכנית של"צ ויעבירה לאישור בית המשפט בתוך 45 יום.

**המזכירות תשלח פרוטוקול הדיון לשירות המבחן.**

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

**ככל שהופקד פיקדון בתיק על-ידי הנאשם, הקנס יקוזז מהפיקדון ואת היתרה יש להחזירו לידיו או לגורם אחר לפי בקשת הנאשם, בהיעדר מניעה על-פי דין.**

**5129371**

54678313הנאשם יפנה למזכירות ביהמ"ש לקבלת שובר תשלום קנס.

ניתנה היום, כ"ו אדר א' תשע"ו, 06 מרץ 2016, במעמד הצדדים.

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שמואל מלמד 54678313-/