|  |  |
| --- | --- |
| **בית משפט השלום בתל אביב - יפו** | |
| ת"פ 48167-02-13 מדינת ישראל נ' סימן טוב |  |

|  |  |  |
| --- | --- | --- |
| בפני | **כב' ה**שופטעידו דרויאן | |
|  | **מדינת ישראל** |  |
|  | ע"י ב"כ עו"ד זרנגר | **המאשימה** |
|  | **נגד** | |
|  | **אלירן סימן טוב** |  |
|  | ע"י ב"כ עו"ד פלישמן | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13)

[חוק העונשין, תשל"ז-1977](http://www.nevo.co.il/law/70301): סע' [85](http://www.nevo.co.il/law/70301/85)

|  |
| --- |
| **גזר דין** |

ביום 10.12.13 הורשע הנאשם לפי הודייתו בכתב האישום בביצוע חמש עבירות של סחר בסם מסוכן לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216), ובעבירה נוספת של החזקת סם מסוכן שלא לצריכה עצמית.

**מעשי הנאשם:**

1. בחמש הזדמנויות שונות, החל מיום 7.1.13 ועד ליום 18.2.13, מכר הנאשם סם מסוג MDMA לסוכן משטרתי, לאחר תיאומים טלפוניים. כמויות הסם הלכו וגדלו ממכירה למכירה, החל מ-0.6078 גרם נטו תמורת 1,050 ₪, ועד 4.15 גרם ברוטו תמורת 3,500 ₪. בסך הכל סחר הנאשם כך בלמעלה מעשרה גרם MDMA, ובעוד שישה "בולים" של LSD שנספחו לשתיים מהמכירות.
2. בעת מעצרו נתפסו במקום מגוריו של הנאשם חשיש ומריחואנה – כלומר, קנאביס – במשקל כולל של 43.2 גרם ברוטו, אותם החזיק שלא לצריכה עצמית.

**נסיבות העבירות - מתחמי העונש ההולמים:**

1. הפסיקה חזרה וקבעה, בכל דרגות בתי המשפט, את כובד משקלם של הערכים החברתיים המוגנים בעבירות הסמים, ואת חומרת הפגיעה בהם על-ידי סוחרי הסמים. מדובר בנגע האוכל בחברה בכל פה, משחית את הגוף ואת הנפש, ושולח גרורות בדמות עבירות אלימות ורכוש חמורות גם כלפי אלו שאינם מעורבים בסחר בסם ובצריכתו. זאת, עוד טרם שנזכיר את האומללות הפוקדת את משפחות הצרכנים ואת השימוש ברווחי הסמים למימונם של ארגוני פשיעה ושל כל סוגי העבריינות הקשה. במקרה דנן, מדובר בעבירות חוזרות, שבוצעו בצורה מתוכננת, כשהנאשם משמש כסוחר סמים לכל דבר וחולייה מרכזית בהפצתם, ובכך פגיעתו בערכים אלה היתה ניכרת.
2. הנאשם, שהיה מכור לסמים ולא עבד, ביצע את העבירות במטרה לפרנס את עצמו ולממן את שימושו בסמים.
3. עיון בפסיקה הנוהגת, לעניין סחר בסם מסוג MDMA, שלא סווג כסם "קשה"[[1]](#footnote-1), מעלה כי מתחם העונש ההולם לאירוע של סחר בכמות משמעותית בסם זה, על-ידי מי שעוסק בסחר בסמים, הינו בין מאסר שניתן לרצותו בעבודות שירות ועד 12 חודשי מאסר בפועל כעונש עיקרי (וראו למשל דיון מפורט ב[עפ"ג (י-ם) 59106-03-14](http://www.nevo.co.il/case/13090102) **מ.י. נ' פלוני** 2014) ). אאמץ מתחם זה ההולם גם את ענייננו, לגבי כל אירוע מכירה.
4. באשר להחזקת הקנאביס לסוגיו שלא לצריכה עצמית: לנוכח טיב הסם והכמות הלא-גדולה, אך לנוכח פעולתו העקבית של הנאשם כסוחר סמים, ייקבע מתחם העונש בין מאסר קצר שיכול וירוצה בעבודות שירות ועד לשמונה חודשי מאסר בפועל.

**חריגה ממתחמי הענישה והארכתם של מאסרים מותנים – שיקולי שיקום:**

1. הנאשם יליד 1986, כבן 28 כיום, רווק המתגורר בבית אמו ואינו עובד.
2. לחובת הנאשם עבר פלילי רלוונטי ומכביד:
   1. בשנת 2006, בעת שירותו הצבאי, הורשע לראשונה בשימוש בסם לצריכה עצמית ונדון למאסר מותנה וקנס;
   2. ב-8.6.10 נשפט הנאשם בגין החזקת קנביס לצריכה עצמית והפרעה לשוטר במילוי תפקידו, עבירות אותן ביצע בשנת 2007, ונדון למאסר בעבודות שירות ולמאסר מותנה בן שישה חודשים (בגין עבירות הסמים), שהינו חב הפעלה בענייננו ([ת"פ (תא) 2224/09](http://www.nevo.co.il/links/psika/?link=תפ%202224/09) – ת/3);
   3. ב-13.7.10 נשפט הנאשם בגין החזקת קנביס שלא לצריכה עצמית, עבירה שביצע בשנת 2006, ונדון לקנס ולמאסר מותנה בן עשרה חודשים, שאף-הוא חב הפעלה בענייננו ([ת"פ (תא) 8066/07](http://www.nevo.co.il/case/2401964) – ת/2);
3. מתסקירי שירות המבחן ומחוות דעת פסיכיאטרית מיום 4.3.13 (נע/1) עולים הנתונים הבאים:

מוצא הנאשם ממשפחה מתפקדת, שהתמודדה עם קשיים כלכליים, כשיחסי הנאשם עם בני משפחתו מורכבים ובעייתיים. הנאשם אובחן כהיפראקטיבי אך לא טופל עקב התנגדות אמו, והתנהגותו הידרדרה עד שהושם בבית ספר מיוחד. הנאשם סיים 12 שנות לימוד, התגייס ושוחרר לאחר כשנה וחצי מחמת אי התאמה. הנאשם החל להשתמש בסמים ובאלכוהול בנעוריו והתמכרותו הלכה והחמירה עם השנים. ניסיון גמילה יחיד שערך הנאשם כשל. בשנת 2012 גירשה אותו משפחתו מהבית ונתקה עמו קשר, בשל התנהגותו ושימוש בסמים, והוא הפך לדר-רחוב. בעקבות מעצרו בתיק דנן שולב בקהילה הטיפולית "הדרך" אך הורחק לאחר כשלושה חודשים עקב התנהגות בעייתית. הנאשם שולב בחודש אוקטובר 2013 ביחידה לטיפול בהתמכרויות בעיר מגוריו ומאז הוא משתתף בטיפול פרטני וקבוצות טיפוליות וכן מוסר בדיקות שתן נקיות.

הנאשם ביצע את העבירות כשהיה דר-רחוב, לצורך מחייתו ולמימון התמכרותו לסם.

כיום הנאשם משקיע מאמצים ניכרים באפיק הטיפולי: לא זו בלבד שהנאשם נרתם לטיפול בהתמכרותו, אלא גם שולב בהצלחה בפרויקט "אוניברסיטה בעם" במטרה לרכוש מקצוע והשכלה, ועתיד להמשיך בלימודיו בשנה הקרובה. שירות המבחן מוצא כי הנאשם מצליח להפיק תועלת רבה מהטיפול המשמש לו מנוף לשינוי משמעותי בכל תחומי חייו.

השירות מצביע על התמכרותו של הנאשם לסמים בעל גורם עיקרי בביצועי העבירות, מדגיש כי הצפי לשיקום הינו חיובי לנוכח המוטיבציה והיכולות של הנאשם, וממליץ אפוא לנקוט בדרך שיקומית של הארכת המאסרים המותנים, צו מבחן וחיוב בשל"צ כעונש מוחשי.

1. הנאשם מצוי אפוא בתהליך טיפולי אינטנסיבי וכולל מחודש אוקטובר 2013 – כמעט כשנה – בהצלחה ניכרת, לדעת שירות המבחן והגורמים המטפלים. מדובר בשינוי חד באורח חייו של הנאשם, שמנעוריו חי חיים שוליים שנעו סביב עולם הסמים. עוד יש לציין, כי על-אף אורח חייו השולי, לא הסתבך הנאשם בכל עבירה פרט לעבירות סמים, מהן שעניינן צריכה עצמית[[2]](#footnote-2).
2. נראה אפוא, כי הערכת שירות המבחן, לפיה יש סיכוי ממשי לתהליך הטיפולי ולשילובו של הנאשם בחברה כאדם נורמטיבי העומד ברשות עצמו, מבוססת היטב. הנאשם הוא אפוא "בעל פוטנציאל שיקומי גבוה" המצדיק נקיטה בצעד החריג של חריגה אל מתחת למתחמי העונש ההולם (וראו [ע"פ 1903/13](http://www.nevo.co.il/case/6824952) **עיאשה נ' מ.י.** (2013) ו[רע"פ 7683/13](http://www.nevo.co.il/case/10459128) **פרלמן נ' מ.י.** (2014)).
3. ויתירה מכך:

לחובת הנאשם שני מאסרים מותנים חבי-הפעלה. שירות המבחן קשר כאמור בין התמכרותו של הנאשם לבין ביצוע עבירות, והפנה את הנאשם לטיפול בנפגעי סמים – טיפול מוצלח ורב-סיכוי, כמתואר לעיל. לפיכך, נראה כי לא יהיה זה צודק להפעיל את המאסרים המותנים ואין זה מאינטרס הציבור לקטוע את התהליכים החיוביים-במובהק שעובר הנאשם בסיוע סוכנויות הטיפול והתַקוֹן. בנוסף, שוכנעתי כי לא נשקפת עוד סכנה כלשהי לציבור ולרכושו מצד הנאשם. לפיכך, אעשה שימוש בסמכותי לפי [סעיף 85](http://www.nevo.co.il/law/70301/85) ל[חוק העונשין](http://www.nevo.co.il/law/70301), תשל"ז-1977, ואאריך את שני המאסרים המותנים העומדים נגד הנאשם.

1. לנוכח מצבו הכלכלי של הנאשם, אני נמנע מהטלת קנס.
2. על הנאשם להיות ער למלוא המשמעות של ההזדמנות החריגה שניתנה לו, שעמה גם נטל כבד של תקופת מאסר משמעותית, היה וייכשל.

**סוף-דבר, אני גוזר על הנאשם את העונשים הבאים:**

א. אני מאריך בשנתיים מהיום את המאסרים המותנים שהוטלו על הנאשם ב[ת"פ (שלום ת"א) 2224/09](http://www.nevo.co.il/links/psika/?link=תפ%202224/09) מיום 8.6.10 ובת"פ 48167-02-13 מיום 13.7.10;

ב. אני מחייב את הנאשם בביצוע 150 שעות של"צ ב"מרכז ספורט קליין" לפי תכנית שירות המבחן המאושרת עתה, כשהנאשם מוזהר כי אי-ציות להוראות שירות המבחן או הממונים במקום השירות יוביל להשבת התיק לבית המשפט ולגזירת עונש חלופי נוסף;

ג. אני מעמיד את הנאשם בפיקוח שירות המבחן למשך 18 חודש, כשהנאשם מוזהר כי אי שיתוף פעולה עם השירות יוביל להשבת התיק לבית המשפט ולגזירת עונש חלופי נוסף;

ד. התחייבות בסך 2,000 ₪ למשך שנתיים מהיום, שלא יעבור עבירת סמים שהנה פשע. לא תיחתם ההתחייבות, ייאסר הנאשם למשך חודש ימים;

ה. אני פוסל את הנאשם מלנהוג או לקבל רישיון נהיגה למשך שנה מהיום. נרשמה הצהרת הנאשם לפיה אין בידו רישיון;

**הוראות נלוות:**

א. הסמים יושמדו. יתר מוצגים טופלו בהחלטה בה הוכרז הנאשם "סוחר סמים";

ב. עותק גזר הדין יישלח לשירות המבחן;

זכות ערעור תוך 45 יום.

5129371

54678313ניתן היום, י"ד אלול תשע"ד, 09 ספטמבר 2014, במעמד הצדדים.

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עידו דרויאן 54678313-/

1. וכך גם לעניין ה-LSD; [↑](#footnote-ref-1)
2. עניינה של עבירה של הפרעה לשוטר בה הורשע, לצד עבירות סמים, היה בניסיון בריחה משוטר; [↑](#footnote-ref-2)