|  |  |  |
| --- | --- | --- |
| **בית משפט השלום בנתניה** | | |
| **ת"פ 17018-03-13 מדינת ישראל נ' סויסה אייזנברג** |  | **06 ינואר 2016** |

|  |  |
| --- | --- |
| **בפני כב' השופטת הבכירה גלית ציגלר** | |
| **ה**מאשימה | מדינת ישראל | |
| **נגד** | | |
| **ה**נאשם | לירון סויסה אייזנברג | |

<#1#>

נוכחים:

ב"כ המאשימה עו"ד קובי בן דוד

הנאשם ובאי כוחו עו"ד נתן יצחק ועו"ד קובי בן שעיה

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הורשע בכתב אישום מתוקן האוחז שלושה אישומים, שעניינם עבירות סמים שביצע, חלקן יחד עם אחרים, והקשורות בהפעלתו של סוכן משטרתי בשנת 2012.

במועדים שונים באותה שנה, פעל הנאשם וסייע לסחר בסם מסוכן בשתי הזדמנויות, כאשר מדובר בסם מסוג חשיש ובהזדמנות שלישית ביום 5.11.12 סחר הנאשם בעצמו בסם המסוכן.

כאמור הנאשם הודה, וזאת לאחר שכתב האישום תוקן בשנית והוצג לבימ"ש.

במסגרת הסדר הופנה הנאשם לשירות מבחן על מנת שיתן תסקיר בעניינו וימליץ לגבי ענישה ראויה.

מהתסקיר שהתקבל עולה כי הנאשם, יליד 1989, היה מעורב בעברו בעבירות רכוש, ואף ריצה עונש מאסר בפועל.

התסקיר בוחן את מצבו האישי והמשפחתי של הנאשם, בעיות שונות אשר ליוו אותו במהלך חייו, שנות לימודיו שלא הושלמו, והאיבחון הקוגנטיבי שנערך לו.

הנאשם נשוי, אב לשניים, עובד באופן מסודר והתרשמות קצין המבחן היתה כי הנאשם אינו מכור לסמים, כי לקח אחריות על המעשה, תפקודו תקין, והוא הבין את הפסול שבשימוש בסמים או בעיסוק בהם.

בנסיבות אלה המליץ קצין המבחן על ענישה ממשית באמצעות של"צ.

באי כח הצדדים שוחחו ביניהם לאחר קבלת התסקיר כאשר אין ספק כי מדובר בעבירות חמורות, שהענישה עליהם מחמירה ומגיעה כדי מאסר בפועל לתקופות לא קצרות, כאשר מדובר בצבר של עבירות.

עם זאת, נוכח הנסיבות שבתסקיר, לקיחת האחריות ופרק הזמן שחלף הגיעו הצדדים להבנות וביקשו במשותף להטיל על הנאשם עונש של 6 חודשי מאסר אשר ירוצו בעבודות שירות, ובנוסף מאסר על תנאי וקנס, כאשר הסנגור ביקש כי הקנס יהיה מתון בהתחשב בנסיבות שפורטו.

כפי שציינתי מדובר בנסיבות לא קלות, בנאשם שהודה ולקח אחריות, בעובדה כי מאז האירועים חלפו כשלוש שנים, והנאשם לא הסתבך עוד בעבירות נוספות ולא נפתחו לו תיקים חדשים.

אומנם המלצת שירות המבחן הינה המלצה מקלה מאד, אולם אין לי ספק כי המלצה זאת באה על רקע הנסיבות האישיות כמפורט שם.

בחנתי את ההסדר המוצע, כאשר מדובר בענישה מקלה יחסית, עם זאת ונוכח הנסיבות הנזקפות לזכותו של הנאשם אני רואה לכבד את ההסדר ולגזור עליו את העונשים הבאים:

א. 6 חודשי מאסר שירוצו בעבודות שירות בהתאם לחוות דעתו של הממונה ובהחלטה נפרדת.

ב. 3 חודשי מאסר על תנאי לתקופה של 3 שנים, והתנאי הוא שהנאשם לא יעבור עבירה מסוג עוון על [פקודת הסמים המסוכנים](http://www.nevo.co.il/law/4216).

ג. 8 חודשי מאסר על תנאי לתקופה של 3 שנים, והתנאי הוא שהנאשם לא יעבור עבירה מסוג פשע על [פקודת הסמים המסוכנים](http://www.nevo.co.il/law/4216).

ד. קנס בסך 1,800 ₪ אשר יקוזז מהכספים המופקדים ב[עמ"ת 12216-04-13](http://www.nevo.co.il/case/6873784).

ככל שאין כספים מופקדים ישולם הקנס עד יום 20.2.16.

לא ישולם הקנס במועד הנאשם ירצה 21 ימי מאסר תמורתו.

יתרת הכספים תוחזר לידיו של עו"ד קובי בן שעיה כמפורט לעיל.

ה. הסם יושמד.

<#4#>

**ניתנה והודעה היום** כ"ה טבת תשע"ו**,** 06/01/2016 **במעמד הנוכחים.**

|  |
| --- |
|  |
| **גלית ציגלר, שופטת בכירה** |

<#5#>

**החלטה**

בהמשך לגזר הדין שניתן לעיל אני מורה כי הנאשם ירצה את עבודות השירות בשווים עמותה לשיקום תעסוקתי ברחוב המסגר 43 בנתניה.

על הנאשם לעבוד 5 ימים בשבוע, 8 וחצי שעות בכל יום.

תשומת לב הנאשם כי עליו לעדכן את הממונה בכל שינוי בכתובתו, אם יהיה כזה, ועליו לדעת כי יתכנו ביקורי פתע וכל הפרה מצידו עלולה להביא להפסקה מינהלית ולריצוי עונש מאסר בפועל.

תחילת עבודות השירות ביום **21.2.16** ויש להתייצב בתחילת העבודות במפקדת מחוז מרכז יחידת עבודות שירות ברמלה, בשעה 08:00 בבוקר.

המזכירות תעביר העתק ההחלטה לממונה על עבודות שירות, אשר יבחן האם לנוכח נסיבותיו של הנאשם ניתן לשבצו בעבודה אחרת, וככל שהדבר מתאפשר תוגש הודעה מתאימה לחתימתי.

**זכות ערעור תוך 45 יום מהיום.**

<#6#>

**5129371ניתנה והודעה היום כ"ה טבת תשע"ו, 06/01/2016 במעמד הנוכחים.**

|  |
| --- |
| 54678313 |
| **גלית ציגלר, שופטת בכירה** |

הוקלד על ידי אורית זיתוני

גלית ציגלר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)