|  |  |
| --- | --- |
| **בית משפט השלום בירושלים** | |
| ת"פ 39699-03-13 מדינת ישראל נ' ממן(אחר/נוסף) |  |

|  |  |  |
| --- | --- | --- |
| לפני | **כב' ה**שופטמרדכי כדורי | |
| בעניין: | מדינת ישראל |  |
|  |  | המאשימה |
|  | **נגד** | |
|  | בועז ממן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d)

|  |
| --- |
| **גזר דין** |

**הרקע:**

הנאשם הורשע על פי הודאתו שניתנה במסגרת הסדר טיעון בחמש עבירות של סחר בסם מסוכן, לפי [סעיף 13](http://www.nevo.co.il/law/4216/13) + [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 (להלן: **"פקודת הסמים"**).

על פי עובדות כתב האישום המתוקן, בין יום 5/3/2013 ליום 14/3/2013, בחמישה מועדים סמוכים, מכר הנאשם לשוטר סם מסוכן, כדלהלן:

ביום 5/3/2013 מכר הנאשם **קנבוס במשקל 1.0142 גרם נטו בתמורה לסך של 150₪.**

ביום 7/3/2013 מכר הנאשם **קנבוס במשקל 1.41 גרם נטו בתמורה לסך של 200 ₪**.

בלילה שבין יום 9/3/2013 ליום 10/3/2013 מכר הנאשם **קנבוס במשקל של 1.19 גרם נטו בתמורה לסך של 200 ₪**.

בלילה שבין יום 13/3/2013 ליום 14/3/2013 מכר הנאשם **קנבוס במשקל של 1.31 גרם נטו בתמורה לסך של 200 ₪**.

ביום 14/3/2013 מכר הנאשם **מריחואנה במשקל של 2.5 גרם ברוטו בתמורה לסך של 300 ₪**.

**תמצית טיעוני הצדדים:**

המאשימה ביקשה להטיל על הנאשם עונש של 6 חודשי מאסר שירוצו בעבודות שירות, מאסר על תנאי וצו מבחן.

בטיעוניה הזכירה המאשימה את חומרתו של מעשה הסחר בסמים, ואת הצורך להגן על שלום הציבור ולמגר את התופעה של הפצת סמים מסוכנים.

המאשימה טענה כי העובדה שמדובר בחמש עבירות סחר אשר בוצעו בטווח של תשעה ימים מלמדת כי הנאשם היה זמין ומקושר ללקוחותיו, והיווה חוליה חשובה בשרשרת הסם.

המאשימה טענה כי מתחם הענישה ההולם לכל אחד מהאישומים בהם הורשע הנאשם נע בין 6 חודשי מאסר לבין 12 חודשי מאסר. על פי הסדר הטיעון, לנוכח ההליך הטיפולי בו השתתף הנאשם, שיתוף הפעולה שלו עם המסגרת הטיפולית, הודאתו, עברו הנקי ואי מעורבותו בפלילים מאז האירוע האחרון, עתרה המאשימה לעונש כולל ביחס לכל האירועים, כנ"ל.

ההגנה ביקשה להסתפק בעונש מאסר מותנה, צו מבחן והתחייבות, ולחילופין מאסר לתקופה קצרה בלבד שירוצה בעבודות שירות.

בטיעוניו ציין הסנגור כי במועד האירועים היה הנאשם צעיר כבן 20 בלבד וכי עברו פלילי נקי. עוד ציין הסנגור כי הנאשם היה עצור מאחורי סורג ובריח במשך למעלה מחודש ימים, לאחר מכן שוחרר בתנאים שכללו מעצר בית מלא עם איזוק אלקטרוני למשך למעלה מ-9 חודשים.

ב"כ הנאשם הפנה לכך שעל פי עובדות כתב האישום השוטר הוא זה שיצר קשר עם הנאשם, כי בכל אחד מהמקרים מכר הנאשם כמות של כגרם אחד, וכי האירועים התרחשו בפרק זמן קצר ביותר.

לטענת הסנגור, הנאשם לא פגע במעשיו בערך המוגן, שכן הסם נמכר לשוטר אשר הפקיד את הסם בכספת.

לסברת ההגנה, מתחם העונש ההולם למעשי העבירה שביצע הנאשם נע בין מאסר על תנאי לבין מאסר בעבודות שירות בצירוף צו מבחן או התחייבות להימנע מעבירה.

לאור האמור, לנוכח ההליך הטיפולי הארוך שעבר הנאשם, ובהתחשב בכך שכיום הנאשם עובד ולומד, ביקשה ההגנה לקבל את המלצת שירות המבחן ולהטיל על הנאשם צו מבחן למשך שנה, כעונש כולל בגין כל האישומים.

הנאשם טען כי לא היה מודע לחומרת המעשים שביצע, וכי לנוכח החוויות הקשות שעבר בעקבות מעצרו אין אפשרות שהוא יחזור על מעשיו.

עוד ציין הנאשם כי ניתק את קשריו עם החברה השלילית אליה היה קשור בעת ביצוע העבירות, מצא חברים חדשים, הוא עובד ולומד ונמצא במקום אחר לגמרי.

**תסקירי שירות המבחן:**

שירות המבחן ליווה את הנאשם במשך למעלה משנה. בתסקיריו פרט שירות המבחן את נסיבותיו האישיות והמשפחתיות של הנאשם, גילו הצעיר, עברו פלילי הנקי, קשייו וקשיי משפחתו, תחושותיו, הפרעה ממנה סבל, הגיל הצעיר בו החל לעשות שימוש בסמים, החברה השולית אלה התחבר וכישלונו של הליך טיפולי קודם בו השתתף קודם למעצרו.

שירות המבחן התרשם כי הנאשם סובל מבעיית התמכרות ממושכת לסמים, וזו מצריכה טיפול כוללני ומקיף. בהתאם, החל מיום 23/4/2013 שולב הנאשם בתוכניות טיפוליות במרכז יום, טרום מרכז יום וביחידה לטיפול בהתמכרויות באגף הרווחה. הנאשם השתתף בטיפולים פרטניים וקבוצתיים, ובדיקות סם שנערכו לו נמצאו נקיות. אמנם, במהלך התקופה הנאשם ניתק קשר עם העו"ס המטפלת ולא נענה לפניות שירות המבחן. אך בהמשך הנאשם יצר קשר מיוזמתו, הגיע לפגישות והשתתף במסגרת הטיפולית. מאז הנאשם מגלה מוטיבציה להמשיך בטיפול, מגיע לפגישות ללא איחורים וחיסורים, מוסר בדיקות שתן נקיות מסמים, יכולת הארגון שלו השתפרה ורמת מחויבותו לטיפול גבוהה ביותר. שירות המבחן העריך כי הנאשם מתאמץ ומגייס את כוחותיו על מנת לשפר את תפקודיו במישורים השונים בחייו, וכי השתלבותו בעבודה ובמסגרת הטיפולית מפחיתים את הסיכון להישנות התנהגות בעייתית מצדו.

בסופו של דבר המליץ שירות המבחן להטיל על הנאשם צו מבחן למשך שנה. עוד המליץ שירות המבחן כי אם בית המשפט יחליט להטיל על הנאשם עונש מאסר בעבודות שירות, שזה יהיה לתקופה קצרה בלבד, כדי לא לפגוע בהליכי הטיפול והשיקום של הנאשם.

**דיון ומסקנות:**

מעשה של סחר בסמים פוגע פגיעה ממשית בבריאותה של החברה ובציבור בכללותו. מעשה זה מפיץ ומגביר את הנזקים הנלווים לשימוש בסמים. בכלל זאת גורם מעשה הסחר בסמים לפגיעה בערכים חברתיים אחרים, שכן משתמשים בסמים מבצעים עבירות אחרות כדי לממן את צריכת הסמים.

על מנת לעמוד על מידת הפגיעה של מעשה הסחר בסמים בערכים החברתיים המוגנים יש לבחון, בין היתר, את כמות הסם שנסחרה. כפי שקבע בית המשפט העליון:

**"הענקת משקל למשקל הסם אינה בגדר שיקול זר או לא רלוונטי ... יוזכר כי החזקה שהסם אינו נועד לצריכה עצמית חלה כאשר מדובר בכמות סם של 0.3 גרם. נתון זה מהווה אינדיקציה למשמעות הכמות. בהקשר זה יש לזכור כי עבירות הסם שלא לשימוש עצמי, לרבות ייבוא, מכוערות הן בהיותן דומות לשילוח אש בשדה קוצים. לצערנו הנגע מגיע לכל פינה בחברה. אמת מידה זו של ההרס הטמון בסם מלמדת כי כמות קיצונית כזו של סם פוגעת בצורה קשה יותר באינטרס הציבורי. לכל גרם נוסף יש כתובת..."**

**(**[**ע"פ 5741/11**](http://www.nevo.co.il/case/6030418) **סוארכה נ' מדינת ישראל 20/1/2013)**

עוד יש לבחון את סוג הסם בו בוצעה העבירה. אף כי סחר בכל סם מסוכן פוגע פגיעה ממשית בערכים החברתיים המוגנים, הרי שמידת הפגיעה הולכת וגוברת ככל שמדובר בסמים קשים יותר.

בענייננו, כמפורט לעיל, בכל אחד מהמקרים מכר הנאשם לשוטר סם מסוג קנבוס או מריחואנה, במשקל שבין 1.0142 גרם לבין 2.5 גרם, ובתמורה לסכום הנע בין 150 ₪ לבין 300₪.

אשר לנזק שנגרם בפועל ממעשי העבירה שביצע הנאשם יש להביא בחשבון כי הנאשם מכר את הסמים לשוטר, ולכן הנזק שעלול היה להיגרם מביצוע העבירות לא התממש. אולם העובדה ששוטר רכש את הסם מהנאשם ולא אזרח מן השורה הינה אקראית בלבד.

עוד יש להביא בחשבון כי הסיבה שהביאה את הנאשם לבצע את העבירות הינה התמכרותו לסמים, בהם החל לעשות שימוש עוד בגיל 13.

לאור האמור ובהתחשב במדיניות הענישה הנהוגה, נראה לי כי מתחם העונש הראוי לכל אחד ממעשי העבירה שביצע הנאשם נע בין מאסר קצר, אשר יכול וירוצה בעבודות שירות, לבין 12 חודשי מאסר בפועל (השוו: [עפ"ג (י-ם) 39261-10-13](http://www.nevo.co.il/case/8448705) **מדינת ישראל נ' הולצמן** 30/12/2013, [עפ"ג (י-ם) 38165-12-13](http://www.nevo.co.il/case/10534714) **מדינת ישאל נ' יעקבסון** 27/1/2014, ([ת"פ (שלום י-ם) 43167-10-12](http://www.nevo.co.il/case/4001352) **מדינת ישראל נ' סוויסה** 30/6/2014).

לשם גזירת העונש המתאים לנאשם בתוך מתחם הענישה הנ"ל יש להביא בחשבון, לטובתו של הנאשם, את הודאתו אשר חסכה מזמנם של הצדדים, העדים ומשאבי המערכת, את הנזק אשר יגרם לו, מטבע הדברים, כתוצאה מהרשעתו ומהעונש שיוטל עליו, את מעצרו מאחורי סורג ובריח למשך תקופה העולה על חודש ימים ולאחר מכן שהותו במעצר בית מלא במשך למעלה מ-8 חודשים.

בנוסף, בהתאם להלכה הפסוקה, יש לייחס **משקל משמעותי** לכך שבמועדי ביצוע העבירות נמנה הנאשם על קבוצת הבגירים הצעירים, ולכך שלפי תסקיר שירות המבחן שהוגש, מאסר ולו בעבודות שירות עלול לפגוע בהליכי הטיפול והשיקום של הנאשם (ראו: [ע"פ 7781/12](http://www.nevo.co.il/case/6248029) **פלוני נ' מדינת ישראל** 25/6/2013).

עוד יש להתחשב בכך שכל האירועים התרחשו במשך פרק זמן קצר של כ-10 ימים, וכי בכל המקרים מכר הנאשם את הסם לשוטר.

ולבסוף, יש ליתן את המשקל הראוי להליך הטיפולי שעבר הנאשם. כאמור, הנאשם החל להשתמש בסמים בגיל 13, והתחבר לחברה שולית. כיום הנאשם נקי מסמים, השתלב בעבודה, מגלה מוטיבציה לשיקום ולהתקדמות תעסוקתית. אין ספק אפוא כי קיים סיכוי של ממש שהנאשם ישתקם. יוזכר כי על פי הוראת [סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301) בית המשפט רשאי לקבוע את עונשו של נאשם לפי שיקולי שיקומו. גם במסגרת זו יש להביא בחשבון את האמור בתסקיר שירות המבחן בדבר פגיעה אפשרית בהליכי השיקום והטיפול אם יוטל על הנאשם מאסר.

לאור כל האמור נראה לי כי יש להטיל על הנאשם עונש כולל לכל האירועים, אשר יחרוג לקולה מהעונש הכולל ההולם למעשיו. אולם המלצת שירות המבחן חורגת מן העונש הכולל הנ"ל יתר על המידה, ואינה מביאה לידי ביטוי ראוי את עקרון ההלימה. לכן, לא ניתן להיעתר לבקשת ההגנה ולאמץ את המלצת שירות המבחן.

**אני דן אפוא את הנאשם לעונשים הבאים:**

1. מאסר למשך 4 חודשים, בקיזוז ימי מעצרו מיום 14/3/2013 ועד ליום 22/4/2013. המאסר ירוצה בדרך של עבודות שירות.

הנאשם יתייצב לפני המפקח על עבודות שירות לצורך קליטה והצבה ביום 25/11/2014 בשעה 10:00, במפקדת מחוז מרכז, יחידת עבודות שירות.

על הנאשם לעדכן את משרד הממונה על עבודות שירות בכל שינוי בכתובת מגוריו. הנאשם יבצע בדיקות לגילוי צריכת סמים ככל שיידרש על ידי הממונה.

מובהר לנאשם כי עליו לעמוד בתנאי הפיקוח ולשמור על ניקיון מסמים. עוד מובהר לנאשם תערכנה ביקורות פתע לבדיקת עמידתו בפיקוח וכי הפרה בעבודות השירות, ובכלל זאת גילוי סם או זיוף דגימת שתן, עלולה להביא להפסקה מנהלית של העבודות וריצוי העונש במאסר ממש.

2. מאסר למשך 6 חודשים וזאת על תנאי למשך 3 שנים מיום שחרורו ממאסר אם יעבור עבירת סמים מסוג פשע.

3. מאסר למשך 3 חודשים וזאת על תנאי למשך 3 שנים מיום שחרורו ממאסר אם יעבור עבירת סמים מסוג עוון.

4. ניתן בזאת צו מבחן לפיו הנאשם יעמוד בפיקוח שירות המבחן במשך שנה מהיום. הנאשם ישולב בכל קבוצה טיפולית לפי שיקול דעת שירות המבחן ויבצע בדיקות לגילוי צריכת סמים ככל שיידרש על ידי שירות המבחן.

**המזכירות תשלח העתק גזר הדין לשירות המבחן ולממונה על עבודות השירות בשירות בתי הסוהר.**

**הסם והמוצגים יושמד.**

**זכות ערעור לבית המשפט המחוזי בירושלים תוך 45 יום מהיום.**

5129371

54678313ניתן היום, י"ט חשוון תשע"ה, 12 נובמבר 2014.

מרדכי כדורי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)