|  |  |
| --- | --- |
| **בית משפט השלום בתל אביב - יפו** | |
| ת"פ 4413-05-13 מדינת ישראל נ' יעקוביאן |  |

|  |  |  |
| --- | --- | --- |
| **בפני** | **כב' השופט עידו דרויאן** | |
|  | **מדינת ישראל** |  |
|  | ע"י ב"כ עו"ד אסולין | **המאשימה** |
|  | **נגד** | |
|  | **עיוב יעקוביאן** |  |
|  | ע"י ב"כ עו"ד גלאון | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

במסגרת הסדר דיוני, ללא הסכמה לעונש, הודה הנאשם והורשע בביצוען של שתי עבירות של סחר בסם מסוכן, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

במסגרת ההסדר, הופנה הנאשם לשירות המבחן והתקבל בעניינו תסקיר.

כמו-כן הופנה הנאשם לממונה על עבודות השירות שלוש פעמים, ונמצא לא-כשיר לביצוע עבודות שירות.

אפתח ואומר שהנאשם אינו מסוג הדמויות השכיחות בענף עיסוק זה:

איש חולני כבן 64, בודד, הסובל מנכות נפשית, נטול עבר פלילי, הממלא את זמנו ומחסורו במכירה בקיוסק קטן שבבעלותו, המשמש לו במצוקתו גם בית.

**ובאשר למעשים:**

ביום 25.10.12 מכר הנאשם בקיוסק הנ"ל חשיש במשקל של 6.95 גרם נטו תמורת 200 ₪ לאישה צעירה שלא היתה אלא סוכנת משטרתית, וביום 23.12.12 חזר על המעשה אך במשקל של 96.94 גרם נטו תמורת 1,900 ₪.

**נסיבות המעשים – קביעת מתחם העונש ההולם:**

הפסיקה חזרה וקבעה, בכל דרגות בתי המשפט, את כובד משקלם של הערכים החברתיים המוגנים בעבירות הסמים ואת חומרת הפגיעה בהם על ידי עברייני הסמים. מדובר בנגע האוכל בחברה בכל פה, משחית את הגוף ואת הנפש, ושולח גרורות בדמות עבירות אלימות ורכוש חמורות גם לאלו שאינם מעורבים בסחר בסם ובצריכתו. זאת, עוד טרם שנזכיר את האומללות הפוקדת את משפחות הצרכנים ואת השימוש ברווחי הסמים למימונם של ארגוני פשיעה ושל כל סוגי העבריינות הקשה. אלא, שהפגיעה בערכים אלו שונה ופחותה בהרבה כאשר מדובר בסם "קל" מסוג הקנאביס לסוגיו, והפסיקה – הן המנחה והן הנוהגת – מקפידה לאבחן בין הענישה הנלווית לעיסוק בסמים "קשים" לבין הענישה הנלווית לעיסוק בסמים "קלים", שהיא אכן קלה בהרבה.

במקרה דנן, עולה מהראיות שהוגשו לעונש תמונה של אדם המעורה בסחר בסמים "קלים":

כשפנתה אליו הסוכנת והתעניינה בסמים, נכון היה הנאשם לספק לה את מבוקשה וזימן למקום אדם אחר, שהביא עמו 'דוגמיות' של "נייס גיא" וחומרים דומים. בשיחת טלפון שלאחר מכן, הנאשם הנחה את הסוכנת שלא להשתמש בקוד המוכר-לזרא "חוּם" אלא לדבר על "בייגלה". הנאשם שאל את הסוכנת לגבי כמות והם סיכמו לדבר בהמשך [דו"ח נע/1]. לאחר מספר ימים תאמו הנאשם והסוכנת את הגעתה של הסוכנת לקיוסק ושם פרס לה הנאשם חשיש מחתיכה ומכר לה במאתיים ₪. הנאשם סרב תחילה לקחת כסף מהסוכנת, אך 'התרצה', וגם נתן לה ניירות גלגול [דו"ח נע/2]. במועד אחר נכחה הסוכנת כשהנאשם דן עם אחרת על סם שיספק לה ב-250 ₪ ואז הסכים לבדוק אפשרות למכור לסוכנת כמות גדולה [דו"ח נע/3]. בהמשך הבין הנאשם שהסוכנת קונה על-מנת למכור הלאה, ולכן ביקש לקשר אותה ישירות עם הספק ולצאת מהתמונה [דו"ח נע/4]. הנאשם הזמין את הסוכנת להגיע עם 1,900 ₪ כדי לקבל את החשיש שקיבל הוא מהספק, מסר לה אותו מוסלק בעיתון מגולגל שהטיל לתוך רכבה של הסוכנת מבעד לחלון, ונטל את הכסף [דו"ח נע/6].

לנוכח האמור, יש לדחות כל טענה בדבר היות הסוכנת המשטרתית 'סוכנת מדיחה', וראו לעניין זה דיון ב[עפ"ג 22938-07-12](http://www.nevo.co.il/case/3846784) **מ.י. נ' סויסה** (2013).

הפגיעה בערכים המוגנים והנזק הפוטנציאלי לציבור משמעותיים אפוא, על-אף היות הסם "קל" מסוגו. מדובר בעבירות מתוכננות וחוזרות, שנעשו למטרת רווח – אמנם, את הכמות הראשונית הקטנה-ביחס רצה הנאשם לתת 'חינם' (פרקטיקה שאיננה נדירה בין העוסקים בתחום) אך כלל המעשים המתוארים לעיל מעיד היטב על המטרה במסחר זה.

מדיניות הענישה הנוהגת במקרי סחר חוזרים בחשיש בכמויות דומות, של 100 גרם או אף פחות, בנסיבות סחר ולא "חברתיות", מכוונת בעיקרה לעונשי כליאה-ממש למספר חודשים, או למצער – למתחמי ענישה הנעים בין מספר חודשים הניתנים לריצוי בעבודות שירות ועד שמונה או עשרה חודשי מאסר בפועל. לענישה במקרים מסוג זה ראו [רע"פ 1271/13](http://www.nevo.co.il/case/6361099) **סויסה נ' מ.י.** (2013); [רע"פ 7996/12](http://www.nevo.co.il/case/5605484) **יוסף נ' מ.י.** (2013) – שם נמצא התייחסות מפורשת לצורך בענישה מחמירה גם כשמדובר על כמויות קטנות של חשיש; [רע"פ 545/09](http://www.nevo.co.il/case/5709285) **פינגל נ' מ.י.** (2009); מתחמים שנקבעו ב[ת"פ 16723-07-14](http://www.nevo.co.il/case/17036260) **מ.י. נ' אדסון** (2014); מתחמים שנקבעו ב[ת"פ 34974-01-12](http://www.nevo.co.il/case/5411596) **מ.י. נ' מזרחי** (2013); [ת"פ 33125-01-14](http://www.nevo.co.il/case/11252981) **מ.י. נ' אבו לבן** (2014), מתחם שנקבע וסקירת עונשים בכמויות דומות; מקל וחומר, ראו מתחם שנקבע בגין החזקת 92 גרם חשיש ב[ת"פ 48198-02-13](http://www.nevo.co.il/case/6603275) **מ.י. נ' כהן** (2014) ואושר ב[עפ"ג 53148-07-14](http://www.nevo.co.il/case/17093198) **כהן נ' מ.י.** (2014) וב[רע"פ 189/15](http://www.nevo.co.il/case/19994719) **כהן נ' מ.י.** (2015).

המעשים הנבדלים בזמן מצדיקים קביעת מתחם עונשי לכל אחד מהם, שייקבע בהתחשב בהפרש הגדול במשקל, המגלם פוטנציאל נזק. עם-זאת החזרתיות והעיסוק בסחר ישפיעו על קביעת המתחמים לחומרה:

בגין מכירת 6.95 גרם נטו חשיש, ייקבע מתחם שבין שלושה לבין שישה חודשי מאסר, הניתנים לריצוי גם בעבודות שירות, כעונש עיקרי;

בגין מכירת 96.94 גרם נטו חשיש, ייקבע מתחם שבין שישה לבין 18 חודשי מאסר, כעונש עיקרי;

**נסיבות שאינן קשורות בעבירות - קביעת העונש במתחמים:**

הנאשם יליד 1951, כבן 64, אב לארבעה ילדים בוגרים. הנאשם פרוד מאשתו ומתגורר כיום בקיוסק הקטן אותו הוא מחזיק לפרנסתו. בעקבות שני מעשי שוד להם נפל קורבן, בשנת 1994 ובשנת 2003, אובחן הנאשם כסובל מהפרעת אישיות ומהפרעה פוסט-טראומטית, והוא אף מוכר על-ידי הביטוח הלאומי כנכה נפשית. בנוסף, הנאשם סובל מליקויים פיזיים שונים. חייו של הנאשם, כמצטייר מהתסקיר והראיות, מוגבלים ובודדים, ונראה כי הם מצטמצמים במלואם לקיוסק, שהוא גם המקום בו מקיים הנאשם אינטראקציות אנושיות ואיננו רק מקור פרנסה. אין לנאשם עבר פלילי ואף אין נגדו תיקים פתוחים. מפאת מאפייניו הדלים, הנאשם אינו יכול להיתרם מטיפול, לו הוא מסרב.

הנאשם נמצא כלא כשיר לביצוע עבודות שירות.

ברור, שבנסיבות אלו יהיה המאסר קשה מנשוא עבור הנאשם, הן מפאת מאפייני אישיותו והעדרם של כישורים חברתיים, הן מפאת כריתתו של מטה לחמו הדל, והן מפאת חסרונה של מערכת תומכת. יש לתת משקל נכבד לנסיבות חייו הקשות של הנאשם, להודייתו המבטאת נטילת אחריות (ככל שמאפשרות אישיותו ויכולת-תפיסתו הדלות), ולהעדר עבר פלילי.

כיון שכך, ייקבע העונש העיקרי בחלקם התחתון של המתחמים, כשהעונש ייקבע כאחד תוך חפיפה בין העונשים, לנוכח הנסיבות שנימנו לעיל, ולנוכח הזיקה הברורה בין המעשים. מאותם נימוקים שבמצבו של הנאשם אמנע מעיצום כספי בעין.

אין מנוס אפוא מהטלת מאסר, ולו בחלקו התחתון של המתחם החמור-יותר, על-אף מצבו של הנאשם. כפי שנקבע ב[ע"פ 5956/13](http://www.nevo.co.il/case/7980155) **מ.י. נ' אבו נגמה** (2013), מצבו הרפואי של נאשם אינו נסיבה המאפשרת חריגה ממתחם העונש ויש להבהיר, כי גם נסיבותיו האחרות אינן מאפשרות זאת.

**סוף-דבר, אני גוזר על הנאשם את העונשים הבאים:**

א. שישה חודשי מאסר בפועל בניכוי ימי מעצרו מיום 30.4.13 עד יום 6.5.13 (ואפילו יראו רישומי שב"ס אחרת);

ב. מאסר על-תנאי בן ארבעה חודשים למשך שנתיים מיום שחרורו, שלא יעבור עבירת סם מסוג פשע;

ג. התחייבות בסך 2,000 ₪ למשך שנתיים מיום שחרורו, שלא יעבור עבירת סם מסוג פשע. לא תיחתם ההתחייבות, ייאסר הנאשם לשבועיים ימים נוספים;

ד. אני פוסל את הנאשם מלנהוג או לקבל רישיון נהיגה למשך שנה מיום שחרורו;

**הוראות נלוות:**

א. מוצגים: סמים יושמדו, טלפון נייד יחולט לפי החלטה קודמת, כל מוצג אחר פרט לכסף יועבר להכרעה פרטנית של קצין משטרה;

ב. עותק גזר הדין יועבר לידיעת שירות המבחן והממונה על עבודות השירות;

זכות ערעור תוך 45 יום מהיום.

5129371

54678313ניתן היום, ג' באדר תשע"ה, 22 לפברואר 2015, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עידו דרויאן 54678313-/

נוסח מסמך זה כפוף לשינויי ניסוח ועריכה