|  |  |
| --- | --- |
| **בית משפט השלום בירושלים** | |
| ת"פ 47193-05-13 מדינת ישראל נ' ערמין  ת"פ 57270-05-13 מדינת ישראל נ' אילוז(אחר/נוסף) ואח' |  |

|  |  |  |
| --- | --- | --- |
| בפני | **כבוד ה**שופטאביטל חן | |
| בעניין: | מדינת ישראל |  |
|  |  | המאשימה |
|  | **נגד** | |
|  | יצחק אילוז |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

הנאשם יליד 1991, הורשע על יסוד הודאתו בביצוע 4 עבירות סחר בסם ועבירה של עסקה אחרת בסם.

אישום מס' 1 – סחר בסם

על פי עובדות אישום מס' 1, ביום 14/8/12 בשעה 00:30 לערך, מכר הנאשם, יחד עם שותפו לכתב האישום (להלן: **"הנאשם 2"**) וקטין בשם י.א (להלן : **"הקטין"**) סם מסוג חשיש במשקל 93.95 גרם תמורת 2,300 ₪. הסם נמכר לשוטר סמוי .

אישום מס' 2- סחר בסם

על פי עובדות אישום מס' 2, ביום 16/8/12 בשעה 21:30 לערך, ברחוב פסח חברוני בירושלים, מכר הנאשם לשוטר 46.57 גרם חשיש תמורת 1,300 ₪.

אישום מס' 3- סחר בסם

על פי אישום זה, ביום 21/8/12 בשעה 20:20 לערך באחת הסמטאות בשכונת עין כרם בירושלים, מכר הנאשם לשוטר 45.15 גרם סם מסוג חשיש.

אישום מס' 4- סחר בסם

באישום מס' 4 מואשם הנאשם כי ביום 27/8/12 בשעה 09:40 לערך, מכר לשוטר, ביחד עם הקטין, חשיש במשקל 97.81 גרם תמורת 2,500 ₪.

(אישום מס' 5 – רלבנטי לנאשם 2 בלבד).

אישום מס' 6 – עסקה אחרת בסם

ביום 14/10/12 בשעה 10:00 לערך, בשכונת גילה בירושלים עשו הנאשם והקטין עסקה אחרת בסם עם השוטר למכירת 50 טבליות של סם מסוג MDMA תמורת 1,650 ₪.

הנאשם סיכם פרטי העסקה מול השוטר, אך העסקה שאמורה היתה להתבצע באמצעות הקטין לא יצאה אל הפועל.

**טיעוני הצדדים לעונש**

טיעוני התביעה

בטיעוניה לעונש התייחסה התביעה לחומרת העבירות אותן ביצע הנאשם ולנסיבותיהן. לטענת התביעה ריבוי העבירות ואופיין מלמד על ניהול אורח חיים עברייני.

התביעה מציינת כי העבירות בוצעו שעה שהנאשם נתון תחת צו מבחן ובתנאי מעצר בית במסגרת תיק תעבורה שהתנהל אותה עת נגדו.

לעניין התסקירים והשיקום, מפנה התביעה לתסקירים מהם עולה אמנם תמונה כללית חיובית ,אם טוענת כי לא חלף זמן מספיק לקבלת אינדיקציה ממשית להצלחתו של הנאשם בתהליך הגמילה.

כן התייחסה התביעה לכך שאחד משותפיו של הנאשם לעבירות נדון ל-24 חודשי מאסר.

התביעה מתנגדת להמלצת שירות המבחן להשית על הנאשם של"צ וזאת בשל חומרת העבירות המנויות בכתב האישום, אופי האישומים והאמור בתסקירים עצמם.

התביעה טוענת למתחם ענישה הנע בין 6 ל- 12 חודשי מאסר לכל אישום, ובהתייחס לעונשו של השותף לעבירה כאמור, מבקשת להשית על הנאשם עונש שלא יפחת מ-18 חודשי מאסר, מאסר מותנה, קנס, פסילה בפועל ופסילה מותנת.

טיעוני ההגנה

בטיעוניו לעונש הדגיש הנאשם את דרך השיקום שעבר הנאשם, אשר טופל במרכז יום ובמסגרת שירות המבחן ונמצא נקי מסמים בבדיקות שתן שעבר.

הסנגור מבקש לאמץ את המלצת שירות המבחן להסתפק בהשתת עונש של"צ, נוכח קביעת שירות המבחן כי השתלבותו של הנאשם במעגל העבודה מהווה חלק משיקומו.

לתמיכה בטענותיו מפנה הסנגור, בין היתר, ל[עפ"ג (מחוזי-י-ם) 34412-02-12](http://www.nevo.co.il/case/4453992) מדינת ישראל נ' קרסנוב, הדן בערעור המדינה על קולת העונש שהושת על המערער, שהורשע ב-6 עבירות סחר בסם מסוג חשיש וניסיון סחר בסם מסוג LSD ונדון ל-6 חודשי מאסר בעבודות שירות, בשל השיקום שעבר. באותו מקרה, חזרה בה המדינה מן הערעור בשל חלוף הזמן ממועד מתן גזר הדין, השיקום המשמעותי אותו עבר הנאשם והעובדה לפיה סיים לרצות את עונש המאסר בעבודות שירות שהושת עליו, עד למתן פסק הדין בבית המשפט המחוזי.

במסגרת דבריו האחרונים לבית המשפט, סיפר הנאשם כי הוא עובד כטבח במשמרות, וכאחראי משמרת בבית קפה, מגיע מידי שבוע באופן סדור למפגשים עם עובדת סוציאלית ומוסר בדיקות שתן נקיות מסמים על פי דרישת שירות המבחן.

**דיון וגזירת דין**

הנאשם הורשע הנאשם ב-4 עבירות סחר בסם מסוג חשיש ובעבירה של עסקה אחרת בסם מסוג MDMA. העבירות בוצעו תוך חודשיים, מול סוכן משטרתי, והינן דומות במאפייניהן. משכך, ולמרות פער הזמנים ניתן לראות בכל העבירות מסכת עובדתית אחת ולהשית עונש כולל על כל האירועים.

הערך החברתי המוגן בעבירות סמים הינו החובה להגן על שלמות בריאותו ושלומו הפיסי והנפשי של הציבור. רבות נאמר על הנזק שנגרם כתוצאה משימוש בסמים וסחר בהם, הן למשתמשים בסמים והן לחברה בכללותה.

ב[**ע"פ 966/94**](http://www.nevo.co.il/case/17932979) **אלי אמזלג נ' מדינת ישראל** נפסק על ידי בית המשפט העליון:

**"נגע הסמים אוכל באוכלוסיה שלנו בכל פה; והחברה הכריזה עליו מלחמת חורמה ומצפה שהענשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש עצמי ,קרי: למשולבים במערך ההפצה - מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים;**

ב[**ע"פ 211/09**](http://www.nevo.co.il/case/5698919) **אזולאי נגד מדינת ישראל** שנה וחזר בית המשפט על חומרת עבירת סחר בסמים, הנזק שטמון בעבירות אלו והצורך בענישה מרתיעה**:**

**"הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד"**

מנסיבות ביצוע העבירות עולה כי בתקופה בה בוצעו העבירות היה הנאשם מצוי עמוק בעולם הסמים, ואלו היו נגישים לו.

על כך ניתן ללמוד מזמינותו לסמים ויכולתו להשיגם תוך זמן קצר, מ"שפת הסחר" שהיתה שגורה בפיו, ובקיאותו בשוק הסמים.

נתתי דעתי לכך שמדובר בסמים מסוג חשיש (ופעם אחת **mdma**  ) שאינם מסוג הסמים הקשים, לכמויות הסם שנמכרו, שאינן מבוטלות, ולתמורה שהתקבלה עבורם.

בחינת מתחם הענישה הנוהגת מעלה כי בגין עבירה אחת של סחר בסם קנביס, בנסיבות דומות למקרה שבפני נגזר עונש שנע החל ממאסר מותנה, דרך מאסרים לריצוי בעבודות שירות וכלה בעונשי מאסר בפועל מאחורי סורג ובריח למספר חודשים כאשר חשיבות רבה מוענקת בעיקר לכמות הסם.

ב[**עפ"ג (י-ם) 13299-02-14**](http://www.nevo.co.il/case/11300869) **מדינת ישראל נ' עזרא שמביק** (מיום 10/4/14), נדון ערעור המדינה על קולת עונשו של נאשם שהורשע ב- 3 עבירות סחר בסם מסוג חשיש במשקל של 98.21 גרם תמורת 2,350 ₪, 96.88 גרם תמורת 2,250 ₪ ,ו-97.94 גרם תמורת 2,300 ₪.

בית המשפט המחוזי בירושלים קבע כי מתחם העונש ההולם ינוע באותו מקרה, הדומה מאוד למקרה שבפנינו, בין 9 ל- 24 חודשי מאסר, ויצוין כי באותו מקרה היה הנאשם בעל עבר פלילי מכביד.

שותפו של הנאשם לכתב האישום, מהראן ערמין , הורשע ב3 עבירות סחר בסם. מתחם הענישה שנקבע בעניינו לכל האישומים עמד על 9-24 חודשים. נאשם זה נדון בפני בצירוף תיקים נוספים לרבות החזקת נשק ל 24 חודשי מאסר.

**העונש המתאים לנאשם**

במסגרת קביעת העונש אותו יש להשית על הנאשם רשאי בית המשפט להתחשב בנסיבות שאינן קשורות לביצוע העבירה, עליהן ניתן ללמוד מטיעוני הצדדים ומתסקיר שירות המבחן.

תסקיר שירות המבחן סוקר את הקשיים עמם התמודד הנאשם לאורך חייו, כאשר ברקע לכך יחסים מורכבים במשפחתו ובעיית משקל ממנה סבל, אשר גרמה לבעיה חברתית. מגיל צעיר החל הנאשם להשתמש בסמים והיה מעורב בפעילות עבריינית.

הנאשם רווק מתגורר בבית הוריו, לא שירת בצה"ל, ואף ריצה עונש מאסר קצר בשל היעדרותו מהשירות. לנאשם עבר פלילי בעבירות של ניסיון תקיפה בתנאים מחמירים, גניבה וחבלה במזיד ברכב בגינן ריצה 30 ימי מאסר.

במהלך ההליך המשפטי השתלב הנאשם בטיפול יומי במסגרת מרכז יום. בתחילה דווח כי לצד שמירה על כללי המרכז התקשה הנאשם לשתף מעולמו הרגשי ולהיתרם מהטיפול, אולם בהמשך, הוגש תסקיר לפיו הנאשם נמצא בטיפול פרטני שבועי במסגרת היחידה לקידום נוער בעיריית ירושלים ומגיע לפגישות מעקב קבועות בשירות המבחן אחת למספר שבועות. צוין כי מחלקן של הפגישות נעדר, כאשר להערכת שירות המבחן, אי הגעתו למפגשים משקפת קושי בהתמודדות מול גורמי סמכות וקושי להעמיק בהתמודדויות אותן חווה.

לצד זאת, דווח על השתלבות טובה בעבודתו כטבח (הכשרה שעבר במהלך ההליך המשפטי במסגרת היחידה לקידום נוער), אותה החל בחודש 02/15 ויחסים תקינים עם בני משפחתו.

ער אני להמלצת שירות המבחן כי השתלבותו של הנאשם בעבודה סדירה מהווה חלק משיקומו וכי נכון יהיה להימנע מעונש שיפר את השגרה התעסוקתית בחיי. עם זאת, נוכח חומרת העבירות, נסיבותיהן וריבויין, אני סבור כי אין מקום לסיים תיק מסוג זה בצו של"צ.

שקלתי בכובד ראש אם להשית על הנאשם עונש של מאסר בדרך של עבודות שירות נוכח גילו , היותו בגיר צעיר והעובדה לפיה שיתף פעולה עם שירות המבחן ואף הצליח גם אם באופן חלקי בטיפול.

העונש אותו היה ראוי להשית על הנאשם במקרה שבפני נוכח המתחמים ,גילו עברו ויתר הנסיבות ,הינו לפחות שנת מאסר אלא שקיים חשש ממשי לפיו מאסר בפועל בין כותלי בית כלא ישיב את הנאשם ,שעלה על פסים ראויים ,לחיים עברייניים ובעיקר לעולם הסמים לגווניו.

**בשים לב לגילו של הנאשם , לזמן שחלף מאז ביצוע העבירות, הודייתו בביצוע העבירות, תסקיר שירות המבחן, והשיקום שעבר ראיתי ,לא בלי התלבטות ,להימנע מהשתת עונש מאסר לריצוי מאחורי סורג ובריח.**

**בנסיבות העניין, אני דן את הנאשם לעונשים הבאים:**

1. **שישה חודשי מאסר לרצוי בדרך של עבודות שירות.**

**2. עשרה חודשי מאסר וזאת על תנאי משך 36 חודשים מהיום אם יעבור הנאשם משך תקופה זו עבירות על** [**פקודת הסמים המסוכנים**](http://www.nevo.co.il/law/4216) **מסוג פשע**

**3. שלושה חודשי מאסר וזאת על תנאי משך 36 חודשים מהיום אם יעבור הנאשם משך תקופה זו עבירות על** [**פקודת הסמים המסוכנים**](http://www.nevo.co.il/law/4216) **מסוג עוון.**

**4. קנס כספי בסך 5000 ש"ח בחלוקה ל 5 תשלומים החל מיום 11/12/15.**

5129371

54678313ניתן היום, י"ט חשוון תשע"ו, 01 נובמבר 2015, בנוכחות הצדדים.

אביטל חן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)