|  |  |
| --- | --- |
| **בית משפט השלום בירושלים** | |
| ת"פ 57334-05-13 מדינת ישראל נ' עוודאללה(אחר/נוסף) |  |

|  |  |  |
| --- | --- | --- |
| בפני | **כב' ה**שופטאיתן קורנהאוזר | |
| בעניין: | מדינת ישראל |  |
|  |  | המאשימה |
|  | **נגד** | |
|  | שריף עוודאללה (אחר/נוסף) |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13)

|  |
| --- |
| **גזר דין** |

רקע

1. הנאשם הודה והורשע, בעבירת סחר בסם מסוכן, לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216), תשל"ג-1973.

בהתאם לעובדות כתב האישום, ביום 26.6.2012, מכר הנאשם לסוכן משטרתי, סם מסוכן מסוג חשיש במשקל נטו של 42.3 גרם, בתמורה לסך של 900 ₪.

2. בטרם נשמעו טיעונים לעונש, התקבל תסקיר שירות המבחן לגבי הנאשם. מהתסקיר עולה כי הנאשם נשוי, אב לשלושה ילדים, עובד כאחראי צוות בתחום עבודות בניה. שירות המבחן התרשם כי הנאשם מנהל אורח חיים נורמטיבי בתחומי משפחה ועבודה, ולא התרשם מקיום דפוסים עברייניים באישיותו. להערכת שירות המבחן, הנאשם נגרר, במקרה הנדון, אחר חבר, תוך קושי בהצבת גבולות ורצון להצטייר כבעל יכולת סיוע. משפחת הנאשם מהווה עבורו גורם תומך ומציב גבולות, וכן ההליך המשפטי היווה גורם מרתיע עבורו. שירות המבחן התרשם כי הטלת מאסר בפועל עלולה להוות גורם מדרדר עבור הנאשם, ולכן המליץ על מאסר בעבודות שירות.

טענות הצדדים

3. המאשימה טענה כי רף הענישה בעבירות דומות נע בין 8-12 חודשי מאסר בפועל. בשל הצורך במלחמה בסמים, העונש ההולם הינו מאסר בפועל, אך לאור האמור בתסקיר, הסכימה המאשימה כי מאסר בפועל בנסיבות נאשם זה, עלול לחשוף את הנאשם לעולם עברייני. בנסיבות אלה, עתרה המאשימה למאסר למשך 6 חודשים, אשר ירוצה בעבודות שירות, מאסר מותנה, קנס והתחייבות.

4. בא כוח הנאשם הסכים לסוג העונש המבוקש, אך טען כי יש לצמצם את משך עבודות השירות המבוקש על ידי המאשימה. הנאשם מעד באופן חד פעמי, קיבל אחריות מלאה על מעשיו, וכן שהה במעצר בית מלא במשך כשבעה חודשים.

הנאשם טען שטעה, מעולם לא חשב שיגיע למצב זה, ולא חלם שיגיע לכך.

מתחם הענישה

5. סחר בסמים הינו עבירה המהווה רעה חולה, ופוגעת בציבור הרחב. סוחרי הסמים, מנצלים את תלות צרכני הסמים בסם, ומעמיקים את פגיעתו הרעה בגוף המשתמשים ובנפשם. אותם משתמשים, פוגעים לא פעם בציבור וברכושו, על מנת לממן את צריכת הסם. מדובר בשרשרת קשה לניתוק, אשר במרכזה עומד אותו סוחר סמים, המזין מעגל זה.

לפיכך, בתי המשפט מצווים, בדרך כלל, להטיל ענישה הכוללת מאסר בפועל, החל ממספר חודשים ועד למספר שנים, זאת בהתאם לאופי העבירה ונסיבותיה:

"**כפי שציין בצדק בית משפט השלום, העונש אשר הושת על המבקש הינו פועל יוצא של אופיין החמור של עבירת הסחר בסמים**... **פועל יוצא של חומרה זו הוא רף הענישה הגבוה בעבירה כגון דא (ראו ע"פ 3759/03 תמיר נ' מדינת ישראל (לא פורסם, 19.2.2004) (להלן: פרשת תמיר);** [**ע"פ 6373/06**](http://www.nevo.co.il/case/6062217) **מדינת ישראל נ' אלנשמי (לא פורסם, 6.9.2006)). ומנגד, אף שכל מקרה ומקרה נבחן לגופו, כאשר בסחר בסמים עסקינן, נסיבות אישיות הינן שיקול שולי המתגמד ביחס לשיקולים לחומרא (**[**ע"פ 4381/05**](http://www.nevo.co.il/case/5953822) **אבו זקיקה נ' מדינת ישראל (לא פורסם, 12.7.2006); פרשת תמיר)".**

([רע"פ 769/09](http://www.nevo.co.il/case/5724701) **רועי ברקן** נ' **מדינת ישראל,** (10.03.2009)).

בנסיבות המקרה הנדון, אין המדובר בסחר "אקראי", אלא במכירת סם, תוך תיאום טלפוני מוקדם, באמצעות גורם מתווך, סחר בכמות של 42 גרם ובתמורה משמעותית של 900 ₪.

6. לאחר ששקלתי את הפגיעה בערכים המוגנים, את נסיבות ביצוע העבירה והפסיקה הנוהגת, אני קובע כי מתחם הענישה במקרה זה נע בין 7 ל-18 חודשי מאסר בפועל. לצד עונש המאסר, סוחרי סמים יש להכות אף בכיסם. בנסיבות מקרה זה, ולאחר שהתחשבתי בנתוני הנאשם כפי שעלו במסגרת התסקיר וטיעוני ההגנה, אני קובע כי מתחם הקנס במקרה הנדון נע בין 1,500 ₪ ל 5,000 ₪.

העונש המתאים

7. הנאשם קיבל אחריות מלאה על מעשיו, כאשר מכל הנתונים שהובאו לפני עולה כי מדובר בסטיה חד פעמית, שאינה מאפיינת את אורח חייו. הנאשם נעדר כל עבר פלילי, ניהל מאז ומעולם אורח חיים נורמטיבי, שומר על יציבות הן בחיי המשפחה והן בעבודתו, ואינו מאופיין בדפוסים עבריינים. בנסיבות אלה, תוך מחשבה על השפעת עונש מאסר בפועל, הן על הנאשם והן על משפחתו הקרובה, וכן התועלת לחברה כולה, אני מוצא כי המאשימה גילתה במקרה זה עמדה הגונה וראויה ביותר. כל הנתונים אשר הובאו במסגרת טיעוני בא כוח הנאשם לעונש, יש בהם לחזק ולבסס עמדה זו, לפיה יש לסטות במקרה הנדון ממתחם הענישה, בשל סיכוי ממשי לשיקום הנאשם. יחד עם זאת, אין בכל הנתונים האמורים כדי להביא לסטיה אשר תקבע ענישה נמוכה מזו לה עתרה המאשימה.

8. לאחר ששקלתי את כל האמור לעיל, החלטתי להטיל על הנאשם את העונשים הבאים:

א. 6 חודשי מאסר, אשר ירוצו בעבודות שירות, זאת בהתאם לחוות דעת הממונה.

ב. קנס בסך 1,500 ₪ או חודש מאסר תמורתו. הקנס ישולם בשלושה תשלומים שווים, החל מיום 1.3.2015, ומידי ראשון בכל חודש שלאחריו.

ניתן לקזז את גובה הקנס מסך ההפקדה אשר הופקדה בתיק המעצר הקשור לתיק זה [מ"ת 57346-05-13](http://www.nevo.co.il/case/7024836). יתרת ההפקדה תוחזר לנאשם בהתאם לנוהלי מזכירות בית המשפט.

ג. 7 חודשי מאסר, אותם לא ירצה אלא אם יעבור תוך 3 שנים מהיום, עבירת סמים מסוג פשע.

ד. ניתן בזאת צו להשמדת הסמים.

5129371זכות ערעור לבית המשפט המחוזי בירושלים תוך 45 יום מהיום.

54678313ניתן היום, כ' טבת תשע"ה, 11 ינואר 2015, בנוכחות הצדדים.

איתן קורנהאוזר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)