|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 20531-07-13**  **20 ינואר 2015** |
| **בפני: כב' השופטת בכירה רובין לביא** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | | | |
|  |  | **המאשימה** | |
| **נ ג ד** | | | |
|  | אברהם אוחנה | |  |
|  |  | | **הנאשם** |

<#2#>

נוכחים:

ב"כ המאשימה – עו"ד קלייר עמיאל.

הנאשם ובא כוחו – עו"ד פרידמן.

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הודה והורשע במסגרת הסדר טיעון שהוצג לביהמ"ש כבר ביום 8.10.13, בכך שבתאריך 4.7.13, בשעת לילה מאוחרת, החזיק שלא כדין סם מסוכן מסוג קוקאין במשקל 1.5089 גרם נטו, בארון חדר השינה, שלא לצריכה עצמית. כמו כן, החזיק משקל אלקטרוני קטן.

על פי ההסדר, נדחה לקבלת תסקיר ולאחר קבלת התסקיר ישובו הצדדים להידבר.

נתקבלו תסקירים, מהם עלה, כי הנאשם כיום בן 47, גרוש, אב לשני קטינים בני 9 ו- 10, שוחרר בתנאים מגבילים של מעצר בית חלקי, מטופל במרכז יום. הוא התקשה לגלות יציבות וברקע התמכרות לסמים ולאלכוהול. הם התרשמו מחוסר בשלות ונטייה לריכוז עצמי. כמו כן, הוא גדל בסביבה עבריינית שהשפיעה עליו. הוא השלים 11 שנות לימוד. בעל הכשרה מקצועית כמסגר ושירת שירות צבאי מלא ביחידה קרבית, התקשה לאחר שחרורו לשמור על רצף תעסוקתי. הוא ביטא רצון לנהל אורח חיים עצמאי ונורמטיבי. במהלך גירושיו הודה כי צרך אלכוהול בכמויות גדולות ועל רקע זה נקט באלימות כלפי גרושתו. שולב בטיפול גמילה כאמור ולדבריו גם לפני שנעצר פנה לעו"ס לבקשת עזרה. מתברר כי בגיל 17 החל לצרוך סמים. עבר ניסיונות גמילה כושלים, אפילו שולב בקהילה טיפולית זוהרים אך חודש לפני סיום הטיפול הורחק, שכן עבר את כללי ההתנהגות. הנאשם לקח אחריות, הסביר שהעבירות נעברו בתקופה משברית וכי מעונין בטיפול ולכן נדחה כדי לאפשר לו זאת.

בתסקיר השני צוין, כי במהלך הדחיה המשיך בטיפול, בו שולב כבר באוקטובר 13' ונדחה לתקופת ניסיון נוספת של מספר חודשים. בתסקיר השלישי צוין, כי משתף פעולה ואף נערכה ועדת החלטה בעניינו ביום 22.5.14 והוחלט לתת לו הזדמנות. הוא השלים את מרכז היום ביום 13.8.14 ומאז ממשיך בקשר טיפולי פרטני, מוסר דגימות נקיות, מגיע לפגישות עם רכזת תעסוקה ועובד בחברת מבנים מודולרים בעורף הנמל כמסגר.

שירות המבחן התרשמו מתהליך של שינוי משמעותי שעבר, במהלכו הגביר מודעות עצמית לדפוסים המכשילים, הגביר יכולתו לקחת אחריות אישית על מעשיו ולהציב גבולות, מצליח לנהל סדר יום מובנה, מצליח לווסת תוקפנות ולגלות שליטה עצמית גבוהה יותר. בנסיבות אלה, המליצו להעמידו לצו מבחן לשנה, יחד עם מאסר מותנה מרתיע מציב גבולות ועונש חינוכי של של"צ בהיקף 140 שעות. הדיון נדחה לגיבוש תוכנית בהיקף גדול יותר של 200 שעות, והוגשה באוקטובר תוכנית שכזו, אלא שהנאשם לא התייצב לדיון שאכן נדחה להיום. ב"כ הצדדים שבו להידבר.

לחובת הנאשם 4 הרשעות קודמות החל מעבירת גניבה בגינה נדון למאסר קצר בדצמבר 1990. בהמשך נדון בגין התפרצות, גניבה ומספר עבירות של החזקת סם לצריכה עצמית.

הרשעתו האחרונה מיום 2.5.12, עבירות של איומים, תקיפה הגורמת חבלה של ממש והפרת הוראה חוקית. שם, כפי הנראה בהמלצת שירות המבחן, ביהמ"ש הסתפק במאסר מותנה, של"צ וצו מבחן אך התברר כי לא היה מקום ליתן בו אמון שכן עבר העבירה שבפניי, בתום תקופת התנאי.

בשל המלצות שירות המבחן והדרך הטיפולית הארוכה שעשה הנאשם שבו הצדדים להידבר והוסכם כי יאמצו את המלצת שירות המבחן. כל בקשתה של התובעת שהמאסר המותנה יהיה ארוך ומרתיע.

לאור כל האמור, אני מכבדת רצון הצדדים ומאמצת את המלצת שירות המבחן וגוזרת דינו

לעונשים כדלקמן:

1. אני מטילה על הנאשם 10 חודשי מאסר על תנאי למשך 3 שנים והתנאי הוא שלא יעבור עבירה מסוג פשע, על [פקודת הסמים המסוכנים](http://www.nevo.co.il/law/4216) תשל"ג – 1973.

2. אני מטילה על הנאשם 6 חודשי מאסר על תנאי למשך 3 שנים והתנאי הוא שלא יעבור עבירה מסוג עוון על [פקודת הסמים המסוכנים](http://www.nevo.co.il/law/4216), תשל"ג – 1973.

3. הנאשם ימצא בפיקוח שירות המבחן למשך שנה מהיום.

לצורך זאת עליו לחתום על צו מבחן.

מוסבר לנאשם כי אם לא יעמוד בתנאי הצו, ניתן יהיה להפקיעו ולגזור דינו לרכיבי ענישה נוספים.

4. אני מטילה על הנאשם לבצע 200 שעות שירות לתועלת הציבור בבית התמחוי "מעיין משה" באשדוד, בהיקף שלא יפחת מ - 4 ש"ש בפיקוח שירות המבחן.

במידה ויש צורך בשינוי מקום ההשמה, שירות המבחן יעשה כן וידווח על כך לביהמ"ש.

מוסבר לנאשם כי אם לא יבצע עבודות השל"צ במלואן, ניתן יהיה להפקיע הצו, ולשוב ולגזור את דינו לרכיבי ענישה נוספים.

**זכות ערעור תוך 45 יום מהיום.**

**<#4#>**

**ניתן והודע היום** כ"ט טבת תשע"ה**,** 20/01/2015 **במעמד הנוכחים.**

|  |
| --- |
|  |
| **רובין לביא , שופטת בכירה** |

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

רובין לביא 54678313-/

נוסח מסמך זה כפוף לשינויי ניסוח ועריכה