|  |  |  |
| --- | --- | --- |
| **בית משפט השלום בבאר שבע** | | |
| **ת"פ 21605-07-13 מדינת ישראל נ' אל אעסם(עציר)** |  | **24 נובמבר 2013** |

|  |  |
| --- | --- |
|  | 21597-07-13 |

|  |  |
| --- | --- |
| **בפני כב' ה**שופט דניאל בן טולילה | |
| **ה**מאשימה | מדינת ישראל  **ע"י ב"כ עו"ד קובי הרוש** | |
| **נגד** | | |
| **הנאשם** | בילאל אל אעסם (עציר) - בעצמו  **ע"י ב"כ עו"ד אלכס גאוסקין** | |

<#1#>

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ג (א)](http://www.nevo.co.il/law/70301/40c.a), [40ט (א)(3)](http://www.nevo.co.il/law/70301/40i.a.3), [(4)](http://www.nevo.co.il/law/70301/40i.a.4), [40ט (א)(5)](http://www.nevo.co.il/law/70301/40i.a.5), [40יג (ב)](http://www.nevo.co.il/law/70301/40jc.b)

**גזר דין**

**רקע**

הנאשם הורשע על פי הודאתו בעובדות כתב אישום מתוקן ב-3 עבירות של סחר בסם וכן בעבירת החזקת סם לשימוש עצמי, לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a), [7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973.

על פי המתואר באישומים 1, 2 ו-4 בשלושה מועדים שונים מכר הנאשם לשוטר סמוי סם מסוג חשיש וזאת בתמורה לתשלום כספי (בעסקאות הראשונה והשנייה קיבל סך של 200 ₪ ובשלישית קיבל סך של 1,000 ₪). יצוין כי בעסקה השלישית מדובר על כמות גדולה פי 6 מהכמות שבעסקאות הקודמות. על פי המתואר באישום השלישי הנאשם החזיק בסם מסוג חשיש במשקל 1.7 גרם לשימושו העצמי.

בהסדר הטיעון בו הודה הנאשם, לא הגיעו הצדדים להסכמה עונשית ולפיכך זה נשלח לקבלת תסקיר, שלאחריו טענו הצדדים לעונש.

**תסקיר שירות המבחן**

מתסקיר שירות המבחן עולה כי מדובר בנאשם צעיר, כבן 19, רווק, אשר בטרם מעצרו התגורר בתל שבע. לנאשם זה אין הרשעות קודמות. שירות המבחן מפרט את נסיבותיו המשפחתיות אשר עיקרן מצוקה כלכלית קשה. אביו נשוי ל-3 נשים ובסה"כ משפחתו מונה 23 אחיו (8 מהם מאמו של הנאשם). הנאשם מסר שלהוריו בעיות בראותיות וכי אביו אינו עובד. בשל כך עזב את לימודיו לצורך סיוע בפרנסת המשפחה. בכל הנוגע בשימוש בסמים- הנאשם טשטש את דפוסיו בתחום זה. התרשמות שירות המבחן כי חרף הודאת הנאשם בביצוע העבירות זה אינו נוטל אחריות למעשיו ומתקשה לערוך בדיקה פנימית ביחס למעשים אלו. הנאשם מביע עמדות קורבניות אשר מקשות עליו להתקדם בחייו ולבחון אלטרנטיבות נורמטיביות. נוכח האמור, התרשמות שירות המבחן כי קיימת רמת סיכון להישנות התנהגות פורצת גבולות.

בסופם של הדברים, הומלץ להטיל עונש מאסר וכן מאסר מותנה. יחד עם זאת, בשל הסכנה הטמונה בחשיפה לאוכלוסיה שולית בכלא אשר עלולה להשפיע באופן שלילי על הנאשם, הומלץ שעונש המאסר יבוצע בדרך של עבודות שירות. עוד הומלץ נוכח נכונות הנאשם לשילוב במסגרת טיפולית, על הטלת צו מבחן למשך שנה.

**טיעוני הצדדים**

בדיון שנערך בפניי ביום 12.11.13 טען ב"כ המאשימה כי חרף כך שעסקינן בנאשם הנעדר עבר פלילי מעשיו המפורטים בכתב האישום מלמדים כי זה מעורה היטב בעולם הסמים. בהתאם לתיקון 113 זה ציין את הערכים המוגנים בהם פגע המשיב, בכללם, פגיעה בשלום הציבור והסדר הציבורי. ב"כ המאשימה עתר לקביעת מתחם ענישה נפרד לכל אחד מן האישומים. אשר למתחם בעבירת הסחר – עתר למתחם הנע בין 6-24 חודשי מאסר בפועל. אשר למתחם בעבירת השימוש העצמי - עתר למתחם הנע בין מאסר על תנאי ועד למספר חודשי מאסר בודדים. זה הפנה לכך שאין הלימה בין ההמלצה הסופית של שירות המבחן לבין הדברים שנאמרו בגוף התסקיר. בנסיבות אלו, עתר לגזור עונש מאסר שלא יפחת מ-30 חודשי מאסר בפועל, מאסר על תנאי, קנס וכן פסילה.

מנגד, ב"כ הנאשם הפנה לכך שמדובר בנאשם אשר זה לא מזמן חצה את רף הבגירות. עוד הפנה לכך שזוהי הסתבכותו הראשונה עם החוק. ב"כ הנאשם חזר והדגיש את נסיבות חייו הקשות של הנאשם אשר הן למעשה הרקע לביצוע העבירות. זאת ועוד, ציין את הנזק שייגרם לחברה במצב שבו צעיר, הנעדר "ידע" בעולם העבריינות ירצה מאסר מאחורי סורג ובריח. אשר לריבוי עבירות- זה טען כי יש לראות את כל האישומים כאירוע אחד ולפיכך עתר לקביעת מתחם ענישה אחיד. לדבריו, בקביעת המתחם יש לקחת בחשבון כי עסקינן בסחר בסמים קלים אשר אינם כדין הסמים הקטלניים. בנסיבות אלו, סבור כי יש לאמץ את המלצת שירות המבחן ולהטיל עונש מאסר קצר שלא בדרך של עבודות שירות.

**ריבוי עבירות**

כאשר אין המדובר בעבירה יחידה, בשלב הראשוני, על בית המשפט לקבוע האם מדובר באירוע אחד או בכמה אירועים נפרדים (ר' בעניין זה [ע"פ 8641/12](http://www.nevo.co.il/case/5573417) **סעד נ' מדינת ישראל** (5.8.13), פיסקה 22 לפסק דינו של כב' השופט סולברג). בעניינו מצאתי כי הואיל וכל אישום ואישום מפרט עסקה נפרדת אשר בוצעו בתאריך שונה- יש לראות כל אישום כאירוע נפרד. עובר לכל אחת ואחת מהעסקאות ערך הנאשם את שיקולי העלות והתועלת, ובחר לנהוג כפי שמתואר בכתב האישום. אם כן, כתב האישום כולל בחובו ארבעה אירועים נפרדים. יצוין כבר עתה כי המתחמים באישומים הראשון, השני והרביעי, מבוססים על אותם פרמטרים ומשכך מתחם הענישה יהיה זהה בשלושתם.

**מתחם הענישה ההולם- באישומים הראשון, השני והרביעי**

על פי סעיף [40ג (א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301), בקביעת מתחם העונש בהתאם לעקרון ההלימה, על בית המשפט להתחשב "**בערך החברתי שנפגע מביצוע העבירה, במידת הפגיעה בו, במדיניות הענישה הנהוגה ובנסיבות הקשורות בביצוע העבירה**".

הערך החברתי המוגן העומד בבסיס עבירות הסמים הינו בראש ובראשונה בריאות הציבור. בתי המשפט חזרו רבות על הצורך במיגור עבירות אלו וזאת בכל שלבי מערך הפצת הסם, החל בשימוש עצמי וכלה בעבירות הסחר החמורות. עבירות אלו לרוב מלוות ואף יוצרות עבירות נוספות וזאת בשל הצורך העז והבלתי נשלט, למצער, להשיג את אותה מנת סם. אפנה לדבריו של כב' השופט א' שהם ב[ע"פ 3117/12](http://www.nevo.co.il/case/5583030) **ארביב נ' מדינת ישראל** (6.9.12) לעניין הנזקים שנגרמים בעקבות עבירות הסמים:

**"בית משפט זה עמד, לא אחת, על חומרתן היתירה של עבירות הסמים, ועל ההשלכות הקשות שיש לשימוש בסם על גופו ועל נפשו של המשתמש"**

על החומרה בענישה שיש לנקוט כלפי המעורבים בשרשרת הפצת הסם ראה [ע"פ 211/09](http://www.nevo.co.il/case/5698919) **שמעון אזולאי נ' מדינת ישראל** (22.6.2010):

**"... הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד. מזה זמן רב, מדגישים בתי המשפט בפסיקתם את חשיבות הערך הענישתי בעבירות סמים כאחד הכלים החשובים בפעילות לביעורו של נגע הסמים. ההחמרה בענישה בגין עבירות סמים משרתת את מטרות הגמול וההרתעה, שהן היעדים העיקריים של הענישה בתחום הסמים".**

עוד ראה בעניין זה [רע"פ 7996/12](http://www.nevo.co.il/case/5605484) **אליהו יוסף נ' מדינת ישראל** (23.1.13). שם נקבע כי השיקול ההרתעתי שריר ותקף אף בכמויות שאינן גבוהות:

**"...לא אחת עמד בית משפט זה על הצורך במדיניות ענישה מחמירה בעבירות מסוג זה, כחלק מהמלחמה בנגע הסמים ובהשפעתו השלילית על החברה (ראו** [**ע"פ 3578/12**](http://www.nevo.co.il/case/5583835) **עזמה נ' מדינת ישראל (17.1.2013)). אף אם כמויות הסמים נושא העבירות "קטנות" – כטענת המבקש – אין בכך כדי להפחית מחומרתן של עבירות אלה ומהצורך למגר אותן באמצעות הטלת עונש בעל היבט הרתעתי".**

(ההדגשות אינן במקור- ד.ב.ט.)

לעניין רמת הענישה בעבירות הסמים ראה ע"פ [56757/10](http://www.nevo.co.il/case/6093386)  **יוסף הייב נ' מדינת ישראל** (29.3.12) ; [ע"פ 9482/09](http://www.nevo.co.il/case/5726579) **ביטון נ' מדינת ישראל** (24.7.11) ; [ע"פ 6373/06](http://www.nevo.co.il/case/6062217) **מדינת ישראל נ' אלנשמי** (6.9.06) ; [ע"פ 6029/03 מדינת ישראל נ' שמאי, פד"י נח](http://www.nevo.co.il/case/5786821) (2) 734 (2004).

**אשר למדיניות הענישה הנהוגה בעבירת הסחר בסם-**

[רע"פ 3627/13](http://www.nevo.co.il/case/7012287) **ארן שדה נ' מדינת ישראל** (22.5.13) - נדחתה בקשת רשות ערעור ועונש של 7 חודשי מאסר בפועל בגין 2 עבירות של סחר בסם מסוכן מסוג קנבוס במשקל כולל של 1.87 גרם בתמורה ל-160 ₪ - נותר על כנו;

ב[רע"פ 4267/05](http://www.nevo.co.il/case/5947321) **אלי בוקובזה נ' מדינת ישראל** (29.5.05) נדחתה בקשת רשות ערעור על חומרת העונש לפיו נידון הנאשם לשנת מאסר בפועל בגין שתי עבירות של סחר בסם, עבירת אספקת סם וכן עבירת אחזקת סם לשימוש עצמי ;

[עפ"ג 59476-05-13](http://www.nevo.co.il/case/7027080) **מדינת ישראל נ' בלאלא בן מוסטפא מצרי** (4.10.13)- התקבל ערעור על קולת העונש בגין 2 עבירות של קשירת קשר לביצוע פשע , 2 עבירות של החזקת סמים שלא לצריכה עצמית, החזקת סמים לצריכה עצמית וכן 2 עבירות של סחר בסם מסוכן. בית המשפט המחוזי החמיר את עונשו הנאשם מ- 8 חודשי מאסר בפועל ל- 12 חודשים;

[עפ"ג 31724-08-12](http://www.nevo.co.il/case/3922055) **בן שיטרית נ' מדינת ישראל** (25.12.12) – התקבל ערעור על חומרת העונש בגין עבירה של אספקת סם מסוכן ו-3 עבירות של סחר בסם מסוכן ולפיכך הופחת העונש מ- 17 חודשי מאסר בפועל ל-12 חודשים ;

[ע"פ (חי') 7319-08-12](http://www.nevo.co.il/case/3892678) **סבח נ' מדינת ישראל** (25.10.12)- נדחה ערעור על חומרת העונש לפיו הוטל על הנאשם 18 חודשי מאסר בפועל בגין 2 עבירות של סחר בסם מסוכן מסוג חשיש ;

[עפ"ג 19741-11-11](http://www.nevo.co.il/case/3613154) **בראנץ' נ' מדינת ישראל** (11.12.11) – התקבל ערעור מטעם הנאשם על חומרת בגין 5 אישומים של סחר בסם והנאשם נידון, בין היתר, ל- 30 חודשי מאסר בפועל ;

[עפ"ג 51421-11-10](http://www.nevo.co.il/case/2384182) **גליק נ' מדינת ישראל** (8.2.11) – ערעור על חומרת העונש בגין 3 עבירות של סחר בסם מסוכן וכן בעבירת התיווך נדחה ולפיכך עונש מאסר בפועל בן 8 חודשים נותר על כנו ;

ב[ת"פ 19902-12-12](http://www.nevo.co.il/case/4095159) **מדינת ישראל נ' עיאש** (9.7.13.) - כב' השו' עדן קבע מתחם הנע בין 12-36 חודשי מאסר בפועל וזאת בגין 2 עבירות של סחר בסם מסוכן, עבירה של אספקת סם וכן עבירה של אחזקת סם שלא לשימוש עצמי ;

ב[ת"פ 20876-01-13](http://www.nevo.co.il/case/4170626) **מדינת ישראל נ' אבו ג'ודה** (14.4.13)- קבע כב' השו' עדן מתחם הנע בין 6- 24 חודשים בגין עבירות של סחר בסם מסוכן נהיגה בזמן פסילה ונהיגה ללא פוליסת ביטוח ;

בת"פ [19968-12-12](http://www.nevo.co.il/case/4095206)  **מדינת ישראל נ' סלימאן אלדלעה** (6.6.13) – כב' השו' עדן קבע מתחם הנע בין 9 ל- 6 חודשים וזאת בגין עבירות של סיוע לסחר בסם מסוכן וכן עבירת סחר בסם מסוכן ;

ב[ת"פ 4310-12-11](http://www.nevo.co.il/case/2611973) **מדינת ישראל נ' חנניה דהן** (4.12.12)- נקבע מתחם הנע בין 6-18 חודשי מאסר בפועל וזאת בגין עבירת סחר בסם מסוכן מסוג הרואין וכן הפרעה לשוטר בעת מילוי תפקידו ;

ב[ת"פ 33804-01-12](http://www.nevo.co.il/case/4922786) **מדינת ישראל נ' חביב עזרן ואח'** (13.11.12)- כב' השו' קובו קבע בגין האישומים אשר עניינם עבירה בודדת של סחר בסם מסוכן מתחם הנע בין 6 ל-12 חודשי מאסר. כמו כן, בגין עבירה בודדת של החזקת סם מסוכן שלא לצריכה עצמית קבע מתחם הנע בין 9-18 חודשי מאסר בפועל ;

ת"פ 1392/09 **מדינת ישראל נ' אזמה** (14.12.09) – נדון הנאשם ל-24 חודשי מאסר בפועל בגין 3 אישומים בסחר בסם מסוג חשיש בכמויות קטנות ;

בת"פ [5304/00](http://www.nevo.co.il/case/908288)  **מדינת ישראל נ' אבו רוב קיסר** (22.10.01) – בית המשפט דחה הסדר עונשי בגין 2 עבירות סחר בסם לפיו הסכימו הצדדים כי יוטלו על הנאשם 6 חודשי מאסר אשר ירוצו בעבודות שירות. נקבע כי ההסדר אינו ראוי ולפיכך קבע כב' השופט פיינברג כי יוטלו על הנאשם 21 חודשים, כאשר 13 חודשים לריצוי בפועל והיתר מאסר על תנאי.

מידת הפגיעה בערכים המוגנים המפורטים לעיל הינה משמעותית וזאת חרף כך שעסקינן בסם אשר אינו נמנה על הסמים הקטלנים. מדובר בנאשם שאחר מסר את מספר הטלפון שלו לשוטר סמוי לצורך הספקת הסם - דבר המלמד כי הנאשם משמש כתובת לכל דורש להשגת הסם. כמו כן, פרק הזמן הקצר מיצירת הקשר בין הנאשם לשוטר ועד הספקת הסם, תדירות העסקאות וכן העובדה שבעסקה השלישית הנאשם מגדיל כמות הסם באופן משמעותי מהעסקאות הקודמות מעידה כי זה מצוי היטב בעולם הסמים.

בחינת נסיבות ביצוע העבירה מלמדים כי האירועים נשוא כתב האישום היו מתוכננים. כאמור, הקשר בין הנאשם לסוכן נוצר לאחר שעאטף אלעסם מסר לאחרון את מס' הטלפון שלו . בטרם השניים נפגשו הם שוחחו בטלפון על תנאי העסקה . חלקו של הנאשם הינו משמעותי .. אשר לנזק בפועל ולנזק הפוטנציאלי- רבות דובר בפסיקה על המעגלים הנרחבים אשר נפגעים מביצוע עבירות בכגון דא ובפרט לכך שלרוב השימוש בסמים יוצר עבירות נלוות אחרות (([סעיף 40ט (א)(3)](http://www.nevo.co.il/law/70301/40i.a.3) + [(4)](http://www.nevo.co.il/law/70301/40i.a.4)ל[חוק העונשין](http://www.nevo.co.il/law/70301)). זאת ועוד, הסיבה אשר הביאה את הנאשם לביצוע העבירות הינה בצע כסף ([סעיף 40ט (א)(5)](http://www.nevo.co.il/law/70301/40i.a.5) ל[חוק העונשין](http://www.nevo.co.il/law/70301)).

ב"כ הנאשם הפנה לכך שהסם בו סחר הנאשם הוא מסוג חשיש, אשר אינו כדין הסמים הקטלניים כגון: הרואין או קוקאין. על הסכנה הטמונה בסם זה ועל כך שאין להקל ראש אף במקרים אלו אפנה ל[ע"פ (חי') 7319-08-12](http://www.nevo.co.il/case/3892678) **סבח נ' מדינת ישראל** (25.10.12): **"לא נעלם מעיני כי הסם בו סחר המערער הוא סם מסוג חשיש וכי מדובר בכמויות קטנות של הסם. ואולם, גם חשיש הוא סם מסוכן שהשפעתו על החברה, ובעיקר על הצעירים שבה, קשה".**

לאור האמור לעיל, ובשים לב לערך החברתי שנפגע ומידת הפגיעה בו, למדיניות הענישה הנהוגה בעבירות אלו וכן בשים לב לנסיבות ביצוע העבירה, הנני קובע כי מתחם העונש ההולם בגין העבירות אשר ביצע הנאשם באישומים אלו נע בין 6 חודשים ל- 18 חודשים.

**מתחם הענישה ההולם- באישום השלישי**

אשר לערכים המוגנים בהם פגע הנאשם במעשיו באישום זה, מידת הפגיעה בהם וכן בחינת נסיבות ביצוע העבירה- ראה הדברים שנאמרו לגבי יתר האישומים אשר רלוונטים גם לאישום זה.

מדיניות הענישה הנהוגה בעבירת החזקת הסמים לשימוש עצמי נעה בין עבודות של"צ ועד מספר חודשים בודדים:

[ת"פ 26406-10-11](http://www.nevo.co.il/case/2775323) **מדינת ישראל נ' איוון סיפל** (30.1.12) – הוטלו על הנאשמת 5 חודשי מאסר בפועל וזאת בגין עבירות של שימוש בסם מסוכם לצריכה עצמית וכן עבירת הדחת קטין לסמים מסוכנים.

[ת"פ 15014-09-10](http://www.nevo.co.il/case/5229570) **מדינת ישראל נ' בדיר** (13.7.11) – כב' השו' עדן הטיל עונש מאסר על תנאי בן 3 חודשים בגין עבירות החזקת סמים מסוכנים לצריכה עצמית וכן החזקת כלים להכנת סם לצריכה עצמית ;

במסגרת [ת"פ 44460-12-10](http://www.nevo.co.il/case/5020592) **מדינת ישראל נ' מוחמד חאג יחיא** (15.6.11) נגזר על הנאשם עונש של מאסר על תנאי למשך 3 חודשים בגין עבירות של החזקת סמים לצריכה עצמית;

במסגרת ת"פ 1431-09 **מדינת ישראל נ' יהונתן כוגן** (4.5.10) הוטל על הנאשם, בין היתר, עבודות של"צ בהיקף של 300 שעות.

לאור האמור לעיל, ובשים לב לערך החברתי שנפגע ומידת הפגיעה בו, למדיניות הענישה הנהוגה בעבירות אלו וכן בשים לב לנסיבות ביצוע העבירה, הנני קובע כי מתחם העונש ההולם בגין העבירות אשר ביצע הנאשם באישום זה נע בין מאסר מותנה ועד ל- 3 חודשים.

כאמור [בסעיף 40יג (ב)](http://www.nevo.co.il/law/70301/40jc.b) לחוק לאחר קביעת המתחמים רשאי בית המשפט לקבוע עונש נפרד לכל אירוע או לחילופין לקבוע עונש כולל לכל האירועים. בשים לב לכך שמדובר במעשים אשר בוצעו בסמיכות זמנים ובאותו דפוס פעולה כאשר הקריטריונים לקביעת עונשו של הנאשם בגדרי המתחמים זהים הם - מצאתי לקבוע עונש כולל בגין כל העבירות .

בקביעת עונשו של הנאשם בגדרי המתחם מחד, לקחתי בחשבון את גילו הצעיר של הנאשם, העדר עבר פלילי, הודאת הנאשם אשר חסכה זמן שיפוטי יקר (בשים לב לרשימת עדי התביעה אשר מונה 17 עדים) לעובדה כי זהו מאסרו הראשון, נסיבות חייו הקשות וכן לפגיעה של העונש בנאשם ובמשפחתו אשר נתמכו על ידיו כלכלית.

מאידך, יש ליתן הדעת לשיקולי הרתעת היחיד והרתעת הרבים בשים לב לנפיצות עבירות הסמים. כך גם אין לדבר על הליך שיקומי שכן הנאשם על פי האמור בתסקיר מסיר אחריות למעשיו, מתקשה לערוך בדיקה פנימית ולמעשה לא בחר בהליך שיקומי. כך גם יש ליתן הדעת בתוך גדרי המתחם להגנה על ביטחון הציבור בשים לב התרשמות שירות המבחן בדבר קיום רמת סיכון עתידית להישנות התנהגות פורצת גובלות.

ברגיל היה מקום להטיל על הנאשם גם עיצומים כלכליים בשים לב לכך שהעבירות מבוצעות על רקע של בצע כסף, יחד עם זאת בשים לב לגילו הצעיר, נסיבות חייו הקשות, הטלת קנס תביא בהכרח להמרתו למאסר.

**סוף דבר**

**לאור המפורט לעיל, הנני גוזר על הנאשם את העונשים הבאים :**

* 1. מאסר בפועל לתקופה של 18 חודשים. תקופת מאסרו תחושב מיום תחילת מעצרו, קרי 3.7.13.
  2. 6 חודשי מאסר על תנאי לתקופה של 3 שנים שלא יעבור על עבירות סמים מסוג עוון
  3. 12 חודשי מאסר על תנאי לתקופה של 3 שנים שלא יעבור על עבירות סמים מסוג פשע.
  4. 4 חודשי פסילה על תנאי מלהחזיק רישיון למשך 3 שנים.
  5. הנאשם יחתום על התחייבות על סך 10,000 ש"ח, אשר יהיה עליו לשלם באם בתוך שנתיים מהיום יעבור על עבירות נוספות לפיהן הורשע. היה והנאשם לא יחתום על התחייבות כאמור בתוך 7 ימים - ייאסר בגין כך למשך 30 יום.

**ניתן צו כללי למוצגים לפי שיקול דעת היחידה החוקרת.**

**זכות ערעור לבית המשפט המחוזי בתוך 45 יום מהיום.**

<#3#>

**5129371ניתנה והודעה היום כ"א כסלו תשע"ד, 24/11/2013 במעמד הנוכחים.**

|  |
| --- |
| 54678313 |
| דניאלבן טולילה**,** שופט |

קלדנית: אורה איסייב

דניאל בן טולילה 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן